
ą akimirką, kai, regis, niekas nekreipė į jį dėmesio, Bernatas 

pakėlė akis į vaiskų žydrą dangų. Blyški rugsėjo pabaigos 

saulė glostė jo svečių veidus. Jis taip ilgai ir uoliai rengėsi 
šventei, kad aptemdyti ją galėjo tik darganotas oras. Bernatas šyp- 
telėjo rudeniniam dangui, o nuleidęs akis nusišypsojo dar plačiau: 
akmenimis grįstame kieme, atsiveriančiame nuo pirmajame trobos 
aukšte įrengto tvarto durų, tvyrojo šurmulys. 

Trys dešimtys jo svečių džiūgavo. Šiųmetis vynuogių derlius buvo 
puikus. Visi — vyrai, moterys ir vaikai — be jokio atilsio dirbo nuo auš- 
ros iki sutemų, pirma skynė vynuoges, o paskui minkė jas kojomis. 

Tik tada, kai vynas jau brendo statinėse, o suverstos vynuogių 
odelės laukė, kada iš jų nykiomis žiemos dienomis bus pradėta va- 
ryti degtinė, valstiečiai imdavo švęsti rugsėjo šventes. Ir Bernatas 
Estanjolis nutarė tuo metu iškelti savo vestuves. 

Jis apžvelgė svečius: ne vienam iš jų teko keltis su aušra, kad pės- 
čiomis įveiktų kai kuriems net labai tolimą kelią, skiriantį jų namus 
nuo Estanjolių sodybos. Svečiai gyvai šnekučiavosi, gal apie vestu- 
ves, gal apie derlių, o galbūt ir apie viena, ir apie kita. Kai kurie, kaip 
antai būrelis, kuriame buvo jo pusbroliai ir pusseserės Estanjoliai ir 
Puigų šeima, jo svainio giminaičiai, garsiai juokėsi ir šelmiškai žvilg- 
čiojo į jo pusę. Bernatas pajuto, kad rausta, ir pasistengė išvengti 
pašaipių pastabų. Jis nenorėjo nė pagalvoti, ko jie juokiasi. Tarp kie- 


me pasklidusių žmonių jis matė Fontanjesus, Vilas, Žoaniketus ir, 
žinoma, nuotakos tėvus ir brolius Esteves. 

Bernatas dirstelėjo į savo uošvį Perę Estevę, kuris be paliovos 
vaikščiojo atkišęs didžiulį pilvą, šypsodamasis vieniems ir čia pat 
sukdamas prie kitų. Perė atsigręžė į jį švytinčiu veidu, ir Bernatas 
buvo priverstas nežinia kelintą kartą su juo pasisveikinti. Žvilgsniu 
ėmė ieškoti savo svainių ir pamatė juos įsimaišiusius tarp svečių. Jie 
nuo pat pirmosios akimirkos žvelgė į Bernatą kiek nepatikliai, kad ir 
kaip jis stengėsi išsikovoti jų palankumą. 

Jis vėl pakėlė akis į dangų. Derlius ir oras vestuvių dieną jo ne- 
apvylė. Jis pažvelgė į savo trobą, paskui vėl į žmones ir švelniai su- 
spaudė lūpas. Aplinkui tvyrojo šurmulys, bet jis staiga pasijuto vie- 
nišas. Vos metai buvo praėję nuo tėvo mirties, o sesuo Gijamona, iš- 
tekėjusi ir apsigyvenusi Barselonoje, vis neatsakydavo į siunčiamas 
žinias, nors jis labai norėjo vėl ją pamatyti. Ji buvo vienintelė artima 
giminaitė, likusi jam po tėvo mirties... 

Mirties, pavertusios Estanjolių sodybą visos apskrities dėmesio 
centru: joje be atvangos ėmė lankytis piršliai ir tėvai su savo įmetė- 
jusiomis dukterimis. Anksčiau niekas čia neužsukdavo. Bet kai mirė 
tėvas, kuris dėl maištingo charakterio buvo pramintas pamišėliu 
Estanjoliu, vėl sužibo viltis tiems, kurie troško ištekinti dukteris už 
turtingiausio apskrities valstiečio. 

— Tau jau pats laikas vesti, - sakydavo jam. — Kiek tau metų? 

— Regis, dvidešimt septyneri, —- atsakydavo jis. 

— Tokiame amžiuje jau galėtum ir anūkų turėti, —- priekaištauda- 
vo jie. - Ką vienas veiki šitoje sodyboje? Tau reikia moters. 

Bernatas kantriai klausydavosi tokių patarimų, žinodamas, kad 
paskui neišvengiamai bus įvardyta ir būsimoji nuotaka, prieš kurios 
dorybes nublanktų buliaus jėga ir nuostabiausio saulėtekio grožis. 
Visa tai jam nebuvo nauja. Jau pamišėlis Estanjolis, likęs našliu gi- 
mus Gijamonai, norėjo jį apvesdinti, bet visi tėvai su tekamojo am- 
žiaus sulaukusiomis dukterimis išeidavo iš jų namų keiksnodamiesi: 
pamišėliui Estanjoliui niekaip neįtikdavo kraitis, kurį turėjo atsineš- 
ti būsimoji marti. Todėl susidomėjimas Bernatu pamažu atslūgo. 
Metams bėgant senuko būdas visai subjuro ir jo svaičiojimai apie 
maištą virto kliedesiais. Bernatas nenuilstamai rūpinosi žemėmis 

ir tėvu ir staiga, sulaukęs dvidešimt septynerių, pasijuto vienišas ir 
įvarytas į kampą. 

Šiaip ar taip, pirmasis, aplankęs Bernatą jam dar nespėjus palai- 
doti tėvo, buvo Navarkleso valdytojo ir Bernato pono, feodalo, prie- 
vaizdas. „Koks tu buvai teisus, tėve!“ — pagalvojo Bernatas, pamatęs 
atjojant prievaizdą su kareiviais. 

— Kai mirsiu, - vos atgavęs blaivų protą, be paliovos kartodavo 
senis, — jie ateis. Tada turėsi parodyti jiems testamentą. - Ir mostel- 
davo ranka į akmenį, po kuriuo įvyniotas į odą gulėjo dokumentas 
su paskutine pamišėlio Estanjolio valia. 

— Kodėl, tėve? — paklausė Bernatas, pirmą kartą išgirdęs tokį 
perspėjimą. 

— Kaip žinai, - atsakė tėvas, - šios žemės priklauso mums emfi- 
teuzės teise, bet aš našlys, ir jeigu nebūčiau surašęs testamento, man 
mirus senjoras galėtų pasiimti pusę mūsų turto ir gyvulių. Ši teisė 
vadinama intestia. Yra ir daugybė kitų, palankių senjorams, ir tu turi 
jas visas žinoti. Jie ateis, Bernatai, ateis pasiimti to, kas priklauso 
mums, ir tik parodęs testamentą galėsi jų atsikratyti. 

— Ojeigu atims iš manęs testamentą? - paklausė Bernatas. - Juk 
žinai, kokie jie. 

— Kad ir atimtų, viskas surašyta metrikuose. 

Prievaizdo ir senjoro pyktis nuvilnijo per visą apskritį, ir žmonės 
dar labiau susidomėjo našlaičiu, paveldėjusiu visą pamišėlio turtą. 

Bernatas puikiai prisiminė, kaip prasidėjus vynuogių skynimo 
metui apsilankė jo dabartinis uošvis. Penki soldai, šiaudinis čiuži- 
nys ir balti lino marškiniai —- toks buvo jo siūlomas dukters Fran- 
seskos kraitis. 

— Bet kam man balti lino marškiniai? - paklausė Bernatas, toliau 
sau kratydamas šiaudus pirmajame aukšte. 

— Pažiūrėk, — atsakė Perė Estevė. 

Atsirėmęs į šakes, Bernatas pažvelgė į tą pusę, kur mostelėjo 
Perė Estevė — arklidžių durų link. Ryškioje šviesoje išniro vilkinti 
baltais lino marškiniais Franseska. Visas jos kūnas jam piršosi per 
tuos marškinius! 

Bernatui per nugarą nubėgo šiurpuliukai. Perė Estevė nusi- 
šypsojo. 

Bernatas sutiko. Sutiko čia pat, daržinėje, net neprisiartinęs prie 
merginos, bet neatitraukdamas nuo jos akių. 

Tai buvo skubotas sprendimas, ir Bernatas tą suvokė, bet nepa- 
sakytum, kad gailėjosi. Franseska buvo čia, jauna, graži, stipri. Jo 
kvėpavimas sutankėjo. Jau šiandien... Ką galvoja mergina? Ar ji jau- 
čia tą patį? Franseska nedalyvavo gyvame moterų pokalbyje. Tyli ir 
rimta ji sėdėjo šalia savo motinos, kitų pokštus ir kvatojimą kartkar- 
tėmis palydėdama dirbtine šypsena. Akimirką jų žvilgsniai susitiko. 
Ji nuraudo ir nuleido akis, bet Bernatas pastebėjo, kaip nervingai 
virpa jos krūtinė. Balti lino marškiniai susipynė su Bernato svajonė- 
mis ir troškimais. 

— Sveikinu! - išgirdo už nugaros, jusdamas, kaip kažkas šiurkš- 
čiai plekšnoja jam per sprandą. Tai buvo uošvis. - Žiūrėk man, rū- 
pinkis ja, - pridūrė, akimis sekdamas Bernato žvilgsnį ir rodydamas 
į merginą, kuri jau nebežinojo kur dėtis. - Nors jei jos gyvenimas su 
tavimi bus toks kaip šis pokylis... Puikesnės puotos kaip gyvas nesu 
regėjęs. Tikriausiai nė Navarkleso valdytojas nesigardžiuoja tokiais 
skanėstais! 

Bernatas norėjo deramai pavaišinti savo svečius ir buvo sumin- 
kęs keturiasdešimt septynis kepalus baltos duonos iš kvietinių miltų. 
Ne iš miežių, rugių ar speltų, kurie buvo kasdienis valstiečių valgis. 
Iš grynų kvietinių miltų, baltų kaip jo žmonos marškiniai! Nešinas 
kepalais, jis nuvyko į Navarkleso pilį išsikepti jų pono krosnyje, ma- 
nydamas, kad, kaip ir visada, už tai jam pakaks atiduoti du kepa- 
lus. Duonkepio akys, pamačiusios kvietinę duoną, plačiai išsiplėtė, 
o paskui taip susiaurėjo, kad jų vietoje liko tik maži plyšeliai. Todėl 
kaina pakilo iki septynių kepalų, ir Bernatas paliko pilį keiksnoda- 
mas įstatymą, draudžiantį valstiečiams turėti duonkepes krosnis... 
ir kalves, ir odos dirbyklas... 

— O kaipgi, - atsakė jis uošviui, atitrūkdamas nuo slogių prisi- 
minimų. 

Abu nužvelgė sodybos kiemą. Galbūt iš manęs ir atėmė dalį 
duonos, pagalvojo Bernatas, bet neatėmė vyno, ir dabar jį geria 
svečiai — patį geriausią, jųdviejų su tėvu išpilstytą ir brandintą ne 
vienus metus, neatėmė sūdytos kiaulienos nei daržovių troškinio 
su pora vištų, nei, žinoma, keturių ėriukų, ir šie, pririšti prie iešmų 

perrėžtais pilvais, lėtai kepė ant žarijų, čirškėdami ir skleisdami ne- 
pakartojamą kvapą. 

Staiga moterys sujudo. Daržovės su vištiena jau buvo išsitroški- 
nusios, ir svečių atsinešti dubenys pradėjo pildytis. Perė su Bernatu 
susėdo prie vienintelio kieme stovinčio stalo, ir moterys ėmėsi jiems 
patarnauti. Ant likusių keturių kėdžių niekas neprisėdo. 

Žmonės, stovintys, sėdintys ant rąstų ar ant žemės, puolė vaišin- 
tis nenuleisdami akių nuo kepamų ėriukų, kuriuos visą laiką prižiū- 
rėjo keletas moterų, gėrė vyną, šnekučiavosi, šurmuliavo ir juokėsi. 

— Tikrai puiki puota, - pareiškė Perė Estevė, nepaleisdamas iš 
rankos šaukšto. 

Kažkas paskelbė tostą už jaunuosius. Visi tuojau pat irgi sujudo. 

— Franseska! — sušuko tėvas, tiesdamas ranką su taure tarp mo- 
terų, prie ėriukų stovinčios nuotakos link. 

Bernatas pažvelgė į merginą, bet ji ir vėl paslėpė savo veidą. 

— Jaudinasi, — teisino ją Perė, merkdamas akį. - Franseska, dukra 
mano! - vėl šūktelėjo. - Išgerk su mumis! Naudokis proga, nes ne- 
trukus mes išeisim... beveik visi. 

Kvatojimas dar labiau suglumino Franseską. Mergina kilstelėjo 
rankoje laikomą taurę, nė negurkštelėjusi nusisuko nuo besijuo- 
kiančiųjų ir vėl ėmėsi žiūrėti ėriukų. 

Perė Estevė susidaužė su Bernatu, ir vynas suteliūskavo taurėse. 
Svečiai padarė tą patį. 

— Tu pasirūpinsi, kad ji pamirštų savo drovumą, - tarė nuotakos 
tėvas skardžiu balsu, kad visi girdėtų. 

Vėl nugriaudėjo kvatojimas, šįsyk lydimas ir kandžių pastabų, 
bet Bernatas buvo linkęs jas nuleisti negirdomis. 

Juokdamiesi ir pokštaudami visi išgėrė daug vyno, sukirto nema- 
žai kiaulienos ir daržovių troškinio su vištiena. Moterims pradėjus 
kelti nuo žarijų ėriukus, vienas būrelis svečių nuščiuvo ir įsmeigė 
žvilgsnius į Bernato mišką, stūksantį už plačių arimų, kur baigėsi 
nuožulni atšlaitė, kurioje Estanjoliai buvo pasodinę dalį savo vynuo- 
gienojų, teikiančių jiems tokį puikų vyną. 

Per kelias akimirkas sodyboje stojo tyla. 

Tarp medžių pasirodė trys raiteliai. Paskui juos žingsniavo būre- 
lis uniformuotų vyrų. 

— Bet ko jiems čia reikia? - pašnabždomis paklausė Perė Estevė. 

Bernatas sekė akimis vyrus, kurie artėjo aplenkdami laukus. Sve- 
čiai šnabždėjosi. 

— Nenumanau, - galiausiai atsakė Bernatas, irgi pašnabždo- 
mis, - jie niekada pro čia nejoja. Šituo keliu pilies nepasieksi. 

— Man šie svečiai visai nepatinka, - pridūrė Perė Estevė. 

Raiteliai su palyda lėtai judėjo sodybos link. Siluetams artėjant, 
iki tol kieme tvyrojusį šurmulį pakeitė raitelių juokas ir kalbų nuo- 
trupos. Visi juos girdėjo. Bernatas nužvelgė savo svečius. Kai kurie 
jau buvo nunarinę galvas. Akimis susirado tarp moterų įsimaišiusią 
Franseską. Juos pasiekė šiurkštus Navarkleso valdytojo balsas. Ber- 
natas pajuto užplūstantį pyktį. 

— Bernatai! Bernatai! — sušuko Perė Estevė, purtydamas jį už ran- 
kos. — Ko tu lauki? Greičiau eik jų pasitikti. 

Bernatas pašoko ir nuskubėjo sutikti savo pono. 

— Būkite pasveikintas, atvykęs į mūsų namus, - tarė uždusęs, kai 
atsidūrė priešais. 

Navarkleso valdytojas Ljorensas de Beljera timptelėjo žirgo va- 
džias ir sustojo prieš Bernatą. 

— Tu Estanjolis, pamišėlio sūnus? — sausai paklausė. 

— Taip, pone. 

— Buvome medžioklėj ir grįždami į pilį pastebėjom šią puotą. Ką 
švenčiate? 

Pro žirgus Bernatas matė kareivius, nešinus įvairiu laimikiu: 
triušiais, kiškiais ir laukiniais gaidžiais. 

„Tai jūs man turėtumėt paaiškinti, ko norite, - knietėjo jam atsa- 
kyti. - O gal duonkepys išklojo apie duoną iš kvietinių miltų?“ 

Net ir ramiai stovintys žirgai, įbedę į jį didžiules apskritas akis, 
rodės, laukė atsakymo. 

— Mano vestuves, pone. 

— Ir ką imi į žmonas? 

— Perės Estevės dukterį, pone. 

Ljorensas de Beljera kurį laiką tylėjo, per žirgo galvą žvelgdamas 
į Bernatą. Gyvuliai garsiai prunkštė. 

— Ir ką? — sulojo Ljorensas de Beljera. 

— Mudviem su žmona, - stengdamasis nuslėpti apmaudą pratarė 
Bernatas, — būtų didelė garbė, jei jūsų šviesybė su savo palyda pri- 
sėstų prie mūsų stalo. 

— Mes ištroškę, Estanjoli, — pritariamai atsakė jam senjoras de 
Beljera. 

Žirgai nė neraginti raitelių ėmė rupšnoti žolę. Bernatas, nu- 
narinęs galvą, žingsniavo trobos link greta savo pono. Visi svečiai 
susibūrė prie kelio šio pasitikti. Moterys, nudelbusios akis į žemę, 
vienplaukiai vyrai. Ljorensui de Beljerai sustojus priešais, kilo neri- 
mastingas šurmulys. 

— Nagi, nagi, - lipdamas nuo žirgo įsakė jis, - švęskite toliau. 

Žmonės pakluso ir tylomis apsisuko. Keletas kareivių priėjo prie 
žirgų ir juos nusivedė. Bernatas palydėjo naujuosius svečius prie 
stalo, kur anksčiau sėdėjo jiedu su Pere. Jųdviejų dubenų ir taurių 
jau nebuvo. 

Senjoras de Beljera ir du jo palydovai atsisėdo už stalo. Berna- 
tas žengė kelis žingsnius į šalį, o šie ėmė šnekučiuotis. Moterys mi- 
kliai atnešė vyno ąsočių, taurių, duonos kepalų, dubenų su vištiena, 
sūdytos kiaulienos ir ką tik iškeptą ėriuką. Bernatas žvilgsniu ėmė 
ieškoti Franseskos, tačiau nerado. Tarp moterų jos nebuvo. Jo akys 
susitiko su uošvio, jau nuėjusio prie kitų svečių, žvilgsniu, ir jis sma- 
kru parodė į moterų pusę. Perė Estevė beveik nepastebimai papurtė 
galvą ir nusisuko. 

— Švęskite vestuves toliau! — suriko Ljorensas de Beljera, gniauž- 
damas rankoje ėriuko kulšį. - Puotaukite, linksminkitės! 

Svečiai tylėdami patraukė prie žarijų, ant kurių kepė ėriukai. Tik 
keletas iš jų nepajudėjo iš vietos, nepaisydami senjoro ir jo bendra- 
žygių žvilgsnių: Perė Estevė, jo vaikai ir dar keli svečiai. Bernatas 
įžvelgė tarp jų baltuojančius lino marškinius ir priėjo. 

— Eik iš čia, kvaily, - subarė jį uošvis. 

Bernatui nieko nespėjus atsakyti, Franseskos motina įbruko jam 
į rankas lėkštę su ėriena ir sušnabždėjo: 

— Eik pas poną ir nesiartink prie mano dukters. 

Valstiečiai tylomis ėmė valgyti ėriuką, vogčia dėbčiodami į stalo 
pusę. Kieme buvo girdėti tik Navarkleso valdytojo ir abiejų jo draugu- 
žių kvatojimas bei šūksniai. Kareiviai ilsėjosi nuošaliau ir nepuotavo. 

— Pirmiau girdėjau jus juokiantis, - suriko senjoras de Beljera, — 
ir dar taip, kad išbaidėte visą grobį. Juokitės, velniai griebtų! 

Tačiau niekas nesijuokė. 

— Galvijai neraliuoti! - sušuko jis savo palydovams, ir šie jo žo- 
džius sutiko kvatojimu. 

Visi trys šveitė ėriuko mėsą užsikąsdami kvietine duona. Sūdyta 
kiauliena ir dubenys su vištiena taip ir liko nepaliesti ant stalo. Ber- 
natas valgė stovėdamas kiek nuošaliau, iš padilbų žvilgčiodamas į 
būrelį moterų, tarp kurių buvo įsimaišiusi Franseska. 

— Dar vyno! - pareikalavo senjoras de Beljera, iškėlęs taurę. - Es- 
tanjoli, - netikėtai sušuko, akimis ieškodamas jo tarp svečių, - kai 
kitąsyk mokėsi man duoklę už žemę, atneši tokio vyno kaip šis, o ne 
to birzgalo, kuriuo judu su tėvu iki šiol mane mulkinote. - Bernatas 
girdėjo visa tai sau už nugaros. Prie senjoro de Beljeros priėjo Fran- 
seskos motina su ąsočiu. 

— Estanjoli, kur tu? 

Didikas trinktelėjo į stalą kaip tik tuo metu, kai moteriškė kėlė 
ąsotį norėdama pripilti taurę. Keletas vyno lašų užtiško ant Ljoren- 
so de Beljeros drabužių. 

Bernatas jau buvo prie jo priėjęs. Valdytojo draugai nusijuokė, o 
Perė Estevė užsidengė rankomis akis. 

— Sena netikėle! Kaip tu drįsti laistyti vyną? 

Moteriškė nuolankiai nunarino galvą, o kai valdytojas užsimojo, 
puolė į šalį ir parkrito ant žemės. Ljorensas de Beljera grįžo pas savo 
draugus ir prapliupo kvatotis, matydamas, kaip senutė keturpėsčia 
ropoja tolyn. Paskui vėl surimtėjo ir kreipėsi į Bernatą. 

— Tai tu čia, Estanjoli? Matai, ko vertos netikusios senės? Gal 
nori įžeisti savo poną? Esi toks tamsuolis, kad net nežinai, jog sve- 
čiams turi patarnauti namų šeimininkė. Kur nuotaka? — paklausė 
nužvelgdamas kiemą. - Kur nuotaka? - suriko šiam tylint. 

Perė Estevė paėmė Franseskai už rankos ir atvedė ją prie stalo 
Bernatui. Mergina visa virpėjo. 

— Ponai, - tarė Bernatas, - čia mano pati Franseska. 

— Taip jau geriau, - atsakė Ljorensas ir nė kiek nesidrovėdamas 
nužvelgė ją nuo galvos iki kojų, - kur kas geriau. Nuo šiol tu mums 
pilstysi vyną. 

Navarkleso valdytojas vėl sėdo už stalo ir iškėlęs taurę atsisuko 
į merginą. Franseska čiupo ąsotį ir nuskubėjo jam patarnauti. Vir- 
pančia ranka bandė įpilti vyno. Ljorensas de Beljera griebė jai už 
riešo ir suspaudęs laikė, kol vynas liejosi į taurę. Paskui paleido ir 

liepė pripilti jo palydovų taures. Merginos krūtinė lietė Ljorenso de 
Beljeros veidą. 

— Štai taip reikia pilstyti vyną! —- suriko Navarkleso valdyto- 
jas, kol Bernatas šalia jo iš visų jėgų sukandęs dantis gniaužė 
kumščius. 

Ljorensas de Beljera su draugais toliau gėrė, vis pasišaukdami 
Franseską, kad papilstytų dar vyno, ir vėl kartojosi ta pati scena. 

Kareiviai prapliupdavo juokais drauge su valdytoju ir jo palyda 
kiekvieną kartą, kai mergina būdavo priversta palinkti virš stalo, kad 
pripiltų taures. Franseska vos tramdė ašaras, ir Bernatas pajuto savo 
delnais sruvenantį kraują iš žaizdų, kurias paliko jo nagai. Svečiai 
tylėdami nusukdavo žvilgsnius kaskart, kai mergina turėdavo pils- 
tyti vyną. 

— Estanjoli, - stodamasis sušuko Ljorensas de Beljera, nepaleis- 
damas Franseskos riešo. - Naudodamasis man, kaip tavo ponui, 
priklausančia teise, nutariau pirmasis vestuvių naktį pamylėti tavo 
žmoną. 

Senjoro de Beljeros palydovai šiuos žodžius sutiko griausmingais 
plojimais. Bernatas puolė prie stalo, bet du iš pažiūros atrodę girti 
valdytojo parankiniai pašoko ir uždėjo rankas ant kalavijų. Berna- 
tas staiga sustojo. Ljorensas de Beljera pažvelgė į jį, nusišypsojo, o 
paskui garsiai nusikvatojo. Mergina įsmeigė akis į Bernatą, maldau- 
dama padėti. 

Bernatas žengė žingsnį pirmyn, bet jam į pilvą įsirėmė vieno iš 
didiko draugų kalavijas. Jis vėl bejėgiškai sustojo. Franseska vis žvel- 
gė į jį, tempiama sodybos lauko laiptų link. Kai žemių šeimininkas, 
apglėbęs ją per juosmenį, persimetė per petį, mergina ėmė klykti. 

Navarkleso valdytojo palydovai vėl susėdo prie stalo ir toliau 
sau gėrė ir juokėsi, o kareiviai stovėjo laiptų apačioje, užtvėrę kelią 
Bernatui. 

Bernatas, apmiręs prie laiptų, priešais kareivius, negirdėjo nei 
senjoro de Beljeros draugužių kvatojimo, nei moterų kūkčiojimo. 
Jam nerūpėjo nuščiuvę jo svečiai, ir jis net nepastebėjo kareivių pa- 
tyčių; šie, neatplėšdami nuo trobos akių, vaipėsi vieni prieš kitus, o 
Bernatas girdėjo tik skausmingas aimanas, sklindančias iš viršaus. 

Dangaus žydrynė spindėjo kaip spindėjusi. 

Po valandėlės, kuri Bernatui atrodė niekad nesibaigsianti, ant 
laiptų išėjo suprakaitavęs Ljorensas de Beljera, sagstydamasis me- 
džioklės drabužius. 

— Estanjoli, - suriko jis griausmingu balsu, žingsniuodamas 
pro Bernatą stalo link, - dabar tavo eilė. Donjai Katerinai, - pri- 
dūrė savo palydovams, turėdamas galvoje savo jauną žmoną, ku- 
rią neseniai buvo vedęs, —- nusibodo vis gimstantys ir gimstantys 
mano pavainikiai... ir aš daugiau nebepakęsiu jos verkšlenimo. 
Elkis, kaip pridera krikščionių sutuoktiniui! - paragino vėl atsi- 
sukdamas į jį. | 

Bernatas, nunarinęs galvą ir lydimas įdėmių susirinkusiųjų žvilgs- 
nių, vangiai užlipo šoniniais laiptais. Įžengė į erdvias antrojo aukšto 
patalpas, skirtas virtuvei ir valgomajam, kur prie vienos sienos sto- 
vėjo didžiulė krosnis, virš kurios stūksojo įspūdingas geležinis grioz- 
das, savotiškas dūmtraukis. Eidamas prie kopėčių, vedančių į trečiąjį 
aukštą, kuriame buvo miegamasis ir aruodas, Bernatas girdėjo, kaip 
girgžda medinės grindys. Iškišo galvą pro angą viršutinio aukšto 
grindyse ir įdėmiai apsižvalgė nedrįsdamas lipti į viršų. Nė garso. 

Tebestovėdamas ant kopėčių ir smakru liesdamas grindis, jis 
pamatė ant grindų išmėtytus Franseskos drabužius. Jos balti lino 
marškiniai, šeimos pasididžiavimas, buvo suplėšyti į skutus. Galiau- 
siai Bernatas užlipo į viršų. 

Jis pamatė susirietusią Franseską paklaikusiu žvilgsniu, visiškai 
nuogą ant naujojo čiužinio, dabar jau sutepto krauju. Leisgyvis jos 
kūnas, išpiltas prakaito, vienur buvo įdrėkstas, kitur sumuštas. 

— Estanjoli! - išgirdo Bernatas iš apačios šaukiant Ljorensą de 
Beljerą. - Tavo ponas laukia. 

Bernatą apėmė šleikštulys, ir jis ėmė vemti į aruodą taip, kad, 
rodėsi, išvems visus vidurius. Franseska nė nekrustelėjo. Bernatas 
puolė iš miegamojo. Kai visas išblyškęs nusileido žemyn, galvoje 
sukosi viena už kitą šlykštesnės mintys. Nematydamas nieko ap- 
linkui, jis atsimušė į laiptų apačioje kaip uola stūksantį Ljorensą de 
Beljerą. 

— Neatrodo, kad jaunavedys būtų atlikęs savo pareigą, - tarė Ljo- 
rensas de Beljera bičiuliams. 

Bernatas turėjo pakelti galvą, kad atsakytų Navarkleso valdytojui. 

— Ne... aš nepajėgiau, pone, — išstenėjo. 

Ljorensas de Beljera kelias akimirkas tylėjo. 

— Jeigu tu negalėjai, tai kuris nors iš mano draugų... ar mano 
kareivių tikrai galės. Aš tau jau sakiau, kad daugiau nebenoriu pa- 
vainikių. 

— Jūs neturite teisės! 

Valstiečius, stebinčius šią sceną, apėmė šiurpas, pagalvojus, kuo 
gali baigtis toks akibrokštas. Navarkleso valdytojas viena ranka 
sugriebė Bernatui už gerklės ir taip stipriai suspaudė, kad tas ėmė 
žiopčioti gaudydamas orą. 

— Kaip tu drįsti? Gal ketini, ponui pasinaudojus įstatymo numa- 
tyta teise pamylėti nuotaką, paskui prisistatyti su pavainikiu užanty 
ir pareikšti man pretenzijas? —- Ljorensas de Beljera papurtė Bernatą 
ir tik tada pastatė ant žemės. — Šito tu nori? Duoklininkų teises nu- 
statau tik aš, aš vienintelis, girdi? Tu pamiršai, kad galiu bausti tave, 
kaip tik noriu ir už ką tik noriu? 

Ljorensas de Beljera atsivėdėjęs trenkė kumščiu, parblokšdamas 
Bernatą ant Žemės. 

— Botagą! - suklykė įniršęs. 

Botagas! Bernatas buvo dar vaikas, kai jam, kaip ir daugybei kitų 
vaikų, kartu su tėvais teko stebėti viešą bausmę, senjoro de Belje- 
ros skirtą vargšui nelaimėliui, kurio nusižengimo taip niekas dorai 
ir nesužinojo. Vaikystėje girdėtas to Žmogaus nugarą čaižančio bo- 
tago garsas dar ilgai kasnakt aiškiai skambėjo jo ausyse, kaip ir aną 
dieną. Tada, kaip ir dabar, nė vienas iš susirinkusiųjų nedrįso net 
krustelti. Bernatas ėmė šliaužti ir pakėlė akis į savo poną; šis stovėjo 
nepajudinamas lyg uola su ištiesta ranka ir laukė, kol kuris nors pa- 
valdinys paduos jam botagą. Bernatas kaip šiandien prisiminė nuo- 
gą to nelaimėlio nugarą: sumaitotą kruviną masę, iš kurios senjoras, 
net ir išliedamas visą savo neapykantą, daugiau nebegalėtų išplėšti 
nė gabalėlio. Bernatas paknopstomis puolė laiptų link, išsigandu- 
siomis akimis ir visas virpėdamas, kaip vaikystėje, kai jį apnikdavo 
košmarai. Niekas nesujudėjo. Niekas nepratarė nė žodžio. O saulė 
spindėjo kaip spindėjusi. 

— Atleisk man, Franseska, - sušnabždėjo, jau būdamas šalia jos, 
kai lydimas kareivio vargais negalais užlipo laiptais. 

Atsisegė kelnes ir atsiklaupė priešais žmoną. Mergina nė ne- 
krustelėjo. Bernatas matė savo suglebusį vyriškumą ir galvojo, kaip 
įvykdyti pono įsakymą. Vienu pirštu švelniai perbraukė per nuogą 
Franseskos šoną. 

Franseska net nesujudėjo. 

— Aš turiu... mes turime tai padaryti, - ragino Bernatas, imda- 
mas ją už riešo ir atsukdamas į save. 

— Neliesk manęs! — sušuko Franseska, atsigavusi iš sąstingio. 

— Man nudirs odą! - Bernatas šiurkščiai atvertė savo žmoną, ati- 
dengdamas nuogą jos kūną. 

— Palik mane! į 

Jie kurį laiką galynėjosi, kol Bernatui pavyko sugriebti jai už abie- 
jų rankų ir pasodinti. Franseska vis dar priešinosi. 

— Ateis kitas! — sušnabždėjo jis jai. — Ateis kitas tavęs... išniekin- 
ti! - Merginos akys vėl išvydo pasaulį, ir ji pažvelgė į jį kaltinančiu 
žvilgsniu. — Man nudirs odą, man nudirs odą, - teisinosi Bernatas. 

Franseska nesiliovė priešintis, bet Bernatas visa jėga ją užgulė. 
Net merginos ašaros neatšaldė aistros, kuri kilo Bernatui prisilietus 
prie jaunos moters kūno, ir jis įsiskverbė į jį Franseskai visa gerkle 
klykiant. 

Šios aimanos džiugino Bernatą atlydėjusį kareivį, kuris nė kiek 
nesidrovėdamas stebėjo sceną, iki juosmens persisvėręs per angą 
grindyse. 

Bernatui dar nebaigus prievartauti Franseskos, ji liovėsi priešin- 
tis. Pamažu riksmas virto kūkčiojimu. Bernatas pasiekė ekstazę gir- 
dėdamas žmonos raudą. 

Ljorensas de Beljera klausėsi pro trečiojo aukšto langą sklindan- 
čių nevilties klyksmų, ir kai jo parankinis patvirtino, kad sutuoktinis 
atliko pareigą, liepė atvesti žirgus ir išjojo su visa savo grėsminga 
palyda. Didžioji dalis sugniuždytų svečių taip pat išsiskirstė. 

Kambaryje stojo tyla. Bernatas, užgulęs žmoną, neišmanė nė ką 
daryti. Tik tada suvokė, kad laiko suspaudęs jos pečius. Paleido juos 
norėdamas pakilti, rankomis atsirėmęs į čiužinį, bet jo kūnas bejė- 
giškai susmuko. Jis instinktyviai atsitiesė, atsistūmęs rankomis, ir 
jų akys susitiko — Franseska žvelgė jo nematydama. Iš tokios padė- 
ties buvo neįmanoma atsikelti nekliudant žmonos kūno. Bernatas 
troško išvengti prisilietimo ir nebeskaudinti merginos, bet nežinojo 

kaip. Troško pakilti į orą, kad atsiskirtų nuo Franseskos ir daugiau 
jos neliestų. 

Po kelių akimirkų dvejonių, trukusių visą amžinybę, galiausiai 
atsiplėšė nuo merginos, priklaupė prie jos, bet ir dabar nežinojo, ką 
daryti: atsistoti, atsigulti šalia, išeiti iš kambario ar bandyti teisintis. 
Nusuko akis nuo nuogos Franseskos, kuri tysojo atmetusi galvą ne- 
švankia poza. Ieškojo akimis jos veido, bet nors jis buvo vos už dvie- 
jų sprindžių, nepajėgė į jį pažvelgti. Nuleido akis ir pamatęs savo 
nuogą varpą staiga susigėdo. 

— Atlei... 

Jį nustebino netikėtas Franseskos judesys. Mergina atsisuko į jį. 
Bernatas stengėsi įžvelgti prasmę jos žvilgsnyje, bet jis buvo visiškai 
tuščias. 

— Atleisk, — vėl pratarė. Franseska ir toliau žvelgė be jokios nuo- 
vokos. — Atleisk, atleisk. Man... man būtų nudyrę odą, - išlemeno. 

Bernatas prisiminė Navarkleso valdytoją, stovintį su ištiesta ran- 
ka ir laukiantį botago. Dar kartą pagavo Franseskos žvilgsnį: jis buvo 
tuščias. Bernatas bandė ieškoti atsakymo merginos akyse ir pajuto 
baimę. Jos nebyliai šaukė taip, kaip ką tik šaukė ji pati. 

Tarsi norėdamas parodyti, kad ją supranta, Bernatas nevalingai 
palietė jos skruostą, lyg ji būtų maža mergaitė. 

— Aš... — pratarė ir užsikirto. 

Daugiau jis jos nelietė. Kai ištiesė prie jos ranką, Franseskos kū- 
nas įsitempė. Bernatas atitraukė ranką, užsidengė veidą ir pravirko. 
Franseska ir toliau tysojo nejudėdama, nereginčiomis akimis. 

Galiausiai Bernatas liovėsi verkęs, atsistojo, apsimovė kelnes ir 
nusileido pro angą į pirmąjį aukštą. Jo žingsniams nutilus, Franses- 
ka atsikėlė ir priėjo prie skrynios — vienintelio baldo miegamajame, 
pasiimti drabužių. Apsivilko, surinko visus suplėšytus savo apdarus, 
tarp jų ir balto lino marškinius, rūpestingai sulankstė, išlygino kam- 
pus ir sudėjo į skrynią. 


ranseska klaidžiojo po namus lyg dvasia be vietos. Ji dirbo 

visus namų ruošos darbus, bet dirbo mirtinoje tyloje, skleis- 

dama liūdesį, kuris netruko įsiviešpatauti net ir pačiuose ato- 
kiausiuose Estanjolių namų kampeliuose. 

Bernatas daugybę kartų atsiprašinėjo dėl to, kas atsitiko. Kai 
vestuvių dienos siaubas liko praeityje, Bernatas buvo jau sugalvo- 
jęs ir svaresnių pasiteisinimų: baimė dėl pono žiaurumo, bausmė, 
laukianti jų abiejų, jei jis nepaklustų. Ir „atleisk“, šimtai „atleisk“, 
jo ištartų Franseskai, kuri nebyliai žvelgdama klausydavosi jo, tarsi 
laukdama akimirkos, kai Bernatas neišvengiamai ištars lemtingus 
žodžius: „Būtų atėjęs kitas. Jei aš to nebūčiau padaręs..: Todėl kas- 
kart, galiausiai juos ištaręs, Bernatas nutildavo. Bet koks jo pasitei- 
sinimas netekdavo prasmės ir išprievartavimas vėl iškildavo tarp jų 
kaip nepralaužiama siena. „Atleisk“, pasiteisinimai ir po jų stojanti 
tyla pamažu užglaistė žmonos žaizdą, kurią Bernatas tikėjosi išgy- 
dyti, jo atgaila paskęsdavo kasdieniuose darbuose ir galiausiai Ber- 
natas, visą laiką susidurdamas su Franseskos abejingumu, nuleido 
rankas. 

Kiekvieną rytą, vos išaušus, kai Bernatas atsikeldavo, kad imtų- 
si sunkių valstietiškų darbų, jis pirmiausia persisvėręs pažvelgdavo 
pro miegamojo langą. Jis visada taip darydavo gyvendamas su tėvu, 
net ir paskutinėmis jo gyvenimo dienomis: abu atsiremdavo alkūnė- 

mis į masyvią akmeninę palangę. Nužvelgdavo dangų, kad sužinotų, 
kokia diena jų laukia. Apmesdavo žvilgsniu savo derlingas žemes — 
aiškiai atribotus dirbamos žemės laukus, besidriekiančius bekraš- 
čiame slėnyje, atsiveriančiame iš jų trobos lango. Stebėdavo paukš- 
čius ir atidžiai klausydavosi, kaip gyvuliai bliauna tvarte, įrengtame 
pirmajame trobos aukšte. Tai būdavo akimirkos, kai sūnus ir tėvas 
jausdavo vienybę vienas su kitu ir su savo žeme, retos minutės, kai 
tėvas, regis, atgaudavo blaivų protą. Bernatas svajojo dalytis tokio- 
mis akimirkomis su savo žmona, girdėdamas ją triūsiant apatiniame 
aukšte, ir papasakoti jai, ką pats buvo girdėjęs iš tėvo lūpų, o šis iš 
savojo, ir taip iš kartos į kartą. 

Svajojo papasakoti jai, kad šios turtingos žemės kadaise buvo 
Estanjoliams priklausantis alodas, kurį jo protėviai dirbo su meile, 
patys džiaugdamiesi savo darbo vaisiais, ir jiems nereikėjo mokėti 
žemės rentos, mokesčių ar prisiekti ištikimybės išpuikusiems ir ne- 
teisingiems ponams. Svajojo dalytis su ja, savo žmona ir būsimųjų 
šios žemės paveldėtojų motina, liūdesiu, kuriuo su juo dalijosi tėvas, 
ir papasakoti, kodėl dabar, po trijų šimtų metų, jai gimę vaikai turės 
vergauti kitam žmogui. Norėjo išdidžiai, kaip kad jo tėvas, papasa- 
koti jai, kad prieš tris šimtus metų Estanjoliai ir daugelis kitų, tokių 
kaip jie, turėjo ginklus, kaip laisvi žmonės ir grafo Ramono Borelio 
ir jo brolio Ermengolio d'Urdželio įsakymu gynė senąją Kataloni- 
ją nuo saracėnų antpuolių; norėjo papasakoti, kaip grafo Ramono 
paliepimu Estanjoliai kovėsi galingoje kariuomenėje, kuri Albeso- 
je, už Balagero, Urdželio lygumoje, sutriuškino Kordobos kalifato 
saracėnus. Bernato tėvas, turėdamas laiko, su įkarščiu pasakodavo 
jam visa tai, bet jo įkarštis virsdavo liūdesiu, kai jis prisimindavo 
kunigaikščio Ramono Borelio mirtį 1017 metais. Pasak jo, ši mir- 
tis ir pavertė juos baudžiauninkais: kunigaikščio Ramono Borelio 
įpėdiniu tapo jo penkiolikmetis sūnus. Šio motina Ermesenda de 
Karkasonė tapo regente, ir Katalonijos baronai — tie patys, kurie 
kovėsi petys į petį su valstiečiais, - nustačius kunigaikštystės ri- 
bas, naudodamiesi tarpuvaldžiu begėdiškai apiplėšinėjo valstie- 
čius, žudė tuos, kurie jiems nepakluso, ir vertė valstiečius perrašyti 
jiems žemes už leidimą seniesiems žemių šeimininkams toliau jas 
dirbti atiduodant feodalui dalį savo darbo vaisių. Estanjoliai, kaip ir 

daugelis kitų, pakluso, bet gausybė krašto Žmonių buvo žiauriai ir 
negailestingai išžžudyta. 

— Mes, laisvi žmonės, — pasakodavo jam tėvas, — valstiečiai, ko- 
vėmės, žinoma, ne raiti, šalia riterių su maurais, bet niekada nepa- 
jėgėme kovoti su pačiais riteriais, ir kai vėlesni Barselonos grafai 
vėl norėjo paimti Katalonijos kunigaikštystę į savo rankas, jiems 
teko tartis su turtinga ir galinga diduomene, ir kaip visada mūsų 
sąskaita. Pirmiausia iš mūsų atėmė žemes, senosios Katalonijos že- 
mes, paskui laisvę, kuri buvo mūsų gyvenimas, mūsų garbė. Laisvę 
prarado, — pasakojo jis drebančiu balsu, neatitraukdamas akių nuo 
savo laukų, - tavo seneliai. Jiems buvo uždrausta palikti laukus, juos 
pavertė baudžiauninkais, žmonėmis, pririštais prie savo ūkių, prie 
kurių bus pririšti ir jų vaikai, kaip kad aš, kaip kad tavo anūkai, kaip 
kad tu. Mūsų gyvenimas... tavo gyvenimas priklauso nuo pono, ku- 
ris vykdo teisingumą ir turi teisę mus išnaudoti ir žeminti. Mes net 
neturim kaip apsiginti! Jei kas tave nuskriaudžia, turi dėl skriaudos 
atitaisymo kreiptis į savo poną, ir jei tau už skriaudą bus atlyginta, 
jis pusę atlygio pasiims sau. 

Paskui jis būtinai išvardydavo jam gausybę pono teisių, teisių, 
kurios giliai įsirėžė Bernatui į atmintį, nes jis niekada nedrįsdavo 
nutraukti pikto tėvo monologo. Ponas bet kada galėjo pareikalau- 
ti iš baudžiauninko priesaikos. Turėjo teisę pasiimti dalį jo turto, 
kai šis mirdavo nepalikęs testamento arba kai turtą paveldėdavo jo 
sūnus; jei jis būdavo nevaisingas, jei jo žmona būdavo neištikima, 
jei sudegdavo jo sodyba, jei jis ją įkeisdavo; jei susituokdavo su kito 
pono baudžiauninku ir, žinoma, jei panorėdavo palikti savo poną. 
Ponas galėjo pamylėti baudžiauninko nuotaką pirmąją vestuvių 
naktį, galėjo įsakyti moterims žindyti jo vaikus arba jų dukterims 
tarnauti pilyje. Baudžiauninkai privalėjo už dyka dirbti pono žemę; 
prisidėti prie pilies gynybos; atiduoti dalį gėrybių, išaugintų savo 
žemėje; įkurdinti poną ar jo pasiuntinius savo namuose ir maitinti, 
kol jie viešės, mokėti už naudojimąsi miškais ar ganyklomis; už nu- 
statytą mokestį naudotis pono kalve, duonkepe krosnimi ar malū- 
nu ir dovanoti jam dovanas Kalėdų ir kitomis progomis. 

— O ką besakyti apie Bažnyčią? — Kai jo tėvas užduodavo šį klau- 
simą, jo balsas pasidarydavo dar piktesnis. - Vienuoliai, dvasinin- 

kai, diakonai, arkidiakonai, kanauninkai, abatai, vyskupai, — vardijo 
jis, — visi jie tokie patys kaip kad mus engiantys feodalai! Jie net už- 
draudė valstiečiams eiti į vienuolius, kad nepabėgtume iš savo že- 
mių ir amžinai jiems vergautume! 

— Bernatai, - rimtai įspėdavo jį, kai jo įniršis nukrypdavo į Baž- 
nyčią, - niekada nepasitikėk tais, kurie sakosi tarnaujantys Dievui. 
Jie kalbės su tavimi giedrais veidais ir gražiais žodžiais, tokiais įman- 
triais, kad jų net nesuprasi. Jie pūs tau miglą į akis įrodinėjimais, 
kurių niekas kitas taip nemoka regzti, kol užvaldys protą ir sąmonę. 
Dėsis geradariais, norinčiais apsaugoti nuo pikto ir pagundų, bet po 
teisybei visa, ką jie apie mus mano, yra surašyta knygose, ir jie, va- 
dinantys save Kristaus kariais, ištikimai laikosi kiekvieno savo raštų 
žodžio. Jų kalbos tėra išsisukinėjimas, o jų argumentai ne ką svares- 
ni už tuos, kuriuos tu galėtum išsakyti kokiam pienburniui. 

— Tėve, - Bernatas prisiminė daugybę kartų klausęs savo tėvo, — 
o ką apie mus, valstiečius, rašo jų knygos? 

Tėvas nužvelgė laukus iki horizonto, kur jie susiliejo su dangum, 
nenorėdamas pakelti akių į tą, kurio vardu kalba abituotieji ir su- 
tanotieji. 

— Rašo, kad mes galvijai, storžieviai, nežinantys, kas yra išsiau- 
klėjimas. Kad mes baisūs, laukiniai, begėdžiai ir tamsuoliai. Kad mes 
žiaurūs ir užsispyrę, kad nenusipelnome nė menkiausios pagarbos, 
nes nemokame jos vertinti, ir kad suprantame tik jėgos kalbą. Rašo, 
kad mes*... 

— Tėve, nejaugi mes tokie ir esame? 

— Sūnau, kad ir kaip ten būtų, tokius mus norima padaryti. 

— Bet tu kas dieną meldiesi, o mirus mano motinai... 

— Mergelei Marijai, sūnau, Mergelei Marijai. Dievo Motina netu- 
ri nieko bendra su vienuoliais ir dvasiškiais. Ja mes galime tikėti. 

Bernatui Estanjoliui taip norėjosi vėl kas rytą atsiremti į palangę 
ir šitaip kalbėtis su savo jaunąja žmona. Pasakoti jai, ką jam buvo 
pasakojęs tėvas, ir žvelgti kartu su ja į laukus. 


* Francesc Eiximenis. Lo crestid. Aut. past. 

Likusias rugsėjo dienas ir visą spalį Bernatas, pasikinkęs jaučius, arė 
laukus, trupindamas ir atversdamas juos dengiančią kietą plutą, kad 
saulė, oras ir trąšos atgaivintų žemę. Tada padedamas Franseskos 
sėjo javus; ji sietu sijojo sėklas, o jis, pasikinkęs jaučius, pirma apar- 
davo, o paskui sunkiu geležiniu volu suplūkdavo jau apsėtą žemę. Jie 
dirbo nepratardami nė žodžio, ir tylą drumsdavo tik aidintys per visą 
slėnį Bernato raginimai jaučiams. Bernatas tikėjosi, kad darbas juos 
šiek tiek suartins. Bet ne. Franseska buvo vis tokia pat viskam abejin- 
ga: pasiimdavo sietą ir sijodavo sėklas net nepažvelgdama į jį. 

Atėjo lapkritis, ir Bernatas ėmėsi įprastų šiam metui darbų: ganė 
meitėlius, krovė malkas, ruošė daržą ir laukus, kad pavasarį juos būtų 
galima apsėti, genėjo ir skiepijo vynuogienojus. Kai grįždavo namo, 
Franseska jau būdavo nudirbusi visus namų ruošos darbus, apėjusi 
daržą, vištas ir triušius. Kiekvieną vakarą ji tylomis paduodavo jam 
vakarienę ir eidavo gulti. Rytais atsikeldavo anksčiau už jį, ir kai Ber- 
natas nulipdavo žemyn, rasdavo ant stalo pusryčius ir lauknešėlį su 
pietumis. Pusryčiaudamas girdėdavo, kaip ji tvarte šeria gyvulius. 

Kalėdos prabėgo lyg viena akimirka, ir sausį prasidėjo alyvuogių 
skynimo metas. Bernatas augino nedaug alyvmedžių, tik tiek, kad 
užtektų šeimai ir duoklei ponui. 

Vėliau atėjo metas skersti kiaules. Kai Bernato tėvas dar buvo 
gyvas, kaimynai, kurie šiaip beveik neužsukdavo į Estanjolių sody- 
bą, skerdimo dienos niekada nepraleisdavo. Bernatas prisiminė tas 
dienas kaip tikras šventes. Jie skersdavo kiaules, o paskui, kol mote- 
rys dorodavo skerdieną, valgydavo ir gerdavo. Vieną rytą apsilankė 
Estevės: tėvas, motina ir du broliai. Bernatas pasitiko juos sodybos 
kieme, o Franseska laukė už nugaros. 

— Kaip gyvuoji, dukra? — paklausė jos motina. 

Franseska neatsakė, bet leidosi apkabinama. Bernatas stebėjo 
šią sceną: motina karštai spaudė glėbyje dukterį, tikėdamasi, kad ji 
irgi ją apkabins. Bet neapkabino. Net nesujudėjo. Bernatas nukreipė 
žvilgsnį į uošvį. 

— Franseska, - teištarė Perė Estevė, žvelgdamas pro merginą 
kažkur į tolį. 

Jos broliai pasisveikino kilstelėdami rankas. 

Franseska patraukė į kiaulidę atvesti kiaulės, o visi kiti liko kieme. 
Niekas nepratarė nė žodžio. Tik prislopintas motinos kūkčiojimas 
drumstė tylą. Bernatas panoro ją paguosti, bet susilaikė matydamas, 
kad ir jos vyras, ir sūnūs stovi kaip stovėję. 

Franseska pasirodė vedina meitėliu, kuris spyriojosi, lyg nujaus- 
damas savo likimą, ir kaip įprasta tylomis įdavė jį savo vyrui. Berna- 
tas ir abu Franseskos broliai parvertė paršą ir jį prispaudė. Veriantis 
gyvulio žviegimas nuaidėjo per visą Estanjolių slėnį. Perė Estevė mi- 
kliu mostu jį paskerdė ir visi tylėdami laukė, kol gyvulio kraujas lie- 
josi į dubenis, kuriuos moterys keisdavo, vos tik jiems prisipildžius. 

Kol motina ir duktė dorojo jau sukapotą į gabalus meitėlį, jie net 
neišgėrė vyno. 

Vakarop, baigus darbus, motina vėl apglėbė savo dukterį. Berna- 
tas stebėjo jas tikėdamasis, kad jo žmona vis dėlto atsakys motinai 
tuo pačiu. Bet ji neatsakė. Tėvas ir broliai atsisveikino su ja nudelbę 
akis. Motina priėjo prie Bernato. 

— Kai tau atrodys, kad vaikas jau turi gimti, — tarė pasivedusi jį į 
šalį, - atsiųsk ką nors manęs pakviesti. Vargu ar ji tai padarys. 

Estevės vėl leidosi į kelią, namo. Tą naktį, kai Franseska užlipo į 
miegamąjį, Bernatas negalėjo atitraukti akių nuo jos pilvo. 


Baigiantis gegužei, pirmąją derliaus ėmimo dieną, Bernatas su pjau- 
tuvu ant peties apžvelgė savo laukus. Kaip jis nupjaus visus javus vie- 
nas? Prieš dvi savaites buvo uždraudęs Franseskai dirbti bet kokius 
sunkius darbus, nes dusyk ji buvo apalpusi. Tylomis jo išklausiusi, ji 
pakluso. Kodėl uždraudė? Bernatas vėl žvilgsniu aprėpė jo laukian- 
čius bekraščius laukus. Šiaip ar taip, svarstė jis, vaikas gali būti ne jo. 
Moterys gimdydavo laukuose, darbymečiu, bet, pamatęs Franseską 
kartą, o paskui ir antrą sukniumbančią ant žemės, jis sunerimo. 
Bernatas griebė pjautuvą ir ėmė įnirtingai pjauti javus, net akuo- 
tai lakstė. Saulė pasiekė dienovidį. Bernatas nė neprisėdo pavalgyti. 
Laukas buvo bekraštis. Iki tol jį visada į laukus atlydėdavo tėvas, 
net kai buvo jau pasiligojęs. Atrodydavo, kad javai grąžina jam jė- 

gas. „Smarkiau, sūnau! - ragindavo jis. - Nelaukim, kol audra ar 
akmenų kruša juos suniokos“ Ir jie dirbdavo toliau. Kai kuris nors 
pavargdavo, kitas padrąsindavo. Valgydavo pavėsyje, gerdavo gerą, 
išlaikytą tėvo vyną, šnekučiuodavosi, juokdavosi, o dabar... dabar jis 
girdėjo tik orą raižančio pjautuvo švilpimą ir krintančių javų šiugž- 
desį. Šalia nebuvo nieko, tik pjautuvas, pjautuvas, regis, svaidantis 
jam klausimus apie būsimo vaiko tėvystę. 

Kitas dienas Bernatas pjovė javus iki pat sutemų; vieną kartą dir- 
bo net mėnesienoje. Grįžęs namo rasdavo ant stalo vakarienę. Nu- 
siprausdavo dubenyje ir nenoromis pavalgydavo. Kol vieną vakarą 
lopšys, kurį buvo sukalęs, kai išryškėjo Franseskos nėštumas, staiga 
sujudėjo. Bernatas akies krašteliu tą pastebėjo, bet ir toliau srėbė 
sriubą. Franseska miegojo viršuje. Jis vėl pažvelgė į lopšį. Sriūbtelėjo 
į medinį lopšį, rankoje laikydamas šaukštą sriubos. Atidžiai apžvel- 
gė visą aukštą, ieškodamas kokių nors uošvės pėdsakų. Bet nerado. 
Fransėska pagimdė viena. Ir atsigulė. 

Jis padėjo šaukštą ir pakilo, bet dar nepriėjęs prie lopšio stabtelė- 
jo, apsisuko ir vėl atsisėdo. Abejonės dėl vaiko apniko jį dar smarkiau 
nei bet kada anksčiau. „Visi Estanjoliai turi apgamą prie dešiniosios 
akies, - buvo jam sakęs tėvas. Jis ir tėvas taip pat turėjo apgamą. — 
Tavo senelis irgi jį turėjo, - tikino jį tėvas. — Ir tavo prosenelis“ 

Bernatas buvo išvargęs: dirbo nuo aušros iki išnaktų. Dirbo iš- 
tisas dienas. Jis vėl pažvelgė į lopšį. Atsistojo ir priėjo prie kūdikio. 
Šis saldžiai miegojo, užvertęs rankytes, apklotas antklode, pasiūta iš 
balto lino marškinių skiaučių. Bernatas atgręžė kūdikį, norėdamas 
pamatyti jo veidą. 


ranseska net nepažvelgdavo į berniuką. Priglausdavo kūdikį, 

kurį jie pavadino Arnau, prie vienos krūties, paskui prie ki- 

tos, bet niekada į jį nežiūrėdavo. Bernatas buvo matęs kūdi- 
kius žindančias valstietes. Visos jos - nuo labiausiai pasiturinčios iki 
pačios vargingiausios - maitindamos šypsodavosi, žiūrėdavo į savo 
vaikus ar glostydavo juos. Bet ne Franseska. Ji prausdavo, žindydavo 
kūdikį, bet per du jo gyvenimo mėnesius Bernatas nė karto nepaste- 
bėjo jos švelniai kalbinant ar žaidžiant su juo, keliant už rankyčių, 
juokais kandžiojant, bučiuojant ar tiesiog glostant. „Kuo jis kaltas, 
Franseska?“ — galvodavo Bernatas, paėmęs Arnau ant rankų. Tada 
nusinešdavo jį toliau nuo motinos, ten, kur galėdavo jį pakalbinti ir 
paglamonėti, nejusdamas Franseskos šaltumo. 

Juk vaikas buvo jo. „Visi mes, Estanjoliai, jį turim, - sakydavo 
Bernatas, bučiuodamas Arnau apgamą prie dešiniojo antakio. - Visi 
jį turim, tėve“, - kartodavo pakėlęs vaiką dangaus link. 

Netrukus tas apgamas, grąžinęs Bernatui ramybę, pasidarė dar 
svarbesnis. Franseskai nuėjus į pilį kepti duonos, moterys, norėda- 
mos pažiūrėti į Arnau, nuklodavo nuo jo antklodėlę. Franseska joms 
leisdavo, ir jos susižvalgiusios šypsodavosi duonkepio ir kareivių 
akivaizdoje. O kai Bernatas ateidavo dirbti pono žemės, valstiečiai 
jam plekšnodavo per sprandą ir sveikindavo net matant prievaizdui, 
prižiūrinčiam, kaip jie dirba. 

Daugelis vaikų buvo Ljorenso de Beljeros pavainikiai, bet visos 
motinų pretenzijos būdavo bevaisės: jo žodis buvo kur kas svaresnis 
nei bet kurios tamsuolės valstietės, nors tarp saviškių jis nuolat gir- 
davosi savo vyriška galia. Buvo akivaizdu, kad Arnau Estanjolis ne 
jo sūnus, ir Navarkleso valdytojas ėmė pastebėti pašaipias šypsenas 
į pilį ateinančių valstiečių veiduose. Iš savo-menių jis matė, kaip su- 
tikusios Estanjolio žmoną jos šnabždasi ne tik tarpusavyje, bet ir su 
kareiviais. Gandas pasklido jau ne vien tarp valstiečių, ir Ljorensas 
de Beljera tapo tokių kaip jis didikų pajuokos objektu. 

— Tai kaip ten, Beljera? - šypsodamasis mestelėjo vienas į pilį už- 
sukęs baronas. - Mano ausis pasiekė kalbos, kad tau pritrūko jėgų. 

Sąmojį palydėjo visų sėdinčiųjų prie Navarkleso valdytojo stalo 
juokas. 

— Savo žemėse, — tarė kitas, — aš nė vienam valstiečiui neleidžiu 
suabejoti mano vyriškumu. 

— Gal tu draudi turėti apgamus? — pasišaipė pirmasis, jau apsvai- 
gęs nuo vyno, sukeldamas griausmingą kvatojimą. Ljorensas de Bel- 
jera atsakė į jį dirbtine šypsena. 


Tai nutiko rugpjūčio pradžioje. Arnau gulėjo lopšyje trobos kieme, 
figmedžio pavėsyje, motina darbavosi darže ir tvarte, o tėvas, kaip 
visada nenuleisdamas akių nuo medinio lopšio, jaučiais plūkė javus, 
kuriuos buvo pabėręs kieme, kad nuo varpų atsiskirtų tokie brangūs 
grūdai, maitinsiantys juos visus metus. 

Jis negirdėjo jų atjojant. Į sodybą risčia įsiveržė trys raiteliai: Ljo- 
renso de Beljeros prievaizdas ir dar du ginkluoti vyrai ant įspūdin- 
gų, karui augintų žirgų. Bernatas pastebėjo, kad gyvuliai be šarvų, 
kaip kad jo pono raitininkų būriuose. Turbūt jie nematė reikalo už- 
dėti jiems šarvus, kad įbaugintų paprastą valstietį. Prievaizdas liko 
atokiau, bet kiti du, jau sulėtinę žingsnį, paragino žirgus joti ten, kur 
stovėjo Bernatas. Žirgai, išdresuoti karui, nedvejodami puolė ant jo. 
Bernatas traukėsi atatupstas, kol pargriuvo ant žemės, prie pat ne- 
nustygstančių žirgų kanopų. Tik tada raiteliai juos sulaikė. 

— Tavo ponui, — suriko prievaizdas, - Ljorensui de Beljerai, pri- 
reikė tavo žmonos, kad ji žindytų doną Žaumę, tavo ponios Kate- 

rinos sūnų. — Bernatas pabandė atsikelti, bet vienas iš raitelių vėl 
spustelėjo žirgą. Prievaizdas patraukė Franseskos link. - Pasiimk 
vaiką ir eik su mumis, - paliepė jis. 

Franseska iškėlė Arnau iš lopšio ir nunarinusi galvą nusekė pas- 
kui prievaizdo žirgą. Bernatas šaukė ir bandė keltis, bet jam nespė- 
jus atsistoti vienas iš raitelių užginė ant jo žirgą ir vėl parbloškė jį 
ant žemės. Bernatas stojosi vėl, paskui dar ne vieną kartą, bet viskas 
baigdavosi vis taip pat: abu raiteliai smaginosi ir juokėsi vis jį par- 
griaudami. Galiausiai uždusęs ir apsidaužęs jis liko tysoti ant žemės 
prie kramtančių žąslus gyvulių kojų. Tik tada, kai prievaizdas dingo 
tolumoje, kareiviai apsisuko ir paragino savo žirgus. 

Kai sodyboje vėl įsiviešpatavo tyla, Bernatas pažvelgė į raitelių 
paliktą dulkių pėdsaką, o paskui į jaučius, žiaumojančius varpas, 
kurias jis plūkė. 


»oyvo- se 


visą laiką galvodamas apie sūnų. Vakarais klaidžiodavo po sodybą, 
prisimindamas kūdikio gugenimą, bylojantį apie gyvenimą ir ateitį, 
medinio lopšio girgždesį Arnau pasimuisčius, veriantį verksmą, ku- 
riuo jis reikalaudavo valgyti. Tarp savo namų sienų, kiekvienoje jų 
kertelėje, bandė užuosti vaiko nekaltybės kvapą. Kur jis miega da- 
bar? Jis gulėdavo čia, lopšyje, kurį Bernatas buvo sukalęs savo ran- 
komis. Kai Bernatas pagaliau užmigdavo, jį pažadindavo tyla. Tada 
jis susiriesdavo ant čiužinio ir ištisas valandas klausydavosi gyvulių, 
mykiančių pirmajame aukšte, — tai buvo vienintelė jo draugija. 

Bernatas nuolat eidavo į Ljorenso de Beljeros pilį išsikepti duo- 
nos, nes to jau nebedarydavo Franseska, įkalinta pilyje ir priklau- 
santi nuo donjos Katerinos valios ir įnoringo šios sūnaus apetito. 
Pilis, kaip jam buvo pasakojęs tėvas, kai jie abu ten lankydavosi, iš 
pradžių tebuvo tik stebėjimo bokštas ant nedidukės kalvos viršūnės. 
Ljorenso de Beljeros pirmtakai, pasinaudoję tarpuvaldžiu po gra- 
fo Ramono Borelio mirties, savo vis besiplečiančių Žemių valstie- 
čių rankomis įrengė ten įtvirtinimus. Niekieno neatsiklausę aplink 
priesaikos bokštą pastatė kepyklą, kalvę, naujas, didesnes arklides, 
svirnus, virtuves ir gyvenamąsias patalpas. 

Ljorenso de Beljeros pilis buvo daugiau nei už lygos nuo Estanjo- 
lio sodybos. Pirmuosius kartus jam apie vaiką nieko nepavyko suži- 
noti. Kad ir ko klausdavo, sulaukdavo vis tokio pat atsakymo: žmona 
ir sūnus, girdi, donjos Katerinos asmeninėse menėse. Tik tiek, kad 
vieni, atsakydami jam, ciniškai juokdavosi, o kiti nudelbdavo akis, 
lyg norėdami išvengti kūdikio tėvo žvilgsnio. Bernatas visą mėnesį 
kentė tokius aptakius atsakymus, kol vieną dieną, išėjęs iš kepyklos 
su dviem kepalais pupų miltų duonos, susidūrė su vienu iš murzinų 
kalvio mokinių, kurio kartkartėmis klausdavo apie mažylį. 

— Kaip mano Arnau? - paklausė jo. 

Aplinkui nieko nebuvo. Berniūkštis pabandė nuleisti klausimą 
negirdomis, bet Bernatas sugriebė jam už rankos. 

— Klausiu, kaip mano Arnau. 

— Tavo žmona ir sūnus... - pratarė šis, nudelbęs žvilgsnį į žemę. 

— Aš žinau, kurjie, - pertraukė jį Bernatas. - Aš klausiu, ar mano 
Arnau sveikas ir prižiūrimas. 

Berniukas, vis dar nuleidęs akis, ėmė kojomis žarstyti smėlį. 

— Ar jis sveikas ir prižiūrimas? 

Mokinys nepakėlė akių, ir Bernatas įniršo. 

— Ne! - sušuko berniukas. Bernatas atsitraukė, kad pažvelgtų 
jam į akis. - Ne, - pakartojo. 

Bernato akys klausiamai žvelgė į jį. 

— Kur vaikas? 

— Aš negaliu... Mums liepta nesakyti... - Berniuko balsas užsi- 
kirto. 

Bernatas vėl šiurkščiai jį papurtė ir pakėlė balsą, net nepagalvo- 
damas, kad gali atkreipti sargybinių dėmesį. 

— Kur mano sūnus? Kas jam? Atsakyk! 

— Negaliu. Mums uždrausta. 

— Gal dabar apsigalvosi? —- paklausė Bernatas, atkišęs jam kepalą. 

Mokinio akys plačiai išsiplėtė. Nieko netaręs, jis išplėšė duoną 
Bernatui iš rankos ir atsikando, lyg būtų nevalgęs kelias dienas. Ber- 
natas nusitempė jį tolyn nuo pašalinių akių. 

— Kur mano Arnau? - vėl nekantriai paklausė. 

Berniukas pilna burna pažvelgė į jį ir gestais parodė, kad sektų iš 
paskos. Vogčiomis, šliedamiesi prie sienų, jie nuėjo iki kalvės. Įžen- 

gę pro duris, nužingsniavo į pačią gilumą. Berniukas atvėrė kalvės 
sandėliuko, kur buvo laikomos medžiagos ir įrankiai, duris ir įžengė 
į vidų lydimas Bernato. Vos tik įėjęs, berniukas atsisėdo ant grindų 
ir kibo į duonos kepalą. Bernatas nužvelgė sandėliuką. Buvo trošku 
ir karšta. Jis nematė nieko, kas rodytų, kodėl mokinys jį čia atsivedė: 
čia buvo tik įrankiai ir seni gelžgaliai. 

Bernatas klausiamai pažvelgė į berniuką. Šis, godžiai žiaumoda- 
mas duoną, mostelėjo į vieną kambariūkščio kampą ir gestais para- 
gino eiti ten. 

Ant medgalių, apleistas ir išbadėjęs, šiurkščiame apiplyšusia- 
me iš karnų nupintame krepšyje gulėjo vaikas, laukdamas mir- 
ties. Balti lino marškinėliai buvo nešvarūs ir sudriskę. Bernatas 
nepajėgė užgniaužti iš vidaus besiveržiančio klyksmo. Tai buvo 
nebylus riksmas, beveik nežmogiška rauda. Paėmė Arnau į ran- 
kas ir priglaudė prie savęs. Vaikas sujudėjo — nors labai silpnai, 
bet sujudėjo. 

— Senjoras įsakė tavo sūnų atnešti ir palikti čia, - išgirdo Ber- 
natas jam sakant mokinį. - Pirmiau tavo žmona kelissyk per dieną 
čia ateidavo ir nuramindavo jį žindydama. —- Bernatas su ašaromis 
akyse glaudė vaiko kūnelį prie krūtinės, bandydamas įkvėpti jam 
gyvybės. - Pirmasis buvo prievaizdas, - pasakojo berniukas, — tavo 
pati priešinosi ir šaukė... Aš mačiau, buvau kalvėje. - Parodė plyšį 
medinių lentų sienoje. - Bet prievaizdas labai stiprus... Kai jis baigė, 
atėjo senjoras, lydimas kelių kareivių. Tavo pati tysojo ant grindų ir 
senjoras ėmė iš jos juoktis. Tada pradėjo juoktis visi. Nuo to laiko, 
kaskart, kai tavo pati ateidavo žindyti sūnaus, kareiviai jau laukda- 
vo prie durų. Ji nepajėgė priešintis. Jau kelios dienos, kai nebeatei- 
na. Kareiviai... kuris nors ją nutveria išeinančią iš donjos Katerinos 
kambario. Ir ji jau nebepajėgia čia ateiti. Kartais senjoras juos mato, 
bet vien tik juokiasi. 

Ilgai negalvodamas, Bernatas pasikėlė marškinius ir pakišo po 
jais sūnaus kūnelį; tada pūpsančius marškinius pridengė likusiu ke- 
palu. Mažylis nė nekrustelėjo. Bernatui einant durų link, mokinys 
netikėtai pašoko. 

— Senjoras neleidžia. Tu negali!.. 

— Eik šalin, berniuk! 

Vaikas pamėgino užbėgti jam už akių. Bernatas, viena ranka lai- 
kydamas kepalą ir mažąjį Arnau, kita ranka čiupo kabantį ant sie- 
nos geležinį strypą ir desperatiškai pasisuko į kalvio mokinį. Stry- 
pas pataikė berniukui į galvą kaip tik tada, kai jis buvo beišeinąs iš 
sandėliuko. Berniukas krito ant grindų, nespėjęs pratarti nė žodžio. 
Bernatas net nepažvelgė į jį. Išėjo ir uždarė duris. 

Išeiti iš Ljorenso de Beljeros pilies buvo visai nesunku. Niekas nė 
neįtarė, kad po duonos kepalu Bernatas nešasi išsekusį savo sūnaus 
kūnelį. Tik žengdamas pro pilies vartus jis prisiminė Franseską ir 
senjoro kareivius. Mintyse piktai jai papriekaištavo, kad ji nemėgi- 
no jam duoti žinios, įspėti apie sūnui gresiantį pavojų, nekovojo dėl 
Arnau... Bernatas priglaudė sūnaus kūnelį, ir jam prieš akis iškilo jo 
motina, prievartaujama kareivių, kol Arnau ant pasibjaurėtinų su- 
trešusių lentgalių laukė mirties. 


Kiek laiko praeis, kol kas nors suras berniuką, kuriam jis trenkė? 
Ar šis negyvas? Ar jis uždarė sandėliuko duris? Tokie klausimai 
apniko Bernatą, grįžtantį atgal. Taip, duris jis uždarė. Miglotai tai 
prisiminė. 

Kai įveikė pirmąjį iš pilies vedančio vingiuoto tako lankstą ir pi- 
lis akimirksniu dingo iš akių, Bernatas atidengė sūnų. Akys rodėsi 
užgesusios, nieko nereginčios. Jis svėrė mažiau už duonos kepalą. 
Rankytės ir kojytės... Jam suspaudė vidurius, o gerklėje įstrigo gu- 
mulas. Pabiro ašaros. Tarė sau: dabar ne laikas verkti. Žinojo, kad 
juos vysis, užsiundys šunimis, bet... Kokia prasmė bėgti, jei vaikas 
neišgyvens? Bernatas paėjėjo į šalį nuo kelio ir pasislėpė už brūzgy- 
nų. Atsiklaupė ant kelių, pasidėjo kepalą ant žemės, suėmė Arnau 
abiem rankomis ir pakėlė prie akių. Vaikas buvo suglebęs, galvytė 
nusvirusi į šoną. „Arnau!“ — sušnabždėjo Bernatas. Švelniai jį papur- 
tė vieną, kitą kartą. Vaiko vyzdžiai sujudėjo, ir jis pažvelgė į jį. Šlapiu 
nuo ašarų veidu Bernatas pagalvojo, kad vaikas neturi jėgų net verk- 
ti. Pasiguldė jį ant vienos rankos. Sutrupino gabalėlį duonos, suvilgė 
seilėmis ir pridėjo prie mažylio burnos. Arnau net nepajudino lūpų, 
bet Bernatas neatlyžo tol, kol neįkišo į jo burnytę duonos gumulėlio. 
Palaukė. „Praryk, sūnau mano“, - maldavo jo. Kai Arnau gerklė be- 

veik nepastebimai susitraukė, Bernato lūpos sudrebėjo. Patrupino 
dar duonos ir nekantriai pakartojo tą patį. Arnau vėl prarijo, ir taip 
dar septynis kartus iš eilės. 

— Mes ištrūksime, — tarė Bernatas. - Pamatysi. 

Jis vėl grįžo į kelią. Aplinkui tebebuvo ramu. Ko gero, niekas dar 
nebuvo aptikęs prapuolusio kūdikio, nes kitaip būtų kilęs sąmyšis. 
Akimirką pagalvojo apie Ljorensą de Beljerą: žiaurų, niekingą, ne- 
gailestingą. Kokį pasitenkinimą jam suteiktų Estanjolio medžioklė! 

— Mes ištrūksim, Arnau, - vėl pakartojo leisdamasis savo sody- 
bos link. 

Jis visą kelią nuėjo neatsigręždamas atgal. Net parėjęs namo ne- 
siilsėjo nė akimirkos: paguldė Arnau į lopšį, pasiėmė maišą, pripylė 
jį kviečių miltų, džiovintų žirnių ir pupų, įsidėjo vieną odinę gertuvę 
su vandeniu, kitą su pienu, sūdytos mėsos, dubenėlį, šaukštą, drabu- 
žių, šiek tiek pinigų, kuriuos buvo paslėpęs, medžioklinį peilį ir ar- 
baletą. „Kaip tėvas didžiavosi šiuo arbaletu!“ —- pagalvojo svarstyda- 
mas jį rankoje. Kai Estanjoliai buvo laisvi, jis kovojo grafo Ramono 
Borelio pusėje. Visada prisimindavo, kaip mokė Bernatą juo šaudyti. 
Laisvi! Bernatas prisirišo vaiką prie krūtinės ir pasiėmęs visą kitą 
mantą išėjo. Jis visada buvo baudžiauninkas, bet jei... 

— Nuo šios akimirkos mes būsime bėgliai, - tarė jis kūdikiui prieš 
leisdamasis į kalnus. —- Niekas nepažįsta šių kalnų geriau už Estan- 
jolius, — patikino jau miško tankumyne. — Matai, mes nuo seno me- 
džiojome šiose žemėse. — Bernatas, išėjęs iš tankmės, įbrido į upokš- 
nį ir vandeniui semiant kelius pradėjo eiti prieš srovę. Arnau buvo 
užsimerkęs ir miegojo, bet Bernatas pasakojo jam toliau: - Pono 
šunys nėra greiti, per daug blogai su jais elgiamasi. Pakilsime į vir- 
šų, kur miškas eina tankyn ir sunku joti. Ponai medžioja tik raiti ir 
niekada čia neužklysta. Susidraskytų apdarus. O kareiviai... ko jiems 
ten medžioti? Jiems pakanka atimti valgį iš mūsų. Mes pasislėpsime, 
Arnau. Niekas mūsų neras, kaip Dievą myliu. - Bernatas paglostė 
sūnui galvą, toliau brisdamas prieš srovę. 

Popiet jie neilgam sustojo. Miškas buvo toks tankus, kad atro- 
dė, jog medžiai grėsmingai skverbiasi į upokšnio krantus ir visiškai 
dengia dangų. Bernatas atsisėdo ant uolos ir pažvelgė į savo kojas, 
išbalusias ir susiraukšlėjusias nuo vandens. Tik tada pajuto skaus- 

mą, bet jo nepaisė. Nusimetė mantą ir atrišo nuo krūtinės Arnau. 
Vaikas jau buvo atsimerkęs. Atskiedė pieną vandeniu, įbėrė kviečių 
miltų, pamaišė mišinį ir pridėjo šaukštą mažyliui prie burnos. Ar- 
nau tik perkreipė lūpas. Bernatas pamirkė pirštą upelyje, kyštelėjo jį 
į dubenį ir vėl pabandė. Po kelių bandymų Arnau galiausiai leidosi 
pamaitinamas pirštu, o paskui užsimerkė ir užmigo. Bernatas suval- 
gė tik gabalėlį sūdytos mėsos. Jis mielai būtų pailsėjęs, bet buvo likęs 
dar geras kelio galas. 

Estanjolių grota - taip ją vadino tėvas. Jis pasiekė ją, kai jau buvo 
sutemę, prieš tai dar sykį sustojęs pavalgydinti Arnau. Į grotą buvo 
galima patekti pro siaurą plyšį uolose, kurį Bernatas, jo tėvas, taip 
pat ir senelis iš vidaus užkaišydavo rąstais, kad išėję į medžioklę ga- 
lėtų naktį apsisaugoti nuo blogo oro ir žvėrių. 

Prieš įžengdamas į grotą Bernatas uždegė deglą, kad įsitikintų, 
jog ten nėra kokio nors žvėries. Paskui paguldė Arnau ant maišo, 
patiesto ant čiužinį atstojančių sausų šakų, ir vėl pamaitino. Mažylis 
leidosi pavalgydinamas ir nugrimzdo į kietą miegą, kaip ir Bernatas, 
kuris iš nuovargio net pamiršo sūdytą mėsą. „Čia ponas mūsų ne- 
ras“, - pagalvojo užmerkdamas akis ir netrukus ėmė kvėpuoti vienu 
ritmu su savo sūnumi. 


Kai tik vyriausiasis kalvis rado negyvą mokinį kraujo klane, Ljo- 
rensas de Beljera su savo vyrais risčia išjojo iš pilies. Tai, kad dingo 
Arnau ir pilyje buvo pastebėtas jo tėvas, tiesiogiai liudijo prieš Ber- 
natą. Navarkleso valdytojas, ant žirgo laukiantis prie Estanjolių tro- 
bos, nusišypsojo išgirdęs iš vyrų, kad viduje viskas apversta aukštyn 
kojom ir, matyt, Bernatas bus pabėgęs su sūnumi. 

— Mirus tėvui tu išsisukai, - iškošė pro dantis, - bet dabar visa 
tai bus mano. Suraskit jį! - sušuko vyrams. Paskui pasisuko į prie- 
vaizdą. - Surašyk visą jo turtą, rakandus ir gyvulius, ir žiūrėk, kad 
netrūktų nė vieno svaro grūdų. O paskui leiskis ieškoti Bernato. 

Po keleto dienų prievaizdas prisistatė pas savo poną į pilies prie- 
saikos bokštą. 

— Ieškojome kitose sodybose, miškuose, laukuose. Estanjolio nė 
kvapo. Matyt, bus pabėgęs į kokį miestą, gal į Manresą, gal... 

Ljorensas de Beljera rankos mostu jį nutildė. 

— Jis dar įklius. Duok žinią visiems kitiems senjorams ir mūsų 
pareigūnams miestuose. Pranešk, kad iš mano žemių pabėgo bau- 
džiauninkas, kurį būtina sulaikyti. - Tą akimirką pasirodė donja 
Katerina ir Franseska su jo sūnumi Žaume ant rankų. Ljorensas de 
Beljera nužvelgė ją ir perkreipė lūpas: Franseska buvo nebereikalin- 
ga. - Žmona, - tarė savo sutuoktinei, - nesuprantu, kaip leidi kek- 
šei žindyti mano sūnų. - Donja Katerina krūptelėjo. - Ar nežinai, 
kad žindyvė visos kareivijos šliundra? 

Donja Katerina išplėšė savo sūnų Franseskai iš rankų. 

Franseska, sužinojusi, kad Bernatas pabėgo su Arnau, susimąs- 
tė apie savo mažylio likimą. Visos Estanjolių žemės ir turtai nuo 
šiol priklausė senjorui de Beljerai. Ji neturėjo kur prisiglausti, o 
kareiviai ir toliau ja naudojosi. Kriaukšlė sužiedėjusios duonos, 
apipuvusi daržovė, kartais koks neįkandamas sūris: tokia buvo jos 
kūno kaina. 

Nė vienas iš daugybės pilyje besilankančių valstiečių nesiteik- 
davo net pažvelgti į jos pusę. Franseska prie keleto buvo priėjusi, 
bet visi ją vijo šalin. Į tėvų namus ji grįžti nedrįso, nes motina buvo 
viešai jos atsižadėjusi prie duonos kepyklos, taigi Franseska buvo 
priversta likti gyventi pilies apylinkėse, kaip ir daugybė kitų elge- 
tautojų, ateinančių prie pilies sienų tarp atliekų ieškoti maisto. Jos 
lemtis, regis, buvo tik keliauti iš rankų į rankas mainais už likučius iš 
bendro katilo, iš kurio valgydavo tą naktį ją pasirinkęs kareivis. 

Atėjo rugsėjis. Bernatas jau matydavo savo sūnų besišypsantį ir 
šliaužiojantį po grotą ir aplink jį. Tačiau atsargos ėmė sekti ir artino- 
si žiema. Atėjo metas leistis į kelionę. 


ojo kojomis driekėsi miestas. 
— Žiūrėk, Arnau, - tarė Bernatas vaikui, ramiai miegančiam 
ant peties, - Barselona. Čia mes būsime laisvi. 

Nuo pat pabėgimo su Arnau dienos Bernatas nepaliovė galvojęs apie 
tą miestą, didžiąją visų baudžiauninkų viltį. Bernatas girdėdavo juos 
kalbant apie jį, kai dirbdavo laukus, taisydavo pilies sienas ar atlikdavo 
bet kokį kitą darbą senjorui de Beljerai. Tylūs vyrų šnabždesiai, kad 
nenugirstų prievaizdas ar kareiviai, žadindavo Bernato smalsumą. Jis 
buvo laimingas dirbdamas savo žemę ir niekad nebūtų palikęs tėvo. 
Nebūtų sutikęs nė bėgti su juo. Tačiau, netekęs savo žemių ir Estan- 
jolių grotoje naktimis žvelgdamas į miegantį sūnų, jis taip gyvai prisi- 
mindavo tas kalbas, kad galiausiai jos ėmė aidėti jo ausyse. 

„Jei išgyveni tame mieste vienus metus ir vieną dieną nesulai- 
kytas senjoro, - prisiminė girdėjęs, — gauni raštą, suteikiantį teisę 
jame gyventi, ir įgyji laisvę“ Tą kartą visi baudžiauninkai tylėjo. Ber- 
natas nužvelgė juos. Vienų akys buvo užmerktos, o lūpos suspaus- 
tos, kiti purtė galvas, o treti šypsojosi žiūrėdami į dangų. 

— Ir tereikia tik gyventi mieste? — nutraukė tylą berniukas, iš tų, 
kurie žvelgė į dangų, ko gero, svajodami sutraukyti grandines, kaus- 
tančias juos prie žemės. —- Kodėl Barselonoje galima įgyti laisvę? 

Pats seniausiais iš lėto jam atsakė: 

— Taip, nieko daugiau. Tik gyventi jame visą tą laiką. - Berniukas 
švytinčiomis akimis paragino jį kalbėti. — Barselona labai turtinga. 

Ilgus metus, nuo Jokūbo Užkariautojo iki Petro Didžiojo laikų, ka- 
raliai miesto prašydavo pinigų karams ar savo dvarams. Visus tuos 
metus Barselonos piliečiai buvo jiems dosnūs, tačiau už ypatingas 
privilegijas, kol pats Petras Didysis per karą su Sicilija jas surašė į 
kodeksą... —- Senolis užsikirto. — Recognoverunt proceres, regis, taip 
jis vadinasi. Ten skelbiama, kad mes galime įgyti laisvę. Barselonai 
reikia darbininkų, laisvų darbininkų. 

Kitą dieną nustatytą valandą tas berniukas nepasirodė pas senjorą. 
Dar kitą irgi. Jo tėvas, nepaisydamas to, toliau tyliai dirbo. Baigiantis 
trečiam mėnesiui berniuką atvedė sukaustytą grandinėmis ir genamą 
botagu, tačiau visi įžvelgė jo akyse pasididžiavimo kibirkštėles. 

Nuo Kolserolos kalnų aukštumų, nuo senojo romėnų kelio, jun- 
giančio Ampuriją su Taragona, Bernatas žvelgė į laisvę ir... į jūrą. Jis 
niekad nebuvo matęs ir net nesapnavęs tokios begalinės platybės. Ži- 
nojo, kad už jūros plyti katalonų žemės, taip kalbėjo pirkliai, bet... 
pirmą kartą susidūrė su kažkuo, kieno ribų jis nematė. „Už to kalno. 
Perbridus aną upę“ Pašaliečio paklaustas jis visada galėjo tiksliai nu- 
rodyti vietą... Nužvelgė horizontą, besimaišantį su vandenimis. Kelias 
akimirkas įdėmiai žvelgė į tolį, glostydamas Arnau galvą, tuos nepa- 
klusnius plaukus, kurie jam buvo sužėlę gyvenant kalnų grotoje. 

Paskui nukreipė žvilgsnį ten, kur susiliejo vanduo ir žemė. Netoli 
Majanso salelės prie kranto buvo matyti keli laivai. Iki tos dienos 
Bernatas laivus buvo matęs tik paveikslėliuose. Jam iš dešinės stūk- 
sojo Montžuiko kalnas, taip pat lytintis jūrą; jo papėdėje driekėsi 
laukai ir lygumos, o už jų Barselona. Aplinkui miesto centrą, kur 
dunksojo mons Taberis, nedidukas kalnelis, buvo išsibarstę šimtai 
pastatų: vieni jų buvo nedideli, prapuolantys tarp gretimų, o kiti di- 
dingi: rūmai, bažnyčios, vienuolynai. 

Bernatas svarstė, kiek žmonių čia galėtų gyventi. Mat Barselonos 
ribos staiga baigėsi. Ji buvo lyg avilys, apjuostas sienų, kurių nebuvo 
tik iš jūros pusės, o už sienų plytėjo tik laukai. Keturiasdešimt tūks- 
tančių žmonių, buvo girdėjęs. | 

— Kaip jie mus suras tarp tų keturiasdešimties tūkstančių? — su- 
šnabždėjo žiūrėdamas į Arnau. - Tu būsi laisvas, sūnau. 

Čia jie galės pasislėpti. Susiras seserį. Bet Bernatas žinojo, kad 
pirma turės kirsti miesto vartus. O jei senjoras de Beljera perdavė 

miesto valdžiai jo aprašymą? Tas apgamas... Ištisas tris naktis jis apie 
tai galvojo leisdamasis nuo kalno. Jis atsisėdo ant žemės ir ištraukė 
triušį, sumedžiotą arbaletu. Perrėžė jam gerklę, palaukė, kol kraujas 
sutekės į delną, kur buvo įbėręs krūvelę smėlio. Sumaišė kraują su 
smėliu, ir kai mišinys pradėjo džiūti, užtepė juo dešiniąją akį. Tada 
įkišo triušį atgal į maišą. 

Kai pajuto, kad košė sudžiūvo ir jis jau nebegali atmerkti akies, 
ėmė leistis link Šv. Onos vartų šiauriausioje rytinės sienos dalyje. 
Žmonės ant kelio rikiavosi į eilę, kad patektų į miestą. Bernatas, pri- 
sidėjęs prie jų, pamažu žingsniavo mažais žingsneliais ir vis glostė 
jau pabudusį vaiką. Basas valstietis, susilenkęs po didžiuliu griežčių 
maišu, pasuko į jį galvą. Bernatas jam nusišypsojo. 

— Raupsai! - sušuko valstietis, mesdamas maišą ir šokdamas į 
šalį nuo kelio. 

Bernatas pamatė, kaip visa eilė iki pat vartų prasiskiria atsitraukda- 
ma į pakeles - vieni metėsi į vieną, kiti į kitą. Visi nuo jo atšlijo leisdami 
jam įžengti į miestą, mirgantį daiktais ir valgiais, dviračiais vežimėliais 
ir kur ne kur mulais. O visoje šitoje maišalynėje aplink aidint riksmams 
sukiojosi neregiai, įpratę prie Šv. Onos vartų prašyti išmaldos. 

Arnau pravirko ir Bernatas pamatė, kaip kareiviai išsitraukia iš 
makščių kalavijus ir uždaro vartus. 

— Drožk į leprozorijų! —- suriko jie iš tolo. 

— Čia ne raupsai! — užginčijo Bernatas. — Aš persidūriau šaka akį. 
Pažiūrėkit! - Bernatas pakėlė rankas ir pamostagavo jomis. Tada pa- 
guldė Arnau ant žemės ir ėmė nusirenginėti. - Žiūrėkit! - pakartojo 
rodydamas visą savo kūną, stiprų, sveiką ir be mažiausios dėmelės, 
žaizdelės ar rando. - Pažiūrėkit! Aš paprastas valstietis, bet man 
reikia daktaro, kad išgydytų akį, antraip nebegalėsiu dirbti. 

Vienas iš kareivių priėjo prie jo, bet sargybos vadui pirma teko 
niūktelti jam į nugarą. Kareivis sustojo per kelis žingsnius nuo Ber- 
nato ir nužvelgė jį. 

— Apsisuk, — paliepė, pirštu rodydamas sukamąjį judesį. 

Bernatas pakluso. Kareivis sugrįžo prie sargybos vado ir papurtė 
galvą. Abu sargybiniai nuo vartų kalavijais parodė į ryšulį, gulintį 
Bernatui prie kojų. 

— O vaikas? 

Bernatas pasilenkė pakelti Arnau. Nurengė prispaudęs dešinįjį 
skruostą prie jo krūtinės ir iškėlė sugriebęs už galvos ir kojų, lyg 
siūlydamas, pirštais pridengęs jam apgamą. 

Kareivis, žvelgdamas vartų link, vėl papurtė galvą. 

— Prisidenk tą žaizdą, valstieti, — tarė. - Kitaip į miestą neįkelsi 
kojos. 

Žmonės grįžo ant kelio. Šv. Onos vartai vėl atsivėrė, ir valstietis 
su griežčiais, nežiūrėdamas į Bernatą, užsikėlė ant kupros maišą. 

Bernatas įžengė pro vartus prisidengęs dešiniąją akį Arnau marš- 
kinėliais. Kareiviai nulydėjo jį žvilgsniais, bet kaip jis galėjo neat- 
kreipti į save dėmesio, kai pusę jo veido dengė marškiniai? Palikęs 
kairėje Šv. Onos kolegiatą, nužingsniavo toliau, įsimaišydamas tarp 
žmonių, plūstančių į miestą. Pasukęs į dešinę priėjo Šv. Onos aikš- 
tę. Ėjo nudelbęs galvą. Valstiečiai pasklido po miestą; basos kojos, 
abarkai* ir batai virviniais padais pamažu dingo, ir Bernatas nejučia 
apmautas kojas, kurias puošė žali prigludę bepadžiai smailianosiai 
batai iš dailios medžiagos, tokiais ilgais galais, kad tie buvo pririšti 
auksinėmis grandinėlėmis, juosiančiomis kulkšnis. 

Jis nieko negalvodamas pakėlė akis ir pamatė skrybėlėtą vyrą. 
Bernatui prieš akis švytėjo juodi rūbai, papuošti aukso ir sidabro gi- 
jomis, diržas, taip pat apsiūtas auksu ir nusagstytas perlais ir brang- 
akmeniais. Bernatas išsižiojęs žvelgė į jį. Vyras pasisuko į jaunuolį, 
bet nukreipė žvilgsnį kitur, lyg Bernato apskritai nebūtų. 

Bernatas sutriko, nudelbė akis ir su palengvėjimu atsiduso pa- 
matęs, kad žmogus nekreipia į jį nė menkiausio dėmesio. Nužings- 
niavo gatve iki statomos katedros, ir pamažu ėmė vis aukščiau kelti 
nešioja akmenis, laipioja aukštais katedrą supančiais pastoliais, ke- 
lia skridiniais milžiniškus akmens luitus... Jo dėmesio pareikalavo 
garsiai pravirkęs Arnau. 

— Gerasis žmogau, - kreipėsi Bernatas į darbininką, einantį pro 
šalį, - kaip man rasti puodžių kvartalą? - Jo sesuo Gijamona buvo 
ištekėjusi už vieno iš jų. 


* Paprasti odiniai batai, pririšami per kulkšnis dirželiais. Vert. past. 

— Toliau eik šita pačia gatve, - skubėdamas atsakė jam žmo- 
gus, — kol prieisi kitą aikštę, Šventojo Jokūbo. Ten pamatysi šalti- 
nį, aplenk jį iš dešinės ir keliauk iki pat naujųjų sienų, iki Bokerijos 
vartų. Tik nenuklysk į Ravalį. Tada eik palei sieną jūros kryptimi iki 
kitų, Trentaklauso vartų. Ten ir bus puodžių kvartalas. | 

Bernatas tuščiai bandė įsiminti visus tuos pavadinimus, bet kai 
jau ketino klausti antrą kartą, žmogus buvo dingęs. 

— Toliau eik šita pačia gatve iki Šventojo Jokūbo aikštės, - pakar- 
tojo jis Arnau. — Šitai prisimenu. O kai prieisime aikštę, aplenksime 
ją iš dešinės, šitą irgi pamename, tiesa, sūnau mano? 

Arnau, išgirdęs tėvo balsą, visada liaudavosi verkti. 

— Ir kur dabar? — garsiai paklausė Bernatas. Jie stovėjo jau ki- 
toje aikštėje, Šv. Mykolo. — Tas žmogus minėjo tik kažkokią aikš- 
tę, bet, neduokdie, būsime paklydę. — Bernatas ketino klausti dar 
poros žmonių, bet nė vienas iš jų nesustojo. — Visi skuba, — dėstė 
jis Arnau, ir staiga pamatė žmogų, stovintį prie vartų... į pilį? — Šis 
neatrodė skubantis, nors kas žino... - Gerasis žmogau... - pašaukė 
jį iš už nugaros, paliesdamas juodą džilbabą. 

Net Arnau, tvirtai įsikibęs į jo petį, krūptelėjo, kai žmogus atsi- 
suko: iš nuostabos Bernatas net atšoko. 

Senas žydas vangiai papurtė galvą. Tai buvo liepsningų krikščio- 
nių dvasininkų pamokslų auka. 

— Sakyk, — pratarė. 

Bernatas negalėjo atitraukti akių nuo raudono ir geltono ženklo 
ant senuko krūtinės. Paskui pažvelgė į tai, kas jam atrodė esanti sie- 
nų apjuosta pilis. Visi, kurie ten įeidavo ir iš ten išeidavo, buvo žydai! 
Visi su ta žyme. Ar leidžiama su jais kalbėtis? 

— Ar ko norėjai? - neatlyžo senukas. 

— Kaip... kaip nueiti į puodžių kvartalą? 

— Eik tiesiai iki gatvės galo, - ranka parodė senukas, — kol prieisi 
Bokerijos vartus. Paskui keliauk palei sieną jūros link ir už kitų vartų 
pamatysi kvartalą, kurio ieškai. 

Šiaip ar taip, kunigai buvo tik įspėję neturėti su jais kūniškų san- 
tykių; todėl Bažnyčia juos ir vertė nešioti tą ženklą, kad niekas ne- 
galėtų pasiteisinti nežinojęs turintis reikalų su žydu. Kunigai visada 
kalbėdavo apie juos su įkarščiu, tačiau tas senukas... 

— Dėkui, gerasis žmogau, - atsakė Bernatas šypteldamas. 

— Ačiū tau, — atsakė jam senukas, - bet kitąsyk žiūrėk, kad tavęs 
nepamatytų besikalbančio su kuo nors iš mūsų... o juolab besišyp- 
sančio. — Senis liūdnai suraukė lūpas. 

Prie Bokerijos vartų Bernatas išvydo didelį būrį moterų, per- 
kančių mėsą: paukščių kogalvius ir ožieną. Keletą akimirkų stebėjo, 
kaip šios apžiūrinėja prekes ir karštai derasi su prekeiviais. „Čia ta 
mėsa, nuo kurios mūsų ponui būna bloga“, - tarė viena vaikui. Ber- 
natas nusijuokė pagalvojęs apie Ljorensą de Beljerą. Kiek kartų jis 
buvo matęs jį grūmojantį piemenims ir gyvulių pirkliams, aprūpi- 
nantiems mėsa grafystės miestą. Bet nedrįsdavo daugiau, kaip tik 
pagrasinti jiems savo žirgais ir kareiviais: tie, kurie varydavo galvijus 
į Barseloną, - o šis miestas įsileisdavo tik gyvą mėsą, — turėjo teisę 
juos ganyti visoje kunigaikštystėje. 

Bernatas aplenkė turgų ir ėmė leistis Trentaklauso link. Gatvės 
čia buvo siauresnės, ir artėdamas prie vartų jis išvydo priešais na- 
mus džiūstant saulėje dešimtis keramikos dirbinių: lėkščių, dubenų, 
puodų, ąsočių ir plytų. 

— Ieškau Grau Puigo namų, - tarė vienam iš saugančių vartus 
kareivių. 


Puigai kadaise buvo Estanjolių kaimynai. Bernatas prisiminė Grau, 
ketvirtąjį iš aštuonių alkanų brolių, kuriuos sunkiai išmaitindavo 
jų skurdi žemė. Bernato motina žvelgė į juos su didele pagarba, 
nes Puigų motina buvo padėjusi jai pagimdyti jį ir jo seserį. Iš viso 
aštuoneto Grau buvo pats guviausias ir darbščiausias. Kai Žo- 
sepas Puigas priprašė vieno giminaičio priimti kurį nors iš sūnų 
puodžiaus mokiniu į Barseloną, buvo pasirinktas šis, tuo metu 
dešimtmetis. 

Bet jeigu jau Žosepas Puigas nepajėgė išmaitinti savo šeimos, 
vargu ar galėjo sumokėti dvi kvarteras baltųjų kviečių ir dešimt sol- 
dų, kurių giminaitis paprašė už penkerius Grau mokymosi metus. 
Prie to reikėjo dar pridėti du soldus, kurių pareikalavo Ljorensas de 
Beljera už vieno iš savo baudžiauninkų laisvę, ir Grau drabužius pir- 
muosius dvejus metus. Mokymo sutartyje mokytojas įsipareigojo jį 
rengti tik trejus paskutinius metus. 

Taigi senasis Puigas atvyko į Estanjolių sodybą lydimas sūnaus 
Grau, kuris buvo šiek tiek vyrėlesnis už Bernatą ir jo seserį. Pamišė- 
lis Estanjolis įdėmiai išklausė Žosepo Puigo pasiūlymo: jei jis skirtų 
savo dukteriai minėtos vertės kraitį ir iš anksto atiduotų jį Grau, tai 
jo sūnus, sulaukęs aštuoniolikos ir tapęs puodžiaus pameistriu, ves- 
tų Gijamoną. Pamišėlis Estanjolis nužvelgė Grau. Kartais, kai ber- 
niuko šeima jau neturėdavo ko griebtis, jis padėdavo jiems laukuose. 
Nors niekada nieko už tai neprašydavo, visada grįždavo namo neši- 
nas kokia nors daržove ar maišeliu grūdų. Jis pasitikėjo juo. Pamišė- 
lis Estanjolis sutiko. : 

Po trejų sunkaus darbo puodžiaus mokiniu metų Grau įgijo pa- 
meistrio vardą. Jis vykdė meistro nurodymus, ir šis, patenkintas 
jo sugebėjimais, pradėjo mokėti jam algą. Sulaukęs aštuoniolikos, 
Grau tesėjo pažadą ir susituokė su Gijamona. 

— Sūnau, — tarė Bernatui tėvas, — aš nutariau duoti Gijamonai 
antrąjį kraitį. Mes liksime tik dviese, o mūsų žemės geriausios vi- 
same krašte, pačios plačiausios ir derlingiausios. Jiems gali prireikti 
tų pinigų. 

— Tėve, — pertraukė jį Bernatas, - kodėl jūs man teisinatės? 

— Todėl, kad tavo sesuo jau atsiėmė kraitį, o tu esi mano įpėdinis. 
Pinigai priklauso tau. 

— Elkitės kaip tinkamas. 

Po ketverių metų, sulaukęs dvidešimt dvejų, Grau stojo prieš 
keturis cecho atstovus laikyti viešo egzamino. Nužiedė pirmuosius 
savo dirbinius: ąsotį, dvi lėkštes ir vieną dubenį, įdėmiai stebimas tų 
žmonių, ir šie suteikė jam meistro laipsnį, leidžiantį atidaryti Barse- 
lonoje nuosavą puodų žiedyklą ir, žinoma, naudoti skiriamąjį meis- 
tro ženklą, kurį, siekiant išvengti galimų pretenzijų, reikėjo įspausti 
visuose jo dirbtuvėse nužiestuose keramikos dirbiniuose. Pagerbda- 
mas savo pavardę, Grau pasirinko kalno atvaizdą*. 

Su vaiko besilaukiančia Gijamona jie apsigyveno nedideliame 
vienaaukščiame namelyje, puodžių kvartale, kuris karaliaus įsaky- 
mu buvo įkurtas rytinėje Barselonos pusėje, žemėje, plytinčioje tarp 
karaliaus Jokūbo I pastatytų sienų ir senąsias miesto ribas žyminčių 


* Puig katalonų kalba reiškia „kalnas“. Vert. past. 

įtvirtinimų. Namą įsigijo už Gijamonos kraitį, kurį jiedu saugojo ku- 
pini vilčių sulaukti tokios dienos kaip ši. 

Ten, kur dirbtuvės dalijosi erdve su gyvenamuoju būstu, kur degi- 
mo krosnis ir miegamieji buvo toje pačioje patalpoje, Grau ir pradėjo 
dirbti meistru. Kaip tik tuo metu Katalonijoje besiplečianti prekyba 
išjudino puodų žiedybą ir atsirado puodžių specializacijos poreikis, 
nors daugelis ištikimų tradicijai meistrų nenorėjo to pripažinti. 

— Mes atsidėsime tik ąsočių žiedimui, — pareiškė Grau. - Asočių 
ir ąsotėlių. — Gijamona pažvelgė į keturis vyro nužiestus meno kū- 
rinius. - Daugybę kartų esu matęs, — dėstė šis, - kaip pirkliai mel- 
džia ąsotėlių, kad galėtų supilti į juos actą, medų ar vyną, kuriais 
prekiauja, o žiedybos meistrai nedvejodami atsisako, nes jų krosnys 
užimtos įmantriais kokliais naujam namui, margintomis lėkštėmis 
kilmingųjų stalui ar vaistų buteliukais. 

Gijamona perbraukė pirštais per meistro dirbinius. Kokie jie 
švelnūs! Kai išlaikęs egzaminą Grau džiūgaudamas juos jai padova- 
nojo, ji pagalvojo, kad jų namuose visada bus pilna tokių dirbinių. 
Net cecho atstovai jį sveikino. Tie keturi dirbiniai liudijo, kad Grau 
puikiai išmano savo amatą, - ąsotį, dvi lėkštes ir dubenį puošiančios 
raitytos linijos, palmės lapai, rožės ir lelijos ant pirma užtepto bal- 
to alavo sluoksnio mirgėjo visomis spalvomis: Barselonai būdinga 
malachito žaluma, be kurios neapsiėjo nė vienas grafystės miesto 
meistro dirbinys, mangano purpuru ar rausvu mėliu, geležies juo- 
dumu, kobalto žydrumu ar stibio geltoniu. Visos linijos ir piešiniai 
buvo skirtingų spalvų. Gijamona vos sulaukė, kol dirbiniai išdegs, 
bijodama, kad nesuskiltų. Galiausiai Grau padengė juos skaidria 
kaip stiklas švino glazūra, ir jie tapo visiškai nepralaidūs vandeniui. 
Gijamona vėl pajuto pirštų galais dirbinių švelnumą. O dabar... jie 
atsidės tik ąsočiams. 

Grau priėjo prie žmonos. 

— Nesirūpink, - nuramino ją. - Aš tau ir toliau žiesiu tokius 
dirbinius. 

Grau neprašovė pro šalį. Nustatė savo kuklių dirbtuvių džiovyklą 
ąsočiais ir ąsotėliais, ir netrukus pirkliai sužinojo, kad Grau Puigo 
dirbtuvėse akimirksniu galima gauti visko, ko tik jie įsigeis. Niekam 
nebereikėjo kaulyti ąsočių iš pasipūtusių meistrų. 

Taigi namas, prie kurio sustojo Bernatas su mažuoju Arnau, jau 
pabudusiu ir reikalaujančiu valgio, smarkiai skyrėsi nuo pirmojo 
namo - žiedyklos. Bernatas kairiąja akimi išvydo didžiulį trijų aukš- 
tų pastatą. Pirmajame aukšte su langais į gatvę buvo dirbtuvės, o 
dviejuose viršutiniuose gyveno meistras su šeima. Viename namo 
šone buvo daržas ir sodas, kitame — pagalbiniai pastatai, o priešais 
juos - degimo krosnys ir nemaža akmenimis grįsta aikštelė su iš- 
dėliota saulėje galybe įvairiausių rūšių, dydžių ir spalvų ąsočių bei 
ąsotėlių. Už namo, kaip reikalavo miesto nuostatai, buvo vieta mo- 
liui ir kitoms žaliavoms sukrauti ir laikyti. Čia taip pat buvo laiko- 
mi pelenai ir kitos degimo atliekos, kurias buvo draudžiama išpilti 
miesto gatvėse. 

Dirbtuvėse, matomose iš gatvės, karštligiškai dirbo dešimt žmo- 
nių. Sprendžiant iš išvaizdos, nė vienas iš jų nebuvo Grau. Prie para- 
dinių durų, prie pakinkyto jaučiais vežimo, prikrauto naujų ąsočių, 
Bernatas pamatė du atsisveikinančius vyrus. Vienas jų sėdo į vežimą 
ir nuvažiavo. Kitas, gražiai apsirengęs, prieš įeidamas į dirbtuves pa- 
stebėjo Bernatą. 

— Palūkėkite! - Žmogus žvelgė į besiartinantį Bernatą. — Aš ieš- 
kau Grau Puigo, - tarė šis. 

Žmogus nužvelgė jį nuo galvos iki kojų. 

— Jei ieškai darbo, mums nieko nereikia. Meistras neturi kada gaiš- 
ti laiko, — šiurkščiai atrėžė. — Aš taip pat, —- pridūrė nusisukdamas. 

— Aš meistro giminaitis. 

Žmogus staiga stabtelėjo, o paskui ūmai atsisuko. 

— Ar meistras per mažai sumokėjo? Ko vėl čia rodaisi? — iškošė 
pro dantis, stumdamas Bernatą. Arnau pravirko. - Jis tau sakė, kad jei 
grįši čia, įduosim valdžiai. Grau Puigas didelis žmogus, ar nežinai? 

Bernatas, pastumtas vyro, ėmė trauktis atgal nesuprasdamas, 
apie ką šis kalba. 

— Paklausykit, —- ėmė gintis, - aš... 

Arnau klykė. 

— Ar nesupratai? — sušuko žmogus, perrėkdamas Arnau. 

Tačiau iš vieno viršutinio aukšto langų pasigirdo dar garsesnis 
šauksmas: 

— Bernatai! Bernatai! 


46 


Bernatas su nepažįstamuoju atsisuko į moterį, kuri, persisvėrusi 
pro langą, mojavo rankomis. 

— Gijamona! — sušuko Bernatas, atsakydamas į jos pasisveikinimą. 

Moteris dingo, ir Bernatas prisimerkęs vėl atsisuko į vyrą. 

— Ponia Gijamona tave pažįsta? — paklausė šis. 

— Ji mano sesuo, — sausai atsakė Bernatas. — Ir žinok, man niekas 
nieko nėra sumokėjęs. 

— Apgailestauju, — atsiprašė žmogus, dabar jau sutrikęs. - Aš 
kalbėjau apie meistro brolius: pirma vienas, paskui kitas, paskui tre- 
čias ir dar vienas. 

Pamatęs iš namų išbėgančią seserį, Bernatas paliko pašnekovą, 
nespėjusį baigti sakinio, ir nuskubėjo jos apkabinti. 


— O kur Grau? — paklausė Bernatas sesers, kai jie įsitaisė namuose 
ir jis, nusivalęs nuo akies kraują ir padavęs Arnau maurei vergei, 
dubenį su pienu ir grūdais. 

Gijamona paniuro. 

— Kas tau? - nusistebėjo Bernatas. 

— Grau labai pasikeitė. Dabar jis turtingas ir įtakingas. - Gija- 
mona mostelėjo į galybę skrynių, stovinčių prie sienų, spintą, Ber- 
nato iki tol nematytą baldą, su keletu knygų ir keramikos dirbiniais, 
kilimus, puošiančius grindis, ir gobelenus bei užuolaidas ant sienų 
ir langų. — Dabar jis beveik nebesirūpina nei dirbtuvėmis, nei savo 
ženklu, tai daro Žaumė, vyriausiasis pameistrys, kurį sutikai ga- 
tvėje. Grau atsidėjo prekybai: laivai, vynas, actas. Dabar jis cecho 
atstovas, taigi, pasak Usatges*, garbingas miesto pilietis ir svarbus 
asmuo, ir laukia, kada jį paskirs miesto Šimtanarės tarybos nariu. — 
Gijamonos žvilgsnis ėmė klaidžioti po kambarį. - Jis jau kitas žmo- 
gus, Bernatai. 

— Tu irgi labai pasikeitei, - pertraukė ją Bernatas. Gijamona pa- 
žvelgė į savo matronos figūrą ir šypsodamasi linktelėjo. - Tasai Žau- 


* Papročių (usatges - katalonų kalba „papročiai“), kuriais buvo grindžiama 
Katalonijos kunigaikštystės teisė, sąvadas. Vert. past. 

mė, — kalbėjo toliau Bernatas, - minėjo man Grau giminaičius. Ką 
jis turėjo galvoje? 

Gijamona prieš atsakydama palingavo galvą. 

— Žaumė turėjo galvoje, kad visi Grau broliai, pusbroliai ir sūnė- 
nai, vos tik sužinoję, jog tapome turtuoliais, ėmė plūsti į dirbtuves. 
Bėgo iš savo žemių ieškoti Grau pagalbos. - Gijamona negalėjo ne- 
pastebėti pasikeitusio brolio veido. - Tu... irgi? - Bernatas patvirti- 
no. - Bet... juk turėjai tokias puikias žemes!.. 

Gijamona nepajėgė sulaikyti ašarų, klausydama Bernato istori- 
jos. Kai šis jai papasakojo apie berniuką iš kalvės, ji pakilo ir atsi- 
klaupė prie brolio kėdės. 

— Šito niekam nepasakok, - patarė jam. Paskui toliau klausėsi, 
padėjusi galvą jam ant kelio. - Nenusimink, - sukūkčiojo Bernatui 
baigus pasakojimą, - mes tau padėsime. 

— Sese, - tarė Bernatas, glostydamas jai galvą. - Kaip jūs man 
padėsite, jei Grau net tikriems broliams nepadėjo? 


— Todėl, kad mano brolis visai kas kita! - sušuko Gijamona, privers- 
dama Grau žengti žingsnį atgal. 

Kai jos vyras grįžo namo, buvo jau sutemę. Mažutis ir liesutis 
kaip pagaliukas Grau, gyvas sidabras, užlipo laiptais keiksnodamas 
po nosimi. Gijamona jo laukė ir išgirdo ateinant. Žaumė jau buvo 
pranešęs Grau naujieną: „Jūsų svainis miega daržinėje su mokiniais, 
ojo vaikas... su jūsų vaikais“ 

Grau, pamatęs žmoną, nieko nelaukdamas ją užsipuolė. 

— Kaip tu drįsai? — suriko išgirdęs pirmuosius pasiteisinimus. — 
Jis pabėgęs baudžiauninkas! Ar žinai, kas būtų, jeigu mūsų namuose 
rastų bėglį? Man būtų galas! Tai reikštų, kad aš žlugęs! 

Gijamona, kuri buvo visa galva aukštesnė už jį, nepertraukdama 
klausėsi, kol šis sukiojosi apie ją ir skeryčiojo rankomis. 

— Tu visai pakvaišai! Aš savo tikrus brolius išsiunčiau laivais į už- 
sienį! Daviau giminės moterims kraitį, kad ištekėtų už svetimšalių, 
ir visa tai tik dėl to, kad nieks negalėtų suteršti mūsų šeimos vardo, 
o dabar tu... Kodėl su tavo broliu turėčiau pasielgti kitaip? 

— Todėl, kad mano brolis visai kas kita! - jo nuostabai, sušuko 
Gijamona. 

Grau sumikčiojo: 

— Ką... ką nori pasakyti? 

— Puikiai žinai. Vargu ar reikia priminti. 

Grau nudelbė akis. 

— Kaip tyčia šiandien, - sumurmėjo, —- buvau susitikęs su vienu 
iš penkių tarėjų, kad jie mane, kaip cecho atstovą, išrinktų į Šimta- 
narę tarybą. Regis, man jau pavyko palenkti savo pusėn tris iš pen- 
kių ir teliko tik bailė* su vietininku. Ar bent numanai, ką pasakytų 
mano priešai, sužinoję, kad suteikiau prieglobstį pabėgusiam bau- 
džiauninkui? 

Gijamona švelniai tarė savo vyrui: 

— Jei ne jis, mes nieko neturėtume. 

— Aš tik amatininkas, Gijamona. Turtingas, bet amatininkas. Di- 
dikai mane niekina, o pirkliai nekenčia, kad ir kiek sandorių su ma- 
nim sudarytų. Jeigu jie sužinotų, kad priglaudėme bėglį... Ar Žinai, 
ką pasakytų kilmingieji žemvaldžiai? 

— Jei ne jis, mes nieko neturėtume, - pakartojo Gijamona. 

— Gerai, duosim jam pinigų ir tegu sau keliauja. 

— Jam reikia laisvės. Metų ir vienos dienos. 

Grau vėl nervingai ėmė vaikščioti po kambarį. Paskui užsidengė 
rankomis veidą. 

— Mes negalime, — tarė pro pirštus. — Negalime, Gijamona, - pa- 
kartojo žvelgdamas į ją. - Ar bent numanai... ? 

— Ar bent numanai! Ar bent numanai! — pertraukė ji, vėl pakel- 
dama balsą. - Ar bent numanai, kas atsitiktų, jei jį išvarytume? Jį 
sulaikytų Ljorenso de Beljeros pareigūnai arba tavo paties priešai 
ir sužinotų, kad už viską tu turi būti dėkingas tik jam, bėgliui bau- 
džiauninkui, kadaise sutikusiam, jog būtų skirtas kraitis, kuris tau 
nepriklausė? 

— Tu man grasini? 

— Ne, Grau, ne. Bet tai neišvengiama. Visa tai neišvengiama. Jei 
nenori priglausti jo iš dėkingumo, priglausk galvodamas apie save. 
Bus ramiau, jei nepaleisi jo iš akių. Bernatas nepaliks Barselonos, jis 
trokšta laisvės. Jei jo nepriglausi, tai bėglys ir vaikas —- abu, kaip ir aš, 


* Vyriausiasis miesto teisėjas. Vert. past. 

su apgamu virš dešinės akies - klaidžios po Barseloną tol, kol juos 
sučiups tavo priešai, kurių taip bijai. 

Grau Puigas įdėmiai pažvelgė į žmoną. Ketino jai atsakyti, bet tik 
numojo ranka. Išėjo iš kambario, ir Gijamona išgirdo, kaip jis lipa 
laiptais į miegamąjį. 


avo sūnus liks šeimos namuose. Donja Gijamona juo rū- 
: pinsis. Kai paūgės, pradės dirbti mokiniu. 

Bernatui daugiau neberūpėjo, ką jam sako Žaumė. Auš- 
tant pameistrys įžengė į miegamąjį. Vergai ir mokiniai pašoko nuo čiu- 
žinių, lyg būtų įžengęs pats velnias, ir stumdydamiesi išsigrūdo lauk. 
Bernatas klausėsi Žaumės žodžių ir galvojo, kad Arnau bus gerai pri- 
žiūrimas, o vėliau taps mokiniu, laisvu, turinčiu amatą žmogumi. 

— Ar supratai? — paklausė jo pameistrys. 

Bernatas tylėjo, ir Žaumė nusikeikė: 

— Prakeikti valstiečiai! 

Bernatas jau ruošėsi jam šiurkščiai atsikirsti, bet jį sulaikė Žau- 
mės šypsena. 

— Tik pabandyk, — pagrasino. - Tik pabandyk, ir tavo sesuo ne- 
beturės ko griebtis. Pakartosiu, kas svarbiausia, valstieti: tu dirbsi 
nuo aušros iki sutemų, kaip ir visi, už guolį, valgį, drabužius... ir už 
tai, kad Gijamona prižiūrės tavo sūnų. Tau draudžiama įeiti į na- 
mus: jokia dingstimi nekelsi ten kojos. Taip pat draudžiama išeiti iš 
dirbtuvių tol, kol sueis metai ir viena diena, reikalingi, kad tau būtų 
suteikta laisvė, ir kaskart, kai tik į dirbtuves įžengs koks pašalietis, 
turėsi slėptis. Niekam neprasitark apie savo padėtį, net ir čia dir- 
bantiems, nors tas apgamas... — Žaumė papurtė galvą. — Taip sutarė 
meistras su donja Gijamona. Sutinki? 

— Kada galėsiu pamatyti savo sūnų? — paklausė Bernatas. 

— Tai ne mano reikalas. 

Bernatas užsimerkė. Pirmą kartą išvydęs Barseloną, jis pažadėjo 
Arnau laisvę. Jo sūnus neturės jokio pono. 

— Ką aš turėsiu daryti? — pagaliau paklausė. 

Nešioti malkas. Rąstą po rąsto, šimtus, tūkstančius, kiek reikės, 
kad krosnys degtų. Ir žiūrėti, kad jos niekada neužgestų. Nešioti 
molį ir valyti, valyti purvą, molio dulkes ir pelenus iš krosnių. Apsi- 
pylus prakaitu vis nešioti ir nešioti pelenus ir dulkės už namo. 

Kai Bernatas grįždavo į dirbtuves visas dulkinas ir pelenuotas, 
šios ir vėl būdavo nešvarios ir tekdavo pradėti iš naujo. Išnešti dir- 
binius į saulę, padedant kitiems vergams ir atidžiai stebint Žaumei, 
kuris akylai prižiūrėjo darbus dirbtuvėse, vaikštinėdamas tarp dar- 
bininkų, šaukdamas ant jų, skaldydamas antausius jauniems moki- 
niams ir varinėdamas vergus - šiuos nedvejodamas čaižydavo bota- 
gu, kai kuo nors jam nejįtikdavo. 

Kartą, jiems nešant į saulę didelį indą, šis išsprūdo iš rankų ant 
žemės ir nuriedėjo, ir Žaumė ėmė pliekti rimbu kaltininkus. Indas 
net nesudužo, bet pameistrys, šaukdamas tarsi velnio apsėstas, ne- 
gailestingai talžė tris vergus, kartu su Bernatu nešusius dirbinį. Vie- 
ną akimirką jis užsimojo ir prieš Bernatą. 

— Tik pabandyk, ir aš tave užmušiu, - pagrasino šis, ramiai sto- 
vėdamas priešais jį. 

Žaumė sudvejojo; tuoj pat išraudo ir sušmėžavo botagu kitiems, 
kurie apdairiai jau buvo pasitraukę per nemažą atstumą. Žaumė 
nuskubėjo jiems pavymui. Matydamas jį nueinantį, Bernatas giliai 
atsiduso. 

Štai taip sunkiai Bernatas ir toliau dirbo, niekieno net neragina- 
mas. Valgė, ką paduodavo. Storai moteriai, atnešančiai valgį, jam 
knietėjo pasakyti, kad jų šunys geriau šeriami. Tačiau matydamas, 
kaip mokiniai ir vergai godžiai puola prie maisto, nusprendė pa- 
tylėti. Miegojo bendrame miegamajame ant šiaudinio čiužinio; po 
juo laikė savo kuklią mantą ir pinigus, kuriuos pavyko išsaugoti. 
Pasipriešinęs Žaumaei, jis, regis, pelnė vergų ir mokinių, netgi kitų 
pameistrių pagarbą, todėl miegodavo ramiai, nepaisydamas blusų, 
prakaito kvapo ir kaimynų knarkimo. 

Ir visa tai jis kentė dėl to, kad dukart per savaitę pamatytų Ar- 
nau, kurį, dažniausiai miegantį, jam atnešdavo iš viršaus maurė ver- 
gė, kai Gijamonai jos jau nebereikėdavo. Bernatas paimdavo vaiką 
ant rankų ir uosdavo jo švarių drabužėlių ir vaikiško aliejaus kvapą. 
Paskui atsargiai, kad nepažadintų, nurengdavo, kad pamatytų ko- 
jytes, rankytes ir putlų pilvą. Arnau augo ir storėjo. Bernatas pasū- 
puodavo savo sūnų ir grąžindavo Abibai, jaunai maurei, žvilgsniu 
maldaudamas dar šiek tiek palūkėti. Kartais mėgindavo paglostyti, 
bet šiurkščios jo rankos drėksdavo vaiko odą ir Abiba tuoj pat jį at- 
imdavo. Laikui bėgant jam pavyko nebyliai susitarti su Abiba — ši 
niekada su juo nekalbėjo, — ir Bernatas pirštų galiukais glostydavo 
rausvus mažylio skruostus; sąlytis su vaiko oda jam keldavo virpu- 
lį. Kai pagaliau mergina gestu pareikalaudavo jį grąžinti, Bernatas 
prieš atiduodamas pabučiuodavo jam į kaktą. 

Slenkant mėnesiams Žaumė suvokė, kad Bernatas galėtų atlikti 
naudingesnį dirbtuvėms darbą. Abu jie išmoko vienas kitą gerbti. 

— Vergai beviltiški, - kartą pareiškė pameistrys Grau Puigui, — 
dirba tik bijodami bizūno, nieko nežiūri. Tačiau jūsų svainis... 

— Nevadink jo mano svainiu! —- nutraukė jį Grau jau ne pirmą 
sykį, tačiau Žaumė galėjo sau leisti taip vadinti Bernatą ir kalbėda- 
mas su meistru mėgo naudotis šia laisve. 

— Valstietis... - dėdamasis, kad susigėdo, pasitaisė pameistrys, — 
valstietis visai kitoks, uoliai atlieka net pačius menkiausius darbus. 
Valo krosnis taip rūpestingai, kaip niekad iki šiol nesu... 

— Ir ką tu siūlai? — vėl pertraukė jį Grau, nepakeldamas akių nuo 
popierių, kuriuos tyrinėjo. 

— Galėtumėt skirti jam kitų, atsakingesnių darbų, o kad jis mums 
taip pigiai atsieina... 

Išgirdęs šiuos žodžius, Grau pakėlė akis į pameistrį. 

— Neapsirik, - tarė. - Mums už jį neteko pakloti pinigų kaip už 
vergą, nesudarėme su juo mokymo sutarties ir jam nereikia mokėti 
algos kaip pameistriams, bet tai brangiausiai man atsieinantis dar- 
bininkas. 

— Aš turėjau galvoje... 

— Žinau, ką turėjai galvoje. - Grau vėl įsmeigė akis į popierius. — 
Daryk, kaip išmanai, bet perspėju tave: tegul valstietis niekad ne- 

pamiršta, kur jo vieta šiose dirbtuvėse. Kitaip išvarysiu tave ir tu 
niekada netapsi meistru. Supratai? 

Žaumė sutiko, ir nuo tos dienos Bernatas ėmė talkininkauti pa- 
meistriams aplenkdamas net jaunus mokinius, nesugebančius dirbti 
su didelėmis ir sunkiomis ugniai atsparaus molio formomis, atlai-. 
kančiomis reikiamą temperatūrą degant fajansą ir kitą keramiką. 
Iš jo gamindavo didžiulius pilvotus ąsočius siauru ir trumpu kaklu, 
lygiu ir plačiu dugnu, iki dviejų šimtų aštuoniasdešimties litrų* tal- 
pos, skirtus grūdams ar vynui laikyti. Iki tol Žaumė patikėdavo šį 
darbą mažiausiai dviem savo pameistriams; o dabar užteko vieno 
pagalbininko šiam darbui iki galo atlikti: nulipdyti formą, ją išdegti, 
užtepti ant ąsočio sluoksnį alavo oksido ir švino oksido, pašauti į 
kitą krosnį, žemesnės temperatūros, kol galiausiai alavas ir švinas 
išsilydydavo ir susiliedavo padengdami dirbinį vandeniui nepralai- 
džiu baltos spalvos stiklišku apvalkalu. 

Žaumė kurį laiką stebėjo savo sprendimo vaisius, kol galiausiai nu- 
tarė, kad yra jais patenkintas: dirbtuvių gamyba labai išaugo, o Berna- 
tas vis taip pat kruopščiai dirbo savo darbus. „Geriau nei kuris nors iš 
pameistrių!“ — turėjo jis pripažinti kartą, priėjęs prie Bernato ir su juo 
dirbančio pameistrio įspausti meistro ženklo ant naujo ąsočio šono. 

Žaumė mėgino perskaityti mintis, besislepiančias už valstiečio 
žvilgsnio. Jo akyse, regis, nebuvo nei neapykantos, nei pagiežos. Jis 
svarstė, kas galėjo nutikti, kad jis atsidūrė čia. Bernatas nebuvo toks 
kaip kiti atvykę į dirbtuves meistro giminaičiai: visi jie, gavę pinigų, 
sutikdavo išeiti. Tačiau šis... Kaip jis glostydavo savo sūnų, kurį at- 
nešdavo maurė! Jis troško laisvės ir dėl jos sunkiai dirbo, sunkiau nei 
bet kas kitas. 

Jųdviejų tarpusavio supratimas ne tik padėjo padidinti gamybą, 
bet ir davė kitų vaisių. Sykį, kai Žaumė priėjo įspausti meistro žen- 
klo, Bernatas prisimerkęs nukreipė žvilgsnį į ąsočio šoną. 

„Tu niekad netapsi meistru!“ — buvo jam grasinęs Grau. Šie žo- 
džiai suskambėdavo Žaumės ausyse kaskart, kai tik jis ketindavo 
užmegzti su Bernatu draugiškesnius santykius. 


* Kad būtų paprasčiau suprasti, knygoje vartojama dešimtainė matų siste- 
ma, kuri tais laikais, žinoma, nebuvo vartojama. Aut. past. 


54 


Žaumė suvaidino ūmų kosulio priepuolį. Atsitraukė nuo dar ne- 
pažymėto ąsočio ir pažvelgė ten, kur rodė valstietis: buvo matyti 
mažytis plyšelis, liudijantis, kad dirbinys trūko krosnyje. Jis įniršęs 
užriko ant pameistrio... ir ant Bernato. 

Prabėgo metai ir viena diena, reikalingi, kad Bernatas ir jo sū- 
nus taptų laisvi. Grau Puigas per tą laiką gavo taip trokštamą vie- 
tą miesto Šimtanarėje taryboje. Vis dėlto Žaumė nepastebėjo, kad 
valstiečio elgesys būtų kaip nors pasikeitęs. Kitas būtų pareikalavęs 
laisvojo miestiečio dokumento ir leidęsis į Barselonos gatves ieškoti 
linksmybių ir moterų, bet Bernatas nieko panašaus nedarė. Ką gal- 
vojo valstietis? 

O Bernatas niekaip negalėjo pamiršti berniuko iš kalvės. Tačiau 
kaltės nejuto; tas nelaimėlis užtvėrė jam kelią, kai jis nešėsi sūnų. Bet 
jeigu jis mirė... Bernatas galėjo tapti laisvas nuo pono, tačiau nors 
buvo praėję metai ir viena diena, nebūtų tapęs laisvas nuo bausmės 
už žmogžudystę. Gijamona jam patarė niekam nieko nesakyti, jis 
taip ir padarė nenorėdamas rizikuoti. Galbūt Ljorensas de Beljera 
davė įsakymą suimti jį ne tik kaip bėglį, bet ir kaip žmogžudį? Kas 
laukia Arnau, jeigu jį sulaikytų? Už žmogžudystę buvo baudžiama 
mirtimi. 

Sūnus augo sveikas ir stiprus. Dar nekalbėjo, tačiau jau šliaužiojo 
ir krykštavo, ir nuo jo krykštavimo Bernatui per nugarą bėgdavo 
šiurpuliukai. Net kai Žaumė nepratardavo nė žodžio, jo naujosios 
pareigos dirbtuvėse, apie kurias Grau, užsiėmęs savo verslu ir kro- 
viniais, nežinojo, buvo pelniusios jam dar didesnę kitų pagarbą, o 
maurė jau dažniau atnešdavo jam vaiką, dažniausiai nemiegantį, ne- 
byliai pritariant Gijamonai, kuri dėl naujųjų vyro pareigų irgi turėjo 
daugiau rūpesčių. 

Bernatui nederėjo rodytis Barselonoje, nes jis galėjo sugriauti 
savo sūnaus ateitį. 


AN £RA DALIA 3 


DIDUOMENĖS 
VERGAI 


Barselona 
1329 metų Kalėdos 


rnau jau sukako aštuoneri, ir jis tapo ramiu ir protingu 
berniuku. Ilgi kaštoniniai garbanoti plaukai krito jam ant 


pečių, įrėmindami patrauklų veidą, kuriame išryškėjo di- 
delės, vaiskios, medaus spalvos akys. 

Grau Puigo namai buvo išpuošti Kalėdoms. Tą berniūkštį, kuris 
kadaise, sulaukęs dešimties, dosnaus kaimyno dėka galėjo palikti 
tėvų žemę, Barselonoje aplankė sėkmė ir dabar jis kartu su žmona 
lūkuriavo atvykstant svečių. 

— Jie ateis manęs pagerbti, - tarė jis Gijamonai. - Kur tu matei, 
kad didikai ir pirkliai svečiuotųsi amatininko namuose? 

Ji tik tyliai klausėsi. 

— Pats karalius mane remia. Girdi? Pats karalius Alfonsas. 

Tą dieną dirbtuvės nedirbo, ir Bernatas su Arnau sėdėjo ant že- 
mės kęsdami šaltį ir iš ąsočiais nukrautos aikštelės stebėjo vergus, 
pameistrius ir mokinius, nuolat įeinančius į namą ir išeinančius iš 
ten. Per tuos aštuonerius metus Bernatas nebuvo net įžengęs į Pui- 
gų būstą. „Bet nesvarbu“, - galvojo jis, šiaušdamas Arnau plaukus: 
jo sūnus buvo šalia, jo glėbyje, ko dar norėti? Berniukas valgė ir gy- 
veno su Gijamona ir jį netgi mokė Grau vaikų auklėtojas: kartu su 
pusbroliais ir pussesere jis pramoko skaityti, rašyti ir skaičiuoti. Ta- 
čiau visada žinojo, kad Bernatas yra jo tėvas. Gijamona neleido jam 
to pamiršti. O Grau buvo visiškai abejingas savo sūnėnui. 

Arnau Puigų namuose elgėsi gerai, Bernatas ne kartą jo šito 
prašė. Kai berniukas juokdamasis įžengdavo į dirbtuves, Berna- 
to veidas nušvisdavo. Vergai ir pameistriai, tarp jų ir Žaumė, su 
šypsenomis lūpose stebėdavo vaiką, kai šis, atbėgęs į aikštelę, at- 
sisėsdavo ir laukdavo, kol Bernatas baigs kurį nors iš savo darbų,. 
o paskui karštai puldavo jam į glėbį. Tada vėl prisėsdavo nuoša- 
liau, kad nesimaišytų po kojomis, ir žiūrėdavo į tėvą, šypsodamasis 
kiekvienam jį pakalbinusiam. Kartais vakarais, uždarius dirbtuves, 
Abiba leisdavo jam ištrūkti, ir tada tėvas su sūnumi šnekėdavosi ir 
juokdavosi. į 

Per tą laiką daug kas pasikeitė, nors Žaumė ir toliau vaidino vai- 
dmenį, kurio iš jo reikalavo visur prasiskverbiantis grėsmingas šei- 
mininko šešėlis. Dirbtuvių pelnas ir juo labiau kokie nors kiti su juo 
susiję dalykai Grau nerūpėjo. Nepaisant to, jis negalėjo atsisakyti 
dirbtuvių, nes tik dėl jų jis, kaip cecho atstovas ir garbingas miesto 
pilietis, buvo tapęs Šimtanarės tarybos nariu. Šiaip ar taip, įveikęs 
pakopą, kuri tebuvo tik neišvengiamas formalumas, Grau Puigas iš- 
plaukė į plačiuosius politikos ir prekybos vandenis, o tai buvo visai 
paprasta aukštam grafystės miesto ponui. 

Karalius Jokūbas II nuo pat savo viešpatavimo pradžios 1291 
metais bandė įsitvirtinti tarp katalonų feodalų oligarchijos ir ieš- 
kojo laisvųjų miestų, pirmiausia Barselonos, ir miestiečių paramos. 
Sicilija jau priklausė karalystei nuo Petro Didžiojo laikų, todėl kai 
popiežius leido Jokūbui II užkariauti Sardiniją, Barselona ir jos 
miestiečiai finansavo šį žygį. 

Dviejų Viduržemio jūros salų prijungimas prie karalystės buvo 
naudingas visoms pusėms: jis užtikrino javų tiekimą į Kataloniją ir 
katalonų viešpatavimą Viduržemio jūros vakaruose, o kartu leido 
kontroliuoti prekybinius jūros kelius; antra vertus, sostas pasiliko 
sau teisę eksploatuoti salos sidabro ir druskos kasyklas. 

Grau Puigas nedalyvavo tuose įvykiuose. Jo valanda išmušė su- 
lig Jokūbo II mirtimi ir Alfonso III karūnavimu. Tais, 1329 metais 
Sasario mieste korsikiečiai sukėlė maištą. Tuo pat metu genujiečiai, 
baimindamiesi prekybinės Katalonijos kunigaikštystės galios, pa- 
skelbė jai karą ir užpuolė laivus su jos vėliava. Nei karalius, nei pir- 
kliai nė akimirkos nedvejojo: sukilimo Sardinijoje numalšinimą ir 

karą su Genuja turi finansuoti Barselonos buržuazija. Ir finansavo, 
įkvėpta vieno iš garbingų miesto piliečių, Grau Puigo, - jis dosniai 
parėmė karą ir ugningomis kalbomis įtikino prie jo prisidėti netgi 
didžiausius karo priešininkus. Pats karalius viešai jam padėkojo už 
paramą. 

Kai Grau jau kelintą kartą ėjo prie lango pažiūrėti, ar neatvyko jo 
svečiai, Bernatas atsisveikindamas pabučiavo sūnui į skruostą. 

— Labai šalta, Arnau. Geriau eik į vidų. - Berniukas nutaisė ne- 
patenkintą miną. - Šiandien tavęs laukia puiki vakarienė. 

— Gaidys, nuga ir vafliai, - paskubomis išbėrė vaikas. 

Bernatas švelniai pliaukštelėjo jam per užpakalį. 

— Bėk namo. Dar pasikalbėsim. 


Arnau atėjo kaip tik tuo metu, kai visi jau sėdosi prie stalo; jis ir 
du jaunesnieji Grau vaikai, jo bendraamžis Gijamonas ir pusantrų 
metų vyresnė Margarita, — virtuvėje, o du vyresnieji, Žosepas ir 
Dženisas, - viršuje, su tėvais. 

Atvykus svečiams Grau tapo dar nervingesnis. 

— Pats viskuo pasirūpinsiu, - pareiškė jis Gijamonai, ruošdama- 
sis šventei. — Tu tik užimk moteris. 

— Bet kaipgi tu...? —- paprieštaravo Gijamona. Tačiau Grau jau da- 
lijo nurodymus virėjai Estranjai, apkūniai ir įžūliai vergei mulatei, o 
ši klausėsi šeimininko žodžių dėbčiodama į jo žmoną. 

„Ir ko gi tu iš manęs nori? — pagalvojo Gijamona. — Juk kalbi 
ne su savo sekretoriumi, ne ceche, ne Šimtanarėje taryboje. Ma- 
nai, aš nesugebėsiu tinkamai priimti tavo svečių? Aš tau per pras- 
ta, tiesa?“ 

Slapta nuo vyro Gijamona skirstė darbus tarnams ir rengėsi 
šventei, kad Kalėdos būtų nepamirštamos, bet šventės dieną, kai 
Grau rūpinosi viskuo, net ir prabangiais savo svečių apsiaustais, jai 
teko vyro skirtas antraeilis vaidmuo, ir ji tik kukliai šypsojosi mo- 
terims, žvilgčiojančioms į ją per petį. O štai Grau priminė karvedį 
pačiame mūšio įkarštyje. Jis šnekučiavosi tai su vienais, tai su ki- 
tais, kartu nurodinėdamas vergams, kur ką nešti ir ką aptarnauti. 
Tačiau kuo labiau jis gestikuliavo, tuo nervingesni darėsi jo gestai. 

Galiausiai visi vergai, — išskyrus Estranją, virtuvėje ruošiančią vaka- 
rienę, —- ėmė sekioti paskui Grau po namus, gaudydami kiekvieną jo 
skubų paliepimą. 

Niekieno neprižiūrimi, - nes Estranja ir jos pagalbininkai atsu- 
kę nugaras triūsė prie puodų ir krosnių, - Margarita, Gijamonas 
ir Arnau sumaišė gaidį su nuga ir vafliais ir ėmė dalyti vienas ki- 
tam svaidydamiesi juokeliais. Vienu metu Margarita griebė ąsotį su 
vynu ir maktelėjo nemažą gurkšnį. Jos veidą tuoj išmušė raudonis 
ir užsidegė skruostai, bet mergaitė išlaikė išbandymą ir neišspjovė 
vyno. Tada paragino savo brolį ir pusbrolį padaryti tą patį. Arnau 
su Gijamonu išgėrė vyno, stengdamiesi išlikti tokie pat orūs kaip 
Margarita, bet galiausiai užsikosėjo ir ašarodami apgraibomis puolė 
ieškoti ant stalo vandens. Paskui visi trys, vos tik susižvalgę, pratrū- 
ko juoktis: iš vyno ąsočio ir iš Estranjos užpakalio. 

— Lauk! - suriko vergė, kurį laiką kentusi jų sąmojus. 

Visi trys šūkaudami ir juokdamiesi išbėgo iš virtuvės. 

— Ša! — subarė juos prie laiptų vienas vergų. - Šeimininkui čia 
nereikia vaikų. 

— Bet... — žiojosi sakyti Margarita. 

— Jokių bet, - nukirto vergas. 

Tuo metu Abiba nulipo paimti dar vyno. Šeimininkas buvo dėb- 
telėjęs į ją kupinomis įniršio akimis, nes, vienam iš svečių panorus 
įsipilti vyno, išvarvėjo tik keli niekingi lašai. 

— Žiūrėk vaikų, — praeidama pro šalį tarė Abiba vergui, stovinčiam 
prie laiptų. - Vyno! —- sušuko Estranjai dar neįžengusi į virtuvę. 

Grau, baimindamasis, kad maurė atneš prasto vyno, o ne to, kurį 
derėjo paduoti, nuskubėjo jai įkandin. 

Vaikai jau nebesijuokė. Stebėjo visą tą sumaištį priešais laiptus, 
kol staiga išniro Grau. 

— Kąjūs čia veikiate? — paklausė pamatęs juos šalia vergo. - O tu? 
Ko čia stovi? Eik, pasakyk Abibai, kad pasemtų vyno iš senų ąsočių. 
Įsidėmėk, nes jei suklysi, gyvam nudirsiu kailį. Vaikai, gulti. 

Vergas kaip kulka nulėkė virtuvės link. Vaikai šypsodamiesi susi- 
žvalgė nuo vyno blizgančiomis akimis. Kai Grau nuskubėjo laiptais 
į viršų, jie pratrūko kvatotis. Gulti? Margarita pažvelgė į atlapotas 
duris, suspaudė lūpas ir pakėlė antakius. 

— O kur vaikai? — paklausė Abiba pasirodžius vergui. 

— Vyno iš senų ąsočių, - suvebleno šis. 

— O kur vaikai? 

— Iš senų. Iš senų! 

— O kur vaikai? — vėl paklausė Abiba. 

— Lovose. Šeimininkas liepė jiems gulti. Jie su juo. Iš senų ąsočių. 
Mums nudirs kailį. 


Buvo Kalėdos, ir Barselona buvo tuščia, kol žmonės susirinko į vi- 
durnakčio Mišias aukoti papjautų gaidžių. Jūroje atsispindėjo mė- 
nulis, ir atrodė, kad gatvė, kuria jie eina, tęsiasi iki pat horizonto. 
Visi trys žvelgė į sidabrinį pėdsaką vandenyje. 

— Šiandien pajūryje nieko nebus, - sumurmėjo Margarita. 

— Niekas neina prie jūros per Kalėdas, - pridūrė Gijamonas. 

Abu pasisuko į Arnau, bet tas papurtė galvą. 

— Niekas nepastebės, - įkalbinėjo Margarita. - Nueisim ir iškart 
grįšim. Čia tik pora žingsnių. 

— Bailys, - išdrožė Gijamonas. 

Jie nubėgo prie Framenorso, pranciškonų vienuolyno, stūk- 
sančio rytiniame miesto pakraštyje, prie jūros. Apžvelgė pakrantę, 
besidriekiančią iki Šv. Klaros vienuolyno prie vakarinių Barselo- 
nos ribų. 

— Žiūrėkit! - sušuko Gijamonas. — Miesto laivynas! 

— Niekada nesu mačiusi tokios pakrantės, — pridūrė Margarita. 

Arnau, išplėtęs akis, palinksėjo galvą. 

Nuo pat Framenorso iki Šv. Klaros vienuolyno jūros pakrantė 
buvo nusėta įvairiausio dydžio laivais. Joks pastatas neužstojo to 
didingo vaizdo. „Jau beveik prieš šimtą metų karalius Jokūbas Už- 
kariautojas buvo uždraudęs statybas pajūryje“, — sykį savo vaikams 
pasakė Grau, kartu su auklėtoju atlydėjęs juos į uostą pažiūrėti pa- 
kraunamų ir iškraunamų laivų, kurių bendrasavininkis jis buvo. Pa- 
jūris turėjo būti tuščias, kad jūreiviai galėtų užtempti savo laivus 
ant seklumos. Bet nė vienas iš vaikų tada įdėmiai nesiklausė Grau 
pasakojimo. Juk buvo savaime suprantama, kad laivai visada stovi 
ant kranto. Jie visada ten stovėjo. Grau susižvalgė su auklėtoju. 

— Mūsų priešų ir prekybos varžovų uostuose, — paaiškino auklė- 
tojas, — laivai neištempiami ant seklumos. 

Keturi Grau vaikai staiga atsisuko į jį. Priešų! Štai kas jiems buvo 
įdomu. 

— Teisybė, - įsiterpė Grau, pagaliau patraukdamas vaikų dėmesį. 
Auklėtojas nusišypsojo. - Mūsų priešas Genuja turi puikų natūralų 
uostą, atsiskyrusį nuo jūros, todėl laivų nereikia tempti ant seklu- 
mos. Venecija, mūsų sąjungininkė, turi didžiulį ramų užutėkį, į kurį 
patenkama siaurais kanalais; jame nebūna audrų ir laivai gali ramiai 
sau plūduriuoti. Pizos uostą su jūra jungia Arno upė, ir netgi Mar- 
selis turi natūralų uostą, apsaugotą nuo jūros rūstybės. 

— Jau graikai naudojosi Marselio uostu, - pridūrė auklėtojas. 

— Mūsų priešai turi geresnius uostus? — paklausė Žosepas, vyriau- 
siasis sūnus. - Bet mes juos nugalėsim, mes Viduržemio jūros šeimi- 
ninkai! —- sušuko kartodamas žodžius, tiek kartų girdėtus iš tėvo lūpų. 
Kiti pritarė. - Kaip taip gali būti? 

Grau klausiamai pažvelgė į auklėtoją. 

— Barselonos jūrininkai visada buvo geresni. Tačiau dabar mes 
likome be uosto, ir vis dėlto... 

— Kaip be uosto? — išrėžė Dženisas. - O čia? - tarė rodydamas į 
pakrantę. 

— Tai ne uostas. Uostas turi būti užutėkyje, apsaugotas nuo jū- 
ros, o tai, ką tu rodai... - Auklėtojas mostelėjo ranka į jūros ska- 
laujamą atvirą pakrantę. - Matote, — dėstė jis toliau, — Barselona 
visada buvo jūrininkų miestas. Kadaise, prieš daugelį metų, mes, 
kaip ir visi jūsų tėvo minėti miestai, turėjome uostą. Romėnų lai- 
kais laivai rasdavo prieglobstį »10ns Taberio įlankoje, maždaug 
ten, — tarė rodydamas į miesto gilumą, - bet žemė vis grobė jū- 
ros valdas, ir uostas išnyko. Paskui turėjome Komtalio uostą, tas 
taip pat dingo, ir galiausiai - Jokūbo I uostą, irgi šiokiame tokiame 
gamtos prieglobstyje, prie Falsieso kalno. Ar žinote, kur dabar Fal- 
sieso kalnas? 

Visi keturi susižvalgė ir atsisuko į Grau, o šis tarsi sąmoksli- 
ninkas, nenorėdamas, kad auklėtojas pastebėtų, pabaksnojo pirš- 
tu į žemę. 

— Čia? — choru paklausė vaikai. 

— Taip, — atsakė auklėtojas, - mes ant jo stovime. Jis taip pat din- 
go... ir Barselona liko be uosto. Bet jau tuomet mes buvome patys 
geriausi jūrininkai ir tebesame geriausi... tik be uosto. 

— Tada, - įsiterpė Margarita, — argi jau toks svarbus tas uostas? 

— Šitai tau geriau paaiškins tėvas, — atsakė auklėtojas, o Grau 
linktelėjo galvą. 

— Labai, labai svarbus, Margarita. Matai tą laivą? - paklausė jis, 
rodydamas į nedidukių valtelių apsuptą galerą. - Jei turėtume uostą, 
jį būtų galima iškrauti prieplaukoje ir nereikėtų visų tų valtininkų, 
kurie paima prekes. Be to, jei dabar prasidėtų audra, kiltų didžiulis 
pavojus, nes laivas plūduriuoja labai arti kranto, ir jis turėtų palikti 
Barseloną. 

— Kodėl? - neatlyžo mergaitė. 

— Todėl, kad per audrą laivas čia negalėtų dreifuoti, sudužtų. 
Netgi įstatymas, Barselonos pakrantės jūriniai įstatai, reikalauja per 
audrą glaustis Salou ar Taragonos uostuose. 

— Mes neturime uosto, — gailiai atsiduso Gijamonas, tarsi būtų 
netekęs dalelės savo vertės. 

— Ne, - patvirtino Grau ir juokdamasis jį apkabino. - Bet mes 
vis viena esam geriausi jūrininkai. Ir turime pajūrį. Pasibaigus 
plaukiojimo metui čia ištempiame ant seklumos savo laivus, taiso- 
me juos ir statome. Matai laivų statyklą? Ten, pakrantėje, priešais 
arkadas. 

— Ar mums galima įlipti į laivus? — paklausė Gijamonas. 

— Ne, - ramiai atsakė jam tėvas. — Laivai, sūnau, yra šventi. 

Arnau niekada neišeidavo į miestą su Grau ir jo vaikais, ir juo la- 
biau su Gijamona. Jis likdavo namie su Abiba, bet paskui pusbroliai 
ir pusseserė pasakodavo jam, ką matę ar girdėję. Buvo pasakoję ir 
apie laivus. 

Ir štai tą Kalėdų vakarą ten stovėjo visi laivai. Visi! Nedideli: fe- 
liugos, luotai, gondolos; vidutinio dydžio: burvaltės, barkai, ispaniš- 
kieji barkai, plokščiadugnės valtys, tristiebiai laivai, galeasai ir bar- 
guants, ir net keletas didžiulių laivų: nao, navetes, kokos ir galeros, 
kurie, kad ir dideli, karaliaus draudimu nebegalėjo plaukioti nuo 
spalio iki balandžio. 

— Pažiūrėkit! — vėl sušuko Gijamonas. 

Laivų statykloje priešais Regomyrą degė keletas laužų, aplink 
kuriuos budėjo sargybiniai. Laivai - nuo Regomyro iki Framenor- 
so — išsirikiavę pakrantėje tyliai stūksojo, apšviesti mėnesienos. 

— Paskui mane, jūreiviai! - pakvietė Margarita, iškeldama dešinę 
ranką. 

Ir siaučiant audroms ir piratams, per abordažus ir įnirtingus mū- 
šius kapitonė Margarita vedė savo vyrus iš vieno laivo į kitą, šokinė- 
dama per bortus, nugalėdama genujiečius ir maurus, užkariaudama 
Sardiniją ir riksmais šlovindama karalių Alfonsą. 

— Kas čia? : 

Visi trys sustingo feliugoje. 

— Kas čia? 

Margarita iškišo per bortą pusę galvos. Tarp laivų buvo iškilę 
trys deglai. 

— Eime iš čia, - sušnabždėjo Gijamonas, parkritęs feliugoje, 
tempdamas seseriai už drabužių. 

— Nieko nebus, - atsakė Margarita. - Mums pastos kelią. 

— Ojei statyklos link? — paklausė Arnau. 

Margarita pažvelgė Regomyro link. Ten buvo pajudėję dar du 
deglai. 

— Irgi ne, - sumurmėjo. 

Laivai yra šventi! Vaikų ausyse skambėjo Grau žodžiai. Gijamo- 
nas ėmė šniurkščioti. Margarita jį nutildė. Ant mėnulio užslinko 
debesis. 

— Į jūrą, - įsakė kapitonė. 

Visi iššoko per bortą į jūrą. Margarita su Arnau susigūžė, Gija- 
monas užėmė tiek daug vietos; visi trys įdėmiai stebėjo judančius 
tarp laivų deglus. Kai jie ėmė artėti prie pakrantės laivų, visi trys 
atsitraukė atgal. Margarita pažvelgė į mėnulį, tylomis melsdamasi, 
kad jis neišlįstų iš po debesies. 

Patikrinimas truko amžinybę, bet niekas net nepažvelgė į jūrą, o 
jei kas ir pažvelgė... Kalėdos, o jie, šiaip ar taip, tik trys vaikai, išsi- 
gandę... ir gerokai sušlapę. Buvo labai šalta. 

Grįžtant namo Gijamonas net nepajėgė eiti. Jis kaleno dantimis, 
jo keliai drebėjo, jį tampė traukuliai. Margarita su Arnau suėmė jį už 
pažastų ir vilko visą neilgą kelią. 

Kai jie parėjo, svečiai jau buvo išsiskirstę. Grau ir vergai, pastebė- 
ję, kad mažieji dingo, jau ruošėsi eiti jų ieškoti. 

— Tai Arnau, - apkaltino šį Margarita, kai Gijamona su maure 
verge nardino vaiką į karštą vandenį. - Tai jis mus įkalbėjo eiti prie 
jūros. Aš nenorėjau... - Mergaitės melą lydėjo ašaros, kurios visada 
sugraudindavo jos tėvą. 

Nei karšta vonia, nei antklodės, nei karštas sultinys neatgaivino 
Gijamono. Karštis vis kilo. Grau liepė iškviesti daktarą, bet ir šio 
pastangos buvo bevaisės; karštis kilo, Gijamonas ėmė kosėti ir jo 
kvėpavimas virto gailiu švokštimu. 

— Daugiau niekuo negaliu padėti, - prisipažino netekęs vilties 
daktaras Sebastija Fontas, trečią vakarą atėjęs aplankyti ligonio. 

Gijamona užsidengė rankomis sukritusį, išblyškusį veidą ir pra- 
trūko raudoti. 

— Negali būti! - suriko Grau. - Juk turi būti kokių nors vaistų. 

— Galbūt, bet... - Daktaras gerai pažinojo Grau ir jo bjaurų 
būdą... Tačiau aplinkybės buvo tokios, kad reikėjo griebtis kraštuti- 
nių priemonių. - Turėtumėte pakviesti Jafudą Bonsenjorą. 

Grau tylėjo. 

— Pakviesk jį, - kūkčiodama paragino Gijamona. 

„Žydą!“- pagalvojo Grau. „Tas, kuris susideda su žydu, susideda 
su velniu“, - buvo mokomas jis jaunystėje. Dar būdamas vaikas Grau 
su kitais mokiniais vaikydavosi žydes moteris, prie viešųjų šaltinių 
atėjusias pasisemti vandens, taikydamiesi sudaužyti joms ąsočius. Ir 
vėliau taip darydavo, kol karalius Barselonos žydų prašymu uždrau- 
dė tokias patyčias. Jis nekentė žydų. Visą savo gyvenimą persekiojo 
ir spjaudė į tuos, kurie nešiojo ženklą. Jie buvo eretikai; jie nužudė 
Jėzų Kristų. Kaip vienas iš jų galėtų įžengti į jo namus? 

— Pakviesk jį! - sušuko Gijamona. 

Jos klyksmas nuaidėjo per visą kvartalą. Bernatas ir kiti jį išgirdę 
tik susigūžė ant savo čiužinių. Jis jau tris dienas nebuvo matęs nei 
Arnau, nei Abibos, bet Žaumė jam pranešdavo visas naujienas. 

— Tavo sūnus gyvas ir sveikas, - pasakė jam tą akimirką, kai nie- 
kas nematė. 

Jafuda Bonsenjoras prisistatė iškart, vos tik jam buvo liepta atei- 
ti. Jis vilkėjo paprastą juodą džilbabą su gobtuvu ir nešiojo ženklą. 

Grau, sėdėdamas valgomajame, iš tolo stebėjo jį: su ilga žila barzda, 
susigūžusį ir besiklausantį Sebastijos aiškinimų Gijamonos aki- 
vaizdoje. „Išgydyk jį, žyde“, - nebyliai tarė, kai jų žvilgsniai susiti- 
ko. Jafuda Bonsenjoras linktelėjo jam. Tai buvo eruditas, paskyręs 
savo gyvenimą filosofijos ir šventųjų raštų studijoms. Karaliaus 
Jokūbo II pavedimu jis buvo parašęs Llibre de paraules de savis 
y filosofs*, tačiau buvo ir daktaras, pats įtakingiausias žydų ben- 
druomenėje. Vis dėlto, pamatęs Gijamoną, Jafuda Bonsenjoras tik 
lėtai papurtė galvą. 

Grau girdėjo savo žmonos riksmus. Nuskubėjo laiptų link. Gi- 
jamona, lydima Sebastijos, nulipo iš miegamųjų. Paskui juos žengė 
Jafuda. 

— Žydas! --sušuko Grau, spjaudamas jam pavymui. 

Gijamono gyvybė užgeso po dviejų dienų. 


Kai tik visi gedintieji, ką tik palaidoję vaiką, grįžo namo, Grau davė 
ženklą Žaumei prieiti prie jo ir Gijamonos. 

— Tuojau pat išvesk Arnau ir žiūrėk, kad jis daugiau kojos nekeltų 
į šiuos namus. - Gijamona išklausė to tylėdama. 

Grau perpasakojo jam, ką buvo sakiusi Margarita: Arnau juos 
sukurstęs. Jų sūnus ir paprasta mergaitė nebūtų sumanę pabėgti iš 
namų. Gijamona klausėsi jo žodžių ir kaltinimų, kad ji priglaudusi 
brolį ir sūnėną. Ir nors širdies gilumoje suprato, kad tai buvo tik 
tragiškai pasibaigusi vaikiška išdaiga, jauniausiojo sūnaus netektis 
atėmė jai bet kokį norą prieštarauti vyrui, o atsimindama Marga- 
ritos žodžius, kaltinančius Arnau, ji net nepajėgė prisiartinti prie 
berniuko. Jis buvo jos brolio vaikas, ji nelinkėjo jam nieko bloga, bet 
nusprendė, kad geriau jo nematyti. 

— Pririšk maurę prie sijos dirbtuvėse, —- paliepė Grau Žaumei, 
prieš jam dingstant už durų ieškoti Arnau, - ir tegu susirenka visi 
darbininkai, tarp jų ir berniukas. 

Per laidotuvių apeigas Grau buvo viską apgalvojęs: kalta buvo 
vergė, ji turėjo prižiūrėti vaikus. Paskui, kol Gijamona verkė, o ku- 


* „Išminčių ir filosofų knyga“. Aut. past. 

nigas toliau kalbėjo maldas, jis prisimerkęs svarstė, kokią bausmę 
jai skirti. Įstatymas draudė ją nužudyti ar suluošinti, bet niekas jo 
nekaltins, jei ji bus mirtinai nukankinta. Grau dar niekada nebuvo 
susidūręs su tokiu sunkiu nusikaltimu. Prisiminė kankinimus, apie 
kuriuos buvo girdėjęs: aplieti kūną verdančiais gyvulių taukais — ar 
Estranja virtuvėj turi užtektinai taukų? — surakinti grandinėmis ir 
įmesti į belangę — per švelni bausmė, - sumušti, surakinti grandinė- 
mis kojas... ar užčaižyti. 

„Būk atsargus, kai jo griebsies, — įspėjo jį vieno laivo kapitonas, 
įteikdamas dovaną. — Vienu smūgiu gali nudirti žmogui odą“ Nuo 
to laiko jis saugojo tą brangų rytietišką bizūną, padirbtą iš juodos 
odos, storą, bet lengvą ir šmaikštų, ant kurio galo buvo odinis kutas, 
o kiekviena šio atraižėlė nusagstyta aštriomis metalo šukėmis. 

Vienu metu, kai kunigas nutilo, keli berniukai ėmė smilkyti kars- 
tą smilkytuvais. Gijamona pradėjo kosėti, o Grau - giliai kvėpuoti. 

Maurė laukė, pririšta už rankų prie sijos, pirštų galiukais liesda- 
ma grindis. 

— Nenoriu, kad mano vaikas tai matytų, — tarė Bernatas Žaumei. 

— Dabar ne metas, Bernatai, — patarė jam Žaumė. — Neprisišauk 
bėdos... 

Bernatas vėl papurtė galvą. 

— Tu labai sunkiai dirbai, Bernatai, neprišauk bėdos savo berniukui. 

Gedintis Grau įžengė į vidurį rato, kuriuo aplink Abibą sustojo 
vergai, mokiniai ir pameistriai. 

— Nurenk ją, — paliepė Žaumei. 

Vergė, pamačiusi, kad šis jai plėšia marškinius, mėgino pakelti 
kojas. Jos nuogas kūnas, tamsus ir žvilgantis nuo prakaito, atsiden- 
gė prieš priverstinių žiūrovų akis... ir prieš bizūną, kurį Grau buvo 
ištiesęs ant grindų. Bernatas stipriai sugriebė už pečių Arnau, kuris 
pratrūko verkti. 

Grau užsimojo ir perčyžė rimbu nuogą kūną; rimbo oda pliaukš- 
telėjo per nugarą ir metalu nusagstytos kuto juostelės, apsivijusios 
vergės kūną, įsirėžė į krūtis. Per tamsią odą nubėgo plonytė kraujo 
srovelė, ir po kiek laiko iš krūtų liko gyva mėsa. Skausmas pervėrė 
kūną. Abiba pakėlė akis į dangų ir sukliko. Arnau ėmė nenumaldo- 
mai drebėti ir suriko prašydamas Grau liautis. 

Grau kiek atsikvėpė. 

— Reikėjo saugoti mano vaikus! 

Nebepakeldamas rimbo pliaukšėjimo, Bernatas pasuko sūnų 
veidu į save ir prispaudė jo galvą sau prie pilvo. Mergina vėl sukli- 
ko. Arnau slopino savo riksmus tėvo kūnu, o Grau pliekė maurę tol, 
kol jos nugara ir pečiai, krūtys, sėdmenys ir šlaunys virto kruvina 
mase. 


— Pasakyk meistrui, kad aš išeinu. 

Žaumė suspaudė lūpas. Tą akimirką jis vos atsispyrė pagundai 

Bernatas nulydėjo akimis į namus žingsniuojantį pameistrį. Jis 
norėjo pasikalbėti su Gijamona, bet sesuo neatsiliepė nė į vieną jo 
prašymą. Jau kurį laiką Arnau nepakildavo nuo čiužinio, ant kurio 
miegojo jo tėvas; kiauras dienas sėdėdavo ant Bernato šiaudinio 
guolio, kuriuo jiems dabar teko dalytis, ir kai tėvas užeidavo jo pa- 
žiūrėti, visada rasdavo jį įsmeigusį akis ten, kur buvo bandoma iš- 
gydyti maurę. 

Darbininkai ją nukabino, kai Grau išėjo iš dirbtuvių, tačiau net 
nežinojo, kur paguldyti. Estranja atbėgo į dirbtuves nešina aliejumi ir 
visokiais tepalais, bet pamačiusi sumaitotą kruviną kūną tik papur- 
tė galvą. Arnau stebėjo visa tai stovėdamas kiek nuošaliau, tylus, su 
ašaromis akyse. Bernatas mėgino jį išvesti, bet vaikas spyriojosi. Tą 
pačią naktį Abiba mirė. Vienintelis ženklas, liudijantis jos mirtį, buvo 
tai, kad iš jos lūpų jau nebesklido nenumaldomos aimanos, panašios 
į ką tik gimusio kūdikio verksmą, persekiojusios juos visą dieną. 

Grau išgirdo apie svainio ketinimus iš Žaumės lūpų. Tik to be- 
trūko, kad du Estanjoliai su apgamais virš akių klajotų po Barseloną 
ieškodami darbo ir pasakotų apie jį kiekvienam, kas tik teiksis jų 
klausytis... O pasišovusiųjų klausytis dabar, kai jis jau beveik pasiekė 
viršūnę, ko gero, bus daugybė. Jam staiga suspaudė pilvą ir išdžiū- 
vo gerklė. Jis, Grau Puigas, garbingas Barselonos pilietis, puodžių 
cecho atstovas, Šimtanarės tarybos narys, globoja pabėgusius bau- 
džiauninkus. Diduomenė buvo nusiteikusi prieš jį. Kuo labiau Bar- 
selona rėmė karalių Alfonsą, tuo mažiau šis priklausė nuo feodalų ir 

tuo menkesnių privilegijų didikai galėjo iš monarcho tikėtis. O kas 
buvo didžiausias paramos karaliui šalininkas? Jis. O kas kovojo prieš 
baudžiauninkų bėgimą iš laukų? Kilmingi žemvaldžiai. Grau palin- 
gavo galvą ir atsiduso. Tebūnie prakeikta valanda, kai jis priglaudė 
tą valstietį savo namuose! 

— Tegu ateina, - paliepė jis Žaumei. 

— Žaumė man sakė, — tarė Grau svainiui, kai šis stovėjo prie- 
šais, — kad ketini mus palikti. 

Bernatas palinksėjo galvą. 

— Ir ką manai daryti? 

— Susirasiu darbą, kad galėčiau išlaikyti savo sūnų. 

— Tu nemoki jokio amato. Barselonoje gausybė tokių kaip tu: 
valstiečių, nesugebėjusių pragyventi iš savo žemės, nerandančių 
darbo ir galiausiai nusibaigiančių iš bado. Negana to, - pridūrė 
Grau, — tu net neturi laisvojo piliečio dokumento, nors išgyvenai 
čia pakankamai laiko. 

— O kas tai per dokumentas? - paklausė Bernatas. 

— Raštas, liudijantis, kad išgyvenai Barselonoje vienus metus ir 
vieną dieną ir todėl esi laisvas, nepavaldus senjorams miestietis. 

— O kur man gauti tokį dokumentą? 

— Jį suteikia garbingi miesto piliečiai. 

— Aš jo paprašysiu. 

Grau pažvelgė į Bernatą. Nešvarus, apsivilkęs prastais apskuru- 
siais marškiniais ir apsiavęs virviniais batais. Įsivaizdavo jį priešais 
kitus garbius miesto piliečius, pasakojantį savo istoriją kokiam šim- 
tui raštininkų: Grau Puigas, garbingas miesto pilietis, metų metus 
slėpė dirbtuvėse savo svainį ir sūnėną. Ši žinia pasklistų iš lūpų į 
lūpas. Ir jis pats kartais pasinaudodavo panašiai susiklosčiusiomis 
aplinkybėmis, kad susidorotų su savo priešais. 

— Sėskis, - pasiūlė. — Kai Žaumė man papasakojo apie tavo ke- 
tinimus, aš pasakiau apie juos tavo seseriai Gijamonai, - sumelavo, 
kad pateisintų staiga pasikeitusį savo požiūrį į Bernatą, - ir ji meldė 
tavęs pagailėti. 

— Man nereikia malonės, - pertraukė jį Bernatas, galvodamas 
apie Arnau, sėdintį ant čiužinio klaidžiojančiu žvilgsniu. - Aš metų 
metus sunkiai dirbau už... 

— Mes taip sutarėm, — nukirto Grau. — Ir tu sutikai. Tau tai buvo 
paranku. 

— Galbūt, — pripažino Bernatas, - bet aš neparsidaviau kaip ver- 
gas ir dabar man tai nebeparanku. 

— Bala nematė tos malonės. Vargu ar mieste susirasi darbo, juo- 
lab jei negalėsi įrodyti esąs laisvas pilietis. Be to dokumento visi tave 
tik išnaudos. Ar žinai, kiek baudžiauninkų čia klajoja, net ir be vai- 
kų ant sprando, ir sutinka dirbti už dyka, kad tik galėtų pragyventi 
Barselonoje vienus metus ir vieną dieną? Tu su jais nepasivaržysi. 
Pirmiau, nei gausi raštą, suteikiantį teisę gyventi mieste, mirsi iš 
bado, tu... arba tavo sūnus, bet, nepaisydami to, kas atsitiko, mes 
nenorime, kad mažąjį Arnau ištiktų mūsų Gijamono likimas. Jau 
vieno gana. Tavo sesuo nepakeltų. - Bernatas tylėjo laukdamas, ką 
dar pasakys svainis. — Jei nori, - tarė Grau, pabrėždamas kiekvieną 
žodį, - gali likti čia dirbti tomis pačiomis sąlygomis... už paprastam 
darbininkui priklausančią algą, iš kurios bus atskaityta už tavo ir 
tavo sūnaus pastogę ir valgį. 

— O Arnau? 

— O ką Arnau? 

— Pažadėjai priimti jį mokiniu. 

— Ir priimsiu... kai sulauks reikiamo amžiaus. 

— Noriu raštiško pasižadėjimo. 

— Ir gausi, — pažadėjo Grau. 

— O laisvojo piliečio dokumentas? 

Grau linktelėjo galvą. Gauti jį jam buvo nesunku. Patyliukais. 


ernatą Estanjolį ir jo sūnų Arnau skelbiame laisvais Bar- 

selonos piliečiais..“ Pagaliau! Klausydamasis stringančių 
19 dokumentą skaitančio žmogaus žodžių, Bernatas juto 
per nugarą bėgiojant šiurpuliukus. Šį žmogų, mokantį skaityti, pa- 
siteiravęs jis surado laivų statykloje ir už paslaugą pažadėjo jam ne- 
diduką dubenėlį. Iš statyklos gilumos sklindant statybų šurmuliui, 
tvyrant dervos kvapui ir jūros vėjeliui glostant veidą, Bernatas iš- 
klausė antrojo dokumento: Grau priimsiantis Arnau mokiniu, kai 
šiam sukaks dešimt metų, ir įsipareigojantis išmokyti jį puodžiaus 
amato. Jo sūnus buvo laisvas ir kada nors galės užsidirbti pragyveni- 
mui ir išsikovoti vietą šiame mieste. 

Bernatas šypsodamasis išsiskyrė su pažadėtuoju dubenėliu ir nu- 
žingsniavo atgal į dirbtuves. Jei jiems buvo išduotas leidimas gyventi 
mieste, vadinasi, Ljorensas de Beljera neįskundė jų valdžiai ir dėl 
nusikaltimo jam nebuvo užvesta jokia byla. „Kažin ar berniukas iš 
kalvės liko gyvas? - svarstė jis. - Kad ir kaip ten būtų... Tegu tau ati- 
tenka mūsų žemės, senjore de Beljera, o mums atiteks laisvė“, - ka- 
ringai sumurmėjo. 

Grau vergai ir Žaumė, pamatę pareinantį Bernatą, švytintį iš 
laimės, nutraukė visus darbus. Ant žemės buvo likę Abibos kraujo 
pėdsakų. Grau buvo liepęs jų nevalyti. Bernato veidas persimainė, ir 
jis pasistengė ant jų neužminti. 

— Arnau, - sušnabždėjo jis sūnui tą vakarą, kai jiedu gulėjo ant 
bendro čiužinio. 

— Ką, tėve? 

— Mes jau laisvi Barselonos piliečiai. 

Arnau nieko neatsakė. Bernatas apgraibomis surado jo galvą ir 
paglostė; jis suprato, kiek nedaug tai reiškia vaikui, iš kurio atimtas 
gyvenimo džiaugsmas. Bernatas klausėsi vergų alsavimo ir toliau 
glostė sūnui galvą, bet jį apniko abejonės: ar vaikas kada nors sutiks 
dirbti Grau? Tą naktį Bernatas ilgai negalėjo užmigti. 

Kas rytą auštant, kai vyrai pradėdavo darbus, Arnau palikdavo 
Grau dirbtuves. Kas rytą Bernatas mėgindavo jį prakalbinti ir pa- 
drąsinti. „Tau reikėtų susirasti draugų“, - kartą norėjo pasakyti, bet 
jam nespėjus ištarti nė žodžio Arnau atsuko nugarą ir vangiai iš- 
pėdino į lauką. „Džiaukis laisve, sūnau“, - norėjo ištarti kitą sykį, 
kai berniukas pažvelgė į jį, pamatęs, kad jis nori kažką pasakyti. Bet 
klaupė ir pajėgė jį tik apkabinti. Paskui matė, kaip jis eina per kiemą 
vilkdamas kojas. Kai Arnau ir tą kartą apėjo Abibos kraujo pėdsa- 
kus, Bernato ausyse vėl sušvilpė Grau rimbas. Jis davė sau žodį dau- 
giau niekad nepalūžti prieš rimbą: vieno karto buvo gana. 

Bernatas nuskubėjo paskui sūnų, ir šis, išgirdęs jo žingsnius, atsi- 
gręžė. Pasivijęs jį ėmė kapstyti koja sudiržusią žemę, kurioje matėsi 
maurės kraujo dėmės. Arnau veidas nušvito, ir Bernatas ėmė kaps- 
tyti įnirtingiau. 

— Ką tu darai? — suriko Žaumė iš kito kiemo galo. Bernatas suak- 
menėjo. Jo ausyse vėl sušvilpė rimbas. 

— Tėve. 

Virvinio bato galu Arnau lėtai atvertė pajuodusią žemę, kurią ką 
tik kapstė Bernatas. 

— Ką darai, Bernatai? — išgirdo jie vėl. 

Bernatas nieko neatsakė. Po kelių akimirksnių Žaumė pasisuko 
ir pamatė vergus, nuščiuvusius ir... įsmeigusius į jį žvilgsnius. 

— Atnešk man vandens, sūnau, - paragino Bernatas, pamatęs, 
kad Žaumė dvejoja. 

Arnau akimirksniu pašoko, ir pirmą kartą per daugelį mėnesių 
Bernatas pamatė jį bėgantį. Žaumė neprieštaravo. 

Tėvas ir sūnus atsiklaupę tylomis kapstė žemę, kol sunaikino vi- 
sus neteisybės pėdsakus. 

— Eik Žaisti, sūnau, - tarė Bernatas tą rytą, kai darbas buvo 
baigtas. 

Arnau nudelbė akis. Jam norėjosi paklausti, su kuo. Bernatas per- 
braukė jam per plaukus ir stumtelėjo durų link. Atsidūręs lauke, Ar- 
nau kaip paprastai tik apėjo Grau namus ir įsikeberiojo į vešlų medį, 
iškilusį virš tvoros, už kurios buvo sodas. Ten pasislėpęs jis palaukė, 
kol į kiemą išeis jo pusbroliai ir pusseserė, lydimi Gijamonos. 

— Kodėl tu manęs nebemyli? —- šnabždėjo jis. - Juk aš nekaltas. 

Jo pusbroliai ir pusseserė atrodė linksmi. Gijamono netekties 
skausmą pamažu dildė laikas ir tik motinos veide atsispindėjo 
skausmingi prisiminimai. Žosepas ir Dženisas kvailiodami mušėsi, 
o Margarita juos stebėjo sėdėdama prie motinos, nuo kurios ji be- 
veik nesitraukdavo. Arnau, pasislėpęs medyje, pajuto ilgesio dyglius, 
prisiminęs Gijamonos glėbį. 

Jis kas rytą įsikeberiodavo į tą medį. 

— Arjie tavęs jau nebemyli? — kartą išgirdo kažką klausiant. 

Arnau krūptelėjo, akimirką prarado pusiausvyrą ir vos nenukrito 
nuo aukštos šakos. 

Jis apsižvalgė, akimis ieškodamas kalbančiojo, bet nieko nepa- 
matė. 

— Čia, — išgirdo. 

Jis žvelgė į lapų tankmę, iš kurios sklido balsas, bet irgi nieko neį- 
javo ranka labai rimtas, apsižergęs šaką prie pat medžio kamieno. 

— Ką tu veiki... mano medyje? — sausai paklausė Arnau. 

Murzinas ir suskretęs vaikas nė kiek nesutriko. 

— Tą patį, ką ir tu, — atkirto. — Žiūriu. 

— Tau negalima žiūrėti, - pareiškė Arnau. 

— Kodėl? Aš jau seniai taip darau. Anksčiau ir tave matydavau. — 
Murzius kelias akimirkas patylėjo. — Jie tavęs nebemyli? Kodėl tu 
visą laiką verki? 

Arnau pajuto skruostu riedant ašarą, ir jį apėmė įniršis: jis buvo 
šnipinėjamas. 

— Lipk iš čia, - paliepė jau nusileidęs ant žemės. 

Vaikas mikliai nusliuogė iš medžio ir išdygo priešais jį. Arnau 
buvo visa galva aukštesnis, bet vaikas, regis, neišsigando. 

— Tu mane šnipinėjai! - apkaltino jį Arnau. 

— Tu irgi šnipinėjai, — atkirto vaikas. 

— Taip, bet jie mano pusbroliai ir aš galiu tai daryti. 

— Tada kodėl nežaidi su jais, kaip anksčiau? 

Arnau nebepajėgė tvardytis ir sukūkčiojo. Norėjo atsakyti į klau- 
simą, bet jo balsas drebėjo. 

— Nieko, - tarė jam mažylis ramindamas, - aš irgi dažnai verkiu. 

— O tu ko verki? - pralemeno Arnau. 

— Nežinau... Kartais verkiu galvodamas apie savo motiną. 

— Tu turi motiną? 

— Taip, bet... 

— O kątu čia veiki, jei turi motiną? Kodėl nežaidi su ja? 

— Aš negaliu su ja būti. 

— Kodėl? Jos nėra namie? 

2 DNez= atsakė vaikas ir užsikirto. - Ji namie. 

— Tai kodėl tu ne su ja? 

Murzinas ir suskretęs berniukas neatsakė. 

— Ji serga? — neatlyžo Arnau. 

Jis papurtė galvą. 

— Ne, sveika, - pareiškė. 

— Tada kas? - vėl paklausė Arnau. 

Vaikas pažvelgė į jį liūdnu žvilgsniu. Pakramtė apatinę lūpą ir 
galiausiai apsisprendė. 

— Eime, — tarė tempdamas Arnau už marškinių rankovės. - Sek 
paskui mane. 

Nepažįstamas berniukas, nors toks menkutis, leidosi bėgti stul- 
binamai greitai. Arnau sekė iš paskos, stengdamasis neišleisti jo iš 
akių: tai buvo paprasta, kol jie bėgo atviru erdviu puodžių kvartalu, 
bet atsidūrus vidury Barselonos pasidarė kur kas sudėtingiau; siau- 
ros miesto gatvelės, pilnos žmonių ir savo dirbinius pardavinėjančių 
amatininkų, tapo tikru klaidžiu labirintu, iš kurio buvo beveik nejį- 
manoma ištrūkti. 

Arnau nežinojo, kur jis, bet jam tai nerūpėjo. Vienintelis jo tiks- 
las buvo nepamesti iš akių vikriai ir greitai judančios figūros. Jo bi- 

čiulis laviravo tarp Žmonių ir amatininkų prie prekystalių, keldamas 
tai vienų, tai kitų pasipiktinimą, ir Arnau, kuriam nepavykdavo taip 
mikliai aplenkti praeivių, tekdavo iškęsti ano vaiko sukeltą rūstybę, 
riksmus bei keiksmus. Vienas spėjo užvožti jam per galvą, kitas, su- 
griebęs už marškinių, bandė sulaikyti, bet Arnau nuo abiejų paspru- 
ko, tik besigrumdamas su daugybe kliūčių pametė savo vedlio pėd- 
sakus ir staiga atsidūrė vienas didžiulėje aikštėje, pilnoje žmonių. 

Aikštė jam buvo pažįstama. Kartą jis buvo čia su tėvu. „Tai Blato 
aikštė, — tarė šis, - Barselonos centras. Matai aikštės viduryje akme- 
nį? —- Arnau pažvelgė, kur rodė tėvas. - Nuo čia miestas dalijasi į ke- 
turias dalis: Jūros, Framenorso, Pi ir Salados, arba Šventojo Petro“ 
Arnau įbėgo į aikštę šilko verpėjų gatve ir, stovėdamas ties vieti- 
ninko pilies vartais, žvalgėsi tikėdamasis pamatyti murzino vaiko 
siluetą, bet tam trukdė galybė besibūriuojančių žmonių. Netoli jo, 
viename vartų šone, buvo didžiausia miesto mėsinė, o kitame - pre- 
kystaliai, ant kurių buvo prekiaujama šviežia duona. Arnau įtempęs 
žvilgsnį ieškojo mažylio tarp žemų akmeninių prekystalių, išsidės- 
čiusių abiejose aikštės pusėse, kur vaikštinėjo miestiečiai. „Čia javų 
turgus, —- buvo jam sakęs Bernatas. — Vienoje pusėje ant prekystalių 
javus pardavinėja prekeiviai ir krautuvininkai, o kitoje — valstiečiai, 
atvykstantys į miestą parduoti savo derliaus“ Murziaus, atvedusio 
čia Arnau, nesimatė nei vienoje, nei kitoje pusėje, nei tarp žmonių, 
besiderančių dėl kainų ar perkančių javus. 

Kol Arnau jo ieškojo, stovėdamas prie didžiųjų vartų, jį stumdė 
žmonės, bandantys patekti į aikštę. Nenorėdamas painiotis jiems po 
kojomis, jis priartėjo prie duonkepių prekystalių, bet kai nugara už- 
kliudė vieną jų, gavo niuksą į sprandą. 

— Lauk iš čia, snargliau! — suriko jam duonkepys. 

Arnau vėl pasijuto apsuptas žmonių, šurmulio ir turgaus riksmų, 
nežinantis, kur eiti, ir stumdomas tai iš vienos, tai iš kitos pusės 
didesnių už save žmonių, kurie, nešini grūdų maišais, jo net nepa- 
stebėdavo. 

Arnau jau pradėjo svaigti galva, tik staiga, nežinia iš kur, priešais 
jį išniro šelmiškas ir murzinas berniūkščio, kurį jis vijosi per pusę 
Barselonos, veidas. 

— Ko čia stovi? — garsiai paklausė vaikas. 

Arnau neatsakė. Tik tvirtai įsikibo į berniuko marškinius, ir šis 
tempė jį per visą aikštę iki pat Borijos gatvės. Ją perbėgę, jie atsidūrė 
katilių kvartale, kurio siaurutės gatvelės aidėjo nuo varį ir geležį ka- 
lančių kūjų dūžių. Jie jau nebėgo. Arnau, išvargęs ir vis dar įsikibęs 
į berniuko rankovę, paprašė savo nerūpestingo ir nekantraus vedlio 
sulėtinti žingsnį. 

— Štai mano namai, — galiausiai tarė vaikas, rodydamas į nedi- 
delį vienaaukštį pastatą. Prieš duris stovėjo įvairiausio dydžio vari- 
niais katilais nukrautas stalas, o prie jo triūsė apkūnus vyras, kuris 
net nežvilgtelėjo į juos. - Tai mano tėvas, — pridūrė jiems praėjus 
pro namą. 

— Kodėl tu ne...? - pratarė Arnau, žiūrėdamas į namą. 

— Palauk, —-pertraukė jį murzius. 

Jie patraukė gatvele į viršų, praėjo keletą namelių ir apėjo juos iš 
kitos pusės, kur plytėjo daržai. Priėjus prie vaiko namui priklausan- 
čio daržo, Arnau pamatė, kad šis lipa per daržą juosiančią tvorą ir 
ragina jį sekti paskui. 

— Kodėl? 

— Lipk! — paliepė vaikas, apsižergęs tvorą. 

Abu nušoko į nediduką daržą, tada vaikas sustojo ir įsmeigė 
žvilgsnį į namo priestatą, nedidelę pašiūrę, kurios sienoje iš daržo 
pusės gana aukštai buvo siaura lango formos anga. Arnau kelias aki- 
mirkas padelsė, tačiau vaikas nė nesujudėjo. 

— Ką dabar darysim? — galiausiai paklausė. 

Vaikas atsisuko į Arnau. 

— Kas...? 

Bet mažasis bastūnas jo nesiklausė. Arnau nutilo, o jo palydovas 
susirado medinę dėžę ir pastatė ją po langu. Tada užsilipo ant jos ir 
įsmeigė akis į langelį. 

— Mama, - sušnabždėjo vaikas. 

Pro plyšį sienoje sunkiai išlindo blyški moters ranka, braižyda- 
masi į kiaurymės kraštus. Alkūnė liko lango aukštyje, o plaštaka iš 
karto palietė vaiko galvą ir ėmė glostyti jam plaukus. 

— Žoanetai, — išgirdo Arnau tariant švelnų balsą, - šiandien atė- 
jai anksčiau, dar ne dienovidis. 

Žoanetas tik linktelėjo. 

— Ar kas nutiko? — vėl paklausė balsas. 

Žoanetas kelias akimirkas patylėjo. Paskui šniurkštelėjo nosim 
ir atsakė: 

— Atėjau su draugu. 

— Kaip gerai, kad turi draugų. Kuo jis vardu? 

— Arnau. 

„Iš kur jis žino mano...? Na, aišku! Jis mane šnipinėjo“, — pagal- 
vojo Arnau. 

— Jis čia? 

— Taip, mama. 

— Sveikas gyvas, Arnau. 

Arnau pažvelgė į langiūkštį. Žoanetas pasisuko į jį. 

— Laba diena... ponia, - sumurmėjo Arnau, dorai nežinodamas, 
ką derėtų atsakyti sklindančiam iš lango balsui. 

— Kiek tau metų? - klausinėjo moteris. 

— Aštuoneri... ponia. 

— Dvejais metais vyresnis už mano Žoanetą, bet, tikiuosi, gražiai 
sutarsite ir visada branginsite savo draugystę. Šiame pasaulyje nieko 
nėra geriau už gerą draugą, niekada to nepamirškit. 

Balsas daugiau nieko nepasakė. Žoaneto motinos ranka toliau 
glostė jam galvą, o Arnau stebėjo, kaip glamonėjamas mažylis neju- 
dėdamas sėdi ant medinės dėžės, atsirėmęs į sieną ir nukoręs kojas. 

— Eik žaisti, - staiga tarė moteris, ir ranka iš lėto pradingo. - Su- 
diev, Arnau. Saugok mano vaiką, nes tu esi vyresnis. - Arnau be bal- 
so sumurmėjo „sudiev“. - Lik sveikas, sūnau, - pridūrė balsas. - Ar 
ateisi manęs aplankyti? 

— Žinoma, mama. 

— Jau eikite. 


Abu berniukai vėl grįžo į Barselonos gatvių šurmulį ir patraukė kur 
kojos neša. Arnau laukė, kol Žoanetas jam viską paaiškins, tačiau jis 
nieko neaiškino, todėl galiausiai išdrįso paklausti: 

— Kodėl tavo motina neišeina į daržą? 

— Ji užrakinta, - atsakė Žoanetas. 

— Kodėl? 

— Nežinau. Žinau tik kad užrakinta. 

— O kodėl tu neįlipi pro langą? 

— Ponsas man draudžia. 

— O kas tas Ponsas? 

— Mano tėvas. 

— O kodėl jis draudžia? 

— Nežinau. 

— O kodėl tu vadini jį Ponsu, o ne tėvu? 

— Tėvu vadinti irgi draudžia. 

Arnau staiga sustojo ir prisitraukė Žoaneto veidą prie savojo. 

- Irgi nežinau kodėl, - užbėgo jam už akių berniukas. 

Jiems bevaikštinėjant Arnau bandė perprasti tą painų galvosūkį, 
o Žoanetas laukė kito savo naujojo bičiulio klausimo. 

— Kaip atrodo tavo motina? - galiausiai ryžosi paklausti Arnau. 

— Ji visada buvo ten uždaryta, — atsakė Žoanetas, išspausdamas 
šypseną. — Sykį, kai Ponsas buvo išvykęs iš miesto, pabandžiau įlįsti 
pro langą, bet ji neįleido. Sakė nenorinti, kad ją matyčiau. 

— O ko tu šypsaisi? 

Prieš atsakydamas Žoanetas paėjėjo dar kelis metrus. 

— Ji visada sako, kad aš turiu šypsotis. 

Tą rytą Arnau, nuleidęs galvą, iki pat vidurdienio klajojo Bar- 
selonos gatvėmis paskui tą murziną vaiką, niekada nemačiusį savo 
motinos veido. 


— Motina glostė jam galvą pro pašiūrės langelį, - šnabždėjo Arnau 
tėvui tą patį vakarą, kai abu išsitiesę gulėjo ant čiužinio. — Jis nieka- 
da jos nematė. Tėvas neleidžia, mama - irgi. 

Kol Arnau pasakojo apie savo naujojo draugo motiną, Bernatas 
glostė sūnui galvą. Tylą, įsiviešpatavusią tarp jųdviejų, drumstė tik 
toje pačioje patalpoje miegančių vergų ir mokinių knarkimas. Ber- 
natas svarstė, kuo nusikalto ta moteris, kad nusipelnė tokios baus- 
mės. Ponsas, katilius, net nedvejodamas būtų jam atsakęs: „Sveti- 
mavo!“ Jis jau dešimtis kartų pasakojo tai kiekvienam, kas tik teik- 
davosi klausytis. 

— Užklupau ją sanguliaujančią su meilužiu, kuriam, kaip ir jai, dar 
pienas nuo lūpų nebuvo nudžiūvęs; kaip tyčia tuomet, kai kalvėje 

man buvo pats darbymetis. Žinoma, nuėjau pas vietininką reikalau- 
ti teisėto skriaudos atlyginimo pagal mūsų įstatymus. — Čia stambu- 
sis katilius su pasimėgavimu imdavo dėstyti apie įstatymą, atkūrusį 
teisingumą: — Mūsų valdovai išmintingi vyrai, išmano apie moterų 
ištvirkimą. Tik kilmingos moterys priesaika gali išsiginti kaltinimų 
svetimavus; visos kitos, kaip ir mano Žoana, gali jų išsiginti tik per 
dvikovą, atsiduodamos Dievo teismui. 

Stebėjusieji dvikovą atsiminė, kaip Ponsas sudorojo jaunąjį Žo- 
anos meilužį. Tačiau kažin ar Dievas galėjo nulemti darbo kalvėje 
užgrūdinto katiliaus ir atsidavusio meilei lepaus jaunikaičio grum- 
tynių baigtį. 

Nuosprendis buvo paskelbtas pagal Usatges. „Jei ginčą laimės 
moteris, tai vyras garbingai ją parsives namo ir atlygins visas jos ir 
jos draugų išlaidas dėl šio ginčo ir šios dvikovos, taip pat varžovo 
nuostolius. Bet jeigu ji pralaimės ginčą, tai pereis vyro nuosavybėn 
su visais turimais daiktais“ Ponsas nemokėjo skaityti, bet mintinai 
citavo nuosprendį, kaišiodamas dokumentą kiekvienam, kas tik pa- 
geidavo jį pamatyti. 


Nutariame, kad minimasis Ponsas, norėdamas, kad jam ati- 
tektų Žoana, turi pateikti svarų įrodymą ir laidą, kad laikys 
ją savo paties namuose, dešimties pėdų ilgio, šešių pėdų pločio 
ir dviejų kanų aukščio patalpoje. Kad duos jai šiaudų mai- 
šą, tinkamą miegoti, ir antklodę, kuria galima užsikloti, iškirs 
minėtoje patalpoje skylę kūniškoms reikmėms atlikti ir langą, 
pro kurį paduos šiai Žoanai valgyti, kad minimasis Ponsas 
kas dieną jai skirs aštuoniolika uncijų gerai iškeptos duonos ir 
tiek vandens, kiek ji norėsianti, ir neduos ir nedarys nieko, kas 
galėtų paankstinti jos mirtį. Dėl visų šių dalykų Ponsas turi 
pateikti svarų įrodymą ir laidą prieš jam atiduodant minė- 
tają Žoaną. 


Ponsas pateikė vietininkui reikalaujamą laidą, ir šis jam atidavė Žo- 
aną. Jis pastatė savo darže dviejų su puse metrų ilgio ir metro dvi- 
dešimties pločio pašiūrę, iškirto skylę moters kūniškoms reikmėms 
atlikti ir tą langą, pro kurį Žoanetui, gimusiam praėjus devyniems 

mėnesiams po teismo ir niekada Ponso nepripažintam, motina glos- 
tydavo galvą, ir visam gyvenimui įkalino savo jauną žmoną. 

— Tėve, - sušnabždėjo Bernatui Arnau. - Kokia buvo mano mo- 
tina? Kodėl man niekad apie ją nepasakojate? 

„O ką aš galiu tau pasakyti? Kad ji neteko skaistybės užgulta girto 
didiko? Kad tapo senjoro de Beljeros pilies kekše?“ 

— Tavo motina... - atsakė jis sūnui, — neturėjo dalios. Ji buvo ne- 
laimingas žmogus. 

Bernatas išgirdo, kaip Arnau šniurkščioja nosimi. 

— Ji mylėjo mane? — paklausė vaikas prikimusiu balsu. 

— Nespėjo. Mirė gimdydama. 

— Abiba mane mylėjo. 

— Aš irgi tave myliu. 

— Bet jūs ne mano motina. Net Žoanetas turi motiną, kuri glosto 
jam galvą. 

— Ne visi vaikai ją turi... - bandė švelniai paprieštarauti tėvas. 

Visų krikščionių motina! Jo atmintyje nuskambėjo kunigų 
žodžiai. 

— Ką sakėt, tėve? 

— Tu turi motiną. Žinoma, turi. - Bernatas pastebėjo, kad sūnus 
nuščiuvo. - Visiems be motinų likusiems vaikams, tokiems kaip tu, 
Dievas duoda kitą: Mergelę Mariją. 

— O kur ta Marija? 

— Mergelė Marija, — pataisė jis, - yra danguje. 

Arnau kelias akimirkas patylėjo ir vėl prakalbo: 

— Bet kam gi reikia motinos, kuri danguje? Nei ji mane paglostys, 
nei pažais su manimi, nei pabučiuos, nei... 

— Ji visa tai darys. — Bernatas aiškiai prisiminė, ką jam atsaky- 
davo tėvas, kai jis šiam užduodavo panašius klausimus. — Ji siunčia 
paukščius, kad tave paglostytų. Kai pamatysi kokį paukštį, perduok 
žinią savo motinai, ir išvysi, kaip jis skrenda į dangų, kad perduotų ją 
Mergelei Marijai. Paskui paukščiai papasakos apie tai vieni kitiems, 
ir kuris nors iš jų atskris ir ims džiaugsmingai čirškėti sukdamas 
apie tave ratus. 

— Bet aš nesuprantu paukščių. 

— Išmoksi suprasti. 

— Bet aš niekada jos nepamatysiu.... 

— Pamatysi... žinoma, pamatysi. Tu ją matysi kai kuriose bažny- 
čiose ir net galėsi pasikalbėti. 

— Bažnyčiose? 

— Taip, sūnau, taip. Ji yra danguje ir kai kuriose bažnyčiose. Per 
paukščius arba tose bažnyčiose tu galėsi perduoti jai žinią. O ji tau 
atsakys arba per juos, arba naktimis, kai miegosi. Ji mylės ir myluos 
tave labiau nei bet kuri kita motina. 

— Labiau nei Abiba? 

— Daug labiau. 

— Ir jau šiąnakt? — paklausė vaikas. - Šiandien aš nekalbėjau su ja. 

— Nieko, aš jai sakiau apie tave. Miegok ir pamatysi. 


aujieji draugai susitikdavo kasdien ir drauge bėgdavo prie 

jūros pažiūrėti laivų arba bastydavosi ir žaisdavo Barselo- 

nos gatvėse. Kaskart, kai jie žaisdavo už tvoros ir iš Pui- 
gų sodo aidėdavo Žosepo, Dženiso ir Margaritos balsai, Žoanetas 
pastebėdavo, kaip jo draugas pakelia akis į dangų, lyg ieškodamas 
kažko, sklandančio ant debesies. 

— Į ką tu žiūri? — kartą paklausė. 

— Į nieką, - atsakė Arnau. 

Juokas skambėjo vis garsiau, ir Arnau vėl pažvelgė į dangų. 

— Lipam į medį? - pasiūlė Žoanetas, manydamas, kad jo draugo 
dėmesį patraukė medžio šakos. 

— Ne, - atsakė Arnau, žvilgsniu ieškodamas paukščio, per kurį 
galėtų perduoti žinią motinai. 

— Kodėl nenori lipti? Galėtume pažiūrėti... 

Ką jis galėjo pasakyti Mergelei Marijai? Ką kiti sako savo moti- 
noms? Žoanetas savajai nieko nesakydavo, tik klausydavosi ir atsa- 
kydavo „taip“ arba „ne“, bet jis girdėdavo jos balsą ir jausdavo jos 
glamones, mąstė Arnau. 

— Lipam? 

— Ne! - užriko Arnau, ir šypsena iš Žoaneto lūpų dingo. - Tu 
turi motiną, kuri tave myli, ir tau nereikia šnipinėti svetimų. 

— Bet tu neturi, — atsakė Žoanetas, - jei įliptume... 

Kad myli ją! Tai sakydavo Gijamonai jos vaikai. „Pasakyk jai, 
paukščiuk. - Arnau matė skrendantį į dangų paukštį. - Pasakyk, 
kad ją myliu“ 

— Na ką? Lipam? - neatlyžo Žoanetas, jau įsikibęs į apatines šakas. 

— Ne. Man irgi nereikia... - Žoanetas nušoko nuo medžio ir klau- 
siamai pažvelgė į savo draugą. - Aš irgi turiu motiną. 

— Naują? 

Arnau padvejojo. 

— Nežinau. Ji vardu Mergelė Marija. 

— Mergelė Marija? O kas ji tokia? 

— Ji būna kai kuriose bažnyčiose. Jie, - kalbėjo Arnau, rodyda- 
mas į tvorą, — vaikščiojo į bažnyčias, bet manęs nesivesdavo. 

— Aš žinau, kur jos. - Arnau išplėtė akis. - Jei nori, nuvesiu tave. 
Į pačią didžiausią Barselonoje! 

Kaip visada Žoanetas, net nelaukdamas draugo atsakymo, leidosi 
į kojas, bet Arnau jau buvo prie to įpratęs ir akimirksniu jį pasivijo. 

Jie nubėgo iki Bokerijos gatvės, aplenkę Bisbės gatve žydų kvar- 
talą, ir atsidūrė priešais katedrą. 

— Manai, joje bus Mergelė Marija? — paklausė draugo Arnau, ro- 
dydamas į daugybę pastolių, stovinčių prie nebaigtų statyti sienų. 
Jis nulydėjo akimis didžiulį akmenį, kuris kilo į viršų būreliui vyrų 
sukant skridinį. 

— Aišku, bus, — tvirtai atsakė Žoanetas. — Juk čia bažnyčia. 

— Čia ne bažnyčia! — išgirdo abu balsą už nugaros. Jie atsigręžė ir 
pamatė šiurkštų vyrą su kūju ir kaltu rankoje. — Tai katedra, - išrėžė 
tas, didžiuodamasis savo, skulptoriaus pameistrio, darbu. - Niekad 
nepainiokite jos su bažnyčia. 

Arnau piktai dėbtelėjo į Žoanetą. 

— O kur bažnyčia? — paklausė Žoanetas žmogaus, kai jis pasu- 
ko atgal. 

— Čia pat, - atsakė jis, berniuko nuostabai, rodydamas kaltu į tą 
pačią gatvę, kuria jie buvo atėję, — Šventojo Jokūbo aikštėje. 

Jiedu kiek įkabindami perbėgo Bisbės gatvę ir atsidūrę Šv. Jokūbo 
aikštėje pamatė nediduką, išsiskiriantį iš kitų pastatą su begale at- 
vaizdų, iškaltų durų timpane. Į jį buvo patenkama užlipus neaukštais 
plačiais laiptais. Nė akimirkos nedvejodami, jie įlėkė į vidų. Viduje 

buvo tamsu ir vėsu, ir akims nė nespėjus apsiprasti su prieblanda 
kažkieno stiprios rankos sugriebė jiems už pečių ir nusviedė laiptais 
žemyn taip pat greitai, kaip jie buvo įbėgę. 

— Man įgriso jums kartoti, kad nebėgiotumėt į Šventojo Jokūbo 
bažnyčią. 

Arnau su Žoanetu susižvalgė nekreipdami dėmesio į kunigą. 
Šv. Jokūbo bažnyčia! Tai irgi ne Mergelės Marijos bažnyčia, nebyliai 
tarė jie vienas kitam. 

Kai kunigas dingo, jiedu atsikėlė. Juos buvo apsupę šeši berniu- 
kai, basi, skarmaluoti ir murzini kaip Žoanetas. 

— Jis labai prastai nusiteikęs, — tarė vienas, grimasa rodydamas 
bažnyčios durų link. 

— Jei norite, pasakysim, pro kur galima įsmukti nepastebimai, — 
tarė kitas, - bet jei nutvers, sukitės vieni... 

— Ne, mums vis tiek, - atsakė Arnau. - Gal žinote, kur kita 
bažnyčia? 

— Mes į jokias neįleidžiami, - pareiškė trečiasis. 

— Tai jau mūsų reikalas, — atkirto Žoanetas. 

— Tik pažiūrėkit į šitą mažylį! - nusijuokė vyriausiasis iš visų, ap- 
eidamas Žoanetą ir atsistodamas priešais jį. Jis buvo dukart aukštes- 
nis, ir Arnau išsigando dėl draugo. - Viskas, kas dedasi šioje aikštė- 
je, yra mūsų reikalas, supratai? — tarė jį pastumdamas. 

Kai Žoanetas atsitokėjęs jau ruošėsi pulti vyriausiąjį berniūkštį, 
visų dėmesį patraukė kažkas kitoje aikštės pusėje. 

— Žydas! — suriko kiti berniukai. 

Visas būrelis pasileido bėgti link vaiko, ant kurio krūtinės buvo 
matyti raudonas ir geltonas ženklas ir kuris nurūko kiek įkabinda- 
mas, suvokęs, kas jo laukia. Žydukas spėjo pribėgti prie žydų kvar- 
talo vartų greičiau, nei būrelis jį pasivijo. Berniukai akimirksniu su- 
stojo priešais vartus. Tačiau su Arnau ir Žoanetu liko stovėti vienas 
vaikas, dar mažesnis už Žoanetą, išplėstomis iš nuostabos akimis po 
maištingo išpuolio prieš vyriausiąjį berniūkštį. 

— Štai čia, už Šventojo Jokūbo bažnyčios, yra kita, — tarė jis. — Bė- 
kite, kol galite, nes Pau, - pridūrė mostelėdamas galvą gaujos link ir 
jau vėl traukdamas prie jų, - grįš labai suirzęs ir išlies įtūžį ant jūsų. 
Jis visada suirzta, kai nuo jo pasprunka žydas. 

Arnau timptelėjo už rankovės Žoanetui, karingai laukiančiam 
Pau. Galiausiai, pamatęs, kad berniūkščiai leidžiasi bėgti prie jų, 
Žoanetas pakluso draugui. 

Jie skuodė gatve žemyn, jūros link, bet supratę, kad Pau ir jo 
draugužiai, kuriems, matyt, labiau rūpėjo žydai, jų nesiveja, sulėti- 
no žingsnį. Pasibaigus gatvei, vedančiai nuo Šv. Jokūbo aikštės, prieš 
juos staiga iškilo kita bažnyčia. Jie sustojo prie laiptų ir susižvalgė. 
Žoanetas akimis ir galva parodė į duris. 

— Palaukim, - tarė Arnau. 

Tą akimirką iš bažnyčios išėjo senutė ir lėtai nulipo laiptais. Ar- 
nau ilgai nedvejojo. 

— Geroji moterie, — tarė, kai ji pasiekė grindinį. - Kokia čia bažnyčia? 

— Šventojo Mykolo, - nė nestabteldama atsakė moteris. 

Arnau atsiduso. Dabar Šventojo Mykolo. 

— O kur yra kita bažnyčia? — įsikišo Žoanetas, išvydęs draugo 
veido išraišką. 

— Pačiame šios gatvės gale. 

— O kokia? - neatlyžo jis, pirmą kartą pagaliau patraukdamas 
moters dėmesį. 

— Ten Šventojo Justo ir Pastoriaus bažnyčia. O kodėl jums taip 
rūpi? 

Vaikai neatsakė ir nudelbtomis galvomis paliko senutę. Ši nuly- 
dėjo juos žvilgsniu. 

— Visos bažnyčios — vyrų! - išrėžė Arnau. — Mes turime surasti 
moterų bažnyčią, tikriausiai ten ir bus Mergelė Marija. 

Žoanetas ir toliau žingsniavo susimąstęs. 

— Žinau vieną... - pagaliau pratarė. - Ten vienos moterys. Ji sie- 
nos gale, prie jūros. Vadinasi - Žoanetas įtempė atmintį, - vadinasi 
Šventosios Klaros. 

— Tai irgi ne Mergelė Marija. 

— Bet moteris. Tikriausiai tavo motina ten. Negi bus su vyru, ku- 
ris nėra tavo tėvas? 

Jie nusileido Siutato gatve iki Jūros vartų, atsiveriančių seno- 
joje romėnų sienoje prie Regomyro pilies. Nuo jų driekėsi kelias į 
Šv. Klaros vienuolyną, kuriuo, besiribojančiu su jūra, baigėsi naujo- 
sios sienos rytų pusėje. Palikę už nugaros Regomyro pilį, jie pasuko 

į kairę ir patraukė link Jūros gatvės, kuri nuo Blato aikštės ėjo iki 
Jūros Švč. Mergelės Marijos bažnyčios, o ten šakojosi į nedideles 
lygiagrečias gatveles, vedančias prie jūros. Iš ten, perkirtus Borno 
aikštę ir Pla d'en Ljulį, Šv. Klaros gatve buvo galima patekti į to paties 
vardo vienuolyną. 

Nors abu nekantravo greičiau surasti ieškomą bažnyčią, nė vie- 
nas iš jųdviejų neatsispyrė pagundai stabtelti prie auksakalių pre- 
kystalių, sustatytų abiejose Jūros gatvės pusėse. Barselona buvo 
klestintis ir turtingas miestas, ir tai vaizdžiai liudijo gausybė išdė- 
liotų ant prekystalių brangenybių: sidabrinių indų, ąsočių, brangių 
metalo taurių, inkrustuotų akmenimis, vėrinių, apyrankių, žiedų, 
diržų, begalė meno kūrinių, kurie žėrėjo vasaros saulėje ir į kuriuos 
Arnau su Žoanetu bandė žvilgčioti, kol koks nors amatininkas juos 
nuvydavo liepęs keliauti savais keliais, o kartais su riksmais ar smū- 
giais į galvą. 

Taip, bėgdami nuo vieno iš auksakalio mokinių, jie atsidūrė 
Švč. Mergelės Marijos aikštėje; iš kairės buvo nedidelės kapinaitės, 
fossar Mayor, o iš dešinės — bažnyčia. 

— Šventoji Klara yra... — pradėjo sakyti Žoanetas, bet staiga nuti- 
lo. Reginys... reginys buvo įspūdingas! 

„Bet kaip jie tokią pastatė?“ —- pagalvojo Arnau prieš išsižioda- 
mas iš nuostabos. 

Priešais juos stūksojo bažnyčia, tvirta ir nepajudinama, didinga, 
atšiauri, negrabaus darbo, be didelių langų, apjuosta nepaprasto 
storumo sienomis. Aplinkui šventovę buvo grėbstoma ir lyginama 
žemė. Bažnyčią supo begalė į žemę įbestų kuolų, surištų virvėmis, 
kurios sudarė įvairias geometrinės figūras. Bažnyčios apsidę juosė 
dešimt grakščių šešiolikos metrų aukščio akmeninių kolonų, boluo- 
jančių pro jas supančius pastolius. 

Mediniai pastoliai, atremti į galinę bažnyčios sieną, lyg milžiniš- 
ki laiptai kilo ir kilo į viršų. Net ir stovėdamas toli nuo jų, Arnau 
turėjo pakelti akis, kad pažvelgtų į pastolių viršų, smarkiai iškilusį 
virš kolonų. 

— Eime, — paragino Žoanetas, kai jam nusibodo stebėti darbinin- 
kus, pavojingai triūsiančius ant pastolių, — tikriausiai tai dar viena 
katedra. 

— Čia ne katedra! — išgirdo jie už nugaros. Arnau su Žoanetu 
susižvalgė ir nusišypsojo. Atsisuko ir klausiamai pažvelgė į stambų 
prakaituotą vyrą, ant kupros užsimetusį milžinišką akmenį. „Tai kas 
čia?“ — regis, klausė jo Žoanetas su šypsena veide. - Katedros stato- 
mos už miesto ir didikų lėšas, o šią bažnyčią, kuri bus svarbesnė ir 
gražesnė nei katedra, stato paprasti Žmonės už savo pinigus. 

Vyras net nestabtelėjo. Akmens svoris, rodės, stumia jį į priekį: ir 
vis dėlto jis jiems nusišypsojo. 

Abu vaikai nusekė jį iki bažnyčios šono, kur buvo kitos kapinės, 
fossar Menor. 

— Gal norite, kad padėtume? - paklausė Arnau. 

Vyras šniurkštelėjo, o paskui vėl nusišypsojo. 

— Ačiū, vaiki, bet geriau ne. 

Galiausiai jis pasilenkė ir nuritino akmenį ant žemės. Vaikai žiū- 
rėjo į jį, ir Žoanetas priėjęs pabandė jį pajudinti, bet nepajėgė. Vyras 
nusikvatojo, o Žoanetas jam atsakė šypsena. 

— Jei čia ne katedra, - tarė Arnau, rodydamas į aukštas aštuon- 
briaunes kolonas, - tada kas? 

— Tai naujoji bažnyčia, kuri iškils Krantinės kvartale kaip dėkin- 
gumo ir pasiaukojimo simbolis mūsų Mergelei... 

Arnau krūptelėjo. 

— Mergelei Marijai? — pertraukė išplėtęs akis. 

— Žinoma, berniuk, - atsakė vyras, pašiaušdamas jam plaukus. — 
Mūsų Marijai, Jūros Mergelei. 

— O... o kur ta Mergelė Marija? — vėl paklausė Arnau, įsmeigęs 
akis į bažnyčią. 

— Ten, viduje, šioje nedidelėje bažnytėlėje, bet kai baigsime šitą, 
ji turės tokią šventovę, kokios jokia Mergelė Marija per amžius ne- 
turėjo. 

Ten, viduje! Arnau toliau net nesiklausė. Ten, viduje, buvo jo 
Mergelė Marija. Staiga šurmulys visus privertė pakelti akis: nuo pat 
pastolių viršūnės aukštyn pakilo pulkas paukščių. 


arselonos Jūros krantinės kvartalas, kuriame buvo statoma 

bažnyčia Mergelės Marijos garbei, plėtėsi kaip Karolingų 

Barselonos priemiestis, juosiamas ir saugomas senųjų ro- 
mėnų sienų. Iš pradžių tai tebuvo paprastas žvejų, laivų krovikų ir 
visokių kitokių varguolių kvartalas. Jau tais laikais jame buvo nedi- 
dukė bažnytėlė, pavadinta Smėlynų Švč. Mergelės Marijos bažnyčia, 
iškilusi toje vietoje, kur, kaip manoma, 303 metais buvo nukankinta 
šventoji Eulalija. Bažnyčia taip pavadinta buvo todėl, kad stovėjo 
pačiuose Barselonos pajūrio smėlynuose, bet dėl tos pačios sedi- 
mentacijos, dėl kurios tapo neįmanoma naudotis miesto uostais, 
bažnyčia nutolo nuo pakrantės ruožo smėlynų ir prarado savo pir- 
mąjį vardą. Tada ją buvo imta vadinti Jūros Švč. Mergelės Marijos 
bažnyčia: nors ji gerokai nutolo nuo pakrantės, visi, kurie gyveno iš 
jūros, vis taip pat karštai garbino savo globėją. 

Laiko tėkmė, išgujusi bažnytėlę iš smėlynų, miestą taip pat skati- 
no ieškoti naujų žemių už sienų, kur galėtų įsikurti besiformuojanti 
Barselonos buržuazija, jau nebeišsitenkanti romėniškojoje dalyje. Ir 
iš trijų Barselonos ribas žyminčių sienų buržuazija pasirinko ryti- 
nę, tą, palei kurią iš uosto į miestą kursuodavo laivai. Ten, toje pa- 
čioje Jūros gatvėje, įsikūrė auksakaliai; kitas užėmė pinigų keitėjai, 
medvilnės augintojai, mėsininkai ir duonkepiai, vynininkai ir sūri- 
ninkai, skrybėlininkai, ginklakaliai ir daugybė kitų amatininkų. Ten 

pat įsikūrė ir pirklių namai, kuriuose apsistodavo į miestą atkeliavę 
svetimšaliai pirkliai, o už Švč. Mergelės Marijos bažnyčios išgrįstoje 
Borno aikštėje vykdavo dvikovos ir turnyrai. Tačiau naujasis Kran- 
tinės kvartalas traukė ne tik turtingus amatininkus; į jį kartu su se- 
nešalu Giljemu Ramonu de Montkada atsikėlė nemažai didikų. Bar- 
selonos grafas Ramonas Berengeras IV Montkadai buvo dovanojęs 
žemės; čia buvo nutiesta jo vardu pavadinta gatvė, vedanti į Borno 
aikštę, prie Jūros Švč. Mergelės Marijos bažnyčios, ir joje kilo dideli 
ir prabangūs rūmai. 

Kai Barselonos Jūros krantinės kvartalas tapo klestintis ir turtin- 
gas, senoji romaninė bažnyčia, į kurią žvejai ir kiti jūreiviai ateidavo 
garbinti savo globėjos, tapo pernelyg maža ir skurdi turtingiems pa- 
rapijiečiams. Tačiau visi Barselonos bažnytinės valdžios ir karaliaus 
finansiniai ištekliai buvo skirti miesto katedrai atstatyti. 

Jūros Švč. Mergelės Marijos bažnyčios parapijiečių, ir turtingų, ir 
vargšų, kuriuos vienijo atsidavimas Mergelei Marijai, paramos sto- 
ka neišgąsdino. Jie kartu su ką tik paskirtu bažnyčios arkidiakonu 
Bernatu Ljuliu kreipėsi į Bažnyčios vyresnybę, prašydami leidimo 
pastatyti tai, kas turėjo tapti didžiausiu paminklu Mergelei Marijai. 
Ir gavo jį. 

Taigi Jūros Švč. Mergelės Marijos bažnyčia buvo pradėta statyti 
liaudies ir liaudžiai: tai patvirtino pirmasis akmuo, padėtas toje 
vietoje, kur turėjo stovėti didysis altorius. Jame, priešingai nei val- 
džios remiamame statinyje, buvo iškaltas vien tik parapijos her- 
bas. Jis liudijo, kad pastatas teisiškai priklausys tik jį stačiusiems 
liams, prisidėjusiems darbu. Nuo to laiko, kai buvo padėtas pirma- 
sis akmuo, piligrimų ir garbingų miesto piliečių grupė, vadinama 
Dvidešimt penktąja, kasmet turėjo susitikti su parapijos klebonu ir 
dalyvaujant raštvedžiui įteikti jam bažnyčios raktus ateinantiems 
metams. 

Arnau žvelgė į akmenį nešusį vyrą. Apsipylęs prakaitu ir uždu- 
sęs, jis šypsodamasis žvelgė į statinį. 

— Ar galima ją pamatyti? — paklausė Arnau. 

— Mergelę? — savo ruožtu paklausė žmogus ir šypsodamasis at- 
sisuko į vaiką. 

„O jei vaikams vieniems negalima įžengti į bažnyčią? — svarstė 
Arnau. - Jei jie turi ten eiti su tėvais? Ką jiems buvo sakęs Šventojo 
Jokūbo bažnyčios kunigas?“ 

— Žinoma, galima. Mergelė apsidžiaugs, jei ją aplankys tokie vai- 
kai kaip jūs. 

Arnau nervingai nusijuokė. Paskui pažvelgė į Žoanetą. 

— Eime! — paragino. 

— Ėėė. Palūkėkit, — tarė jiems vyras, — aš turiu grįžti prie dar- 
bo. - Jis nužvelgė akmenį tašančius darbininkus. - Andželai, - su- 
šuko kokių dvylikos metų berniukui, ir tas netrukus pribėgo prie 
jų, - palydėk šiuos vaikus į bažnyčią. Pasakyk kunigui, kad jie nori 
pamatyti Mergelę. 

Vyras vėl pašiaušė Arnau plaukus ir paėjėjęs jūros link dingo iš 
akių. Arnau su Žoanetu liko su pakviestuoju Andželu, bet kai ber- 
niukas pažvelgė į juos, abu nudelbė akis. 

— Norite pamatyti Mergelę? 

Jo balsas skambėjo nuoširdžiai. Arnau linktelėjo ir paklausė: 

— Tu... ją pažįsti? 

— Aišku, —- nusijuokė Andželas. - Ji - Jūros Mergelė, mano Mer- 
gelė. Mano tėvas valtininkas! — išdidžiai pridūrė. - Eime. 

Jiedu nusekė paskui jį prie bažnyčios durų, Žoanetas plačiai iš- 
plėtęs akis, o Arnau nunarinęs galvą. 

— Ar tu turi motiną? — staiga paklausė jis. 

— Aišku, — atsakė Andželas, toliau sau žingsniuodamas priekyje. 

Jam už nugaros Arnau nusišypsojo Žoanetui. Jie įžengė pro bažny- 
čios duris, ir Arnau su Žoanetu stabtelėjo, kol akys apsiprato su tamsa. 
Tvyrojo vaško ir smilkalų kvapas. Arnau palygino aukštas ir grakščias 
išorines bažnyčios kolonas su vidinėmis: žemomis, kvadratinėmis ir 
storomis. Vienintelė šviesa, besiskverbianti pro siaurus pailgus langus, 
prapuolusius plačiose bažnyčios sienose, šen bei ten ant grindų metė 
geltonus stačiakampius. Palubėje, ant sienų, visur, kur bepažvelgsi, 
matėsi laivai: vieni dailiai išskaptuoti, kiti grubesnio darbo. 

— Eime, — sušnabždėjo jiems Andželas. 

Jiems žengiant prie altoriaus Žoanetas parodė Arnau ant grindų 
klūpančius žmones, kurių jiedu iš pradžių net nepastebėjo. Praei- 
nant pro juos vaikus nustebino maldų murmesys. 

— Ką jie daro? — paklausė Žoanetas Arnau į ausį. 

— Meldžiasi, - atsakė jam šis. 

Jo teta Gijamona, grįžusi su jo pussesere ir pusbroliais iš bažny- 
čios, irgi liepdavo jam melstis atsiklaupus kambary priešais kryžių. 

Kai jie atsidūrė priešais altorių, prie jų priėjo liesas kunigas. Žo- 
anetas pasislėpė už Arnau. 

— Ir kas tave čia atvedė, Andželai? — tyliai paklausė vyras, žiūrė- 
damas į kitus du vaikus. 

Kunigas ištiesė Andželui ranką, jaunuoliui dar nepasilenkus. 

— Šie du berniukai, tėve. Jie nori pamatyti Mergelę. 

Žengiančio prie Arnau kunigo akys sužvilgo tamsoje. 

— Štai ji, — tarė jis rodydamas į altorių. 

Arnau patraukė ten, kur rodė kunigas, kol pamatė paprastą nedi- 
dukę iš akmens išskaptuotą moterį su kūdikiu prie dešiniojo peties 
ir mediniu laivu prie kojų. Prisimerkė: moters bruožai buvo tokie 
giedri. Jo motina! 

— Kuo jūs vardu? — paklausė kunigas. 

— Arnau Estanjolis, — atsakė vienas. 

— Žoanas, bet mane visi vadina Žoanetu, - atsakė kitas. 

— O pavardė? 

Šypsena dingo iš Žoaneto veido. Jis nežinojo, kokia jo pavardė. 
Jo motina jam buvo liepusi neminėti katiliaus Ponso pavardės, nes 
šis sužinojęs labai supyktų, bet draudė sakyti ir savąją. Jam niekad 
neprireikė sakyti pavardės. Kodėl dabar staiga ją panoro sužinoti 
šitas dvasininkas? Bet kunigas toliau įdėmiai žvelgė į jį. 

— Tokia pat kaip jo, - galiausiai atsakė berniukas. - Estanjolis. 

Arnau, pasisukęs į draugą, įžvelgė jo akyse maldavimą. 

— Tai jūs broliai? 

— Taip... taip... - sumojo išmikčioti Žoanetas. Arnau tylėjo kaip 
bendrininkas. 

— Ar mokate melstis? 

— Taip, - atsakė Arnau. 

— Aš ne... dar ne, — pridūrė Žoanetas. 

— Tada tegu vyresnysis brolis tave išmoko, - tarė kunigas. —- Ga- 
lite pasimelsti Mergelei Marijai. Eime su manim, Andželai, noriu 
perduoti žinią tavo meistrui. Ten yra akmenų... 

Kunigo balsas jam tolstant vis tilo; vaikai liko stovėti priešais al- 
torių. 

— Melstis reikia atsiklaupus? — sušnabždėjo Žoanetas Arnau. 

Arnau nukreipė žvilgsnį į šešėlius, kuriuos rodė Žoanetas, ir kai 
šis jau žengė prie raudonu šilku aptrauktų klauptų priešais didįjį al- 
torių, sugriebė jam už rankovės. 

— Žmonės klaupiasi ant grindų, - tarė irgi pašnabždomis, rody- 

— O ką darysi tu? 

— Aš nesimeldžiu. Aš kalbuosi su motina. Juk tu, kalbėdamas su 
savo motina, nesiklaupi ant kelių, tiesa? 

Žoanetas pažvelgė į jį. Ne, jis nesiklaupia... 

— Bet kunigas mums nesakė, kad galime su ja pasikalbėti, pasakė 
tik kad galime pasimelsti. 

— Tik nedrįsk jam nieko sakyti. Kitaip pasakysiu, kad tu jam pa- 
melavai ir nesi mano brolis. 

Žoanetas liko stovėti prie Arnau ir susidomėjęs apžiūrinėjo gau- 
sybę laivų, puošiančių bažnyčią. Jam norėjosi turėti kurį nors iš jų. 
Jis svarstė, ar jie plaukiotų. Tikriausiai taip, kitaip kam juos reikėjo 
dirbti? Būtų galima kurį nors laivą paleisti nuo kranto į jūrą ir tada... 

Arnau buvo įsmeigęs akis į akmeninę figūrą. Ką jis galėjo jai pa- 
sakyti? Kažin ar paukščiai perdavė jo žinią? Jis jiems buvo sakęs, kad 
myli ją, sakęs daugybę kartų. 

„Tėvas man sakė, kad nors ji buvo maurė, dabar yra su tavim, tik 
liepė niekam neprasitarti, nes žmonės kalba, kad maurai nepatenka 
į dangų, - toliau šnabždėjo. - Ji buvo labai gera. Ji nebuvo nė trupu- 
čio kalta. Tik Margarita: 

Arnau įdėmiai žvelgė į Mergelę Mariją. Ją supo dešimtys degan- 
čių žvakių. Oras aplink akmeninę figūrą virpėjo. 

„Ar Abiba su tavimi? Jei pamatysi, pasakyk, kad ją irgi myliu. Tu 
nepyksti, kad ją myliu, tiesa? Nors ji ir maurė“ 

Arnau per tamsą, virpantį orą ir dešimtis plevenančių žvakių 
liepsnų pastebėjo, kaip akmeninių lūpų kampučiai pakilo ir statula 
ėmė šypsotis. 

— Žoanetai! — pašaukė jis savo draugą. 

— Ką? 

Arnau mostelėjo į Mergelę Mariją, bet dabar jau jos lūpos... Gal 
ji nenorėjo, kad dar kas nors matytų ją besišypsant? Gal tai buvo 
paslaptis. 

— Ką? - neatlyžo Žoanetas. 

— Nieko, nieko. 

— Jau pasimeldėte? 

Jie nustebo pamatę šalia Andželą su dvasininku. 

— Taip, - atsakė Arnau. 

— Aš ne... - ėmė teisintis Žoanetas. 

— Žinau, žinau, - švelniai pertraukė jį kunigas, glostydamas jam 
galvą. - O tu kokią maldą kalbėjai? 

— „Sveika, Marija“, - atsakė Arnau. 

— Labai graži malda. Ką gi, eime, - pridūrė kunigas, lydėdamas 
juos prie durų. 

— Tėve, - tarė Arnau, kai jie jau buvo lauke, - ar mes galėsime 
vėl čia ateiti? 

Kunigas jiems nusišypsojo. 

— Žinoma, bet tikiuosi, kitą kartą tu būsi jau išmokęs savo bro- 
li melstis. - Žoanetas ramiai leido kunigui dukart pliaukštelėti jam 
per žandus. - Ateikite vėl kada tik panorėsite, - pridūrė šis. - Visa- 
da čia būsite laukiami. 

Andželas nužingsniavo ten, kur buvo verčiami akmenys. Arnau 
su Žoanetu nusekė iš paskos. 

— O dabar kur trauksite? - atsisukęs paklausė jis. Vaikai susi- 
žvalgė ir gūžtelėjo pečiais. - Jums negalima būti statybose. Jei 
meistras... 

— Tas vyras su akmeniu? — pertraukė jį Arnau. 

— Ne, - juokdamasis atsakė Andželas. - Tai Ramonas, bastai- 
šas. - Žoanetas su savo draugu klausiamai žvelgė į jį. - Bastaišai — 
jūros nešikai. Jie nešioja prekes nuo kranto iki krautuvių arba atvirkš- 
čiai. Sukrauna ir iškrauna jas, kai valtininkai atplukdo į krantą. 

— Tai jie nedirba bažnyčioje? — paklausė Arnau. 

— Dirba. Dar ir kaip dirba. - Ištįsę vaikų veidai kėlė Andže- 
lui juoką. - Jie - vargšai, neturi turtų, bet labiau nei bet kas kitas 
yra atsidavę Jūros Mergelei. Neišgalėdamas duoti pinigų statybai, 
bastaišų cechas pasižadėjo už dyka gabenti akmenis iš Montžuiko 

karališkosios akmens skaldyklos iki statinio papėdės. Tai vyksta 
jums už nugaros, - ištarė Andželas klaidžiojančiu žvilgsniu, - jie 
sukaria mylių mylias nešini akmenimis, kuriuos paskui žmonės 
turi ridenti po du. 

Arnau prisiminė milžinišką akmenį, kurį bastaišas atnešęs nu- 
metė ant Žemės. 

— Aišku, kad jie dirba savo Mergelei! — toliau tikino Andželas. — 
Labiau nei bet kas kitas. Eikit žaisti, — pridūrė ir nuėjo savo keliu. 


odėl jie vis aukština tuos pastolius? - Arnau moste- 
= lėjo ranka į galinę Švč. Mergelės Marijos bažnyčios 
sieną. 

Andželas pakėlė akis ir pilna duonos su sūriu burna kažką nesu- 
prantamai sumurmėjo. Žoanetas pradėjo juoktis, Arnau po akimir- 
kos irgi, o galiausiai ir pats Andželas neišlaikė nenusikvatojęs, bet 
užspringo ir juokas virto kosulio priepuoliu. 

Arnau ir Žoanetas kasdien ateidavo į bažnyčią, įžengdavo į vidų 
ir atsiklaupdavo. Paragintas mamos, Žoanetas nutarė išmokti mels- 
tis ir vis kalė maldas, kurių jį mokė Arnau. Paskui, išsiskyręs su 
draugu, berniukas bėgdavo prie langelio ir pasakodavo mamai, kiek 
tą dieną meldėsi. Arnau kalbėdavosi su savo motina, ir tik tada, kai 
prie jų prieidavo tėvas Albertas — toks buvo dvasininko vardas, - jis 
prisidėdavo prie Žoaneto ir jie šnabždėdavo abu. 

Išėję iš bažnyčios, visada per atstumą vienas nuo kito, Arnau su 
Žoanetu stebėdavo statybas, dailides, akmenskaldžius, mūrininkus, 
o paskui susėsdavo aikštėje ant žemės ir laukdavo, kol Andželas at- 
sitrauks nuo darbo ir prisės prie jų suvalgyti duonos su sūriu. Tė- 
vas Albertas žvelgdavo į juos su meile, darbininkai sveikindavosi su 
šypsenomis ir netgi bastaišai, pasirodantys su akmenimis ant kuprų, 
nužvelgdavo du mažylius, sėdinčius prie bažnyčios. 

— Kodėl jie vis aukština pastolius? — vėl paklausė Arnau. 

Visi trys pažvelgė į bažnyčios galą, kur kilo dešimt kolonų: aštuo- 
nios stovėjo pusapskritimiu, o dar dvi nuošaliau. Už jų buvo pradėti 
statyti kontraforsai ir absidės sienos. Bet kolonos buvo iškilusios virš 
romaninės bažnytėlės, o pastoliai vis kilo ir kilo aukštyn be jokio re- 
gimo tikslo, tušti, be kolonų viduje, lyg darbininkai būtų išsikraustę 
iš proto ir panorę pastatyti laiptus į dangų. 

— Nežinau, - atsakė Andželas. 

— Visi tie pastoliai nieko nelaiko, - įsiterpė Žoanetas. 

— Bet laikys, —- pasigirdo tvirtas vyriškas balsas. 

Visi trys atsisuko. Per juoką ir kosulį jie nepastebėjo, kaip jiems 
už nugarų sustojo būrys vyrų, vieni su prabangiais apdarais, kiti su 
dvasininkų sutanomis, tačiau pasipuošę aukso kryžiais ir brangak- 
meniais ant krūtinių, didžiuliais žiedais ir aukso bei sidabro siūlais 
siuvinėtais diržais. 

Tėvas Albertas pamatė juos ir nuskubėjo pasitikti nuo bažnyčios 
durų. Andželas pašoko ir vėl užspringo. Jis jau ne kartą regėjo ką 
tik jiems atsakiusį vyrą, bet nė sykio nebuvo jo matęs apsupto tokio 
spindesio ir šurmulio. Tai buvo Jūros Švč. Mergelės Marijos bažny- 
čios statytojas Berengeras de Montagutas. 

Arnau su Žoanetu irgi atsistojo. Tėvas Albertas įsimaišė į būrį ir 
pasveikino vyskupus pabučiuodamas jų žiedus. 

— Ką laikys? 

Žoaneto klausimas tėvą Albertą užklupo palinkusį bučiuoti dar 
vieno žiedo, ir iš tokios nepatogios padėties jis dėbtelėjo į vaiką: ty- 
lėk, jei tavęs neklausia, tarė akimis. Vienas iš garbingųjų vyrų jau 
lyg ir žengė bažnyčios link, bet Berengeras de Montagutas sugriebė 
Žoanetui už peties ir prisitraukė jį. 

— Vaikai dažnai mato tai, ko mes nematom, - garsiai tarė jis savo 
palydovams, - tad nenustebčiau, jei būtų pastebėję ką nors, kas pra- 
slydo mums pro akis. Tau rūpi, kodėl vis keliame pastolius? - Žo- 
anetas linktelėjo, pirmiau žvilgtelėjęs į tėvą Albertą. - Matai, kur 
baigiasi kolonos? Nuo kiekvienos iš jų iškils šešios arkos, o pati di- 
džiausia bus ta, į kurią remsis naujosios bažnyčios apsidė. 

— O kas ta apsidė? — paklausė Arnau. 

Berengeras nusišypsojo ir pažvelgė per petį atgal. Kai kurie iš 
stovinčiųjų klausėsi taip pat atidžiai kaip ir vaikai. 

— Apsidė yra kažkas panašaus į tai. - Meistras suglaudė sulenktų 
pirštų galiukus. Vaikai įdėmiai žvelgė į tas stebuklingas rankas, o kai 
kurie iš už nugaros kyštelėjo galvas pažiūrėti, tarp jų ir tėvas Alber- 
tas. —- Bet aukščiau už arkas ir visa kita, visų aukščiausiai, - aiškino 
jis, atitraukdamas vieną ranką ir rodydamas smilium į viršų, - bus 
įtvirtintas didžiulis akmuo, vadinamas spynos akmeniu. Pirmiausia 
mes turėsime užkelti tą akmenį į pačią pastolių viršūnę, ten aukštai, 
matot? — Visi žvelgė į dangų. - O kai jį pritvirtinsime, tada kelsime 
arkų karkasus, kol sujungsime jas su spynos akmeniu. Tam mums ir 
reikia tokių aukštų pastolių. 

— Bet kam taip vargti? — vėl paklausė Arnau. Kunigas krūptelėjo 
išgirdęs vaiko balsą, nors jau ėmė priprasti prie jųdviejų klausimų ir 
pastabų. — Juk iš bažnyčios to nesimatys. Tai bus virš stogo. 

Berengeras nusijuokė, nusijuokė ir kai kurie iš jo palydovų. Tėvas 
Albertas atsiduso. 

— Matysis, berniuk, nes dabartinis bažnyčios stogas statant nau- 
jąjį pamažu bus ardomas. Galima sakyti, kad iš šitos bažnytėlės rasis 
nauja, didesnė, gra... 

Jį nustebino nerimas Žoanėto veide. Vaikas jau buvo pripratęs 
prie mažosios bažnytėlės, prie jos kvapo, tamsos, tos jaukios ramy- 
bės, kurią jis patirdavo melsdamasis. 

— Ar myli Jūros Mergelę? - paklausė jo Berengeras. 

Žoanetas pažvelgė į Arnau. Abu atsakė, kad myli. 

— Baigus statyti naująją bažnyčią, jūsų mylimą Mergelę Mariją 
sups daugiau šviesos nei bet kokią kitą pasaulio mergelę. Ji jau ne- 
beskendės tamsoje ir turės pačią gražiausią šventovę, kokią tik ga- 
lima susapnuoti. Ją sups jau ne storos ir žemos, o aukštos, lengvos 
ir grakščios sienos su kolonomis ir apsidėmis, siekiančiomis dangų, 
ten, kur ji turi gyventi. 

Visi pakėlė akis į dangų. 

— Tikrai, - kalbėjo Berengeras de Montagutas, - naujoji Jūros 
Mergelės bažnyčia bus ligi pat dangaus. - O paskui nužingsniavo 
bažnyčios link, lydimas savo svitos, palikęs vaikus ir tėvą Albertą, 
žvelgiantį jiems pavymui. 

— Tėve, - paklausė Arnau, kai niekas jų nebegalėjo girdėti, - kas 
bus su Mergele Marija, kai mažąją bažnyčią nugriaus, o didžioji dar 
nebus baigta statyti? 

— Matai tuos kontraforsus? — atsakė jam dvasininkas, rodydamas 
du iš tų, kurie buvo statomi deambulatorijui už didžiojo altoriaus 
sutvirtinti. - Tarp jų bus įrengta pirmoji koplyčia, Švenčiausiojo Sa- 
kramento, ir joje šalia Kristaus Kūno ir kapo su šventosios Eulalijos 
palaikais mes pastatysime Mergelę Mariją, kad jai nieko neatsitiktų. 

— O kasją sergės? 

— Nesirūpink, - atsakė jam dvasininkas, šįkart jau šypsodama- 
sis. - Mergelė Marija bus akylai saugoma. Švenčiausiojo Sakramen- 
to koplyčia priklausys bastaišų cechui. Jie turės raktą nuo jos durelių 
ir saugos tavo Mergelę. 

Arnau su Žoanetu jau pažinojo bastaišus. Andželas minėdavo jų 
vardus, kai jie traukdavo vorele, nešini milžiniškais akmenimis: Ra- 
monas, pirmasis, su kuriuo jie susipažino; Giljemas, tvirtas kaip uo- 
los luitai, kuriuos vilkdavo ant pečių, įdegęs saulėje ir per nelaimingą 
atsitikimą šiurpiai subjaurotu veidu, bet švelnaus ir mielo būdo; dar 
vienas Ramonas, pravarde Mažylis, kresnas ir žemesnis už pirmąjį; 
Migelis, gyslotas žmogus, kuris atrodė nepajėgus išlaikyti sunkaus 
krovinio, bet išlaikydavo jį taip įtempęs visus savo kūno raumenis, 
gyslas ir sausgysles, kad jos, regis, bet kurią akimirką galėjo trūkti; 
Sebastija, nekalbus ir pats nemaloniausias iš visų bastaišų, jo sūnus 
Bastianetas; Perė, Žaumė ir begalė kitų vardų, kuriais vadinosi tie 
Krantinės darbininkai, apsiėmę iš karališkosios akmens skaldyklos 
atnešti tūkstančius akmenų, reikalingų Jūros Švč. Mergelės Marijos 
bažnyčios statybai. 

Arnau galvojo apie bastaišus: kaip jie žvelgia į bažnyčią, žings- 
niuodami jos link sulinkę po našta, kaip šypsosi nusimetę akme- 
nis, kokie stiprūs jų pečiai. Jis neabejojo, kad jie patikimai saugos jo 
Mergelę. 


Tai, ką jiems buvo minėjęs Berengeras de Montagutas, įvyko nepra- 
ėjus nė septynioms dienoms. 
— Rytoj auštant ateikite, - patarė jiems Andželas, - kelsime spy- 
nos akmenį. 
Ir auštant vaikai jau buvo čia ir lakstė pastolių papėdėje susirin- 
kusiems statytojams už nugarų. Vyrų buvo daugiau nei šimtas: dar- 

bininkų, bastaišų ir net dvasininkų; tėvas Albertas buvo be sutanos, 
apsirengęs kaip vienas iš darbininkų ir vietoj diržo persijuosęs juos- 
menį storo raudono audeklo atraiža. 

Arnau su Žoanetu įsimaišė tarp jų, su vienais sveikindamiesi, ki- 
tiems šypsodamiesi. 

— Vaikai, — išgirdo jie sakant vieną iš meistrų mūrininkų, - kai 
pradėsime kelti akmenį, kad čia nesimaišytumėt. 

Abu palinksėjo. 

— O kur tas akmuo? - paklausė Žoanetas, pakėlęs akis į meistrą. 

Jie nubėgo ten, kur mostelėjo žmogus, prie pirmųjų, pačių že- 
miausių pastolių. 

— Mergele! - tuo pat metu sušuko atsidūrę prie didžiulio apskri- 
to akmens. 

Į akmenį žiūrėjo ir daugelis kitų, tik tyliai: visi žinojo, kad tai ypa- 
tinga diena. 

— Jis sveria daugiau nei šešis šimtus kilogramų, —- pratarė kažkas. 

Žoanetas išpūtęs akis pažvelgė į bastaišą Ramoną, kurį buvo ma- 
tęs prie akmens. 

— Ne, - tarė šis, atspėjęs jo mintis. — Šitą atnešėme ne mes. 

Jo žodžiai kai kam sukėlė nervingą juoką, tačiau jis čia pat nuti- 
lo. Arnau su Žoanetu matė, kaip vyrai marširuoja žvilgčiodami tai į 
akmenį, tai į pastolių viršų; traukdami lynus, jie turėjo iškelti į tris- 
dešimties metrų aukštį daugiau nei šešių šimtų kilogramų svorį! 

— Jei kas nors bus ne taip... - pasakė vienas iš jų žegnodamasis. 

— Jis mus prispaus, — baigė kitas, perkreipdamas lūpas. 

Nė vienas iš vyrų nestovėjo vietoje; net tėvas Albertas su savo 
keistu apdaru neramiai vaikštinėjo tarp darbininkų drąsindamas 
juos, plekšnodamas per nugaras ir paskubomis persimesdamas ke- 
liais žodžiais. Senoji bažnyčia stūksojo apsupta žmonių ir pastolių. 
Daugelis žvelgė į ją. Atokiau nuo statybų ėmė rinktis Barselonos gy- 
ventojai. 

Galiausiai pasirodė Berengeras de Montagutas ir, žmonėms ne- 
spėjus jo sustabdyti ar pasveikinti, užsiropštė ant pačių žemiausių 
pastolių ir ėmė duoti nurodymus susirinkusiems darbininkams. 
Kol jis kalbėjo, jį lydintys mūrininkai pririšo prie akmens didžiulį 
skridinį. 

— Kaip matote, - šaukė de Montagutas, — pastolių viršuje yra 
skrysčiai, kuriais mes pakelsime spynos akmenį. Skrysčius, ir vir- 
šuje, ir tuos, kurie jau pririšti prie akmens, sudaro trys skridinių ei- 
lės, o kiekviena jų taip pat sudaryta iš trijų skridinių. Kaip žinote, 
mes nenaudosime nei suktuvo, nei keliamojo rato, nes akmuo visą 
laiką turi būti laikomas šonu. Skridiniai pririšti prie trijų lynų, jie 
kils į viršų ir leisis iki pat žemės. — Meistras, įdėmiai stebimas šimto 
galvų, parodė, kaip juda lynai. - Pasidalykit į tris būrius ir sustokit 
aplink mane. 

Meistrai mūrininkai ėmė skirstyti vyrus. Arnau su Žoanetu slap- 
ta nubėgo prie bažnyčios -galo ir ten, atsišlieję į sienas, stebėjo pa- 
ruošiamuosius darbus. 

Berengeras, įsitikinęs, kad trys būriai jau išsirikiavę aplink jį, kal- 
bėjo toliau: 

— Kiekvienas iš būrių turės po vieną lyną. Jus, - pridūrė kreip- 
damasis į vieną iš būrių, - vadinsiu Šventąja Marija. Pakartokit: 
„Šventoji Marija!“ — Vyrai sušuko: „Šventoji Marija!“ - Jūs - Šven- 
toji Klara. O jūs - Šventoji Eulalija. Į kiekvieną iš jūsų kreipsiuos tik 
tokiais vardais. Kai pasakysiu „visi!“, turėsiu galvoje visus tris būrius. 
Trauksite lynus išsirikiavę tiesia eile, kaip kad būsite sustatyti, nenu- 
leisdami akių nuo priešais stovinčiojo nugaros ir dar klausydami, ką 
nurodys meistras, kuris komanduos tai eilei. Ir įsidėmėkit: visą laiką 
turite stovėti tiesia linija! Išsirikiuokit į eiles. 

Kiekvienas iš trijų būrių turėjo po meistrą mūrininką, ir tas iš- 
rikiavo vyrus į eilę. Lynai jau buvo paruošti, ir darbininkai įsikibo į 
juos. Berengeras de Montagutas nedavė jiems laiko net sudvejoti. 

— Klausykit visi! Pradėkite traukti, kai pasakysiu „jau“, pirma at- 
sargiai, kol pajusite, kad virvės įsitempia. Jau! 

Arnau su Žoanetu matė, kaip lynams įsitempiant eilės banguoja. 

— Visi! Smarkiau! 

Vaikai sulaikė kvapą. Vyrai, įsispyrę kulnais į žemę, ėmė traukti 
lynus, ir jų rankos, nugaros ir veidai įsitempė. Arnau su Žoanetu 
įsmeigė akis į didįjį akmenį. Jis nė nesujudėjo. 

— Visi! Stipriau! 

Paliepimas nuskardėjo per aikštę. Vyrų veidus užliejo raudonis. 
Pastoliai sugirgždėjo, ir akmuo per pėdą pakilo nuo žemės. Šeši 
šimtai kilogramų! 

— Smarkiau! — suriko Berengeras, nenuleisdamas nuo akmens akių. 

Dar viena pėda. Vaikai pamiršo net kvėpuoti. 

— Šventoji Marija! Smarkiau! Dar smarkiau! 

Arnau su Žoanetu pažvelgė į Šventosios Marijos eilę. Ten stovėjo 
ir tėvas Albertas. Jis užsimerkė ir trūktelėjo virvę. 

— Gerai, Šventoji Marija! Gerai! Visi! Smarkiau! 

Pastoliai vis girgždėjo. Arnau su Žoanetu pažvelgė į juos, paskui 
į Berengerą de Montagutą, dabar tik tylomis stebintį akmenį, kuris 
jau kilo, iš lėto, labai iš lėto. 

— Dar! Dar! Dar! Visi kartu! Smarkiau! 

Kai akmuo pasiekė pirmųjų pastolių viršų, Berengeras liepė ei- 
lėms nustoti traukti lynus ir laikyti akmenį ore. 

— Šventoji Marija ir Šventoji Eulalija, laikykit! — įsakė paskui. — 
Šventoji Klara, traukit! - Akmuo šonu pajudėjo link tų pastolių, nuo 
kurių Berengeras dalijo nurodymus. - Dabar visi! Pamažu leiskite! 

Visi, net ir traukiantieji lynus, sulaikė kvapą, kol akmuo leidosi 
ant pastolių Berengerui prie kojų. 

— Pamažu! - sušuko bažnyčios statytojas. 

Pastolių paklotas nuo akmens svorio įlinko. 

— Ojei neatlaikys? — sušnabždėjo Arnau Žoanetui. 

Jei neatlaikys, Berengeras... 

Atlaikė. Tačiau šie pastoliai negalėjo ilgai laikyti sunkaus akmens. 
Reikėjo jį kelti į viršų, kur, Berengero apskaičiavimais, pastoliai turė- 
jo išlaikyti. Mūrininkai pakeitė virves kito skrysčio virvėmis ir vyrai 
vėl ėmė jas traukti. Paskui ėjo kiti pastoliai, dar kiti; šešių šimtų ki- 
logramų akmuo kilo ten, kur paskui turėjo būti sumūrytos skliauto 
nerviūros, aukštai virš žmonių, danguje. 

Vyrai sruvo prakaitu, o jų raumenys stingo. Kartkartėmis kuris 
nors parkrisdavo ir eilės meistras nuskubėdavo jo traukti iš po kojų 
tiems, kurie stovėjo priešais. Prie traukiančiųjų stoviniavo būrelis 
tvirtų miestiečių, ir jeigu kurį nors darbininką apleisdavo jėgos, 
meistras pakeisdavo jį vienu iš stovinčiųjų. 

Berengeras iš aukštybių toliau dalijo nurodymus, o kitas meis- 
tras, stovintis ant žemesniųjų pastolių, perduodavo juos vyrams. 
Kai akmuo pasiekė paskutinius pastolius, kai kurių tvirtai suspaus- 
tose lūpose pasirodė šypsenos, tačiau dabar laukė pati sunkiausia 
užduotis. Berengeras de Montagutas buvo tiksliai apskaičiavęs, kur 

padėti spynos akmenį, kad būtų galima nepriekaištingai sumūryti 
su juo nerviūras. Ištisas dienas nuo kuolų, subestų tarp dešimties 
kolonų, buvo tiesiami virvių trikampiai, nuo pastolių mėtomi svar- 
menys ir tempiami lynai, galybė lynų nuo kuolų žemėje iki pastolių 
viršaus. Ištisas dienas buvo braižoma ant pergamentų, skutama ir 
vėl braižoma. Spynos akmens nepadėjus tiksliai ten, kur turėtų būti, 
jis neišlaikytų arkų svorio ir apsidė sugriūtų. 

Galiausiai po aibės skaičiavimų ir begalės brėžinių buvo numa- 
tyta tiksli vieta ant viršutinių pastolių pakloto. Akmuo turėjo būti 
padėtas tiksliai ten, nei per pėdą toliau, nei arčiau. Vyrus pradėjo 
imti neviltis, kai Berengeras de Montagutas, kitaip nei ant žemes- 
niųjų pastolių, vis neleido nuleisti akmens ant pakloto ir nesiliovė 
dalijęs nurodymų: 

— Dar mažumėlę, Šventoji Marija. Ne. Šventoji Klara, traukit, o 
dabar laikykit. Šventoji Eulalija! Šventoji Klara! Šventoji Marija! Že- 
miau! Aukščiau! Štai taip! - ūmai suriko. - Laikykit visi! Žemiau! 
Pamažu, pamažu! Neskubėkit! 

Staiga lynai neteko svorio. Visi vyrai tylomis žvelgė į aukštybes, 
kur Berengeras de Montagutas atsiklaupęs tikrino akmens padėtį. 
Jis apėjo dviejų metrų skersmens luitą, atsitiesė ir pasveikino visus, 
esančius apačioje, iškeldamas rankas. 

Arnau su Žoanetu pasirodė, kad riksmas, išsiveržęs iš gerklės 
tiems, kurie ištisas valandas traukė virves, nubėgo per jų nuga- 
ras, prišlietas prie senosios bažnyčios sienos. Daugelis darbinin- 
kų susmuko ant žemės. Kiti, mažuma, glėbesčiavosi ir šokinėjo iš 
džiaugsmo. Šimtai akmens kėlimą stebėjusių žiūrovų šaukė ir plojo, 
o Arnau pajuto, kaip jam gerklėje stringa gumulas ir per kūną eina 
šiurpuliai. 


— Norėčiau būti vyresnis, — pro vergų ir mokinių kosulį ir knarkimą 
sušnabždėjo tą naktį Arnau savo tėvui, jiems gulint ant šiaudinio 
čiužinio. 

Bernatas spėliojo, iš kur kilo toks noras. Tą dieną Arnau parėjo 
namo džiūgaudamas ir šimtus kartų pasakojo, kaip buvo keliamas 
apsidės spynos akmuo. Net Žaumė įdėmiai jo išklausė. 

— Kodėl, sūnau? 

— Visi ką nors dirba. Bažnyčioje daug vaikų, padedančių savo tė- 
vams ar jų meistrams, bet mudu su Žoanetu... 

Bernatas paglostė vaikui pečius ir priglaudė jį prie savęs. Tai buvo 
tiesa, Arnau leisdavo dienas bastydamasis, nebent jam būdavo pati- 
kima kokia nors nelaukta užduotis. Ką naudingo jis galėjo nuveikti? 

— Tau patinka bastaišai, tiesa? 

Bernatas pastebėjo, su kokiu užsidegimu jis pasakoja, kaip tie vy- 
rai nešioja akmenis iki bažnyčios. Vaikai sekdavo juos iki pat miesto 
vartų, paskui laukdavo jų ir lydėdavo atgal per visą paplūdimį nuo 
Framenorso iki Švč. Mergelės Marijos bažnyčios. 

— Taip, - atsakė Arnau, kol tėvas kita ranka naršė po čiužiniu. 

— Imk, - tarė Bernatas, paduodamas jam seną odmaišį, kuris 
jiems pravertė bėgant. Arnau tamsoje paėmė jį. - Nunešk jiems gėlo 
vandens. Pamatysi, jie neatsisakys ir tau padėkos. 

Kitą dieną auštant Žoanetas kaip visada jau laukė prie Grau 
dirbtuvių durų. Arnau parodė jam odmaišį, užsikabino ant kaklo, ir 
jiedu nubėgo į paplūdimį prie Angelo šaltinio šalia Enkanteso, vie- 
nintelio šaltinio bastaišų kelyje. Kitas buvo tik prie Švč. Mergelės 
Marijos bažnyčios. 

Vaikai, pamatę besiartinančią virtinę bastaišų, lėtai žingsniuo- 
jančių, sulinkusių nuo akmenų svorio, užlipo į vieną iš ištemptų į 
sausumą laivų. Prie jų prisiartino pirmasis bastaišas, ir Arnau paro- 
dė jam odmaišį. Vyras nusišypsojo ir stabtelėjo šalia laivo gurkštelė- 
ti vandens iš Arnau rankų. Kiti palaukė, kol pirmasis atsigers, o tada 
gavo gerti ir jie. Grįždami atgal į karališkąją akmens skaldyklą, jau 
be naštos, bastaišai sustodavo prie laivo padėkoti už gaivų vandenį. 

Nuo tos dienos Arnau su Žoanetu tapo bastaišų vandennešiais. 
Jie laukdavo jų prie Angelo šaltinio, o kai prireikus iškrauti kokį lai- 
vą bastaišai nebedirbdavo prie bažnyčios, sekdavo paskui juos per 
miestą, kad jie vėl galėtų atsigerti vandens nenusimesdami nuo pe- 
čių sunkaus krovinio. 

Tačiau jie ir toliau ateidavo prie bažnyčios pažiūrėti statybų, pa- 
sišnekučiuoti su tėvu Albertu ar susėdę ant žemės paspoksoti, kaip 
matyti, kokiomis spindinčiomis akimis jie žvelgia į bažnyčią. Jie irgi 
padeda ją statyti! Taip jiems kalbėjo bastaišai ir netgi tėvas Albertas. 

Kai spynos akmuo jau buvo aukštybėse, vaikai turėjo progą ma- 
tyti, kaip jungiantis kiekvienai iš dešimties jį supančių kolonų ima 
rastis nerviūros; mūrininkai statė santvaras, kylančias lenkta linija 
iki pat spynos akmens, ir ant jų vieną po kito klojo akmenis. Už 
kolonų, juosdamos aštuonias pirmąsias, jau buvo iškilusios deam- 
bulatorijaus sienos su vidiniais kontraforsais, išsikišusiais bažnyčios 
viduje. Tarp tų dviejų kontraforsų, kaip jiems buvo sakęs tėvas Al- 
bertas, rodydamas į juos, bus įrengta Švenčiausiojo Sakramento ko- 
plyčia, bastaišų koplyčia, kurioje stovės Mergelė Marija. 

Aukštėjant deambulatorijaus sienoms ir pradėjus mūryti naujus 
skliautus, kurie rėmėsi į nerviūras, kylančias nuo kolonų, buvo imta 
griauti senąją bažnyčią. 

— Apsidė, — vėl pasakojo jiems dvasininkas, Andželui linksint po 
kiekvieno jo žodžio, - bus užklota. Žinote kuo? - Vaikai papurtė 
galvas. — Visais brokuotais miesto keramikos indais. Pirma bus pa- 
klotos akmeninės plokštės, ant jų - indai, išdėstyti eilėmis vienas 
šalia kito, o ant jų — bažnyčios stogo danga. 

Arnau buvo matęs visus tuos indus, suverstus prie bažnyčios 
akmenų. Paklausė tėvo, kam jie ten sukrauti, tačiau Bernatas neži- 
nojo, ką atsakyti. 

— Tik žinau, - tarė jis, - kad visi brokuoti indai kraunami į vie- 
ną krūvą ir laukia, kol juos išveš. Nežinojau, kad jie bus skirti tavo 
bažnyčiai. 

Taigi už senosios bažnyčios apsidės ėmė ryškėti naujosios baž- 
nyčios kontūrai, o senoji buvo pamažu griaunama, kad būtų galima 
panaudoti jos akmenis. Barselonos Krantinės kvartalas nenorėjo 
likti visai be bažnyčios, ir netgi statant naująją didingą jūros šven- 
tovę pamaldos nė karto nebuvo atidėtos. Tačiau viduje apimdavo 
keistas jausmas. Arnau, kaip ir visi, įžengdavo į bažnyčią pro platė- 
jančias nediduko romaninio statinio duris, bet vos įžengus tamsa, 
kurios prieglobstyje jis kalbėdavosi su savo Mergele, pasitraukdavo, 
užleisdama vietą šviesai, srūvančiai pro naujosios apsidės langus. 
Senoji bažnyčia priminė nedidukę dėžę, įspraustą į kitą, didesnę ir 
puikesnę dėžę; šiai kylant, pirmajai, kurios gale vėrėsi aukštutėlė jau 
uždengta apsidė, buvo lemta sunykti. 


rnau gyvenimas neapsiribojo Švč. Mergelės Marijos baž- 

nyčia ir bastaišų troškulio malšinimu. Be kitų darbų, jo pa- 

reiga už valgį ir pastogę buvo padėti virėjai, kai ši eidavo į 
miestą apsipirkti. 

Kas dvi ar tris dienas Arnau auštant palikdavo Grau dirbtuves 
ir lydėdavo į miestą Estranją, mulatę vergę, kuri žengdavo netvirtu 
žingsniu, plačiai statydama kojas ir pavojingai siūbuodama savo 
tukliu kūnu. Kai Arnau išdygdavo prie virtuvės durų, vergė netar- 
dama nė žodžio įteikdavo jam pirmuosius ryšulius — du krepšius 
su suminkytais duonos kepalais, kuriuos reikėdavo nunešti iškepti 
į Oljerso Blankso kepyklą. Viename jų buvo Grau ir jo šeimai iš 
baltų kvietinių miltų suminkyti kepalai, kurie virsdavo skania bal- 
ta duona; kitame - kepalai visiems kitiems iš miežių, kukurūzų ar 
netgi pupų ar pupelių miltų, duona, kuri būdavo tamsi, supuolusi 
ir kieta. 

Atidavę kepti duoną, Estranja su Arnau palikdavo puodžių kvar- 
talą ir pro miesto vartus patraukdavo į Barselonos centrą. Kelio pra- 
džioje Arnau žvaliai žingsniuodavo paskui vergę, juokdamasis iš jos 
siūbuojančio, liulančio tamsaus mėsingo kūno. 

— Ko juokiesi? — dažnai klausdavo jo mulatė. 

Tada Arnau pažvelgdavo į jos apskritą glotnų veidą ir sutramdy- 
davo šypseną. 

— Nori juoktis? Juokis dabar, - išrėždavo ji jam Blato aikštėje, 
užversdama jam ant kupros maišą grūdų. - Tai kurgi tavo šypse- 
na? — klausdavo leisdamasi nuo Ljeto, įdavusi pieną, kurį gerdavo jo 
pusbroliai ir pusseserė, ir pakartodavo tą patį klausimą Kolso skve- 
relyje, kur jiedu pirkdavo kopūstus, pupas ar kitas daržoves, arba 
VOlio aikštėje, įsigiję aliejaus, Žvėrienos ar paukštienos. 

Iš ten Arnau, nunarinęs galvą, sekdavo vergei iš paskos per visą 
Barseloną. Pasninko dienomis, kurių buvo šimtas šešiasdešimt, be- 
veik pusė metų, mulatės kūnas nulinguodavo iki paplūdimio, prie 
pat Švč. Mergelės Marijos bažnyčios, ir ten, kurioje nors iš dviejų — 
senojoje arba naujojoje - miesto žuvų krautuvių, Estranja grumda- 
vosi dėl geriausių delfinų, tunų, eršketų, palomides, neros, reigs ar 
corballs. 

— Dabar eime tavo žuvies, — tardavo šypsodamasi, kai jau būdavo 
nusipirkusi, ko norėjo. 

Tada jie apeidavo krautuvę iš kitos pusės ir ten mulatė nupirk- 
davo žuvies atliekų. Ir vienos, ir kitos krautuvės užpakalinėse patal- 
pose taip pat būdavo daug žmonių, bet ten jau Estranja su niekuo 
nesivaidydavo. 

Arnau labiau patiko pasninko dienos nei tos, kai Estranja turė- 
davo eiti pirkti mėsos, nes norint nusipirkti žuvies atliekų reikėda- 
vo tik nubėgti kelis žingsnius iki krautuvės užpakalinių durų, o dėl 
kogalvių Arnau turėdavo sukarti ilgą kelią per pusę Barselonos ir 
paskui nešti atgal mulatės ryšulius. 

Mėsos krautuvėse, įsikūrusiose prie miesto mėsinių, jie pirkdavo 
mėsą Grau ir jo šeimai. Tai buvo aukščiausios kokybės mėsa, kaip ir 
visa mėsa, parduodama tarp miesto sienų: Barselona nejįsileisdavo 
skerdienos. Visa mėsa, parduodama grafystės mieste, buvo čia pat 
skerdžiamų gyvulių. 

Todėl norint nusipirkti kogalvių, kuriais buvo maitinami tarnai 
ir vergai, tekdavo per Portaferisą išeiti iš miesto ir traukti į turgų, 
kuriame būdavo priversta negyvų gyvulių ir įvairiausios rūšies ne- 
aiškios kilmės mėsos. Estranja šypsodavosi Arnau, pirkdama tą 
mėsą, apkraudavo jį ja, ir jie, pakeliui užsukę į kepyklą pasiimti 
duonos, grįždavo į Grau namus — Estranja siūbuodama, o Arnau 
vilkdamas kojas. 

Vieną rytą, Estranjai su Arnau perkant mėsą didžiojoje mėsinė- 
je prie Blato aikštės, suskambo Šv. Jokūbo bažnyčios varpai. Nebu- 
vo nei sekmadienis, nei šventadienis. Estranja suakmenėjo vietoje 
išsitempusi visu ūgiu ir plačiai išsižergusi. Kažkas aikštėje suriko. 
Arnau nesuprato žodžių, bet riksmą lydėjo daugybė kitų, o žmonės 
ėmė blaškytis į visas puses. Vaikas atsisuko į Estranją, jau Žiodama- 
sis klausti, kas atsitiko, bet taip ir neištarė nė žodžio. Ryšuliai iškrito 
jam iš rankų. Javų pardavėjai lyg įgelti kilo iš savo vietų. Žmonės 
vis blaškėsi ir šaukė, o bažnyčios varpai nepaliovė skambėti. Arnau 
jau norėjo eiti į Šv. Jokūbo aikštę, bet... ar neskamba ir Šv. Klaros 
bažnyčios varpai? Įtempęs klausą atsuko ausį į moterų vienuolyno 
pusę, ir tą akimirką nuaidėjo ir Šv. Petro, ir Framenorso, ir Šv. Justo 
varpai - skambėjo visi miesto varpai! Arnau taip ir liko stovėti išsi- 
žiojęs, apkurtęs, žvelgdamas į zujančius žmones. 

Ūmai priešais jį išniro Žoaneto veidas. Susijaudinęs draugas ne- 
galėjo nustygti vietoje. 

— Via fora! Via fora!* - šaukė jis. 

— Ką? - paklausė Arnau. 

— Via fora! - suriko jam Žoanetas į ausį. 

— Ką tai reiškia?.. 

Žoanetas jį nutildė ir mostelėjo į senuosius Didžiuosius vartus 
vietininko rūmų papėdėje. 

Arnau nukreipė žvilgsnį į vartus kaip tik tą akimirką, kai pro juos 
žengė vietininko sargybinis su kovos apranga, sidabruotais šarvais ir 
su didžiuliu kalaviju prie šono. Dešinėje rankoje jis laikė ant auksi- 
nės lazdos kabančią šventojo Jurgio vėliavą: raudoną kryžių baltame 
fone. Paskui jį ėjo dar vienas sargybinis, taip pat pasiruošęs kovai 
ir nešinas miesto vėliava. Abu vyrai nužygiavo iki pat aikštės vidu- 
rio, kur gulėjo akmuo, dalijantis miestą į kvartalus. Ten, mojuoda- 
mi šventojo Jurgio ir Barselonos vėliavomis, sargybiniai vienu balsu 
sušuko: 

— Via fora! Via fora! 


* Šiuo šūkiu Katalonijos kunigaikštystėje miestiečiai buvo kviečiami imtis 
ginklo ir vykti ginti miesto teisių, kai jas pažeisdavo koks nors asmuo, nesantis 
to miesto piliečiu. Vert. past. 

Varpai vis skambėjo, o miesto gatvėmis vilnijo riksmas Via fora!, 
besiveržiantis iš miestiečių lūpų. 

Žoanetas, pirmiau stebėjęs reginį su tylia pagarba, ėmė šūkauti 
kaip pašėlęs. 

Galiausiai Estranja atsitokėjo ir paragino Arnau eiti. Berniukas, 
neatplėšdamas akių nuo dviejų sargybinių, kurie su savo šarvais ir 
spindinčiais kalavijais iškilmingai rūstūs stovėjo aikštės vidury, iškė- 
lę spalvotas vėliavas, išsprūdo mulatei iš rankos. 

— Eime, Arnau, - paliepė Estranja. 

— Ne, - paprieštaravo šis, kurstomas Žoaneto. 

Estranja sugriebė jam už peties ir papurtė. 

— Eime. Čia ne mūsų reikalas. 

— Ką tu sakai, verge? — pasigirdo iš vienos moters lūpų. Mote- 
ris kartu su kitomis, užgniaužusi kvapą, kaip ir jiedu, žiūrėjo, kas 
darosi, ir girdėjo Arnau ir mulatės ginčą. - Ar berniukas vergas? — 
Estranja papurtė galvą. - Miestietis? —- Arnau linktelėjo. - Kaip tu 
drįsti sakyti, kad via fora ne berniuko reikalas? —- Estranja sutriko ir 
sutrypčiojo kojomis kaip besispyriojanti antis. 

— Kas tu tokia, verge, - paklausė kita iš moterų, —- kad atimtum iš 
vaiko garbę ginti Barselonos teises? 

Estranja nunarino galvą. Ką sužinojęs pasakytų jos šeimininkas 
Grau Puigas, kuris taip siekė aukštų miesto valdžios postų? Varpai 
vis aidėjo. Žoanetas jau buvo priėjęs prie moterų būrelio ir paragino 
Arnau pasekti jo pavyzdžiu. 

— Moterys neina su miesto ostu*, — priminė Estranjai pirmoji. 

— Ir juolab vergai, - pridūrė antroji. 

— Kas, tavo galva, turi rūpintis mūsų vyrais, jei ne tokie vaikai 
kaip jiedu? 

Estranja nedrįso pakelti akių. 

— Kas, tavo galva, jiems verda valgyti, patarnauja, nuauna batus 
ir valo arbaletus? 

— Eik iš kur atėjusi, — paliepė ji jai. — Čia vergams ne vieta. 

Estranja susirinko ryšulius, iki tol neštus Arnau, ir nuėjo drebin- 
dama savo mėsingą kūną. Žoanetas, džiaugsmingai šypsodamasis, 
su susižavėjimu pažvelgė į moterų būrį. Arnau liko kur stovėjęs. 


* Miesto kariuomenė. Vert. past. 

— Eikit, berniukai, - paragino juos moterys, — ir ginkite mūsų 
miestą. 

— Pasakyk mano tėvui! — suriko Arnau Estranjai, kuri tebuvo nu- 
plumpinusi kokius tris ar keturis metrus. 

Žoanetas pastebėjo, kad Arnau neatitraukia akių nuo lėtų vergės 
žingsnių, ir įspėjo jo dvejones. 

— Ar negirdėjai, ką sakė moterys? — tarė jam. — Tai mes turime 
rūpintis Barselonos kareiviais. Tavo tėvas supras. 

Arnau palinksėjo galvą, iš pradžių netvirtai, o paskui karštai. 
Kaipgi nesupras! Argi jis nesistengė, kad jie taptų Barselonos mies- 
tiečiais? 

Vėl eidami į aikštę, jie pamatė, kad prie dviejų sargybinių vėliavų 
plevėsuoja ir trečioji, pirklių. Vėliavnešys nevilkėjo kovos apranga, 
bet jam už nugaros buvo arbaletas, o prie juostos kalavijas. 

Netrukus atsirado dar viena vėliava —- auksakalių, ir pamažu visa 
aikštė prisipildė spalvotų vėliavų su įvairiausiais simboliais ir figū- 
romis: kailiadirbių, chirurgų, arba barzdaskučių, dailidžių, katilių, 
puodžių... 

Po amatininkų vėliavomis būriavosi laisvi Barselonos miestie- 
čiai; visi, kaip reikalavo įstatymas, ginkluoti arbaletais, strėlinėmis 
su šimtu strėlių ir kalavijais ar ietimis. Barselonos sagramentalis* 
jau prieš dvi valandas buvo pasiruošęs išžygiuoti ginti miesto pri- 
vilegijų. 

Per tas dvi valandas Arnau galiausiai sužinojo, kokia proga visa 
tai. Žoanetas jam paaiškino. 

— Barselona, jei prireikia, ne tik ginasi, bet ir puola tuos, ku- 
rie drįsta stoti prieš mus, - karštai kalbėjo vaikas, rodydamas į ka- 
reivius su vėliavomis ir neslėpdamas pasididžiavimo visų jų ryž- 
tu. - Nuostabu! Tu pamatysi. Jei mus lydės sėkmė, kelias dienas 
nebūsime mieste. Kai kas nors nuskriaudžia kokį pilietį ar pažei- 
džia miesto teises, reikia pasiskųsti... nežinau kam - vietininkui ar 
Šimtanarei tarybai, bet jei valdžia nusprendžia, kad skundas tei- 
singas, tai sušaukia po šventojo Jurgio vėliava ostą. Štai ji, matai? 
Aikštės vidury, aukščiau už kitas. Tada suskamba varpai ir žmonės 


* Miesto bendruomenės policija, globojama miesto valdžios. Vert. past. 
p ja, £ J Pp 

bėga į gatves šaukdami Via fora!, kad girdėtų visa Barselona. Cechų 
seniūnai iškelia savo vėliavas ir po jomis susiburia cechų nariai, pa- 
sirengę stoti į kovą. 

Arnau, sekdamas paskui Žoanetą ir braudamasis per būrius, su- 
sirinkusius Blato aikštėje, išplėtęs akis žvalgėsi, kas dedasi aplinkui. 

— Ir ką reikės daryti? Ar tai pavojinga? — paklausė Arnau, maty- 
damas aikštėje besirikiuojančių ginklų paradą. 

— Šiaip jau ne, - šypsodamasis atsakė Žoanetas. — Jei jau vieti- 
ninkas leidžia sušaukti kariuomenę, tai ne tik miesto, bet ir kara- 
liaus vardu, nes su karaliaus kariauna niekad nereikia kautis. Žino- 
ma, priklauso nuo skriaudėjo, bet kai tik koks nors senjoras, feo- 
dalas, pamato, kad artinasi Barselonos ostas, paprastai paklūsta jo 
reikalavimams. 

— Vadinasi, kovos nebus? 

— Tai priklauso nuo to, ką nutaria valdžia, ir nuo senjoro nusis- 
tatymo. Paskutinį kartą buvo nušluota nuo žemės paviršiaus viena 
tvirtovė: tada tai buvo mūšis ir lavonai, ir šturmas, ir... Pažiūrėk. 
Ten matau ir tavo dėdę, - tarė Žoanetas, rodydamas į puodžių vė- 
liavą, - eime! 

Po vėliava greta kitų trijų cecho seniūnų stovėjo Grau Puigas su 
kovos apranga: batais, odiniais šarvais, dengiančiais jį nuo krūtinės 
iki pusės blauzdų, ir kalaviju prie juosmens. Aplinkui keturis seniū- 
nus būriavosi miesto puodžiai. Grau, vos tik pastebėjęs vaiką, davė 
ženklą Žaumei, ir šis pastojo berniukams kelią. 

— Kur einat? — paklausė jų. 

Arnau pažvelgė į Žoanetą, prašydamas padėti. 

— Einam pasiūlyti meistrui savo pagalbos, — atsakė Žoanetas. — 
Galėtume atnešti jam lauknešėlį su valgiu... ar ko tik jis panorės. 

— Apgailestauju, — teištarė Žaumė. 

— Ir ką dabar darysim? — paklausė Arnau, kai anas nusisuko. 

— Ar tau rūpi? — atsakė jam Žoanetas. — Nesijaudink, čia pilna 
žmonių, kurie mielai sutiks, kad jiems padėtume. Be to, jie irgi ne- 
supras, kad einame su jais. 

Vaikai įsimaišė tarp žmonių; žiūrėjo į jų nugaras, kalavijus ir 
ietis, grožėjosi tais, kurie buvo su šarvais, ir gaudė gyvų pokalbių 
nuotrupas. 

— O kurgi vanduo? - išgirdo sušunkant jiems už nugaros. 

Arnau su Žoanetu atsisuko. Abiejų berniukų veidai nušvito, pa- 
mačius jiems besišypsantį Ramoną. Daugiau nei dvidešimt su juo 
einančių įspūdingo stoto ginkluotų macips* žvelgė į juos. 

Arnau pagraibė už nugaros, ieškodamas odmaišio, o neradęs, 
matyt, taip smarkiai nusivylė, kad keli bastaišai juokdamiesi priėjo 
prie jo ir pasiūlė savuosius. 

— Kai miestas šaukia, visada reikia būt pasirengusiam, - pa- 
juokavo. 

Sagramentalis paskui raudoną šventojo Jurgio vėliavos kryžių iš- 
žygiavo iš Barselonos į netoli Taragonos įsikūrusį Kreikselio miestą. 
Šio miesto žmonės buvo sulaikę Barselonos mėsininkams priklau- 
sančią kaimenę. 

— Ar tai taip jau blogai? — paklausė Arnau Ramono, kurį jie nu- 
sprendė lydėti. 

— Aišku, blogai. Barselonos mėsininkų galvijai turi privilegiją 
būti genami ir ganytis visoje Katalonijoje. Niekas, net ir karalius, 
neturi teisės sulaikyti į Barseloną genamų kaimenių. Mūsų vaikai 
turi valgyti geriausią mėsą visoje kunigaikštystėje, —- pridūrė taršy- 
damas abiem plaukus. - Kreikselio valdytojas sulaikė kaimenę ir 
reikalauja, kad piemuo sumokėtų už teisę ganyti ir ginti gyvulius 
per jo valdas. Įsivaizduojate, kas būtų, jei visi didikai ir baronai nuo 
Taragonos iki Barselonos reikalautų sumokėti mokestį už gyvulių 
ganymą ir ginimą? Mes neturėtume ko valgyti! 

„Jei žinotum, kokia mėsa mus maitina Estranja..“ — pagalvojo 
Arnau. Žoanetas atspėjo savo bičiulio mintis ir susiraukė. Arnau 
buvo pasakojęs apie tai tik Žoanetui. Jam ne kartą kilo pagunda at- 
skleisti tėvui, iš kur tie puode plūduriuojantys mėsgaliai, kuriais jie 
būdavo maitinami tomis dienomis, kai nereikėdavo pasninkauti, bet 
matydamas, su kokiu pasigardžiavimu jis ją kerta ir kaip godžiai visi 
vergai ir Grau darbininkai puola prie puodo, norom nenorom pri- 
kąsdavo liežuvį ir valgydavo kartu su jais. 

— Bet sagramentalis išžygiuoja iš miesto ne tik dėl šitos priežas- 
ties? — paklausė Arnau, jusdamas burnoje šleikštų skonį. 


* Čia „nešikai“. Vert. past. 

— Aišku, kad ne. Bet koks pasikėsinimas į Barselonos privilegijas 
ar skriauda, padaryta jos miestiečiui, gali baigtis sagramentalio žy- 
giu. Antai, jei kas pagrobtų kokį Barselonos miestietį, sagramentalis 
vyktų jo vaduoti. 

Šnekučiuodamiesi ir žengdami vis pirmyn, Arnau su Žoanetu 
perėjo pakrantę — Sant Boi, Kasteldefelsą ir Garafą, - įdėmiai nu- 
žvelgiami visų sutiktų žmonių, kurie pasitraukdavo į šalį ir tylėdami 
užleisdavo kelią sagramentaliui. Net ir jūra, tarsi pagerbdama ostą, 
regis, nustodavo ošti sulig žingsniais kelių šimtų ginkluotų vyrų, 
žygiuojančių paskui šventojo Jurgio vėliavą. Jiems visą kelią švietė 
saulė, o kai jūra ėmė dažytis sidabru, jie sustojo pernakvoti Sitcheso 
mieste. Fonoljaro senjoras priėmė savo pilyje garbingus miesto pi- 
liečius, o kiti įsirengė stovyklavietę prie miesto vartų. 

— Ar bus karas? —- paklausė Arnau. 

Visi bastaišai sužiuro į jį. Tylą drumstė tik laužo traškėjimas. Žo- 
anetas išsitiesęs miegojo, padėjęs galvą ant Ramono kelio. Kai kurie 
bastaišai, išgirdę Arnau klausimą, susižvalgė. „Ar bus karas?“ 

— Ne, - atsakė Ramonas. — Kreikselio valdytojas nepajėgs mums 
pasipriešinti. 

Arnau atrodė nusivylęs. 

— Gal ir bus, - pabandė pakelti jo dvasią dar vienas cecho se- 
niūnas iš kitos laužo pusės. - Prieš daugelį metų, kai buvau jaunas, 
bemaž toks kaip tu, - Arnau vos nenudegė jo klausydamasis, — sa- 
gramentalis buvo sušauktas į žygį, nes Kastelbisbalio senjoras irgi 
buvo sulaikęs kaimenę, lygiai taip kaip dabar Kreikselio valdytojas. 
Kastelbisbalio senjoras nepakluso ir pasipriešino sagramentaliui. 
Ko gero, manė, kad barseloniečiai, pirkliai, amatininkai ar bastaišai 
kaip mes, nemoka kautis. Barselona užėmė pilį, paėmė į nelaisvę 
senjorą ir jo kareivius, o pilį sulygino su žeme. 

Arnau jau matė save, gniaužiantį rankoje kalaviją, bėgantį laip- 
tais aukštyn ir pergalingai šaukiantį nuo dantytos Kreikselio pilies 
sienos: „Kas drįsta priešintis Barselonos sagramentaliui?“ Visi bas- 
taišai pastebėjo, kaip jis persimainė: berniukas, įsitempęs, įsmei- 
gęs tuščią žvilgsnį į laužą ir mėšlungiškai suspaudęs lazdą, kuria 
iki tol žaidė, kurstė ugnį visas virpėdamas... Atgal į Sitchesą jį su- 
grąžino juokas. 

— Eik miegoti, - patarė jam Ramonas, jau kildamas su Žoanetu 
ant pečių. Arnau susiraukė. — Tada galėsi sapnuoti karą, - paguodė 
jį bastaišas. 

Naktis buvo vėsi, ir kažkas atidavė abiem vaikams savo antklodę. 

Kitą dieną auštant jie tęsė žygį į Kreikselį. Praėjo Geltru, Vila- 
novą, Kubeljesą, Segurą ir Barą: visuose šiuose miesteliuose buvo 
pilys, o nuo Baros jie pasuko į šalies gilumą, Kreikselio pusėn. Tai 
buvo ant kalvos įsikūręs miestas, kurį nuo jūros skyrė kiek mažiau 
nei mylia. Kalvos viršūnėje stūksojo Kreikselio valdytojo pilis, tvir- 
tovė, pastatyta ant vienuolikašlaičio akmenų pylimo, su daugybe gy- 
nybinių bokštų, o aplink ją spietėsi miesto namai. 

Iki sutemų buvo likusios kelios valandos. Tarėjai ir vietininkas 
sušaukė cechų seniūnus. Barselonos kariuomenė išsirikiavo priešais 
Kreikselį kovai, su vėliavomis priešakyje. Arnau su Žoanetu vaikš- 
čiojo palei kareivių gretas, siūlydami bastaišams vandens, bet be- 
veik visi atsisakydavo: jie buvo įsmeigę akis į pilį. Niekas nekalbė- 
jo, ir vaikai nedrįso nutraukti tylos. Seniūnai grįžo ir sukvietė savo 
cechus. Visa kariuomenė matė, kaip trys Barselonos pasiuntiniai 
patraukia Kreikselio link, o kiti trys išeina iš pilies ir susitinka su 
pirmaisiais pusiaukelėje. 

Arnau su Žoanetu, kaip du Barselonos miestiečiai, tylėdami ste- 
bėjo derybininkus. 

Mūšio nebuvo. Kreikselio valdytojui pavyko pabėgti nuo ka- 
riuomenės slaptu tuneliu, vedančiu iš pilies į pakrantę. Miestelio 
seniūnas kovai išsirikiavusių Barselonos miestiečių akivaizdoje 
davė įsakymą paklusti grafystės miesto reikalavimams. Jo kraš- 
tiečiai grąžino galvijus, paleido piemenį, sutiko sumokėti didelę 
kompensaciją už finansinius nuostolius, pažadėjo ateityje laikytis 
Barselonos įstatymų ir gerbti jos privilegijas ir išdavė du savo pi- 
liečius, pripažintus kaltais dėl tokio akibrokšto, ir šie nieko nelau- 
kiant buvo suimti. 

— Kreikselis pakluso, - paskelbė kariuomenės pasiuntiniai. 

Barseloniečių gretose kilo šurmulys. Kareiviai kas sau įsikišo 
į makštis kalavijus, paleido iš rankų arbaletus ir ietis ir nusimetė 
kovos aprangą. Kariuomenės gretomis nuvilnijo juokas, šūksniai ir 
pokštai. 

— Vyno, vaikai! - paragino juos Ramonas. — Kas nutiko? — pa- 
klausė matydamas, kad šie stovi lyg įbesti. — Jums norėjosi pamatyti 
karą, tiesa? 

Berniukų minos buvo tokios, kad atsakymo nereikėjo. 

— Tačiau kare bet kuris iš mūsų galėjo būti sužeistas ar net nu- 
kautas. Ar jums tai patiktų? — Arnau su Žoanetu skubomis papurtė 
galvas. - Pažvelkite į visa tai kitaip: jūs priklausote didžiausiam ir 
galingiausiam kunigaikštystės miestui ir niekas nedrįsta mums pa- 
sipriešinti. - Arnau su Žoanetu klausėsi Ramono plačiai išplėstomis 
akimis. — Eikit vyno, berniukai. Jūs irgi išgersite už šią pergalę. 

Šventojo Jurgio vėliava šlovingai grįžo į Barseloną, o su ja ir abu 
berniukai, besididžiuojantys savo miestu, savo kraštiečiais ir tuo, 
kad yra barseloniečiai. Kreikselio belaisviai įžengė į miestą surakinti 
grandinėmis ir buvo viešai vedžiojami po Barselonos gatves. Jas už- 
plūdusios moterys ir visi kiti sveikino kariuomenę ir spjaudė į suim- 
tuosius. Arnau su Žoanetu visą kelią rimti ir išdidūs lydėjo kareivių 
gretas, o kai suimtieji galiausiai buvo uždaryti į belangę vietininko 
rūmuose, lygiai tokie pat prisistatė Bernatui. Šis, pamatęs sūnų gyvą 
ir sveiką, iš džiaugsmo visai pamiršo, kad ketino iškaršti jam kailį, ir 
šypsodamasis išklausė jo pasakojimo apie naują patirtį. 


uo nuotykio, atvedusio du berniukus į Kreikselį, praėjo 

keli mėnesiai, bet Arnau gyvenimas per tą laiką nedaug 

tepasikeitė. Belaukiant dešimties metų sukakties, kai Ar- 
nau turėjo pradėti dirbti savo dėdės Grau dirbtuvėse mokiniu, jo 
gyvenimas ir toliau tekėjo drauge su Žoanetu klaidžiojant po vi- 
liojančią ir visada stebinančią Barseloną; Arnau nešiojo vandenį 
bastaišams ir, žinoma, gėrėjosi akyse kylančia Jūros Švč. Marijos 
Mergelės bažnyčia ir melsdavosi - išsipasakodavo Mergelei savo 
vargus, raminamas jos šypsenos, kurią tarėsi įžvelgiąs tos akmeni- 
nės statulos lūpose. 

Kaip ir buvo sakęs tėvas Albertas, kai romaninės bažnyčios di- 
džiojo altoriaus nebeliko, Mergelė buvo perkelta į aukštomis ir sto- 
romis grotomis užtvertą Švč. Sakramento koplytėlę deambulatori- 
juje, už naujo didžiojo altoriaus, tarp dviejų kontraforsų. Išskirtinės 
teisės į Švč. Sakramento koplyčią neturėjo niekas, išskyrus bastai- 
šus, kuriems buvo patikėta ją saugoti, prižiūrėti, tvarkyti ir rūpintis, 
kad joje visada degtų žvakės. Tai buvo jų koplyčia, svarbiausia visoje 
šventovėje, skirta Kristaus Kūnui saugoti, tačiau parapija vis dėlto 
ją patikėjo kukliems uosto krovikams. Daugybė didikų ir turtingų 
pirklių mokėjo pinigus, kad jiems būtų suteikta išskirtinė teisė nau- 
dotis kitomis trisdešimt trimis koplyčiomis, kurios visos turėjo būti 
įrengtos Švč. Mergelės Marijos bažnyčioje, pasakojo jiems tėvas Al- 

bertas, tarp deambulatorijaus kontraforsų arba šoninėse navose, bet 
Švč. Sakramento koplyčia priklausė bastaišams, ir jaunasis vandens 
nešiotojas bet kada galėdavo laisvai prieiti prie Mergelės. 

Vieną rytą, kai Bernatas tvarkė po čiužiniu sudėtą savo man- 
tą — maišelį su išsaugotomis santaupomis, pasiimtomis beveik prieš 
devynerius metus paskubomis bėgant iš-sodybos, ir dar keliais gra- 
šiais, svainio užmokesčiu, - pinigais, kurie turėjo padėti Arnau atsi- 
stoti ant kojų, kai jis jau bus išmokęs amato, — į vergų namus įžengė 
Žaumė. Nustebęs Bernatas pažvelgė į pameistrį. Paprastai Žaumė 
čia neužeidavo. 

— Kas...? 


— Mirė tavo sesuo, — pertraukė jį Žaumė. 


- 


Bernatui pakirto kojas, ir jis klestelėjo ant čiužinio su maišeliu 
monetų rankoje. 

— Kaip... Kaip tai atsitiko? Nuo ko ji mirė? - sumurmėjo. 

— Meistras nežino. Rytą rado ją atšalusią. 

Bernatas numetė maišelį ir užsidengė rankomis veidą. Kai jas 
atitraukė ir pakėlė akis, Žaumės jau nebuvo. Jausdamas gerklėje 
gumulą, Bernatas prisiminė mergaitę, dirbusią kartu su juo ir tėvu 
laukuose, mergaitę, kuri ganydama gyvulius visą laiką dainuodavo. 
Bernatas dažnai matydavo, kaip tėvas atitrūksta nuo savo darbų, 
užsimerkia ir kelias akimirkas klausosi to džiugaus nerūpestingo 
balso. O dabar... 

Kai valgant Arnau iš tėvo lūpų išgirdo šią žinią, jo veidas net ne- 
virptelėjo. 

— Ar girdėjai, ką pasakiau, sūnau? — neatlyžo Bernatas. 

Arnau palinksėjo galvą. Gijamonos jis jau buvo nematęs me- 
tus, išskyrus tas seniai praėjusias dienas, kai įsikoręs į medį žiū- 
rėdavo, kaip ji žaidžia su jo pusbroliais ir pussesere. Jis sėdėdavo 
ten, slapta stebėdavo juos ir tyliai verkdavo, o jie šėldavo ir juok- 
davosi, bet niekas... Staiga kilo noras pasakyti tėvui, jog jam visai 
nesvarbu, kad Gijamona jo nemylėjo, bet susilaikė pamatęs liūde- 
sį Bernato akyse. 

— Tėve, - pratarė Arnau prieidamas prie jo. 

Bernatas apkabino sūnų. 

— Neverk, —- sušnabždėjo Arnau, priglaudęs galvą jam prie krūtinės. 
Bernatas prisitraukė jį prie savęs, ir Arnau apsivijo jį rankomis. 


Jie valgė tylėdami, kartu su vergais ir mokiniais, kai nuaidėjo pir- 
masis klyksmas. Veriantis riksmas, kuris, regis, perskrodė orą. Visi 
sužiuro į namą. 

— Raudotojos, - tarė vienas mokinys, - mano motina viena iš jų. 
Gal čia ji. Ji rauda geriausiai visame mieste, - išdidžiai pridūrė. 

Arnau pažvelgė į tėvą; nuaidėjo dar vienas klyksmas, ir Bernatas 
pamatė sūnų susigūžiant. 

— Jų dar bus ne vienas, — įspėjo. - Girdėjau, kad Grau pasamdė 
daug raudotojų. 

Taip ir buvo. Ištisą dieną ir naktį, kol į Puigų namus pareikšti 
užuojautos rinkosi žmonės, būrelis moterų apverkė mirusią Gija- 
moną. Per tą nenutrūkstantį raudotojų rypavimą nei Bernatas, nei 
jo sūnus negalėjo užmigti. 

— Žino visa Barselona, — tarė Žoanetas, iš ryto šiaip ne taip su- 
radęs Arnau minioje, plūstančioje pro Grau namų vartus. Arnau 
gūžtelėjo pečiais. — Į laidotuves atėjo visi, - pridūrė Žoanetas, ma- 
tydamas savo draugo miną. 

— Kodėl? 

— Todėl, kad Grau turtingas ir kiekvienam, ateisiančiam palydėti 
velionės, padovanos po drabužį. - Žoanetas parodė Arnau didžiu- 
lius juodus marškinius. — Kaip šitas, - šypsodamasis pridūrė. 

Įdienojus, kai visi žmonės jau buvo juodai apsivilkę, laidotu- 
vių procesija pajudėjo link Nazareto bažnyčios, kur buvo šven- 
tojo Ipolito, puodžių cecho globėjo, koplyčia. Raudotojos ėjo ša- 
lia karsto aimanuodamos, rypuodamos ir raudamosi nuo galvos 
plaukus. 

Bažnyčia buvo pilna garbių asmenų: susirinko įvairių cechų se- 
niūnai, miesto tarėjai ir didžioji dalis Šimtanarės tarybos narių. Da- 
bar, kai Gijamona mirė, Estanjoliai niekam nerūpėjo, bet Bernatas, 
tempdamas paskui save sūnų, prasibrovė ten, kur gulėjo jos palaikai 


ir kur kuklūs Grau dovanoti drabužiai maišėsi su šilkais ir bissos, 


119 


prabangiais juodo lino apdarais. Jam niekas neleido net atsisveikinti 
su seserimi. 

Iš ten, dvasininkams aukojant gedulines Mišias, Arnau matė pa- 
raudusius savo pusbrolių ir pusseserės veidus. Žosepas ir Dženisas 
laikėsi tvirtai, Margarita stovėjo iškėlusi galvą, bet niekaip negalėjo 
suvaldyti nuolat drebančios apatinės lūpos. Jie, kaip ir jis, neteko 
motinos. „Ar jie žino apie Mergelę?“ - svarstė Arnau. Paskui nu- 
kreipė žvilgsnį į savo dėdę, iškilmingai rūstų. Jis buvo įsitikinęs, kad 
Grau Puigas nepasakojo apie ją vaikams. Turtuoliai kitokie, dažnai 
girdėdavo jis; galbūt jie galį kitaip susirasti naują motiną. 


Ir iš tikrųjų susirado. Turtingas Barselonos našlys, ambicingas naš- 
lys... Dar nepasibaigus gedului Grau sulaukė pasiūlymų vesti. Ir ne- 
sivaržydamas derėjosi. Galiausiai naująja Gijamonos vaikų motina 
buvo išrinkta Izabelė, jauna, ne itin daili, bet kilminga mergina. 
Grau, įvertinęs visų pretendenčių į nuotakas dorybes, išsirinko vie- 
nintelę kilmingą. Jos kraitis buvo tik titulas — be jokių privilegijų, 
žemių ar turtų, bet toks, kuris galėjo atverti jam kelią į lig tol nepa- 
siekiamą luomą. Argi jam rūpėjo didelis kraitis, kurį siūlė ne vie- 
nas pirklys, trokštantis tapti Grau turtų dalininkų? Kilmingiausios 
miesto šeimos nesidomėjo našliu, kuris, kad ir koks turtingas, tebu- 
vo paprastas puodžius. Ir tik Izabelės tėvas, nepasiturintis žmogus, 
sumojo, kad galėtų sudaryti su ambicingu Grau naudingą abiem ša- 
lims sąjungą. Ir nesuklydo. 

— Tikiuosi, supranti, - griežtai jam pareiškė būsimasis uošvis, — 
kad mano duktė negali gyventi puodžiaus dirbtuvėse. - Grau prita- 
rė. —- Negali ir susituokti su paprastu puodžiumi. — Tąkart Grau jau 
norėjo atsakyti, bet uošvis niekinamai mostelėjo ranka. - Grau, — 
pridūrė jis, - mums, kilmingiesiems, nedera atsidėti amatams, su- 
pranti? Galbūt mes nebūsime turtingi, bet niekada nebūsime ama- 
tininkais. 

Mums, kilmingiesiems, nedera... Grau nuslėpė pasitenkinimą, 
kad laikomas vienu iš jų. Uošvis buvo teisus: kuris miesto didikas 
turi amatų dirbtuvę? Jis bus ponas baronas; nuo šiol visi į jį kreipsis 

kaip į poną baroną, ir derybose dėl prekybinių sandorių, ir Šimta- 
narėje taryboje. Ponas baronas! Argi Katalonijos baronas gali turėti 
amatų dirbtuvę? 

Su Grau, vis dar cecho seniūno, protekcija Žaumė be vargo gavo 
meistro vardą. Jiedu aptarė šį klausimą paskubomis, nes Grau ne- 
kantravo greičiau vesti Izabelę, kaustomas baimės, kad tie didikai, 
visuomet tokie įnoringi, neapsigalvotų. Būsimasis baronas neturėjo 
laiko leistis į ilgas derybas. Nutarė, kad Žaumė taps meistru, o Grau 
jam parduos dirbtuves ir namą išsimokėtinai. Buvo tik viena bėda. 

— Turiu keturis vaikus, - pasakė Žaumė. — Man ir taip bus sunku 
išsimokėti... —- Grau paragino jį kalbėti toliau. - Aš negaliu prisiimti 
visų jūsų įsipareigojimų: išlaikyti vergus, pameistrius, mokinius... 
Net negalėčiau jų išmaitinti. Jei noriu prasimušti, turėsiu išsiversti 
dirbtuvėse su keturiais savo vaikais. 

Buvo sutarta dėl vestuvių datos. Grau, padedamas Izabelės tėvo, 
įsigijo nedidelius, bet prabangius rūmus Montkados gatvėje, kur gy- 
veno kilmingos Barselonos šeimos. 

— Tik nepamiršk, - įspėjo jį uošvis, išeidamas iš ką tik Grau įsi- 
gytų valdų. - Neženk į bažnyčią su dirbtuvėmis ant kupros. 

Jiedu apžiūrėjo kiekvieną naujųjų namų kertelę; baronas pritaria- 
mai linkčiojo, o Grau mintyse skaičiavo, kiek jam kainuos užpildyti 
visą tą erdvę. Šiapus lauko vartų, išeinančių į Montkados gatvę, vė- 
rėsi akmenimis grįstas kiemas; priešais vartus stovėjo arklidės, už- 
imančios didžiąją dalį pirmojo aukšto, greta buvo virtuvės ir vergų 
kambariai. Iš dešinės kilo dideli akmeniniai lauko laiptai, vedantys 
į antrąjį, kilmingiesiems skirtą aukštą, kur buvo svetainės ir kitos 
patalpos, o virš jų, trečiajame aukšte - miegamieji. Visi rūmai buvo 
iš akmens; du aukštai kilmingiesiems — su smailiaarkių langų, žiū- 
rinčių į kiemą, eilėmis. 

— Tai sutarta, — tarė jis tam, kuris daugelį metų dirbo vyriausiuo- 
ju pameistriu, - mano įsipareigojimų galėsi neperimti. 

Tą pačią dieną jie pasirašė sutartį, ir Grau patenkintas atvyko su 
dokumentu pas savo uošvį. 

— Jau pardaviau dirbtuves, - paskelbė jis. 

— Pone barone, — atsakė uošvis, tiesdamas ranką. 

„O dabar? — mąstė Grau, kai liko vienas. — Vergai ne bėda, pasi- 
liksiu tuos, iš kurių man bus naudos, o kitus... į turgų. O dėl pameis- 
trių ir mokinių... 

Grau pasikalbėjo su cecho nariais ir įtaisė savo darbininkus 
kitur, gavęs už kiekvieną kuklų užmokestį. Liko tik jo svainis ir 
berniukas. Bernatas ceche neturėjo jokio vardo; nebuvo net pa- 
meistrys. Niekas nebūtų priėmęs jo į dirbtuves, nebent pažeis- 
damas įstatymus. Vaikas net nebuvo pradėjęs dirbti mokiniu, bet 
sutartis buvo pasirašyta, be to, kad ir kaip būtų, argi Grau būtų 
galėjęs kieno nors prašyti įtaisyti Estanjolius? Visi būtų sužinoję, 
kad tiedu bėgliai jo giminaičiai. Jie, kaip ir Gijamona, buvo Estan- 
joliai. Visi būtų sužinoję, kad jis priglaudė du baudžiauninkus, ir 
dabar, kai.taps didiku... Argi ne didikai buvo patys aršiausi pabėgė- 
lių baudžiauninkų priešai? Argi ne tie patys didikai spaudė karalių 
atšaukti įsakymus, leidžiančius baudžiauninkams pabėgti? Kaip jis 
taps didiku, jei visų lūpose skambės Estanjolių pavardė? Ką pasa- 
kys jo uošvis? 

— Eisi su manimi, - tarė jis Bernatui, kuris jau keletą dienų neri- 
mavo dėl visų tų permainų. 

Žaumė, dabar jau naujasis dirbtuvių šeimininkas, nebepavaldus 
Grau, susėdo kartu su Bernatu ir atvirai jam išdėstė: „Jis nieko ne- 
drįs jums padaryti. Žinau, jis pats man prisipažino; nenori, kad jūsų 
padėtis iškiltų į viešumą. Aš sudariau puikų sandorį, Bernatai. Jis 
nekantrauja, skuba susitvarkyti visus savo reikalus ir greičiau veš- 
ti Izabelę. Tu turi sutartį dėl sūnaus. Pasinaudok ja, Bernatai. Pa- 
spausk tą beširdį. Pagrasink jam teismu. Tu geras žmogus. Suprask, 
visa, kas buvo per tuos metus... 

Bernatas jį suprato. Ir padrąsintas senojo pameistrio žodžių iš- 
drįso mesti akibrokštą savo svainiui. 

— Ką tu kalbi? - suriko Grau, kai Bernatas jam atsakė kukliu 
klausimu: „Kur ir kodėl?“ — Ten, kur aš noriu, ir todėl, kad aš taip 
noriu! — nervingai šaukė jis, mostaguodamas rankomis. 

— Mes nesam tavo vergai, Grau. 

— Tau nedaug kas lieka. 

Bernatas atsikrenkštė ir pasinaudojo Žaumės patarimu. 

— Aš galiu kreiptis į teismą. 

Įsitempęs kaip styga, visas drebėdamas, mažutis ir liesas Grau 
pakilo nuo kėdės. Bet Bernatas nė nemirktelėjo, kad ir kaip jam no- 
rėjosi bėgti lauk, o našliui ausyse aidėjo jo grasinantys žodžiai. 


Jie prižiūrėsiantys žirgus, kuriuos Grau teks įsigyti kartu su rūmais. 
„Negi tavo arklidės stovės tuščios? - lyg tarp kitko paklausė uošvis, 
tarsi kalbėtų su kokiu neišmanėliu vaiku. Grau mintyse vis skaičiavo 
ir skaičiavo. - Mano duktė Izabelė visada jodinėjo ant žirgo“, — pri- 
dūrė uošvis. 

Bet svarbiau Bernatui buvo geras užmokestis, kurio jis išsireika- 
lavo sau ir Arnau, taip pat turinčiam dirbti arklidėse. Jie galėsiantys 
gyventi ne rūmuose, o atskirame būste, ne po vienu stogu su vergais 
ir mokiniais. Jiedu su sūnumi turės pakankamai pinigų, kad atsisto- 
tų ant kojų. 

Pats Grau paragino Bernatą nutraukti sutartį dėl Arnau mokymo 
ir pasirašyti naują. 


Nuo to laiko, kai jiems buvo suteikta teisė gyventi mieste, Berna- 
tas retsykiais išeidavo iš dirbtuvių, visada vienas arba lydimas Ar- 
nau. Neatrodė, kad kas nors būtų juos įskundęs; jo pavardė buvo 
įrašyta miesto registracijos knygose. „Antraip pareigūnai jau būtų 
atėję manęs ieškoti“, - mąstė jis kaskart, išeidamas į gatvę. Papras- 
tai žingsniuodavo į paplūdimį ir įsimaišydavo tarp dešimčių jūros 
darbininkų, visada įsmeigęs žvilgsnį į tolį, leisdamas vėjeliui glostyti 
veidą ir alsuodamas aitriu oru, gaubiančiu paplūdimį, laivus, dervos 
talpyklas... 

Praėjo beveik dešimtmetis nuo tos dienos, kai jis sumušė berniu- 
ką iš kalvės. Bernatas vylėsi, kad jis liko gyvas. Arnau su Žoanetu 
šėlo aplinkui. Jie bėgte jį aplenkdavo, o paskui taip pat greitai grįž- 
davo atgal ir žvelgdavo į jį švytėdami, su šypsenomis veiduose. 

— Mes turėsime savo namą! - sušuko Arnau. —- Gyvensime Kran- 
tinės kvartale! 

— Deja, tikriausiai tik kambarį, - bandė aiškinti Bernatas, bet 
vaikas ir toliau šypsojosi, lyg jie ruoštųsi keltis į puikiausius Barse- 
lonos rūmus. 

— Neprasta vieta, — pareiškė Žaumė, kai Bernatas jam papasako- 
jo apie savo sūnaus pasiūlymą. — Ten tu susirasi būstą. 

Ir jie patraukė ten trise. Vaikai tekini, o Bernatas nešinas savo 
kuklia manta. Nuo tos dienos, kai jie atkeliavo į miestą, buvo praėję 
beveik dešimt metų. 

Visą kelią link Švč. Mergelės Marijos bažnyčios Arnau ir Žoane- 
tas be paliovos sveikinosi su žmonėmis, kuriuos sutikdavo. 

— Čia mano tėvas! - sušuko Arnau vienam bastaišui su grūdų 
maišu ant pečių, rodydamas į Bernatą, kuris buvo atsilikęs daugiau 
nei dvidešimt metrų. 

Bastaišas nestabteldamas nusišypsojo, sulinkęs nuo naštos. Ar- 
nau atsigręžė į Bernatą ir vėl leidosi prie jo, bet nubėgęs kelis žings- 
nus sustojo. Žoanetas jo nesivijo. 

— Bėgam, — paragino jį, mojuodamas rankomis. 

Bet Žoanetas papurtė galvą. 

— Kas tau, Žoanetai? — paklausė pasisukdamas į jį. 

Mažasis nudelbė akis. 

— Jis tavo tėvas, - sumurmėjo. - Kas dabar bus su manim? 

Jis buvo teisus. Visi juos laikė broliais. Arnau apie tai net nepa- 
galvojo. 

— Bėgam. Bėgam, - tarė tempdamas jį. " 

Bernatas matė juos artėjant; Arnau tempė iš paskos Žoanetą, ku- 
ris, regis, spyriojosi. „Jūs turit puikius vaikus“, - tarė Bernatui bas- 
taišas, eidamas pro šalį. Bernatas nusišypsojo. Daugiau nei metus 
vaikai kartu bastėsi po gatves. O kaip mažojo Žoaneto motina? Ber- 
natas įsivaizdavo, kaip berniukas sėdi ant dėžės, o ranka be veido 
glosto jam galvą. Jo gerklėje įstrigo gumulas. 

— Tėve, — pratarė Arnau, kai jie atbėgo prie jo. Žoanetas pasislė- 
pė už draugo. 

— Vaikai, - pertraukė jį Bernatas, - manau, kad... 

— Tėve, ar negalėtumėt būti ir Žoaneto tėvu? — paskubomis iš- 
bėrė Arnau. 

Bernatas pamatė, kaip mažylis kyštelėjo galvą iš už jo sūnaus. 

— Eikš šen, Žoanetai, — tarė jam Bernatas. - Ar nori būti mano 
sūnumi? — paklausė, kai mažylis paliko savo prieglobstį. 

Žoaneto veidas nušvito. 

— Vadinasi, nori? — paklausė Bernatas. 

Vaikas apglėbė jo koją. Arnau nusišypsojo tėvui. 

— Bėkit žaisti, - paliepė jiems Bernatas trūkčiojančiu balsu. 


Vaikai atvedė Bernatą pas tėvą Albertą. 

— Jis tikrai galės mums padėti, — tarė Arnau, o Žoanetas linktelėjo. 

— Čia mūsų tėvas! — išrėžė mažasis, užbėgdamas už akių Arnau, 
vėl ištardamas tuos pačius žodžius, kuriuos kartojo visą kelią net 
pažįstamiems tik iš matymo žmonėms. 

Tėvas Albertas paprašė vaikų, kad paliktų juos vienus, o paskui, 
klausydamasis Bernato pasakojimo, įpylė jam taurę saldaus vyno. 

— Žinau, kur galėtumėte įsikurti, — tarė jis. - Tai geri žmonės. 
Sakyk, Bernatai. Tu parūpinai Arnau gerą darbą. Jis gaus neprastą 
algą ir išmoks amato, o arklininkai visuomet reikalingi. Bet kas bus 
su kitu tavo sūnumi? Ką ruošiesi daryti su Žoanetu? 

Bernatas suraukė antakius ir išklojo dvasininkui tiesą. 

Tėvas Albertas palydėjo visus tris pas Perę ir jo žmoną, du be- 
vaikius senukus, gyvenančius nedidukame dviaukščiame namelyje 
prie paplūdimio. Pirmajame aukšte gyveno jie patys, o antrajame 
buvo trys kambariai, kurių vieną, kaip Perė jau žinojo, Bernatas no- 
rėjo išsinuomoti. 

Visą kelią, o paskui supažindindamas Estanjolius su Pere ir jo 
žmona ir žiūrėdamas, kaip Bernatas jiems rodo savo pinigus, tė- 
vas Albertas laikė apglėbęs Žoanetą. Kaip jis galėjo būti toks aklas? 
Kaip galėjo neįtarti, kokias kančias išgyvena šis mažylis? Šitiek kar- 
tų buvo jį matęs paskendusį savo mintyse, įsmeigusį į tolį nieko ne- 
regintį žvilgsnį! 

Tėvas Albertas priglaudė mažylį prie savęs. Žoanetas atsisuko į 
jį ir nusišypsojo. 

Kambarys buvo kuklus, bet švarus. Vieninteliai baldai buvo du 
čiužiniai ant grindų, o vienintelė draugija - ošiančios bangos. Arnau 
ištempė ausis, tikėdamasis išgirsti tiesiai jiems už nugarų dirbančių 

Švč. Mergelės Marijos bažnyčios darbininkų šurmulį. Vakarienės jie 
valgė visiems gerai pažįstamą troškinį, virtą Perės žmonos. Arnau 
pažvelgė į valgį, pakėlė akis ir nusišypsojo tėvui. Kaip toli praeityje 
liko Estranjos marmalai! Visi trys valgė su pasigardžiavimu, stebimi 
senutės, pasiruošusios bet kurią akimirką vėl prikrauti jiems pilnus 
dubenis. 

— Eime miegoti, - pasisotinęs tarė Bernatas, — rytoj turėsime darbo. 

Žoanetas sutriko. Pažvelgė į Bernatą, ir kai visi jau buvo pakilę 
nuo stalo, pasuko lauko durų link. 

— Dabar ne metas kur nors eiti, sūnau, - tarė jam Bernatas abiejų 
senukų akivaizdoje. 


ai mano motinos brolis ir jo sūnus, - paaiškino Marga- 
a rita savo pamotei, kai ši nusistebėjo, kad Grau pasamdė 
dar du žmones vos septyniems žirgams prižiūrėti. 

Grau jai buvo sakęs, kad nieko nenori girdėti apie žirgus, ir net 
nenulipo apžiūrėti nuostabių arklidžių pirmajame rūmų aukšte. 
Viskuo rūpinosi pati baronienė: išsirinko žirgus ir atsivedė iš tėvo 
namų vyriausiąjį arklininką Chesų, o šis patarė jai nusamdyti paty- 
rusį arklininką - Tomą. 

Bet keturių žmonių septyniems žirgams prižiūrėti buvo per daug 
net atsižvelgiant į baronienės papročius, tad ji taip ir pasakė pirmą 
kartą apsilankiusi arklidėse, kai jose jau dirbo Estanjoliai. 

Izabelė paragino Margaritą kalbėti. 

— Jie buvo valstiečiai, baudžiauninkai. 

Izabelė nieko nepasakė, bet jos galvoje sukirbėjo įtarimas. 

Mergaitė pasakojo toliau: 

— Jo sūnus Arnau buvo kaltas dėl mano mažojo broliuko Gi- 
jamono mirties. Aš jų nekenčiu. Nežinau, kodėl mano tėvas juos 
nusamdė. 

— Sužinosime, - sumurmėjo baronienė, įsmeigusi žvilgsnį į nu- 
garą Bernatui, tuo metu rūpestingai valančiam vieną iš žirgų. 

Tačiau tą vakarą Grau net nesiklausė žmonos. 

— Nusprendžiau, kad mums tai paranku, — tepasakė patvirtinda- 
mas Izabelės įtarimus, kad jiedu bėgliai. 

— Jei mano tėvas sužinotų... 

— Bet nesužinos, tiesa, Izabele? — Grau žvelgė į savo žmoną, jau 
persirengusią vakarienei: tai buvo vienas iš naujų papročių, atsira- 
dusių Grau ir jo vaikų gyvenime. Ji buvo vos dvidešimties metų ir 
labai liesa, kaip ir Grau. Grožiu nepasižymėjo ir negalėjo pasigirti 
geidulingomis kūno formomis, kurios kadaise traukdavo jo akį, kai 
miegamajame jį pasitikdavo Gijamona, tačiau buvo kilminga ir tai, 
matyt, buvo įaugę jai į kraują, pagalvojo Grau. - Tu juk nenorėtum, 
kad tavo tėvas sužinotų, jog gyveni su dviem bėgliais. 
kambario. 

Nors baronienė ir jos posūniai su podukra buvo priešiškai nu- 
siteikę, Bernatas įrodė, kad yra neprastas arklininkas. Jis mokėjo 
elgtis su žirgais, juos šerti, valyti kanopas, gydyti, jei prireikdavo, ir 
drąsiai jautėsi tarp jų. Kad jam trūksta patirties, galėjai pasakyti tik 
tada, kai tekdavo puošti žirgus. 

— Jie nori, kad žirgai žvilgėtų, - kartą tarė jis Arnau pakeliui į 
namus, — ant kailio neturi būti nė dulkelės. Juos reikia grandyti 
ir grandyti, kad tarp plaukelių neliktų smėlio, o paskui valyti iki 
žvilgesio. 

— O karčius ir uodegas? 

— Reikia kirpti ir įpinti į juos kaspinų. 

— Bet kam jiems reikia tokių puošnių žirgų? 

Arnau buvo draudžiama artintis prie gyvulių. Jis gėrėjosi jais ar- 
klidėse; matydavo, kaip jie atsako į jo tėvo rūpestį, ir džiaugdavosi, 
kai likęs vienas su tėvu galėdavo juos paglostyti. Ypatingomis pro- 
gomis, porą kartų, kai jų nestebėjo smalsūs žvilgsniai, Bernatas tose 
pačiose arklidėse buvo užsodinęs jį ant nebalnoto žirgo. Arnau buvo 
patikėtos tokios pareigos, kad jis negalėjo išeiti iš ratinės. Ten jis 
be atokvėpio šveisdavo pakinktus; tepdavo odą taukais ir trindavo 
skuduru, kol taukai įsigerdavo ir balnų bei vadžių paviršius imdavo 
žvilgėti; valydavo žąslus ir balnakilpes, gūnias ir kitas puošmenas, 
kol ant jų nebelikdavo nė vieno žirgo plaukelio, galiausiai pirštais ir 
nagais ištraukdamas visus plonyčius šerelius, įsmigusius ir įsivėlu- 

sius į audinį. Paskui, jei dar likdavo laiko, atsidėjęs šveisdavo Grau 
įsigytą karietą. 

Slenkant mėnesiams net ir Chesui teko pripažinti, kad valstietis 
ne iš kelmo spirtas. Bernatui įžengus į kurią nors arklidę, žirgai likda- 
vo ramūs ir dažniausiai patys prieidavo prie jo. Jis juos tapšnodavo, 
glostydavo, ramindavo šnabždesiu. Tačiau kai įeidavo Tomas, gyvu- 
liai nudelbdavo galvas ir jam rėkaujant glausdavosi prie tolimiausių 
sienų. Kas nutiko tam žmogui? Lig tol jis buvo pats geriausias arkli- 
ninkas, kaskart svarstydavo Chesus, išgirdęs naujus riksmus. 


Kiekvieną rytą, tėvui su sūnumi išėjus į darbą, Žoanetas uoliai pa- 
dėdavo Perės žmonai Marijonai apsiruošti. Šluodavo, tvarkydavo 
namus ir lydėdavo ją, išėjusią apsipirkti. Paskui, kai ji imdavosi virti 
valgį, Žoanetas bėgdavo į paplūdimį ieškoti Perės. Šis visą savo gy- 
venimą vertėsi žvejyba ir, be atsitiktinės cecho paramos, dar šiek 
tiek prisidurdavo padėdamas jūreiviams taisyti takelažus; Žoanetas 
sukiodavosi šalia, atidžiai klausydamasis jo aiškinimų, arba sulaks- 
tydavo tai vienur, tai kitur, kai senajam žvejui ko prireikdavo. 

O kada tik turėdavo progą, ištrūkdavo aplankyti savo motinos. 

— Šįryt, — tarė jai vieną dieną, - kai Bernatas nuėjo sumokėti 
Perei, šis jam grąžino dalį pinigų. Pasakė, kad mažasis... Mažasis 
tai aš, supranti, mama? Mane jie vadina mažuoju. Taigi pasakė, kad 
mažasis padeda namuose ir paplūdimyje ir kad nereikia už mane 
mokėti. 

Belaisvė klausėsi uždėjusi ranką vaikui ant galvos. Kaip viskas 
pasikeitė! Pradėjęs gyventi su Estanjoliais, jis jau nebešniurkščio- 
davo sėdėdamas ir laukdamas jos nebylių glamonių ar kokio meilės 
žodžio, aklos meilės. Dabar jis kalbėdavo, pasakodavo apie save ir 
netgi juokdavosi! 

— Bernatas mane apkabino, - pasakė Žoanetas, - o Arnau pa- 
sveikino. 

Ranka ant vaiko galvos susigniaužė. 

O Žoanetas pasakojo toliau, paskubomis berdamas žodžius. Apie 
Arnau ir Bernatą, apie Marijoną, Perę, paplūdimį, žvejus, takelažą, 
kurį jie taisydavo, bet moteris jo jau nebesiklausė, džiaugdamasi, 

kad pagaliau jo sūnus patyrė, kas yra apkabinimas, kad pagaliau jos 
mažasis laimingas. 

— Bėk, sūnau, - pertraukė jį motina, bandydama nuslėpti dre- 
bantį balsą. - Tavęs laukia. 

Žoana iš savo kalėjimo girdėjo, kaip jos mažasis nušoko nuo dė- 
žės ir pasileido bėgti, ir įsivaizdavo, kaip jis peršoka per tvorą, jau 
beveik išdilusią iš jos prisiminimų. 

Ar dar yra prasmės? Ji metų metus kentėjo misdama tik duona 
ir vandeniu tarp tų keturių sienų, kurių net ir mažiausias kerteles 
pirštais buvo nučiupinėjusi šimtus kartų. Ji grūmėsi su vienatve ir 
beprotybe, žvelgdama į dangų pro tą mažytį langelį, kurį jai teikė- 
si padovanoti karalius, didysis monarchas! Ne kartą įveikė karštį ir 
ligą, ir visada-tik dėl savo mažojo, tik tam, kad galėtų paglostyti jam 
galvą, padrąsinti, kad jis justų, jog, nepaisant visko, nėra vienui vie- 
nas šiame pasauly. 

Bet dabar jis jau nebe vienas. Bernatas jį apkabina! Ji jautėsi taip, 
lyg jį pažinotų. Galvodavo apie jį valandų valandas, kurios virsdavo 
amžinybe. „Saugok jį, Bernatai“, — sakydavo sienoms. Dabar Žoane- 
tas buvo laimingas, juokdavosi, bėgiodavo ir... 

Žoana, klestelėjusi ant grindų, taip ir liko sėdėti. Tą dieną ji ne- 
palietė nei duonos, nei vandens; jos kūnas nieko nebetroško. 

Žoanetas atėjo vėl, paskui kitą dieną ir dar kitą; ji klausėsi, kaip 
jis juokiasi ir karštai pasakoja apie pasaulį. Iš langelio jau sklido tik 
gęstantys garsai: taip, ne, bėk, bėk ir gyvenk. S 

— Bėk ir džiaukis gyvenimu, kurio per mane neturėjai, - pa- 
šnabždomis pridūrė Žoana, vaikui jau peršokus per tvorą. 

Jos kalėjime vis kaupėsi duona. 

— Ar žinai, kas nutiko, mama? - Žoanetas prisitraukė dėžę prie 
sienos ir atsisėdo ant jos. Jo kojos vis dar nesiekė žemės. — Ne. Iš kur 
tau žinoti? — Jau įsitaisęs ir susirangęs atsišliejo nugara į sieną ten, 
kur, žinojo, motinos ranka susiras jo galvą. - Aš tau papasakosiu. 
Labai juokinga istorija. Taigi vakar vienas Grau žirgas... 

Bet ranka iš langelio neišlindo. 

— Mama? Paklausyk. Sakau tau, labai juokinga istorija. Apie vie- 
ną žirgą... 

Žoanetas atsigrežęs pažvelgė į langą. 

— Mama? 

Luktelėjo. 

— Mama? 

Ištempė ausis tikėdamasis ką nors išgirsti per katilių kūjų dūžius, 
aidinčius visame kvartale. Nieko. 

— Mama! - sušuko. 

Jis atsiklaupė ant dėžės. Kas jam beliko? Ji visada drausdavo jam 
artintis prie lango. 

— Mama! — vėl sušuko stodamasis pažvelgti pro angą. 

Ji visada jo prašydavo, kad nežiūrėtų, kad niekad nemėgintų į ją 
pažvelgti. Bet ji jam neatsakė. Žoanetas kyštelėjo pro langelį galvą. 
Viduje buvo pernelyg tamsu. 

Jis užsiropštė ant lango ir įkišo vieną koją. Anga buvo per siaura. 
Galėjo pralįsti tik šonu. 

— Mama? - pašaukė vėl. 

Įsikibęs į lango viršų, jis atsistojo abiem kojom ant palangės ir 
šonu įšoko į vidų. 

— Mama? - sušnabždėjo, kol jo akys apsiprato su tamsa. 

Kiek palūkėjęs jis įžvelgė skylę, iš kurios sklido nepakenčiamas 
dvokas, o kitoje pusėje, jam iš dešinės, prie sienos ant šiaudinio čiu- 
žinio, pamatė į kamuoliuką susirietusį kūną. 

Žoanetas luktelėjo. Nė nekrustelėjo. Besikartojantys varį dau- 
žančių kūjų dūžiai liko anapus. 

— Norėjau tau papasakoti vieną juokingą istoriją, - tarė prieida- 
mas. Jo skruostais ėmė ristis ašaros. — Ji būtų tave prajuokinusi, — 
sumurmėjo jau visai šalia. 

Žoanetas atsisėdo prie motinos lavono. Žoana buvo užsidengusi 
rankomis veidą, lyg būtų nujautusi, kad sūnus įsmuks į jos kalėjimą, 
ir nenorėjusi, kad jis net po mirties pamatytų ją tokią. 

— Ar galiu tave paliesti? 

Mažasis paglostė savo motinos plaukus, nešvarius, susivėlusius, 
šiurkščius ir dygius. 

— Tu turėjai mirti, kad galėtume pabūti kartu. 

Ir Žoanetas pratrūko verkti. 

Kai Bernatui parėjus namo Perė ir jo Žmona dar tarpduryje vienas 
kitą pertraukdami jam pranešė, kad Žoanetas negrįžo, Bernatas 
nedvejojo nė akimirkos. Jiedu su Arnau niekada neklausdavo, kur 
jis eina, kai jis dingdavo; visada manė, kad į Švč. Mergelės Marijos 
bažnyčią, bet tą popietę jo ten niekas nematė. Marijona prisidengė 
ranka burną. 

— Ojei jam kas atsitiko? — sukūkčiojo. 

— Mes jį surasime, - pabandė ją nuraminti Bernatas. 

Žoanetas tebesėdėjo prie motinos; iš pradžių braukė ranka jai per 
plaukus, paskui suko juos tarp pirštų mėgindamas išraizgyti. Net ne- 

Temo. 

— Žoanetai? 

Žoanetas vėl pažvelgė į langą. 

— Žoanetai? — vėl išgirdo iš anapus. 

— Arnau? 

— Kas nutiko? 

Balsas iš vidaus jam atsakė: 

— Ji mirė. 

— Bet kodėl tu ne... ? 

— Negaliu. Viduje nėra dėžės. Per aukštai. 


„Kaip ten dvokia“, - pagalvojo Arnau. Bernatas vėl pasibeldė į ka- 
tiliaus Ponso namų duris. Ką vaikas veikė ten viduje kiaurą dieną? 
Pabeldė dar kartą, jau smarkiau. Kodėl niekas neatidaro? Tą akimir- 
ką durys atsivėrė ir priešais išniro milžinas, užimantis beveik visą 
tarpdurį. Arnau atsitraukė atatupstas. 

— Ko norit? —- subaubė katilius, basas ir apsirengęs tik nunešio- 
tais marškiniais iki kelių. 

— Aš Bernatas Estanjolis, o čia mano sūnus, - tarė Bernatas, suim- 
damas Arnau už peties ir stumteldamas į priekį. - Jūsų sūnaus Žoa... 

— Aš neturiu jokio sūnaus, —- pertraukė jį Ponsas, užverdamas 
duris. 

— Bet turite žmoną, - atsakė Bernatas, ranka jas stumdamas. 
Ponsas nesipriešino. — Na... - patikslino, katiliui žvelgiant į jį, - tu- 
rėjote. Ji mirė. 

Ponso veide nevirptelėjo nė vienas raumenėlis. 

— Ir ką? — paklausė jis, beveik nepastebimai gūžtelėdamas pečiais. 

— Žoanetas viduje, su ja. - Bernatas nutaisė kuo rūstesnį žvilgs- 
nį. - Jis negali išeiti. 

— Tasai pavainikis turėjo ten tūnoti nuo pat gimimo. 

Bernatas įdėmiai pažvelgė į katilių, gniauždamas savo sūnaus 
petį. Arnau jau bandė gūžtis, bet katiliui dėbtelėjus į jį susitvardė ir 
liko stovėti išsitempęs. 

— Tai ką ketinate daryti? — neatlyžo Bernatas. 

— Nieko, - atsakė katilius. - Rytoj, kai nugriausiu pašiūrę, vaikas 
galės išeiti. 

— Jūs juk nepaliksit vaiko visą naktį... 

— Savo namuose aš darau, ką noriu. 

— Aš pasiskųsiu vietininkui, — pagrasino Bernatas, puikiai suvok- 
damas, koks tuščias jo grasinimas. 

Ponsas prisimerkė ir netaręs nė žodžio dingo namo gilumoje, pa- 
likęs duris praviras. Bernatas su Arnau palaukė, kol jis grįžo su virve 
ir padavė ją Arnau. 

— Iškrapštyk jį iš ten, - paliepė, - ir pasakyk, kad dabar, kai jo 
motina mirė, daugiau nenoriu jo akyse matyti. 

— Bet kaip...? — jau klausė Bernatas. 

— Taip, kaip jis ten prasmukdavo visus tuos metus, - užbėgo jam 
už akių Ponsas. — Perlipsite per tvorą. Į mano namus jūs neįžengsite. 

— O kaip jo motina? — paklausė Bernatas prieš uždarydamas duris. 

— Jo motiną karalius man atidavė prisakęs jos nežudyti, ir aš grą- 
Žinsiu ją, mirusią, karaliui, — greitai išbėrė Ponsas. - Daviau kaip 
laidą nemenkus pinigus ir, gink Dieve, neketinu jų prarasti dėl kaž- 
kokios šliundros. 


Apie berniuko nelaimę sužinojo tik tėvas Albertas, jau girdėjęs Zoa- 
neto istoriją, ir senasis Perė su žmona, kuriems Bernatas norom ne- 
norom turėjo viską papasakoti. Visi trys nėrėsi iš kailio dėl mažojo. 

Tačiau, nepaisant visko, šis taip ir neatgavo žado, o jo judesiai, iki tol 
nervingi ir neramūs, dabar sulėtėjo, tarsi jo pečius būtų prislėgusi 
nepakeliama našta. 

— Laikas viską gydo, — vieną rytą tarė Bernatas Arnau. - Mums 
telieka laukti ir rūpintis, kad jam netrūktų mūsų meilės ir dėmesio. 

Bet Žoanetas ir toliau tylėjo, tik kas naktį jį ištikdavo verksmo 
priepuoliai. Tėvas su sūnumi tylomis jų klausydavosi susigūžę ant 
čiužinių, kol berniuką, regis, apleisdavo jėgos ir numarindavo mie- 
gas, kuris niekad nebūdavo ramus. 

- Žoanetai! - kartą naktį Bernatas išgirdo šaukiant Arnau. - Žo- 
anetai! 

Atsakymo jis nesulaukė. 

— Galiu paprašyti Mergelės, kad ji būtų ir tavo motina. 

„Šaunuolis, sūnau!“ — pagalvojo Bernatas. Jis pats nenorėjo Arnau 
taip patarti. Tai buvo jo Mergelė, jo paslaptis. Jis jau dalijosi ja su tėvu, 
bet turėjo pats nuspręsti, ar pasidalyti ir su Žoanetu. Ir nusprendė 
pašidalyti, bet Žoanetas neatsakė. Kambaryje stojo mirtina tyla. 

— Žoanetai? — neatlyžo Arnau. 

— Taip mane vadino motina. - Tai buvo pirmieji mažojo žodžiai, 
ištarti per daugelį dienų, ir Bernatas, išsitiesęs ant čiužinio, nuščiu- 
vo. - Ojos jau nebėra. Dabar aš Žoanas. 

— Kaip nori... Girdėjai, ką tau sakiau apie Mergelę, Žoanetai... 
Žoanai? - pasitaisė Arnau. 

— Bet tavo motina nesikalba su tavimi, o manoji kalbėdavosi. 

— Pasakyk jam apie paukščius! - sušnabždėjo Bernatas. 

— Bet aš matau savo Mergelę, o tu savo motinos nematydavai. 

Vaikas vėl nutilo. 

— Iš kur žinai, kad ji tave girdi? — galiausiai paklausė. - Tai tik 
akmeninė statula, o akmeninės statulos negali girdėti. 

Bernatas sulaikė kvapą. 

— Jei negali, tai kodėl tada visi su jomis kalba? Net ir tėvas Al- 
bertas. Juk pats matei. O gal manai, kad tėvas Albertas nieko neiš- 
mano? 

— Bet ji nėra tėvo Alberto motina, - spyriojosi mažasis. — Jis 
sakė, kad vieną jau turi. Iš kur man žinoti, ar Mergelė norės būti 
mano motina, jei ji nekalba su manimi? 

— Ji tau atsakys naktimis, kai miegosi, per paukščius. 

— Per paukščius? 

— Na... — užsikirto Arnau. Tiesą sakant, jis dorai taip ir nesu- 
prato, kaip ten yra su tais paukščiais, bet tėvo irgi niekada nedrįso 
paklausti. — Visa tai labai sudėtinga. Tau viską paaiškins mano... 
mūsų tėvas. 

Bernatas pajuto, kaip jo gerklėje įstrigo gumulas. Kambaryje vėl 
įsiviešpatavo tyla, kol Žoanas pagaliau prakalbo. 

— Arnau, ar galim dabar paklausti Mergelės? 

— Dabar? 

„Taip. Dabar, sūnau, dabar. Jis turi paklausti“, - galvojo Bernatas. 

— Būk geras. 

— Juk žinai, kad mums draudžiama sutemus kelti koją į bažnyčią. 
Tėvas Albertas... 

- Mes labai tyliai. Nieks nesužinos. Būk geras. 

Arnau nusileido, ir abu vaikai slapta išsmuko iš Perės namų į 
Švč. Mergelės Marijos bažnyčią, esančią už kelių žingsnių. 

Bernatas ant čiužinio apsiklostė. Kas jiems galėtų atsitikti? Visi 
bažnyčioje juos mylėjo. 

Mėnulis žaidė ant pastolių, pusiau iškilusių sienų, kontraforsų, 
arkų, apsidžių... Švč. Mergelės Marijos bažnyčia stovėjo tyli, ir tik 
vienas kitas laužas bylojo, kad ją saugo sargai. Arnau su Žoanetu ap- 
ėjo bažnyčią iki Borno gatvės; didžiosios durys buvo užrakintos, o 
Morereso kapinių teritorija, kurioje riogsojo didžioji dalis statybinių 
medžiagų, buvo saugoma labiausiai. Statomą fasadą švietė vienišas 
laužas. Į vidų patekti galėjai nesunkiai: sienos ir kontraforsai kilo 
nuo apsidės iki Borno portalo, kur vietoj lauko laiptų kol kas stovė- 
jo medinė pakyla. Vaikai perėjo per meistro Montaguto brėžinius, 
rodančius tikslią durų ir laiptų vietą, įslinko į bažnyčią ir tylomis 
nužingsniavo į deambulatorijų prie Švč. Sakramento koplyčios, ku- 
rioje už storų dailaus darbo geležinių grotų jų laukė Mergelė, visada 
apšviesta žvakių, kurias bastaišai nuolat keisdavo. 

Abu persižegnojo. „Turite taip daryti kaskart, kai tik ateinate į 
bažnyčią“, - buvo sakęs jiems tėvas Albertas, ir jie įsitvėrė į koply- 
čios grotas. 

— Jis nori, kad būtum jo motina, - tyloje tarė Mergelei Arnau. — 
Jo motina mirė, ir aš galėčiau su juo dalytis tavimi. 

Žoanas, įsikibęs į grotas, žvilgčiojo čia į Mergelę, čia į Arnau. 

— Ką? - pertraukė jis Arnau. 

— Cit! 

— Tėvas sako, kad jam teko daug iškentėti. Jo motina buvo įkalin- 
ta, supranti? Ji galėdavo tik iškišti ranką pro mažytį langelį, ir jis jos 
nematė, kol ji nenumirė, bet sakė, kad net ir tada nepažvelgė į ją. Ji 
jam buvo užgynusi. 

Gryno bičių vaško žvakių dūmai, kylantys nuo žvakidės, stovin- 
čios ant grindų prie pat Mergelės atvaizdo, vėl aptraukė Arnau akis 
ir akmeninės lūpos nusišypsojo. 

— Ji bus tavo motina, — paskelbė jis, pasisukdamas į Žoaną. 

— Iš kur tu žinai, jei sakei, kad ji tau atsako nak...? 

— Žinau, ir tiek, — šiurkščiai pertraukė jį Arnau. 

— Ojei aš pats jos paklausčiau?.. 

— Ne, - vėl pertraukė jį Arnau. 

Žoanas žvelgė į akmeninį atvaizdą, trokšdamas pasikalbėti su 
juo, kaip kalbėdavosi Arnau. Kodėl brolio ji klausėsi, o jo - ne? Iš 
kur Arnau gali žinoti?.. Kol Žoanas prisiekinėjo kada nors irgi užsi- 
tarnauti tokią jos pagarbą, pasigirdo kažkoks garsas. 

— Ša! —- sušnabždėjo Arnau, žvelgdamas į Morereso portalo 
kiaurymę. 

— Kas čia? — Kiaurymės viršuje pasirodė aliejinio žibinto atšvaitas. 

Arnau žengė kelis žingsnius Borno gatvės link, pro kur jie buvo 
įėję, bet Žoanas liko stovėti, įsmeigęs žvilgsnį į žibintą, jau artėjantį 
prie deambulatorijaus. 

— Eime! — sušnabždėjo jam Arnau, tempdamas jį už skverno. 

Įbėgę į Borno gatvę, jie pamatė, kad jų link artėja keletas žibintų. 
Arnau atsigręžė atgal; bažnyčios gilumoje prie pirmosios buvo pri- 
sidėjusios ir kitos švieselės. 

Jie neturėjo kur sprukti. Sargai kalbėjosi ir šūkavosi tarpusavyje. 
Kur jie galėtų pasislėpti? Lentų pakyla! Arnau parbloškė Žoaną ant 
žemės; mažasis buvo lyg stabo ištiktas. Iš kraštų lentų nebuvo. Jis vėl 
stumtelėjo Žoaną ir jie nušliaužė į vidų, prie pat bažnyčios pamatų. 
Žoanas prisišliejo prie jų. Švieselės kilo pakyla. Per lentas žengian- 
čių sargų žingsniai aidėjo Arnau ausyse, o jų balsai nustelbė širdies 
plakimą. 

Jie laukė, kol vyrai apžiūrės bažnyčią. Tai truko ištisą amžinybę! 
Arnau pažvelgė į viršų, mėgindamas įžiūrėti, kas dedasi, ir kaskart, 
kai pro lentų plyšį šmėkšteldavo šviesa, susigūždavo, kad taptų dar 
nepastebimesnis. 

Galiausiai sargai nuleido rankas. Du iš jų sustojo ant lentų ir ke- 
lias akimirkas švietė aplinkui. Kaip jie negirdėjo jo ir Žoano širdies 
dūžių? Vyrai nulipo. O tie kiti, arčiau Žoano? Arnau pasuko galvą 
ten, kur buvo prisišliejęs mažasis. Vienas iš sargų pakabino ant pa- 
kylos žibintą, o kitas pamažu dingo iš akių. Jo neliko! Kur jis galėjo 
išnykti? Arnau prišliaužė prie tos vietos, kur bažnyčios pamatai jun- 
gėsi su pakyla. Pagraibė ranka. Ten buvo anga, nedidelis požeminis 
tunelis, atsiveriantis pamatuose. 

Žoanas, stumiamas Arnau, jau buvo nušliaužęs po pakyla; niekas 
jam nepastojo kelio, ir mažasis pro angą įšliaužė į tunelį, nuožul- 
niai besileidžiantį didžiojo altoriaus link. Arnau jį stumtelėjo, kad 

šliaužtų. „Tyliau!“ — paliepė keletą kartų. Kūnui trinantis į tunelio 
grindis nieko nebuvo girdėti, bet Arnau turėjo būti už jo. Žoanas 
girdėjo, kaip jis įsmuko po pakyla. Tik kai siauras tunelis praplatėjo 
ir Žoanas jau galėjo atsigręžti ir net atsiklaupti ant kelių, jis suprato, 
kad yra vienų vienas. Kur Arnau? Buvo tamsu kaip maiše. 

— Arnau! - pašaukė jis. 

Jo balsas nuaidėjo tarp sienų. Tai... tai buvo lyg urvas. Po baž- 
nyčia! 

Pašaukė vėl, paskui dar kelis kartus. Iš pradžių tyliai, paskui visu 
balsu, bet jį gąsdino jo paties šūksniai. Būtų galima mėginti grįžti 
atgal, bet kur tunelis? Žoanas ištiesė rankas, bet jos nieko nepalietė: 
jis per ilgai šliaužė. 

— Arnau! — sušuko dar kartą. 

Tyla. Jis pravirko. Kas slepiasi tame urve? Siaubūnai? O jei tai 
pragaras? Jis atsidūrė po bažnyčia; argi nėra girdėjęs, kad pragaras 
po žeme? O jei pasirodys velnias? 

Arnau šliaužė tuneliu. Žoanas galėjo būti tik ten. Jis neišlindo iš 
po pakylos. Įveikęs galą kelio, Arnau pašaukė draugą; anapus tune- 
lio jo niekas negalėjo išgirsti. Tyla. Pašliaužė dar šiek kiek. 

— Žoanetai! - suriko. - Žoanai! — pasitaisė. 

— Aš čia, — išgirdo atsiliepiant. 

— Kur čia? 

— Tunelio gale. 

— Tau nieko neatsitiko? 

Žoanas nustojo drebėti. 

— Nieko. 

— Tada grįžk atgal. 

— Negaliu. — Arnau atsiduso. — Čia lyg urvas, ir aš jau nebežinau, 
kur išėjimas. 

— Eik apčiuopom palei sienas, kol... Ne! - staiga apsigalvojo Ar- 
nau. - Nereikia, girdi, Žoanai? Čia gali būti kitų tunelių. Jei nusigau- 
čiau iki tavęs... Ar ten kas nors matyti, Žoanai? 

— Ne, - atsakė mažasis. 

Būtų galima šliaužti toliau, kol jį surastų, bet jei ir pats pasiklys- 
tų? Iš kur čia, po žeme, urvas? Jis sugalvojo, kaip ten nusigauti. Rei- 
kia šviesos. Jis galėtų grįžti su žibintu. 

— Palauk manęs ten! Girdi, Žoanai? Tūnok tyliai ir lauk manęs, 
niekur nesitrauk. Girdi? 

— Girdžiu, girdžiu. O ką tu darysi? 

— Paimsiu žibintą ir grįšiu. Lauk manęs ir niekur nesitrauk, 
sutarta? 

— Gerai... - sumikčiojo Žoanas. 

— Žinok, kad virš tavęs yra Mergelė, tavo motina. —- Arnau neiš- 
girdo atsakymo. — Žoanai, ar girdėjai, ką pasakiau? 

„Kaip galėjau negirdėti? — pagalvojo mažasis. Jis pasakė „tavo 
motina“. Jis pats negirdėdavo jos kalbant. O Arnau girdėdavo. Bet 
vis tiek neleido jam pasikalbėti su ja. O jei Arnau nenorėjo dalytis 
su juo savo motina ir įkalino jį čia, pragare? 

— Žoanai! - neatlyžo Arnau. 

— Ką? 

— Lauk manęs ir niekur nesitrauk. ' 

Arnau vargais negalais nušliaužė atgal, kol vėl atsidūrė po Borno 
gatvės pakyla. Ilgai nedvejojęs pasiėmė žibintą, kurį buvo palikęs 
kaboti sargas, ir vėl įsmuko į tunelį. 

Žoanas matė artėjančią šviesą. Kai požeminio tunelio sienos pra- 
platėjo, Arnau pakėlė žibintą. Mažasis klūpojo vos per porą žings- 
nių nuo išėjimo angos. Jis su siaubu žvelgė į Arnau. 


138 


— Nebijok, — bandė nuraminti jį šis. 

Arnau pakėlė žibintą ir aplinkui dar labiau nušvito. Kas čia?.. Ka- 
pinės! Jie buvo kapinėse. Nedideliame urve, kuris nežinia kodėl buvo 
likęs bažnyčios pamatuose lyg koks oro burbulas. Jo lubos buvo to- 
kios Žemos, kad jie net negalėjo atsistoti. Arnau nukreipė šviesą į 
didžiules amforas, panašias į indus, matytus Grau dirbtuvėse, tik ne 
tokio dailaus darbo. Vienos buvo suskilusios ir pro plyšius matėsi 
jose gulintys lavonai, o kitos sveikos: didžiulės amforos, nurėžtos 
per plačiausią vietą ir aklinai užvožtos viena ant kitos. 

Žoanas visas drebėjo; jis buvo įsmeigęs akis į numirėlį. 

— Nurimk, - prieidamas vėl tarė Arnau. 

Bet Žoanas staigiai atsitraukė į šalį. 

— Kas... ? — jau žiojosi klausti Arnau. 

— Eime, — nutraukdamas jį paprašė Žoanas. 

Nelaukdamas atsakymo, jis įsmuko į tunelį. Arnau nusekė jam 
iš paskos ir kai jie vėl atsidūrė po pakyla, užgesino žibintą. Nieko 
nebuvo matyti. Jis pakabino žibintą ten, kur jis kabojo, ir jiedu grįžo 
į Perės namus. 

— Apie tai niekam nė žodžio, - pakeliui į namus tarė jis Žoa- 
nui. — Sutarta? 

Žoanas neatsakė. 


uo to vakaro, kai Arnau tvirtai pareiškė, kad Mergelė bus 

taip pat ir jo motina, Žoanas kiekvieną laisvą akimirką 

bėgdavo į bažnyčią. Įsitvėręs rankomis į Švč. Sakramento 
koplyčios grotas, jis įkišdavo pro jas galvą ir žvelgdavo į akmeninę 
figūrą su vaiku prie krūtinės ir laivu prie kojų. 

— Kada nors tu nebeištrauksi galvos, - kartą jam tarė tėvas Al- 
bertas. 

Žoanas ištraukė galvą ir nusišypsojo. Dvasininkas pataršė jam 
plaukus ir pritūpė. 

— Tu ją myli? — paklausė mosteldamas ranka į koplyčią. 

Žoanas sutriko. 

— Dabar ji mano motina, - atsakė, labiau to trokšdamas nei tvir- 
tai tikėdamas. 

Tėvas Albertas pajuto gerklėje stringantį gumulą. Kiek daug jis 
galėjo papasakoti jam apie Dievo Motiną! Jau norėjo kažką sakyti, 
bet nepajėgė ištarti nė žodžio. Apkabino mažąjį, laukdamas, kol ait- 
gaus amą. 

— Tu jai meldiesi? — paklausė jau atsitokėjęs. 

— Ne, tik kalbuosi su ja. - Tėvas Albertas klausiamai pažvelgė į 
jį. - Taip, pasakoju jai apie save. 

Dvasininkas pažvelgė į Mergelę Mariją. 

— Kalbėkis, sūnau, kalbėkis, —- pridūrė palikdamas jį vieną. 

Įgyvendinti savo sumanymą tėvui Albertui nebuvo sunku. Jis ap- 
svarstė tris ar keturias kandidatūras ir galiausiai išsirinko turtingą 
auksakalį. Per paskutinę metų išpažintį pasirodė, kad amatininkas 
didžiai atgailauja dėl nesantuokinių ryšių. 

— Jei tu jo motina, — sušnabždėjo tėvas Albertas, keldamas akis į 
dangų, — tu nepyksi, jei tavo sūnaus labui pasinaudosiu šia mažyte 
gudrybe, ar ne, Mergele? 

Juvelyras nedrįso atsisakyti. 

— Tau tik reikėtų šiek tiek paaukoti katedros mokyklai, — tarė 
jam kunigas. —- Taip tu padėsi vienam vaikui ir Dievas... Dievas tau 
atlygins. 

Beliko tik pasikalbėti su Bernatu, ir tėvas Albertas išsiruošė pas jį. 

— Aš sutariau, kad Žoanetą priimtų į katedros mokyklą, — prane- 
šė, jiedviem vaikštinėjant pajūriu netoli Perės namų. 

Bernatas pasisuko į dvasininką. 

— Man pritrūks pinigų, tėve, - pasiteisino. 

— Tau nieko nekainuos. 

— Bet, kaip suprantu, mokyklos... 

— Taip, bet tai ne miesto mokykla. O katedros mokykloje pakan- 
ka... Bet ką čia daug kalbėti? Taigi, aš jau susitariau. —- Abu žingsnia- 
vo toliau. - Jis ten mokysis skaityti ir rašyti, pirma iš raidynų, o pas- 
kui iš kitų knygų, psalmynų ir maldynų. — Kodėl Bernatas tyli? - Kai 
jam sukaks trylika metų, jis galės pradėti lankyti gimnaziją ir moky- 
tis lotynų kalbos bei septynių laisvųjų menų: gramatikos, retorikos, 
dialektikos, aritmetikos, geometrijos, muzikos ir astronomijos. 

— Tėve, - tarė Bernatas, - Žoanetas padeda namuose, todėl Perė 
neima iš manęs pinigų už dar vieną burną. Jei berniukas mokysis... 
mąstydamas. - Negana to, - pridūrė dvasininkas, - aš jau kalbėjau 
su Pere. Jis sutinka ir toliau imti iš tavęs tiek pat. 

— Jūs taip rūpinatės berniuku. 

— Taip, bet tu nepyksti? - Bernatas šypsodamasis papurtė 
galvą. - Pats pagalvok, baigęs gimnaziją Žoanetas galėtų stoti į 
Leridos ar net į kokį nors užsienio universitetą, Bolonijos ar Pa- 
ryžiaus... 

Bernatas pratrūko kvatotis. 

— Jei nesutikčiau, jūs nusiviltumėte, tiesa? —- Tėvas Albertas link- 
telėjo galvą. - Jis nėra mano sūnus, tėve, - kalbėjo Bernatas. - Jei 
būtų sūnus, nesutikčiau, kad vienas vaikas dirbtų ir išlaikytų kitą, 
bet jei man tai nekainuos, kodėl gi ne? Berniukas šito vertas. Galbūt 
kada nors jis nukeliaus į visus tuos miestus, kuriuos minėjote. 


— Aš mieliau dirbčiau su žirgais, kaip tu, — tarė Žoanetas Arnau, 
jiems žingsniuojant paplūdimiu, toje pačioje vietoje, kur tėvas Al- 
bertas su Bernatu buvo nusprendę jo likimą. 

— Labai sunku, Žoanetai... Žoanai. Aš nieko kito neveikiu, tik 
šveičiu ir šveičiu, o kai viską išblizginu, žirgu išjojama, ir vėl viskas 
iš naujo. Jei tik neateina šaukdamas Tomas ir neįduoda man dar kar- 
tą nušveisti kokio pavadžio ar pakinktų. Pirmą kartą jis užvožė man 
per sprandą, bet tada atėjo mūsų tėvas ir... O, kad būtum matęs! Jis 
atsinešė šakes ir atstatęs jam į krūtinę prirėmė jį prie sienos. Tasai 
ėmė veblenti, atsiprašinėti. 

— Todėl ir norėčiau būti su jumis. 

— Oi, ne! — atkirto Arnau. —- Tiesa, nuo to karto jis manęs nelie- 
čia, bet aš amžinai jam kuo nors neįtinku. O suteršia jis pats, su- 
pranti? Aš mačiau. 

— Kodėl nepasakai Chesui? 

— Tėvas sako, kad nereikia, kad jis vis tiek nepatikėtų, kad Tomas 
jo, Chesaus, draugas ir šis visada jį gins, o baronienė tik ir laukia 
progos mus užsipulti, ji mūsų nekenčia. Matai, mokykloje tu mokai- 
si visokių dalykų, o aš valau, ką suteršia kitas, ir klausausi riksmų. — 
Abu kiek patylėjo žengdami per smėlį ir žvelgdami į jūrą. - Nau- 
dokis proga, Žoanai, naudokis proga, — netikėtai jam tarė Arnau, 
atkartodamas žodžius, girdėtus iš Bernato lūpų. 

Žoanas negaišo laiko veltui. Iš peties kibo į mokslus nuo pat tos 
dienos, kai dvasininkas, einantis mokytojo pareigas, viešai jį pagy- 
rė. Žoanas pajuto malonų kutulį pilve ir leidosi nužvelgiamas klasės 
draugų. Jei jo motina būtų gyva! Jis tą pačią akimirką būtų nubėgęs 
pas ją, atsisėdęs ant dėžės ir papasakojęs, kaip jį pagyrė: pats geriau- 
sias mokinys, pasakė mokytojas, ir visi, visi į jį žiūrėjo! Jis niekada 
niekur iki tol nebuvo geriausias! 

Tą vakarą Žoanas paržingsniavo namo apgaubtas pasitenkinimo 
debesies. Perė su Marijona klausėsi jo džiugiai šypsodamiesi ir vis 
prašė, kad berniukas pakartotų tuos sakinius, kuriuos šis manė išta- 
res, nors iš tikrųjų kalbėjo tik šauksmais ir gestais. Kai parėjo Arnau 
su Bernatu, visi trys sužiuro į duris. Žoanas jau ketino bėgti prie jų, 
bet jį sulaikė brolio veidas: buvo matyti, kad jis verkė, o Bernatas, 
apglėbęs jį per pečius, vis glaudė prie savęs. 

— Kas...? — jau klausė Marijona, prieidama apkabinti Arnau. 

Bet Bernatas rankos mostu ją pertraukė. 

— Teks kęsti, - pridūrė niekam neskirdamas šių žodžių. 
rijoną. 

Ir jie kentė. Arklininkas Tomas Bernato nedrįsdavo liesti, užtai 
Arnau nuojo kliūdavo. 

— Jis tik ir ieško dingsties susivaidyti, sūnau, - ramindavo Berna- 
tas Arnau, kai šį vėl apimdavo įtūžis. - Neįkliūkim į jo pinkles. 

— Bet mes negalime šitaip kęsti visą gyvenimą, tėve, - kartą pa- 
siskundė Arnau. 

— Ir nekęsim. Girdėjau, kaip Chesus kelis kartus jį perspėjo. Jis 
prastai dirba, ir Chesus tą mato. Žirgai, kuriuos jis prižiūri, nesu- 
tramdomi: spardosi, kandžiojasi. Jis ilgai neišsilaikys, sūnau, ilgai 
neišsilaikys. 

Pasekmių, kaip Bernatas ir manė, ilgai neteko laukti. Baronienė 
užsispyrė, kad Grau sūnūs išmoktų jodinėti. Tai, kad Grau nemo- 
kėjo jodinėti, buvo dar pusė bėdos. Tačiau abu berniukai privalėjo 
šito išmokti. Todėl kelis kartus per savaitę, pasibaigus pamokoms, 
Izabelė su Margarita Chesaus vadeliojamoje arkliais kinkytoje ka- 
rietoje, o abu berniukai, guverneris ir arklininkas Tomas pėsčio- 
mis, - pastarasis dar vesdamas už pavadžio žirgą, — iškeliaudavo iš 
miesto į nedidelę dykvietę anapus sienų, ir čia Chesus juos paeiliui 
mokydavo jodinėti. 

Chesus dešine ranka laikydavo žirgą už ilgos virvės, pririštos prie 
žąslų, kad gyvulys suktų apie jį ratus; kairėje rankoje jis spaudė bo- 
tagą jam paraginti, o mokiniai vienas po kito sėsdavosi ant žirgo ir 
ratais jodinėdavo aplink vyriausiąjį arklininką, klausydami jo nuro- 
dymų ir patarimų. 

Tą dieną, sėdėdamas karietoje ir saugodamas kinkinį, Tomas ne- 
atitraukė akių nuo žirgo snukio; tereikėjo tik vieno stipresnio nei 
paprastai timptelėjimo, tik vieno. Niekad nebūna taip, kad žirgas 
vienu ar kitu metu nepasibaidytų. 

Dženisas Puigas sėdėjo apžergęs gyvulį. 

Arklininkas nukreipė žvilgsnį į berniuko veidą. Jame atsispindė- 
jo siaubas. Berniukas paniškai bijojo žirgų ir kūprinosi. Niekad ne- 
būna taip, kad žirgas vienu ar kitu metu nepasibaidytų. 

Chesus šmaukštelėjo botagu ragindamas žirgą bėgti ristele. Žir- 
gas ūmai užvertė galvą ir trūktelėjo virvę. 

Tomas negalėjo sulaikyti šypsenos, bet ši akimirksniu dingo jam 
iš veido, kabliukui atitrūkus nuo virvės ir žirgui ištrūkus į laisvę. Jam 
buvo visai nesunku paslapčia užeiti į ratinę ir įkirpti virvę prie ka- 
bliuko, kad ji netvirtai laikytųsi. 

Izabelė su Margarita iki uždusimo šaukė viena per kitą. Chesus 
numetė botagą ir pamėgino sulaikyti gyvulį, bet veltui. 

Dženisas, pamatęs, kad virvė nutrūko, ėmė klykti ir apglėbė žir- 
go kaklą. Keliais ir pėdomis jis suspaudė gyvuliui šonus, ir šis pašė- 
lęs pasileido šuoliais kiek kojos neša miesto vartų link su Dženisu, 
siūbuojančiu jam ant nugaros. Žirgui šokant per kalvelę, berniukas 
išlėkė į orą ir keliskart persivertęs ant žemės kūliais sukniubo brūz- 
gynuose. 

Bernatas, dirbantis arklidėse, pirmiausia išgirdo kanopų kaukšė- 
jimą per akmeninį kiemo grindinį prie vartų į rūmus, o po akimir- 
kos — baronienės riksmus. Užuot ramiai, neskubriai risnoję, žirgai 
įnirtingai daužė akmenis. Kai Bernatas patraukė prie arklidžių durų, 
įėjo Tomas su žirgu. Gyvulys buvo įnirtęs, šlapias nuo prakaito ir 
šnopštė. 

— Kas...? - žiojosi klausti Bernatas. 

— Baronienė nori pamatyti tavo sūnų! - suriko Tomas, talžyda- 
mas gyvulį. . 

Moters riksmai toliau aidėjo arklidėse. Bernatas vėl pažvelgė į 
vargšą gyvulį, trypiantį žemę. 

— Ponia nori tave pamatyti! —- vėl sušuko Tomas, kai Arnau išėjo 
iš ratinės. 

Arnau pažvelgė į savo tėvą, ir šis gūžtelėjo pečiais. 

Jie išėjo į kiemą. Baronienė, įtūžusi, sukdama rankoje rimbą, 
kurį visada pasiimdavo eidama jodinėti, šaukė ant Chesaus, gu- 
vernerio ir ant visų jau susirinkusių vergų. Margarita ir Žosepas 
slėpėsi už jos. Šalia stovėjo Dženisas, sudaužytas, kruvinas ir su- 
plėšytais drabužiais. Kai pasirodė Arnau su Bernatu, baronienė 
zengė kelis žingsnius vaiko link ir šėrė rimbu jam per veidą. Arnau 
susiėmė už burnos ir žando. Bernatas mėgino jį ginti, bet įsiterpė 
Chesus. 

— Pažiūrėk, — subaubė vyriausiasis arklininkas, kišdamas Berna- 
tui sutrūkusią virvę ir kabliuką. — Čia tavo sūnaus darbas! 
prisidengęs rankomis veidą, irgi pažvelgė į virvę. Vakar jis ją tikrino. 
Pakėlė akis į savo tėvą kaip tik tada, kai šis žvilgtelėjo į arklidžių 
duris, prie kurių stovėjo Tomas, stebintis sceną. 

— Ji buvo sveika! — sušuko Arnau, imdamas į ranką virvę su ka- 
bliuku ir mojuodamas Chesaus panosėje. Jis vėl pažvelgė į arklidžių 
duris. - Ji buvo sveika, - pakartojo, ir jam iš akių išriedėjo pirmo- 
sios ašaros. 

— Tik pažiūrėkit, kaip ašaroja, - staiga išgirdo Arnau. Margarita 
rodė į jį pirštu. — Jis kaltas dėl tavo nelaimės ir dabar verkia, — pri- 
dūrė savo broliui Dženisui. — Tu, kai per jį nukritai nuo žirgo, never- 
kei, - sumelavo. 

Žosepas su Dženisu kurį laiką nieko nesakė, bet paskui pasišaipė 
iš Arnau. 

— Žliumbk žliumbk, mergyte, — tarė vienas. 

— Tikrai, žliumbk, mergyte, — pakartojo kitas. 

Arnau matė, kaip jie rodo į jį pirštais ir juokiasi. Jis negalėjo liau- 
tis verkti! Ašaros riedėjo skruostais, o krūtinė trūkčiojo nuo kūk- 
čiojimo. Nežengdamas nė žingsnio iš vietos, jis ištiesęs rankas vėl 
visiems parodė virvę su kabliuku, net vergams. 

— Užuot žliumbęs, turėtum prašyti atleidimo už savo aplaidu- 
mą, — paragino jį baronienė, akiplėšiškai nusišypsojusi savo posū- 
niams ir podukrai. 

Atleidimo? Arnau klausiamai pažvelgė į tėvą. Bernatas buvo 
įsmeigęs akis į baronienę. Margarita toliau baksnojo į jį ir šnabždė- 
josi su broliais. 

— Ne, - paprieštaravo Arnau. - Ji buvo sveika, - pridūrė sviesda- 
mas virvę ir kabliuką ant žemės. 

Baronienė sumostagavo rankomis, bet sustingo, kai Bernatas 
žengė žingsnį jos link. Chesus čiupo Bernatui už rankos. 

— Ji didikė, - sušnabždėjo jam į ausį. 

Arnau nužvelgė visus ir išėjo iš rūmų. 


— Ne! - sušuko Izabelė, kai Grau, sužinojęs, kas nutiko, nutarė at- 
leisti tėvą su sūnumi. — Tegu tėvas čia lieka ir dirba tavo vaikams! 
Jis turi kiekvieną akimirką atminti, kad mes laukiame jo sūnaus at- 
siprašymo! Tas vaikas turi viešai atsiprašyti tavo vaikų. O jei juos 
išvarysi, šito -niekad nesulauksiu. Pasakyk jam, kad jo sūnus negrįš 
dirbti tol, kol nepaprašys atleidimo... - Izabelė šaukė, be atvangos 
mosuodama rankomis. - Pasakyk, kad iki tol jis gaus tik pusę algos, 
o jei ieškosis kito darbo, apskelbsime visai Barselonai, kas nutiko, 
kad jiedu negalėtų susirasti, iš ko gyventi. Jis turi atsiprašyti! — iste- 
riškai reikalavo. 

„Apskelbsime visai Barselonai..“ Grau pajuto per kūną nubėgan- 
čius šiurpulius. Šitiek metų jis slėpė savo svainį, o dabar... dabar jo 
žmona nori, kad apie jį sužinotų visa Barselona! 

— Meldžiu, būk atlaidi, - tai buvo viskas, ką jis išspaudė. 

Izabelė dėbtelėjo į jį krauju pasruvusiomis akimis. 

— Jie turi nusižeminti! 

Grau jau norėjo kažką sakyti, bet staiga nutilo ir perkreipė lūpas. 

— Būkim apdairūs, Izabele, būkim apdairūs, — galiausiai pasakė jai. 

Grau pakluso savo žmonos reikalavimams. Šiaip ar taip, Gijamo- 
na jau buvo mirusi; daugiau apgamų jo šeimoje niekas neturėjo, ir 
visi jie buvo žinomi kaip Puigai, o ne kaip Estanjoliai. Kai Grau išėjo 
iš arklidžių, Bernatas prisimerkęs išklausė vyriausiojo arklininko, 
išdėsčiusio jam naująsias darbo sąlygas. | 


— Tėve, tas pavadis buvo sveikas, - pasiteisino Arnau vakare, kai 
jie visi trys buvo nedidukame kambaryje, kuriuo dalijosi. - Prisie- 
kiu! - neatlyžo Bernatui tylint. 

— Bet tu negali to įrodyti, — įsiterpė Žoanas, jau žinantis, kas 
nutiko. 

„Man gali neprisiekinėti, - pagalvojo Bernatas, - bet kaip tau 
viską paaiškinti?.“ Bernatas pašiurpo prisiminęs, ką sūnus atsakė 
Grau arklidėse: „Aš nekaltas ir neturiu už ką atsiprašyti“ 

— Tėve, - pakartojo Arnau, - aš jums prisiekiu. 

— Bet... 

Bernatas nutildė Žoaną. 

— Aš tikiu tavimi, sūnau. O dabar eime miegoti. 

— Bet... - bandė priešgyniauti šįkart jau Arnau. 

— Miegoti! 

Arnau su Žoanu užgesino žibintą, bet Bernatas tik nakčiai įpusė- 
jus išgirdo ritmingą kvėpavimą, liudijantį, kad jie jau užmigo. Kaip 
jis jam pasakys, kad Grau reikalauja atsiprašyti? 


— Arnau... - Bernato balsas sudrebėjo, kai sūnus nustojo rengtis ir 
pažvelgė į jį. - Grau... Grau nori, kad tu atsiprašytum. Antraip... 

Arnau klausiamai pažvelgė į jį. 

— Antraip jis neleis tau grįžti į darbą... 

Dar nespėjęs baigti sakinio, jis pastebėjo, kad berniuko veidas 
įgavo tokią rimtą išraišką, kokios jis iki šiol nebuvo matęs. Bernatas 
nukreipė akis į Žoaną ir pamatė, kad šis irgi stovi pusiau apsirengęs 
ir išsižiojęs. Bandė kalbėti toliau, bet liežuvis jo neklausė. 

— Ir ką? — paklausė Žoanas, nutraukdamas tylą. 

— Manote, kad man derėtų atsiprašyti? 

— Arnau, aš palikau visa, ką turėjau, kad tu galėtum būti lais- 
vas. Palikau mudviejų žemes, priklausiusias Estanjoliams per am- 
Žius, kad niekas negalėtų elgtis su tavimi taip, kaip elgėsi su manimi, 
mano tėvu ir mano tėvo tėvu... O dabar mūsų padėtis vėl tokia pat, 
priklausome nuo tų, kurie vadina save kilmingaisiais, įnorių. Bet yra 
vienas skirtumas: mes galime atsisakyti jiems paklusti. Sūnau, iš- 
mok naudotis laisve, kurią mums buvo taip sunku įgyti. Nuspręsti 
turi tik tu pats. 

— Bet ką jūs man patartumėte, tėve? 

Bernatas akimirką patylėjo. 

— Aš tavimi dėtas nepaklusčiau. 

Žoanas pamėgino įsiterpti į pokalbį. 

— Jie tik katalonų baronai! Atleisti... atleisti gali tik Viešpats. 

— Bet iš ko mes gyvensime? — paklausė Arnau. 

— Dėl to nesirūpink, sūnau. Turiu šiek tiek santaupų, jos padės 
mums atsistoti ant kojų. Susirasime kitą darbo vietą. Grau Puigas 
ne vienintelis laiko arklius. 

Bernatas negaišo nė dienos. Tą pačią popietę, atitarnavęs dieną, 
ėmėsi ieškoti darbo sau ir Arnau. Surado didikų dvarą su arklidėmis 
ir buvo prižiūrėtojo maloniai priimtas. Daug kas Barselonoje pavy- 
dėjo Grau Puigui jo arklių priežiūros, ir kai Bernatas prisistatė kaip 
tų arklidžių darbininkas, prižiūrėtojas išreiškė norą juos nusamdyti. 
Tačiau kai kitą dieną Bernatas vėl nuėjo į arklides, kad galutinai įsi- 
tikintų tuo, kuo jau pasidžiaugė su savo sūnumis, niekas jo net nesi- 
teikė klausytis. „Per mažai mokės“, - pamelavo jis vakarieniaujant. 
Bernatas ir vėl bandė susirasti darbą kituose arklides turinčių didikų 
dvaruose, bet kai jau atrodydavo, kad juos tikrai nori nusamdyti, šis 
noras staiga dingdavo. 

— Tau nepavyks susirasti darbo, — galiausiai atvirai pasakė vienas 
arklininkas, sugraudintas nevilties Bernato veide, kai šis nudelbė 
akis į grindinį, išprašytas iš nežinia kelintų arklidžių. - Baronienė 
lankei pas mus, mano ponas gavo žinią iš baronienės: ji meldė ne- 
duoti tau darbo. Apgailestauju. 


— Niekšas, - pasakė jis jam į ausį, tyliai, bet tvirtai, ne šnabždesiu, o 
balsu. Arklininkas Tomas krūptelėjo ir bandė pasprukti, bet Berna- 
tas iš už nugaros sugriebė jam už gerklės ir spaudė tol, kol arklinin- 
kas susirietė. Tik tada atleido pirštus. 

„Jei didikai gauna iš baronienės žinias, - pagalvojo Bernatas, — 
kažkas tikriausiai mane seka“ „Išleiskit mane pro kitas duris“, —- pa- 
prašė jis arklininko. Tomas, laukiantis už kampo prie arklidžių durų, 
nematė, kaip jis išeina; Bernatas prisiartino prie jo iš nugaros. 

— Tai tu įkirpai pavadį, kad jis nutrūktų, tiesa? Ko dar tau rei- 
kia? — Bernatas vėl suspaudė arklininkui gerklę. 

— Koks... koks skirtumas? - sužiopčiojo Tomas. 

— Ką nori pasakyti? — Bernatas spaudė dar smarkiau. Arklinin- 
kas, bandydamas ištrūkti, sumosavo rankomis. Po kelių akimirkų 
Bernatas pajuto, kad Tomo kūnas glemba. Paleido jo gerklę ir pasi- 
suko į jį. — Ką nori pasakyti? — vėl paklausė. 

Tomas prieš atsakydamas kelissyk įkvėpė oro. Kai veidas atgavo 
spalvą, jo lūpose pasirodė ironiškas šypsnys. 

— Gali mane užmušti, - tarė trūkčiojančiu balsu, - bet puikiai 
žinai, kad jei ne pavadis, būtų kas nors kita. Baronienė nekenčia ta- 
vęs ir visada nekęs. Tu esi tik pabėgęs baudžiauninkas, o tavo sū- 
nus — pabėgusio baudžiauninko sūnus. Barselonoje tu nerasi darbo. 
Baronienė taip liepė, ir jei ne aš, tai kas nors kitas tave šnipinės. 

Bernatas spjovė jam į veidą. Tomas ne tik kad nekrustelėjo, bet 
išsiviepė dar plačiau. 

— Tau nieko kito nelieka, Bernatai Estanjoli. Tavo sūnus turės 
atsiprašyti. 


— Ašatsiprašysiu, — nusileido Arnau tą vakarą, sugniaužęs kumščius 
ir tramdydamas ašaras, kai išklausė tėvo. - Su didikais nepakovosi, 
be to, mums reikia darbo. Kiaulės! Kiaulės, kiaulės! 

Bernatas pažvelgė į sūnų. „Ten mes būsime laisvi“, - prisiminė, 
ką jam pažadėjo pamatęs Barseloną praėjus vos keliems mėnesiams 
po jo gimimo. Ar tam jis tiek vargo, tiek kentėjo? 

— Ne, sūnau. Palauk. Mes susirasim kitą... 

— Čia viešpatauja jie, kilmingieji. Viešpatauja kaime, viešpatavo 
jūsų Žemėse ir viešpatauja mieste. 

Žoanetas tylomis juos stebėjo. „Reikia klausyti valdovų ir jiems 
paklusti, - mokė jo mokytojai. - Žmogus ras laisvę ne šioje, o Dievo 
karalystėje: 

— Negali būti, kad jie viešpatautų visoje Barselonoje. Tik di- 
dikai laiko žirgus, bet mes galime išmokti kito amato. Ką nors 
susirasim, sūnau. 

Bernatas pastebėjo vilties spindulėlį savo sūnaus akyse - jos vis 
plėtėsi, lyg norėdamos sugerti paskutinių jo žodžių dvelksmą. „Aš 
pažadėjau tau laisvę, Arnau. Turiu tau ją padovanoti ir padovanosiu. 
Neišsižadėk jos taip greitai, berniuk“ 

Kitomis dienomis Bernatas leidosi į gatves ieškoti laisvės. Iš pra- 
džių, kai baigdavo darbą Grau arklidėse, jį, dabar jau įžūliai, sekdavo 
Tomas, bet galiausiai nustojo, baronienei supratus, kad ji negali dary- 
ti įtakos amatininkams, smulkiesiems prekeiviams ir mūrininkams. 

— Vargu ar jis ką susiras, - ramino Grau savo žmoną, kai ji atėjo 
pas jį, piktindamasi valstiečio elgesiu. 

— Ką nori pasakyti? — paklausė ji. 

— Kad jis nesusiras darbo. Barselona šiuo metu kenčia netoliare- 
giškumo pasekmes. — Baronienė paragino jį kalbėti toliau; vertin- 
damas padėtį, Grau niekada neklysdavo. - Pastarųjų metų derlius 
buvo pragaištingai menkas, — toliau dėstė jos vyras. —- Kaimuose 
gyvena pernelyg daug žmonių, o tas truputis grūdų, kurį jie gauna, 
nepasiekia miestų. Jie viską suvalgo patys. 

— Bet Katalonija didžiulė, - įsiterpė baronienė. 

— Tu apsirinki, brangioji. Tas tiesa, Katalonija didžiulė, bet jau 
gan daug metų valstiečiai nebeaugina javų, nors jais maitinasi. Da- 
bar jie augina linus, vynuoges, alyvuoges ar nesultingus vaisius, bet 
ne javus. Šios permainos sužėrė turtus valstiečių senjorams ir buvo 
labai naudingos mums, pirkliams, bet tokia padėtis tampa nepaken- 
čiama. Iki šiol mes valgėme Sicilijos ir Sardinijos grūdus, bet karas 
su Genuja sutrukdys mums apsirūpinti jų atsargomis. Bernatas ne- 
susiras darbo, bet visi, taip pat ir mes, turėsime bėdų, ir visa tai per 
keturis aukštakilmius neišmanėlius. 

— Kaip tu gali šitaip kalbėti? — pertraukė jį baronienė, išgirdusi 
užuominą. 

— Pamatysi, brangioji, - rimtai atsakė Grau. - Mes, užsiimantys 
prekyba, gauname didelį pelną. Dalį jo investuojame į savo verslą. 
Šiomis dienomis plaukiojame nebe tais pačiais laivais kaip prieš de- 
šimtį metų, todėl mums ir toliau byra pinigai. Bet kilmingi žemval- 
džiai iki šiol neįdėjo į savo žemes ar darbo metodus nė soldo. Iš tiesų 
jie tebenaudoja tokius pačius padargus ir žemės dirbimo būdus, ko- 
kius naudojo romėnai. Romėnai! Žemė turi dirvonuoti kas dvejus ar 
trejus metus ir tinkamai dirbama gali būti derlinga dukart ar triskart 
ilgiau. Tiems kilmingiems žemvaldžiams, kuriuos taip gini, ateitis 
menkai terūpi. Jiems rūpi tik lengvai užsidirbti pinigų, ir jie privarys 
kunigaikštystę iki pragaišties. 

— Najau, nebus taip blogai, — spyrėsi baronienė. 

— Ar žinai, kiek kainuoja kvartera grūdų? - Žmona neatsakė, ir 
Grau prieš tęsdamas kalbą palingavo galvą. - Apie šimtą soldų. Ar 
žinai, kokia jos įprastinė kaina? — Šįkart atsakymo nelaukė. — Dešimt 
soldų nemaltų, šešiolika maltų. Kvarteros kaina išaugo dešimt kartų! 

— Bet mes prasimaitinsim? — paklausė baronienė, neslėpdama ją 
apimančio nerimo. 

— Ir kaip tu nesupranti, žmona. Mes išgalėtume susimokėti už 
javus... jei jų būtų, nes gali ateiti toks metas, kai jų nebus... jei dar 
neatėjo. Bėda ta, kad nors javų kaina dešimt kartų išaugo, kaimiečiai 
juos parduoda už tą pačią kainą... 

— Tada mums grūdų nepritrūks, - pertraukė jį žmona. 

— Bet... 

— O Bernatas nesusiras darbo. 

— Vargu, bet... 

— O daugiau man niekas nerūpi, - išrėžė ji nusisukdama, išvar- 
ginta tokių ilgų kalbų. 

— „bet artėja baisūs laikai, - baigdamas tarė Grau, tačiau baro- 
nienė jau nebegirdėjo jo žodžių. 

Blogi metai. Bernatui nusibodo klausytis ir klausytis to paties pa- 
siteisinimo. Kur tik jis paprašydavo darbo, ten išgirsdavo apie blo- 
gus metus. „Man teko atleisti pusę mokinių, kaip aš galiu duoti tau 
darbo?“ — pasakė jam vienas. „Šįmet blogi metai, neturiu ko duoti 
valgyti savo vaikams“, — pareiškė antras. „Ar nežinai? — išrėžė tre- 
čias. — Šįmet blogi metai, išleidau daugiau nei pusę savo santaupų, 
kad išmaitinčiau vaikus, o anksčiau pakakdavo dvidešimtosios da- 
lies“ „Kaip galiu nežinoti?“ — pagalvojo Bernatas. Bet toliau ieškojo 
tol, kol stojo žiema ir šaltis. Ir tada kai kur dar išdrįsdavo pasiteirau- 
ti. Vaikai alko, tėvai badavo, kad juos išmaitintų, karštligė, raupsai ir 
difterija ėmė sėti mirtį. 

Kai tėvo nebūdavo namie, Arnau apžiūrėdavo jo krepšį. Iš pra- 
džių tai darydavo kas savaitę, bet dabar iškraustydavo jį kasdien; 
kai kada net po keletą kartų, suvokdamas, kad tikrumas dėl ateities 
tolsta nuo jo septynmyliais žingsniais. 

— Kokia laisvės kaina? — paklausė jis kartą Žoano, kai jie abu 
meldėsi Mergelei. 

— Šventasis Grigalius sako, kad iš pradžių visi žmonės gimė ly- 
gūs, todėl visi buvo laisvi. - Žoanas kalbėjo tyliu ramiu balsu, lyg 
kartodamas pamoką. — Tačiau laisvi gimę žmonės dėl savo gerovės 
patys atsidavė ponų valdžiai, kad šie juos globotų. Jie neteko dalies 
savo laisvės, bet gavo juos globojančius ponus. 

Arnau klausėsi brolio žodžių žvelgdamas į Mergelę. „Kodėl man 
nesišypsai? Šventasis Grigalius... Gal šventojo Grigaliaus krepšys 
buvo toks pat tuščias kaip ir mano tėvo?“ 

— Žoanai? 

— Ką? 

— Kaip, tavo galva, aš turėčiau pasielgti? 

— Turi nuspręsti pats. 

— Bet kaip tu manai? 

— Jau sakiau. Laisvi žmonės patys nutarė, kad juos turi globoti 
ponai. 

Tą pačią dieną Arnau be tėvo žinios nuėjo į Grau Puigo namus. 
Įžengė vidun pro virtuvę, kad niekas jo nepastebėtų iš arklidžių. Vir- 
tuvėje rado Estranją, storą kaip visada, lyg badas būtų ją aplenkęs, 
stirksančią kaip antis prie katilo, verdančio ant ugnies. 

— Pasakyk savo šeimininkams, kad noriu juos pamatyti, — tarė, 
kai virėja jį pastebėjo. 

Vergės lūpose pasirodė kvaila šypsena. Estranja pranešė Grau 
rūmininkui, o šis —- savo ponui. Arnau ištisas valandas teko stovėti 
ir laukti. Tuo metu visi namų tarnai šmižinėjo po virtuvę, norėdami 
jį pamatyti; vieni šypsojosi, o kitų, kurių buvo mažuma, veiduose 
buvo galima įžvelgti liūdesį dėl to, kad jis pasiduoda. Arnau atlaikė 
visų žvilgsnius ir iš aukšto nužvelgdavo besišypsančiuosius, bet jam 
nepavyko išguiti iš jų veidų pašaipos. 

Trūko tik Bernato, nors arklininkas Tomas tą pačią akimirką jam 
pranešė, kad jo sūnus atėjo atsiprašyti. „Man labai gaila, Arnau, la- 
bai gaila“, - sumurmėjo Bernatas kartą, paskui kitą, šukuodamas 
vieną iš žirgų. 

Galiausiai įskaudusiom nuo priverstinio stovėjimo kojomis - jis 
norėjo atsisėsti, bet Estranja neleido, - Arnau buvo nuvestas į di- 
džiąją Grau rūmų menę. Jis net nepastebėjo, kaip prašmatniai ji 
išpuošta. Vos tik įžengęs įsmeigė akis į penkis šeimos narius, lau- 

kiančius salės gilumoje: baronas su baroniene sėdėjo, o abu jo pus- 
broliai ir pusseserė stovėjo šalia. Vyrai buvo apsitaisę ryškiomis 
įvairių spalvų šilko kelnėmis, marškiniais virš kelių ir apsijuosę pa- 
auksuotais diržais; moterys su suknelėmis, nusagstytomis perlais ir 
brangakmeniais. 

Rūmininkas nuvedė Arnau į menės vidurį, per kelis žingsnius 
nuo šeimos. Paskui grįžo prie durų ir laukė Grau paliepimų. 

— Klausau tavęs, — išrėžė Grau kaip visada atšiauriai. 

— Atėjau atsiprašyti. 

— Tai atsiprašyk, — paliepė Grau. 

Arnau jau norėjo tarti žodį, bet baronienė neleido. 

— Ar šitaip tu ketini atsiprašyti? Stovėdamas? 

Arnau kelias akimirkas padvejojo, bet galiausiai priklaupė ant 
vieno kelio. Menėje nuaidėjo kvailas Margaritos kikenimas. 

— Prašau visų man atleisti, - išbėrė Arnau, žiūrėdamas baronie- 
nei į akis. 

Moteris pervėrė jį žvilgsniu. 

„Tik dėl tėvo, - akimis atsakė jai Arnau. — Šliundra“ 

— Kojas! - sukliko baronienė. - Pabučiuok mums kojas! - Arnau 
jau stojosi, bet baronienė vėl jį sulaikė. - Ant kelių! - nuskambėjo 
per visą menę. 

Arnau pakluso ir keliaklupsčias priėjo prie jų. „Tik dėl tėvo. Tik 
dėl tėvo. Tik dėl tėvo..“ Baronienė atkišo savo šilkinius batelius 
ir Arnau juos pabučiavo, pirma kairįjį, paskui dešinįjį. Nepakel- 
damas akių, jis prišliaužė prie Grau, ir šis sudvejojo matydamas 
prieš save klūpantį vaiką, įsistebeilijusį jam į kojas, bet žmona tūž- 
mingai dėbtelėjo į jį ir Grau pakėlė kojas berniukui prie lūpų, iš 
pradžių vieną, paskui kitą. Arnau pusbroliai ir pusseserė pasekė 
tėvų pavyzdžiu. Arnau jau lenkėsi bučiuoti atkišto šilkinio Mar- 
garitos batelio, bet nespėjus jo paliesti lūpomis ji staiga atitraukė 
koją ir vėl sukikeno. Arnau pabandė dar kartą, bet pusseserė vėl 
iš jo pasijuokė. Galiausiai jis palaukė, kol mergaitė pati palies jo 
lūpas bateliu... vienu... ir kitu. 

Barselona, 
1334 metų balandžio 15 diena 


ernatas suskaičiavo pinigus, kuriuos jam buvo sumokėjęs 

Grau, ir burbėdamas susižėrė į maišelį. Turėjo pakakti, bet... 

prakeikti genujiečiai! Kada baigsis apsiaustis, kuriai jie pa- 
smerkė kunigaikštystę? Barselona badavo. 

Bernatas pasikabino maišelį prie juostos ir išėjo ieškoti Arnau. 
Berniukas buvo išbadėjęs. Bernatas susirūpinęs nužvelgė jį. Sunki 
žiema. Tačiau jie bent jau ją ištvėrė. Kiek kitų galėjo pasakyti tą patį? 
Bernatas suspaudė lūpas ir pataršė sūnui plaukus, o paskui uždėjo 
ranką jam ant peties. Kiek žmonių išmirė nuo šalčio, bado ir ligų? 
Kiek tėvų dabar galėjo uždėti ranką sūnums ant peties? „Tu bent jau 
esi gyvas“, - pagalvojo jis. 

Tą dieną į Barselonos uostą atplaukė laivas su grūdais, vienas iš 
tų nedaugelio, kuriems pavykdavo prasmukti pro genujiečių bloka- 
dą. Grūdus nupirko pats miestas už astronominę kainą, kad perpar- 
duotų savo gyventojams už įkandamą. Tą penktadienį Blato aikšteje 
buvo parduodami javai, ir žmonės nuo pat ankstyvo ryto būriavosi 
joje, veldamiesi į peštynes, kad galėtų stebėti, kaip valdžios paskirti 
seikėtojai pilsto grūdus. 

Jau keletą mėnesių, nepaisant miesto tarėjų pastangų jį nutildy- 
ti, vienas karmelitų vienuolis pamokslavo versdamas galingiesiems 
kaltę dėl badmečio nelaimių ir kaltindamas juos javų slėpimu. Val- 
džią smerkiančios vienuolio kalbos sukėlė parapijoje bruzdesį, ir 

gandai pasklido po visą miestą; todėl tą penktadienį žmonės, kurių 
skaičius vis augo, neramiai zujo po Blato aikštę, barėsi ir stumdyda- 
miesi brovėsi prie prekystalių, kur miesto valdininkai vargo seikė- 
dami grūdus. 

Valdžia apskaičiavo, kiek javų priklauso kiekvienam barselonie- 
čiui, ir įsakė audinių pirkliui Perei Žujoliui, oficialiam Blato aikštės 
prižiūrėtojui, kontroliuoti jų pardavimą. 

— Mestrė neturi šeimos! - kažkas suriko skarmaluotam vyrui, at- 
ėjusiam su dar labiau skarmaluotu vaiku, praėjus kelioms minutėms 
nuo pardavimo pradžios. - Visi išmirė žiemą, - pridūrė. 

Seikėtojai atėmė iš Mestrės grūdus, bet kaltinimų vis daugėjo: 
ano vaikas laukia prie kito prekystalio; šis jau nusipirko; tas neturi 
šeimos; čia ne jo vaikas, atsivedė tik tam, kad daugiau gautų... 

Aikštė virto šurmuliuojančiu knibždėlynu. Žmonės pasitraukda- 
vo iš eilių ir leisdavosi į ginčus, o argumentai virsdavo įžeidinėji- 
mais. Kažkas rėksmingai pareikalavo, kad valdžia imtų pardavinėti 
slepiamus kviečius, ir įtūžę Žmonės tam pritarė. Valdžios paskir- 
ti seikėtojai pasijuto bejėgiai prieš minią, įnirtingai besigrūdančią 
prie prekystalių; karaliaus sargybiniai ėmė grumtis su išbadėjusiais 
žmonėmis, ir padėtį išgelbėjo tik skubus Perės Žujolio sprendimas. 
Jis įsakė nunešti javus į vietininko rūmus rytinėje aikštės pusėje ir 
sustabdė jų pardavimą iki rytojaus. 

Bernatas su Arnau grįžo į Grau namus prie savo darbų, nusivy- 
lę, kad negavo tokio brangaus maisto, ir vos įžengę pro vartus kieme 
priešais arklides išklojo vyriausiajam arklininkui ir visiems, kurie tik 
teikėsi jų klausytis, kas atsitiko Blato aikštėje; abu netramdydami pyk- 
čio laidė prakeiksmus valdžiai ir skundėsi juos kamuojančiu alkiu. 

Prie vieno iš langų į kiemą, atviliota čia riksmų, pabėgusio bau- 
džiauninko ir jo akiplėšos sūnaus vargais piktai džiaugėsi baronienė. 
Juos stebint jos lūpose pasirodė šypsena: ji prisiminė Grau duotus 
nurodymus prieš jam išvykstant į kelionę. Jis pageidavo, kad jo sko- 
lininkai gautų valgyti, ar ne? 

Baronienė paėmė maišelį su pinigais, skirtais maitinti kaliniams, 
sėdintiems kalėjime dėl jos vyrui nesumokėtų skolų, pasikvietė rū- 
mMininką ir paliepė jam patikėti šią užduotį Bernatui Estanjoliui, o 
dėl viso pikto jį turėjo lydėti jo sūnus Arnau. 

— Primink jiems, — tarė sąmoksliškai besišypsančiam vergui, — 
kad šie pinigai skirti pirkti grūdams, kuriuos valgys mano kaliniai. 

Rūmininkas įvykdė savo šeimininkės paliepimą, mėgaudamasis 
nepatiklia nuostaba tėvo ir sūnaus veiduose. Ta nuostaba dar padi- 
dėjo, kai pirmasis paėmė maišelį ir pasvėrė rankoj monetas. 

— Kaliniams? — paklausė Arnau savo tėvo, jiems jau išėjus iš Pui- 
gų rūmų. 

— Taip. 

— Bet kodėl kaliniams, tėve? 

— Jie įkalinti už tai, kad yra įsiskolinę Grau, ir šis įsipareigojęs 
mokėti už jų maitinimą. | 

— Ojei nemokėtų? 

Jie toliau žingsniavo paplūdimio link. 

- Tada jie būtų paleisti, o Grau šito nenori. Jis moka mokesčius 
karaliui, moka kalėjimo viršininkui, moka už kalinių maitinimą. 
Toks įstatymas. 

— Bet... 

— Ir tegu sau, sūnau, ir tegu sau. 

Abu toliau tyliai žingsniavo namo. 

Tą popietę Arnau su Bernatu patraukė į kalėjimą atlikti keisto- 
sios užduoties. Iš Žoano, kuris grįždamas iš katedros mokyklos į 
Perės namus turėdavo perkirsti aikštę, jie sužinojo, kad aistros dar 
neaprimo, ir jau Jūros gatvėje, nuo Švč. Mergelės Marijos bažnyčios 
vedančioje į aikštę, buvo girdėti minios šūkavimai. Žmonės būria- 
vosi apie vietininko rūmus, kur buvo saugomi rytojaus dienai atidėti 
javai ir taip pat kalinami Grau skolininkai. 

Žmonės norėjo javų, o Barselonos valdžia neturėjo reikiamų 
priemonių, kad galėtų deramai juos tiekti. Vietininko sušaukti penki 
tarėjai ieškojo išeities. 

— Tegu prisiekia, - tarė vienas. —- O be priesaikos negaus javų. 
Kiekvienas pirkėjas turės prisiekti, kad kiekis, kurio jis prašo, būti- 
nas šeimai išmaitinti ir kad jis nereikalauja daugiau, nei jam priklau- 
so pagal paskirstymą. 

— Ar to pakaks? — suabejojo kitas. 

— Priesaika šventa! — atsakė jam pirmasis. - Argi neprisiekiama 
pasirašant sutartis, įrodinėjant nekaltumą ar pradedant eiti kokias 

nors pareigas? Argi Žmonės neina prie šventojo Felikso altoriaus 
prisiekti dėl testamentų? 

Taip ir buvo paskelbta iš vietininko rūmų balkono. Žmonės per- 
davė žinią tiems, kurie negalėjo išgirsti pasiūlymo, ir dievobaimingi 
krikščionys, besibūriuojantys ir reikalaujantys javų, ėmė prisiekinė- 
ti... dar kartą gyvenime. 

Į aikštę, iš kurios nebuvo pasitraukęs badas, vėl buvo atgabenta 
kviečių. Vieni prisiekinėjo, kiti įtarinėjo, ir vėl kartojosi kaltinimai, 
riksmai ir muštynės. Žmonės vėl ėmė širsti ir reikalauti grūdų, ku- 
riuos, anot karmelitų vienuolio, slėpė valdžia. 

Arnau su Bernatu tebestovėjo Jūros gatvės gale, priešingoje pu- 
sėje nei vietininko rūmai, kur buvo pradėta pardavinėti javus. Žmo- 
nės aplinkui pašėlusiai rėkavo. 

— Tėve, - paklausė Arnau, - ar mums liks kviečių? 

— Tikiuosi, liks, sūnau. — Bernatas stengėsi nežiūrėti į sūnų. 

Kaip jų gali likti? Jų neužteks net ketvirtadaliui miestiečių. 

— Tėve, - tarė jam Arnau, - kodėl kaliniai visada gauna kviečių, 
o mes ne? 

Kadangi visur girdėjosi riksmai, Bernatas apsimetė neišgirdęs 
klausimo, tačiau negalėjo atitraukti akių nuo sūnaus. Jis buvo išba- 
dėjęs, rankos ir kojos liesos kaip pagaliai. O prakauliame veide iš- 
sprogo akys, kurios kadaise nerūpestingai šypsojosi. 

— Tėve, ar girdėjot? 

„Taip, - pagalvojo Bernatas, - bet ką galiu tau atsakyti? Kad 
mus, vargšus, visus sieja badas? Kad valgyti turi teisę tik turtingie- 
ji? Kad tik turtingieji gali sau leisti išlaikyti skolininkus? Kad mes, 
vargšai, jiems tuščia vieta? Kad vargšų vaikai verti mažiau nei bet 
kuris iš belaisvių, kalinčių vietininko rūmuose?“ Bernatas jam nie- 
ko neatsakė. 

— Rūmuose yra javų! —- sušuko prisidėdamas prie minios klege- 
sio. - Rūmuose yra javų! - pakartojo dar garsiau, kai arčiausiai sto- 
vintieji nutilo ir atsigręžę sužiuro į jį: Netrukus jau daugelis klausėsi 
to, kuris tvirtino, kad rūmuose yra javų. - Ką, jei nebūtų, valgytų 
kaliniai? — suriko jis vėl, pakeldamas Grau maišelį su pinigais. — Kil- 
mingieji ir turtingieji moka už kalinių maistą! Iš kur kalėjimų virši- 
ninkai gauna javų kaliniams? Gal perka turguj kaip mes? 

Minia prasiskyrė praleisdama įtūžusį Bernatą. Arnau nusekė iš 
paskos, mėgindamas jį prisišaukti. 

— Ką jūs darot, tėve? 

— Gal kalėjimų viršininkai turi prisiekinėti kaip mes? 

— Kas jums, tėve? 

— Iš kur jie gauna grūdų kaliniams? Kodėl mes negalim pavalgy- 
dinti savo vaikų, bet galim maitinti kalinius? 

Po tokių Bernato žodžių minia įdūko dar labiau. Šįsyk valdžios 
skirti seikėtojai nespėjo išnešti javų ir žmonės puolė ant jų. Perės 
Žujolio su vietininku vos nenulinčiavo. Jie išsigelbėjo tik padedami 
kelių sargybinių, juos apgynusių ir palydėjusių iki rūmų. 

Mažai kam pasirodė, kad jų poreikiai jau patenkinti, kai kvie- 
čiai pabiro aikštėje ir minia ėmė juos trypti, o kai kurie beviltiškai 
mėgino semti grūdus, saugodamiesi, kad patys nebūtų sutrypti kitų 
miestiečių. 

Kažkas suriko, kad dėl visko kalti tarėjai, ir minia išsiskirstė ieš- 
koti garbingų miesto vyrų, besislepiančių savo namuose. 

Bernatas pasidavė visuotinei beprotybei ir šaukė garsiau už ki- 
tus, nešamas įširdusių žmonių jūros. 

— Tėve, tėve. 

Bernatas pažvelgė į sūnų. 

— Ką tu čia veiki? — paklausė šūkaudamas toliau ir net nestabtel- 
damas. 

— Aš... kas jums darosi, tėve? 

— Eik iš čia. Čia vaikams ne vieta. 

— Bet kur aš ei...? 

— Še. - Bernatas įdavė jam du maišelius su pinigais: savo paties ir 
skirtą kaliniams bei kalėjimo prižiūrėtojams. 

— Ir ką man daryti su...? - paklausė Arnau. 

— Eik, sūnau. Eik. 1 

Arnau matė, kaip jo tėvas dingsta minioje. Jis dar spėjo įžiūrėti jo 
akyse žaižaruojančią neapykantą. 

— Kur jūs einat, tėve? — sušuko jau pametęs jį iš akių. 

— Ieškoti laisvės, - atsakė jam viena moteris, taip pat stebinti po 
miesto gatves sklindančią minią. 

— Mes jau laisvi, - drįso pareikšti Arnau. 

— Kur badas, ten laisvės nėra, sūnau, — kaip kirviu nukirto 
moteris. 
Arnau verkdamas nubėgo prieš minią, kliūdamas už žmonių. 


Neramumai truko ištisas dvi dienas. Tarėjų namai ir daugelis kitų di- 
dikų rūmų buvo apiplėšti, ir beprotybės apimta įtūžusi minia traukė 
iš vienos vietos į kitą, pirma ieškodama maisto... o paskui keršto. 

Dvi ištisas dienas Barselonos miestas skendėjo chaose, prieš kurį 
valdžia buvo bejėgė, kol karaliaus Alfonso patikėtinis su nemen- 
ka kariuomene numalšino riaušes. Šimtas žmonių buvo suimta, o 
daugelis kitų nubausti piniginėmis baudomis. Iš to šimto suimtų- 
jų dešimt karo lauko teismas nuteisė mirti pakariant. Iš iškviestųjų 
liudyti teisme mažai kas neatpažino Bernato Estanjolio su apgamu 
virš dešinės akies, vieno iš pagrindinių miestiečių maišto kurstytojų 
Blato aikštėje. 


rnau bėgte perbėgo visą Jūros gatvę iki Perės namų net ne- 

dirsteldamas į Švč. Mergelės Marijos bažnyčią. Jam akyse 

buvo įsirėžęs tėvo žvilgsnis, o ausyse skambėjo jo riksmai. 

Jis niekad nebuvo jo tokio matęs. „Kas jums pasidarė, tėve? Ar tikrai 

mes nesam laisvi, kaip sakė ta moteris?“ Jis įžengė į Perės namus 

nematydamas ničnieko aplinkui ir užsidarė savo kambaryje. Žoanas 
rado jį verkiantį. 

— Miestas išsikraustė iš proto... - tarė vos pravėręs kambario du- 
ris. - Kas tau? 

Arnau neatsakė. Jo brolis paskubomis apsižvalgė. 

— O tėvas? - Arnau nusišnypštė ir mostelėjo ranka į miesto 
pusę. — Jis su jais? 

— Taip, - galop išspaudė Arnau. 

Žoanas prisiminė riaušes, kurias jam teko aplenkti grįžtant nuo 
vyskupo rūmų. Kareiviai buvo užrakinę žydų kvartalo vartus ir pa- 
statę prie jų sargybinius, kad į kvartalą neįsiveržtų minia, kuri dabar 
plėšė krikščionių namus. Kaip Bernatas galėjo prisidėti prie jų? Jo 
atminty atgijo pulkai įsiaudrinusių žmonių, daužančių pasiturinčių- 
jų namų duris ir išeinančių iš ten su jų daiktais. Negali būti. 

— Negali būti, - pakartojo Žoanas balsu. Arnau pažvelgė į jį 
nuo čiužinio, ant kurio sėdėjo. - Bernatas ne toks kaip jie... Ar 
gali būti? 

— Nežinau... Ten buvo daug žmonių. Visi šaukė... 

— Bet... Bernatas? Bernatas negalėjo, gal jis tik... Nežinau, gal jis 
tik ko nors ieškojo! 

Arnau pažvelgė į Žoaną. „Kaip galiu tau pasakyti, kad ir jis šaukė, 
šaukė garsiau už kitus, kad jis kurstė žmones? Kaip galiu tau pasaky- 
ti, jei pats tuo netikiu?“ 

— Nežinau, Žoanai. Ten buvo daug žmonių. 

— Jie plėšia, Arnau! Jie puldinėja miesto cechų seniūnus. 

Pakako vien žvilgsnio. 


Abu vaikai tą naktį veltui laukė tėvo. Kitą dieną Žoanas išsiruošė į 
pamokas. 

— Tau nereikėtų eiti, - patarė jam Arnau. 

Šįkart žvilgsniu jam atsakė Žoanas. 


— Karaliaus Alfonso kareiviai numalšino maištą, — teištarė Žoanas, 
grįžęs į Perės namus. 

Bernatas neparėjo nė tą naktį. 

Iš ryto Žoanas atsisuko atsisveikinti su Arnau. 

— Tau reikėtų eiti, — tarė jam. 

— Ojei jis grįš? Jis gali grįžti tik čia, - pasakė Arnau trūkčiojančiu 
balsu. 

Broliai apsikabino. „Kur jūs, tėve?“ 

Išsiaiškinti padėties išėjo Perė, ir sunkiausia jam buvo ne gauti 
žinių, 0 grįžti namo. 

— Man labai gaila, berniuk, — tarė jis Arnau. - Tavo tėvas buvo 
suimtas. 

— Kur jis? 

— Vietininko rūmuose, bet... 

Arnau nubėgo prie rūmų. Perė pažvelgė į savo žmoną ir papurtė 
galvą; senutė užsidengė rankomis veidą. 

— Buvo neatidėliotinai surengti teismai, - paaiškino jai Perė. — 
Daugybė liudytojų atpažino Bernatą su apgamu kaip pagrindinį 
maišto kurstytoją. Kodėl jis taip padarė? Juk atrodė... 

— Todėl, kad turi išmaitinti du vaikus, - pertraukė jį žmona su 
ašaromis akyse. | 

— Turėjo, - pataisė Perė nuvargusiu balsu. — Jį pakorė Blato aikš- 
tėje kartu su kitais devyniais riaušininkais. 

Marijona vėl pakėlė prie veido rankas, bet staiga nuleido. 

— Arnau!.. - sušuko eidama prie durų, bet pusiaukelėje sustojo 
išgirdusi savo vyro žodžius. 

— Palik jį ramybėj, moterie. Nuo šiol jis nebe vaikas. 

Marijona palinksėjo galvą. Perė priėjo jos apkabinti. 

Griežtu karaliaus įsakymu mirties bausmės buvo įvykdytos iš 
karto. Nebuvo laiko net sukalti pakylos, ir suimtieji buvo pakarti 
tiesiog ant vežimų. 

Arnau, įbėgęs į Blato aikštę, staigiai sustojo. Jis šnopavo. Aikštė 
buvo pilna žmonių, kurie tyloje stovėjo ramūs, atsukę jam nuga- 
ras, įsmeigę akis į... Virš minios prie rūmų kabojo dešimt nejudrių 
kūnų. 

.— Ne! Tėve! 

Jo klyksmas nuaidėjo per visą aikštę, ir žmonės atsisuko pažiū- 
rėti. Arnau pamažu perkirto aikštę: žmonės traukėsi duodami jam 
kelią. Jis ieškojo tarp tų dešimties... 

— Leisk man bent jau nueiti pranešti kunigui, - paprašė Perės 
žmona. 

— Aš jau pranešiau. Jis ateis čia. 

Pamatęs savo tėvo lavoną, Arnau apsivėmė. Žmonės atšoko nuo 
jo. Berniukas vėl pažvelgė į subjaurotą veidą, iki juodumo pamė- 
lusį, nulinkusį į šoną, iškreiptais bruožais, dabar jau amžinai kovai 
atmerktomis akimis, iššokusiomis iš akiduobių, ir ilgu sustingusiu 
kartą, jau tik spjaudėsi tulžimi. 

Arnau pajuto kažkieno ranką ant pečių. 

— Eime, sūnau, - tarė jam tėvas Albertas. 

Dvasininkas timptelėjo jį bažnyčios link, bet Arnau net nekrus- 
telėjo. Vėl pažvelgė į tėvą ir užsimerkė. Jis daugiau nebejautė alkio. 
Berniukas susigūžė ištiktas baisaus mėšlungio. Tėvas Albertas pa- 
mėgino vėl jį ištempti iš tos makabriškos vietos. 

— Palikit mane, tėve. Būkit geras. 

Lydimas tėvo Alberto ir visų kitų žmonių žvilgsnių, Arnau svir- 
duliuodamas įveikė tuos kelis žingsnius, kurie jį skyrė nuo pakylos 
iš sustumtų vežimų. Jis stvarstėsi rankomis už pilvo ir visas drebėjo. 
Kai atsidūrė po savo tėvu, pažvelgė į vieną iš kareivių, stovinčių sar- 
gyboje prie pakartųjų. 

— Galiu jį nusikabinti? — paklausė jo. 

Kareivis sudvejojo matydamas į jį žvelgiantį vaiką, stovintį po tėvo 
kūnu ir rodantį į jį. Ką darytų jo vaikai, jei jis čia būtų pakartas? 

— Ne, — buvo priverstas atsakyti. Jis pasigailėjo, kad stovi čia. Jau 
geriau grumtųsi su kokia maurų gauja ar būtų su savo vaikais... Kas tai 
per mirtis? Tas žmogus tik kovojo už savo vaikus, už šį berniuką, kuris 
dabar klausiamai žvelgė į jį, kaip ir visi susirinkusieji aikštėje. Kodėl 
vietininkas čia nestovi? Jis įsakė jiems tris dienas budėti aikštėje. 

— Aš palauksiu. 

— Paskui jie bus nugabenti prie miesto vartų, kaip ir visi kiti, ku- 
riems Barselonoje įvykdoma mirties bausmė, kad visi pro juos įžen- 
giantys įsidėmėtų vietininko įstatymus. 

Kareivis nusisuko nuo Arnau ir ėmė marširuoti pirmyn atgal, vi- 
sada sustodamas prie to paties pakartojo. 

— Badas, — išgirdo jis sau už nugaros. - Jis tik badavo. 

Kai tas beprasmiškas marširavimas vėl atvedė jį prie Bernato, 
vaikas sėdėjo ant žemės po savo tėvu, susiėmęs rankomis galvą, ir 
verkė. Kareivis nedrįso net žvilgtelti į jį. 

— Eime, Arnau, - tarė kunigas, vėl priėjęs prie jo. 

Arnau papurtė galvą. Tėvas Albertas jau norėjo kažką sakyti, bet 
jam sutrukdė klyksmas. Ėmė rinktis kitų pakartųjų artimieji. Mo- 
tinos, žmonos, sūnūs ir dukterys, broliai ir seserys būriavosi prie 
lavonų, ir skausmingą tylą pertraukdavo tik vienas kitas sielvarto 
kupinas klyksmas. Kareivis uoliai marširavo prisimindamas kitati- 
kių kovos šūksnius. Žoanas, pro aikštę traukiantis namo, priėjo prie 
mirušiųjų ir apalpo išvydęs siaubingą reginį. Jis net nespėjo pama- 
tyti Arnau, kuris tebesėdėjo toje pačioje vietoje, dabar jau linguoda- 
mas pirmyn atgal. Draugai Žoaną pakėlė ir nuvedė į vyskupo rūmus. 
Arnau irgi nematė savo brolio. 

Slinko valandos, o Arnau tebesėdėjo net nepastebėdamas mies- 
tiečių, kurie plūdo į Blato aikštę vedini užuojautos, smalsumo ar 


163 


sielvarto. Tik marširuojančio kareivio batai šmėsčiojo jam prieš akis 
ir trikdė jo mintis. 

„Arnau, aš palikau visa, ką turėjau, kad tu galėtum būti laisvas. 
Palikau mudviejų žemes, priklausiusias Estanjoliams per amžius, 
kad niekas negalėtų elgtis su tavimi taip, kaip elgėsi su manimi, 
mano tėvu ir mano tėvo tėvu... O dabar mūsų padėtis vėl tokia pat, 
priklausome nuo tų, kurie vadina save kilmingaisiais, įnorių. Bet yra 
vienas skirtumas: mes galime atsisakyti jiems paklusti. Sūnau, iš- 
mok naudotis laisve, kurią mums buvo taip sunku įgyti. Nuspręsti 
turi tik tu pats“ 

„Ar tikrai galime atsisakyti jiems paklusti, tėve? — Kareivio batai 
vėl sušmėžavo prieš jo akis. - Kur badas, ten laisvės nėra. Jūs jau 
nebejaučiate alkio, tėve. Ar jūs jau laisvas?“ 

— Gerai įsižiūrėkite, vaikai. 

Tas balsas. 

— Tai nusikaltėliai. Gerai įsižiūrėkite. - Pirmą kartą Arnau teikė- 
si pažvelgti į žmones, besibūriuojančius priešais lavonus. Baronienė 
ir trys jos povaikiai žiūrėjo į subjaurotą Bernato Estanjolio veidą. 
Arnau žvilgsnis įsmigo į Margaritos kojas; paskui jis pažvelgė jai į 
veidą. Jo pusbroliai ir pusseserė buvo išblyškę, bet baronienė šyp- 
sojosi ir žvelgė į jį, tiesiai į jį. Arnau drebėdamas atsistojo. - Jie ne- 
verti būti barseloniečiais, - išgirdo sakant Izabelę. Jo nagai susmigo 
į delnus, veidas persikreipė, o apatinė lūpa ėmė virpėti. Baronienė 
toliau šypsojosi. — Ko gi kito buvo galima tikėtis iš pabėgusio bau- 
džiauninko? 

Arnau metėsi ant baronienės, bet tarp jų įsiterpė kareivis. Arnau 
atsitrenkė į jį. 

— Kas tau, berniuk? — Kareivis žvelgė Arnau tiesiai į akis. - Aš 
to nedaryčiau, - patarė jam. Arnau pamėgino išsisukti nuo karei- 
vio, bet šis sugriebė jam už rankos. Izabelė jau nebesišypsojo, stovė- 
jo išdidi, karingai iškėlusi galvą. - Aš to nedaryčiau, tu prisišauksi 
bėdą, — vėl pasigirdo vyro žodžiai. Arnau pakėlė akis. - Jis miręs, — 
neatlyžo kareivis, —- o tu ne. Sėskis, berniuk. - Kareivis pastebėjo, 
kad Arnau šiek tiek aprimo. - Sėskis, - paragino vėl. 

— Gerai įsižiūrėkite, vaikai. - Baronienė vėl šypsojosi. - Rytoj vėl 
čia ateisime. Pakaruokliai kabos visų akyse, kol supus, kaip ir dera 
pabėgusiems nusikaltėliams. 

Arnau apatinė lūpa nenumaldomai virpėjo. Jis toliau žvelgė į 
Puigus, kol baronienė nusprendė atsukti jam nugarą. 

„Kada nors... kada nors pamatysiu ir tave mirusią... pamatysiu 
jus visus mirusius“, - davė sau žodį. Arnau neapykanta vijosi baro- 
nienę ir jos povaikius per visą Blato aikštę. Ji sakė, kad rytoj vėl ateis. 
Arnau pakėlė akis į savo tėvą. 

„Prisiekiu Dievu, kad jie daugiau nedžiūgaus žiūrėdami į mano 
tėvo lavoną, bet kaip? - Kareivio batai vėl sušmėžavo jam prieš 
akis. —- Tėve, tu nesupūsi kabodamas ant šios virvės“ 

Nuo tos akimirkos Arnau ištisas valandas mąstė, kaip paslėpti 
tėvo lavoną, bet visos jam į galvą ateinančios mintys suduždavo į 
žingsniuojančius pro šalį batus. Nepastebėtas jis negalėjo jo net nu- 
kabinti, o naktį jie uždegs deglus... uždegs deglus... uždegs deglus. 
Kaip tik tą akimirką aikštėje pasirodė Žoanas išblyškusiu, beveik 
marmuriniu veidu, užtinusiomis ir paraudusiomis akimis ir pavar- 
gusia eisena. Arnau pakilo, ir Žoanas priėjęs puolė jam į glėbį. 

— Arnau... aš... — išlemeno. 

— Gerai paklausyk, — pertraukė jį Arnau apkabindamas. — Tik 
nenustok verkti. - „Aš ir negalėčiau, Arnau“, — pagalvojo Žoanas, 
nustebintas brolio tono. - Šį vakarą dešimtą valandą pasislėpk ir 
lauk manęs Jūros gatvės ir aikštės kampe. Tik žiūrėk, kad niekas ta- 
vęs nepamatytų. Atsinešk... atsinešk antklodę, pačią didžiausią, ko- 
kią tik rasi Perės namuose. O dabar eik. 

— Bet... 

— Eik, Žoanai. Nenoriu, kad kristum kareiviams į akis. 

Arnau teko pastumti brolį, kad išsivaduotų iš jo glėbio. Žoano 
akys įsmigo į Arnau veidą, paskui vėl pažvelgė į Bernatą. Berniukas 
drebėjo. 

— Eik, Žoanai! - sušnabždėjo Arnau. 

Tą naktį, kai po aikštę jau niekas nebevaikščiojo ir tik pakartųjų 
giminės budėjo prie jų kojų, pasikeitė sargyba, ir naujieji kareiviai, 
nustoję marširuoti priešais lavonus, susėdo aplink laužą, užkurtą 
viename vežimų eilės gale. Viskas skendėjo tyloje ir aplink jau tvy- 
rojo gaivi nakties vėsa. Arnau atsistojo ir praėjo pro kareivius, slėp- 
damas veidą. 

— Einu pasiimti antklodės, - pasakė. 

Vienas iš kareivių kreivai dėbtelėjo į jį. 

Arnau perėjo Blato aikštę iki Jūros gatvės ir stabtelėjo svarstyda- 
mas, kur Žoanas. Artinosi sutarta valanda, jis jau turėjo pasirodyti. 
Arnau sušvilpė. Ir toliau viešpatavo tyla. 

— Žoanai? — išdrįso pašaukti. 

Iš vienų namų prieangio išniro šešėlis. 

— Arnau? - pasigirdo naktyje. | 

— Aišku, čia aš. — Už kelių metrų pasigirdo Žoano atodūsis. — 
O ką tu manei? Kodėl neatsiliepei? 

— Labai tamsu, — teištarė Žoanas. 

— Ar atsinešei antklodę? — Šešėlis pakėlė kažkokį ryšulį. — Gerai, 
aš pasakiau, kad einu jos pasiimti. Apsigaubk ja ir sėskis į mano vie- 
tą. Eik pasistiebęs, kad atrodytum aukštesnis. 

— Ką tu sugalvojai? 

— Aš jį sudeginsiu, — atsakė Arnau, kai Žoanas jau buvo šalia. — 
Tu užimsi mano vietą. Kareiviai turi manyti, kad tai aš. Tik atsisėsk 
po... tik atsisėsk į mano vietą ir sėdėk, daugiau nieko. Tiesiog užsi- 
denk veidą. Ir nė nekrustelk. Kad ir ką matytum, kad ir kas atsitik- 
tų, supratai? — Arnau nelaukė, kol Žoanas atsakys. — Kai viskas bus 
baigta, tu būsi aš, tu būsi Arnau Estanjolis ir pasakysi, kad tavo tėvas 
neturėjo jokio kito vaiko. Supratai? Jei kareiviai tavęs klaus... 

— Arnau. 

— Ką? 

— Aš neišdrįsiu. 

— Ką? 

— Aš neišdrįsiu. Jie atskleis apgaulę. Kai pamatys tėvą... 

— Tu nori matyti jį pūvantį? Nori matyti, kaip jis kabo prie miesto 
vartų, kaip varnos ir kirminai doroja jo kūną? 

Arnau kelias akimirkas palūkėjo, kol brolio vaizduotėje iškils to- 
kia scena. 

— Gal nori, kad baronienė ir toliau juoktųsi iš mūsų tėvo... net ir 
mirusio? 

— Ar tai nebus nuodėmė? - staiga paklausė Žoanas. 

Arnau naktyje bandė įžiūrėti savo brolį, bet matė tik šešėlį. 

— Jis tik badavo. Nežinau, ar tai nuodėmė, bet aš neleisiu, kad 
mūsų tėvas supūtų kabodamas ant virvės. Aš pats viską padarysiu. 
Jei nori man padėti, tik apsisiausk antklode, ir viskas. O jei nenori... 

Daugiau netaręs nė žodžio, Arnau patraukė Jūros gatve žemyn, 
o Žoanas nužingsniavo į Blato aikštę, apsisiautęs antklode ir įsmei- 
gęs akis į Bernatą, vieną iš dešimties virš vežimų eilės kabančių vai- 
duoklių, blausiai apšviestų kareivių laužo atšvaitų. Žoanas nenorėjo 
matyti jo veido, nenorėjo žvelgti į tą pamėlusį nukarusį liežuvį, bet 
išdavikės akys nepakluso jo valiai ir jis negalėjo atplėšti žvilgsnio 
nuo Bernato. Kareiviai matė jį artėjant. Tuo metu Arnau nubėgo į 
Perės namus. Susirado odmaišį ir išpylė iš jo vandenį; paskui pripylė 
jį žibintų aliejaus. Perė su žmona, sėdėdami prie židinio, stebėjo, ką 
jis daro. 

— Manęs daugiau nėra, — tarė jiems Arnau vos girdimu balsu, at- 
siklaupdamas prieš juos ir paimdamas meiliai žvelgiančios į jį senu- 
tės ranką. - Manimi bus Žoanas. Mano tėvas turėjo tik vieną vaiką. 
Saugokit jį, jei kas atsitiktų. 

— Bet Arnau... - pratarė Perė. 

— Ššš, — nutildė jį Arnau. 

— Ką tu ketini daryti, sūnau? - neatlyžo senukas. 

— Aš turiu tai padaryti, — atsakė jam Arnau stodamasis. 

„Manęs nėra. Aš Arnau Estanjolis. - Kareiviai toliau jį stebė- 
jo. - Sudeginti lavoną tikriausiai nuodėmė, - galvojo Žoanas. Ber- 
natas žvelgė į jį! Žoanas stabtelėjo už kelių metrų nuo pakaruoklio. 
Jis žvelgė į jį! - Tai sugalvojo Arnau“ 

— Ar kas nutiko, berniuk? — Vienas iš kareivių jau ketino stotis. 

— Nieko, - atsakė Žoanas, artėdamas link negyvų akių, klausia- 
mai žvelgiančių į jį. 

Arnau pasiėmė žibintą ir išbėgo į gatvę. Susirado purvo ir išsi- 
tepliojo veidą. Tėvas jam tiek kartų pasakojo, kaip jie atkeliavo į šį, 
dabar jį pražudžiusį, miestą. Berniukas aplenkė Blato aikštę Ljeto 
ir Koretcherijos gatvėmis ir galiausiai atsidūrė Tapinerijos gatvėje, 
visai šalia pakaruoklių vežimų eilės. Žoanas sėdėjo po tėvo kūnu, 
tramdydamas drebulį, galintį jį išduoti. 

Arnau gatvėje paslėpė žibintą, persimetė per petį odmaišį ir ėmė 
artėti prie vežimų eilės galo, prisišliejusio prie vietininko rūmų sie- 
nos. Bernatas kabojo virš ketvirtojo vežimo, o kareiviai toliau šne- 
kučiavosi susėdę aplink laužą kitame gale. Jis lėtai praėjo pirmuosius 
vežimus. Kai pasiekė antrąjį, į jį žvilgtelėjo moteris užputusiomis 

nuo verksmo akimis. Arnau stabtelėjo, bet moteris nusuko žvilgsnį 
ir sielvartavo toliau. Berniukas užsiropštė ant vežimo, virš kurio ka- 
bojo tėvas. Žoanas išgirdo jį ir atsisuko. 

— Nežiūrėk! — Brolio akys nustojo tyrinėti tamsą. — Ir pasistenk 
taip nedrebėti, - sušnabždėjo Arnau. 

Jis atsistojo, kad pasiektų Bernato kūną, bet išgirdęs kažkokius 
garsus vėl buvo priverstas atsigulti. Palaukė kelias akimirkas ir vėl 
atsistojo. Vėl krūptelėjo nuo garso, bet šįkart liko ant kojų. Kareiviai 
ir toliau sau plepėjo. Arnau pakėlė odmaišį ir ėmė laistyti alieju- 
mi tėvo lavoną. Jo galva buvo gana aukštai, taigi jis kiek galėdamas 
pasistiebė ir smarkiai spūstelėjo odmaišį, kad iš jo ištrykštų aliejus. 
Klampaus skysčio srovė ėmė gertis į Bernato plaukus. Kai aliejaus 
nebeliko, Arnau grįžo tuo pačiu keliu į Tapinerijos gatvę. 

Jis turės tik vieną progą. Žibintą Arnau laikė už nugaros, slėp- 
damas blausią švieselę. „Turiu padegti iš pirmo karto“ Jis pažvelgė į 
kareivius. Dabar jau ir pats drebėjo. Giliai įkvėpė ir ryžtingai įžengė 
į aikštę. Bernatas su Žoanu buvo už kokių dešimties žingsnių. Ar- 
nau atidengė liepsną, ir ji atgijo. Žibintas taip sušvito Blato aikštėje, 
kad jam pasirodė, jog išaušo rytas. Kareiviai sužiuro į jį. Arnau jau 
ketino dėti į kojas, bet staiga suvokė, kad nė vienas iš jų nė negal- 
voja krustelti. „Kodėl jie turėtų tai daryti? Juk nė nenumano, kad 
ruošiuosi sudeginti tėvą. Savo tėvą!“ Žibintas sudrebėjo jo rankoj. 
Lydimas kareivių žvilgsnių, jis nužingsniavo iki tos vietos, kur sėdė- 
jo Žoanas. Niekas nė nesujudėjo. Arnau sustojo prie tėvo lavono ir 
paskutinį kartą pažvelgė į jį. Žvilgantis aliejus buvo paslėpęs baimę 
ir skausmą, iki tol atsispindėjusius tėvo veide. 

Arnau sviedė žibintą į lavoną, ir Bernatas užsiliepsnojo. Karei- 
viai, ūmai atsisukę į liepsnas, pašoko ir puolė įkandin Arnau. Tai, 
kas liko iš žibinto, nukrito ant vežimo, ant kurio nuo Bernato kūno 
buvo prilašėję aliejaus, ir vežimas taip pat užsiplieskė. 

— Ei! — girdėjo jis šaukiant kareivius. 

Arnau jau ketino bėgti iš aikštės, bet sumojo, kad Žoanas tebe- 
sėdi prie vežimo, nuo galvos iki kojų apsisiautęs antklode, lyg suak- 
menėjęs. Kiti gedintieji tylomis stebėjo liepsnas, nugrimzdę į savo 
sielvartą. 

— Stot! Stot, karaliaus vardu! 

— Traukis, Žoanai! — Arnau atsigręžė į kareivius, kurie jau bėgo 
jo link. — Traukis! Tu apdegsi! 

Jis negalėjo palikti Žoano čia sėdinčio. Ant žemės išsiliejusio alie- 
jaus srovelė artėjo prie drebančios brolio figūros. Arnau jau ruošėsi 
jį nutempti, bet tarp jų įsiterpė viena iki tol nematyta moteris. 

— Bėk, - paragino ji Arnau. 

Arnau išsprūdo iš pirmojo kareivio rankos ir išbėgo iš aikštės. 
Pasileido Borijos gatve Nou vartų link, lydimas jį besivejančių ka- 
reivių riksmų. Kuo ilgiau jie jį vysis, tuo vėliau sugrįš prie jo tėvo 
ir užgesins ugnį, mąstė jis bėgdamas. Nebejauni kareiviai su savo 
ekipuote niekaip nebūtų paviję berniūkščio, kuris bėgo taip, lyg jam 
sviltų padai. 

— Karaliaus vardu! - girdėjo jis sau už nugaros. 

Pro jo dešinę ausį kažkas prašvilpė. Arnau girdėjo, kaip ietis smi- 
go į žemę priešais jį. Vienu atokvėpiu jis perbėgo Ljanos gatvę, o 
ietys vis švilpė pro šalį, prabėgo pro Bernato Markuso koplyčios fa- 
sadą ir atsidūrė Karderso gatvėje. Kareivių riksmai pamažu nutolo. 
Jis negalėjo bėgti toliau, prie Nou vartų, nes ten tikriausiai budėjo 
dar daugiau kareivių. Bėgdamas žemyn, jūros link, jis galėjo nusi- 
gauti iki Švč. Mergelės Marijos bažnyčios; kildamas aukštyn, į kalną, 
galėjo pasiekti Les Pueljeso Šv. Petro bažnyčią, bet paskui vėl būtų 
atsitrenkęs į sienas. 

Jis pasirinko jūrą ir nubėgo jos link. Aplenkė Šv. Augustino vie- 
nuolyną ir pradingo už Merkadalio kvartalo atsiveriančių gatvių 
labirinte; šokinėjo per tvoras, trypė daržus ir visą laiką žvalgėsi še- 
šėlių. Įsitikinęs, kad jo žingsnius lydi tik aidas, sulėtino greitį. Toliau 
bėgdamas Rek Komtalio kryptimi nusigavo iki Pla den Ljulio, kur 
stovėjo Šv. Klaros vienuolynas, o iš ten be vargo pasiekė Borno aikš- 
tę ir gatvę, kur buvo jo bažnyčia, jo prieglobstis. Kai jis jau ruošėsi 
bėgti link durų kylančiais mediniais laiptais, staiga kai kas patraukė 
jo dėmesį: žibintas, numestas ant žemės, kurio menkutė liepsnelė 
ruseno iš paskutiniųjų. Jis atidžiai apžvelgė blausiai apšviestą aplin- 
ką ir netrukus išvydo sargybinio figūrą, taip pat gulinčią ant žemės, 
nejudrią, ir kraujo srovelę, tekančią pro jo lūpų kampučius. 

Jo širdis ėmė daužytis. Kodėl? To sargybinio darbas buvo saugoti 
bažnyčią. Kas ir kodėl galėjo tai padaryti? Mergelė! Švenčiausiojo 
koplyčia! Bastaišų skrynelė! 

Arnau nedvejojo. Jo tėvas jau buvo nubaustas mirti, ir jis nega- 
lėjo leisti, kad dar būtų paniekinta ir jo motina. Pro praviras duris 
tyliai įsmuko į bažnyčią ir patraukė prie deambulatorijaus. Švč. Sa- 
kramento koplyčia buvo jam iš kairės, ir ją nuo jo skyrė erdvė tarp 
dviejų kontraforsų. Jis perėjo bažnyčią ir pasislėpė už vienos iš di- 
džiojo altoriaus kolonų. Iš ten girdėjo garsus, sklindančius iš koply- 
čios, bet kol kas jos nematė. Nusėlino prie kitos kolonos, ir dabar jau 
pro kolonų tarpą jam prieš akis stojo koplyčia, kaip visada apšviesta 
daugybės degančių žvakių. 

Iš koplyčios per grotas lipo žmogus. Arnau pažvelgė į Mergelę. 
Atrodė, niekas nepaliesta. "Tada kas? Jis akimirksniu nukreipė žvilgs- 
nį į koplyčios vidų. Bastaišų skrynelė buvo išplėšta. Vagiui lipant, 
Arnau pasigirdo, kad sužvangėjo monetos, kurias bastaišai dėjo į tą 
skrynelę savo našlaičiams ir našlėms. 

— Vagis! — suriko jis, puldamas prie koplyčios grotų. 

Jis vienu šuoliu užšoko ant grotų ir trenkė žmogui į krūtinę. Nu- 
stebęs vagis garsiai šlumštelėjo ant žemės. Arnau nespėjo nė atsi- 
peikėti, kai vyras staiga atsistojo ir atsivėdėjęs smogė kumščiu jam į 
veidą. Arnau griuvo aukštielninkas ant bažnyčios grindų. 


atyt, pargriuvo sprukdamas, išplėšęs bastaišų skry- 
nelę, - paskelbė vienas iš karaliaus pareigūnų, stovė- 


damas šalia Arnau, kuris tebebuvo be sąmonės. 

Tėvas Albertas papurtė galvą. Kaip Arnau galėjo taip niekšin- 
gai pasielgti? Bastaišų skrynelė Švč. Sakramento koplyčioje, prie jo 
Mergelės! Kareiviai jam tai pranešė likus porai valandų iki aušros. 

— Negali būti, - sumurmėjo pats sau. 

— Tikrai, tėve, - neatlyžo pareigūnas. - Berniukas turėjo šitą 
maišelį, - pridūrė rodydamas maišelį su Grau pinigais, skirtais ka- 
lėjimo prižiūrėtojams ir kaliniams. — Ką berniukas ketino daryti su 
tokia suma pinigų? 

— Ojo veidas? - įsiterpė kitas kareivis. - Kam teptis veidą purvu, 
jei neketini nieko apiplėšti? 

Tėvas Albertas vėl papurtė galvą, įsmeigęs akis į maišelį, atkištą pri- 
žiūrėtojo. Ką jis čia veikė tokiu nakties metu? Iš kur gavo tą maišelį? 

— Ką darysite? - paklausė jis pareigūnų, matydamas, kad šie kelia 
Arnau nuo grindų. 

— Nuvesim į kalėjimą. 

— Jokiu būdu, - pasigirdo žodžiai, kuriuos jis ištarė pats sau. 

Galbūt... galbūt visa tai galima kaip nors paaiškinti. Negali būti, 
kad Arnau kėsinosi išplėšti bastaišų skrynelę. Tik ne Arnau. 

— Jis vagis, tėve. 

— Tai turės nuspręsti teismas. 

— Ir nuspręs, — patvirtino pareigūnas, kareiviams laikant Arnau 
už pažastų. — Bet jis palauks bausmės kalėjime. 

— Jei jis ir turi sėsti į kalėjimą, tai tik į vyskupijos, — tarė dva- 
sininkas. - Nusikaltimas buvo įvykdytas šventoje vietoje, todėl tai 
Bažnyčios, o ne vietininko reikalas. | | 

Pareigūnas pažvelgė į kareivius ir į Arnau ir bejėgiškai mostelė- 
jęs ranka davė įsakymą palikti vaiką ant grindų. Kareiviai jį įvykdė 
numesdami berniuką ant žemės. Kai jis smarkiai trenkėsi veidu į 
žemę, jų lūpose pasirodė ciniškos šypsenos. Tėvas Albertas piktai 
dėbtelėjo į juos. į 

— Atgaivinkite jį, - pareikalavo tėvas Albertas, išsitraukdamas 
koplyčios raktus, o tada atrakino ją ir įėjo į vidų. - Noriu išgirsti, ką 
pasakys berniukas. 

Jis priėjo prie bastaišų skrynelės, kurios visos trys spynos buvo 
išlaužtos, ir įsitikino, kad ji tuščia. Daugiau koplyčioje nieko netrū- 
ko ir niekas nebuvo sudaužyta. „Kas čia atsitiko, Mergele? - nebyliai 
paklausė jis. - Kaip tu leidai Arnau įvykdyti nusikaltimą?“ Jis išgir- 
čios kaip tik tuo metu, kai į bažnyčią ėmė rinktis bastaišai, kuriems 
jau buvo pranešta apie jų skrynelės išplėšimą. 

Nuo ledinio vandens Arnau atsipeikėjo ir pamatė, kad yra ap- 
suptas kareivių. Jo ausyse vėl nuaidėjo ieties švilpesys Borijos aikš- 
tėje. Jis bėgo nuo jų. Kaip jiems pavyko jį pasivyti? Gal jis pargriu- 
vo? Kareivių veidai palinko prie jo. Jo tėvas dega! Jam reikia bėgti! 
Arnau pašoko ir stumtelėjo vieną iš kareivių, bet jie be vargo jį 
sulaikė. 

Tėvas Albertas sugniuždytas stebėjo berniuko pastangas išsprūs- 
ti iš kareivių rankų. 

— Jūs dar norite ką nors išgirsti, tėve? — ironiškai išrėžė pareigū- 
nas. — Šitos išpažinties jums negana? — neatlyžo rodydamas ranka į 
besiplėšantį Arnau. 

Tėvas Albertas užsidengė veidą rankomis ir atsiduso. Paskui pa- 
vargusiu žingsniu patraukė ten, kur kareiviai laikė Arnau. 

— Kodėl taip padarei? — paklausė atsistojęs priešais jį. - Juk Žinai, 
kad tai tavo draugų bastaišų skrynelė. Iš tų pinigų jie padeda vargs- 

tančioms savo cecho našlėms ir našlaičiams, laidoja savo mirusiuo- 
sius, daro labdaringus darbus, puošia tavo motiną Mergelę ir keičia 
žvakes, kad koplyčioje būtų šviesu. Kodėl taip padarei, Arnau? 

Pamatęs šalia dvasininką, Arnau nusiramino, bet ką jis čia veikia? 
Bastaišų skrynelė, vagis! Tasai jam trenkė, bet kas dar atsitiko? Pla- 
čiai išplėstomis akimis jis apsidairė aplinkui. Pro kareivius į jį žvelgė 
begalė pažįstamų veidų, laukiančių atsakymo. Jis atpažino Ramoną 
ir Mažylį Ramoną, Perę, Žaumę, Žoaną, kuris stiebdamasis bandė 
pamatyti, kas dedasi, Sebastiją ir jo sūnų Bastianetą ir daugelį kitų, 
kuriems jis dalijo vandenį ir su kuriais kartu patyrė nepamirštamų 
akimirkų osto žygyje į Kreikselį. Jie kaltina jį! Štai kaip! 

— Aš ne... - išlemeno. 

Pareigūnas pakėlė jam prie akių maišelį su Grau pinigais, ir Ar- 
nau pagraibė ranka tą vietą, kur jie turėjo būti. Jis nenorėjo paslėpti 
jų po čiužiniu, kad baronienė neaptiktų ir neapkaltintų Žoano, o 
dabar... Prakeiktas Grau! Prakeiktas maišelis! 

— Ar šito tu ieškai? — išrėžė pareigūnas. 

Tarp bastaišų kilo šurmulys. 

— Tai ne aš, tėve, - gynėsi Arnau. 

Pareigūnas nusikvatojo, o jam pavymui ir kareiviai. 

— Ramonai, tai ne aš. Prisiekiu, - pakartojo Arnau, žvelgdamas 
tiesiai į bastaišą. 

— Tada ką tu čia veikei naktį? Iš kur gavai šitą maišelį? Kodėl ban- 
dei pasprukti? Kodėl išsitepliojai veidą purvu? 

Arnau palietė ranka veidą. Purvas buvo išdžiūvęs. 

Maišelis! Pareigūnas tik siūbavo maišelį prieš jo akis ir tylėjo. 
Tuo metu ėmė rinktis vis daugiau bastaišų, ir jie tyliai pasakojo vieni 
kitiems, kas atsitiko. Arnau žvelgė į siūbuojantį maišelį. Prakeiktas 
maišelis! Paskui priėjo prie kunigo. 

— Čia buvo vienas žmogus, — tarė jam. — Aš bandžiau jį sulaikyti, 
bet man nepavyko. Jis buvo labai stiprus. 

Deambulatorijuje vėl nuaidėjo nepatiklus pareigūno kvatojimas. 

— Arnau, - paragino tėvas Albertas, - atsakyk į pareigūno 
klausimus. 

— Ne... negaliu, - prisipažino užsitraukdamas pareigūnų ir karei- 
vių pašaipas ir sukeldamas sąmyšį bastaišų būryje. 

Tėvas Albertas tylėjo įsmeigęs į Arnau akis. Kiek kartų jis buvo 
žinti savo nuodėmes? „Negaliu, - sakydavo jie su baime veide, - jei 
kas nors sužinotų...“ Tas tiesa, galvodavo tada dvasininkas, jei iškiltų 
aikštėn visos jų vagystės, nesantuokiniai ryšiai ar šventvagystės, jie 
galėtų būti suimti, ir tada kunigui tekdavo juos įkalbinėti prisieki- 
nėjant amžinai saugoti paslaptį, kol jų sąžinė atsiverdavo Dievui ir 
atleidimui. 

— O man vienam papasakotum? — paklausė jo. 

Arnau linktelėjo, ir dvasininkas mostelėjo jam ranka į Švč. Sakra- 
mento koplyčią. 

— Jūs palaukite čia, - tarė jis kitiems. 

— Tai bastaišų skrynelė, - pasigirdo kareiviams už nugarų. — Tu- 
rėtų eiti ir vienas iš bastaišų. 

Tėvas Albertas pritarė žvelgdamas į Arnau. 

— Ramonas? - pasiūlė jam. 

Berniukas vėl linktelėjo galvą, ir visi trys įžengė į koplyčią. Ten 
jis išliejo viską, ką laikė širdy. Papasakojo apie arklininką Tomą, apie 
savo tėvą, apie Grau maišelį, apie baronienės pavedimą, apie maiš- 
tą, apie mirties bausmę, apie ugnį... apie gaudynes, apie skrynelę 
išplėšusį vagį ir savo bevaises grumtynes. Prisipažino bijantis, kad 
nepaaiškėtų, jog tai Grau maišelis, ir kad jo nesuimtų už tėvo lavono 
padegimą. 

Pokalbis užtruko ilgai. Arnau nesugebėjo apibūdinti jam tren- 
kusio vyro; buvo tamsu, pasakojo atsakydamas į abiejų klausimus, 
bet jis buvo tvirtas ir stiprus, tai jau tikrai. Galiausiai kunigas su 
bastaišu susižvalgė; jie tikėjo berniuku, bet kaip įrodyti prie ko- 
plyčios besišnabždantiems žmonėms, kad tai ne jo darbas? Dva- 
sininkas pažvelgė į Mergelę, pažvelgė į išplėštą skrynelę ir išėjo iš 
koplyčios. 

— Manau, vaikas sako teisybę, - paskelbė nedidelei miniai, lau- 
kiančiai deambulatorijuje. - Aš tikiu, kad jis neišplėšė skrynelės. 
Priešingai, bandė sutrukdyti ją išplėšti. 

Ramonas, išėjęs iš koplyčios jam iš paskos, pritarė. 

— Jei taip, - paklausė pareigūnas, — tada kodėl jis negali atsakyti 
į mano klausimus? 

— Aš žinau priežastis. —- Ramonas vėl palinksėjo. — Ir jos gan įti- 
kinamos. Jei kas netiki manimi, tegu pasako. - Niekas neištarė nė 
žodžio. - O dabar sakykit, kur trys cecho seniūnai? — Trys bastaišai 
žengė į priekį ir priėjo prie tėvo Alberto. - Kiekvienas iš jūsų turite 
po vieną iš trijų raktų, kuriais atrakinama skrynelė, tiesa? —- Seniūnai 
patvirtino. - Ar prisiekiate, kad ši skrynelė buvo atrakinama tik jūsų 
rankomis stebint dešimčiai cecho narių, kaip kad reikalauja nuos- 
tatai? — Seniūnai garsiai prisiekė tokiu pat tonu, kokiu juos tardė 
kunigas. - Ar prisiekiate, kad paskutiniame skrynelės aukų knygos 
įraše nurodyta suma sutampa su ta suma, kuri turėjo būti saugoma 
skrynelėje? — Visi trys seniūnai vėl prisiekė. - O jūs, pareigūne, ar 
prisiekiate, kad čia tas maišelis, kurį turėjo berniukas? — Pareigūnas 
linktelėjo. — Ar prisiekiate, kad maišelio turinys lygiai toks pats kaip 
tada, kai jį suradote? 

— Jūs įžeidinėjate karaliaus Alfonso pareigūną! 

— Prisiekiate ar neprisiekiate? — sušuko kunigas. 

Keli bastaišai priėjo prie pareigūno, žvilgsniais reikalaudami at- 
sakyti. 

— Prisiekiu. 

— Ką gi, - pasakė tėvas Albertas, - dabar nueisiu atnešti skry- 
nelės aukų knygos. Jei šis berniukas vagis, maišely esanti suma turi 
būti tokia pati arba didesnė, nei nurodyta paskutiniame įraše. Jei ji 
mažesnė, reikės juo patikėti. 

Bastaišų minia nuvilnijo pritariamas šurmulys. Dauguma jų žvel- 
gė į Arnau; visi jie buvo gėrę gaivaus vandens iš jo gertuvės. 

Įteikęs koplyčios raktus Ramonui ir liepęs ją užrakinti, tėvas Al- 
bertas nužingsniavo į savo namus atnešti skrynelės aukų knygos, 
kuri pagal bastaišų nuostatus turėjo būti trečio asmens žinioje. Kiek 
siekė jo atmintis, skrynelės turinys negalėjo sutapti su suma, kurią 
Grau įteikdavo kalėjimo prižiūrėtojui už kalinių maitinimą; pirmoji 
turėjo būti kur kas didesnė. Tai būtų nepaneigiamas įrodymas, pa- 
galvojo šypsodamasis. 

Kol tėvas Albertas ėjo paimti knygos ir su ja žingsniavo atgal į 
bažnyčią, Ramonas ėmė rakinti koplyčios grotas ir tada pastebė- 
jo viduje kažką žvilgant. Priėjo arčiau ir neliesdamas atidžiai ap- 

patraukė prie būrio bastaišų, kurie laukė kunigo, apsupę Arnau ir 
kareivius. 

Ramonas pašnabždėjo kažką trims iš jų, ir jie visi nepastebimai 
išėjo iš bažnyčios. 

— Skrynelės aukų knygoje įrašyta, - paskelbė tėvas Albertas, ro- 
dydamas ją trims cecho seniūnams, kad šie įsitikintų jo žodžiais, — 
kad joje buvo septyniasdešimt keturios sidabro monetos ir penki 
soldai. Suskaičiuokit, kiek yra maišelyje, - pridūrė kreipdamasis į 
pareigūną. 

Prieš atrišdamas maišelį pareigūnas papurtė galvą. Ten negalėjo 
būti septyniasdešimt keturių sidabro monetų. 

— Trylika sidabro monetų, - paskelbė. - Bet, - sušuko, - galbūt 
berniukas turėjo bendrą ir tas pasiėmė trūkstamą sumą. 

— O kodėl bendras turėjo palikti Arnau trylika sidabrinių? — pa- 
klausė vienas bastaišas. 

Šią pastabą palydėjo pritariamas šurmulys. 

Pareigūnas pažvelgė į bastaišus. Per neapdairumą, jau žiojosi 
atsakyti, skubėdamas, iš susijaudinimo, bet kas iš to? Kai kurie iš 
bastaišų jau buvo priėję prie Arnau ir tapšnojo jam per nugarą arba 
taršė plaukus. 

— Bet jei ne berniukas, tai kas? — paklausė pareigūnas. 

— Numanau kas, - iš už didžiojo altoriaus pasigirdo Ramono at- 
sakymas. Ramonui už nugaros du bastaišai, su kuriais jis buvo kal- 
bėjęs, įsiręžę tempė apkūnų vyrą. 

— Ko gero, jis, - tarė kažkuris iš bastaišų būrio. 

— Tai buvo šitas žmogus! - tuo pat metu sušuko Arnau. 

Bastaišas Maljorkis jau seniai kėlė visiems daug rūpesčių, kol 
cecho seniūnai sužinojo jį turint sugulovę ir pašalino iš cecho. 
Nė vienas bastaišas neturėjo teisės palaikyti nesantuokinių ryšių. 
Taip pat ir jų žmonos; tokiais atvejais bastaišas buvo išmetamas 
iš cecho. 

— Ką kalba šitas vaikas? — suriko Maljorkis, įtemptas į deambu- 
latorijų. 

— Jis kaltina tave išplėšus bastaišų skrynelę, - atsakė tėvas Al- 
bertas. 

— Meluoja! 


176 


Dvasininkas akimis sugavo Ramono žvilgsnį, ir bastaišas pritar- 
damas nežymiai linktelėjo galvą. 

— Aš taip pat tave kaltinu! — suriko kunigas, rodydamas į jį. 

— Jis irgi meluoja. 

— Turėsi progą tai įrodyti Santes Kreuso vienuolyno katile. 

Nusikaltimas buvo įvykdytas bažnyčioje, o Taikos ir paliaubų 
statutas skelbė, kad tokiais atvejais nekaltumas turi būti įrodomas 
per išbandymą karštu vandeniu. 

Maljorkis išblyško. Abu pareigūnai ir kareiviai nustebę sužiuro į 
kunigą, bet šis jiems gestu paliepė tylėti. Išbandymas karštu vande- 
niu jau niekam nebebuvo taikomas, bet dvasininkai iki šiol dažnai 
griebdavosi grasinimų panardinti įtariamojo galūnes į katilą su ver- 
dančiu vandeniu. 

Tėvas Albertas primerkė akis ir pažvelgė į Maljorkį. 

— Jei mudu su berniuku meluojame, tu tikrai iškęsi neprisipaži- 
nęs, kai tavo rankos ir kojos virs vandeny. 

— Aš nekaltas, - burbtelėjo Maljorkis. 

— Aš tau sakau, kad turėsi progą tai įrodyti, - pakartojo kunigas. 

— Jei tu nekaltas, - įsiterpė Ramonas, —- paaiškink mums, iš kur 
koplyčioje atsirado tavo durklas. 

Maljorkis atsisuko į Ramoną. 

— Tai klasta! - paskubomis išbėrė. - Matyt, kas nors tyčia jį pa- 
dėjo, kad suverstų man kaltę. Berniukas! Tikrai jis! 

Tėvas Albertas vėl atidarė Švč. Sakramento koplyčios grotas ir 
išėjo su durklu. 

— Ar čia tavo durklas? — paklausė kišdamas šį jam prie veido. 

— Ne... ne. 

Cecho seniūnai ir kai kurie bastaišai priėjo prie kunigo ir paprašė 
leisti apžiūrėti durklą. 

— Tikrai jo, - tarė vienas iš seniūnų, laikydamas durklą rankoje. 

Prieš šešerius metus dėl uoste dažnai kylančių muštynių karalius 
Alfonsas uždraudė bastaišams ir kitiems laisviems uosto darbinin- 
kams nešiotis mačetes ir panašius ginklus. Vienintelis leistinas gin- 
klas buvo bukas durklas. Maljorkis, kuris didžiavosi savo nuostabiu 
durklu aštriu galu, nenorėjo paisyti karaliaus įsakymo ir vis rody- 
davo durklą kitiems, teisindamasis dėl savo nepaklusnumo. Tik pa- 

grasinus pašalinti jį iš cecho galiausiai sutiko nunešti durklą į kalvę 
nugludinti. 

— Melagis! - pratrūko vienas iš bastaišų. 

— Vagis! - suriko kitas. 

— Kažkas jį padėjo, kad suverstų man kaltę! - užginčijo Maljor- 
kis, priešindamasis dviem jį bandantiems sulaikyti vyrams. 

Tada pasirodė trečiasis bastaišas, išėjęs su Ramonu ieškoti Mal- 
jorkio ir jau iškrėtęs pastarojo namus ieškodamas pinigų. 

— Štai! — sušuko pakeldamas maišelį ir įteikdamas kunigui, o tas 
perdavė jį pareigūnui. 

— Septyniasdešimt keturi sidabriniai ir penki soldai, - paskelbė 
pareigūnas, suskaičiavęs jo turinį. 

Pareigūnui skaičiuojant bastaišai pamažu iš visų pusių apsupo 
Maljorkį. Nė vienas iš jų neturėjo tiek pinigų. Kai pinigai buvo su- 
skaičiuoti, jie puolė ant vagies. Buvo ir užgaulių žodžių, ir spyrių, ir 
kumščių, ir spjūvių. Kareiviai laikėsi nuošalyje, o pareigūnas, žvelg- 
damas į tėvą Albertą, patraukė pečiais. 

— Mes Dievo namuose! — sušuko dvasininkas, mėgindamas ati- 
traukti 'bastaišus nuo kaltininko. - Mes Dievo namuose! — toliau 
šaukė, kol prasibrovė iki Maljorkio, susirietusio ant grindų. — Šitas 
žmogus vagis, tas teisybė, ir, negana to, bailys, bet jis nusipelno teis- 
mo. Jūs negalite elgtis kaip nusikaltėliai. Nuveskit jį pas vyskupą, — 
paliepė pareigūnui. 

Kunigui kreipiantis į pareigūną, kažkas vėl spyrė Maljorkiui. Ka- 
reiviams jį keliant ir išvedant daug kas spjaudė į jį. 


Kareiviams išvedus Maljorkį iš Švč. Mergelės Marijos bažnyčios, 
bastaišai priėjo prie Arnau ir šypsodamiesi jo atsiprašė. Vėliau visi 
ėmė skirstytis namo. Galiausiai priešais vėl atdarą Švč. Sakramento 
koplyčią liko stovėti tik tėvas Albertas, Arnau, trys cecho seniūnai ir 
dešimt liudytojų, kurių reikalavo nuostatai tais atvejais, kai prireik- 
davo rakinti bastaišų skrynelę. 

Kunigas sužėrė į skrynelę pinigus ir parašė knygoje apie nakties 
atsitikimą. Jau buvo išaušę ir vienas bastaišas išsiųstas pas šaltkalvį, 
kad jis pakeistų tris spynas naujomis. Visi turėjo laukti, kol skrynelė 
vėl bus užrakinta. 

Tėvas Albertas uždėjo ranką Arnau ant peties. Tik tada prisimi- 
nė jį sėdintį po Bernato lavonu, kabančiu ant virvės. Kunigas nuvijo 
mintis apie ugnį. Juk jis tik vaikas. Pažvelgė į Mergelę. „Jis būtų su- 
puvęs prie miesto vartų, - tylomis jai pasakė, - tad koks skirtumas! 
Jis tik berniukas, kuris dabar jau nieko nebeturi: nei tėvo, nei darbo, 
iš kurio galėtų prasimaitinti..:“ 

— Manau, - staiga nusprendė, - kad jums derėtų priimti Arnau 
Estanjolį į savo cechą. 

Ramonas nusišypsojo. Aistroms aprimus jis irgi mąstė apie Ar- 
nau išpažintį. Kiti ir pats Arnau nustebę žvelgė į kunigą. 

— Jis dar vaikas, - tarė vienas iš seniūnų. 

— Jis silpnas. Kaip nešios ant pečių krovinius ir akmenis? - pa- 
klausė kitas. 

— Jis per jaunas, —- pridūrė trečiasis. 

Arnau žvelgė į juos visus plačiai išplėstomis akimis. 

— Visa, ką sakote, teisybė, - atsakė kunigas, - bet nei nedidelis 
ūgis, nei menkos jėgos, nei jaunas amžius jam nesutrukdė apginti 
jūsų pinigus. Jei ne jis, skrynelė būtų tuščia. 

Bastaišai kurį laiką įdėmiai žiūrėjo į Arnau. 

— Manau, galėtume pabandyti, - galiausiai tarė Ramonas, - ojei 
nieko neišeis... 

Kažkuris iš būrio jam pritarė. 

— Na, gerai, - galop pasakė vienas iš cecho seniūnų, žiūrėdamas 
į abu savo bičiulius, ir nė vienas jų neprieštaravo. - Priimsime jį iš- 
bandymui. Jei per artimiausius tris mėnesius jis įrodys esąs to vertas, 
taps tikru bastaišu. Gaus algos tiek, kiek užsidirbs. Imk, - pridūrė 
įteikdlamas Arnau Maljorkio durklą, kurį tebelaikė rankoje. - Čia 
tavo bastaišo durklas. Tėve, įrašykite knygoje, kad vaikas neturėtų 
jokių nemalonumų. 

Arnau pajuto, kaip kunigas spustelėjo jam petį. Nesumodamas, 
ką pasakyti, šypsodamasis, jis su dėkingumu žvelgė į bastaišus. Jis 
bastaišas! Jei jį dabar matytų tėvas! 


18 


as jis buvo? Tu jį pažįsti, berniuk? 
-—- Aikštėje tebeaidėjo Arnau persekiojančių kareivių 
| žingsniai ir riksmai „stot“, bet Žoanas jų negirdėjo, jo 
ausyse.traškėjo Bernato lavoną ryjanti liepsna. 

Prie kartuvių budėjęs naktinės pamainos viršininkas papurtė Ar- 
nau ir pakartojo klausimą: 

— Tu jį pažįsti? 

Bet Žoanas neatitraukė akių nuo deglu virstančio žmogaus, su- 
tikusio būti jo tėvu. 

Pareigūnas vėl jį papurtė, kol galiausiai vaikas nieko nereginčio- 
mis akimis ir kalenančiais dantimis pasisuko į jį. 

— Kas jis buvo? Kodėl sudegino tavo tėvą? 

Žoanas net negirdėjo klausimo. Jis ėmė drebėti. 

— Jis negali kalbėti, — įsiterpė moteris, paraginusi Arnau bėgti, 
ta pati, kuri vėliau atplėšė nuo ugnies suakmenėjusį Žoaną, ta pati, 
kuri atpažino Arnau kaip berniuką, visą popietę budėjusį prie pa- 
kartojo. „Jei aš išdrįsčiau padaryti tą patį, - pagalvojo, - mano vyro 
kūnas nepūtų prie sienų, dorojamas paukščių“ Taip, tas berniukas 
padarė tai, ką norėtų padaryti bet kuris iš čia esančiųjų, o pareigū- 
nas... Jis buvo iš naktinės pamainos, taigi negalėjo atpažinti Arnau; 
jam pakaruoklio sūnus buvo tas kitas, sėdėjęs po tėvo kūnu. Moteris 
apkabino Žoaną ir ėmė sūpuoti. 

— Aš turiu sužinoti, kas padegė kūną, — pasiteisino pareigūnas. 

Abu prisidėjo prie žmonių, žvelgiančių į Bernato kūną. 

— Argi tai svarbu? — sušnabždėjo moteris, matydama Žoano kon- 
vulsijas. — Šis vaikas mirtinai išsigandęs ir išbadėjęs. 

Kareivis prisimerkė; paskui lėtai palingavo galvą. Badas! Jis pats 
neteko trumpai tegyvenusio sūnaus: vaikas ėmė blogti, kol galiausiai 
jį pasiglemžė paprasčiausia karštinė. Jo žmona glėbesčiavo jį lygiai 
taip pat kaip ta moteris berniuką. Jis žvelgė į juos: ji verkė, o mažylis 
glaudėsi jai prie krūtinės, lygiai taip pat... 

— Parvesk jį namo, - tarė pareigūnas moteriai. 

— Badas, - sukuždėjo, vėl žvelgdamas į vis dar degantį Bernato 
kūną. — Prakeikti genujiečiai! 


Barselonoje išaušo. 

— Žoanai! — sušuko Arnau, vos pravėręs duris. 

Perė su Marijona, sėdintys prie židinio pirmajame aukšte, jį 
nutildė. 

— Miega, - tarė Marijona. 

Moteris parvedė jį namo ir papasakojo, kas atsitiko. Abu senukai 
nesitraukė nuo jo, kol berniukas pagaliau užmigo, o paskui susėdo 
pasišildyti prie židinio. 

— Kas su jais bus? — paklausė Marijona savo vyro. - Be Bernato 
berniukas neištvers arklidėse. 

„O mudu nepajėgsim jų išlaikyti“, - pagalvojo Perė. Jiems būtų 
buvusi per didelė prabanga neimti iš jų pinigų už kambarį ir valgį. 
Perę nustebino spindinčios Arnau akys. Juk dar vakar jo tėvui buvo 
įvykdyta mirties bausmė. Jis netgi padegė jo kūną; tai jam papasako- 
jo moteris. Iš kur tas spindesys? 

— Aš bastaišas! - paskelbė Arnau, sukdamas prie menkų vaka- 
rykštės vakarienės likučių, jau atšalusių puode. 

Senukai susižvalgė, o paskui pažvelgė į berniuką, valgantį tiesiai 
iš samčio, nugara į juos. Jis buvo toks išbadėjęs! Javų trūkumas nu- 
alino jį kaip ir visą Barseloną. Kaip toks liesas vaikas galėtų ką nors 
nešioti? 

Marijona, žiūrėdama į vyrą, papurtė galvą. 

— Dievas parodys, - atsakė jai Perė. 

— Ką sakot? - paklausė Arnau, atsigręždamas į juos pilna burna. 

— Nieko, sūnau, nieko. 

— Man metas eiti, - tarė Arnau, pasiėmęs sužiedėjusios duonos 
kriaukšlę ir atsikąsdamas. Jo noras paklausti, kas atsitiko aikštėje, 
grūmėsi su nauju lūkesčiu: būti kartu su naujaisiais draugais. Jis ap- 
sisprendė. - Kai Žoanas pabus, pasakykit jam. 


Balandį vėl prasidėjo laivybos metas, nutrūkęs atėjus spaliui. Dienos 
ilgėjo, ir į uostą jau atplaukdavo ir iš jo išplaukdavo didžiuliai laivai, 
bet niekas: nei kapitonai, nei laivų savininkai, nei locmanai, nenorė- 
davo užsibūti pavojingame Barselonos uoste nė akimirka ilgiau, nei 
buvo būtina. 

Nuo smėlėtos pakrantės, dar neprisidėjęs prie ten pat laukian- 
čių bastaišų būrio, Arnau žvelgė į jūrą. Ji visada buvo čia, šalia, bet 
vaikščiodamas su tėvu Arnau, vos žengęs kelis žingsnius, jos jau 
nepastebėdavo. Tą dieną jis žvelgė į ją visai kitaip: dabar jis ketino 
iš jos gyventi. Uoste, be galybės nedidukų laivelių, nuleidę inkarus 
stovėjo du ką tik atplaukę dideli laivai ir šešių milžiniškų karo galerų 
eskadra: kiekvienoje iš galerų buvo po du šimtus šešiasdešimt valčių 
ir dvidešimt šešis irklininkų suolelius. 

Arnau buvo girdėjęs apie tą eskadrą; ją pastatė pats miestas, pa- 
remdamas karalių kare su Genuja, o vadovavo jai ketvirtasis Barse- 
lonos tarėjas Galsera Marketas. Tik pergalė prieš genujiečius galėjo 
vėl atverti prekybos ir maisto tiekimo kelius į kunigaikštystės sosti- 
nę; todėl Barselona karaliui Alfonsui buvo dosni. 

— Tu juk neapsigalvosi, berniuk? — tarė kažkas jam už nugaros. Ar- 
nau atsigręžė ir pamatė vieną iš cecho seniūnų. - Eime, — paragino šis, 
toliau žingsniuodamas ten, kur buvo susibūrę visi kiti cecho nariai. 

Arnau nusekė paskui jį. Jiems priėjus prie būrio bastaišai jį pasi- 
tiko su šypsenomis veiduose. 

— Tai tau bus ne vandenį dalyti, Arnau, - tarė vienas iš jų, ir visi 
kiti nusijuokė. 

— Imk, — atkišo jam Ramonas. — Šita pati mažiausia, kokią tik 
radome ceche. 

Arnau atsargiai paėmė kapsaną. 

— Ji nedūžta! — nusijuokė vienas iš bastaišų, pamatęs, kaip atsar- 
giai Arnau ją laiko. 

„Aišku, kad ne! - pagalvojo Arnau, šypsodamasis bastaišui. — 
Kaip galėtų dužti?“ Užsidėjo ant sprando pagalvėlę, užsimovė ant 
kaktos ją prilaikantį odinį diržą ir vėl nusišypsojo. 

Ramonas patikrino, ar pagalvėlė reikiamoje vietoje. 

— Na štai, — tarė pliaukšteldamas berniukui per petį. - Trūksta 
tik nuospaudos. 

— Kokios nuospaudos?.. - jau klausė Arnau, bet staiga visų cecho 
narių dėmesys nukrypo į atvykstančius aukštus asmenis. 

— Jie nesutaria, — paaiškino vienas iš jų. Visi bastaišai, tarp jų ir 
Arnau, žvelgė ten, kur artėdamas prie pakrantės smėlynų ginčijosi 
būrelis prabangiai apsirengusių vyrų. - Galsera Marketas nori, kad 
pirmiausia būtų pakrautos galeros, o pirkliai - kad būtų iškrauti du 
ką tik atplaukę laivai. Teks palaukti, - paskelbė. 

Vyrai ėmė šurmuliuoti ir dauguma susėdo ant smėlio. Arnau pri- 
sėdo prie Ramono, vis dar su užmaukšlinta ant kaktos kapsana. 

— Jai nieko nenutiks, Arnau, - tarė jis, rodydamas į ją. - Tik žiū- 
rėk, kad nepatektų smėlio: jis trintų, kai nešiosi krovinius. 

Berniukas nusiėmė kapsaną ir atsargiai ją pasidėjo, kad nesiliestų 
prie smėlio. 

— O kokia čia bėda? - paklausė Ramono. - Juk galima iškrauti ar 
pakrauti pirma vienus laivus, o paskui kitus. 

— Niekas nenori stovėti Barselonos uoste ilgiau nei būtina. Jei 
prasidės audra, neapsaugotiems nuo jūros laivams iškils pavojus. 

Arnau perbėgo žvilgsniu uostą nuo Falsieso kalno ir Šv. Klaros 
vienuolyno; tada įsmeigė akis į toliau besiginčijantį būrį. 

— Čia įsakinėja miesto tarėjas, ar ne? 

Ramonas nusijuokė ir perbraukė jam ranka per plaukus. 

— Barselonoje įsakinėja pirkliai. Tai už jų pinigus buvo statomos 
karaliaus galeros. 

Galiausiai ginčas baigėsi susitarimu: bastaišai eis į miestą atnešti 
galerų ginkluotės, o valtininkai tuo metu imsis iškrauti prekybinius 
laivus. Kol bastaišai grįš atgal, valtininkai iškraus į krantą prekes ir 
paliks saugioje vietoje, užuot išnešioję jas į savininkų sandėlius. Kol 

bastaišai atneš kitą partiją, valtininkai kraus ginkluotę į galeras, o 
paskui plauks iškrauti prekių iš prekybinių laivų. Ir taip bus tol, kol 
galeros bus pakrautos, o prekybiniai laivai iškrauti. O tada jau bas- 
taišai išnešios prekes į sandėlius ir jei dar liks laiko, sugrįš pakrauti 
pirklių laivų. 

Kai aukšti ponai susitarė, visi uosto darbininkai sujudo. Bastaišai 
būreliais patraukė į Barseloną link municipalinių sandėlių, kur buvo 
saugoma galerų įgulos ginkluotė kartu su galybe irklų, o valtininkai 
nusiyrė prie prekybinių laivų, ką tik atplaukusių į uostą palikti pre- 
kių, kurias, nesant muitinių, buvo galima iškrauti tik tarpininkau- 
jant cechams, susijusiems su uosto veikla. 

Kiekvienos baržos, valties ar feliugos įgulą sudarė trys ar keturi 
žmonės: valtininkas ir, nelygu cechas, vergai arba laisvi samdiniai. 
Valtininkai, priklausantys Šv. Petro cechui, vienam seniausių ir tur- 
tingiausių mieste, imdavo vergus, bet ne daugiau kaip po du į vieną 
laivą, kaip reikalavo įstatai. Ne taip seniai susikūręs Švč. Mergelės 
Marijos cechas, neturintis tokių ekonominių išteklių, samdėsi lais- 
vus darbininkus ir mokėjo jiems atlyginimą. Šiaip ar taip, pakrauti 
ir iškrauti prekes valtims priplaukus prie prekybinių laivų buvo ilgai 
trunkantis ir sudėtingas darbas net jūrai esant ramiai, nes valtinin- 
kai atsakydavo savininkams už bet kokius nuostolius ar sugadintas 
prekes ir jei nepajėgdavo atlyginti nuostolių pirkliams, galėjo netgi 
būti nuteisti kalėti. 

Kai Barselonos uostą siaubdavo audra, reikalas būdavo dar ke- 
blesnis — ne tik valtininkams, bet ir visiems, tiesiogiai susijusiems 
su jūrų prekyba. Pirmiausia todėl, kad valtininkai galėdavo atsisa- 
kyti iškrauti prekes — tykos metu tokios teisės jie neturėjo, - jei pa- 
tys nesutikdavo sulygę su prekių savininku ypatingą kainą. Tačiau 
didžiausia atsakomybė už audros pasekmes užgriūdavo laivų šei- 
mininkų, locmanų ir netgi įgulos pečius. Gresiant griežtoms baus- 
mėms, niekas neturėjo teisės palikti laivo, kol visos prekės nebūdavo 
iškrautos, ir jei savininko ar jo raštininko, vienintelių, galinčių išlipti 
į krantą, nebūdavo laive, jie privalėdavo sugrįžti. 

Taigi, kol valtininkai ėmėsi iškrauti pirmąjį laivą, bastaišai, 
seniūnų padalyti į grupes, pradėjo iš skirtingų miesto sandėlių 
gabenti į paplūdimį galerų ginkluotę. Arnau pateko į Ramono 

grupę, ir šiam seniūnas, paskirdamas berniuką, metė reikšmingą 
žvilgsnį. 

Tada, neišklysdami iš paplūdimio ruožo, jie patraukė tiesiai For- 
mento vartų link, į miesto grūdų sandėlį, po liaudies maišto itin pa- 
tikimai saugomą karaliaus kareivių. Atėjus prie vartų Arnau mėgino 
pasislėpti už Ramono, bet kareiviai pastebėjo tarp tų galingų vyrų 
įsimaišiusį berniuką. 

— O ką šitas neš? — paklausė vienas iš jų, juokdamasis ir rodyda- 
mas į Arnau. 

Pamatęs, kad visi kareiviai žiūri į jį, Arnau pajuto, kaip jam su- 
spaudžia vidurius, ir pabandė dar labiau užlįsti už Ramono, bet šis 
suėmė jam už pečių, uždėjo ant kaktos kapsaną ir atrėžė kareiviui 
tokiu pat tonu, kaip kad šis paklausė. 

— Jam pats laikas pradėti dirbti! - sušuko. - Jam keturiolika 
metų, ir jis turi padėti savo šeimai. 

Dalis kareivių pritarė ir juos praleido. Arnau pražingsniavo tarp 
jų nunarinta galva, su odiniu diržu ant kaktos. Žengiant pro For- 
mento vartus jam į nosį tvokstelėjo į aruodus supiltų grūdų kva- 
pas. Pro langus besiliejantys saulės spinduliai švietė ore tvyrančias 
dulkes, smulkias dulkeles, nuo kurių vaikas ir daugelis kitų bastaišų 
netrukus ėmė kosėti. 

— Prieš karą su Genuja, - tarė jam Ramonas, rankos mostu mė- 
gindamas aprėpti visą sandėlį, - jis buvo pilnas grūdų, o dabar... 

Sandėlio prižiūrėtojas su pergamentu rankoje ėmė baksnoti į di- 
džiulius ąsočius. „Kaip mes nunešime tokius pilnus ąsočius?“ - pa- 
galvojo Arnau. Vienas žmogus tokio svorio nebūtų panešęs. Bastai- 
šai pasidalijo po du; pavertę ąsočius ant šono ir pririšę juos virvė- 
mis, įkišo tarp virvių po tvirtą kuolą ir užsikėlė jį ant pečių — šitaip 
susikabinę po du patraukė į paplūdimį. Pakilo dar daugiau dulkių, 
jos sukosi ore. Arnau vėl užsikosėjo ir kai atėjo jo eilė, išgirdo Ra- 
mono balsą: 

— Vaikui duokit kurį nors iš mažųjų, su druska. 

Prižiūrėtojas pažvelgė į Arnau ir papurtė galvą. 

— Druska brangi, bastaiše, - tarė jis Ramonui. — Jei ąsotis 
nukris... 

— Duokit jam su druska! 


185 


Ąsočiai su grūdais buvo maždaug metro aukščio, o Arnau puo- 
dynė ne aukštesnė nei pusmetrio, bet kai, padedamas Ramono, ber- 
niukas užsikėlė ją ant kupros, pajuto, kad jo keliai dreba. 

Ramonas iš už nugaros suėmė jį už pečių. 

— Dabar tu turi įrodyti, ko esi vertas, - sušnabždėjo jam į ausį. 

Arnau ėmė žingsniuoti — sulinkęs, rankom tvirtai įsikibęs į ąso- 
čio ąsas, galva stumdamasis į priekį ir jusdamas, kaip odinis diržas 
rėžia kaktą. 

Ramonas matė, kaip jis išeina svyruodamas, atsargiai ir lėtai sta- 
tydamas kojas. Prižiūrėtojas vėl papurtė galvą, o kareiviai tylėjo, kol 
Arnau žingsniavo tarp jų." 

— Dėl jūsų, tėve! - iškošė berniukas pro sukąstus dantis, jusda- 
mas, kaip saulė kaitina veidą. Atrodė, kad nuo svorio jis perlūš pu- 
siau! - Aš jau nebe vaikas, tėve, ar matot mane? 

Ramonas ir dar vienas bastaišas su ąsočiu, kabančiu ant kuolo, 
sekė jam iš paskos, abu įsmeigę akis į berniuko kojas; buvo maty- 
ti, kaip jos kliūva viena už kitos. Arnau susvyravo. Ramonas užsi- 
merkė, „Ar jūs dar tebekabotumėt ten? - mąstė tomis akimirkomis 
Arnau, regėdamas akyse Bernato lavoną. - Iš jūsų daugiau niekas 
nesityčios. Net ir ta ragana su savo povaikiais“ Jis atsitiesė po svoriu 
ir patraukė toliau. 

Pasiekė paplūdimį; Ramonas šypsojosi jam už nugaros. Visi ty- 
lėjo. Valtininkai suskubo paimti ąsotį su druska berniukui dar nepri- 
ėjus prie kranto. Arnau kelias akimirkas padelsė prieš atsitiesdamas. 
„Ar jūs mane matėt, tėve?“ — sušnabždėjo žvelgdamas į dangų. 

Nusimetęs grūdus, Ramonas patapšnojo jam per nugarą. 

— Dabar kitą? —- ramiai paklausė berniuko. 

Dar du. Arnau atgabenus į paplūdimį trečiąjį ąsotį, prie jo priėjo 
Žosepas, vienas iš seniūnų. 

— Šiandien jau gana, berniuk, — tarė jam. 

— Aš galiu dar, - patikino Arnau, slėpdamas nugaros skausmą. 

— Ne. Negali ir nevaikščiosi man po Barseloną pasruvęs kraujais 
kaip koks sužeistas gyvulys, - tėviškai atsakė seniūnas, rodydamas 
į plonytes sroveles, tekančias jam per šonus. Arnau palietė ranka 
savo nugarą, o paskui pažvelgė į ją. - Mes jau nebe vergai. Mes laisvi 
žmonės, laisvi darbininkai, ir visi mus turi laikyti laisvais. Nenusi- 

mink, — neatlyžo pamatęs Arnau veide apmaudą, - kadaise kiekvie- 
nam iš mūsų taip buvo, ir kiekvieną kas nors sustabdė kaip aš tave. 
Žaizda, atsiradusi tau ant sprando, turi užsitraukti ir virsti nuospau- 
da. Tam prireiks kelių dienų ir, patikėk, nuo to laiko aš nebeleisiu 
tau ilsėtis ilgiau nei bet kuriam kitam iš tavo bičiulių. - Žosepas 
įteikė jam nedidelį buteliuką. - Gerai išsiplauk žaizdą ir duok kam 
nors patepti šituo tepalu, kad užsitrauktų. 

Po šių seniūno žodžių įtampa dingo. Tą dieną jam jau neberei- 
kėjo nešioti ąsočių. Tačiau atsirado skausmas, nuovargis, apėmė 
snaudulys po nemiegotos nakties. Arnau pajuto, kad jį apleidžia 
jėgos. Atsisveikindamas sumurmėjo kelis žodžius ir vilkdamas ko- 
jas patraukė namo. Žoanas laukė jo prie durų. Kiek laiko jis ten 
išstovėjo? 

— Ar žinai, kad aš bastaišas? - priėjęs paklausė Arnau. 

Žoanas linktelėjo. Jis žinojo. Stebėjo dvi paskutines jo keliones 
į pajūrį, tvirtai sukąsdamas dantis ir suspausdamas kumščius sulig 
kiekvienu drebančiu Arnau žingsniu tikslo link, melsdamasis, kad 
jis nepargriūtų, su ašarom akyse žiūrėdamas į kraujo priplūdusį jo 
veidą. Žoanas nusišluostė ašaras ir išskėtė savo broliui rankas. Ar- 
nau puolė jam į glėbį. 

— Patepsi man nugarą šituo tepalu, — tarstelėjo Žoanui jį lydint 
į viršų. 

Daugiau nieko nepajėgė pasakyti. Po kelių akimirkų, atmetęs 
į šalis rankas ir visu ūgiu išsitiesęs ant čiužinio, nugrimzdo į pa- 
laimingą miegą. Stengdamasis jo nepažadinti, Žoanas išplovė jam 
žaizdą ir numazgojo nugarą Marijonos į viršų atneštu karštu van- 
deniu: senutė išmanė šiuos dalykus. Paskui patepė žaizdą stipraus ir 
aitraus kvapo tepalu - jis, matyt, akimirksniu ėmė veikti, nes Arnau 
neramiai sujudėjo, bet neprabudo. 

Tą naktį jau Žoanas negalėjo užmigti. Sėdėdamas ant grindų ša- 
lia brolio, jis klausėsi jo kvėpavimo. Kai kvėpavimas būdavo ramus, 
jį apimdavo snaudulys ir akys iš lėto imdavo merktis, o kai tik Arnau 
sujudėdavo, jis prabusdavo. „Kas dabar bus su mumis?“ — retkar- 
čiais dingtelėdavo jam. Jis buvo kalbėjęs su Pere ir jo Žmona; pinigų, 
kuriuos Arnau būtų galėjęs gauti dirbdamas bastaišu, jiems abiem 
nebūtų užtekę. Kas bus su juo? 

— Į mokyklą! - įsakė jam Arnau kitą rytą, pamatęs Žoaną pade- 
dant Marijonai. 

Jis tai buvo apmąstęs vakar dieną: viskas turėjo likti taip, kaip 
buvo iki tėvo mirties. 

Palinkusi prie židinio, senutė atsigręžė į savo vyrą. Žoanas jau 
ketino atsakyti Arnau, bet Perė užbėgo jam už akių. 

— Klausyk savo vyresniojo brolio, - pagrūmojo. 

Marijonos akyse nušvito šypsena. Tačiau senukas atsakė į ją rim- 
tu veidu. Kaip jie gyvens keturiese? Bet Marijona ir toliau šypsojosi, 
kol Perė papurtė galvą, lyg norėdamas išsklaidyti tą nežinomybę, 
apie kurią jie tiek kalbėjosi vakar vakare. 

Žoanas išbėgo iš namų, ir mažajam dingus už durų Arnau vėl 
pabandė pasirąžyti. Bet negalėjo pajudinti nė raumenėlio; raumenys 
buvo visiškai sustingę, ir jį nuo pirštų galiukų iki kaklo varstė baisūs 
diegliai. Tačiau pamažu jaunas kūnas ėmė gaivelėtis ir sukirtęs men- 
kus pusryčius Arnau išėjo į lauką, šypsodamasis paplūdimiui, jūrai 
ir šešioms galeroms, kurios tebestovėjo uoste išmetusios inkarus. 

Ramonas su Žosepu liepė jam parodyti nugarą. 

— Viena kelionė, - tarė seniūnas Ramonui, - o paskui į koplyčią. 

Arnau, nuleisdamas marškinius, atsigręžė į Ramoną. 

— Girdėjai, ką jis sakė, — tarė šis. 

— Bet... 

— Klausyk jo, Arnau. Žosepas žino, ką sako. 

Ir tikrai žinojo. Vos pradėjus nešti pirmąjį ąsotį, Arnau iš nuga- 
ros ėmė bėgti kraujas. 

— Jei jau kraujas bėgo šį kartą, — pareiškė Arnau, kai Ramonas 
paskui jį padėjo paplūdimy savo krovinį, - nieko neatsitiks, jei nu- 
eisiu ir dar keliskart. 

— Visa tai dėl nuospaudos, Arnau, dėl nuospaudos. Ne dėl to, kad 
gali susibraižyti nugarą, o todėl, kad tau turi susidaryti nuospauda. 
O dabar eik, nusiprausk, pasitepk tepalu ir į Švenčiausiojo koply- 
čią... - Arnau bandė prieštarauti. - Tai mūsų koplyčia, tavo koply- 
čia, Arnau, ir ją reikia prižiūrėti. 

— Sūnau, — pridūrė bastaišas, nešantis ąsočius kartu su Ramo- 
nu, — ta koplyčia mums labai daug reiškia. Mes tik paprasti uosto 
krovikai, bet Krantinės kvartalas mums dovanojo tai, ko neturi jokie 

didikai, jokie turtingi cechai: Švenčiausiojo koplyčią ir raktus nuo 
Jūros Mergelės bažnyčios. Supranti? - Arnau susimąstęs palinksėjo 
galvą. - Ta koplyčia turime teisę rūpintis tik mes, bastaišai. Ir nė 
vienam iš mūsų negali būti didesnės garbės. Tu dar spėsi padirbėt 
kroviku, nenusimink. 

Marijona išplovė ir patepė žaizdą, ir Arnau patraukė į Švč. Mer- 
gelės Marijos bažnyčią. Ten susirado tėvą Albertą, norėdamas pa- 
prašyti koplyčios raktų, bet dvasininkas liepė palydėti jį iki kapinių, 
esančių priešais Morereso portalą. 

— Šįryt aš palaidojau tavo tėvą, — tarė jam mosteldamas ranka į 
kapines. Arnau klausiamai pažvelgė į jį. - Nenorėjau tau sakyti — ga- 
lėjo pasirodyti koks kareivis. Vietininkas nusprendė, kad žmonėms 
bus geriau nematyti sudegusio tavo tėvo kūno nei Blato aikštėje, nei 
prie miesto vartų. Jis baiminosi, kad ir kiti nepasektų tokiu pavyz- 
džiu. Man buvo nesunku gauti leidimą jį palaidoti. 

Kurį laiką abu tylėjo stovėdami prie kapinių. 

— Nori, kad palikčiau tave vieną? - galiausiai paklausė kunigas. 

— Aš turiu sutvarkyti bastaišų koplyčią, — atsakė Arnau, šluosty- 
damasis ašaras. 

Keletą dienų iš eilės Arnau tik kartą nunešdavo krovinį, o pas- 
kui eidavo į koplyčią. Galeros jau buvo išplaukusios, ir prekės buvo 
tokios, kokios įprastos prekybos laivams: audiniai, koralai, priesko- 
niai, varis, vaškas... Vieną dieną jam iš nugaros jau nebebėgo krau- 
rietimus, šypsodamasis visiems kelyje sutiktiems bastaišams. 

Šitaip dirbdamas jis gavo pirmąją savo, bastaišo, algą. Šiek tiek 
daugiau nei dirbdamas Grau. Jis visą ją įteikė Perei, pridėjęs kele- 
tą monetų, dar likusių Bernato maišelyje. „Per mažai“, - pagalvojo 
berniukas, suskaičiavęs monetas. Bernatas mokėjo Perei gerokai 
daugiau. Jis vėl atrišo maišelį. Ilgai šitaip neišsiversim, nusprendė 
patikrinęs palengvėjusio Bernato maišelio turinį. Įkišęs į jį ranką, 
Arnau pažvelgė į senuką. Perė suraukė lūpas. 

— Kai pajėgsiu nešti daugiau, — tarė jam Arnau, - uždirbsiu dau- 
giau pinigų. 

— Taip bus dar negreitai, Arnau, pats supranti, ir iki to laiko 
tavo tėvo maišelis jau bus ištuštėjęs. Kaip Žinai, šitas namas nėra 

mano... Ne, ne mano, - dėstė Perė, matydamas nuostabą berniuko 
veide. - Dauguma miesto namų priklauso Bažnyčiai, vyskupui ar 
kuriam nors iš vienuolių ordinų, o mums jie atiduoti tik emfiteu- 
zės teise, todėl mes už namą turime mokėti metinį mokestį. Žinai, 
kiek mažai aš galiu dirbti, todėl man lieka tik kambario nuoma, 
kad šiaip taip išsiversčiau. Jei tu neišgalėsi mokėti tokios sumos... 
Supranti? 

— Bet kam tada būti laisvam, jei miestiečiai pririšti prie savo 
namų kaip valstiečiai prie savo žemių? — paklausė Arnau, purtyda- 
mas galvą. 

— Mes prie jų nepririšti, - atsakė Perė. 

— Bet aš girdėjau, kad visus šituos namus tėvai palieka vaikams — 
ir net parduoda! Kaip taip gali būti, jei jie nėra jūsų, o jūs nepririšti 
prie jų? | 

— Viskas labai paprasta, Arnau. Bažnyčia turi gausybę žemių ir 
kitos nuosavybės, bet jos įstatymai draudžia parduoti bažnytinį tur- 
tą. - Arnau norėjo įsiterpti, bet Perė gestu jį nutildė. - Bėda ta, kad 
vyskupus, abatus ir kitus įtakingus Bažnyčios narius skiria karalius 
iš savo draugų tarpo. Popiežius niekad neprieštarauja, - pridūrė 
jis, — ir visi tie karaliaus draugai tikisi nemenkų pajamų iš jiems pri- 
klausančio turto, tačiau negalėdami jo parduoti jie sugalvojo emfi- 
teuzę ir šitaip pasijuokia iš draudimo jį parduoti. 

— Tai jūs kaip įnamiai, — tarė Arnau. 

— Ne. Įnamius galima bet kuriuo metu išvaryti, o emfiteuto išva- 
ryti niekas negali... kol jis moka mokestį. 

— O tu galėtum parduoti savo namą? 

— Taip. Tada tai būtų jau subemfiteuzė. Vyskupas gautų dalį nuo 
pardavimo sumos, laudemijų, ir naujasis subemfiteutas galėtų pa- 
sielgti taip pat. Yra tik vienas draudimas. - Arnau klausiamai pa- 
žvelgė į senuką. - Turto negalima parduoti užimančiam aukštesnę 
padėtį žmogui. Aš niekaip negalėčiau parduoti namo didikui... nors 
vargu ar tarp jų rastųsi norintis pirkti šitą namą, teisybė? - pridū- 
rė Perė šypsodamasis. Arnau neatsakė į Perės sąmojį, ir šypsena iš 
Perės veido dingo. Abu kelias akimirkas patylėjo. - Bėda ta, - pri- 
dūrė senukas, - kad aš turiu mokėti mokestį, o tai, ką pats uždirbu 
ir gaunu iš tavęs... 

„Ką mes dabar darysim?“ — pagalvojo Arnau. Iš jo uždirbamų var- 
ganų pinigų du žmonės niekaip neišsiverstų, nepakaktų net valgiui, 
bet Perei irgi derėjo mokėti; jis visada su jais taip gražiai elgėsi. 

— Nesikrimsk, - tarė jis užsikirsdamas, — mes išeisim, kad galė- 
tum... 

— Mudu su Marijona pagalvojom, — pertraukė jį Perė, - kad jei 
norit, judu su Žoanu galit miegoti čia, prie židinio. —- Arnau akys 
plačiai išsiplėtė. - Tada... tada galėsim išnuomoti kambarį kokiai 
šeimai ir toliau mokėti mokestį už namą. Jums reikės tik pasirūpinti 
dviem čiužiniais. Ką pasakysi? 

Arnau veidas nušvito. Lūpos ėmė drebėti. 

— Tai sutinki? — padėjo jam Perė. 

Arnau sučiaupė lūpas ir karštai palinksėjo galvą. 


— Eime dirbti Mergelei! - sušuko vienas iš cecho seniūnų. 

Arnau per kūną nubėgo šiurpuliukai. 

Tą dieną nebuvo laivų, kuriuos reikėtų iškrauti ar pakrauti, ir 
uoste telkėsi tik nedidukai žvejybos laiveliai. Bastaišai susirinko pa- 
plūdimy kaip visada tekant saulei, žadančiai pavasarišką dieną. 

Nuo to laiko, kai jis tapo vienu iš bastaišų, prasidėjus laivybos 
metui jie neturėjo progos paskirti kokią dieną darbui bažnyčioje. 

— Eime dirbti Mergelei! — vėl pasigirdo iš bastaišų būrio. 

Arnau įdėmiai nužvelgė savo bičiulius: mieguistuose veiduose 
nušvito šypsenos. Kai kurie ėmė rąžytis, mojuoti rankomis į priekį 
ir atgal, mankštinti nugaras. Arnau prisiminė, kaip duodavo jiems 
atsigerti vandens, kai šie žengdavo pro jį sulinkę, sukandę dantis, 
nešini tais milžiniškais akmenimis. Ar jis pajėgs? Baimė sukaustė jo 
kūną; jis nutarė pasekti bastaišų pavyzdžiu ir ėmė miklinti raume- 
nis, judindamas pečius pirmyn atgal. 

— Tai tau pirmasis kartas, - pasveikino jį Ramonas. Arnau nieko 
neatsakė ir nusvarino rankas. Jaunasis bastaišas prisimerkė. - Ne- 
išsigąsk, berniuk, — pridūrė dėdamas jam ranką ant peties ir ragin- 
damas sekti paskui būrį, jau pajudėjusį bažnyčios link. - Žinok, kai 
neši akmenis Mergelei, dalį svorio neš ji. 

Arnau pakėlė į Ramoną akis. 

— Tikrai, — patikino tas šypsodamasis, — šiandien tuo įsitikinsi. 

Jie paliko Šv. Klaros vienuolyną, rytinį Barselonos pakraštį, kad 
pereitų visą miestą, kirstų sienas ir pakiltų į La Rokos karališkąją 
akmens skaldyklą Montžuike. Arnau ėjo tylėdamas, kartkartėmis 
jusdamas vieno ar kito bastaišo žvilgsnį. Už nugarų liko Krantinės 
kvartalas, birža ir Formento vartai. Prie Angelo šaltinio Arnau nu- 
žvelgė moteris, laukiančias eilėje su ąsočiais; anksčiau daugelis jų 
užsižiūrėjusios praliedavo vandenį, kai pasirodydavo jiedu su Žoa- 
nu, nešini odmaišiu. Žmonės sveikino juos. Prie jų būrio prisišliejo 
pulkelis vaikų. Jie lakstė aplinkui ir šūkavo, kartais šnabždėdamiesi 
ir su pagarba rodydami į Arnau. Bastaišai už nugarų paliko laivų 
statyklos vartus ir priėjo Framenorso vienuolyną, vakarines miesto 
ribas, kur baigėsi Barselonos sienos; už jų jau kilo grafystės miesto 
naujoji laivų statykla, o už šios plytėjo laukai ir sodai - Sant Niko- 
lau, Sant Bertranas ir Sant Pau de Kampas, iš kur driekėsi įkalnus 
kelias į skaldyklą. 

Bet prieš pasiekdami ją bastaišai turėjo pereiti Kagalelį. Miesto 
atmatų tvaikas užklupo juos anksčiau, nei jie jį pamatė. 

— Jį sausina, - pareiškė kažkuris, pajutęs tvaiką. 

Dauguma vyrų pritarė. 

— Jei nesausintų, taip nedvoktų, - pridūrė kitas. 

Kagalelis buvo telkinys upokšnio žiotyse prie sienų, kur sutekė- 
davo miesto atmatos ir srutos. Dėl nelygaus reljefo atmatos visą laiką 
tekėdavo iki paplūdimio ir telkdavosi čia tol, kol kuris nors miesto 
valdžios atstovas liepdavo iškasti kanalą ir nukreipti atmatas į jūrą. 
Tada Kagalelis dvokdavo dar labiau. 

Jie apėjo telkinį iki susiaurėjimo, per kurį buvo galima peršokti, o 
paskui toliau žingsniavo per laukus iki Montžuiko šlaito. 

— Kaip mes jį pereisim grįždami? — paklausė Arnau, rodydamas 
į srūvantį vandenį. 

Ramonas papurtė galvą. 

— Dar neteko pažinot žmogaus, galinčio šokinėti su akmeniu ant 
kupros, —- atsakė jam. 

Jiems kylant į karališkąją skaldyklą, Arnau atsigręžė į miestą, li- 
kusį toli, labai toli. Kaip jis ištvers tokią ilgą kelionę su akmeniu ant 
pečių? Jis pajuto, kaip jam linksta kojos, ir bėgte pasivijo būrį bas- 
taišų, kurie ir toliau sau šnekučiavosi ir juokėsi. 

La Rokos karališkoji skaldykla atsivėrė prieš juos įveikus lankstą. 
Arnau šūktelėjo iš nuostabos. Tai buvo lyg Blato aikštė ar bet kuris 
kitas turgus, tik be moterų. Didžiulėje aikštėje karaliaus pareigūnai 
šnekėjosi su žmonėmis, atvykusiais akmenų. Vienoje aikštės pusė- 
je būriavosi vežimai ir mulų kinkiniai: ten kalno šlaitai dar nebuvo 
pradėti eksploatuoti; visa kita jam prieš akis buvo vien nuskaldytas 
aštriabriaunis žvilgantis akmuo. Begalė akmenskaldžių grėsmingai 
daužė didžiulius akmens luitus; paskui aptašydavo juos aikštėje. 

Bastaišus širdingai sutiko visi laukiantieji akmenų, ir kol seniūnai 
ėjo kalbėtis su pareigūnais, kiti įsimaišė tarp žmonių, glėbesčiavosi, 
spaudė rankas, juokavo ir juokėsi ir kėlė virš galvų ąsočius su vynu 
ar vandeniu. 

Arnau negalėjo atitraukti akių nuo plušančių akmenskaldžių ir 
darbininkų, kurie krovė į vežimus ir ant mulų akmenis, visą laiką 
atidžiai stebimi kurio nors visa tai žyminčio pareigūno. Kaip ir tur- 
guje, žmonės barėsi ar nekantriai laukė savo eilės. 

— Tu šito nesitikėjai, tiesa? 

Arnau pasisukęs spėjo pamatyti, kaip Ramonas grąžina kažkam 
ąsotį, ir papurtė galvą. 

— Kam tiek akmens? 

— Vaje! - atsakė Ramonas. Ir ėmė vardyti: — Katedrai, Švenčiau- 
siosios Marijos del Pi, Šventosios Onos bažnyčioms, Pedralbeso vie- 
nuolynui, karališkajai laivų statyklai, Šventosios Klaros vienuolynui, 
sienoms; viskas yra statoma arba keičiama, o ką jau kalbėti apie nau- 
jus turtuolių ir didikų namus. Medžio ir nedegtų plytų jau niekas 
nebenori. Nori akmens, tik akmens. 

— Ir karalius visą tą akmenį dovanoja? 

Ramonas nusikvatojo. 

— Tik Jūros Mergelės bažnyčiai. Jai akmenį jis duoda už dyka... ir 
turbūt Pedralbeso vienuolynui, statomam karalienės įsakymu. O už 
visa kita tenka pakloti nemažus pinigus. 

— O karališkajai laivų statyklai? - paklausė Arnau. - Jei ji ka- 
raliaus... 

Ramonas vėl nusišypsojo. 

— Bus karaliaus, - pertraukė jį. - Bet statoma ne už karaliaus 
pinigus. 

— Už miesto? 

— Ir ne už miesto. 

— Už pirklių? 

— Ir ne užjų. 

— Tada už kieno? — paklausė Arnau, pasisukdamas į bastaišą. 

— Už karališkosios laivų statyklos statybą moka... 

— Nusidėjėliai! - neleido Ramonui pabaigti žmogus, davęs jam 
ąsotį, katedros nešikas. 

Jiedu su Ramonu nusijuokė iš nuostabos kupino Arnau veido. 

— Nusidėjėliai? | 

— Taip, - kalbėjo Ramonas, — naujoji laivų statykla statoma tik 
už nusidėjėlių prekijų pinigus. Paklausyk, viskas labai paprasta: po 
kryžiaus karų... ar žinai, kas tie kryžiaus karai? - Arnau linktelėjo. 
Kaip jis gali nežinot, kas yra kryžiaus karai? — Taigi Bažnyčia, galuti- 
nai praradusi Šventąjį miestą, uždraudė prekiauti su Egipto sultonu, 
bet kaip tyčia ten mūsų pirkliai įsigyja geriausias prekes ir nė vienas 
iš jų nė neketina atsisakyti prekybos su sultonais, todėl prieš suda- 
rydami sandorius jie vyksta į jūros konsulatus ir ten sumoka baudą 
už būsimą nuodėmę. Tada jie iš anksto gauna nuodėmės atleidimą 
ir jau nebebūna nusidėjėliai. Ir karalius Alfonsas įsakė visus tuos pi- 
nigus skirti naujosios Barselonos laivų statyklos statybai. 

Arnau ketino įsiterpti, bet Ramonas rankos mostu jį nutildė. Juos 
kvietė seniūnai, ir jis paliepė Arnau sekti paskui. 

— Mes būsim prieš juos? - paklausė Arnau, rodydamas jiems už 
nugarų likusius nešikus. 

— Žinoma, - atsakė Ramonas, žingsniuodamas toliau, - mūsų 
nereikia taip akylai stebėti kaip jų. Mes akmenis gaunam už dyka ir 
suskaičiuoti juos labai paprasta: vienam bastaišui vienas akmuo. 

„Vienam bastaišui vienas akmuo“, - pakartojo Arnau tą akimir- 
ką, kai pro jį praėjo pirmasis bastaišas su pirmuoju akmeniu. Jie 
jau buvo ten, kur akmenskaldžiai tašė didžiulius luitus. Berniukas 
pažvelgė į vyro veidą, įsitempusį, persikreipusį. Arnau nusišypsojo, 
bet cecho draugas jam neatsakė, - juokai baigėsi ir niekas daugiau 
nebesijuokė ir nebesišnekučiavo, visi su kapsanomis ant kaktų žiū- 
rėjo į akmenų krūvą ant žemės. Kapsana! Arnau ją užsidėjo. Bastai- 
šai ėjo pro jį, vienas paskui kitą, vorele, tylomis, nelaukdami kitų, ir 

pamažu akmenis supantis būrys retėjo. Arnau žvelgė į akmenis; jam 
džiūvo burna ir suspaudė pilvą. Vienas bastaišas atkišo nugarą, ir du 
darbininkai, pakėlę akmenį, uždėjo jam ant pečių. Arnau matė, kaip 
bastaišas sulinko. Jo keliai virpėjo! Kelias akimirkas pasigalynėjęs su 
svoriu, jis atsitiesė ir nužingsniavo pro Arnau į Švč. Mergelės Ma- 
rijos bažnyčią. Viešpatie, akmuo buvo triskart stambesnis už jį! Net 
kojos sulinko! Kaip jis pajėgs?.. 

— Arnau, - pakvietė jį seniūnai, kurie išeidavo paskutiniai. 

Dar buvo likę keli bastaišai. Ramonas stumtelėjo jį į priekį. 

— Drąsiau, - tarė jam. 

Trys seniūnai kalbėjosi su vienu iš akmenskaldžių, o tas visą lai- 
ką tik purtė galvą. Visi keturi atidžiai apžiūrinėjo akmenų krūvą, 
rodydami tai ten, tai šen, ir kaskart vėl purtydami galvas, dabar jau 
visi. Prie akmenų stovintis Arnau mėgino nuryti seilę, bet gerklė 
buvo išdžiūvusi. Jis drebėjo. Negalima drebėti! Pamiklino riešus, o 
paskui rankas, mojuodamas jomis pirmyn atgal. Jie neturėjo maty- 
ti, kaip jis dreba! 

Seniūnas Žosepas parodė vieną akmenį. Akmenskaldys abejingai 
mostelėjo ranka, pažvelgė į Arnau, vėl papurtė galvą ir gestu paliepė 
darbininkams jį paimti. „Visi vienodi“, — kartojo jis iki koktumo. 

Pamatęs du darbininkus nešant akmenį, Arnau priėjo prie jų. 
Pasilenkė ir įtempė visus kūno raumenis. Visi čia esantieji tylėjo. 
Darbininkai atsargiai užkėlė akmenį ir padėjo Arnau patogiai suimti 
jį rankomis. Pajutęs svorį, jis dar labiau susikūprino ir jam sulinko 
kojos. Arnau sukando dantis ir užsimerkė. „Atsitiesk! - jam pasi- 
girdo. Nieks nieko nesakė, bet visi nebyliai šaukė matydami berniu- 
ko kojas. - Atsitiesk! Atsitiesk!“ Arnau atsitiesė po svoriu. Daugelis 
atsiduso. Ar jis galės paeiti? Arnau luktelėjo vis dar užmerktomis 
akimis. Ar jis galės paeiti? 

Žengė viena koja į priekį. Pats akmens svoris jį vertė žengti ir kita 
koja, paskui vėl pirmąja, paskui vėl antrąja. Jei sustos... jei sustos, 
akmuo jį parvers kniūbsčią ant žemės. 

Ramonas šniurkštelėjo nosim ir užsidengė rankomis akis. 

— Aukščiau galvą, berniuk! — sušuko kažkuris iš akmenų laukian- 
čių nešikų. 

— Drąsiau, drąsiau! 

— Tu nuneši! 

— Dėl mūsų bažnyčios! 

Šūksniai aidėjo tarp akmens skaldyklos sienų ir tebelydėjo Ar- 
nau, kai jis atsidūrė vienas kelyje atgal į miestą. 

Tačiau jis nebuvo vienas. Bastaišai, išėję iš skaldyklos įkandin jo, 
be vargo jį pasivydavo, ir visi, nuo pirmo iki paskutinio, kelias mi- 
nutes žingsniuodavo greta, drąsindami jį ir palaikydami; kai kuris 
nors iš einančiųjų paskui susigretindavo su berniuku, ankstesnysis 
vėl grįždavo prie įprastinio tempo. 

Bet Arnau jų nesiklausė. Net negalvojo apie juos. Visas jo dė- 
mesys buvo sutelktas į koją, turinčią pasirodyti priešais jį, o kai jis 
pamatydavo ją išnyrant ir nusileidžiant ant kelio, laukdavo, kol pasi- 
rodys kita; ir taip žingsnis po žingsnio, tramdant skausmą. 

Einant per Sant Bertrano sodus, pasirodant kojos tekdavo laukti 
amžinybę. Visi bastaišai jau buvo jį aplenkę. Jis prisiminė, kaip jis 
pats su Žoanu duodavo atsigerti bastaišams, atrėmusiems sunkius 
akmenis į kokio nors laivo bortą. Apsižvalgė ieškodamas ko nors 
panašaus ir netrukus, pamatęs alyvmedį, ir atrėmė akmenį į vieną iš 
apatinių šakų; jei būtų pasidėjęs ant žemės, būtų nebeužsikėlęs ant 
pečių. Jo kojos buvo sustingusios. 

— Jei sustosi, - prisiminė jis Ramono patarimą, - neduok savo 
kojoms visiškai sustingti, kitaip negalėsi eiti toliau. 

Arnau, išsivadavęs nuo dalies svorio, toliau mankštino kojas. 
Sunkiai atsiduso vieną kartą, o paskui dar daugybę kartų. Dalį svo- 
rio neš Mergelė, taip jam sakė Ramonas. Viešpatie! Jei tai tiesa, tai 
kiekgi sveria tas akmuo? Jis nedrįso pajudinti nugaros. Jam skaudė- 
jo, siaubingai skaudėjo. Ilsėjosi gerą valandą. Ar jis pajėgs vėl paju- 
dėti? Arnau apsidairė aplinkui. Jis buvo vienas. Net skaldykloje likę 
nešikai ėjo ne šiuo keliu, o tuo, kuris vedė prie Trentaklauso vartų. 

Ar pajėgs? Jis pažvelgė į dangų. Įsiklausė į tylą ir vienu gaistu už- 
sikėlė akmenį. Kojos vėl ėmė žingsniuoti. Viena, kita, viena, kita... 

Prie Kagalelio vėl pailsėjo atrėmęs akmenį į didžiulės uolos kyšu- 
lį. Ten pasirodė pirmieji bastaišai, jau traukiantys atgal į skaldyklą. 

sikėlė akmenį. Kai kurie iš bastaišų pritariamai palinksėjo galvas, 
bet nė vienas nestabtelėjo. „Tai jam išbandymas“, — tarė vienas iš 
jų po kiek laiko, kai Arnau jau nebegalėjo girdėti, atsigręždamas 
pažiūrėti į lėtai slenkantį akmenį. „Jis turi iškęsti vienas“, —- pritarė 
kitas bastaišas. 

Perkirtęs vakarines sienas ir palikęs už nugaros Framenorsą, Ar- 
nau susidūrė su barseloniečiais. Jie įdėmiai sekė žvilgsniu jo kojas. 
„Jis jau mieste!“ Jūreiviai, žvejai, moterys ir vaikai, laivų statyklos 
darbininkai, pakrantės dailidės — visi tylomis stebėjo berniuką, su- 
linkusį po akmens svoriu, išpiltą prakaito, kraujo priplūdusiu veidu. 
Visi nenuleido akių nuo jaunojo bastaišo kojų, į kurias Arnau žiū- 
rėjo nieko aplink nematydamas, ir visi nebyliai jas stūmė į priekį: 
vieną, kitą, vieną, kitą... 

Kai kurie sekė Arnau iš paskos, tylėdami, taip pat neskubriai, 
kaip kad slinko akmuo, taigi daugiau nei po dviejų valandų sunkios 
kelionės berniukas atėjo prie Švč. Mergelės Marijos bažnyčios lydi- 
mas nedidelio tylaus būrio. Darbai sustojo. Mūrininkai iškišo galvas 
iš pastolių, dailidės ir aksmenskaldžiai metė savo darbus. Tėvas Al- 
bertas, Perė ir Marijona laukė jo. Prie jo priėjo Andželas, valtininko 
sūnus, jau tapęs pameistriu. 

— Šen! — suriko jam. — Tu jau čia! Jau parsiradai! Eik šen, šen! 

Iš pastolių aukštumų pasigirdo padrąsinimo šūksniai. Sekusieji 
paskui Arnau prapliupo jį sveikinti. Prie visuotinio šūkavimo prisi- 
dėjo visa bažnyčia; į jį įsitraukė net ir tėvas Albertas. Tačiau Arnau 
toliau žvelgė į savo kojas: viena, kita, viena, kita... kol pasiekė krūvą, 
kur buvo verčiami akmenys; ten jau mokiniai ir pameistriai puolė 
prie akmens, kurį atgabeno berniukas. 

Tik tada Arnau, vis dar susikūprinęs ir drebantis, pakėlė akis ir 
nusišypsojo. Žmonės susibūrė aplinkui ir sveikino jį. Arnau neži- 
nojo, kas jie yra; atpažino tik tėvą Albertą, kurio žvilgsnis buvo nu- 
kreiptas į Morereso kapines. Arnau pažvelgė ten, kur ir jis. 

— Dėl jūsų, tėve, - sušnabždėjo. 

Žmonėms išsiskirsčius Arnau jau ketino grįžti į skaldyklą paskui 
savo bičiulius, kurių dalis jau traukė ten trečiąjį kartą, bet jį pašaukė 
kunigas, gavęs cecho seniūno Žosepo nurodymus. 

— Turiu tau darbo, - tarė jam. Arnau stabtelėjo ir nustebęs pa- 
žvelgė į jį. - Reikia iššluoti Švenčiausiojo koplyčią, uždegti užgesu- 
sias žvakes ir ją sutvarkyti. 

— Bet... - paprieštaravo Arnau, rodydamas į akmenis. 

— Jokių bet. 


. 

iena buvo sunki. Po ką tik praėjusios vasaros saulėgrįžos 

temdavo vėlai ir bastaišai dirbdavo nuo aušros iki sutemų, 

pakraudami ir iškraudami laivus, atplaukiančius į uostą, 
amžinai raginami pirklių ir locmanų, norinčių kuo trumpiau stovėti 
Barselonos uoste. 

Arnau parėjo į Perės namus vilkdamas kojas, su kapsana rankoj. 
Į jį atsisuko aštuoni veidai. Šalia Perės ir Marijonos prie stalo sėdėjo 
vyras ir moteris. Nuo grindų į jį žvelgė Žoanas, vienas berniukas ir dvi 
mergaitės, susėdę ir atsirėmę į sieną. Visi godžiai valgė iš dubenėlių. 

— Arnau, - tarė jam Perė, - susipažink su mūsų naujaisiais įna- 
miais. Gastas Segura, odadirbio pameistrys. - Vyras tik linktelėjo 
galvą, nenustodamas valgyti. — Jo žmona Eulalija. - O ši nusišypso- 
jo. — Ir trys jų vaikai: Simas, Aledisė ir Alesta... 

Arnau, vos bepastovėdamas ant kojų, nežymiai mostelėjo ranka 
Žoanui ir odadirbio vaikams ir jau ketino pasiimti dubenėlį, duo- 
damą jam Marijonos. Tačiau kažkas jį privertė vėl atsisukti į tris 
atvykėlius. Kas?.. Akys. Abiejų mergaičių akys įdėmiai žvelgė į jį. Jos 
buvo didžiulės, kaštoninės, gyvos. Abi vienu metu nusišypsojo. 

— Valgyk, berniuk! 

Šypsenos dingo. Alesta su Aledise nudelbė akis į dubenėlius, o 
Arnau pasisuko į odadirbį, jau nebevalgantį ir galva jam rodantį į 
Marijoną, stovinčią prie ugnies su atkištu dubenėliu. 

Marijona užleido jam savo vietą prie stalo, ir Arnau ėmė godžiai 
valgyti troškinį; Gastas Segura priešais jį šliurpė ir gromuliavo pra- 
žiota burna. Kaskart, kai Arnau pakeldavo akis nuo dubenėlio, susi- 
durdavo su įsmeigtu į jį odadirbio žvilgsniu. 

Po kiek laiko Simas atsikėlė ir atidavė Marijonai jau tuščius savo 
ir seserų dubenėlius. 

— Miegot, - įsakė Gastas, nutraukdamas tylą. 

Tada odadirbys prisimerkė, vis nenuleisdamas nuo Arnau akių. 
Berniukas pasijuto nejaukiai ir sutelkė visą dėmesį į dubenėlį, girdė- 
jo tik, kaip mergaitės stojasi ir nedrąsiai linki labos nakties. 

Kai jų žingsniai nutilo; Arnau pakėlė akis. Gastas, regis, juo jau 
nebesidomėjo. 

— Kaip jos? — paklausė jis Žoano tą naktį, pirmąją, kai jiedu mie- 
gojo prie židinio vienas iš vienos, kitas iš kitos pusės, ant šiaudinių 
čiužinių, patiestų ant grindų. 

— Kas? - nesuprato Žoanas. 

— Odadirbio dukterys. 

— Kaip tai kaip? Mergaitės kaip mergaitės, — atsakė Žoanas, gūž- 
teldamas pečiais, tik brolis tamsoje to nematė. - Niekuo neišsiski- 
riančios. Turbūt, — užsikirto. - Po teisybei nežinau. Man neleido su 
jomis pasikalbėti. Jų brolis neleido net paduot joms rankos. Kai iš- 
tiesiau, jis pats ją paspaudė, įsiterpdamas tarp mūsų. 

Bet Arnau jau nebesiklausė. Kaip gali būt niekuo neišsiskirian- 
čios tokios akys? Ir jos jam šypsojosi — abi. 


Išaušus Perė su Marijona nulipo žemyn. Arnau su Žoanu jau buvo 
pakilę nuo čiužinių. Netrukus pasirodė odadirbys su sūnumi. Mo- 
terys jų nelydėjo, nes Gastas uždraudė joms nulipti, kol neišeis ber- 
niukai. Arnau paliko Perės namus regėdamas tas didžiules kaštoni- 
nes akis. 

— Šiandien eisi į koplyčią, - jam atėjus į paplūdimį tarė vienas 
iš seniūnų. Vakar jis matė, kaip Arnau visas drebėdamas nusikėlė 
paskutinį ryšulį. 

Arnau sutiko. Jis jau nebepykdavo siunčiamas į koplyčią. Jau nie- 
kas neabejojo, kad jis bastaišas; seniūnai priėmė jį į cechą, ir jei jis 

dar nepajėgė panešti tiek, kiek Ramonas ar dauguma kitų, stengėsi 
labiau nei bet kas kitas, dirbdamas darbą, teikiantį jam pasitenkini- 
mą. Visi jį mylėjo. Ir tos kaštoninės akys... galbūt jos būtų trukdžiu- 
sios susikaupti darbui, o kita vertus, jis buvo pavargęs - prie židinio 
ne per geriausiai išsimiegojo. Jis įžengė į bažnyčią pro vis dar besi- 
laikančias senąsias pagrindines duris. Gastas Segura jam neleido į 
jas net pažvelgti. Kodėl jis negalėjo pažiūrėti į paprastas mergaites? 
Ir šįryt, ko gero, jis uždraudė joms... Arnau užkliuvo už virvės ir vos 
nepargriuvo. Siekdamas išsilaikyti ant kojų kelis metrus klupčiojo 
kliuvinėdamas už virvių, kol jį sugavo kažkieno rankos. Jis išsisuko 
kulkšnį ir skausmingai sudejavo. 

— Ak tu, — išgirdo jis sakant jam pagelbėjusį žmogų. - Būk atsar- 
gesnis. Pažiūrėk, ką padarei! 

Jam skaudėjo kulkšnį, bet jis pažvelgė į grindis. Jis sujaukė virves 
ir išvartė kuolelius, ir dabar Berengeras de Montagutas rodė į juos. 
Bet... Nejaugi tai jis?!. Arnau lėtai pasisuko į jį sugavusį vyrą. Nejau- 
gi tai iš tikrųjų didysis meistras? Susidūręs akis į akį su Berengeru 
de Montagutu, jis išraudo. Paskui įsistebeilijo į pameistrius, kurie, 
pametę darbus, žvelgė į juos. 

— Aš... — sumikčiojo. — Jei norite... - pridūrė rodydamas į virvių 
raizgalynę sau po kojomis, - galėčiau jums padėti... Aš... atsiprašau, 
meistre. 

Berengero de Montaguto veidas staiga atsileido. Jis tebelaikė jam 
už rankos. 

— Tu bastaišas, - pareiškė ir nusišypsojo. Arnau palinksėjo gal- 
vą. —- Ne kartą esu tave matęs. 

Berengeras nusišypsojo dar plačiau. Pameistriai ramiai atsiduso. 
Arnau vėl pažvelgė į virves, apsiraizgiusias jam apie kojas. 

— Atsiprašau, - pakartojo. 

— Na, ką su tavim darysi. - Meistras mostelėjo ranka, kreipda- 
masis į pameistrius. - Sutvarkykit, - paliepė jiems. — Eikš, prisės- 
kim. Ar skauda? | 

— Nenorėčiau jums trukdyti, — atsakė Arnau skausmo iškreiptu 
veidu, jau pasilenkęs narplioti virvių. 

— Palauk. 

Berengeras de Montagutas privertė jį atsitiesti ir atsiklaupė 
atraizgyti virvių. Arnau nedrįso į jį pažvelgti ir nukreipė žvilgsnį 

į pameistrius, kurie apstulbę stebėjo šią sceną. Meistras, klūpintis 
prieš paprastą bastaišą! 

— Reikia saugoti šiuos vyrus, — sušuko jis visiems, pagaliau atnar- 
pliojęs Arnau kojas. - Be jų neturėtume akmens. Eime su manim. 
Prisėskim. Tau skauda? - Arnau papurtė galvą, bet nušlubčiojo 
stengdamasis nesiremti į meistrą. Berengeras de Montagutas sti- 
priai sugriebė jam už rankos ir nuvedė prie suguldytų ant grindų 
kolonų, paruoštų iškėlimui. Ant jų jie ir prisėdo. - Pasakysiu tau 
paslaptį, - tarė jis vos tik jiems atsisėdus. Arnau pasisuko į Beren- 
gerą. Jis pasakys jam paslaptį! Jis, meistras! Kas dar jam galėtų nu- 
tikti šį rytą? - Anądien pabandžiau pakelti tavo padėtą akmenį ir 
man tik vos ne vos pavyko tai padaryti. —- Berengeras papurtė gal- 
vą. — Vargais negalais žengiau su juo keletą žingsnių. Ši šventovė yra 
jūsų, — dėstė klaidžiodamas žvilgsniu po statybvietę. Arnau pajuto 
šiurpulį. - Kada nors mūsų anūkų ar jūsų vaikų, ar jūsų vaikų vaikų 
laikais žmonės, žvelgdami į šį statinį, kalbės ne apie Berengerą de 
Montagutą; jie kalbės apie tave, berniuk. 

Arnau pajuto gerklėj stringant gumulą. Meistras! Ką gi jis čia 
kalba? Kaip paprastas bastaišas galėtų būti garsesnis už didįjį Be- 
rengerą de Montagutą, Švč. Mergelės Marijos bažnyčios ir Manreso 
katedros statytoją? Tai jis garsus ir svarbus. 

— Tau skauda? - vis neatlyžo meistras. 

— Ne... truputį. Tik išsisukau. 

— Aš tikiu tavim. —- Berengeras de Montagutas paplekšnojo jam 
per nugarą. - Mums reikia tavo akmenų. Mes dar turim daug ką 
nuveikti. 

Arnau, sekdamas meistro žvilgsnį, nužvelgė statybas. 

— Patinka? — staiga paklausė Berengeras de Montagutas. 

Ar jam patinka? Jis niekad apie tai nemąstė. Matė kylant bažny- 
čią, jos sienas, apsides, nuostabias grakščias kolonas, kontraforsus, 
bet... ar ji jam patiko? 

— Kalbama,.kad tai bus pati didingiausia šventovė, kada nors pa- 
sauly pastatyta Mergelei, - pasakė padvejojęs. 

Berengeras vėl pasisuko į Arnau ir nusišypsojo. Kaip paaiškinti 
berniukui bastaišui, kokia bus ši šventovė, jei netgi vyskupai ir didi- 
kai nesugebėjo aiškiai įsivaizduoti jo sumanymo? 

— Kuo tu vardu? 

— Arnau. 

— Taigi, Arnau, nežinau, ar tai bus pati didingiausia pasaulio 
šventovė. - Arnau pamiršo apie savo koją ir vėl atsigręžė į meis- 
trą. — Galiu pasakyt tik tiek, kad ji bus vienintelė tokia, o vienintelė 
nėra nei geresnė, nei prastesnė už kitas, tiesiog ji bus vienintelė to- 
kia, ir tiek. 

Berengeras de Montagutas toliau klaidžiojo žvilgsniu po staty- 
bas, nepaliaudamas kalbėti. 

— Ar girdėjai kada apie Prancūziją ar Lombardiją, Genują, Pizą, 
Florenciją?.. - Arnau palinksėjo. Kaip jis galėjo negirdėti apie savo 
šalies priešus? — Taigi visur ten irgi statomos bažnyčios — nuosta- 
bios katedros, didžiulės ir gausiai išpuoštos. Tų kraštų ir miestų val- 
dovai nori, kad jų bažnyčios būtų pačios didžiausios ir gražiausios 
pasauly. 

— Bet argi mes nenorime to paties? 

— Ir taip, ir ne. - Arnau pakraipė galvą. Berengeras de Montagu- 
tas pasisuko į jį ir nusišypsojo. - Pažiūrėsim, ar mane suprasi. Mes 
norime, kad tai būtų pati įstabiausia šventovė iš visų kada nors pa- 
statytų, bet siekiam to kitokiais būdais nei visi kiti; mes norime, kad 
jūros globėjos namai taptų visų kataloniečių namais, kaip kad tie, 
kuriuose jos garbintojai gyvena, ir būtų sukurti ir pastatyti ta pačia 
dvasia, kuri mus įkvepia būti tais, kas esame, ir gyventi tuo, kas yra 
mūsų, — jūra, šviesa. Supranti? 

Arnau kelias akimirkas pamąstė, bet galiausiai papurtė galvą. 

— Tu bent jau esi atviras, - nusijuokė meistras. — Valdovai visa 
tai daro dėl savo šlovės, o mes dėl savęs pačių. Esu matęs, kad kar- 
tais, užuot nešę krovinį ant pečių, jūs gabenat jį dviese, pririšę prie 
kuolo. 

— Taip, kai jis per didelis, kad paneštume ant pečių. 

— Kas nutiktų, jei dukart pailgintume kuolą? 

— Jis sulūžtų. 

— Taigi, taip pat yra su valdovų bažnyčiomis. Ne, nesakau, kad 
jos sulūžta, - pridūrė matydamas berniuko veido išraišką. - Bet jei- 
gu jie nori, kad jos būtų tokios didžiulės, tokios aukštos ir tokios 
ilgos, turi statyti labai siauras. Aukštas, ilgas ir siauras, supranti? — 

Šisyk Arnau palinksėjo galvą. - Mūsų bažnyčia bus tikra priešin- 
gybė: nebus nei tokia ilga, nei tokia aukšta, tačiau labai erdvi, kad 
visi kataloniečiai sutilptų joje priešais savo Mergelę. Kada nors, kai 
ji bus baigta, savo akim įsitikinsi: jos vidus visiems tikintiesiems at- 
rodys paprastas, niekuo neišsiskiriantis, ir vienintelė jos puošmena 
bus šviesa, Viduržemio jūros pakrantės šviesa. Mums nereikia dau- 
giau jokių papuošimų, tik erdvės ir šviesos, besiskverbiančios pro 
čia. - Berengeras de Montagutas mostelėjo į apsidę, o paskui lėtai 
nuleido ranką žemyn. Arnau nulydėjo ją žvilgsniu. - Ši bažnyčia bus 
skirta žmonėms, o ne didžiai kokio nors valdovo šlovei. 

— Meistre... - Prie jų priėjo vienas iš pameistrių. - Kuoleliai jau 
sustatyti, o virvės atnarpliotos. 

— Dabar supranti? 

Ji bus skirta žmonėms! 

— Suprantu, meistre. 

— Atmink, tavo akmenys šiai bažnyčiai yra aukso vertės, - pridū- 
rė Montagutas stodamasis. - Ar skauda? 

Arnau jau buvo pamiršęs apie savo kulkšnį ir papurtė galvą. 


Tą rytą, atleistas nuo bastaišo pareigų, Arnau anksčiau parėjo namo. 
Jis greitai sutvarkė koplyčią, uždegė užgesusias žvakes, sudegusias 
pakeitė naujomis ir sukalbėjęs trumpą maldą atsisveikino su Merge- 
le. Tėvas Albertas jį matė išbėgant iš bažnyčios lygiai taip pat, kaip 
kad Marijona jį matė įbėgant į namus. 

— Kas nutiko? — paklausė jo senutė. — Ko taip anksti parėjai? 

Arnau permetė žvilgsniu svetainę; jos, motina ir dukterys, buvo 

— Arnau! - neatlyžo Marijona. — Ar kas nutiko? 

Jis pajuto, kad rausta. 

— Ne... — Jis nebuvo sugalvojęs, ką atsakyti! Kaip galėjo būti toks 
kvailas? O jos žvelgė į jį. Visos trys žvelgė į jį, stovintį prie durų, 
gaudantį kvapą. - Ne... - pakartojo, - šiandien aš... anksčiau bai- 
giau darbą. 

Marijona nusišypsojo ir pažvelgė į mergaites. Jų motina Eulalija 
irgi nesusilaikė nešyptelėjusi. 

— Jei jau anksčiau baigei darbą, - tarė Marijona, atitraukdama jį 
nuo minčių, — eik, atnešk man vandens. 

Ji vėl į jį žiūrėjo, mąstė berniukas traukdamas su kibiru prie An- 
gelo šaltinio. Ar norėjo ką nors jam pasakyti? Arnau pakratė kibirą. 
Tikriausiai. 

Tačiau jis neturėjo progos tuo įsitikinti. Jei nepasimaišydavo Eu- 
lalija, Arnau susidurdavo su juodais Gasto dantimis, tais keliais, ku- 
rie jam buvo likę, o kai nė vieno iš tėvų nebūdavo, nuo mergaičių 
akių neatitraukdavo Simas. Ištisas dienas Arnau turėjo tenkintis tik 
vienu kitu vogčia mestu į jas žvilgsniu. Kartais jam pavykdavo kelias 
akimirkas pažiūrėti į jų dailių bruožų veidus su ryškiais smakrais, 
išsikišusiais skruostikauliais, tiesiomis ir tauriomis romėniškomis 
nosimis, baltais tvirtais dantimis ir tomis įspūdingomis kaštoninė- 
mis akimis. Kitąsyk, kai į Perės namus prasiskverbdavo saulės spin- 
duliai, Arnau galėdavo beveik paliesti melsvą jų ilgų šilkinių ir juodų 
kaip derva plaukų aureolę. Ir labai retai, kai visai įsidrąsindavo, nu- 
leisdavo akis žemiau vyresniosios sesers Aledisės kaklo, kur net per 
šiurkščius marškinius buvo galima įžiūrėti krūtis. Tada visu jo kūnu 
nubėgdavo keistas šiurpulys, ir jei niekas jo nestebėdavo, jo žvilgsnis 
nuslysdavo dar žemiau ir jis grožėdavosi mergaitės kūno formomis. 

Gastas Segura per badmetį neteko visko, ką turėjo, tad jo ir taip 
šiurkštus charakteris tapo visai atšiaurus. Jo sūnus Simas dirbo su 
juo odos dirbykloje mokiniu, ir didžiausias tėvo rūpestis buvo tos 
dvi mergaitės, kurioms jis negalėjo sukrauti kraičio, kad ištekintų 
už gerų vyrų. Vis dėlto merginų grožis teikė daug vilčių ir Gastas 
tikėjosi, kad jos susiras gerus sutuoktinius ir jam nebereikės maitinti 
dar dviejų burnų. 

Todėl, mąstė šis žmogus, mergaitės turi likti skaisčios ir Barse- 
lonoje niekam neturi kilti nė menkiausio įtarimo dėl jų padorumo. 
Tik tada, kartodavo ir kartodavo jis Eulalijai ar Simui, Alesta su Ale- 
dise susirasiančios gerus vyrus. Visi trys, tėvas, motina ir vyresnysis 
brolis, į šį tikslą žvelgė kaip į savo, bet Gastas ir Eulalija vylėsi be 
vargo jį pasiekti, o Simas, kurį laiką pagyvenęs po vienu stogu su 
Arnau ir Žoanu, taip jau nemanė. 

Žoanas tapo pačiu geriausiu mokiniu visoje katedros mokykloje. 
Jis per trumpą laiką išmoko lotynų kalbą, ir mokytojai nėrėsi iš kai- 

lio dėl to ramaus, nuovokaus, mąslaus ir, svarbiausia, karštai tikinčio 
berniuko; jis buvo toks gabus ir dorybingas, kad mažai kas abejojo, 
jog Bažnyčioje jo laukia puiki ateitis. Žoanas galiausiai išsikovojo ir 
Gasto su Eulalija pagarbą: jie dažnai drauge su Pere ir Marijona už- 
gniaužę kvapą klausydavosi, kaip mažasis aiškina Šventąjį Raštą. Tas 
knygas, parašytas lotyniškai, mokėjo skaityti tik dvasininkai, o čia, 
kukliame namelyje prie jūros, jie visi keturi galėjo klausytis šventų 
žodžių, senų istorijų ir Dievo žinios, kuri iki tol pasiekdavo juos tik 
iš sakyklų. 

Taigi Žoanas išsikovojo jį supančių žmonių pagarbą, bet Arnau 
irgi nuo jo neatsiliko: net Simas žvelgė į jį su pavydu - bastaišas! Ma- 
žai kas Krantinės kvartale nežinojo apie Arnau pasiaukojimą nešio- 
jant akmenis Mergelei Marijai. „Žmonės sako, net didysis Berenge- 
ras de Montagutas prieš jį atsiklaupė, norėdamas jam padėti“, - jam 
kartą sušuko kitas odos dirbyklos mokinys, išskėtęs rankas. Simui 
prieš akis iškilo didikų ir vyskupų gerbiamas didysis meistras, klū- 
pantis prie Arnau kojų. Meistrui kalbant visi, net ir jo tėvas, tylėda- 
vo, Oo šaukiant... šaukiant drebėdavo. Simas stebėdavo Arnau, kai šis 
vakarais įžengdavo į namus. Visada pareidavo paskutinis. Grįždavo 
pavargęs, prakaituotas, su kapsana rankoje ir vis tiek... šypsodavosi! 
Kada jis pats šypsodavosi grįždamas iš darbo? Kartais jis sutikdavo 
Arnau, nešantį akmenis į bažnyčią; jo kojos, rankos, krūtinė ir vi- 
sas jis atrodė tarsi išlietas iš geležies. Simas pažvelgdavo į akmenį, 
paskui į kraujo priplūdusį veidą; argi jis namie nematydavo jo besi- 
šypsančio? 

Todėl, kai Simui tekdavo saugoti seseris ir pasirodydavo Arnau 
ar Žoanas, odos dirbyklos mokinys, nors ir vyresnis už juos, pasi- 
traukdavo atokiau, ir abi mergaitės džiaugdavosi laisve, kurios netu- 
rėdavo šalia esant tėvams. 

— Eime pasivaikščioti po paplūdimį! — pasiūlė vieną dieną Aledisė. 

Simas norėjo atsisakyti. Pasivaikščioti po paplūdimį? Jei jų tėvas 
pamatytų... 

— Sutinku, — tarė Arnau. 

— Būtų ne pro šalį, - pritarė Žoanas. 

Simas nutilo. Visi penki, Simas paskutinis, išėjo į saulės šviesą, 
Aledisė žingsniavo greta Arnau, Alesta greta Žoano; vėjas abiem 

joms taršė plaukus ir vis įnoringai glaudė jų plačius marškinius prie 
kūnų, išryškindamas krūtis, pilvus ar tarpukojus. 

Jie ėjo tylėdami, žvelgdami į jūrą ar kapstydami kojomis smėlį, 
kol pamatė būrį besiilsinčių bastaišų. Arnau pamojo jiems ranka. 

— Nori, supažindinsiu tave su jais? — paklausė jis Aledisės. 

Mergaitė pažvelgė į vyrus. Visų akys buvo įsmigusios į ją. Kur jie 
patie! Atrodė, jie veržte veržiasi pro audeklą. Kai Arnau jau žings- 
niavo prie vyrų, Aledisė nuraudo ir papurtė galvą. Ji pasisuko eiti, ir 
Arnau sustojo pusiaukelėje. 

— Vykis ją, Arnau! — išgirdo šaukiant vieną iš savo bičiulių. 

— Žiūrėk, kad nepabėgtų, — patarė kitas. 

— Ji labai daili! - pridūrė trečiasis. 

Arnau paspartino žingsnį ir pasivijo Aledisę. 

— Kas nutiko? | 

Mergina jam neatsakė. Ji ėjo nudelbusi galvą ir sukryžiavusi ant 
marškinių rankas, bet nepasuko namų link. Taip jie vaikščiojo to- 
liau, ir juos lydėjo tik bangų ošimas. 


ą patį vakarą valgant prie židinio mergina apdovanojo Ar- 
nau akimirka, kurios galėjo ir nebūti, akimirka, per kurią 
sulaikė ties juo savo didžiulių kaštoninių akių žvilgsnį. 
"Akimirka, per kurią Arnau vėl išgirdo jūros ošimą jo kojoms 
grimztant į smėlį. Jis nusuko akis į kitus, norėdamas įsitikinti, kad 
niekas nepastebėjo tokios begėdystės. Gastas toliau sau šnekučiavo- 
si su Pere ir, regis, nieks nekreipė į jį nė menkiausio dėmesio. Regis, 
niekas negirdėjo bangų. 

Kai Arnau išdrįso vėl pažvelgti į Aledisę, ji buvo jau nudelbusi 
galvą ir makalavo valgį savo dubenėlyje. 

— Valgyk, mergyt! — paliepė odadirbys Gastas, matydamas, kad ji 
tik maišo valgį šaukštu, nekeldama jo prie burnos. - Valgis ne tam, 
kad su juo žaistum. 

Gasto žodžiai sugrąžino Arnau į tikrovę, ir likusią vakarienės 
dalį Aledisė ne tik kad daugiau nepažvelgė į Arnau, bet ir aiškiai 
vengė jo žvilgsnio. 

Praslinko kelios dienos, bet Aledisė daugiau nė karto nebyliai 
nesikreipė į Arnau, kaip tą vakarą po pasivaikščiojimo paplūdimyje. 
Tomis retomis progomis, kai jie susitikdavo, Arnau troško vėl pa- 
justi įsmeigtas į jį kaštonines Aledisės akis, bet mergina akivaizdžiai 
vengė jo žvilgsnio. 

— Lik sveika, Aledise, — išsiblaškęs tarstelėjo jis jai vieną rytą, 
pravėręs duris eiti į paplūdimį. 

Kaip tyčia tą akimirką jie buvo vieni. Arnau jau ketino uždaryti 
duris, bet kažkokia nepaaiškinama jėga privertė jį atsigręžti ir pa- 
zvelgti į merginą. Ji stovėjo ten, prie židinio, graži, išdidi, kviesdama 
jį savo kaštoninėmis akimis. 

Pagaliau! Pagaliau! Arnau nuraudo ir nudelbė akis. Sutrikęs pa- 
bandė uždaryti duris, bet tuo metu vėl kažkas patraukė jo dėmesį: 
Aledisė tebestovėjo ten, kviesdama savo didžiulėmis akimis ir šyp- 
sodamasi. Aledisė šypsojosi jam. 

Jo ranka nuslydo nuo durų skląsčio, jis susverdėjo ir vos nepar- 
griuvo ant žemės. Daugiau nedrįso į ją pažvelgti ir nubėgo lengva 
ristele į paplūdimį palikęs duris atviras. 


— Jis manęs gėdijasi, - sušnabždėjo Aledisė savo seseriai tą patį va- 
karą, kai jų tėvai ir brolis dar nebuvo sugulę, išsitiesusi su Alesta ant 
vieno čiužinio, kuriuo jos dalijosi dviese. 

— Kodėl turėtų gėdytis? - paklausė ši. - Jis bastaišas. Dirba pa- 
plūdimyje, nešioja akmenis Mergelei. Tu tik vaikas. O jis vyras, — 
pridūrė su susižavėjimo gaidele balse. 

— Pati tu vaikas, - atrėžė jai Aledisė. 

— Atsirado mat moteris! - atsakė Alesta, atsukdama jai nugarą 
ir nutaisydama tokią pačią miną kaip jų motina, kai kuri nors iš jų- 
dviejų reikalaudavo ko nors, kas pagal amžių joms nepriklausė. 

— Gerai jau, gerai, — nusileido Aledisė. 

„Atsirado mat moteris. O ar aš ne moteris?“ Aledisė pagalvojo 
apie savo motiną, savo motinos drauges, savo tėvą. Galbūt... galbūt 
jos sesuo teisi. Kodėl toks bastaišas kaip Arnau, įrodęs visai Bar- 
selonai savo atsidavimą Jūros Mergelei, turėtų gėdytis jos, mažos 
mergaitės, žvilgsnio? 


— Jis gėdijasi. Tikrai gėdijasi, - įtikinėjo Aledisė kitą vakarą. 

— Neįkyrėk! Kodėl Arnau turėtų tavęs gėdytis? 

— Nežinau, - atsakė Aledisė, — bet tikrai. Jis gėdijasi į mane pa- 
žiūrėti. Gėdijasi, kai aš į jį žiūriu. Sutrinka, išrausta ir nusuka akis. 

— Tu išprotėjai! 

— Galbūt, bet... - Aledisė žinojo, ką sako. Galbūt praėjusį vaka- 
rą sesuo ir pasėjo jos širdyje abejonę, bet šįkart jai tikrai nepavyks. 
Aledisė tuo jau įsitikino. Kurį laiką stebėjo Arnau, paskui sulaukė 
palankios progos, kai jųdviejų niekas negalėjo užklupti, ir prisiar- 
tino prie jo, prisiartino tiek, kad juto jo kūno kvapą. „Sveikas, Ar- 
nau“ Tai buvo tik paprasčiausias pasisveikinimas, lydimas švelnaus 
žvilgsnio, iš arti, iš labai arti, beveik jį liečiant, ir Arnau vėl nuraudo, 
išvengė jos žvilgsnio ir nusigręžė. Matydama jį nueinantį, Aledisė 
nusišypsojo didžiuodamasi iki tol nepažinta savo galia. - Rytoj tuo 
pati įsitikinsi, — tarė ji seseriai. 


Nediskretiškai juos stebinti Alesta įkvėpė ją ryžtingiau pradėti tą 
trumpą flirtą. Ji negalėjo apsijuokti. Iš ryto, Arnau jau ruošiantis 
išeiti, Aledisė pastojo jam duris, atsišliedama į jas nugara. Kol jos 
sesuo miegojo, ji tūkstantį kartų buvo apmąsčiusi, kaip tai padarys. 

— Kodėl tu niekada nesikalbi su manim? - paklausė jo saldžiu 
balsu, vėl 'žvelgdama jam į akis. 

Jos įžūlumas nustebino ir ją pačią. Ji daugybę kartų mintyse kar- 
tojo šį klausimą, kaskart pagalvodama, ar sugebės ištarti jį neužsi- 
kirsdama. Jei Arnau būtų jai ką nors atsakęs, ji būtų pasijutusi begin- 
klė, bet, laimė, taip neatsitiko. Suvokdamas, kad juos mato Alesta, 
Arnau instinktyviai pasisuko į Aledisę, kaip paprastai išraudusiais 
skruostais. Jis negalėjo išeiti, bet nedrįso ir pažvelgti į Alestą. 

— Aš kalbu... aš... 

— Tu, tu, tu, - pertraukė jį Aledisė visai įsidrąsinusi, - tu vengi 
manęs. Anksčiau šnekėdavomės ir juokaudavome, o dabar, kaskart, 
kai noriu tau ką nors pasakyti... 

Aledisė atsitiesė visu ūgiu ir pro marškinius išryškėjo jos jaunos 
stangrios krūtys. Kad ir per šiurkštų audinį, speneliai styrojo lyg 
strėlės. Arnau matė juos, ir net visi karališkosios skaldyklos akme- 
nys, sukrauti jam ant pečių, nebūtų privertę jo atplėšti žvilgsnio nuo 
to, ką jam piršo Aledisė. Jo nugara nubėgo šiurpulys. 

— Mergaitės! 

Laiptais besileidžiančios Eulalijos balsas grąžino juos visus į tikro- 
vę. Aledisė atidarė duris ir išbėgo į lauką motinai dar nespėjus nulipti 

į pirmąjį aukštą. Arnau atsigręžė į Alestą, kuri išsižiojusi tebestebėjo 
sceną, ir taip pat išėjo pro duris. Aledisė jau buvo dingusi. 

Tą naktį seserys ilgai šnabždėjosi nerasdamos atsakymų į klausi- 
mus, kilusius iš naujos patirties, kuria jos su niekuo negalėjo dalytis. 
Bet Aledisei buvo aišku viena, nors ji ir nežinojo, kaip tai paaiškinti 
seseriai: jos kūnas Arnau turėjo galią. Tas pojūtis teikė jai didžiulį 
pasitenkinimą, užliejantį visą jos esybę. Ji svarstė, ar visi vyrai elgtųsi 
taip kaip Arnau, tačiau negalėjo įsivaizduoti savęs priešais jokį kitą 
vyrą; jai niekada nebūtų šovusi mintis taip elgtis su Žoanu ar kuriuo 
nors iš Simo draugų, odos dirbyklos mokinių; baisu net pagalvoti... 
Tačiau kai ji būdavo su Arnau, jos viduje kažkas išsilaisvindavo. 


— Kas tam berniukui? —- paklausė cecho seniūnas Ramono. 

— Kad nežinau, - atvirai atsakė šis. 

Abu vyrai žiūrėjo į valtininkus ir prie jų stovintį Arnau, kuris 
mostaguodamas rankomis reikalavo užkrauti jam ant pečių vieną 
sunkiausių krovinių. Kai jis pasiekė savo, Žosepas, Ramonas ir kiti 
bičiuliai matė jį nueinantį netvirtu žingsniu, suspaustomis lūpomis 
ir kraujo priplūdusiu veidu. 

— Šitaip jis ilgai neatlaikys, — pareiškė Žosepas. 

— Jis jaunas, — pabandė apginti jį Ramonas. 

— Neatlaikys. 

Tai jau visi pastebėjo. Arnau reikalaudavo pačių sunkiausių kro- 
vinių ir akmenų ir nešdavo juos taip, lyg nuo to būtų priklausiusi jo 
gyvybė. Paskui kone bėgte grįždavo atgal ir vėl reikalaudavo sun- 
kesnio svorio, nei jam derėtų nešti. Dienai pasibaigus jis pareidavo į 
Perės namus išsekęs, vos bepavilkdamas kojas. 

— Kas tau, berniuk? - pasiteiravo Ramonas kitą dieną, jiedviem 
nešant krovinius į miesto sandėlius. 

Arnau neatsakė. Ramonas svarstė, ar jis nenori atsakyti, ar dėl 
kokios nors priežasties negali to padaryti. Jo veidas nuo naštos ant 
pečių vėl buvo priplūdęs kraujo. 

— Jei turi kokių rūpesčių, galėčiau... 

— Ne, ne, - galiausiai ištarė Arnau. Kaip jis galėjo pasakyti, kad jo 
kūnas dega iš aistros Aledisei? Kaip jis galėjo pasakyti, kad ramybę 

atranda tik kraudamasis ant pečių vis daugiau ir daugiau svorio, kol, 
apsėstas vienos minties — pasiekti kelionės tikslą, galiausiai pamiršta 
jos akis, jos šypseną, jos krūtis ir visą jos kūną. Kaip jis galėjo pasa- 
kyti, kad kaskart, kai Aledisė jį vilioja, jo mintys ima nebepaklusti jo 
valiai ir jis įsivaizduoja ją nuogą šalia, glamonėjančią jo kūną. Tada 
prisimindavo kunigo žodžius apie užgintus ryšius. „Tai nuodėmė! 
galėjo pasakyti Ramonui, kad trokšta grįžti namo mirtinai išvargęs, 
kad galėtų kristi bejėgis ant čiužinio ir užmigti, negalvodamas apie 
tos merginos artumą? — Ne, ne, - pakartojo. - Ačiū... Ramonai. 

— Jis nusivarys, — patikino Žosepas tą dieną baigus darbus. 

Šikart Ramonas nedrįso jam paprieštarauti. 


— Tau neatrodo, kad per daug sau leidi? - paklausė vieną vakarą 
Alesta savo sesers. 

— Kodėl? 

— Ojei sužinotų tėvas? 

— O kąjis gali sužinot? 

— Kad tu myli Arnau. 

— Aš jo nemyliu! Tiesiog... Tiesiog... Jaučiu malonumą, Alesta. 
Man patinka. Kai jis į mane žiūri... 

— Tu jį myli, - spyrėsi jaunėlė. 

— Ne. Kaip čia tau paaiškint? Kai matau, kad jis į mane žiūri ar 
išrausta, lyg skruzdėlės pradeda bėgioti man po kūną. 

— Tu jį myli. 

— Ne. Miegok. Ką tu išmanai? Miegok. 

— Myli, myli, myli. 

Aledisė nusprendė nieko neatsakyti, bet ar ji mylėjo Arnau? Jai 
tik buvo malonu, kad jis į ją žiūri ir jos geidžia. Ji jausdavo pasiten- 
kinimą, kai Arnau negalėdavo atplėšti akių nuo jos kūno, ją džiugin- 
davo neslepiamas jo apmaudas, kai ji nustodavo jį gundyti. Ar tai ir 
reiškė mylėti? Aledisė susimąstė ieškodama atsakymo šį klausimą, 
bet jos mintys vėl ėmė suktis apie tą pasitenkinimo jausmą ir netru- 
kus ji užmigo. 

Vieną rytą Ramonas, eidamas iš paplūdimio, pamatė iš Perės namų 
išeinantį Žoaną. 

— Kas tavo broliui? — paklausė jo ir tik tada pasisveikino. 

Žoanas kelias akimirkas pasvarstė. 

— Man regis, jis įsimylėjo Aledisę, odadirbio Gasto dukterį. 

Ramonas nusikvatojo. 

— Vadinasi, meilė drumsčia jam protą, — tarė. — Jei ir toliau taip, 
jis neatlaikys... Negalima šitaip dirbti. Jis nepasiruošęs tokiam ali- 
nančiam darbui. Ir nebūtų pirmasis palūžęs bastaišas... o tavo brolis 
per jaunas, kad taptų luošiu. Daryk ką nors, Žoanai. 

Tą patį vakarą Žoanas pabandė kalbėtis su broliu. 

— Kas tau darosi, Arnau? - paklausė gulėdamas ant savo čiužinio. 

Tas tylėjo. 

— Pasakyk man. Aš tavo brolis ir noriu... labai noriu tau padėti. 
Tu man irgi visada padėdavai. Pasidalyk su manim savo rūpesčiais. 

Žoanas palaukė, kol brolis apgalvos jo žodžius. 

— Tai... tai dėl Aledisės, - prisipažino. Žoanas nenorėjo jo per- 
traukti. - Nežinau, kas man darosi, Žoanai. Po to pasivaikščiojimo 
paplūdimyje... kažkas tarp mudviejų pasikeitė. Ji žiūri į mane taip, 
lyg norėtų... nežinau. Ir dar... 

— Ir dar kas? - paklausė jo Žoanas, pamatęs, kad brolis tyli. 

„Aš nieko jam nepasakosiu, nebent apie žvilgsnius“, - akimirks- 
niu nusprendė Arnau, prisimindamas Aledisės krūtis. 

— Nieko. 

— Tada kas tau yra? 

— Man kyla blogos mintys, aš įsivaizduoju ją nuogą. Na, aš norė- 
čiau ją tokią pamatyti. Norėčiau... 

Žoanas jau buvo prašęs savo mokytojų nuodugniai išaiškinti jam 
šį klausimą, ir tie, nežinodami, kad jis tuo domisi nerimaudamas 
dėl brolio, ir baimindamiesi, kad berniukas nepasiduotų pagundai ir 
neišklystų iš kelio, kuriuo žengė su tokiu atsidavimu, ėmėsi dėstyti 
jam ilgas teorijas apie moterų būdą ir klastingą prigimtį. 

— Tu nekaltas, — pareiškė Žoanas. 

— Nekaltas? 

— Ne. Ištvirkimas, — kalbėjo jis pašnabždomis, gulėdamas kitoje 
židinio pusėje, — viena iš keturių prigimtinių žmogaus ydų, su ku- 
riomis mes gimstame dėl gimtosios nuodėmės, o moters ištvirkimas 
didesnis už bet kokį kitą ištvirkimą, koks tik būna pasaulyje. — Žoa- 
nas mintinai bėrė tai, ką buvo girdėjęs iš mokytojų. 

— O kokios tos kitos trys ydos? 

— Gobšumas, neišmanymas ir tinginystė, arba nesugebėjimas da- 
ryti gėrio. 

— O kuo čia dėtas Aledisės ištvirkimas? 

— Moterys ištvirkusios iš prigimties ir gundo vyrus pasukti nuo- 
dėmingais keliais, — išrėžė Žoanas. 

— Kodėl? 

— Todėl, kad moterys nepastovios lyg judantis oras. Jos be atvan- 
gos blaškosi tai vienur, tai kitur kaip oro srovės. - Žoanas prisiminė 
dvasininką tuo metu, kai tas pateikė šį palyginimą: iškėlęs abi ran- 
kas, jis sukiojo jas virš galvos, judindamas pirštus. —- Kita vertus, to- 
dėl,.- dėstė toliau, - kad moteris taip sukurta, jog turi mažai sveiko 
proto, taigi nėra kam pažaboti jos prigimtinio ištvirkimo. 

Žoanas buvo skaitęs visa tai ir kur kas daugiau, bet nesugebėjo iš- 
reikšti visko žodžiais. Mokyti žmonės tvirtino, kad moterys, taip pat 
iš prigimties, yra šaltos ir vangios, o kaip žinoma, kai kas nors šalto 
užsidega, liepsnoja labai smarkiai. Pasak žinovų, moteris - visiška 
vyro priešingybė, todėl yra prieštaringa ir paika. Tereikia tik įsižiū- 
rėti į jos kūną, priešingą vyro kūnui: jis platus apačioje ir siauras 
viršuje, o gerai sudėto vyro kūnas turi būti siauras nuo krūtinės iki 
apačios, platus per krūtinę ir pečius, su trumpu tvirtu kaklu ir didele 
galva. Kai gimsta moteris, pirmoji jos ištarta raidė būna „e“ — raidė 
nepasitenkinimui išreikšti, o vyras gimęs ištaria raidę „a“, pirmąją 
abėcėlės raidę, priešingą „e“ raidei. 

— Negali būti. Aledisė ne tokia, - galiausiai paprieštaravo Arnau. 

— Neapsigauk. Išskyrus Mergelę Mariją, kuri pradėjo Jėzų be 
nuodėmės, visos moterys vienodos. Net ir tavo cecho įstatuose apie 
tai kalbama! Ar jie nedraudžia svetimavimo? Ar neliepia šalinti iš 
cecho tuos, kurie draugaus ar gyvens su nedoromis moterimis? 

Šio argumento Arnau negalėjo atremti. Išminčių ir filosofų sam- 
protavimai buvo jam nežinomi — kad ir kaip Žoanas nėrėsi iš kailio, 

jis galėjo jų nepaisyti. Bet su cecho įsakais jis buvo susipažinęs. Ce- 
cho seniūnai išaiškino Arnau taisykles ir perspėjo, kad jei jis joms 
nusižengs, bus pašalintas. O cechas negalėjo klysti! 

Arnau pasijuto be galo sutrikęs. 

— Tai ką daryti? Jei visos moterys blogos... 

— Pirma reikia jas vesti, - pertraukė jį Žoanas, — o susituokus 
elgtis taip, kaip mus moko Bažnyčia. 

Vesti, vesti... Apie tokią galimybę jis niekad nebuvo pagalvojęs, 
bet... jei tai vienintelė išeitis... 

— O ką reikia daryti susituokus? - paklausė drebančiu balsu, iški- 
lus prielaidai, kad jiedu su Aledise bus kartu visą gyvenimą. 

Žoanas vėl prisiminė tai, kas jam buvo dėstoma katedros mo- 
kykloje. 

— Geras vyras turi siekti sutramdyti žmonos prigimtinį ištvirki- 
mą vadovaudamasis keliomis tiesomis. Pirmoji - moteris turi būti 
vyro valdžioje ir jam paklusti. Sub potestate viri eris, skelbia Pra- 
džios knyga. Antroji iš Ekleziasto: Mulier si primatum haber... 
Žoanas užsikirto. — Mulier si primatum habuerit, contraria est viro 
suo... - tai reiškia, kad jei moteris viršesnė namuose, ji vaidysis su 
savo vyru. Dar viena tiesa — Patarlėse: Oui delicate nutrit servum 
suum, inveniet contumacem, tai reiškia, kad tas, kuris gražiai elgia- 
si su savais tarnais, tarp kurių yra ir moteris, sulauks maišto, nors 
turėtų sulaukti nuolankumo, nusižeminimo ir paklusnumo. O jei 
žmonos ištvirkimas vis tiek reiškiasi ir toliau, vyras turi ją bausti 
gėda ir baime: imti į nagą nuo pat pradžių, kol ji jauna, nelaukda- 
mas, kol pasens. 

Arnau tylomis klausėsi brolio žodžių. 

— Žoanai, - tarė, kai šis baigė, - kaip manai, ar aš galėčiau vesti 
Aledisę? 

— Aišku, galėtum! Bet tau reikėtų kiek palaukti, kol tapsi klestin- 
čiu bastaišu ir galėsi ją išlaikyti. Šiaip ar taip, tau derėtų pasikalbėti 
su jos tėvu, kol jis nepažadėjo jos rankos kitam vyrui, nes tada jau 
nieko negalėsi pakeisti. 

Arnau prieš akis lyg neperžengiama siena iškilo Gasto Seguros 
veidas su tais keliais visais iki vieno juodais dantimis. Žoanas nu- 
spėjo brolio būgštavimus. 

— Tu turi su juo pasikalbėti, - neatlyžo. 

— Tu man padėsi? 

— Žinoma! 

Kelioms akimirkoms tarp dviejų šiaudinių čiužinių palei Perės 
namų židinį vėl stojo tyla. 

— Žoanai, — tarė Arnau, ją nutraukdamas. 

— Ką? 

— Ačiū. 

— Nėra už ką, - atsakė Žoanas. 

Abu broliai bandė užmigti, bet nesėkmingai: Arnau, sužavėtas 
minties apie santuoką su taip geidžiama Aledise, o Žoanas, nu- 
grimzdęs į prisiminimus apie savo motiną. Ar katilius Ponsas elgėsi 
teisingai? Ištvirkimas būdingas moters prigimčiai. Moteris turi pa- 
klusti vyrui. Vyras turi bausti savo žmoną. Ar katilius elgėsi teisin- 
gai? Kaip jis galėjo, gerbdamas motinos atminimą, duoti tokius pa- 
tarimus? Žoanas prisiminė motinos ranką, prasispraudžiančią pro 
jos kalėjimo langelį ir glostančią jam galvą. Prisiminė neapykantą, 
kurią ir.dabar tebejautė Ponsui... Bet gal katilius elgėsi teisingai? 


Keletą dienų nė vienas iš jųdviejų nedrįso kreiptis į paniurėlį Gastą, 
kuriam įnamystė pas Perę tik priminė jo nelaimę - prarastą būstą. Ir 
taip atšiaurus odadirbys, būdamas namuose, dar labiau subjurdavo, 
kaip tik tada, kai abu broliai turėdavo progą pateikti jam savo pasiū- 
lymą, bet jo bambėjimas, skundai ir šiurkštumas juos vis atbaidyda- 
vo nuo tos minties. 

Tuo metu Arnau ir toliau vaikščiojo apsuptas debesies, besidrie- 
kiančio paskui Aledisę. Jis stebėdavo ją, sekdavo akimis, persekio- 
davo vaizduote, ir dieną nebūdavo nė akimirkos, kad jo mintys nesi- 
suktų apie ją, išskyrus tas valandėles, kai pasirodydavo Gastas; tada 
jam užimdavo kvapą. 

Kad ir kaip tai būtų draudę dvasininkai ir cechai, berniukas ne- 
galėdavo atitraukti nuo Aledisės akių, kai ji, likusi viena su savo 
žaisliuku, griebdavosi bet kokio darbo, kad tik galėtų susijuosti savo 
plačius išblukusius marškinius. Arnau, matydamas tą vaizdą, pa- 
miršdavo viską pasaulyje: tie speneliai, krūtys, visas Aledisės kūnas 

tarsi kvietė jį. „Tu būsi mano žmona, kada nors būsi mano žmo- 
na“, - galvodavo jis įsiaudrinęs. Tada mėgindavo įsivaizduoti ją nuo- 
gą, ir mintys nuklysdavo į jam užgintas nepažįstamas moters kūno 
kerteles, nes, išskyrus nukankintą Abibos kūną, jis niekada nebuvo 
matęs nuogos moters. 

Kartais Aledisė, užuot pritūpusi, pasilenkdavo stovėdama į 
Arnau nugara, kad išryškėtų jos sėdmenys ir šlaunų linijos; taip 
pat naudojosi bet kokia proga pasikelti aukščiau kelių marškinius, 
kad atidengtų šlaunis, ar susiimdavo už strėnų, tariamai kanki- 
nama skausmo, kad išsilenktų, kiek leidžia stuburas, ir parodytų, 
kad jos pilvas lygus ir stangrus. Paskui Aledisė nusišypsodavo 
arba apsimesdavo staiga pastebėjusi Arnau ir tarsi sutrikdavo. 
Kai ji dingdavo, Arnau dar ilgai negalėdavo atsikratyti matytų 
vaizdų. 

Visas tas dienas, paveiktas tokio patyrimo, Arnau atkakliai ieško- 
jo palankios progos pasikalbėti su Gastu. 

— Kurių velnių čia stirksot! - pratrūko šis kartą, kai abu berniu- 
kai sustojo priešais jį su nekaltais ketinimais paprašyti jo dukters 
rankos. 

Gastui skirta Žoano šypsena dingo iš jo lūpų tą pačią akimirką, 
kai odadirbys praėjo tarp jųdviejų, be jokių ceremonijų abu nustum- 
damas į šalis. 

— Eik tu, - tarė kitą kartą Arnau savo broliui. 

Gastas sėdėjo vienas prie stalo pirmajame aukšte. Žoanas atsisė- 
do priešais, atsikrenkštė, bet kai jau ruošėsi prabilti, odadirbys stai- 
ga pakėlė akis nuo odos atraižos, kurią iki tol atidžiai apžiūrinėjo. 

— Gastai... — pratarė Žoanas. 

— Aš jam gyvam nudirsiu kailį! Nurausiu kiaušius! - užrėkė 
odadirbys, taškydamasis seilėmis pro plyšius tarp pajuodusių dan- 
tų. — Siiimai! — Žoanas bėjėgiškai mostelėjo ranka kambario kam- 
pe besislepiančiam Arnau. Tuo metu į tėvo šauksmą atskubėjo 
Simas. - Kaip tu susiuvai?! - šaukė Gastas, mojuodamas sūnui po 
nosim odos atraiža. 

Žoanas pakilo nuo kėdės ir išėjo, kad nereikėtų klausytis šeimy- 
ninio barnio. 

Bet jie nenuleido rankų. 

— Gastai, — vėl prakalbo Žoanas kitą kartą, kai po vakarienės iš 
pažiūros gerai nusiteikęs odadirbys išėjo pasivaikščioti ir abu nuse- 
kė paskui jį. 

— Ko reikia? —- paklausė jis nestabteldamas. 

„Bent jau leis mums tarti žodį, - pagalvojo abu. 

— Aš norėčiau... pasikalbėti apie Aledisę. 

Išgirdęs savo dukters vardą, Gastas staiga stabtelėjo ir priėjo prie 
Žoano, taip arti, kad bjaurus tvaikas nupurtė berniuką kaip žaibas. 

— Ką ji iškrėtė? — Gastas gerbė Žoaną; laikė jį rimtu jaunuoliu. 
Paminėtas Aledisės vardas ir įgimtas nepatiklumas piršo jam mintį, 
kad Žoanas nori ją kuo nors apkaltinti, o odadirbys negalėjo sau 
leisti, kad ant jo brangenybės kristų bent menkiausias šešėlis. 

— Nieko, - atsakė jam Žoanas. 

— Kaip-nieko? - paskubomis išbėrė Gastas, nė per milimetrą ne- 
sitraukdamas nuo Žoano. - Tada kodėl nori pasikalbėt su manim 
apie ją? Pasakyk man teisybę, ką ji padarė? 

— Nieko, ničnieko nepadarė, tikrai. 

— Nieko? O tu, — tarė, brolio džiaugsmui, atsisukdamas į Ar- 
nau. — Ką nori man pasakyti? Ką gali papasakoti apie Aledisę? 

— Aš... nieko... - Arnau veblenimas sustiprino liguistus Gasto 
įtarimus. 

— Klok! 

— Nieko nebuvo... ne... 

— Eulalija! - Gastas ilgiau nebelaukė ir plyšaudamas kaip pami- 
šęs Žmonos vardą grįžo į Perės namus. 

Tą vakarą abi mergaitės, slopindamos kaltės jausmą, klausėsi Eu- 
lalijos riksmų, kai Gastas smūgiais mėgino iš jos išgauti neįmanomą 
prisipažinimą. 

Jie pabandė dar du kartus, bet jiems nebuvo leista ištarti nė vie- 
no žodžio. Galiausiai po kelių savaičių, netekę vilties, jie papasakojo 
apie savo vargus tėvui Albertui, ir jis šypsodamasis pažadėjo pasi- 
kalbėti su Gastu. 


— Apgailestauju, Arnau, — paskelbė tėvas Albertas prabėgus savaitei, 
pasikvietęs Arnau su Žoanu į paplūdimį. — Gastas Segura nepritaria 
tavo santuokai su jo dukteria. 

— Bet kodėl? - paklausė Žoanas. - Arnau geras žmogus. 

— Jūs tikitės, kad išleisiu savo dukterį už Krantinės vergo? — atsa- 
kė jam odadirbys. — Vergo, neuždirbančio net kambario nuomai. 

Kunigas pabandė jį perkalbėti. 

— Krantinėje jau nebedirba nė vienas vergas. Taip buvo anksčiau. 
Kaip puikiai žinai, vergams draudžiama dirbti... 

— Tai vergų darbas. 

— Taip buvo anksčiau, — spyrėsi kunigas. — Be to, aš parūpinau 
tavo dukteriai puikų kraitį. - Gastas Segura, kuris jau nutarė, kad 
pokalbis baigtas, staiga atsisuko į dvasininką. - Už jį jiedu galėtų 
nusipirkti namą... | 

Gastas vėl jį pertraukė. 

— Mano dukteriai nereikia turčių malonės! Siūlykit savo paslau- 
gas kitiems! 

Išklausęs tėvo Alberto, Arnau pažvelgė į jūrą; žvilgantis mėnulio 
atspindys driekėsi nuo horizonto iki pat pakrantės ir tirpo į krantą 
besidaužančių bangų putose. 

Tėvui Albertui nutilus juos apsupo bangų ošimas. O jei Arnau 
paklaustų jo kodėl? Ką jis tada jam atsakytų? 

— Kodėl? - sušnabždėjo Arnau, vis tebežiūrėdamas į tolį. 

— Gastas Segura... keistas žmogus. - Jis negalėjo dar labiau liū- 
dinti berniuko! - Tariasi ištekinsiąs savo dukterį už didiko! Kaip 
odos dirbyklos pameistrys gali šito tikėtis? 

Už didiko. Ar vaikas tuo patikėjo? Sugretintas su didiku, niekas 
nesijaustų paniekintas. Net ir ramiai, nepaliaujamai ošiančios ban- 
gos, regis, laukė Arnau atsakymo. 

Paplūdimy pasigirdo kūkčiojimas. 

Dvasininkas uždėjo ranką Arnau ant peties ir pajuto, kaip trūk- 
čioja berniuko kūnas. Paskui kita taip pat apglėbė Žoaną, ir visi trys 
šitaip stovėjo priešais jūrą. 

— Tu dar susirasi gerą žmoną, — po kurio laiko tarė kunigas. 

„Ne tokią kaip ji“, - pagalvojo Arnau. 

1339 metų antrasis liepos sekmadienis 


rabėgo ketveri metai nuo tos dienos, kai Gastas Segura at- 

sisakė išleisti savo dukterį už bastaišo Arnau. Po keleto mė- 

nesių Aledisė buvo ištekinta už seno odos dirbyklos meis- 
tro, našlio, gašlūniškai sutikusio vesti bekraitę merginą. Iki pat tos 
dienos, kai Aledisė buvo atiduota jam į žmonas, ją visada lydėdavo 
motina. 

Arnau per tą laiką tapo aukštu, tvirtu ir dailiu aštuoniolikmečiu 
jaunuoliu. Tuos ketverius metus visas jo gyvenimas sukosi tik apie 
cechą, Jūros Švč. Mergelės Marijos bažnyčią ir brolį Žoaną - Arnau 
uoliau nei bet kas kitas nešiojo prekes ir akmenis, saugojo bastaišų 
skrynelę ir dievobaimingai dalyvavo visose mišiose ir pamaldose, — 
tačiau buvo nevedęs, ir cecho seniūnai su nerimu žvelgė į tokio jau- 
no vyro viengungystę: jei jis būtų pasidavęs kūniškoms pagundoms, 
jie būtų turėję išmesti jį iš cecho, o aštuoniolikmečiam vaikinui buvo 
taip lengva padaryti tokią nuodėmę. 

Tačiau Arnau net nesileisdavo į kalbas apie moteris. Kai kuni- 
gas pasakė, kad Gastas nieko nenori apie jį girdėti, Arnau, žvelg- 
damas į jūrą, prisiminė visas moteris, su kuriomis jam kada nors 
teko susidurti: savo motinos jis net nepažinojo; Gijamona apsupo jį 
meile, bet paskui atstūmė; Abiba užgeso skausme ir kraujuje, - jis 
dar daugelį naktų sapnavo Grau rimbą, čaižantį jos nuogą kūną; 
Estranja žvelgė į jį kaip į vergą; Margarita pasityčiojo iš jo pačią 

skaudžiausią ir gėdingiausią jo gyvenimo akimirką, o Aledisė —- ką 
jis galėjo apie ją pasakyti? Su ja jis atrado savo vyriškumą, bet pas- 
kui visai jį pamiršo. 

— Turiu rūpintis savo broliu, - atsakydavo jis seniūnams kaskart, 
kai tik kuris nors užsimindavo apie šią keblią problemą. — Žinot, aš 
atsidavęs Bažnyčiai, ištikimai tarnauju Dievui, — pridurdavo, kol šie 
apmąstydavo jo žodžius. — Ar gali būti kilnesnis tikslas? 

Tada seniūnai nutildavo. 

Taip ir gyveno Arnau visus tuos ketverius metus: ramiai, atsida- 
vęs darbui, Švč. Mergelės Marijos bažnyčiai ir, svarbiausia, Žoanui. 

Tas 1339-ųjų metų antrasis liepos sekmadienis Barselonai buvo 
svarbi diena. 1336 metų sausį grafystės mieste mirė karalius Alfon- 
sas Gerasis, ir per tų pačių metų Velykas Saragosoje buvo karūnuo- 
tas jo sūnus Petras, — jis viešpatavo, Katalonijoje tituluojamas Pe- 
tru III, Aragone Petru IV, o Valensijoje Petru II. 

Beveik per ketverius metus nuo 1336-ųjų iki 1339-ųjų naujasis 
monarchas nė karto neapsilankė grafystės mieste, Katalonijos sosti- 
nėje Barselonoje, ir tiek diduomenė, tiek pirkliai nerimavo dėl tokio 
jo nenoro pagerbti įtakingiausią iš visų karalystės miestų. Naujojo 
monarcho priešiškumas katalonų didikams visiems buvo puikiai ži- 
nomas: Petro III motina buvo pirmoji velionio Alfonso žmona Te- 
resė de Entensa, grafienė de Urdžel ir vikontė de Ažer. Teresė mirė 
anksčiau, nei jos vyras buvo karūnuotas, ir Alfonsas vedė antrą kar- 
tą. Su antrąja žmona, Leonora Kastiliete, ambicinga ir žiauria mote- 
rimi, jis susilaukė dviejų sūnų. 

Sardinijos užkariautojas karalius Alfonsas vis dėlto buvo silpno 
charakterio ir lengvai pasiduodantis kitų įtakai, ir karalienė Leonora 
netrukus iškovojo savo sūnums svarbias žemes ir titulus. Pasiekusi 
šį tikslą, ji ėmėsi negailestingai persekioti savo posūnius — Teresės 
de Entensos sūnus ir tėvo sosto paveldėtojus. Per aštuonerius Al- 
fonso Gerojo viešpatavimo metus Leonora su paties karaliaus ir jo 
kataloniškojo dvaro žinia vykdė išpuolius prieš tuo metu dar vaiką 
princą Petrą ir jo brolį Jokūbą, grafą de Urdželį. Teresės de Entensos 
sūnų interesus gynė tik du aukštakilmiai kataloniečiai — Petro krikš- 
tatėvis Otas de Montkada ir Montalbano komandoras Vidalis de Vi- 
lanova, ir jie patarė karaliui Alfonsui ir patiems princams pabėgti 

kad jie nebūtų nunuodyti. Princai Petras ir Jokūbas, taip ir padarę, 
pasislėpė Aragone, Chakos kalnuose; vėliau jie išsikovojo aragonie- 
čių diduomenės paramą ir prisiglaudė Saragosos mieste, globojami 
arkivyskupo Pedro de Lunos. 

Todėl Petro III karūnavimas sulaužė tradiciją, kurios buvo lai- 
komasi nuo to laiko, kai Aragono karalystė susijungė su Kataloni- 
jos kunigaikštyste. Aragono skeptras buvo įteikiamas Saragosoje, 
o Katalonijos kunigaikštystė, priklausanti karaliui kaip Barselonos 
grafui, turėjo būti jam perduota katalonų žemėse. Iki Petro III ka- 
rūnavimo monarchai pirma duodavo priesaiką Barselonoje, ir tik 
tada būdavo karūnuojami Saragosoje. Karalius buvo karūnuojamas 
tiesiog kaip Aragono monarchas, tačiau kaip Barselonos grafas jis 
perimdavo kunigaikštystę tik prisiekęs laikytis Katalonijos įstatymų 
ir statutų; iki to meto priesaika laikytis kunigaikštystės įstatymų ir 
statutų buvo būtina bet kurio karūnavimo sąlyga. 

Barselonos grafas ir Katalonijos kunigaikštis katalonų diduome- 
nei buvo tik primus inter pares*, ir tai liudijo jo priimama ištiki- 
mybės priesaika: „Mes, ne prastesni už jūsų šviesybę, prisiekiame 
pripažinti jus, ne geresnį už mus, savo karaliumi ir suvereniu sen- 
joru, jei tik gerbsite visas mūsų teises ir laikysitės mūsų įstatymų; 
antraip ne: Taigi, kai Petras III turėjo būti karūnuotas, katalonų di- 
duomenė kreipėsi į Saragosą, reikalaudama, kad jis pirma prisiektų 
Barselonoje, kaip kad jo protėviai. Karaliui atsisakius kataloniečiai 
į karūnavimo iškilmes nėjo. Tačiau Petras Ceremoningasis vis tiek 
turėjo priimti jų ištikimybės priesaiką ir, nepaisydamas Barselonos 
valdžios ir didikų protestų, nusprendė tai padaryti Leridos mieste. 
Čia 1336 metais, prisiekęs laikytis Usatges ir katalonų įstatymų, jis 
galiausiai tą priesaiką ir priėmė. 

Tą antrąjį 1339 metų liepos sekmadienį karalius pirmą kartą lan- 
kėsi Barselonoje - mieste, kurį buvo taip pažeminęs. Svarbūs įvy- 
kiai, dėl kurių karalius čia atkeliavo, buvo trys: iškilminga priesaika, 
kurią kaip Aragono sosto vasalas turėjo duoti jo svainis Maljorkos 
karalius, Roseljono ir Sardinijos grafas ir Monpeljė valdytojas Jo- 
kūbas III; Taragonos provincijos, prie kurios bažnytiniais sumeti- 


* Pirmas tarp lygiųjų (/ot.). Vert. past. 

mais buvo priskirta ir Barselona, visuotinis prelatų susirinkimas ir 
kankinės šventosios Eulalijos palaikų pernešimas iš Švč. Mergelės 
Marijos bažnyčios į katedrą. 

Pirmuose dviejuose renginiuose paprasti miestiečiai nedalyva- 
vo. Jokūbas III nedviprasmiškai paprašė, kad ištikimybės priesaikos 
iškilmės vyktų ne viešai, o privačiau, rūmų koplyčioje ir tik būrelio 
atrinktų didikų akivaizdoje. 

Tačiau trečiasis virto viešu reginiu. Didikai, dvasininkai ir visi 
miestiečiai zujo pirmyn atgal, vieni norėdami pažiūrėti, o kiti, labiau 
privilegijuoti, palydėti karalių ir jo svitą, kurie, išklausę katedroje 
Mišių, patraukė į Švč. Mergelės Marijos bažnyčią, kad iš ten grįžtų 
atgal jau su kankinės palaikais. 

Visą kelią nuo katedros iki Jūros Švč. Mergelės Marijos bažny- 
čios užplūdo žmonės, trokštantys pasveikinti savo karalių. Bažny- 
čios apsidė jau anksčiau buvo uždengta, buvo mūrijamos antrojo 
skliauto nerviūros ir dar tebebuvo likusi stovėti nedidelė dalis seno- 
sios romaninės bažnyčios. 

Šventoji Eulalija buvo nukankinta romėnų laikais, 303 metais. Jos 
palaikai ilsėjosi pirma romėnų kapinėse, o paskui Smėlynų Švč. Mer- 
gelės Marijos bažnyčioje, iškilusioje ant nekropolio, kai tik impera- 
torius Konstantinas išleido ediktą, įteisinantį krikščionybę. Įsiveržus 
arabams mažosios bažnyčios vadovai nusprendė paslėpti kankinės 
relikvijas. 801 metais, Prancūzijos karaliui Liudvikui Pamaldžiajam 
išlaisvinus miestą, tuometinis Barselonos vyskupas Frodojis nutarė 
surasti šventosios palaikus. Ir nuo to laiko, kai palaikai buvo rasti, jie 
ilsėjosi Švč. Mergelės Marijos bažnyčios relikvinėje. 

Nors apstatyta pastoliais ir apsupta akmenų ir kitų statybinių 
medžiagų, bažnyčia ta proga spindėte spindėjo. Bažnyčios arkidia- 
konas Bernatas Roselis kartu su statybos darbų kolegijos nariais, 
didikais, aukštais dvasininkais ir kitais klero atstovais, apsivilkę 
šventiniais rūbais, laukė karaliaus su svita. Apdarai mirgėjo įspū- 
dingomis spalvomis. Liepos rytmečio saulės šviesa liejosi pro ne- 
baigtus skliautus ir langus, ir karaliaus pačioje bažnyčioje galinčių 
laukti privilegijuotųjų rūbai žėrėjo auksu ir sidabru. 

Saulės spinduliai krito ir ant nušveisto Arnau peilio buku galu, 
nes šalia tų įtakingų asmenų buvo ir kuklių bastaišų. Vieni, tarp jų ir 

Arnau, stovėjo priešais Švč. Sakramento koplyčią, savo koplyčią, o 
kiti sergėjo didįjį portalą, pastatytą prie senosios romaninės bažny- 
čios portalo, pro kurį buvo įeinama į šventovę. 

Bastaišai, tie buvusieji vergai, arba macips de ribera, už savo nuo- 
pelnus Jūros Švč. Mergelės Marijos bažnyčiai turėjo nesuskaičiuo- 
jamų privilegijų, ir pastaruosius ketverius metus jomis naudojosi ir 
Arnau. Negana to, kad jiems priklausė pagrindinė šventovės koply- 
čia ir jie sergėjo didįjį portalą, jų švenčių dienomis Mišios buvo au- 
kojamos prie didžiojo altoriaus, garbingiausias cecho seniūnas sau- 
gojo raktus nuo Švč. Sakramento koplyčios urnos, jiems patikėdavo 
nešti Mergelę Mariją per Kristaus Kūno procesijas ir ne tokiomis 
iškilmingomis progomis į Šv. Teklės, Šv. Kotrynos ir Šv. Motiejaus 
bažnyčias, o kai kuris nors bastaišas atsidurdavo prie mirties slenks- 
čio, kad ir kokia būdavo valanda, iš Švč. Mergelės Marijos bažnyčios 
suteikti Paskutinio patepimo išeidavo kunigas, iškilmingai, po bal- 
dakimu, pro didžiąsias duris. 

Tą rytą Arnau su savo bičiuliais įveikė svitos kelią kontroliuojan- 
čių karaliaus kareivių užtvaras, jausdamas daugybės miestiečių, susi- 
rinkusių pažiūrėti karaliaus, pavydą. Jis, kuklus uosto darbininkas, 
pateko į bažnyčią kartu su didikais ir turtingais pirkliais, kaip vienas 
iš jų. Eidamas per bažnyčią prie Švč. Sakramento koplyčios, jis akis į 
akį susidūrė su Grau Puigu, Izabele ir dviem savo pusbroliais ir pus- 
sesere — visi buvo auksu išpuoštais šilko rūbais ir išdidūs. 

Arnau sutriko. Visi penki žvelgė į jį. Praeidamas pro juos, jis nu- 
delbė akis. 

— Arnau, - išgirdo kviečiant kaip tik tą akimirką, kai ėjo pro 
Margaritą. Ar jiems dar negana, kad sugriovė jo tėvo gyvenimą? Ar 
jie pažemins jį ir dabar, cecho draugų akivaizdoje, jo bažnyčioje? — 
Arnau, - išgirdo jis vėl. 

Jis pakėlė akis ir pamatė Berengerą de Montagutą. Visi penki 
Puigai stovėjo arčiau nei per žingsnį už jo. 

— Jūsų šviesybe, — tarė meistras, kreipdamasis į bažnyčios arki- 
diakoną, — noriu pristatyti jums Arnau... - „Estanjolį“, - sumurmė- 
jo Arnau. — Tai tas bastaišas, apie kurį jums tiek pasakojau. Buvo 
dar vaikas, o jau nešiojo akmenis Mergelei. 

Prelatas linktelėjo galvą ir atkišo Arnau savo žiedą, ojis pasilenkė 
jo pabučiuoti. Berengeras de Montagutas paplekšnojo vaikinui per 

nugarą. Arnau matė, kaip Grau su savo šeima irgi lenkiasi prelatui 
ir meistrui, bet šie, nekreipdami į juos dėmesio, nužingsniavo toliau 
prie kitų didikų. Arnau atsitiesė ir tvirtu žingsniu, įsmeigęs žvilgsnį 
į deambulatorijų, paliko Puigus ir nuėjęs prie Švč. Sakramento ko- 
plyčios atsistojo greta kitų savo cecho narių. 

Minios šūksniai skelbė, kad atvyko karalius su savo svita. Kara- 
lius Petras III; Maljorkos karalius Jokūbas; Petro žmona karalienė 
Marija; karaliaus Jokūbo, Petro III senelio, našlė karalienė Elisen- 
da; princai Petras, Ramonas Berengeras ir Jokūbas, du pirmieji ka- 
raliaus dėdės, o paskutinis - brolis; Maljorkos karalienė, karaliaus 
Petro sesuo; popiežiaus legatas kardinolas Rodesas; Taragonos ar- 
kivyskupas; vyskupai, prelatai, didikai ir riteriai iškilmingai ėjo Jū- 
ros gatve į Švč. Mergelės Marijos bažnyčią. Barselona dar niekada 
nebuvo mačiusi tokios galybės aukštų asmenų, tokios prabangos ir 
spindesio. 

Petras Ceremoningasis norėjo padaryti įspūdį miesto žmonėms, 
kuriuos daugiau nei trejus metus buvo apleidęs, ir jam tai pavyko. 
Abu karaliai, kardinolas ir arkivyskupas žingsniavo į bažnyčią po 
baldakimais, o juos nešė įvairūs vyskupai ir didikai. Prie laikinai 
įrengto bažnyčios didžiojo altoriaus jie iš arkidiakono rankų paėmė 
skrynelę su kankinės palaikais, įdėmiai stebimi visų susirinkusiųjų, 
tarp jų ir jaudulį tramdančio Arnau. Relikvinę su kankinės palaikais 
į katedrą nunešė pats karalius. Jis po baldakimu išėjo iš bažnyčios ir 
grįžo į katedrą, o čia palaikai buvo palaidoti koplyčioje, šiam tikslui 
įrengtoje po didžiuoju altoriumi. 

alaidojus šventosios Eulalijos palaikus, karalius savo rūmuo- 

se iškėlė puotą. Prie karališkojo stalo šalia karaliaus Petro III 

susėdo kardinolas, Maljorkos karalius su karaliene, Aragono 
karalienė su karaliene motina, karališkojo dvaro princai ir įvairūs 
prelatai, iš viso dvidešimt penki asmenys; prie kitų stalų kilmingieji 
ir — pirmą kartą karališkųjų pokylių istorijoje - didžiulis būrys rite- 
rių. Bet šį įvykį minėjo ne tik karalius su savo favoritais: visa Barse- 
lona šventė ištisas aštuonias dienas. 

Iš pat ryto Arnau su Žoanu dalyvavo mišiose ir iškilmingose ei- 
tynėse, kurios nuvingiavo per visą miestą aidint varpams. Paskui, 
kaip ir visi kiti, klajojo Barselonos gatvėmis ir stebėjo dvikovas ir 
turnyrus Borno aikštėje, kur didikai ir riteriai rodė savo karinius 
sugebėjimus — be žirgų, apsiginklavę didžiuliais kalavijais, arba 
raiti, vienas prieš vieną, šuoliais puldami savo priešininkus atsta- 
tytomis ietimis. Žiūrėdami jūros kovų spektaklius, abu vaikinai 
sulaikydavo kvapą. „Ne jūroje jie atrodo kur kas didesni“, - tarė 
Arnau Žoanui, rodydamas į miesto gatvėmis ant vežimų riedan- 
čius burlaivius ir galeras, iš kurių jūreiviai vaidino abordažus ir 
jūros kautynes. Žoanas žvilgsniu sudrausmindavo Arnau, kai šis, 
panoręs palošti kortomis ar kauliukais, pastatydavo kelis dine- 
rus, bet neprieštaraudamas su šypsena stebėdavo kartu su juo 
rutulių žaidimus, bolit ar escampella, per kuriuos jaunasis stu- 

dentas demonstruodavo retą miklumą, numušinėdamas kėglius 
ar monetas. 

Bet labiausiai Žoanui patiko klausytis daugybės į miestą atvy- 
kusių trubadūrų, apdainuojančių didžius katalonų karo žygdarbius. 
„Tai iš Jokūbo I metraščių“, - kartą pasakė jis Arnau, išklausęs Va- 
lensijos užkariavimo istorijos. „Tai iš Bernato Deskloto metraš- 
čio“, - paaiškino kitąsyk, trubadūrui baigus pasakoti apie Petro 
Didžiojo karo žygius užkariaujant Siciliją ar per prancūzų kryžiaus 
karą su Katalonija. 

— Šiandien turim eiti į Pla den Ljulį, — tarė Žoanas dienos eity- 
nėms pasibaigus. į 

— O ko? 

— Išgirdau, kad ten yra vienas Valensijos trubadūras, susipažinęs 
su Ramono Muntanero metraščiu. - Arnau klausiamai pažvelgė į 
jį. - Ramonas Muntaneras - garsus Ampurdano metraštininkas, 
buvęs almogavarų* karvedžiu ampurdaniečiams užkariaujant Atė- 
nų ir Neopatrijos kunigaikštystes. Prieš septynerius metus jis parašė 
šių karų kroniką, įdomią... ar bent jau tikrą. 

Pla d'en Ljulis, atvira erdvė tarp Švč. Mergelės Marijos bažny- 
čios ir Šv. Klaros vienuolyno, buvo sausakimša. Žmonės sėdėjo ant 
žemės ir šnekėjosi neatitraukdami akių nuo tos vietos, kur turėjo 
pasirodyti Valensijos trubadūras; jo šlovė buvo tokia didžiulė, kad 
pasiklausyti jo atėjo net kai kurie didikai, lydimi vergų, nešinų kėdė- 
mis visai šeimai. „Jų nėra“, — tarė Žoanas Arnau, pamatęs brolį įta- 
riai nužvelgiant didikus. Arnau jam buvo pasakojęs apie susitikimą 
su Puigais bažnyčioje. Jiedu susirado gerą vietą šalia būrio bastaišų, 
jau senokai laukiančių pasirodymo pradžios. Arnau atsisėdo ant že- 
mės, prieš tai vėl nužvelgęs kilmingųjų šeimas, išsiskiriančias tarp 
prastuomenės. 

— Mokykis atleisti, - sušnabždėjo jam Žoanas. Arnau teatsakė 
rūsčiu žvilgsniu. - Geras krikščionis... 

— Žoanai, — pertraukė jį Arnau, — niekada. Niekada nepamiršiu, 
kaip ta ragana pasielgė su mano tėvu. 


* Aragono karalystės kariuomenės smogiamieji pėstininkų daliniai. Vert. 
past. 

Tuo metu pasirodė trubadūras, ir žmonės puolė ploti. Martis de 
Šativa, aukštas ir liesas, lengvos ir grakščios eisenos vyras, iškėlęs 
rankas paprašė tylos. 

— Papasakosiu jums istoriją apie tai, kaip ir kodėl šeši šimtai ka- 
talonų užkariavo Rytus ir nugalėjo turkus, bizantiečius ir alanus, ir 
apie tai, kiek karingų tautų tuščiai jiems priešinosi. 

Pla d'en Ljulyje vėl nuaidėjo plojimai. Arnau su Žoanu irgi pa- 
plojo. 

— Ir dar jums papasakosiu, kaip Bizantijos imperatorius nužudė 
mūsų admirolą Rožerą de Florą sykiu su būriu katalonų, sukviestų 
į jo puotą... - Kažkas suriko: „Išdavikas!“, ir minia pratrūko keikti 
imperatorių. - O galop papasakosiu, kaipgi katalonai atkeršijo už 
savo karvedžio žūtį ir sulygino Rytus su žeme, sėdami mirtį ir palik- 
dami paskui save griuvėsius. Ši istorija — apie katalonų almogavarų 
kuopą, 1305-aisiais išplaukusią į žygį su admirolu Rožeru de Floru 
priešaky. 

Valensietis mokėjo prikaustyti klausytojų dėmesį. Gestikuliavo, 
vaidino kartu su dviem padėjėjais, kurie jam pavymui vaizdavo pa- 
sakojamas scenas. Taip pat pasitelkė vaidinti ir publiką. 

— Dabar vėl grįšiu prie mūsų cezario, - tarė pradėjęs pasakojimą 
apie Rožero de Floro mirtį. - Lydimas trijų šimtų raitininkų ir tūks- 
tančio pėstininkų, jis atvyko į Andrinopolį imperatoriaus sūnaus xor 
Mikelio kvietimu, į puotą, iškeltą jo garbei. - Tada trubadūras krei- 
pėsi į vieną iš prabangiausiai apsivilkusių didikų ir pakvietė jį į sceną 
vaidinti Rožero de Floro. „Jei įtrauksi ir žiūrovus, - trubadūrui buvo 
sakęs jo mokytojas, - ypač kilmingus, gausi iš jų daugiau dinerų“ 
Žiūrovų akivaizdoje trubadūro padėjėjai liaupsino Rožerą de Florą 
šešias dienas, kurias truko jo viešnagė Andrinopolyje, o septintąją 
xor Mikelis įsakė pakviesti alanų vadą Girganą ir turkopolų vadą 
Meliką su aštuoniais tūkstančiais raitelių. 

Valensietis ėmė neramiai blaškytis po sceną. Žmonės vėl ėmė 
šaukti, kai kurie pakilo iš savo vietų ir tik juos atlydėjusieji sutrukdė 
jiems pulti ginti Rožero de Floro. Rožerą de Florą nužudė pats tru- 
badūras, ir didikas susmuko ant žemės. Minia ėmė šauktis keršto 
už išdavystę ir katalonų admirolo nužudymą. Žoanas, pasinaudojęs 
sumaištimi, kurį laiką stebėjo Arnau, tyliai žvelgiantį į pargriuvusį 

didiką. Aštuoni tūkstančiai alanų ir turkopolų išžudė tris tūkstan- 
čius Rožerą de Florą lydėjusių katalonų. Trubadūro padėjėjai vis 
žudė vienas kitą. 

— Išsigelbėjo tik trys vyrai, - toliau deklamavo trubadūras, kel- 
damas balsą. - Ramonas de Arkeras, Kasteljo d'Empurjeso riteris, 
Ramonas de Tousas... | 

Paskui ėjo pasakojimas apie katalonų kerštą ir Trakijos, Chalki- 
dikės, Makedonijos ir Tesalijos sutriuškinimą. Kaskart, kai tik tru- 
badūras paminėdavo kurį nors iš šių miestų ar kraštų, barseloniečiai 
sveikindavo vieni kitus. „Kad tave užgriūtų katalonų kerštas!“ — vis 
šaukė ir šaukė. Visi kartu sū almogavarais buvo jau pasidžiaugę per- 
galėmis, kai šie atplaukė į Atėnų kunigaikštystę. „Ten, išžudę dau- 
giau nei dvidešimt tūkstančių vyrų ir paskyrę vadu Rožerą des Lau- 
rą, jie taip pat nugalėjo, - dainingu balsu paskelbė trubadūras, - ir 
prie Solos pilies atidavė šiam į žmonas tą, kuri iki tol buvo Solos 
valdytojo žmona“ Valensietis susirado kitą didiką, pakvietė į sceną 
ir sutuokė jį su pirma pasitaikiusia moterimi iš publikos, palydėjęs 
ją iki naujojo vado. 

— Taigi, — tarė trubadūras greta didiko ir moters, susikibusių už 
rankų, - jie apkeliavo Tėbų miestą, visus kaimus, visas kunigaikš- 
tystės pilis ir atidavė visas moteris į žmonas tiems, kurie buvo iš 
almogavarų kuopos, ir kokie geri vyrai visi jie buvo! 

Kol trubadūras apdainavo žygdarbius iš Muntanero metraščio, 
jo padėjėjai kvietė iš žiūrovų moteris ir vyrus ir statė juos vienus 
priešais kitus į dvi eiles. Daugelis norėjo būti išrinkti — jie buvo 
Atėnų kunigaikštystėje, buvo katalonai, atkeršiję už Rožero de Flo- 
ro mirtį. Trubadūro padėjėjų dėmesį patraukė bastaišų būrys. Iš jų 
vienintelis viengungis buvo Arnau, tad jo bičiuliai pastatė jį ir pa- 
bičiulių džiaugsmui, pakvietė jį ir bastaišai puolė ploti. Arnau nuėjo 
į sceną. 

Kai jaunuolis atsistojo į almogavarų eilę, žiūrovų minioje iš vie- 
tos pakilo viena moteris ir įsmeigė į jaunąjį bastaišą savo didžiules 
kaštonines akis. Padėjėjai ją pastebėjo. Niekas negalėjo atitraukti 
žvilgsnio nuo jos, jaunos ir gražios, išdidžiai reikalaujančios ją iš- 
rinkti. Padėjėjams ją pakvietus, kažkoks surukęs senukas griebė jai 

už rankos ir pamėgino vėl pasodinti, sukeldamas žiūrovams juoką. 
Mergina nepasidavė senio timpčiojimams. Padėjėjai žvilgtelėjo į 
trubadūrą, ir šis gestu juos paragino; „nevenk ir ką nors pažemin- 
ti, - kadaise buvo jis mokomas, — jei šitaip išsikovosi daugumos 
prielankumą“, ir dauguma juokėsi iš senuko, kuris, jau atsistojęs, 
galynėjosi su mergina. 

— Ji mano žmona, - piktai pareiškė jis vienam iš padėjėjų, besi- 
grumiančiam su juo. 

— Nugalėtieji neturi žmonų, - atrėžė iš tolo trubadūras. — Visos 
Atėnų kunigaikštystės moterys priklauso katalonams. 

Senukas sutriko, ir tuo pasinaudoję trubadūro padėjėjai išplėšė iš 
jo merginą ir miniai džiūgaujant pastatė į moterų eilę. 

Tuo metu trubadūras tęsė vaidinimą, atiduodamas almoga- 
varams vis naujas atėnietes ir miniai griausmingai sveikinant kie- 
kvieną naują santuoką. Arnau su Aledise žvelgė vienas kitam į akis. 
„Kiek laiko praėjo, Arnau? - klausė tos kaštoninės akys. - Ketveri 
metai?“ Arnau pažvelgė į besišypsančius ir drąsinančius jį bastaišus; 
tačiau nuo Žoano nusuko akis. „Žiūrėk į mane, Arnau“ Aledisė net 
nepravėrė lūpų, bet jam pasirodė, kad rėkte išrėkė tuos žodžius. Ar- 
nau paskendo jos žvilgsnyje. Valensietis paėmė merginai už rankos 
ir nuvedė ją per abi eiles skiriančią erdvę. Pakėlė Arnau ranką ir 
uždėjo Aledisės delną ant bastaišo plaštakos. 

Vėl kilo šurmulys. Jau visos poros, atsisukusios veidais į publiką, 
stovėjo eilėje, kurią vainikavo Arnau su Aledise. Mergina juto, kad 
visas jos kūnas virpa, ir švelniai suspaudė Arnau ranką, o bastaišas 
vogčia stebėjo senuką — tas, atsistojęs minioje, vėrė jį žvilgsniu. 

— Ir taip almogavarai surado laimę, - toliau deklamavo trubadū- 
ras, rodydamas į poras. — Jie įsikūrė Atėnų kunigaikštystėje ir ten, 
tolimuose rytuose, iki šiol tebegyvena, tarnaudami Katalonijos di- 
dybei. 

Pla den Ljulis pratrūko plojimais. Aledisė vėl atkreipė į save Ar- 
nau dėmesį, paspaudusi jam ranką. Abu žvelgė vienas į kitą. „Mylėk 
mane, Arnau“, — meldė jos kaštoninės akys. Staiga Arnau pajuto, 
kad jo ranka tuščia. Aledisė buvo dingusi; senis pagriebė jai už plau- 
kų ir miniai juokiantis nusitempė Švč. Mergelės Marijos bažnyčios 
pusėn. 

— Gal nepagailėsit kelių monetų, pone? — paprašė trubadūras, 
priėjęs prie jo. 
Senis nusispjovė ir nusitempė Aledisę toliau. 


— Kekše! Kodėl taip elgeisi! 

Senojo odos dirbyklos meistro rankos dar turėjo jėgos, bet Ale- 
disė net nepajuto antausio. 

— Ne... nežinau. Ta minia, šūksniai. Umai pasijutau Rytuose... — 
Kaip ji galėjo leisti, kad jis atitektų kitai? 

— Rytuose? Šliundra! ' 

Odadirbys pačiupo odinį diržą ir Aledisė pamiršo Arnau. 

— Būk geras, Pau. Pasigailėk. Nežinau, kodėl taip elgiausi. Prisie- 
kiu. Atleisk man. Meldžiu, atleisk. - Aledisė atsiklaupė priešais savo 
vyrą ir nunarino galvą. Odinis diržas senuko rankose sudrebėjo. 

— Sėdėsi namuose ir neišeisi, kol aš neleisiu, - atlyžo žmogus. 

-Aledisė daugiau nieko nepasakė ir net nekrustelėjo tol, kol išgir- 
do trinktelint lauko duris. 

Praėjo ketveri metai nuo to laiko, kai tėvas išleido ją už vyro. 
Tai buvo pati geriausia partija, kokią tik Gastas galėjo surasti savo 
dukteriai. Senas odos dirbyklos meistras, našlys ir bevaikis. „Kada 
nors tu paveldėsi jo turtą“, — tiek jai tepaaiškino. Tik nepridūrė, kad 
tada Gastas Segura užims meistro vietą ir perims jo verslą, bet, jo 
nuomone, dukterims nevertėjo žinoti tokių smulkmenų. 

Vestuvių dieną senis, net nelaukdamas, kol baigsis pokylis, nu- 
sivedė savo jaunąją žmoną į miegamąjį. Aledisė leidosi nurengiama 
drebančių rankų ir bučiuojama į krūtis seilėtų lūpų. Seniui palietus 
ją pirmą kartą, Aledisės oda pašiurpo nuo tų pūslėtų ir šiurkščių 
delnų. Paskui Pau nusivedė ją į lovą ir užgulė nenusirengęs, seilė- 
damasis, drebėdamas ir šnopuodamas. Senis graibė ir kandžiojo jos 
krūtis. Gnaibė tarpukojį. Paskui, gulėdamas ant jos, taip ir nenusi- 
rengęs, pradėjo šnopuoti tankiau ir rangytis tol, kol atsidusęs nu- 
grimzdo į ramybę ir miegą. 

Kitą rytą Aledisė prarado nekaltybę gašliai užgulta gležno ir nu- 
silpusio kūno, negrabiai įsiskverbusio į ją. Pagalvojo, ar ji pajus ką 
nors kita, išskyrus pasišlykštėjimą. 

Kaskart, dėl vienokios ar kitokios priežasties nusileidusi į odos 
dirbyklą, Aledisė stebėdavo jaunus savo vyro mokinius. Kodėl jie į ją 
nežiūri? Tačiau ji juos matydavo. Jos žvilgsnis nuslysdavo tų vaikinų 
raumenimis, ir ji gėrėdavosi prakaito lašeliais, atsirandančiais ant jų 
kaktų, bėgančiais per veidus, tekančiais per kaklus ir sustingstan- 
čiais ant jų torsų, tvirtų ir galingų. Aledisės geismas sukildavo ir at- 
slūgdavo sulig nuolat judančių jų rankų judesiais jiems dirbant odą, 
aukštyn žemyn, aukštyn žemyn... Bet jos vyras buvo aiškiai įspėjęs. 
„Dešimt kirčių pažvelgusiam į mano žmoną pirmą kartą, dvidešimt 
antrą ir badas trečią“ Ir Aledisė kasnakt klausdavo savęs, kur slypi 
tas malonumas, apie kurį ji buvo tiek girdėjusi ir kurio troško jos 
jaunystė. Sukriošęs vyras, už kurio ji buvo ištekinta, jo niekad nebū- 
tų galėjęs jai suteikti. 

Vienas naktis senasis meistras ją braižydavo savo šiurkščio- 
mis rankomis, kitas versdavo jį masturbuoti, o dar kitas, skubin- 
damas ją, kad suspėtų, kol jo dar neapėmė silpnumas, įsiskverb- 
davo į ją. Paskui visada kietai užmigdavo. Vieną iš tokių naktų 
Aledisė tyliai atsikėlė stengdamasi jo nepažadinti, bet senis net 
neapsivertė ant šono. 

Ji nulipo į dirbtuves. Panoro prieiti prie prietemoje dūluojančių 
darbo stalų ir ėmė vaikščioti tarp jų, braukdama rankos pirštais per 
glotnias lentas. Jūs manęs negeidžiate? Aš jums nepatinku? Vaikš- 
čiodama tarp stalų, Aledisė svajojo apie odos dirbyklos mokinius, 
glostančius jai krūtis ir šlaunis, kai staiga jos dėmesį patraukė blan- 
ki švieselė dirbtuvių kampe, jų sienoje. Vienoje iš lentų, skiriančių 
dirbtuves nuo mokinių miegamojo, buvo iškritęs gabalėlis medžio. 
Aledisė pažvelgė pro plyšį. Ir atsitraukė. Jie buvo nuogi! Akimirką 
pabijojo, kad kvėpavimas gali ją išduoti. Vienas iš jų žaidė su savimi, 
gulėdamas ant čiužinio! 

— Apie ką galvoji? — paklausė mokinys, gulintis arčiausiai sienos, 
už kurios stovėjo Aledisė. - Apie meistro žmoną? 

Tas neatsakė ir toliau timpčiojo savo penį... Aledisę išpylė pra- 
kaitas. Nejučia jos ranka nuslydo iki tarpukojo, ir, stebėdama apie ją 
galvojantį vaikiną, ji atrado, kaip suteikti sau malonumą. Baigė net 
anksčiau už jaunąjį mokinį ir nuslydo ant žemės, atsišliejusi nugara 
į sieną. 

Kitą rytą Aledisė praėjo pro to mokinio stalą degdama geismu. 
Priešais stalą nesąmoningai stabtelėjo. Galiausiai jaunuolis akimirką 
pakėlė akis. Ji suprato, kad vaikinas žaidė su savimi galvodamas apie 
ją, ir nusišypsojo. 

Po pietų Aledisė buvo iškviesta į dirbtuves. Meistras jos laukė 
mokiniui už nugaros. | 

— Brangioji, - tarė priėjęs prie jos. —- Juk žinai, kad man nepatin- 
ka, kai kas nors atitraukia nuo darbo mano mokinius. 

Aledisė pažvelgė į vaikino nugarą. Joje kryžiavosi dešimt plony- 
čių kraujo srovelių. Ji nieko neatsakė. Tą naktį ji nenulipo į dirbtu- 
ves, nei kitą, nei dar kitą, bet paskui nulipo, nulipdavo ten kasnakt 
Arnau rankomis paglostyti savo kūno. Jis neturėjo moters. Jo akys 
taip sakė. Jis turėjo būti jos! 

arselona vis dar šventė. 

Tai buvo kuklūs namai, kaip ir visų bastaišų, nors juose gy- 

veno Bartolomė, vienas iš cecho seniūnų. Kaip ir dauguma 
bastaišų būstų, jis buvo įsispraudęs tarp siaurų gatvelių, vedančių iš 
Švč. Mergelės Marijos bažnyčios, Borno aikštės ar Pla den Ljulio į 
paplūdimį. Pirmasis aukštas su židiniu buvo iš nedegtų plytų, o vir- 
šutinis, pristatytas vėliau, iš rąstų. 

Arnau vis rijo seilę, žiūrėdamas į Bartolomės žmonos paruoštą 
valgį: baltą kvietinę duoną ir veršieną su taukuose apkeptomis dar- 
žovėmis — ir dar su pipirais, cinamonu ir šafranu! - didžiuliame pri- 
kaistuvyje ant židinio priešais valgytojus, vyną su medumi, sūrius ir 
saldžius pyragus. 

— Ką švęsim? — paklausė sėdėdamas prie stalo su Žoanu priešais, 
Bartolome iš kairės ir tėvu Albertu iš dešinės. 

— Tuoj sužinosi, — atsakė jam kunigas. 

Arnau gūžtelėjo pečiais, o tuo metu vyriausioji Bartolomės duk- 
tė padavė jam dubenį mėsos ir pusę kepaliuko duonos. 

— Mano duktė Marija, - pristatė Bartolomė. 

Arnau pakraipė galvą, sutelkęs visą dėmesį į dubenį. 

Kai visi keturi buvo aptarnauti ir dvasininkas palaimino valgį, vyrai 
ėmė tyliai šveisti mėsą. Bartolomės žmona, duktė ir dar keturi mažyliai 
valgė ant grindų, išsibarstę po visą kambarį, bet tik kasdienį troškinį. 

Arnau paragavo mėsos su daržovėmis. Koks keistas prieskonių 
derinys! Pipirai, cinamonas ir šafranas; tai valgė tik didikai ir turtin- 
gi pirkliai. „Mes, valtininkai, iškraudami kuriuos nors iš šių priesko- 
nių, - kartą buvo girdėjęs jis paplūdimyje, - meldžiamės. Jeigu jie 
įkristų į vandenį ar sušlaptų, neturėtume iš ko už juos sumokėti ir 
neišvengtume kalėjimo“ Arnau atsiplėšė gabalėlį duonos ir pakėlė 
prie lūpų; paskui paėmė taurę vyno su medumi... Bet kodėl visi į jį 
taip žiūri? Jis juto, kad visi trys ji stebi, nors jie stengėsi tai nuslėpti. 
Jis pamatė, kad Žoanas neatitraukia akių nuo valgio. Arnau vėl su- 
telkė dėmesį į mėsą; vienas, du, trys šaukštai, ir staiga pakėlė akis: 
Žoanas su tėvu Albertu rodė vienas kitam ženklus. 

— Kas jums? — Arnau padėjo šaukštą ant stalo. 

Bartolomė susiraukė. „Ką jau su juo daryt! — regis, sakė kitiems. 

— Tavo brolis nusprendė tapti vienuoliu ir stoti į pranciškonų vie- 
nuolyną, - galiausiai tarė tėvas Albertas. 

— Tai štai kas. - Arnau paėmė taurę ir pasisukdamas į Žoaną pa- 
kėlė ją su šypsena lūpose. — Sveikinu! 

Bet Žoanas neišgėrė su juo. Bartolomė ir kunigas irgi. Arnau taip 
ir liko pakėlęs taurę. Ką visa tai reiškė? Visi įdėmiai žvelgė į jį, tik 
keturi mažyliai toliau sau abejingai valgė. 

Arnau pastatė taurę ant stalo. 

— Kas yra? — paklausė tiesiai savo brolio. 

— Aš negaliu. - Arnau susiraukė. - Nenoriu palikti tavęs vieno. 
Stosiu į vienuolius tik tada, kai matysiu, kad turi... gerą žmoną, bū- 
simą savo vaikų motiną. 

Ištaręs šiuos žodžius, Žoanas vogčia žvilgtelėjo į Bartolomės 
dukterį, o ši nudelbė galvą, slėpdama veidą. 

Arnau atsiduso. 

— Tau reikia vesti ir turėti šeimą, - įsiterpė tėvas Albertas. 

— Tu negali likti vienas, — pakartojo Žoanas. 

— Man būtų didelė garbė, jei paimtum į žmonas mano dukterį 
Mariją, — įsiterpė Bartolomė, žiūrėdamas į merginą, ieškančią savo 
motinos užtarimo. - Tu vyras geras ir darbštus, sveikas ir dievo- 
baimingas. Aš atiduočiau tau gerą moterį su kraičiu, kurio judviem 
pakaktų savam būstui įsigyti. Be to, kaip žinai, cechas vedusiems 
nariams daugiau moka. 

— Mesilgai ieškojom tau nuotakos ir manom, kad Marija tau pui- 
ki pora, —- pridūrė kunigas. 

Arnau pažvelgė į dvasininką. 

— Kiekvienas geras krikščionis turi vesti ir susilaukti vaikų, — pa- 
aiškino jam Žoanas. 

Arnau vėl pakėlė akis į savo brolį, bet šiam dar nebaigus kalbėti 
jo dėmesio pareikalavo balsas iš kairės. 

— Ilgai negalvok, sūnau, - patarė jam Bartolomė. 

— Jei nevesi, aš nestosiu į vienuolyną, — pakartojo Žoanas. 

— Tu labai pradžiugintum mus visus, jei taptum vedusiu vyru, — 
tarė kunigas. 

— Cechas nepalankiai į tave žiūrės, jei atsisakysi vesti ir dėl to 
tavo brolis pasitrauks iš Bažnyčios kelio. 

Niekas daugiau nieko nepasakė. Arnau suraukė lūpas. Cechas! Jis 
nebeturėjo kaip išsisukti. 

— Tai kaip, broli? — paklausė jo Žoanas. 

Arnau pasisuko į Žoaną ir pirmą kartą susidūrė su visai kitu žmo- 
gumi nei tas, kurį pažinojo: su vyru, rimtai žvelgiančiu į jį klausiamu 
žvilgsniu. Ir kaip jis anksčiau nepastebėjo? Iki šiol jo veide matydavo 
tik šypseną to berniuko, kuris parodė jam miestą, to, kuris sėdėda- 
vo nukabinęs kojas nuo dėžės, kol jo motinos ranka glostydavo jam 
galvą. Kiek mažai jie kalbėjosi per pastaruosius.ketverius metus! Jis 
visą laiką dirbdavo, iškraudavo laivus, grįždavo namo jau sutemus, 
išvargęs, neturėdamas noro šnekėtis, atlikęs savo pareigą. Iš tikrųjų, 
tai jau nebebuvo mažasis Žoanetas. 

— Tu tikrai dėl manęs nestotum į vienuolius? 

Staiga jie liko vienudu. 

— Tikrai. 

Vieni, tik jis ir Žoanas. 

— Mes dėl to daug vargom. 

— Taip. 

Arnau pakėlė ranką prie smakro ir kelias akimirkas mąstė. Ce- 
chas. Bartolomė buvo vienas iš jo seniūnų, ką pasakys jo bičiuliai? 
Jis negalėjo nuvilti Žoano, negalėjo, juk jis taip stengėsi. Be to, jei 
Žoanas išvažiuos, ką jis darys? Jis pasisuko į Mariją. 

Bartolomė mostu ją pakvietė, ir mergina droviai priėjo. 

Arnau pamatė paprastą merginą garbanotais plaukais ir gerašir- 
dišku veidu. 

— Jai penkiolika metų, - išgirdo sakant Bartolomę, kai Marija su- 
stojo prie stalo. Stebima keturių vyrų, ji sunėrė ant sterblės rankas ir 
nudelbė akis į žemę. - Marija! - pašaukė ją tėvas. 

Mergina pakėlė veidą į Arnau, išraudusi, gniauždama rankas. 

Šįkart jau Arnau nusuko žvilgsnį. Bartolomė sunerimo pamatęs, 
kaip jis nukreipia akis. Mergina atsiduso. Ji verkė? Jis nenorėjo jos 
užgauti. 

— Sutinku, — tarė. 

Žoanas pakėlė savo taurę, o paskui ją akimirksniu iškilo Bartolo- 
mės ir kunigo taurės. Arnau paėmė savąją. 

— Aš taip džiaugiuosi, - tarė jam Žoanas. 

— Už jaunikį ir nuotaką! - sušuko Bartolomė. 


Šimtas šešiasdešimt dienų per metus! Bažnyčios priesaku krikščio- 
nys turėjo laikytis pasninko šimtą šešiasdešimt dienų per metus, ir 
kiekvieną iš tų dienų Aledisė, kaip ir visos kitos Barselonos moterys, 
nusileisdavo iki paplūdimio prie Švč. Mergelės Marijos bažnyčios 
pirkti žuvies kurioje nors iš dviejų grafystės miesto žuvies krautu- 
vių: senojoje arba naujojoje. 

Kur tu? Pamačiusi kokį nors laivą, Aledisė žvelgdavo į krantą, 
kur valtininkai pakraudavo ar iškraudavo prekes. Kur tu, Arnau? 
Vieną dieną ji buvo mačiusi jį įtemptais raumenimis, regis, besiver- 
žiančiais perplėšti juos dengiančią odą. Dieve mano! Tada Aledisė 
sudrebėdavo ir imdavo skaičiuoti valandas, likusias iki nakties, kai 
jos vyras užmigs ir ji galės nulipti į dirbtuves pabūti su juo neiš- 
blėsus prisiminimams. Pasninkas padėjo Aledisei perprasti bastaišų 
kasdienybę: kai jie nekraudavo kokio nors laivo, nešiodavo akmenis 
į Švč. Mergelės Marijos bažnyčią, ir po pirmosios kelionės iš skaldy- 
klos bastaišų eilė iširdavo ir kiekvienas nueidavo savo keliu, nelauk- 
damas kitų. 

Tą rytą Arnau žingsniavo atgal į skaldyklą kito akmens. Vienas. 
Buvo vasara, ir jis rankoje supo kapsaną. Iki pusės nuogas! Aledisė 

matė jį praeinantį pro krautuvę. Visą jo kūną išpylęs prakaitas žvil- 
gėjo saulėje, ir jis šypsojosi, šypsojosi kiekvienam, kurį tik sutikda- 
vo. Aledisė pasitraukė iš eilės. Arnau! Šauksmas niekaip nenorėjo 
ją. Už jos savo eilės laukianti senutė parodė į tuščią vietą tarp Ale- 
disės ir prieš ją stovėjusios moters; Aledisė paragino ją paeiti į prie- 
kį. Kaip nukreipti visų tų smalsuolių dėmesį? Suvaidino šleikštulio 
priepuolį. Kažkuri puolė jai į pagalbą, bet Aledisė jos atsisakė. Tada 
abi nusišypsojo. Dar vienas priepuolis, ir Aledisė pasileido bėgti, ke- 
lioms nėščiosioms rodant viena kitai ženklus. 

Arnau ėjo į Montžuiką, karališkąją skaldyklą, paplūdimiu. Kaip jį 
pavyti? Aledisė nubėgo Jūros gatve prie Blato aikštės, iš ten pasuko į 
kairę pro senuosius romėnų sienos vartus, paskui pro vietininko rū- 

Argi svarbu! Arnau ėjo vienas. Mergina praėjo Bokerijos vartus ir 
toliau nubėgo keliu, vedančiu į Montžuiką. Jis turėjo būti ten... 

— Arnau! - šįkart jau sušuko. 

Arnau stabtelėjo pusiaukelėje į skaldyklą ir atsigręžė į moterį, bė- 
gančią prie jo. 

— Aledise! Ką čia veiki? 

Aledisė giliai įkvėpė. Ką dabar jam atsakyti? 

— Ar kas nutiko, Aledise? 

Ką atsakyti? 

Ji susilenkė dvilinka, susigriebė už pilvo ir suvaidino dar vieną 
šleikštulio priepuolį. Kodėl gi ne? Arnau priėjo prie jos ir paėmė už 
rankų. Vien nuo paprasčiausio prisilietimo mergina ėmė drebėti. 

— Kas tau? 

Kokios rankos! Suėmė ją stipriai, apglėbdamos visą dilbį. Aledisė 
pakėlė veidą ir pamatė Arnau krūtinę, vis dar prakaituotą, įkvėpė jo 
kvapo. 

— Kas tau? — vėl paklausė Arnau, bandydamas ją atitiesti. 

Aledisė pasinaudojo ta akimirka ir apkabino jį. 

— Dieve mano! - sušnabždėjo. 

Įsikniaubė veidu į jo kaklą ir ėmė bučiuoti Arnau ir laižyti jo pra- 
kaitą. 

— Ką tu darai? 

Arnau pamėgino ją atstumti, bet mergina kabinosi į jį. 

Balsai, sklindantys iš už kelio vingio, privertė Arnau krūptelti. 
Bastaišai! Kaip jis jiems paaiškins?.. Gal net pats Bartolomė. Jei bus 
užkluptas čia su jį apsikabinusia ir bučiuojančia Aledise... bus išva- 
rytas iš cecho! Arnau pakėlė Aledisę suėmęs už liemens, pasitraukė 
nuo kelio ir pasislėpė krūmynuose; ten ranka užčiaupė jai burną. 

Balsai priartėjo ir nutolo, bet Arnau jų negirdėjo. Jis sėdėjo ant 
žemės, o Aledisė ant jo; viena ranka jis buvo suėmęs ją per juosme- 
nį, o kita spaudė burną. Mergina žvelgė į jį. Tos kaštoninės akys! 
Staiga Arnau suvokė, kad laiko ją apkabinęs. Ranka spaudė Aledisės 
pilvą, o jos krūtys... jos krūtys kilnojosi prieš jį ir mėšlungiškai virp- 
čiojo. Kiek naktų jis svajojo laikyti ją glėbyje? Kiek naktų mėgino 
savo didžiulėmis kaštoninėmis akimis. 

Jis atitraukė jai nuo burnos ranką. 

— Aš geidžiu tavęs, — išgirdo šnabždant jos lūpas. 

Tada tos lūpos priartėjo prie jo lūpų ir pabučiavo, saldžios, švel- 
nios, geidulingos. 

Jų skonis! Arnau sudrebėjo. 

Aledisė virpėjo. 

Jos skonis, jos kūnas... jos geismas. 

Nė vienas iš jų daugiau nepratarė nė žodžio. 

Tą naktį Aledisė nenulipo žemyn slapta stebėti mokinių. 


24 


raėjo kiek daugiau nei du mėnesiai nuo to laiko, kai tėvas 

Albertas sutuokė Mariją su Arnau Jūros Švč. Mergelės Ma- 

rijos bažnyčioje, susirinkus visiems cecho nariams, Perei su 
Marijona ir Žoanui, jau su tonzūra ir pranciškonų abitu. Užsitikrinę 
didesnę algą, priklausančią vedusiems cecho nariams, jie išsirinko 
namą priešais paplūdimį ir apstatė jį baldais, padedami Marijos 
šeimos ir visų, kurie tik norėjo paremti jaunąją porą, o tokių buvo 
daug. Jam ničnieko nereikėjo daryti. Namas, baldai, dubenys, dra- 
bužiai, valgis - viskuo rūpinosi Marija ir jos motina, besispiriančios, 
kad jis ilsėtųsi. Pirmąją naktį Marija atsidavė savo vyrui be geidulio, 
bet nesidrovėdama. Kitą rytą, kai Arnau auštant pabudo, pusryčiai 
jau buvo patiekti: kiaušiniai, pienas, sūdyta mėsa ir duona. Vidu- 
dienį ir vėl taip pat, ir vakare, ir rytojaus dieną, ir kitą dieną; Marija 
visada būdavo išvirusi Arnau valgyti. Nuaudavo jį. Nuprausdavo ir 
rūpestingai gydydavo nuospaudas ir žaizdas. Ji visada būdavo pa- 
siruošusi patenkinti jo aistrą. Arnau kasdien gaudavo viską, ko tik 
galėjo trokšti vyras: valgį, švarą, paklusnumą, dėmesį, jaunos ir gra- 
žios moters kūną. Taip, Arnau. Ne, Arnau. Marija su juo niekada 
nesiginčydavo. Jei jis panorėdavo žvakės, Marija mesdavo visus savo 
darbus ir atnešdavo. Jei Arnau imdavo keiksnotis, puldavo prie jo. 
Vos tik jis įkvėpdavo, Marija bėgdavo oro. 

Pliaupė lietus. Staiga aptemo, ir audros žaibai įnirtingai skrodė juo- 
dus debesis, nušviesdami jūrą. Arnau su Bartolome, kiaurai permir- 
kę, ėjo paplūdimiu. Visi laivai jau buvo išplaukę iš pavojingojo Bar- 
selonos uosto ieškoti prieglobsčio Salou.. Karališkoji akmens skaldy- 
kla buvo uždaryta. Tą dieną bastaišai neturėjo darbo. 

— Kaip tu laikaisi, sūnau? — paklausė Bartolomė savo žento. 

— Gerai. Kuo puikiausiai... bet... 

— Turi kokių rūpesčių? 

— Tiesiog... aš nepratęs, kad kas nors su manimi taip gerai elgtųsi 
kaip Marija. 

— Mes ją taip išauklėjome, — su pasitenkinimu pareiškė Bar- 
tolomė. 

— Pernelyg... 

— Sakiau tau, kad nesigailėsi ją vedęs. - Bartolomė pažvelgė į Ar- 
nau. - Apsiprasi. Džiaukis savo žmona. 

Apie tai kalbėdamiesi, jie įsuko į Dameso gatvę, mažytį skersga- 
tvį, vedantį į tą patį paplūdimį. Ten po lietumi vaikštinėjo daugiau 
nei dvidešimt moterų, jaunų ir senų, gražių ir bjaurių, sveikų ir ligo- 
tų, bet visos jos buvo vargšės. 

— Matai jas? — tarė Bartolomė, rodydamas moteris. — Žinai, ko 
jos laukia? — Arnau papurtė galvą. - Tokiomis audrų dienomis kaip 
šiandien, kai nevedę žvejybos laivų locmanai, išbandę visas jūreiviš- 
kas gudrybes, pasikliovę visų šventųjų ir mergelių malone, vis tiek 
nepajėgia pažaboti audros, jiems lieka vienintelė išeitis. Jų įgulos 
tai žino ir iš jų to reikalauja. Atėjus tokiai valandai locmanas įgulos 
akivaizdoje balsu prisiekia prieš Dievą, kad jeigu jam pavyks laimin- 
gai atplukdyti savo vyrus ir laivą į uostą, tai jis susituoks su pirmąja 
moterimi, kurią tik išvys išlipęs į sausumą. Supranti, Arnau? — Ar- 
nau vėl įsistebeilijo į dvidešimtį moterų, kurios neramiai vaikštinėjo 
gatvele pirmyn atgal, žvelgdamos į tolį. - Moterys tam ir gimusios, 
kad ištekėtų ir tarnautų vyrui. Taip mes auklėjome Mariją, ir tokią 
aš ją už tavęs išleidau. 

Bėgo dienos, Marija ir toliau šokinėjo apie Arnau, bet jis galvojo 
tik apie Aledisę. 

— Tie akmenys sudarkys tau nugarą, — tarė Marija, trindama te- 
palu žaizdą, kurią Arnau jai parodė ties mentimi. 

Arnau neatsakė. 

— Vakare apžiūrėsiu kapsaną. Negali būt, kad akmenys tau taip 
raižytų nugarą. 

Arnau neatsakė. Jis parėjo namo jau sutemus. Marija jį nuavė, 
įpylė taurę vyno ir pasodino, kad patrintų nugarą, kaip visą vaikys- 
tę matė darant motiną tėvui. Arnau leidosi masažuojamas, kaip vi- 
sada. Ir dabar tylėdamas jos klausėsi. Ta žaizda buvo atsiradusi ne 
nuo akmenų, nešiojamų Mergelei, ir ne dėl kapsanos. Marija plovė 
ir gydė jam gėdos žaizdą, įdrėskimą kitos moters, kurios Arnau ne- 
pajėgė atsižadėti. 

— Tie akmenys jums visiems sudarkys nugaras, - pakartojo žmona. 

Arnau gurkštelėjo vyno, jusdamas, kaip Marijos rankos švelniai 
glosto jam nugarą. 


Nuo to laiko, kai vyras pakvietė ją į dirbtuves, kad parodytų išdrį- 
susio pažvelgti į ją mokinio žaizdas, Aledisė tik vogčia stebėdavo 
jaunus darbininkus. Ji matė, kad naktimis jie dažnai ateina į sodelį 
pasimatyti su moterimis, kurios susitikdavo su jais peršokusios tvo- 
rą. Vaikinai dirbtuvėse turėjo reikiamos medžiagos, įrankių ir Žinių 
pasisiūti plonyčiams maišeliams, kuriuos, deramai išteptus rieba- 
lais, prieš sanguliaudami užsimaudavo ant penių. Įsitikinimas, kad 
nepastos, meilužių jaunystė ir nakties tamsa buvo nenugalima pa- 
gunda daugybei moterų, trokštančių nuotykių su nepažįstamaisiais. 
Aledisei nebuvo sunku įsmukti į mokinių miegamąjį ir nugvelbti 
vieną iš tų maišelių; nebejausdama baimės dėl ryšių su Arnau, ji 
davė valią savo geiduliams. 

Aledisė sakė, kad naudodamiesi tais maišeliais jie neturės vaikų, 
ir Arnau žiūrėdavo, kaip ji užsmaukia jį ant penio. Ar ant jo varpos 
paskui likdavo riebalų? Gal tai buvo bausmė už nusižengimą dieviš- 
kiems prigimties dėsniams? Marija vis nepastojo. Ji buvo sveika ir 
stipri jauna moteris. Kas gi daugiau, jei ne Arnau nuodėmės trukdė 
jai pastoti? Dėl kokios gi dar priežasties Viešpats delsė jam pado- 
vanoti taip trokštamą palikuonį? Bartolomei reikėjo anūko. Tėvas 

Albertas ir Žoanas norėjo, kad Arnau taptų tėvu. Visas cechas lau- 
kė tos akimirkos, kai jaunieji sutuoktiniai paskelbs gerą žinią; vyrai 
juokaudavo su Arnau, o bastaišų žmonos vaikščiodavo pas Mariją, 
dalydavo patarimus ir girdavo šeimyninio gyvenimo privalumus. 

Arnau irgi troško susilaukti vaiko. 

— Nemauk man šito, — paprieštaravo kartą, kai Aledisė užklupo 
jį pakeliui į skaldyklą. 

Aledisė nepasidavė. 

— Aš neketinu tavęs prarasti, - tarė jam. — Pirma paliksiu senį ir 
apkaltinsiu tave, kad mane suvedžiojai. Visi sužinos, kas buvo tarp 
mudviejų, tave užgrius nešlovė, būsi išvarytas iš cecho ir, ko gero, iš 
miesto ir tada turėsi tik mane, tik aš vienintelė paskui tave seksiu. 
Nežinau, kaip gyvenčiau be tavęs, pasmerkta iki pat dienų pabaigos 
likti su gašliu nepajėgiu seniu. 

— Tu sugriautum mano gyvenimą? Kodėl? 

— Todėl, kad širdies gilumoje tu myli mane, - ryžtingai atsakė 
Aledisė. — Iš tiesų aš tik padėčiau tau žengti žingsnį, kurio pats ne- 
drįsti žengti. 

Jiems pasislėpus krūmuose Monžuiko kalno atšlaitėje, Aledisė 
daro. Ar ji sako tiesą? Ar jis tikrai trokšta gyventi su Aledise, palikti 
žmoną, palikti viską, ką turi, ir pabėgti su ja? Jei bent jau jo varpa 
nebūtų taip sustandėjusi... Kokių galių turi ta moteris, kad sugeba 
palaužti jo valią? Arnau kilo pagunda papasakoti jai Žoano moti- 
nos istoriją; pasakyti, kad jei jųdviejų ryšiai bus atskleisti, pats senis 
gali apkaltinti ją svetimavimu ir visam gyvenimui įkalinti, bet, užuot 
tai padaręs, užgulė ją... paskui dar kartą. Aledisė alsavo Arnau stū- 
mių ritmu. Tačiau bastaišas klausėsi tik savo baimės balso: Marija, 
jo darbas, cechas, Žoanas, negarbė, Marija, jo Mergelė, Marija, jo 
Mergelė... 

aralius Petras III pakėlė ranką nuo savo sosto. Apsuptas iš 

šonų savo dėdės ir brolio — princų Petro ir Jokūbo, stovinčių 

jam iš dešinės, ir grafo de Teranovos ir Oto de Montkados 
vyresniojo - iš kairės, karalius palaukė, kol nutils kiti tarybos nariai. 
Jie buvo Valensijos karališkuosiuose rūmuose, kur monarchas pri- 
ėmė Perę Ramoną de Kodolerą, Maljorkos karaliaus Jokūbo vyriau- 
siąjį rūmininką ir pasiuntinį. Pasak Ramono de Kodolero, Maljorkos 
karalius, Roseljono ir Sardinijos grafas bei Monpeljė valdytojas, dėl 
nuolatinių prancūzų išpuolių prieš jo valdas nusprendė paskelbti 
Prancūzijai karą ir kaip Petro III vasalas prašė savo valdovo 1341 
metų balandžio mėnesio 21 dieną atvykti į Perpinjaną vadovauti ka- 
talonų kariuomenei — remti ir ginti jį kare prieš Prancūziją. 

Visą tą rytą karalius Petras III su savo patarėjais svarstė vasalo 
prašymą. Jeigu jie nesuteiktų Maljorkai paramos, ši atsisakytų va- 
salinės priklausomybės ir taptų laisva, o jeigu suteiktų — visi su tuo 
sutiko, — patektų į spąstus: vos tik katalonų kariuomenei įžygiavus 
į Perpinjaną, Maljorkos karalius Jokūbas sudarytų su Prancūzijos 
karaliumi sąjungą prieš jį. 

Stojus tylai karalius prakalbo: 

— Visi jūs svarstėte ir ieškojote būdo, kaip atmesti Maljorkos 
karaliaus prašymą. Manau, kad mes jau radome išeitį: keliausime 
į Barseloną ir sušauksime kortesus, o sušaukę pakviesime Maljor- 

kos karalių kovo dvidešimt penktąją atvykti į minėtuosius kortesus 
Barselonoje, kaip kad jam privalu. Ir kas tada atsitiks? Jis arba at- 
vyks, arba ne. Jei taip, atliks savo priedermę, ir tada mes lygiai taip 
pat patenkinsime jo prašymą... - Kai kurie patarėjai neramiai su- 
bruzdo; jeigu Maljorkos karalius atvyktų į kortesus, jie įsitrauktų į 
karą su Prancūzija, tuo pat metu kariaudami ir su Genuja! Kažkuris 
netgi išdrįso garsiai paprieštarauti, bet Petras III mostu jį nutildė ir 
nusišypsojo, o paskui, keldamas balsą, dėstė toliau: — Ir kreipsimės 
patarimo į mūsų vasalus, geriau nuspręsiančius, kaip mums derėtų 
pasielgti. - Vieni patarėjai palydėjo karaliaus šypseną šypsenomis, 
kiti palinksėjo galvas. Katalonų politikos klausimus turėjo spręsti 
kortesai, ir jie galėjo nutarti, pradėti karą ar ne. Tuomet savo vasalui 
būtų atsisakęs. padėti ne karalius, o Katalonijos kortesai. — O jeigu 
jis neatvyks, — pridūrė Petras III, - vasalinė priklausomybė bus pa- 
naikinta ir minėtuoju atveju mes neprivalėsime nei jam padėti, nei 
veltis kartu su juo į karą prieš Prancūzijos karalių. 


Barselona, 1341 metai 


Didikų, dvasininkų ir kunigaikštystės laisvųjų miestų atstovai, visų 
trijų kortesuose dalyvaujančių luomų nariai, susibūrė grafystės 
mieste, nuspalvindami ir papuošdami jo gatves Almerijos, Barbari- 
jos, Aleksandrijos ir Damasko šilkais; Anglijos, Briuselio, Flandrijos 
ir Mecheleno vilna; Orlando vilna ir įstabiais juodos drobės rūbais 
iš Bisau; visi apdarai buvo išdabinti nuostabiais piešiniais auksu ir 
sidabru siuvinėtu brokatu. 

Tačiau Maljorkos karalius Jokūbas į kunigaikštystės sostinę dar 
nebuvo atvykęs. Jau kelias dienas valtininkai, bastaišai ir kiti uosto 
darbininkai, vietininko įspėti, rengėsi sutikti Maljorkos karalių, jei 
kartais jis nuspręstų atkakt. į kortesus. Barselonos uostas nebuvo 
pasiruošęs išlaipinti į krantą tokių didžių asmenų - juk jie negalėjo, 
kad nesušlaptų drabužių, ilgais šuoliais šokinėti į krantą iš kuklių 
valtininkų laivelių, kaip kad darydavo pirkliai. Todėl, kai į Barseloną 
atplaukdavo koks nors garbus asmuo, valtininkai išrikiuodavo savo 
laivelius vieną po kito nuo kranto į jūrą ir ant jų nutiesdavo gan ilgą 

tiltą, kad karaliai ir princai galėtų išlipti į Barselonos pakrantę iškil- 
mingai, kaip ir dera. 

Bastaišai, tarp jų ir Arnau, nešiojo į paplūdimį lentas tiltui nu- 
tiesti ir, kaip daugelis į paplūdimį pažiūrėti ateinančių miestiečių, 
kaip daugelis kortesų didikų, kurie irgi tai darydavo, žvalgėsi į tolį, 
tikėdamiesi pamatyti Maljorkos valdovo galeras. Barselonos korte- 
sai buvo tapę visų pokalbių tema; visos barseloniečių kalbos suko- 
si apie Maljorkos karaliaus pagalbos prašymą ir karaliaus Petro III 
taktiką. 

— Galima manyti, - vieną dieną, karpydamas žvakių dagčius 
Švč. Sakramento koplyčioje, tarė tėvui Albertui Arnau, - kad jeigu 
apie karaliaus Petro III ketinimus žino visas miestas, tai apie juos 
žino ir karalius Jokūbas. Kam tada jo laukti? 

— Todėl jis ir neatvyks, - atsakė jam kunigas, toliau triūsdamas 
koplyčioje. 

— Ir kas tada bus? 

Arnau pažvelgė į kunigą, kuris atsitraukė nuo darbų su nerimu 
veide. 

— Labai bijau, kad Katalonija nepradėtų karo prieš Maljorką. 

— Dar vieno karo? 

— Taip. Juk visiems puikiai žinoma, kad karalius Petras III nesi- 
tveria noru suvienyti senąsias katalonų karalystes, kurias Jokūbas 
Užkariautojas padalijo savo įpėdiniams. Nuo tada Maljorkos kara- 
liai visą laiką tik išduodavo katalonus; nepraėjo nė penkiasdešimt 
metų, kai Petras Didysis Panisarso tarpeklyje įveikė prancūzus ir 
maljorkiečius. Paskui jis užkariavo Maljorką, Roseljoną ir Sardiniją, 
bet popiežius jį privertė grąžinti šias žemes Jokūbui III. - Kunigas 
pasisuko į Arnau. — Bus karas, Arnau, nežinau nei kada, nei dėl ko- 
kios priežasties, bet bus. 

Maljorkos karalius Jokūbas III į kortesus neatvyko. Karalius pa- 
skyrė jam naują trijų dienų terminą, bet ir prabėgus šiam laikui jo 
galeros Barselonos uoste nepasirodė. 

— Štai kodėl, — tarė kitą kartą Arnau tėvas Albertas. - Vis dar 
nežinau kada, bet jau žinau kodėl. 

Pasibaigus kortesams Petras III įsakė pradėti prieš savo vasalą 
teismo procesą dėl nepaklusimo valdovui, o prie to dar prisidėjo 

kaltinimai, kad Roseljono ir Sardinijos grafystėse kaldinami katalo- 
niški pinigai, nors karališkosios tercijos galėjo būti kaldinamos tik 
Barselonoje. 

Maljorkos karalius Jokūbas III ir toliau neatsiliepė, bet teismo 
procesas, kuriam vadovavo Barselonos vietininkas Arnau d Erilis su 
vicekancleriu Arnau Samorera, vyko Maljorkos valdovui už akių, ir 
šis sunerimo, savo patarėjų įspėtas apie galimą proceso baigtį: jo ka- 
ralysčių ir grafysčių nusavinimą. Tada Jokūbas III kreipėsi pagalbos 
į Prancūzijos karalių — netrukus prisiekė jam ištikimybę - ir į po- 
piežių, prašydamas, kad šis tarpininkautų jam ir jo svainiui karaliui 
Petrui III. 

Popiežius, tapęs Maljorkos valdovo interesų gynėju, paprašė ka- 
raliaus Petro III apsaugos rašto, kad karalius Jokūbas III, nerizikuo- 
damas savo ir artimųjų gyvybe, galėtų atvykti į Barseloną apsiginti ir 
atremti jam inkriminuojamų kaltinimų. Karalius negalėjo nepaten- 
kinti popiežiaus pageidavimo ir išdavė apsaugos raštą, bet pirma pa- 
prašė Valensijos atsiųsti jam keturias galeras, vadovaujamas Mateu 
Mersero, kad šios saugotų Maljorkos valdovo laivus. 


Tolumoje pasirodžius Maljorkos karaliaus galerų burėms, visa Bar- 
selona suplūdo į uostą. Mateu Mersero vadovaujama flotilė laukė 
ginkluota kaip ir karaliaus Jokūbo III galeros. Miesto vietininkas 
Arnau d Erilis liepė uosto darbininkams pradėti tiesti tiltą; valtinin- 
kai surikiavo jūroje savo valtis, ir vyrai ėmėsi kalti ant jų lentas. 

Kai Maljorkos karaliaus galeros įplaukė į uostą, kiti valtininkai 
priplaukė prie karališkosios galeros. 

— Kas nutiko? — paklausė vienas iš bastaišų, pamatęs, kad kara- 
liškoji vėliava tebeplevėsuoja galeros denyje, o į valtį lipa tik vienas 
didikas. 

Arnau buvo kiaurai peršlapęs, kaip ir jo cecho draugai. Visi žiū- 
rėjo į vietininką, įsmeigusį akis į valtį, artėjančią prie kranto. 

Tiltu į krantą žengė tik vienas asmuo: Roseljono didikas vikontas 
de Evolis, prabangiais rūbais ir ginkluotas, tačiau prieš lipdamas | 
krantą jis stabtelėjo ant lentų. 

Vietininkas nuskubėjo jo sutikti ir stovėdamas ant smėlio išklau- 
sė de Evolio, kuris visą laiką rodė tai į Framenorso vienuolyną, tai 
į Maljorkos karaliaus galeras. Pokalbiui pasibaigus vikontas grįžo į 
karališkąją galerą, o vietininkas prapuolė miesto pusėje; netrukus jis 
sugrįžo su karaliaus Petro III nurodymais. 

— Maljorkos karalius Jokūbas, - sušuko, kad visi girdėtų, - ir jo 
žmona Maljorkos karalienė Konstancija, mūsų taip mylimo kara- 
liaus Petro III sesuo, apsistos Framenorso vienuolyne. Reikia nuties- 
ti tvirtą, iš viršaus ir šonų dengtą medinį tiltą nuo pat galerų iki pat 
karališkųjų menių. 

Paplūdimy kilo šurmulys, bet vietininkas rūsčia veido išraiška jį 
nutildė. Tada dauguma uosto darbininkų vėl patraukė prie Frame- 
norso vienuolyno, didingai stūksančio virš pakrantės. 

— Tai beprotybė, - išgirdo Arnau sakant kažkurį iš būrio bastaišų. 

— Jei kils audra, — paskelbė kitas, — jis neatlaikys. 

— Dengtą iš viršaus ir šonų! Ir kam Maljorkos karaliui prisireikė 
tokio tilto? 

Arnau pasisuko į vietininką kaip tik tuo metu, kai į paplūdimį at- 
ėjo Berengeras de Montagutas. Arnau d'Erilis parodė katedros sta- 
tytojui į Framenorso vienuolyną, o paskui dešiniąja ranka nubrėžė 
įsivaizduojamą liniją nuo jo iki jūros. 

Vietininkui baigus dalyti nurodymus, Arnau, bastaišai, valtinin- 
kai ir krantinės dailidės, pakulotojai, irklų dirbėjai, kalviai ir lynų 
vijikai nutilo, o katedros statytojas susimąstė. 

Karaliaus įsakymu Švč. Mergelės Marijos bažnyčios ir Barselonos 
katedros statybų darbai buvo sustabdyti, o visi darbininkai nusiųsti 
tiesti tilto. Berengerui de Montagutui prižiūrint buvo išardyta dalis 
šventovės pastolių, ir tą patį rytą bastaišai pradėjo nešioti statybines 
medžiagas prie Framenorso vienuolyno. 

— Kokia kvailystė! - tarė Arnau Ramonui, jiedviem nešant sunkų 
rastą. — Šitiek vargom nešiodami akmenis bažnyčiai, o dabar ją ar- 
dom, ir visa tai tik dėl Maljorkos karaliaus įgeidžio... 

— Nutilk! - paliepė jam Ramonas. - Mes tai darom karaliaus įsa- 
kymu. Jis žino, ką daro. 

Maljorkos. karaliaus galeros, visą laiką iš arti saugomos valen- 
siečių flotilės, prisiyrė arčiau Framenorso, bet išmetė inkarą likus 

gerokam kelio galui iki vienuolyno. Mūrininkai ir dailidės nuo pat 
vienuolyno fasado iš jūros pusės ėmė kalti pastolius, įspūdingą link 
kranto besileidžiančią medinę konstrukciją, o tuo metu bastaišai, 
padedami visų, neturinčių kokių nors konkrečių užduočių, vaikš- 
čiojo į Švč. Mergelės Marijos bažnyčią ir nešiojo iš ten rąstus ir 
medgalius. 

Sutemus darbai buvo sustabdyti. Arnau parėjo namo keiksno- 
damasis. 

— Mūsų karalius niekad nėra prašęs tokių niekų: jam tinka ir 
įprastas tiltas ant valčių. Kodėl mes turim tenkinti išdaviko įgeidį? 

Tačiau kai jis pajuto Mariją trinant jam pečius, jo žodžiai pama- 
žu išseko, o mintys nuklydo kitur. 

— Tavo žaizdos jau apgijo, — tarė mergina. — Kai kas gydo snapučiais 
su avietėmis, bet mes visada pasikliovėme šlamučiais. Mano senelė jais 
gydydavo mano senelio žaizdas, o mano motina - mano tėvo... 

Arnau užsimerkė. Šlamučiai? Jis kelias dienas nematė Aledisės. 
Jo žaizdos gijo tik dėl to! 

— Kodėl taip įtempi raumenis? — papriekaištavo Marija, atitrauk- 
dama jį nuo minčių. - Atsipalaiduok, turi atsipalaiduoti, kad... 

Toliau jis jos nesiklausė. Kam? Atsipalaiduoti, kad Marija galėtų 
išgydyti žaizdas, paliktas kitos moters? Jei ji bent jau supyktų... 

Bet, užuot jį aprėkusi, Marija tą naktį vėl jam atsidavė: švelniai 
jį susirado ir meiliai jam atsidavė, pati savo noru. Aledisė nežinojo, 
kas yra švelnumas. Jie sanguliaudavo kaip gyvuliai! Arnau patenkino 
žmonos aistrą užsimerkęs. Kaip jis galėjo pažvelgti į ją? Mergina 
glamonėjo jo kūną... ir sielą, ir jį pamažu užliejo malonumas, kuo 
didesnis, tuo skausmingesnis. 

Auštant Arnau atsikėlė ir susiruošė eiti į Framenorsą. Marija jau 
triūsė dėl jo apačioje prie židinio. 

Per tas tris dienas, kurias buvo tiesiamas tiltas, niekas iš Maljor- 
kos karaliaus svitos neišlipo iš galerų; neišlipo ir valensiečiai. Kai 
nuo Framenorso besileidžianti konstrukcija perkirto paplūdimį ir 
pasiekė vandenį, valtininkai pasiskirstė grupelėmis, kad galėtų pluk- 
dyti medžiagas. Arnau dirbo be atokvėpio; jei tik atsikvėpdavo, jei 
sustodavo, Marijos rankos vėl imdavo glamonėti jo kūną, tą patį 
kūną, kurį prieš kelias dienas kandžiojo ir braižė nagais Aledisė. 

Darbininkai iš valčių smaigstė į Barselonos uosto jūros dugną po- 
ant vienos iš valčių pirmagalio, plaukiojo tai vienur, tai kitur tikrin- 
damas polių tvirtumą ir tik tada leisdamas dėti ant viršaus rąstus. 

Trečiajai dienai įpusėjus atvirą grafystės miesto uosto vaizdą už- 
tvėrė daugiau nei penkiasdešimties metrų ilgio iš visų pusių dengtas 
medinis tiltas. Karališkoji galera priplaukė prie jo krašto, ir netrukus 
Arnau ir visi prisidėjusieji prie jo tiesimo išgirdo lentomis žings- 
niuojant karalių ir jo svitą; daugelis pakėlė galvas. 

Jau būdamas Framenorse, karalius Jokūbas pasikvietė karaliaus 
Petro III pasiuntinį ir pranešė jam, kad jis ir karalienė Konstancija 
dėl kelionės jūra nepatogumų susirgę ir sesuo nuolankiai prašo jį at- 
vykti į vienuolyną jos aplankyti. Karalius jau rengėsi įvykdyti Kons- 
tancijos norą, kai priešais jį išdygo princas Petras, lydimas jauno 
pranciškono. 

— Sakyk, ko atėjai, vienuoli, - paliepė monarchas, aiškiai suirzęs, 
kad teks atidėti vizitą pas seserį. 

Žoanas taip susigūžė, kad, regis, tapo tokio pat ūgio kaip kara- 
lius, nors už jį buvo aukštesnis visa galva. „Jis visai mažiukas, - buvo 
girdėjęs Žoanas, — ir niekada nesirodo savo dvariškiams stovėda- 
mas“ Tačiau šįkart jis stovėjo ir žvelgė Žoanui tiesiai į akis, verda- 
mas jį kiaurai. 

Žoanas kažką suvebleno. 

— Sakyk, - paragino princas Jokūbas. 

Žoaną ėmė pilti prakaitas, ir jis juto, kaip abitas, nors ir šiurkš- 
tus, limpa prie kūno. O jeigu žinia klaidinga? Jis pirmą kartą apie 
tai susimąstė. Išgirdo ją iš seno vienuolio, išlipusio į krantą kartu su 
Maljorkos karaliumi, ir nedelsė nė akimirkos. Nuskubėjo į karaliaus 
rūmus, susikivirčijo su sargyba, nes nenorėjo perduoti žinios nie- 
kam kitam, tik monarchui, bet galiausiai nusileido ir sutiko pranešti 
ją princui Petrui, bet dabar... O jei tai netiesa? Jei tai tik dar viena 
Maljorkos valdovo gudrybė?.. 

— Sakyk. Dėl Dievo meilės! - užriko karalius. 

Jis išbėrė žodžius be atokvėpio, vienu gaistu. 

— Jūsų didenybe, jums nederėtų eiti aplankyti sesers karalienės 
Konstancijos. Maljorkos karalius Jokūbas paspendė jums spąstus. 

Prasimetus, kad jo žmona pasiligojusi ir silpna, jos menių duris sau- 
gančiam tarnui buvo įsakyta neįleisti nieko, išskyrus jus ir princus 
Petrą ir Jokūbą. Daugiau niekas negali įžengti į karalienės kamba- 
rius. Viduje jūsų lauks dešimtis ginkluotų vyrų, jie jus sulaikys, nu- 
ves tiltu į galeras, nuplukdys į Maljorkos salos Alaro pilį ir laikys 
nelaisvėje tol, kol panaikinsite karaliaus Jokūbo vasalinę priklauso- 
mybę ir duosite jam naujų žemių Katalonijoje. 

To jau buvo gana! 

Prisimerkdamas karalius paklausė: 

— O iš kur toks jaunas vienuolis visa tai žino? 

— Man tai atskleidė brolis Berengeras, jūsų didenybės giminaitis. 

— Brolis Berengeras? 

Princas Petras tylėdamas palinksėjo galvą, ir karalius, regis, stai- 
ga prisiminė savo giminaitį. 

— Brolis Berengeras, — aiškino Žoanas, — klausydamas atgailau- 
jančio išdaviko išpažinties, gavo pavedimą viską perduoti jums, bet 
kadangi pats jau garbaus amžiaus ir sunkiai vaikšto, patikėjo šią 
svarbią'užduotį man. 

— Tam jiems ir reikėjo uždaro tilto, — įsiterpė princas Jokūbas. — 
Jei Framenorse mus sulaikytų, niekas nė neįtartų apie pagrobimą. 

— Būtų labai paprasta, — pritarė princas Petras linkčiodamas. 

— Kaip puikiai žinote, - tarė karalius, kreipdamasis į princus, - jei 
mano sesuo karalienė serga, aš negaliu jos, esančios mano valdose, 
neaplankyti. - Žoanas klausėsi nedrįsdamas pakelti akių. Karalius 
kelias akimirkas patylėjo. — Aš atidėsiu šio vakaro vizitą, bet noriu... 
ar girdi, vienuoli? —- Žoanas krūptelėjo. - Noriu, kad atgailautojas 
leistų mums viešai atskleisti išdavystę. O kol tai yra išpažinties pa- 
slaptis, turėsiu pasimatyti su karaliene. Eik, - įsakė. 

Žoanas nubėgo atgal į Framenorsą ir perdavė broliui Berengerui 
karaliaus reikalavimą 

Karalius nenuėjo į susitikimą; jo laimei, atsitiko tai, ką jis pats 
palaikė jį saugančios Apvaizdos ženklu: jam atsirado pūlinys prie 
akies, ši pasruvo krauju ir jis turėjo išgulėti lovoje kelias dienas, o 
per tą laiką brolis Berengeras spėjo gauti atgailautojo sutikimą, ku- 
rio reikalavo karalius Petras III. 

Šįkart Žoanas jau nė akimirkos nebeabejojo savo žinios tikrumu. 

— Brolio Berengero atgailautoja yra jūsų sesuo, - pranešė nu- 
vestas pas karalių ir stovėdamas priešais jį. - Karalienė Konstancija 
prašo jūsų pakviesti ją į rūmus gražiuoju arba atvesdinti jėga. Čia, 
jūsų globoje, kur jos nepasieks vyro valdžia, ji atskleis jums išdavys- 
tę su visomis smulkmenomis. 

Princas Jokūbas, lydimas kareivių bataliono, nuvyko į Framenor- 
są vykdyti Konstancijos pageidavimo. Vienuoliai davė jam kelią, ir 
princas su kareiviais nuėjo tiesiai pas karalių. Šio protestai menkai 
tepadėjo; Konstancija išvyko į karaliaus rūmus. 

Menkai tepadėjo Maljorkos karaliui ir vėlesnis vizitas pas jo svai- 
nį Ceremoningąjį. 

— Kadangi daviau žodį popiežiui, — tarė jam karalius Petras III, — 
aš nepažeisiu jūsų apsaugos rašto garantijų. Jūsų žmona pasiliks čia, 
mano globoje. Palikite mano karalystes. 

Kai Maljorkos karalius Jokūbas ir jo svita keturiomis galeromis 
išplaukė atgal, karalius įsakė Arnau d'Eriliui paspartinti viešą teismo 
procesą prieš jo svainį, ir netrukus Barselonos vietininkas paskelbė 
nuosprendį, kuriuo neištikimojo vasalo žemės, nuteisus jį už akių, 
perėjo į karaliaus Petro III nuosavybę; Petras Ceremoningasis jau 
turėjo teisėtą dingstį pradėti karą su Maljorkos karaliumi. 

Tuo metu Petras III, džiūgaudamas dėl atsiradusios galimybės 
vėl suvienyti savo pirmtako Jokūbo Užkariautojo padalytas karalys- 
tes, liepė pakviesti jaunąjį vienuolį, įspėjusį jį apie spąstus. 

— Mums tarnavai dorai ir ištikimai, — tarė jam karalius, šįkart jau 
sėdėdamas soste, — todėl aš tau suteikiu malonę. 

Žoanas jau žinojo apie karaliaus ketinimus; apie tai jam buvo pra- 
nešę šio pasiuntiniai. Todėl kruopščiai juos apmąstė. Jaunuolis savo 
mokytojų paliepimu dėvėjo pranciškonų abitą, bet Framenorse jis 
patyrė nusivylimą: kur knygos? Kur žinios? Kur darbas ir studijos? 
Kai galiausiai kreipėsi į Framenorso priorą, šis jam kantriai priminė 
tris ordino įkūrėjo Pranciškaus Asyžiečio priesakus. 

— Visiškas paprastumas, neturtas ir nuolankumas. Štai taip turi- 
me gyventi mes, pranciškonai. 

Bet Žoanas troško žinoti, studijuoti, skaityti, mokytis. Ar jo mo- 
kytojai netvirtino, kad toks buvo ir Viešpaties kelias? Todėl, susi- 
dūręs su kokiu nors dominikonų vienuoliu, Žoanas žvelgdavo į jį 

pavydžiai. Dominikonų ordinas pirmiausia buvo atsidėjęs filosofijos 
ir teologijos studijoms ir įsteigęs ne vieną universitetą. Žoanas no- 
rėjo įstoti į dominikonų ordiną ir tęsti mokslus garsiajame Bolonijos 
universitete. 

— Tebūnie, - paskelbė karalius, išklausęs Žoano argumentus; 
jaunojo vienuolio kūnu perbėgo šiurpulys. - Mes viliamės, kad kada 
nors sugrįši į mūsų karalystes, įgijęs moralinį autoritetą, kurį sutei- 
kia žinios ir išmintis, ir panaudosi jį karaliaus ir jo žmonių labui. 


Barselona 
Jūros Svč. Mergelės Marijos bažnyčia 


1343 metų gegužė 


rabėgo beveik dveji metai nuo to laiko, kai Barselonos vieti- 

ninkas paskelbė nuosprendį Jokūbui III. Viso miesto varpai be 

atvangos skambėjo, ir Arnau išsigandęs jų klausėsi Švč. Mer- 
gelės Marijos bažnyčioje atviromis sienomis. Karaliui paskelbus 
karą Maljorkai, miestą užplūdo didikai ir kariai. Arnau, sergėdamas 
Švč. Sakramento koplyčią, žiūrėjo į juos, įsimaišiusius tarp žmonių, 
besigrūdančių bažnyčioje ir pasklidusių aikštėje. Visose Barselonos 
bažnyčiose buvo aukojamos Mišios už katalonų kariuomenę. 

Arnau buvo pavargęs. Karalius Barselonoje buvo subūręs savo 
laivyną, ir jau daugelį dienų bastaišai dirbo be atilsio. Šimtas septy- 
niolika laivų! Jis niekada nebuvo matęs tokios gausybės laivų: dvide- 
šimt dvi didžiulės galeros, parengtos karui; septynios pilvotos kokos 
žirgams gabenti ir aštuoni didžiuliai dvideniai arba trideniai laivai 
kareiviams plukdyti. Visi kiti buvo vidutinio dydžio arba nedidukai 
laiveliai. Jūra buvo nusmaigstyta stiebais, ir laivai tai įplaukdavo, tai 
išplaukdavo iš uosto. 

Tikriausiai į vieną iš tų, dabar jau ginkluotų, galerų daugiau nei 
prieš metus įsėdo Žoanas, apsivilkęs juodu dominikonų abitu ir su- 
siruošęs į Boloniją. Arnau palydėjo jį iki pat kranto. Žoanas įšoko į 
valtį ir atsisėdo nugara į jūrą; tada nusišypsojo jam. Jis matė jį lipant 
į laivą, ir kai galera pradėjo irtis nuo kranto, Arnau pajuto, kaip jam 
suspaudžia širdį, ir jo skruostais ėmė riedėti ašaros. Jis liko vienas. 

Ir iki šiol buvo vienas. Arnau apsidairė aplinkui. Visų miesto baž- 
nyčių varpai tebeskambėjo. Didikai, dvasininkai, kareiviai, pirkliai, 
amatininkai ir prastuomenė spaudėsi Švč. Mergelės Marijos bažny- 
čioje; jo cecho bičiuliai šalia laikėsi tvirtai, bet koks vienišas jis jau- 
tėsi! Jo iliuzijos, visas jo gyvenimas pamažu byrėjo kaip senoji roma- 
ninė bažnyčia, užleidusi vietą naujajai šventovei. Jos jau nebebuvo. 
Mažosios bažnyčios neliko nė pėdsako, ir jos vietoje buvo matyti 
neaprėpiama centrinė nava, atskirta aštuonbriaunėmis kolonomis, 
ant kurių laikėsi skliautai. Gerokai toliau už kolonų bažnyčios sie- 
nos tebekilo ir stiebėsi į dangų, pamažu, akmuo po akmens. 

Arnau pažvelgė į viršų. Centrinės navos antrojo skliauto spy- 
nos akmuo jau buvo užkeltas, ir darbininkai tvirtino šoninių navų 
skliautus. Jėzaus Kristaus gimimas: tokia proga buvo pasirinkta tam 
antrajam spynos akmeniui. Presbiterijos skliautas buvo visiškai už- 
dengtas. Kitas, pirmasis, dar neuždengtas neaprėpiamos stačiakam- 
pės centrinės navos skliautas priminė voratinklį. Keturios nerviūros 
kybojo po atviru dangumi su spynos akmeniu centre lyg voru, tuoj 
nusliuogsiančiu plonytėmis gijomis ieškoti grobio. Arnau žvilgsnis 
klaidžiojo tais plonais siūlais. Jis puikiai žinojo, ką reiškia patekti į 
voratinklį! Aledisė jį persekiojo kasdien vis atkakliau. „Aš papasa- 
kosiu tavo cecho seniūnams“, - grasindavo Arnau dvejojant, ir jis 
vėl nusidėdavo, ir vėl, ir vėl. Arnau pasisuko į kitus bastaišus. Jeigu 
jie sužinotų... Čia buvo ir jo uošvis cecho seniūnas Bartolomė, ir 
Ramonas, jo draugas ir užtarėjas. Ką jie pasakytų? O jis nebeturėjo 
net Žoano. 

Net Švč. Mergelės Marijos bažnyčia, regis, nuo jo nusisuko. Iš 
dalies ją uždengus ir iškėlus kontraforsus, į kuriuos rėmėsi šoninių 
navų antrojo skliauto arkos, miesto didikai ir turtingi pirkliai ėmėsi 
įrenginėti šonines koplyčias, pasiryžę palikti savo antspaudą herbų, 
atvaizdų, sarkofagų ir įvairiausių akmenyje iškaltų reljefų pavidalu. 

Kai Arnau ateidavo prašyti savo Mergelės pagalbos, statybvietėje 
visada sukiodavosi koks nors turtingas pirklys ar didikas. Lyg iš jo 
būtų atėmę bažnyčią. Jie pasirodydavo staiga ir išdidžiai sustodavo 
kurioje nors iš vienuolikos išilgai deambulatorijaus jau įrengtų ko- 
plyčių iš trisdešimties keturių numatytų. Ten Visų Šventųjų koply- 
čioje jau puikavosi Busketsų herbo paukščiai; Šv. Jokūbo — Žunijen- 

tų ranka ir ant dviejų kojų stovintis liūtas; ant Šv. Pauliaus koplyčios 
skliauto akmens — trys iškaltos Boronato de Peros kriaušės; tos pa- 
čios koplyčios marmure — Pau Ferano pasaga ir kaspinai; Šv. Mar- 
garitos koplyčioje - Dufortų ir Dusajų herbai ir Fontų tiltas. Net ir 
Švč. Sakramento koplyčioje! Čia, jo koplyčioje, bastaišų koplyčioje, 
prie Fererų herbų prisišliejo Bernato Ljulio, šventovės statybas ini- 
cijavusio Švč. Mergelės Marijos bažnyčios arkidiakono, sarkofagas. 

Arnau praeidavo pro didikus ir pirklius nudelbęs akis. Jis tik ne- 
šiodavo akmenis ir atsiklaupęs melsdavo savo Mergelę išvaduoti jį 
nuo to persekiojančio voro. 

Kai pamaldos baigėsi, visa Barselona patraukė į uostą. Ten buvo 
Petras III, apsirengęs karo rūbais ir apsuptas savo baronų. Urdželio 
grafas princas Jokūbas liko Katalonijoje ginti Ampurdano, Besalu ir 
Kamprodono sienų, besiribojančių su Maljorkos karaliaus pusiasa- 
lio grafystėmis, o kiti išplaukė su karaliumi užkariauti salos: princas 
Petras, Katalonijos senešalas; mosenas* Perė de Montkada, laivyno 
admirolas; Pedras de Eišerika ir Blaskas de Alagas; Gonsalas Diesas 
de Arenosas ir Felipė de Kastrė; Žoanas de Arborėja vyresnysis; Al- 
fonsas de Ljorija; Galvanis de Anglesola; Arkadikas de Muras; Ar- 
nau d'Erilis; Gonsalvas Garsija vyresnysis; Chuanas Chimenesas de 
Urėja ir daugelis kitų aukštakilmių asmenų ir riterių, pasirengusių 
stoti į karą kartu su savo kariuomenėmis ir savo vasalais. 

Marija, sutikusi Arnau prie bažnyčios, šaukdama rodė į juos, ir 
Arnau teko pažvelgti ten, kur ji baksnojo pirštu. 

— Karalius! Karalius, Arnau. Pažiūrėk į jį! Kokia laikysena! O koks 
kalavijas? Mažytis kalavijas! O tas didikas? Kas jis, Arnau? Tu žinai, 
kas jis? O skydai, šarvai, vėliavos... 

Marija tempė Arnau iš vieno paplūdimio galo į kitą, kol jie pa- 
siekė Framenorsą. Ten, atokiau nuo didikų ir kareivių, gausi minia 
murzinų ir skarmaluotų vyrų be kalavijų, vien tik su ilgais nusku- 
rusiais marškiniais, blauzdinėmis ir odinėmis kepurėmis jau lipo į 
valtis, turinčias juos nuplukdyti iki laivų. 

Tie vyrai buvo ginkluoti tik mačetėmis ir ietimis! 

— Kuopa? - paklausė Marija savo vyro. 


* Didiko titulas Aragono karalystėje. Vert. past. 

— Taip. Almogavarai. 

Kaip ir kiti Barselonos piliečiai, abu su tylia pagarba žvelgė į ka- 
raliaus Petro III samdinius. Bizantijos užkariautojai! Net vaikai ir 
moterys, kaip ir Marija besižavintys didikų kalavijais ir šarvais, su 
krūtinių, pasikliaudami vien tik savo miklumu ir sugebėjimais. Kas 
galėjo juoktis iš jų apdaro, marškinių ar ginklų? 

Juokėsi siciliečiai, buvo girdėjęs Arnau: juokėsi iš jų mūšio 
lauke. Kaip driskiai gali pasipriešinti raitiems didikams? Nepai- 
sant to, almogavarai juos sutriuškino ir užkariavo salą. Sutriuški- 
no ir prancūzus; ši istorija buvo pasakojama visoje Katalonijoje, 
ten, kur kiekvienas norėjo jos klausytis. Arnau buvo ne kartą ją 
girdėjęs. 

— Kalbama, - sušnabždėjo jis Marijai, - kad keli prancūzų ri- 
teriai sulaikė vieną almogavarą ir nuvedė jį pas princą Karolį Sa- 
lernietį. Šis įžeidė jį, išvadinęs niekšu, skurdžiumi ir laukiniu, ir iš- 
juokė katalonų kariuomenę. - Arnau su Marija nenuleido akių nuo 
samdinių, kurie vis lipo į valtininkų laivelius. - Tada almogavaras 
princo ir jo riterių akivaizdoje pakvietė susikauti geriausią iš jo 
vyrų. Jis turėjo kautis be žirgo, ginkluotas tik ietimi, o prancūzas — 
raitas ir su visa ginkluote. - Arnau kelias akimirkas patylėjo, bet 
Marija pasisuko į jį, ragindama kalbėti. - Prancūzai, juokdamiesi 
iš katalono, priėmė iššūkį. Visi patraukė į laukymę netoli prancūzų 
stovyklavietės. Ten almogavaras įveikė savo priešininką, nudūręs 
jo žirgą ir pasinaudojęs tuo, kad riteriui pritrūko miklumo kovoti 
ant žemės. Kai jau ruošėsi perrėžti jam gerklę, Karolis Salernietis 
dovanojo almogavarui laisvę. 

— Teisybė, — pridūrė kažkas jiems už nugarų. - Jie kaunasi kaip 
tikri velniai. 

Arnau pajuto, kad Marija glaudžiasi prie jo, ir stipriai sugriebė jai 
už rankos, neatitraukdamas žvilgsnio nuo samdinių. „Ko tu ieškai, 
žmona? Gynėjo? Jei žinotum! Aš nepajėgiu pasipriešinti net savo 
paties silpnybėms. Manai, kuris nors iš jų gali nuskriausti tave la- 
biau, nei aš dabar tave skriaudžiu? Jie kaunasi kaip velniai“ Arnau 
nužvelgė juos: tai buvo vyrai, laimingi, kad vyksta į karą, palikę savo 
šeimas. Kodėl... kodėl jis negalėjo iškeliauti su jais? 

Vyrų laipinimas truko ištisas valandas. Marija nuėjo namo, ir Ar- 
nau galiausiai ėmė klajoti po paplūdimį tarp žmonių, tai šen, tai ten 
sutikdamas savo bičiulius. 

— Kur jie taip skuba? — paklausė jis Ramono, rodydamas į valtis, 
kurios be atvangos atplaukdavo ir vėl išplaukdavo sausakimšos ka- 
reivių. — Oras gražus. Neatrodo, kad galėtų kilti audra. 

— Tuoj pamatysi, —- atsakė Ramonas. 

Tą akimirką sužvengė pirmasis žirgas; netrukus ėmė žvengti ir 
šimtai kitų. Jie laukė už sienų, ir dabar atėjo metas juos laipinti į lai- 
vus. Iš septynių gyvuliams gabenti skirtų kokų kelios jau buvo pilnos 
žirgų — tos, kurios atplaukė į uostą kartu su Valensijos didikais arba 
įlaipino žirgus Salou, Taragonoje ar šiauriniame Barselonos uoste. 

— Eime iš čia, - paragino jį Ramonas, - paplūdimys virs tikru 
mūšio lauku. 

Jiems jau paliekant paplūdimį, pasirodė pirmieji žirgai, vedami 
arklininkų. Milžiniški karo žirgai spardėsi, trypė žemę ir kandžiojo- 
si, o prižiūrėtojai galynėjosi su gyvuliais juos tramdydami. 

— Jaučia, kad vyks į karą, - tarė Ramonas, kai jiedu prisiglaudė 
tarp valčių. 

— Jaučia? 

— Aišku. Visada, kai juos laipina į laivus, jie vyksta į karą. Pa- 
žiūrėk. — Arnau pažvelgė į jūrą. Keturios pilvotos kokos su negiliai 
nugrimzdusiais kiliais priplaukė kiek galima arčiau kranto ir nu- 
leido laivagalių tiltelius; šie nukrito į vandenį, atverdami laivų er- 
tmes. — O tiems, kurie nejaučia, - pridūrė Ramonas, - persiduoda 
kitų nirtulys. 

Netrukus paplūdimį užplūdo žirgai. Šimtai žirgų, didžiulių, sti- 
prių ir galingų, karo žirgų, treniruotų kovai. Arklininkai ir ginklane- 
šiai bėgiojo iš vienos vietos į kitą, siekdami išvengti spyrių ir įkandi- 
mų. Arnau matė ne vieną jų, išspirtą į orą arba galiausiai spardomą 
ar trypiamą kanopomis. Sumaištis buvo didžiulė, o triukšmas kur- 
tinantis. 

— Ko jie laukia? - suriko Arnau. 

Tada Ramonas vėl parodė į kokas. Ginklanešiai, brisdami iki pa- 
žastų, vedė į jas kelis žirgus. 

— Šie labiausiai patyrę. Būdami laive, patys atvilios kaimenę. 

Taip ir nutiko. Žirgams perėjus tiltelius, ginklanešiai grįžo į kran- 
tą. Pasigirdo pašėlęs žvengimas. 

Tai buvo ženklas. 

Kaimenė šoko į vandenį, sukeldama tiek purslų, kad kelias 
akimirkas nieko nebuvo matyti. Jai iš šonų ir iš paskos, varydami 
žirgus kokų link ir neleisdami jiems išsklisti, šmaukšėjo rimbais 
patyrę arklininkai. Vyrukai negalėjo nulaikyti savo žirgų, ir dau- 
guma palaidų gyvulių stumdydamiesi murkdėsi vandenyje. Gerą 
valandą tvyrojo visiškas chaosas: girdėjosi riksmai ir rimbų švilpi- 
mas, gyvuliai grumdėsi ir žvengė lipdami į kokas, o žmonės nuo 
kranto juos ragino. Paskui uoste vėl įsiviešpatavo tyla. Kai žirgai 
buvo sulaipinti, tilteliai pakilo, ir pilvoti laivai jau buvo pasiruošę 
kelti bures. 

Admirolas Perė de Montkada savo galerai davė įsakymą išplauk- 
ti, ir šimtas septyniolika laivų leidosi į jūrą. Arnau su Ramonu vėl 
grįžo į pajūrį. 

-— Jau plaukia ten, - tarė Ramonas, - užkariauti Maljorkos. 

Arnau be žodžių palinkčiojo galvą. Taip, jie jau plaukė ten. Vieni, 
palikę krante savo rūpesčius ir vargus. Išlydėti kaip didvyriai ir gal- 
vodami apie karą, tik apie karą. Jis viską atiduotų, kad tik galėtų būti 
kurioje nors iš tų galerų! 


Tų pačių metų birželio 21 dieną Petras III Maljorkos katedroje klau- 
sėsi Mišių in sede majestatis, apsitaisęs, kaip reikalavo papročiai: 
su šventiniais rūbais, visais karališkais atributais ir karūna, priklau- 
sančia Maljorkos karaliui. Jokūbas III buvo pabėgęs į savo valdas 
Roseljone. 

Žinia pasiekė Barseloną ir iš ten pasklido po visą pusiasalį: kara- 
lius Petras žengė pirmąjį žingsnį, tesėdamas žodį suvienyti po Jokū- 
bo I mirties padalytas valdas. Liko tik atkariauti Sardinijos grafystę 
ir katalonų žemes už Pirėnų - Roseljoną. 

Visą mėnesį, kiek truko žygis į Maljorką, Arnau niekaip negalėjo 
pamiršti tolstančio nuo Barselonos uosto karališkojo laivyno vaizdo. 
Laivams nutolus nuo kranto, žmonės išsivaikščiojo po namus. Ko 
jam grįžti namo? Kad patirtų švelnumą ir rūpestį, kurio jis nevertas? 

Gerą valandą jis išsėdėjo ant smėlio, kol tolumoje išnyko paskutinė 
burė. „Laimingi jie, palikę savo vargus“, — vis kartojo sau. 

Visą tą ilgą mėnesį, kai tik Aledisė jo patykodavo kelyje į Mont- 
žuiką arba kai vėliau apie jį šokinėdavo Marija, Arnau vis girdėdavo 
almogavarų šauksmus ir juoką ir prieš akis jam iškildavo tolstantis 
laivynas. Anksčiau ar vėliau viskas išaiškės. Neseniai, Aledisei al- 
suojant virš jo, nuo kelio atsklido riksmas. Gal juos kas išgirdo? Abu 
nutilo; paskui ji nusijuokė ir vėl puolė ant jo. Tą dieną, kai jis bus 
demaskuotas... jo laukė pajuoka, pašalinimas iš cecho. Ką jis tada 
darys? Iš ko gyvens? | 

Kai 1343 metų birželio 29-ąją visas Barselonos miestas susirinko 
sutikti karališkojo laivyno, susitelkusio Ljobregato upės žiotyse, Ar- 
nau jau buvo priėmęs sprendimą. Karalius turėjo išvykti užkariauti 
Roseljono ir Sardinijos, tik tada būtų tesėjęs savo pažadą, ir jis, Ar- 
nau Estanjolis, plauks su jo kariuomene; jis turėjo bėgti nuo Aledi- 
sės! Galbūt tada Aledisė jį pamirš, o kai jis grįš... Šiurpulys nubėgo 
kūnu: tai buvo karas, žmonės jame žūdavo. Bet galbūt grįžęs jis galės 
iš naujo pradėti gyvenimą su Marija, nebepersekiojamas Aledisės. 

Petras III įsakė laivams įplaukti į miesto uostą po vieną hierar- 
chijos tvarka: pirmoji turėjo įplaukti karališkoji galera, paskui prin- 
co Petro, tada Perės de Montkados vyresniojo, vėliau senjoro de 
Eišerikos ir taip toliau. 

Kol flotilė lūkuriavo, karališkoji galera įplaukė į uostą apsukdama 
ratą, kad visi susirinkę Barselonos Žmonės galėtų ją pasveikinti ir ja 
pasigėrėti. 

Laivui plaukiant pro jį Arnau girdėjo džiugius miestiečių šūks- 
nius. Bastaišai ir valtininkai laukė paplūdimyje, prie pat kranto, 
jau pasirengę tiesti tiltą, kuriuo nulips karalius. Šalia jų taip pat 
lūkuriavo Franseskas Gronis, Bernatas Santklimentas ir Galsera 
Karbas, aukšti miesto asmenys, apsupti cechų seniūnų. Valtinin- 
kai ėmė rikiuoti savo valtis, bet garbingieji ponai įsakė jiems pa- 
laukti. 

Kodėl? Arnau pažvelgė į kitus bastaišus. Kaip kitaip išlips į kran- 
tą karalius, jei ne tiltu? 

— Jis neturi išsilaipinti, — išgirdo sakant Franseską Gronį senjorui 
de Santklimentui. - Kariuomenė turi išplaukti į Roseljoną anksčiau, 

nei karalius Jokūbas III vėl suburs savo kariuomenę arba sudarys 
sąjungą su prancūzais. 

Visi čia esantieji pritarė. Arnau nukreipė žvilgsnį į karališkąją ga- 
lerą, toliau pergalingai skrodžiančią uosto vandenis. Jeigu karalius 
neišsilaipins, jeigu laivynas išplauks į Roseljoną taip ir neišmetęs 
inkaro Barselonoje... Jam pakirto kojas. Karalius turi išlipti į krantą! 

Anų minčiai pritarė net karaliaus patarėjas grafas de Teranova, 
kuris buvo likęs miesto prieglobstyje. Arnau piktai dėbtelėjo į jį. 

Trys aukšti Barselonos valdininkai, grafas de Teranova ir dar keli 
valdžios atstovai įlipo į valtį ir buvo nuplukdyti prie karališkosios 
galeros. Arnau girdėjo, kaip net jo cecho bičiuliai palaiko šią mintį. 
„Jis neturi leisti Maljorkos karaliui vėl apsiginkluoti“, — kalbėjo jie 
linkčiodami galvas. 

Tokie pašnekesiai truko ištisas valandas. Žmonės, išsirikiavę pa- 
plūdimyje, laukė karaliaus sprendimo. 

Galiausiai tiltas nebuvo nutiestas, bet ne todėl, kad laivynas būtų 
išplaukęs užkariauti Roseljono ir Sardinijos. Karalius nusprendė, 
kad esamomis aplinkybėmis negali tęsti žygio: jam trūko pinigų 
toliau kariauti; didelė dalis riterių per kelionę jūra buvo praradusi 
žirgus ir turėjo išlipti į krantą, ir galiausiai jam reikėjo apsirūpinti 
ginkluote, kad galėtų užimti naujas žemes. Nors valdžia prašė duo- 
ti kelias dienas pasiruošti iškilmėms Maljorkos užkariavimo proga, 
monarchas jų nedavė ir pareiškė, kad kol jo karalystės vėl nebus su- 
vienytos, nebus jokių švenčių. Todėl tą 1343 metų birželio 29-ąją 
Petras III išlipo į Barselonos krantą kaip paprastas jūreivis, nušok- 
damas iš valties į vandenį. 

Bet kaip jis pasakys Marijai, kad nutarė stoti į kariuomenę? Ale- 
disė jam menkai terūpėjo; ką būtų pasiekusi paviešindama jo ir savo 
neištikimybę? Jei jis išvyks į karą, kam jai kenkti ir jam, ir sau? Arnau 
prisiminė Žoaną ir jo motiną; toks likimas galėjo laukti ir Aledisės, 
jei jos neištikimybė iškiltų aikštėn, ir ji tai žinojo, bet Marija... kaip 
jis pasakys Marijai? 

Arnau ketino tai padaryti. Ketino atsisveikinti su žmona, kai ši 
jam trynė nugarą. „Aš išvykstu į karą“, — galėjo pasakyti. Tiesiog: 
„Išvykstu į karą“ Ji būtų pravirkusi. Kuo ji kalta? Ketino pasakyti, 
kai ji patarnavo prie stalo, bet jos švelnios akys neleido. „Ar kas nu- 

tiko?“ — paklausė ji. Jis ketino pasakyti dar ir tada, kai jie pasimylėjo, 
bet Marija glostė jį. 

Tuo metu Barselona virto tikru bruzdėlynu. Liaudis norėjo, kad 
karalius vyktų užkariauti Sardinijos ir Roseljono, bet karalius del- 
sė. Riteriai reikalavo monarcho sumokėti jiems algas ir atlyginti už 
prarastus žirgus bei apgadintą ginkluotę, bet karališkasis iždas buvo 
tuščias, ir karaliui teko išleisti daugelį riterių į savo dvarus. Grįžo 
Ramonas de Anglesola, Žoanas de Arborėja, Alfonsas de Ljorija, 
Gonsalas Diesas de Arenosas ir daugelis kitų didikų. 

Tada karalius sušaukė visos Katalonijos ostą; nusprendė, kad už 
jį turi kovoti miestiečiai. Visoje kunigaikštystėje aidėjo varpai, ir ka- 
raliaus įsakymu iš sakyklų ėmė lietis ugningos kalbos, raginančios 
laisvuosius miestiečius stoti tarnauti karaliui. Didikai vis palikdavo 
katalonų kariuomenę! Tėvas Albertas kalbėjo karštai, garsiai, tvirtu 
balsu, be atvangos gestikuliuodamas. Kaip monarchas dabar gins 
Kataloniją? O jeigu Maljorkos karalius, žinodamas, kad didikai pa- 
lieka karalių Petrą III, sudarys sąjungą su prancūzais ir puls Katalo- 
niją? Jau kartą taip buvo! Tėvas Albertas šaukė per visą Švč. Merge- 
lės Marijos bažnyčios parapiją. Kas neprisiminė, kas nebuvo girdė- 
jęs apie prancūzų kryžiaus žygį prieš katalonus? Tąkart užpuolikus 
pavyko nugalėti. O dabar? Ar dabar pavyktų, jei Jokūbui III būtų 
suteikta proga vėl apsiginkluoti? 

Arnau pažvelgė į akmeninę Mergelę Mariją su kūdikiu prie krū- 
tinės. Jei jiedu bent turėtų vaiką. Jeigu turėtų vaiką, viso to tikrai 
nebūtų atsitikę. Aledisė nebūtų tokia žiauri. Jeigu jie turėtų vaiką... 

— Aš ką tik daviau pažadą Mergelei, — staiga sušnabždėjo Ar- 
nau Marijai, kol dvasininkas toliau šaukė karius nuo didžiojo alto- 
riaus. — Aš stosiu į karaliaus kariuomenę, kad Švenčiausioji Mergelė 
mus palaimintų ir padovanotų vaiką. 

Marija atsigręžė į jį ir prieš pasisukdama į Mergelę paėmė jam už 
rankos ir stipriai ją suspaudė. 


— Tu negali! - sušuko Aledisė, kai Arnau jai pranešė apie savo spren- 
dimą. Arnau rankomis jai parodė, kad nuleistų balsą, bet ji šaukė 
toliau: — Tu negali manęs palikti! Aš visiems išklosiu.... 

— Ir kas iš to, Aledise? — pertraukė jis. - Aš būsiu kariuomenėje. 
Tu tik sugriausi savo gyvenimą. 

Abu žvelgė vienas į kitą, kaip visada pasislėpę už krūmų. Apatinė 
Aledisės lūpa ėmė virpėti. Kokia ji graži! Arnau norėjo paliesti ranka 
moters skruostą, kuriuo jau riedėjo ašaros, bet susilaikė. 

— Sudie, Aledise. 

— Tu negali manęs palikti, - sukūkčiojo ji. 

Arnau pasisuko į ją. Ji buvo parklupusi ir susiėmusi galvą ranko- 
mis. Tyla paakino ją pakelti akis į Arnau. 

— Kodėl tu taip su manim elgiesi? — verkė ji. 

Arnau matė ašaras ant Aledisės veido; visas jos kūnas virpė- 
jo. Arnau prikando lūpą ir nukreipė žvilgsnį aukštai į kalną, kur 
kopdavo pasiimti akmenų. Kam dar labiau ją skaudinti? Skėstelėjo 
rankomis. 

— Aš kitaip negaliu. 

Ji pradėjo slinkti keliaklupsčia, kol palietė jam kojas. 

— Aš kitaip negaliu, Aledise! - pakartojo Arnau, atšokdamas atgal. 

Ir ėmėsi leistis nuo Montžuiko. 


os buvo prostitutės; tai liudijo spalvoti jų drabužiai. Aledisė dve- 

jojo, ar prieiti prie jų, bet ją viliojo mėsos ir daržovių troškinio 

kvapas. Ji buvo alkana. Buvo sulysusi. Merginos, jaunos kaip ir 
ji, gyvai šnekučiavosi ir sukiojosi apie laužą. Pamačiusios Aledisę už 
kelių žingsnių nuo stovyklavietės palapinių, pakvietė ją, bet buvo 
prostitutės. Aledisė nužvelgė save: apdriskusią, dvokiančią, murzi- 
ną. Prostitutės vėl ją pakvietė; ji užsižiūrėjo į saulėje blyksinčius jų 
šilkinių drabužių atšvaitus. Iki tol niekas jai nebuvo pasiūlęs valgyti. 
Argi ji jau neieškojo maisto visose palapinėse, lūšnelėse ar tiesiog 
atslinkusi prie laužaviečių? Argi kas nors jos pasigailėjo? Visi į ją 
žvelgė kaip į bet kokią kitą elgetą; ji prašydavo išmaldos: kriaukš- 
lės duonos, gabalo mėsos, paprasčiausios daržovės. Žmonės jai 
spjaudavo į ištiestą delną. O paskui pasijuokdavo. Tos moterys buvo 
prostitutės, bet pakvietė ją, kad pasidalytų troškiniu. 

Karalius įsakė savo kariuomenei susirinkti Figeraso mieste, ku- 
nigaikštystės šiaurėje; ten patraukė ir monarcho nepalikę didikai, ir 
Katalonijos ostai, tarp kurių buvo ir Barselonos kareiviai, o su jais — 
Arnau Estanjolis, jau laisvas, kupinas vilčių, ginkluotas savo tėvo 
arbaletu ir paprastu buku durklu. 

Bet karalius Petras III, Figerase surinkęs apie tūkstantį du šimtus 
raitelių ir keturis tūkstančius pėstininkų, subūrė ir kitą kariuomenę: 
jos gretas sudarė kareivių, visų pirma almogavarų, artimieji, — al- 


267 


mogavarai, būdami klajokliai, visur tempdavosi su savimi šeimas ir 
namus, — įvairiausi prekeiviai, laukiantys, kol kareiviai parduos, ką 
prisiplėšė, vergų pirkliai, dvasininkai, sukčiai lošėjai, vagišiai, pros- 
titutės, elgetos ir visokiausio plauko skurdžiai, neturintys gyveni- 
me jokio kito tikslo, kaip tik vaikytis svetimo grobio. Šis įspūdingas 
ariergardas žygiavo koja kojon su kariuomene, laikydamasis savų 
įstatymų, dažnai kur kas žiauresnių nei karo, iš kurio jie gyveno lyg 
parazitai. 

Aledisė buvo tik viena iš daugelio tame įvairiaspalviame būryje. 
Jos ausyse vis skambėjo Arnau atsisveikinimo žodžiai. Aledisė vėl 
juto, kaip šiurkščios ir suvytusios jos vyro rankos brauko per jos 
intymiausias vietas. Senojo odadirbio krioksmai susiliejo su jos pri- 
siminimais. Senukas jai pagnaibė tarpukojį. Aledisė nė nekrustelėjo. 
Senukas ėmė gnaibyti vėl, jau smarkiau, reikalaudamas apsimestinio 
kilniaširdiškumo, kuriuo iki tol jį pamalonindavo žmona. Aledisė 
suglaudė kojas. „Kodėl mane palikai, Arnau?“ - galvojo ji, prislėgta 
ją užgulusio Pau, kuris, remdamasis rankomis, bandė įsiskverbti į ją. 
Ji nusileido ir išskėtė kojas, jusdama gerklėje kylantį kartumą. Ji nu- 
slėpė, kad ją pykina. Senukas rangėsi ant jos kaip žaltys. Ji nusivėmė 
už lovos krašto. Jis net nepastebėjo. Toliau vangiai judėjo pirmyn 
atgal remdamasis rankomis ir vis nebaigdamas, jo galva buvo jai 
virš krūtinės, ir jis kandžiojo jai spenelius, kuriems pasišlykštėjimas 
trukdė sukietėti. Baigęs krito šalia jos ant lovos ir užmigo. Kitą rytą 
Aledisė susikrovė į nedidelį ryšulį savo menką mantą, įsidėjo šiek 
tiek iš vyro nugvelbtų pinigų, šio to valgyti ir kaip bet kurią kitą 
dieną išėjo į gatvę. 

Nuėjo iki Les Pueljeso Šv. Petro vienuolyno ir išėjusi iš Barse- 
lonos patraukė į Figerasą vedančiu romėnų keliu. Praėjo miesto 
vartus nudelbusi galvą, tramdydama nenumaldomą norą leistis 
bėgti ir vengdama kareivių žvilgsnių; pakėlė akis į dangų, žydrą 
ir spindintį, ir nužingsniavo naujosios ateities link, šypsodamasi 
kelyje sutiktiems keliauninkams, traukiantiems į didįjį miestą. Ar- 
nau pametė ir savo žmoną, ji tuo buvo įsitikinusi. Dėl Marijos jis 
ir iškeliavo! Arnau negalėjo mylėti tos moters. Kai jiedu mylėda- 
vosi... ji tai jusdavo! Jusdavo, kad jis su ja! Ji negalėjo klysti: Arnau 
mylėjo ją, Aledisę. Ir ją pamatęs... Aledisė įsivaizdavo jį, bėgantį 

prie jos išskėstomis rankomis. Jiedu pabėgs! Taip, pabėgs kartu... 
visiems laikams. 

Pirmąsias kelionės valandas Aledisė žingsniu prisiderino prie bū- 
rio valstiečių, jau pardavusių savo produktus ir grįžtančių į sodybas. 
Pasisakė jiems keliaujanti ieškoti savo vyro, nes besilaukianti vaiko ir 
davusi žodį, kad vyras sužinos tai prieš stodamas į kovą. Iš valstiečių 
sužinojo, kad iki Figeraso sparčiu žingsniu penkios ar šešios dienos, 
einant tuo pačiu keliu iki Žironos. Bet kartu turėjo progą išklausyti 
patarimų, duotų poros bedančių senučių, kurios, atrodė, tuoj sulūš 
po nešamomis tuščiomis pintinėmis; tačiau jos toliau sau žingsniavo 
basos, ir jų seni liesi kūnai tryško neįtikėtina energija. 

— Negerai moteriai vienai vaikščioti šitais keliais, — tarė viena jų, 
purtydama galvą. 

— Taigi, kad negerai, - pritarė kita. 

Praėjo kelios akimirkos, kol abi atgavo kvapą. 

— Juolab jaunai ir gražiai, - pridūrė antroji. 

— Teisybė, teisybė, - sutiko pirmoji. 

— Bet kas man gali atsitikti? — naiviai paklausė Aledisė. - Kely 
pilna žmonių, gerų žmonių, tokių kaip jūs. 

Jai vėl teko palaukti, nes senutės kurį laiką žingsniavo tylomis, 
jau kiek sparčiau, kad neatsiliktų nuo valstiečių būrio. 

— Čia tai tikrai rasi žmonių. Prie Barselonos daug kaimų, gyve- 
nančių iš jos kaip ir mes. Bet kiek tolėliau, - pridūrė nepakeldama 
akių nuo žemės, — kur kaimai atokiai vienas nuo kito ir nėra miesto, 
kur galima nueiti, keliai tušti ir pavojingi. 

Šįkart senutės draugė susilaikė nuo pastabų, bet paskui, kitai at- 
kakliai tylint, į Aledisę vėl kreipėsi ji. 

— Kai būsi viena, stenkis, kad nieks tavęs nepamatytų. Slėpkis, 
vos tik išgirsi menkiausią triukšmą. Venk bet kokios draugijos. 

— Net ir riterių? —- paklausė Aledisė. 

— Labiausiai tų! — išrėkė viena. 

— Kai tik išgirsi žirgų kanopas, slėpkis ir melskis! - sušuko kita. 

Šįkart abi atsakė vienu balsu, įširdusios, ir joms prireikė atsikvėp- 
ti; net stabtelėjo, ir dėl to kiek atsiliko nuo valstiečių būrio. Nepasiti- 
kėjimas Aledisės veide, matyt, buvo labai jau ryškus, nes abi senu- 
tės, vėl pradėjusios žingsniuoti įprastu ritmu, įtikinėjo ją toliau. 

— Paklausyk, mergaite, — patarė viena, o kita ėmė linkčioti net 
nežinodama, ką pasakys jos draugė, — tavim dėta, aš grįžčiau į mies- 
tą ir ten laukčiau savo vyro. Keliuose labai pavojinga, ypač kai visi 
kareiviai ir karininkai vyksta į karaliaus žygį. Tada jie būna be val- 
džios, niekas jų nežiūri ir nė vienas nebijo būti nubaustas karaliaus, 
užsiėmusio kitais reikalais. 

Aledisė susimąsčiusi žingsniavo greta senučių. Slėptis nuo rite- 
rių? Kodėl ji turėtų tai daryti? Visi riteriai, ateidavę į jos vyro dirb- 
tuves, būdavo mandagūs ir pagarbūs. Iš daugybės jos vyrui žaliavas 
tiekiančių pirklių ji niekada nebuvo girdėjusi apie apiplėšimus ar 
smurtą kunigaikštystės keliuose. Tačiau prisiminė šiurpias istori- 
jas, kurias jie pasakodavo jai su vyru apie nuotykių kupinas kelio- 
nes jūra, keliones po maurų kraštus ar tolimiausias Egipto sultono 
žemes. Jos vyras jai buvo pasakojęs, kad jau daugiau kaip du šimtus 
metų katalonų kelius saugantys įstatymai ir karalius ir kad bet ku- 
ris žmogus, išdrįsęs nusikalsti karališkajame kelyje, gaunantis kur 
kas didesnę bausmę, nei jam tektų už tą patį nusikaltimą, įvykdytą 
kur nors kitur. „Prekybai reikia, kad keliuose būtų ramu! - pridur- 
davo. - Kaip galėtume pardavinėti savo prekes visose Katalonijos 
žemėse, jei tuo nepasirūpintų karalius?“ Tada jis pasakodavo jai lyg 
vaikui, kad jau daugiau kaip prieš du šimtus metų Bažnyčia ėmėsi 
priemonių keliams apsaugoti. Pirmiausia Taikos ir paliaubų statu- 
to nuostatais, priimamais sinoduose. Jei kas nors pažeisdavo tuos 
nuostatus, būdavo iš karto atskiriamas nuo Bažnyčios. Vyskupai 
nusprendė, kad jų grafysčių ir vyskupysčių gyventojai negali pulti 
savo priešų nuo šeštadienio devintosios iki pirmadienio pirmosios 
liturginės valandos ir bažnytinių švenčių dienomis. Be to, Paliaubų 
statutas gynė dvasininkus, bažnyčias ir visus, einančius į jas ar iš jų 
grįžtančius. Statutas, dėstė jai, buvo plečiami ir apėmė vis daugiau 
žmonių ir jų turto: jie gynė pirklius ir darbinius gyvulius, transpor- 
to priemones, lauko įnagius ir valstiečių namus, kaimų gyventojus, 
moteris, derlių, alyvmedžių plantacijas, vyną... Galiausiai karalius 
Alfonsas I leido įtraukti į Taikos statutą viešuosius kelius ir takus ir 
paskelbė, kad tie, kurie jį pažeis, įvykdys sunkų nusikaltimą. 

Aledisė žiūrėjo į senutes, o jos toliau tyliai žingsniavo, nešinos 
savo kroviniais ir vilkdamos basas kojas. Kas galėtų išdrįsti įvykdy- 

ti sunkų nusikaltimą? Koks krikščionis rizikuotų būti atskirtas nuo 
Bažnyčios, ką nors užpuldamas katalonų kelyje? Apie tai ji galvojo, 
kai valstiečių būrelis pasuko San Andreso link. 

— Sudie, mergaite, - atsisveikino senutės. - Paklausyk mudviejų, 
senių, — pridūrė viena jų. - Jei nutarsi tęsti kelionę, būk apdairi. Ne- 
užsuk į jokį kaimą ar miestą. Kas nors gali tave pamatyti ir pasekti. 
Apsistok tik trobose, ir tik tose, kur matysi vaikus ir moteris. 

Aledisė žvelgė į nutolstantį būrį; abi senutės vilko savo basas ko- 
jas ir stengėsi neatsilikti nuo valstiečių būrio branduolio. Po kelių 
minučių ji liko viena. Iki tol ji keliavo tų dviejų valstiečių draugi- 
joje, nerūpestingai šnekučiuodamasi ir nežabodama savo min- 
čių ir vaizduotės, trokšdama surasti Arnau ir apimta jaudulio dėl 
nuotykio, į kurį ją buvo pastūmėjęs skubotas sprendimas; tačiau 
kai kelionės palydovų balsai ir šurmulys nutilo tolumoje, Aledisė 
pasijuto vieniša. Jai prieš akis buvo ilgas kelias, ir jinai bandė jį iš- 
tirti, ranka kaip kepurės snapeliu prisidengdama kaktą, kad į akis 
nešviestų saulė, kuri jau buvo aukštai danguje, dangiškai žydrame 
danguje be menkiausio debesėlio, galinčio aptemdyti tą nuostabų 
bekraštį kupolą, horizonte susiliejantį su plačiomis ir turtingomis 
Katalonijos žemėmis. 

Bet, ko gero, vienatvės ir nepažįstamos vietovės nesvetingumo 
pojūtis nebuvo vienintelis, užklupęs merginą, paliktą valstiečių. 
Tiesą sakant, Aledisė niekada nebuvo regėjusi dangaus ir žemės, kai 
niekas neužstoja jų vaizdo, kai galima žvelgti į horizontą sukantis 
ratu... ir kiekvieną akimirką jį matyti! Ir Aledisė žiūrėjo. Ji žiūrė- 
jo į tolį, kur, kaip jai buvo sakę, buvo Figerasas. Jai pakirto kojas. 
Ji apsisuko ir pažvelgė atgal. Nieko. Ji tolo nuo Barselonos ir matė 
tik nepažįstamas žemes. Aledisė ieškojo pastatų stogų, kurie iki 
šiol visada užstodavo jai tą nepažįstamos tikrovės stebuklą - dan- 
gų. Ieškojo miesto kvapų, odos kvapo, žmonių riksmų, gyvo miesto 
šurmulio. Ji buvo viena. Staiga jos mintis perskrodė dviejų senučių 
žodžiai. Ji pamėgino tolumoje įžvelgti Barseloną. Penkios ar šešios 
dienos! Kur ji nakvos? Ką valgys? Pasvėrė rankoje savo ryšulėlį. O jei 
senutės sakė tiesą? Ką ji darys? Kaip ji galėtų pasipriešinti riteriui ar 
nusikaltėliui? Saulė buvo aukštai danguje. Aledisė nukreipė žvilgsnį 
ten, kur, pasak valstiečių, buvo Figerasas... ir Arnau. 

Ji tapo kur kas atsargesnė. Ėjo įtempusi visas jusles, pasirengu- 
si nepraleisti pro ausis nė vieno garso, galinčio sudrumsti jos vie- 
natvę kelyje. Priartėjus prie Montkados, kurios pilis, stūksanti ant 
to paties pavadinimo kalno viršūnės, sergėjo Barselonos lygumos 
prieigas, ir saulei jau pasiekus zenitą, kelią vėl užplūdo valstiečiai 
ir pirkliai. Aledisė prisišliejo prie jų, lyg būtų iš kurio nors būrio, 
traukiančio į miestą, bet priėjusi miesto vartus prisiminė senučių 
patarimus ir aplenkė miestą lauku įstrižai, kol vėl surado kelią. 

Aledisė su pasitenkinimu pastebėjo, kad kuo toliau, tuo labiau 
sklaidosi baimės jausmas, užklupęs ją, kai ji atsidūrė kelyje viena. 
Pasiekusi Montkados šiaurę, ji vėl sutikdavo valstiečių ir pirklių, 
daugiausia pėsčių, o kartais vežimuose, ant mulų ar asilų. Visi jie 
draugiškai sveikinosi, ir Aledisė pradėjo džiaugtis tokia kilnia jų pa- 
garba. Kaip buvo dariusi anksčiau, prisidėjo prie vieno būrelio, šį- 
kart jau pirklių, vykstančių į Ripoljetą. Jie padėjo jai perbristi Besoso 
upę, bet vos ją perkirtę pasuko į kairę, Ripoljeto link. Kai Aledisė, 
vėl viena, padarė lankstą ir paliko už nugaros Val Romanasą, išvy- 
do tikrąją Besoso upę: sraunius vandenis, kurie tuo metų laiku dar 
buvo per daug patvinę, kad juos būtų galima perbristi. 

Aledisė žvelgė į upę ir į valtininką, tingiai laukiantį krante. Žmo- 
gus nusišypsojo su kvaila atlaidžia išraiška veide, parodydamas kelis 
siaubingai juodus dantis. Jeigu Aledisė norėjo tęsti kelionę, jai nieko 
kito neliko, kaip tik pasinaudoti to juodadančio valtininko paslau- 
gomis. Ji pabandė susisiaurinti savo iškirptę, patraukdama kryžmai 
suvarstytas virveles, bet kadangi turėjo laikyti ryšulį, jai nepavyko. 
Ji sulėtino žingsnį. Daug kas jai sakydavo, kad jos labai gražūs jude- 
siai, ir ji visada jais mėgaudavosi žinodama, kad kiti į ją žiūri. Valti- 
ninkas visas buvo juodut juodutėlis! Aptekęs nešvarumais. O jeigu 
ji pasidėtų ryšulį? Ne. Jis suprastų. Jai nėra ko jo bijoti. Valtininko 
marškiniai buvo apskretę purvu. O kojos? Dieve mano! Beveik nesi- 
matė pirštų. Pamažu. Pamažu. „Dieve mano, koks siaubingas žmo- 
gus!“ — pagalvojo ji. 

— Aš noriu perplaukti upę, - pasakė jam. 

Valtininkas nužvelgė Aledisę nuo krūtinės iki didelių kaštoni- 
nių akių. 

— Tuoj, - teištarė; paskui vėl akiplėšiškai įsmeigė žvilgsnį į jos krūtis. 

— Ar negirdėjai? 

— Tuoj, - pakartojo jis, net nepakeldamas akių. 

Tylą drumstė šniokščiantys Besoso vandenys. Aledisė juto į jos 
krūtis įbestą valtininko žvilgsnį, lyg jis būtų jas lietęs. Jos kvėpavi- 
mas sutankėjo išryškindamas krūtinę, ir krauju pasruvusios akys 
naršė kiekvieną jos kūno kertelę. 

Aledisė buvo viena, prapuolusi Katalonijos gilumoje, prie upės, 
apie kurią ji net nebuvo girdėjusi ir kurią manė perbridusi su tais 
žmonėmis iš Ripoljeto, ir stovėjo priešais augalotą vyrą, gašliai žiū- 
rintį į ją. Ji apsidairė. Nė gyvos dvasios. Už kelių žingsnių jai iš kai- 
rės, kiek nuošaliau nuo kranto, stovėjo lūšna, sukalta iš sutrešusių 
rąstų, tokia pat suklypusi ir nešvari kaip jos šeimininkas. Priešais 
lūšnos duris, tarp atmatų ir šiukšlių, ant ugnies virė puodas, kaban- 
tis ant geležinio trikojo. Aledisei buvo baisu net pagalvoti, kas tame 
puode: nuo jo sklindantis kvapas jai kėlė šleikštulį. 

— Turiu pasivyti karaliaus kariuomenę, - tarė ji užsikirsdama. 

— Tuoj, - jai vėl atsakė valtininkas. 

— Mano vyras karaliaus kariuomenės karininkas, - pamelavo 
keldama balsą, - turiu jam pranešti, kad laukiuosi vaiko prieš jam 
stojant į kovą. 

— Tuoj, - atsakė jis, vėl parodydamas savo juodus dantis. 

Nuo jo lūpų kraštelio plonyte srovele nutįso seilė. Valtininkas 
nusibraukė ją marškinių rankove. 

— Ar daugiau nieko nemoki pasakyti? 

— Moku, - atsakė vyras prisimerkdamas. - Karaliaus kariuome- 
nės karininkai paprastai greit žūna mūšiuose. 

Aledisė nepajuto, kaip valtininkas priėjo. Jis atsivėdėjęs Žiauriai 
smogė merginai per skruostą. Aledisė pasisuko šonu ir pargriuvo 
kniūbsčia prie purvinų užpuoliko kojų. 

Vyras pasilenkė, griebė jai už plaukų ir ėmė tempti į lūšną. Aledi- 
sė suleido nagus jam į ranką, jusdama, kaip jie sminga į mėsą, bet jis 
toliau ją tempė. Ji pabandė keltis, keliskart suklupo ir vėl pargriuvo. 
Atsitokėjusi keturiomis metėsi užpuolikui ant kojų, bandydama jį 
parversti. Valtininkas atsitraukė ir spyrė jai į paširdžius. 

Jau lūšnoje, mėgindama atgauti kvapą, Aledisė juto, kaip žemė ir 
nešvarumai braižo jai kūną valtininkui tenkinant savo geidulius. 

Figerase, mieste, turinčiame savo atstovus kortesuose ir esančiame 
netoli sienos su Roseljono grafyste, laukdamas įvairių kunigaikštys- 
tės ostų ir kuopų, taip pat kiekvienai jų skirtų maisto atsargų, ka- 
ralius Petras III vienoje iš miesto užeigų įkurdino generalinį štabą. 
Princas Petras ir jo riteriai įsikūrė Pereladoje, o princas Jokūbas su 
kitais didikais: senjoru de Eišerika, grafu de Luna, Blasku de Alagu, 
mosenu Chuanu Chimenesu de Urėja, Felipe de Kastru ir mosenu 
Chuanu Ferandesu de Luna ir kitais, išsisklaidė su savo būriais po 
Figeraso apylinkes. 

Arnau Estanjolis buvo karaliaus kariuomenės gretose. Per dvide- 
šimt dvejus savo gyvenimo metus jis niekada nebuvo patyręs to, ką 
patyrė per tas dienas. Gyvenimas karališkojoje stovykloje, kur glau- 
dėsi daugiau nei du tūkstančiai po pergalės Maljorkoje džiūgaujan- 
čių vyrų, ištroškusių kovų, kautynių ir karo trofėjų ir neturinčių ką 
veikti belaukiant karaliaus įsakymo išžygiuoti į Roseljoną, buvo vi- 
siška priešingybė Barselonoje viešpatavusiai tvarkai. Kai tik kariai 
negaudavo įsakymų ir nedalyvaudavo šaudymo pratybose, gyveni- 
mas stovykloje sukdavosi apie azartinius lošimus, ilgus pokalbius, 
per kuriuos naujokai klausydavosi išdidžių veteranų pasakojamų 
šiurpių karo istorijų, ir — kaipgi kitaip — apie vagystes ir muštynes. 

Kartu su dar trimis iš Barselonos atvykusiais jaunuoliais, tokiais 
pat nepatyrusiais karo mene kaip ir jis, Arnau pratinosi prie stovy- 
klos. Jį žavėjo žirgai ir šarvai, kuriuos tarnai rūpestingai blizginda- 
vo, kad jie visą laiką žvilgėtų, ir rodydavo saulėje priešais palapines 
savotiškose varžybose, kuriose būdavo renkami labiausiai žvilgantys 
ginklai ir šarvai. Bet nors gyvuliai ir ginklai jį žavėjo, nešvara, dvokas 
ir spiečiai žmonių ir gyvulių atmatų priviliotų vabzdžių jam buvo ti- 
kra rykštė. Karaliaus karininkai įsakė iškasti išvietes — ilgus ir gilius 
griovius kuo toliau nuo stovyklavietės, netoli upokšnio, į kurį turėjo 
nutekėti kareivių atmatos. Tačiau upokšnis buvo beveik išdžiūvęs, 
tad atmatos kaupėsi ir iro skleisdamos salsvą nepakenčiamą kvapą. 

Vieną rytą Arnau ir trys naujieji jo bičiuliai, vaikščiodami tarp 
palapinių, pamatė artinantis iš pratybų grįžtantį riterį. Žirgas, be- 
siveržiantis į arklides, kad gautų pelnyto pašaro ir išsivaduotų nuo 

krūtinę ir šonus dengiančių sunkių šarvų, šnarpštė ir stojosi pies- 
tu, o raitelis mėgino pasiekti savo palapinę niekam nepadarydamas 
žalos ir aplenkdamas kareivius ir mantą, sukrautą takeliuose tarp 
palapinių. Bet didelis ir nartus gyvulys, priverstas paklusti negailes- 
tingai jo snukį veržiantiems žąslams, savo norą veržtis į priekį išreiš- 
kė įspūdingu šokiu, taškydamas šonais žliaugiančiu baltu prakaitu 
visus sutiktus kelyje. 

Arnau ir jo bičiuliai norėjo pasitraukti kuo toliau nuo raitelio, 
bet taip nesėkmingai, kad kaip tik tą akimirką gyvulys ūmai pasuko 
pasturgalį, užkliudydamas Žaumę, patį mažiausią iš ketverto, ir šis, 
praradęs pusiausvyrą, pargriuvo ant žemės. Nuo smūgio vaikinui 
nieko neatsitiko, ir raitelis, net neatsigręžęs, toliau keliavo prie vie- 
nos palapinės netoliese. Tačiau mažasis Žaumė nuvirto kaip tik ten, 
kur keli veteranai iš savo mėnesinės algos lošė kauliukais. Vienas iš 
jų buvo pralošęs tokią sumą, kokią būtų galėjęs gauti kaip atlygį už 
visus būsimus karaliaus Petro III žygius, ir muštynių ilgai nereikė- 
jo laukti. Nelaimingasis lošėjas atsistojo visu ūgiu, pasirengęs išlieti 
ant Žaumės pyktį, kurio negalėjo išlieti ant savo draugų. Tai buvo 
stambus vyras ilgais nešvariais plaukais ir barzda ir tokia veido iš- 
raiška — nuolatinių pralošinėjimų padariniu, —- kuri būtų įbauginusi 
net patį drąsiausią iš priešų. 

Kareivis sugriebė akiplėšą ir akimoju pakėlė prieš akis. Žaumė 
net nespėjo suvokti, kas jam atsitiko. Per kelias akimirkas jį parbloš- 
kė žirgas, jis nuvirto, o dabar jį užpuolė kažkoks beprotis, šaukė ant 
jo ir purtė. Galiausiai nepaleisdamas apkumščiavo jam veidą ir jo 
lūpų kamputyje pasirodė kraujo srovelė. 

Arnau matė, kaip Žaumė ore mataruoja kojomis. 

— Paleisk jį! Kiaule! - Jo žodžiai nustebino net jį patį. 

Žmonės ėmė trauktis nuo Arnau ir veterano. Žaumė, irgi nuste- 
bęs, nustojo spardytis ir klestelėjo ant žemės, kai veteranas, jį pa- 
leidęs, stojo susiremti su drįsusiu jį įžeisti. Staiga Arnau atsidūrė 
ratelio vidury: jį apstojo galybė reginio atėjusių pasižiūrėti smalsuo- 
lių. Jis ir įniršęs kareivis. Jei bent jau nebūtų jo įžeidęs... Ir kam jis 
pavadino jį kiaule? 

— Jis buvo nekaltas... - suvebleno Arnau, rodydamas į Žaumę, vis 
dar nesuvokiantį, kas atsitiko. 


275 


Netaręs nė žodžio, kareivis metėsi ant Arnau lyg rujojantis jautis; 
smogė galva jam į krūtinę ir parbloškė ant žemės už kelių metrų - to 
pakako, kad smalsuolių ratelis turėtų atsitraukti. Arnau pajuto tokį 
skausmą, lyg jam būtų plyšusi krūtinė. Atrodė, kad staiga nebeliko 
dvokiančio oro, kuriuo jis jau buvo įpratęs kvėpuoti. Jis ėmė žiop- 
čioti. Mėgino keltis, bet spyris į veidą vėl jį bloškė ant žemės. Kol 
jis bandė atgauti kvapą, stiprus skausmas pervėrė jo galvą, o kai jau 
buvo jį beatgaunantis, jį partrenkė dar vienas spyris, šįkart į strėnas. 
Paskui ėję smūgiai buvo tokie baisūs, kad Arnau užsimerkė ir susi- 
rietė ant žemės į kamuoliuką. 

Veteranui baigus smūgiuoti, Arnau pagalvojo, kad tas beprotis 
visiškai jį sudaužė; tačiau, nors ir kęsdamas skausmą, jis lyg ir kažką 
girdėjo. 

Vis dar ant žemės, susirietęs į kamuoliuką, jis įtempė ausis. 

Tada išgirdo. 

Išgirdo kartą. 

Ir dar kartą, ir dar, ir dar daugybę kartų. Atsimerkė ir pamatė ratu 
aplink jį sustojusius vyrus, kurie juokėsi, rodė pirštais ir juokėsi. Jo 
apdaužytose ausyse nuskambėjo tėvo žodžiai: „Aš palikau visa, ką 
turėjau, kad tu būtum laisvas“ Aptemusioje sąmonėje pynėsi įvai- 
rūs vaizdiniai ir prisiminimai: jis matė savo tėvą, kabantį ant virvės 
Blato aikštėje... Atsistojo krauju pasruvusiu veidu. Prisiminė pirmąjį 
akmenį, nuneštą Jūros Mergelei... Veteranas nusigręžė nuo jo. Tos 
milžiniškos pastangos, kurių jam tada reikėjo nešant ant pečių tą 
akmenį... Skausmas, kančia, pasididžiavimas jį nunešus... 

— Kiaule! 

Barzdočius apsisuko ant kulnų. Visa stovykla galėjo girdėti jo 
kelnių šiugždesį jam sukantis. 

— Kvaišas kaimietis! — suriko ir vėl visu ūgiu metėsi ant Arnau. 

Joks akmuo negalėjo sverti daugiau nei tas kiaulė. Joks 
akmuo... Arnau šoko ant veterano, sugriebė jį, kad šis jo nedau- 
žytų, ir abu ėmė ritinėtis po smėlį. Arnau pavyko atsistoti anks- 
čiau nei kareiviui, ir jis, užuot trenkęs, sučiupo jam už plaukų ir 
odinio diržo, pakėlė virš galvos kaip kokią lėlę ir sviedė aukštyn 
į smalsuolių ratą. 

Barzdočius griausmingai krito žiūrovams ant galvų. 

Tačiau toks jėgos pademonstravimas neįbaugino kareivio. Įpra- 
tęs kautis, jis per kelias akimirkas vėl atsidūrė priešais Arnau, tvirtai 
stovintį ant žemės ir laukiantį. Šįkart, užuot šokęs ant jo, veteranas 
pabandė jam smogti, bet Arnau ir vėl buvo greitesnis. Sulaikė smūgį 
griebdamas kareiviui už dilbio ir pasukdamas jį į save vėl bloškė ant 
žemės už kelių metrų. Tačiau toks Arnau gynybos būdas kareiviui 
nepadarydavo jokios žalos, tad šis ir toliau jį puldinėjo. 

Galiausiai, kai veteranas tikėjosi, kad jo varžovas vėl svies jį į vir- 
šų, bastaišas atsivėdėjęs vožė jam kumščiu į veidą, išliedamas visą 
susikaupusį pyktį. 

Šūksniai, lydėję grumtynes, nuščiuvo. Barzdočius parvirto be są- 
monės Arnau prie kojų, o Arnau panoro susiimti ranką, kuria buvo 
smogęs, kad ne taip skaudėtų krumplius, bet atlaikė žvilgsnius su- 
spaudęs kumštį, lyg būtų pasiryžęs vėl trenkti. „Tik nesikelk, - gal- 
vojo žiūrėdamas į kareivį. - Dėl Dievo meilės, tik nesikelk“ 

Veteranas nemikliai ėmė stotis. „Nesistok!“ Arnau švystelėjo de- 
šinę koją veteranui prie veido ir nuspyrė ant žemės. „Nesikelk, kek- 
šės vaike“ Kareivis nesikėlė, ir draugai priėjo jo išnešti. 

— Berniuk! — Balsas skambėjo įsakmiai. Arnau atsigręžė ir išvydo 
riterį, muštynių kaltininką, tebevilkintį šarvais. — Eikšen. 

Arnau pakluso, vogčia glostydamasis ranką. 

— Aš Eišimenas d'Esparsa, jo didenybės karaliaus Petro III gin- 
klanešys, ir noriu, kad tarnautum man ir klausytum mano įsakymų. 
Prisistatyk mano karininkams. 


rys merginos nuščiuvo ir susižvalgė, kai Aledisė lyg išbadė- 

jęs žvėris keliaklupsčia puolė prie troškinio sulaikiusi kvapą 

ir sugrūdo abi rankas į sriubą, kad išsigriebtų mėsos ir dar- 
žovių, per dubenį iš padilbų vis dėbčiodama į jas. Viena iš mergi- 
nų, pati jauniausia, su kupeta šviesių garbanotų plaukų, krintančių 
jai ant dangiškai žydros suknelės, vyptelėjo žvelgdama į kitas dvi. 
Kuriai iš jų neteko patirti to paties? —- tarytum jų klausė. Draugės 
žvilgsniu jai pritarė, ir visos trys per kelis žingsnius atsitraukė nuo 
Aledisės. 

Joms paėjėjus nuošaliau, šviesiaplaukė garbanė pasuko į palapinę, 
iš kur, besislėpdamos nuo tiesiai į stovyklavietę spiginančios liepos 
saulės, į Aledisę neatitraukdamos akių žiūrėjo kitos keturios, kiek la- 
biau subrendusios nei lauke esančios merginos, ir jų globėja, sėdinti 
ant kėdės be atkaltės. Globėja, Aledisei pasirodžius, palingavo galvą 
ir sutiko, kad ji būtų pavaišinta; nuo tos akimirkos ji visą laiką ją ste- 
bėjo: skarmaluota ir murzina, bet graži... ir jauna. Ką ta mergina čia 
veikia? Ji ne valkata, neelgetauja kaip jie. Ir ne prostitutė; instinkty- 
viai atsitraukė susidūrusi su tomis, kurios iš tikrųjų buvo prostitutės. 
Ji murzina, tai tiesa; vilki suplyšusius marškinius; jos plaukai susivė- 
lę į riebaluotą kaltūną, teisybė. Tačiau dantys balti kaip sniegas. Ta 
mergina nepažinojo bado ir ligų, nuo kurių pajuosta dantys. Ką ji čia 
veikia? Tikriausiai nuo ko nors pabėgo, bet nuo ko? 

Globėja mostelėjo vienai iš moterų, besiglaudžiančių palapinėje. 
— Nuprauskit ją ir sušukuokit, - sušnabždėjo, šiai pasilenkus prie jos. 
Moteris pažvelgė į Aledisę, nusišypsojo ir palingavo galvą. 


Aledisė negalėjo atsispirti. „Tau reikia išsimaudyti“, - tarė jai, baigu- 
siai valgyti, viena iš prostitučių, išėjusi iš palapinės. Išsimaudyti! Kiek 
dienų ji nesiprausė? Palapinėje jai pripylė dubenį gaivaus vandens, 
ir Aledisė atsisėdo į jį, sulenkusi kojas. Tos pačios trys merginos, ku- 
rios buvo šalia, kol ji valgė, pasirūpino ja ir išmaudė. Kodėl nesileis- 
ti lepinamai? Ji negalėjo tokia pasirodyti Arnau. Kariuomenė buvo 
įsikūrusi visai netoli, o su ja ir Arnau. Ji pasiekė savo kelionės tikslą! 
Kodėl nesileisti išmaudomai? Ji leidosi ir aprengiama. Merginos su- 
rado jai mažiausiai į akis krintančią suknelę, bet vis tiek... „Laisvo 
elgesio moterys privalo dėvėti spalvotus drabužius“, - paaiškino jai 
motina, kai ji, dar mergaitė, supainiojo prostitutę su kilminga dama 
ir užleido jai kelią. „Tada kaip mums jas atskirti?“ — paklausė Aledi- 
sė. „Karalius joms įsakė taip rengtis, bet uždraudė nešioti apsiaustus 
net žiemą. Šitaip ir galima atskirti prostitutes: jos niekada nieko ne- 
vilki ant pečių.“ 

Aledisė vėl nužvelgė save. Jos luomo moterys, amatininkų žmo- 
nos, niekada nenešiojo spalvotų drabužių - taip įsakė karalius, bet 
kokie gražūs tie audiniai! Tik kaip ji taip apsirengusi pasirodys Ar- 
nau? Kareiviai supainios ją su... Ji pakėlė ranką, norėdama pasižiū- 
rėti į save iš šono. 

— Patinka? 

Aledisė atsigręžė ir pamatė prie įėjimo į palapinę merginų glo- 
bėją. Antonija, - toks buvo vardas padėjusios jai apsirengti jaunos 
šviesiaplaukės garbanotais plaukais, - globėjai davus ženklą, dingo. 

— Taip... ne... - Aledisė vėl nužvelgė save. Suknelė buvo ryškiai 
žalia. Ar tos moterys turėtų ką nors jai užsimesti ant pečių? Jei ji 
juos prisidengtų, niekas nemanytų, kad ji prostitutė. 

Globėja nužvelgė ją nuo galvos iki kojų. Ji neklydo. Šis goslus kū- 
nas suteiktų palaimą bet kokiam karininkui. O jos akys? Abi mo- 
terys žvelgė viena į kitą. Akys buvo didžiulės. Kaštoninės. Tačiau 
atrodė liūdnos. 

— Kas tave čia atvedė, mergaite? 

— Mano vyras tarnauja kariuomenėje ir išžygiavo nežinodamas, 
kad taps tėvu. Aš norėjau, kad jis apie tai sužinotų prieš stodamas 
į kovą. 

Išbėrė paskubomis, kaip ir pirkliams, paėmusiems ją prie Besoso, 
kai valtininkas, ją išprievartavęs, norėjo jos atsikratyti nuskandin- 
damas upėje, bet pasirodžius pirkliams išsigando ir pabėgo. Aledisė 
galiausiai nustojo priešintis tam vyrui ir tik kūkčiojo įsikniaubusi 
veidu į purvą, kol šis ją prievartavo ir kai tempė prie upės. Pasaulis 
išnyko, saulė užgeso, ir valtininko šnopavimas tirpo kažkur Aledisės 
viduje, susiliedamas su jos prisiminimais ir bejėgiškumu. 

Pirkliams, kurie priėję pamatė ją išniekintą, jos pagailo. 

— Reikia pranešti vietininkui, — tarė jai. 

Bet ką ji būtų pasakiusi karaliaus vietininkui? O jeigu jos ieškojo 
vyras? Jeigu ją būtų atpažinę? Būtų įvykęs teismas, o ji negalėjo... 

— Ne. Turiu pasiekti karaliaus stovyklą, kol kariuomenė neišžy- 
giavo į Roseljoną, — tarė jiems paaiškinusi, kad laukiasi vaiko, bet 
jos vyras to nežino. - Ten papasakosiu viską savo vyrui, ir jis pats 
nuspręs. 

Pirkliai ją lydėjo iki Žironos. Aledisė išsiskyrė su jais prie Šv. Fe- 
likso bažnyčios, už miesto sienų; pats seniausias iš jų papurtė gal- 
vą, matydamas ją, vienišą ir murziną, prie bažnyčios sienų. Aledisė 
prisiminė senučių patarimą: neik į jokį kaimą ar miestą, ir ji nėjo į 
Žironą, miestą, kuriame gyveno šeši tūkstančiai žmonių. Iš ten, kur 
ji stovėjo, buvo matyti Švč. Mergelės Marijos bažnyčios stogas ir 
statoma katedra; jai iš šono — vyskupo rūmai, o šalia šių — aukštas ir 
tiesus Žironelės bokštas, didžiausias miesto gynybinis įtvirtinimas. 
Ji kelias akimirkas žvelgė į miestą, o paskui vėl leidosi į kelią Fige- 
raso link. 

Merginų globėja, kuri nenuleido nuo Aledisės akių, kol ši prisi- 
minė savo kelionę, pastebėjo, kad ji dreba. 

Kariuomenei įsikūrus Figerase, ten plūdo šimtai žmonių. Aledisė 
prisidėjo prie jų, genama alkio. Ji net neįsiminė jų veidų. Keliaunin- 
kai jai davė duonos ir šalto vandens. Kažkuris pasiūlė daržovių. Jie 
pernakvojo Fluvijos upės šiauriniame krante, prie Pontonso pilies, 
saugančios perėjimą per upę, tekančią per Baskaros miestą, pusiau- 

kelėje tarp Žironos ir Figeraso. Ten keliauninkai atsiėmė iš jos už 
valgį: du iš jų visą naktį pašėlusiai smaginosi ją užgulę. Bet argi da- 
bar tai svarbu! Aledisė prisiminė Arnau veidą ir jame mėgino ieškoti 
paguodos. Kitą dieną sekė paskui juos kaip žvėrelis, atsilikdama per 
kelis žingsnius, bet jie nedavė jai valgyti ir net nekalbėjo su ja, kol 
pagaliau jie pasiekė stovyklą. 

vo! Aledisė juto, kaip suknelė apgulusi jos pilvą, lygų ir stamantrų. 
Neramiai pasimuistė ir nudelbė akis. 

Globėja patenkinta vyptelėjo, kai Aledisė nematė. Kiek kartų ji 
buvo tokių nebylių prisipažinimų liudininkė? Merginos, pasakojan- 
čios išgalvotas istorijas, nepajėgdavo atlaikyti nė menkiausio spau- 
dimo ir apginti savo melagysčių; jos susijaudindavo ir nudelbdavo 
akis kaip ir ši. Kiek nėščių moterų ji buvo mačiusi? Dešimtis? Šim- 
tus? Nė viena mergina jai nebuvo sakiusi esanti nėščia, turėdama 
tokį stamantrų ir lygų pilvą kaip šis. Dingo mėnesinės? Galbūt, bet 
buvo sunku patikėti, kad vien dingus mėnesinėms ji skubėtų karo 
keliu pranešti apie tai savo vyrui. 

— Taip apsirengusi negali rodytis karališkojoje stovykloje. — Ale- 
disė, išgirdusi savo globėją, pakėlė akis ir vėl nužvelgė save. - Mums 
draudžiama ten eiti. Jei nori, aš galėčiau surasti tavo vyrą. 

— Jūs? Jūs man pagelbėsit? Bet kodėl? 

— Ar aš tau jau nepagelbėjau? Daviau tau valgyti, išmaudžiau 
ir aprengiau. Šioje pamišėlių stovykloje niekas kitas to nepadarė, 
teisybė? — Aledisė sutiko. Jos kūnu perbėgo šiurpas, prisiminus, 
kaip kiti su ja elgėsi. —- Tai ko tada stebiesi? — paklausė moteris. 
Aledisė sutriko. - Mes paleistuvės, teisybė, bet nemanyk, kad ne- 
turim širdies. Jei kas man taip būtų padėjęs prieš keletą metų... — 
Merginų globėjos žvilgsnis ėmė klaidžioti, ir jos žodžiai pakibo 
po palapinės stogu. - Ką gi. Jau nebesvarbu. Jei nori, galiu jį su- 
rasti. Pažįstu stovykloje daugybę žmonių, ir man būtų nesunku 
pakviesti tavo vyrą. 

Aledisė apsvarstė jos pasiūlymą. Kodėl gi ne? Globėja pagalvojo 
apie būsimą laimikį. Būtų visai nesunku atsikratyti jos vyro, pakaktų 
paprasčiausių muštynių stovykloje... tie kareiviai jai skolingi ne už 
vieną paslaugą ir kur tada dėtųsi mergina? Ji viena. Ji atsiduotų jos 

malonei. Nėštumas, jei ji tikrai laukiasi vaiko, ne bėda; kiek moterų 
už kelias monetas buvo susitvarkiusios šį reikalą? 

— Aš labai jums dėkinga, - sutiko Aledisė. 

To pakako. Ji jau buvo jos rankose. 

— Kuo vardu tavo vyras ir iš kur jis? 

— Jis atžygiavo su Barselonos ostu ir vardu Arnau, Arnau Estan- 
jolis. - Globėja sudrebėjo. - Ar kas nutiko? — paklausė Aledisė. 

Moteris susirado suolelį ir atsisėdo. Ją pylė prakaitas. 

— Ne, - atsakė. - Turbūt tai dėl to prakeikto karščio. Paduok 
man vėduoklę. 

„Negali būti!“ — tarė sau, kol Aledisė vykdė jos prašymą. Jos smil- 
kiniai tvinksėjo. Arnau Estanjolis! Negali būti. 

— Pasakyk, kaip atrodo tavo vyras, - tarė jai sėdėdama ir vėduo- 
damasi. | 

— Oi, tikriausiai bus labai paprasta jį surasti. Jis uosto bastai- 
šas. Jaunas ir stiprus, aukštas ir gražus, su apgamu prie dešiniosios 
akies. 

Globėja toliau tylėdama vėdavosi. Jos žvilgsnis nuklydo už Aledi- 
sės: prieš akis iškilo Navarkleso kaimas, vestuvės, čiužinys ir pilis... 
Ljorensas de Beljera, pasityčiojimas, alkis, skausmas... Kiek metų 
praėjo? Dvidešimt? Taip, tikriausiai dvidešimt, galbūt daugiau. 
O dabar... 

Aledisė nutraukė tylą. 

— Jūs jį pažįstate? 

— Ne... ne. 

Ar būtų jį atpažinusi? Iš tikrųjų, kaip retai jį prisimindavo. Tada 
ji buvo dar visai vaikas! 

— Jūs padėsit man jį surasti? — vėl nutraukė tylą Aledisė. 

„O kas man padės, jei susitiksiu su juo?“ Jai reikėjo pabūti vienai. 

— Aš jį surasiu, — patikino mosteldama į išėjimą iš palapinės. 

Aledisei išėjus Franseska užsidengė rankomis veidą. Arnau! Ji 
buvo visai jį pamiršusi; buvo priversta pamiršti, o dabar, po dvide- 
šimties metų... Jei mergina sakė tiesą, vaikas, kurį ji nešioja įsčio- 
se... turėtų būti jos anūkas! O jinai norėjo jį nužudyti. Dvidešimt 
metų! Koks jis dabar? Aledisė sakė, kad aukštas, stiprus ir gražus. 
Ji jo neprisiminė net ką tik gimusio. Iškovojo jam kalvės šilumą, bet 

netrukus nebegalėjo nueiti pas sūnų. „Prakeiktieji! Aš buvau dar tik 
vaikas, o jie rikiuodavosi į eilę, kad mane prievartautų!“ Jos skruostu 
nuriedėjo ašara. Kiek laiko ji neverkė? Tada, prieš dvidešimt metų, 
to nedarė. „Vaikui bus geriau su Bernatu“, - galvojo. Viską sužino- 
jusi, donja Katerina aptalžė jai veidą, ir ji galiausiai ėmė šlaistytis, 
iš pradžių tarp kareivijos, o paskui tarp atmatų anapus pilies sienų. 
Jau niekas jos nebegeidė, ir ji klaidžiojo tarp nešvarumų ir šiukšlių 
kartu su būriu tokių pat nelaimėlių kaip ir ji, grumdamasi dėl api- 
pelijusių ir kirmėlėtų duonos kriaukšlių likučių. Ten ji sutiko vieną 
jauną merginą, jos abi rausėsi. Ji buvo liesa, bet graži. Niekas jos ne- 
globojo. Galbūt jeigu... Ji pasiūlė jai valgio likučius, kuriuos buvo at- 
sidėjusi sau. Mergina jai nusišypsojo, ir jos akys nušvito; tikriausiai 
ji neįsivaizdavo kitokio gyvenimo nei tas. Ji išmaudė ją upeliūkštyje, 
šveitė jos odą smėliu tol, kol ji pradėjo šaukti iš skausmo ir šalčio. 
Paskui teliko ją nuvesti pas vieną iš Ljorenso de Beljeros karininkų. 
Taip viskas ir prasidėjo. „Aš užsigrūdinau, sūnau, aš užsigrūdinau 
taip, kad net širdis mano sudiržo. Ką tau apie mane pasakojo tėvas? 
Kad aš palikau tave mirti?“ 

Tą pačią naktį, kai į palapinę atėjo karaliaus kariuomenės kari- 
ninkai ir kareiviai, kuriems buvo nusišypsojusi sėkmė išlošti korto- 
mis, Franseska pasiteiravo apie Arnau. 

— Sakai, bastaišas? — atsakė jai vienas iš jų. — Aišku, pažįstu, visi 
jį pažįsta. - Franseska pakreipė galvą. - Kalbama, kad jis įveikė 
veteraną, kurio visi bijojo, - paaiškino karininkas, — ir Eišimenas 
d'Esparsa, karaliaus ginklanešys, pakvietė jį į savo gvardiją. Jis su 
apgamu prie akies. Žinai, jis buvo išmokytas kautis durklu. Nuo to 
laiko kovėsi dar ne vienose grumtynėse ir visas laimėjo. Už jį verta 
statyti. - Karininkas nusišypsojo. — O kodėl tu juo domiesi? — pri- 
dūrė šypsodamasis dar plačiau. 

„Kodėl nepakurstyti jo įaudrintos vaizduotės?“ - pagalvojo 
Franseska. Buvo sunku rasti kitą pasiteisinimą. Ir ji pamerkė kari- 
ninkui akį. 

— Tu per sena tokiam vyrui, - nusijuokė karininkas. 

Franseska net nemirktelėjo. 

— Atvesk jį man ir nepasigailėsi. 

— Kur? Čia? 

O jeigu vis dėlto Aledisė melavo? Pirmasis įspūdis jos dar nieka- 
da nebuvo apgavęs. 
— Ne. Ne čia. 


Aledisė paėjėjo kelis žingsnius nuo Franseskos palapinės. Naktis 
buvo nuostabi, žvaigždėta ir šilta, su mėnesiena, gelsva spalva užlie- 
jusia tamsą. Mergina žvelgė į dangų ir į vyrus, įeinančius į palapinę 
ir išeinančius su kuria nors iš merginų; tada jie patraukdavo prie 
nedidukių lūšnelių, ir po valandėlės vėl pasirodydavo, kartais juok- 
damiesi, o kartais tylėdami. Įeidavo ir išeidavo. Moterys kaskart vis 
eidavo prie dubens, kuriame maudėsi Aledisė, ir plaudavosi tarpvie- 
tes, įžūliai žvelgdamos į ją, kaip ta moteris, kuriai jos motina kadaise 
draudė užleisti kelią. 

— Kodėl jos nesuima? - paklausė tąsyk Aledisė motinos. 

Eulalija pažvelgė į savo dukterį, svarstydama, ar ji jau pakanka- 
mai suaugusi, kad suprastų jos paaiškinimą. 

— Negali suimti. Ir karalius, ir Bažnyčia leidžia joms verstis to- 
kiu amatu. - Aledisė nepatikliai pažvelgė į ją. - Taip, dukra, taip. 
Bažnyčia skelbia, kad paleistuvių žemiškieji įstatymai negali bausti, 
nes nubaus dieviškasis įstatymas. — Kaip ji galėjo paaiškinti mažai 
mergaitei, kad iš tikrųjų Bažnyčia laikėsi tokios nuostatos, siekdama 
užkirsti kelią svetimavimui ir gamtai prieštaraujantiems ryšiams? 
Eulalija vėl nužvelgė savo dukterį. Ne, jai dar nederėjo Žinoti apie 
tokius ryšius. 

Prie dubens stovėjo Antonija, mergina šviesiais garbanotais plau- 
kais, ir nusišypsojo jai. Aledisė išspaudė kažką panašaus į šypseną ir 
leido jai praustis. 

„Ką dar pasakojo motina?“ — mąstė stengdamasi prasiblaškyti. 
Kad jos negali gyventi mieste, kaime ar kur kitur, kur gyvena pado- 
rūs žmonės, ir už tai joms gresia bausmė būti išvarytoms iš nuosavų 
namų, jei kaimynai pareikalautų. Kad privalo klausytis dvasininkų 
pamokslų ir siekti grįžti į doros kelią. Kad gali maudytis viešosio- 
se pirtyse tik pirmadieniais ir trečiadieniais - dienomis, skirtomis 
žydams ir saracėnams. Ir kad savo pinigus gali aukoti labdarai, bet 
nieku gyvu negali to daryti prie altoriaus. 

Antonija, įsilipusi į dubenį, prilaikydama viena ranka sijoną, kita 
toliau prausėsi ir vis jai šypsojosi! Kaskart, kai ji atsitiesdavo, pasė- 
musi delnu vandens, pažvelgdavo į ją ir nusišypsodavo. Aledisė irgi 
stengdavosi atsakyti jai šypsena, mėgindama nenuleisti akių iki jos 
tarpukojo, apšviesto mėnesienos. 

Kodėl ji jai šypsosi? Ji, ko gero, dar visai vaikas, o jau pasmerkta. 
Prieš keletą metų, kaip tik tada, kai jos tėvas atsisakė išleisti ją už 
Arnau, motina buvo nusivedusi ją su Alesta į Barselonos Šv. Petro 
vienuolyną. „Tegu pamato!“ — paliepė odadirbys savo žmonai. Vidi- 
niame kieme buvo galybė atplėštų nuo vyrių durų, atremtų į arkadas 
ar sumestų ant žemės. Karalius Petras III buvo suteikęs vienuoly- 
no abatei privilegiją neprašant niekieno pagalbos įsakyti nedoroms 
moterims palikti jos parapiją, išplėšti jų namų duris ir atgabenti jas į 
vienuolyno kiemą. Ir abatė kibo į darbą, kibo iš peties! 

— Visus juos iškraustė? — paklausė Alesta, purtydama ištiestus 
pirštus ir prisimindama, kaip jie buvo iškraustyti prieš jiems atsidu- 
riant Perės ir Marijonos namuose: už skolas buvo išplėštos durys. 

— Ne, dukra, - atsakė motina. — Šitaip atsitinka merginoms, ne- 
saugančioms skaistybės. 

Aledisė aiškiai prisiminė tą akimirką. Kalbėdama motina prisi- 
merkusi žvelgė tiesiai jai į akis. 

Ji nusikratė slogių prisiminimų papurčiusi galvą ir vėl išvydo 
Antoniją ir jos gaktą su tokiais pat šviesiais ir garbanotais plaukais 
kaip ir jos galva. Įdomu, kaip Šv. Petro vienuolyno abatė pasielgtų 
su Antonija? 

Franseska išėjo iš palapinės ieškoti merginos. „Mergaite!“ — sušu- 
ko jai. Aledisė matė, kaip Antonija iššoka iš dubens, apsiauna ir bėga 
į palapinę. Paskui jos žvilgsnis kelioms akimirkoms susitiko su Fran- 
seskos akimis, kol ši grįžo prie savo reikalų. Ką slėpė tas žvilgsnis? 


Eišimenas d'Esparsa, jo didenybės karaliaus Petro III ginklanešys, 
buvo įtakingas asmuo, kur kas įtakingesnis dėl savo rango nei dėl 
kūno sudėjimo, nes nulipęs nuo įspūdingo karo žirgo ir nusiėmęs 
šarvus virto žemu ir liesu žmogumi. Jis silpnas, pamanė Arnau, ne- 
rimaudamas, kad didikas neatspėtų jo minčių. 

Eišimenas d Esparsa vadovavo almogavarų kuopai, kuriai mokėjo 
iš savo kišenės. Žvelgiant į šiuos vyrus, jį apnikdavo abejonės. Kuo re- 
miasi tų samdinių atsidavimas? Jų alga, tik jų alga. Todėl jis mėgo apsi- 
supti savotiška pretorionų rinktine, o Arnau kova padarė jam įspūdį. 

— Kokiais ginklais moki kautis? - paklausė Arnau karaliaus gin- 
klanešys. Bastaišas parodė savo tėvo arbaletą. - Tai numanau. Visi 
katalonai moka jais šaudyti — tai jų pareiga. O dar? 

Arnau papurtė galvą. 

— O šitas durklas? —- Karininkas bakstelėjo į ginklą, kurį Arnau 
segėjo prie juostos, ir kai šis jam parodė savo durklą buku galu, at- 
vertęs galvą pratrūko skardžiai kvatotis. - Su šituo, — pridūrė te- 
besijuokdamas, - net skaistuolės mergystės plėvės neįbrėžtum. Tu 
mokysiesi su tikru, vienas prieš vieną. 

Susirado prie krūtinės ir įteikė jam mačetę, kur kas ilgesnę ir 
sunkesnę už bastaišo durklą. Arnau perbraukė pirštais per ašmenis. 
Nuo tos dienos Arnau prisidėjo prie Eišimeno gvardijos ir diena iš 
dienos mokėsi kovoti vienas prieš vieną su savo naujuoju ginklu. 
Taip pat jam buvo skirta spalvota uniforma kartu su žiediniais šar- 
vais ir šalmu - jis uoliai šveisdavo juos iki žvilgesio — ir tvirti odiniai 
batai, suvarstomi ant blauzdų raišteliais. Sunkias pratybas keisdavo 
karališkosios gvardijos kovos, vienas prieš vieną, be ginklų, rengia- 
mos stovyklos didikų. Arnau tapo karaliaus ginklanešio gvardijęs 
kariu, ir nebuvo nė dienos, kad jis nedalyvautų bent vienoje kovoje, 
stebimas aplinkui susibūrusių žmonių, kurie šaukdavo ir lažindavo- 
si tarpusavyje. 

Pakako keleto kovų, kad Arnau įgytų šlovę tarp kareivių. Reto- 
mis poilsio valandėlėmis vaikščiodamas tarp jų, Arnau juto, kaip jie 
žiūri ir rodo į jį. Koks keistas jausmas jį apimdavo, kai jam žengiant 
stodavo tyla! 

Eišimeno d Esparsos karininkas nusišypsojo, kai jo bendražygis 
pasiteiravo: 

— Ar aš irgi galėčiau pasismaginti su kuria nors iš jūsų merginų? 

— Žinoma. Senė spiriasi susitikti su tavo kareiviu. Jei žinotum, 
kaip žvilga jos akys. 

Abu nusijuokė. 

— Kur turiu tau jį atvesti? 

Franseska išsirinko tai progai nedidukę užeigą Figeraso apylinkėse. 

— Nieko neklausinėk ir paklusk, — tarė karininkas Arnau, - kai 
kas nori tave pamatyti. 

Abu karininkai palydėjo jį iki užeigos, o joje iki vargano kamba- 
rėlio, kuriame jau laukė Franseska. Arnau užėjus jie uždarė duris ir 
užsklendė iš lauko. Arnau apsisuko ir pabandė atidaryti duris; pas- 
kui ėmė jas daužyti. 

— Ką jūs darot? — sušuko. — Ką visa tai reiškia? 

Jis išgirdo karininkų kvatojimą. 

Arnau kelias akimirkas jo pasiklausė. Ką visa tai reiškė? Staiga 
pajuto, kad yra ne vienas, ir apsisuko. Franseska stebėjo šią sceną 
stovėdama, atsirėmusi į langą, blausiai apšviesta žvakės ant vienos 
iš sienų; nors tvyrojo prietema, jos žalia suknelė tviskėjo. Prostitutė! 
Kiek moterų istorijų Arnau buvo išklausęs šildydamasis prie stovy- 
klos laužo, kiek kareivių gyrėsi iššvaistę pinigus kokiai nors mer- 
ginai, visada geresnei, gražesnei ir geidulingesnei nei ankstesnioji. 
Tada Arnau nutildavo ir nudelbdavo akis. Jis atkeliavo čia bėgdamas 
nuo dviejų moterų! Galbūt... galbūt šią šunybę jie iškrėtė dėl jo ty- 
lėjimo, jo tariamo nesidomėjimo moterimis... Kiek kartų jis buvo 
kandžiai pašieptas, kad tyli? 

— Kas čia per pokštas? — paklausė jis Franseskos. — Ko tu iš ma- 
nęs nori? 

Ji vis dar negalėjo jo įžiūrėti. Žvakė švietė per silpnai, bet balsas... 
tai buvo jau vyro balsas, o jis pats buvo aukštas ir tvirtas, kaip ir sakė 
ta mergina. Ji pajuto, kad jai virpa keliai ir linksta kojos. Jos sūnus. 

Franseska prieš prabildama atsikrenkštė. 

— Nurimk. Aš nenoriu nieko, kas galėtų suteršti tavo garbę. Kad 
ir kaip būtų, - pridūrė, —- mudu vieni. Ką aš, silpna moteris, galėčiau 
padaryti tokiam jaunam ir stipriam vyrui kaip tu? 

— Tada ko tiedu juokiasi? — paklausė Arnau, vis dar prie durų. 

— Tegu sau juokiasi, jei nori. Vyrų protas liguistas ir papraštai 
visada linksta tikėti tuo, kas blogiausia. Galbūt, jei būčiau pasakiusi 
jiems tiesą, jei būčiau atskleidusi, kodėl taip norėjau tave pamatyti, 
jie nebūtų taip uoliai įvykdę mano prašymo kaip dabar, kai vaizduo- 
tė jiems sužadino gašlybę. 

— Ką jie gali galvoti apie prostitutę ir vyrą, užsisklendusius užei- 
gos kambary? Ko galima laukti iš prostitutės? 

Jo balsas buvo griežtas, kandus. Galiausiai Franseska atsitokėjo. 

— Mesirgi žmonės, — tarė keldama balsą. - Šventasis Augustinas 
rašė, kad paleistuves teis tik Dievas. 

— Bet tu mane čia pasikvietei ne pasišnekėti apie Dievą? 

— Ne. - Franseska prisiartino prie jo. Ji turėjo pamatyti jo vei- 
dą. —- Pasikalbėti apie tavo žmoną. 

Arnau sutriko. Jis iš tiesų buvo gražus. 

— Bet kas nutiko? Ar gali būti...? 

— Ji laukiasi vaiko. 

— Marija? 

— Aledisė... - nejučia pataisė jį Franseska, bet ar jis pasakė 
„Marija“? 

— Aledisė? 

Franseska pastebėjo, kad jaunuolį nukrėtė drebulys. Ką tai reiškia? 

-— Ko jūs ten taip ilgai kalbatės? — pasigirdo riksmas už durų 
tarp smūgių į jas ir juoko. - Kas nutiko, ponia? Jis tau per geras 
meilužis? 

Arnau ir Franseska susižvalgė. Ji davė jam ženklą pasitraukti nuo 
durų, ir Arnau pakluso. Abu ėmė kalbėti tyliau. 

— Sakei, Marija? - paklausė Franseska, kai jiedu jau buvo prie 
lango, kitame kambario gale. 

— Taip. Mano žmona vardu Marija. 

— O kas tada Aledisė? Ji man sakė... 

Arnau papurtė galvą. „Ar tai, kas pasirodė jo akyse, buvo liūde- 
sys?“ — svarstė Franseska. Arnau suglebo: rankos nusviro prie šonų, 
o kaklas, iki tol tvirtas, tiesus, atrodė nebepajėgiąs nulaikyti galvos. 
Tačiau jis neatsakė. Franseska pajuto, kaip kažkur labai giliai jai su- 
diegia širdį. Kas nutiko, sūnau? 

— Kas ta Aledisė? - neatlyžo. 

Arnau vėl papurtė galvą. Jis viską paliko: Mariją, darbą, Merge- 
lę... o dabar ji čia! Ir laukiasi vaiko! Visi apie tai sužinos. Kaip jis grįš 
į Barseloną, prie savo amato, į savo namus? 

Franseska nukreipė žvilgsnį į langą. Lauke buvo tamsu. Kas taip 
slėgė jos širdį? Ji buvo mačiusi palūžusių vyrų, išvarytų iš namų mo- 

terų; buvo mačiusi mirtį ir skurdą, ligas ir agoniją, bet anksčiau nie- 
kada taip nesijautė. 

— Netikiu, kad ji sako tiesą, — tarė gniaužiama gerkle, vis tebežiū- 
rėdama pro langą. Pajuto, kad Arnau prieina prie jos. 

— Ką nori pasakyti? 

— Aš manau, kad ji nesilaukia vaiko, meluoja. 

— Argi svarbu! - pasigirdo, kaip Arnau taria sau pačiam. 

Ji čia, ir to gana. Ji sekė paskui jį ir vėl jį persekios. Visa, ką jis 
padarė, buvo veltui. 

— Aš galėčiau tau padėti. 

— Bet kodėl tu nori man padėti? 

Franseska pasisuko į jį. Jiedu buvo visai arti vienas kito. Jinai 
galėjo jį paliesti. Galėjo užuosti. Todėl, kad tu mano sūnus! - galėjo 
pasakyti, pasakyti akimirksniu, bet ką jam apie ją pasakojo Berna- 
tas? Kas iš to, jei tas vaikinas sužinotų, kad jo motina prostitutė? 
Franseska ištiesė virpančią ranką. Arnau nesujudėjo. Kas iš to? 
Ji neatitraukė rankos. Praėjo daugiau nei dvidešimt metų, o ji tik 
prostitutė. 

— Todėl, kad ji apgavo mane, - atsakė jam. —- Aš ją pamaitinau, 
aprengiau, priglaudžiau. O aš nemėgstu, kai mane apgaudinėja. Tu 
atrodai geras žmogus, o ji, man rodos, ir tave nori apgauti. 

Arnau pažvelgė jai tiesiai į akis. Koks dabar skirtumas? Būdama 
be vyro ir toli nuo Barselonos, Aledisė galėtų iškloti viską, o ta mo- 
teris... Kodėl ji taip raminamai jį veikia? 

Arnau nunarino galvą ir pradėjo pasakoti. 


aralius Petras Ceremoningasis jau šešias dienas buvo pra- 
leidęs Figerase, kai 1343 metų liepos 28-ąją įsakė kariuome- 
nei palikti stovyklavietę ir išžygiuoti į Roseljoną. 

— "Teks palaukti, - tarė Franseska Aledisei, kai merginos ardė 
palapinę, ketindamos sekti paskui kariuomenę. - Gavę karaliaus 
įsakymą išžygiuoti, kareiviai negali palikti savo gretų. Galbūt kitoje 
stovykloje... 

Aledisė klausiamai pažvelgė į ją. . 

— Aš jau perdaviau jam tavo žinią, - pridūrė Franseska lyg tarp 
kitko. — Keliausi su mumis? 

Aledisė palinksėjo galvą. 

— Tai padėk, - paliepė Franseska. 

Tūkstantis du šimtai raitelių ir daugiau nei keturi tūkstančiai 
pėstininkų, apsiginklavę karui ir nešini atsargomis aštuonioms die- 
noms, patraukė į La Žunkerą, iki kurios buvo kiek mažiau nei pusė 
dienos kelio. Paskui kariuomenę sekė galybė vežimų ir mulų ir įvai- 
riausio plauko žmonių. Nuvykus į La Žunkerą, karalius įsakė vėl 
įkurti stovyklą; naujasis popiežiaus pasiuntinys, augustinas, atnešė 
dar vieną Jokūbo III laišką. Petrui III užkariavus Maljorką, karalius 
Jokūbas III kreipėsi pagalbos į popiežių, ir vienuoliai, vyskupai ir 
kardinolai tuščiai jam tarpininkavo mėgindami susitarti su Petru 
Ceremoninguoju. 

Kaip ir ankstesnius kartus, karalius nesileido į kalbas su naujuo- 
ju popiežiaus pasiuntiniu. Kariuomenė nakvojo La Žunkeroje. Gal 
jau metas? — pagalvojo Franseska, žiūrėdama, kaip Aledisė padeda 
kitoms merginoms ruošti valgį. Ne, nusprendė. Kuo labiau jos tolo 
nuo Barselonos, nuo ankstesniojo Aledisės gyvenimo, tuo daugiau 
šansų turėjo Franseska. „Teks palaukti“, - atsakė jai, kai mergina pa- 
klausė apie Arnau. 

Kitą rytą karalius vėl įsakė palikti stovyklavietę. 

— Į Panisarsą! Išsirikiuoti kovai! Į keturis pulkus, pasirengusius 
mūšiui! 

Įsakymas nuvilnijo kariuomenės gretomis. Arnau išgirdo jį pa- 
sirengusioje išžygiuoti asmeninėje Eišimeno d'Esparsos gvardijoje. 
Į Panisarsą! Vieni šaukė balsu, kiti vos girdimai šnabždėjo, bet visi 
tai tarė su pagarba ir pasididžiavimu. Panisarso tarpeklis! Perėja per 
Pirėnų kalnus, kur katalonų žemės priklausė Roseljonui. Tą naktį, 
vos už lygos nuo La Žunkeros, prie visų laužų skambėjo istorijos 
apie katalonų žygdarbius Panisarse. 

Tai jie, katalonai, jų tėvai ir seneliai, nugalėjo prancūzus. Tik jie! 
Katalonai. Prieš daugelį metų popiežius karalių Petrą Didįjį atsky- 
rė nuo Bažnyčios už tai, kad šis be jo sutikimo užkariavo Siciliją. 
Prancūzai su karaliumi Pilypu Narsiuoju priešakyje paskelbė ereti- 
kui karą, - krikščionių vardu! - ir padedami kelių išdavikų perkirto 
Pirėnus Masanos perėja. 

Petras Didysis turėjo trauktis, ir Aragono didikai ir riteriai, pali- 
kę karalių, pabėgo su kariaunomis į savo žemes. 

— Likome tik mes! - tarė kažkuris tą naktį, ir net ugnies traškesys 
nuščiuvo. 

— Ir Rožeras de Ljurija! — išbėrė kitas. 

Išretėjus kariuomenės gretoms karalius, laukdamas pastiprinimo 
iš Sicilijos su admirolu Rožeru de Ljurija priešaky, buvo priverstas 
leisti prancūzams įsiveržti į Kataloniją. Petras Didysis įsakė Žironos 
gynėjui vikontui Ramonui Folčui de Kardonai priešintis prancūzų 
apgulčiai tol, kol į Kataloniją atvyks Rožeras de Ljurija. Vikontas de 
Kardona taip ir padarė — didvyriškai gynė miestą, kol monarchas 
jam leido jį atiduoti užgrobėjui. 

Rožeras de Ljurija atvykęs sutriuškino prancūzų laivyną; o tuo 
metu sausumoje prancūzų kariuomenę užklupo epidemija. 

— Užimdami Žironą jie išniekino šventojo Narcizo kapą, - kaž- 
kas įsiterpė. 

Nuo šventojo kapo, anot senųjų vietos gyventojų, prancūzams jį 
išniekinus, pakilo milijonai musių. Tie vabzdžiai ir paskleidė pran- 
cūzų gretose epidemiją. Kariuomenė buvo sutriuškinta jūroje ir 
išguldyta ligos sausumoje, ir Pilypas Narsusis, norėdamas išvengti 
skerdynių, papr4šė paliaubų. 

Petras Didysis sutiko jas paskelbti, bet perspėjo, kad skelbia jas 
tik savo ir savo didikų bei riterių vardu. 


Arnau išgirdo į Panisarsą įžengiančių almogavarų šūksnius. Dangs- 
tydamasis akis, jis pažvelgė aukštyn, į perėją juosiančius kalnus, ku- 
riuose aidėjo samdinių riksmai. Čia, kartu su Rožeru de Ljurija, nuo 
kalno viršūnės stebimi Petro Didžiojo ir jo didikų, samdiniai, išžudę 
milijonus vyrų, pribaigė prancūzų kariuomenę. Kitą dieną Pilypas 
Narsusis mirė Perpinjane, ir taip baigėsi kryžiaus žygis prieš Kata- 
loniją.' 

Almogavarai toliau šūkavo per visą tarpeklį, kviesdami į kovą ne- 
sirodantį priešą; galbūt jie prisiminė, ką tėvai ar seneliai jiems pasa- 
kojo apie tai, kas čia atsitiko prieš penkiasdešimt metų. 

Tie driskiai, kai nekariaudavo kaip samdiniai, gyveno miškuo- 
se ir kalnuose, visą laiką plėšdami ir siaubdami saracėnų žemes, ir, 
nepaisydami jokių sutarčių, pasirašytų pusiasalio karalių krikščio- 
nių su maurų vadais, elgėsi savaip. Arnau tuo įsitikino pakeliui iš 
Figeraso į La Žunkerą, o dabar matė vėl: iš keturių pulkų, į kuriuos 
karalius buvo padalijęs kariuomenę, trys darniai žygiavo rikiuotėje 
iškėlę vėliavas, o almogavarų pulkas buvo pakrikas, šūkavo, svaidėsi 
grasinimais, juokėsi ir net tyčiojosi iš nesirodančio priešo, iš kurio 
kadaise jau buvo pasityčioję. 

— Arjie neturi vadų? — paklausė Arnau pamatęs, kaip almogava- 
rai, Eišimenui d'Esparsai įsakius sustoti, juos aplenkia kaip papuola 
ir nerūpestingai žingsniuoja toliau. 

— Neatrodo, kad turėtų, teisybė? — atsakė vienas veteranas, sto- 
vintis greta jo lyg įbestas, kaip ir visi asmeninės karaliaus ginklane- 
šio gvardijos kareiviai. 

— Ne. Neatrodo. 

— Bet iš tikrųjų jie turi vadus, ir vargas tiems, kurie nepaklūsta. 
Jų vadai tai ne mūsų. — Veteranas mostelėjo į Eišimeną d'Esparsą; 
paskui išgriebė iš įsivaizduojamo dubens įsivaizduojamą vabzdį ir 
nupurtė ore. Arnau juoką palydėjo daugelio kareivių juokas. — Jie tai 
vadai, — toliau kalbėjo veteranas, staiga surimtėjęs. — Čia nesvarbu, 
kieno sūnus esi, ar toks ar anoks tavo vardas, ar tu grafo globotinis 
ar dar kieno nors. Svarbiausi čia adaliliai. - Arnau pažvelgė į almo- 
gavarus, toliau žingsniuojančius pro juos. - Ne, nevark, — tarė jam 
veteranas, — tu jų neatskirsi. Apsirengę jie visi vienodai, bet puikiai 
žino, kurie vadai. Kad taptum adaliliu, reikia keturių dorybių: iš- 
minties vesti kariuomenę; būti narsiam ir mokėti reikalauti tokios 
pat narsos iš vyrų, kurių vadas esi; turėti prigimtinę dovaną įsakinėti 
ir, svarbiausia, būti ištikimu kariu. 

— Visa tai, girdėjau, turi ir jis, - pertraukė jį Arnau, rodydamas 
į karaliaus ginklanešį, o paskui dar ištiesdamas keturis dešinės ran- 
kos pirštus. 

— Bet dėl to niekas nesiginčijo ir nesiginčija. Kad taptum almo- 
gavarų adaliliu, dar dvylika adalilių, gresiant mirties bausmei, turi 
prisiekti, kad būsimasis vadas atitinka šiuos reikalavimus. Pasaulyje 
neliktų didikų, jei jie turėtų taip prisiekti dėl sau lygių... ypač dėl jų 
ištikimybės. 

Pokalbio klausantys kareiviai šypsodamiesi pritarė. Arnau vėl 
pažvelgė į almogavarus. Kaip jie geba paprasčiausiomis ietimis Žu- 
dyti žirgus pačiame antpuolio įkarštyje? 

— Žemesni už adalilius, - toliau dėstė veteranas, — yra almoga- 
tenai; jie turi būti patyrę kare, narsūs, miklūs ir ištikimi kariai, ir 
renkami jie taip pat: dvylika almogatenų turi prisiekti, kad preten- 
dentas turi visas šias savybes. 

— Gresiant mirties bausmei? — paklausė Arnau. 

— Gresiant mirties bausmei, — patvirtino veteranas. 

Bet Arnau nė neįsivaizdavo, kad per tokį tvarkos nepaisymą 
tie kariai galiausiai išdrįs net nepaklusti karaliui. Petras III įsakė 
kariuomenei, perkirtus Panisarso tarpeklį, žygiuoti į Roseljono 
sostinę Perpinjaną; tačiau kariuomenei jį perėjus almogavarai at- 
siskyrė nuo kitų pulkų ir patraukė į Beljagardos pilį, iškilusią ant 

to paties pavadinimo kalno viršūnės, stūksančios virš Panisarso 
tarpeklio. 

Arnau ir karaliaus ginklanešio kareiviai matė, kaip jie žygiuoja 
kildami į Beljagardos viršūnę. Jie ir toliau šūkavo, kaip visą kelią 
iki tol. Eišimenas d'Esparsa pasisuko ten, kur buvo karalius, irgi 
žvelgiantis į juos. | 

Bet Petras III nieko nesiėmė. Kaip jis galėjo sulaikyti tuos 
samdinius? Apsigręžė ir nujojo toliau Perpinjano link. Eišimenui 
d'Esparsai tai buvo ženklas: kdkalius leido šturmuoti Beljagardą, 
tačiau almogavarams mokėjo jis, todėl turėjo būti su jais, jeigu jie 
ką nors užkariautų. Taigi, pagrindinėms pajėgoms toliau žygiuojant 
rikiuotėje, Eišimenas d'Esparsa su savo vyrais ėmė kilti į Beljagardą 
paskui almogavarus. 

Katalonai apsupo pilį, ir likusią dienos dalį ir ištisą naktį samdi- 
niai pasikeisdami kirto medžius ir statė apsiausties įrangą: šturmo 
kopėčias ir didžiulį taraną ant ratų, slankiojantį ant virvių, pririštų 
prie aukščiau pritvirtinto rąsto, ir uždengtą kailiais, skirtais jį valdy- 
siantiems vyrams apsaugoti. 

Arnau budėjo sargyboje priešais Beljagardos sienas. Kaip štur- 
muojama pilis? Jie turės nepridengtomis krūtinėmis kilti į viršų, o 
pilies gynėjai šaudys į juos, slėpdamiesi už dantytų sienų. Jie buvo 
ten. Jis matė, kaip jie iškiša galvas ir žiūri į juos. Vieną akimirką jam 
pasirodė, kad kažkuris iš jų žvelgia tiesiai į jį. Atrodė ramūs, o jls 
drebėjo jusdamas apsiaustųjų žvilgsnius. 

— Regis, jie labai pasitiki savo jėgomis, — tarė jis vienam iš greta 
einančių veteranų. 

— Neapsigauk, - atsakė šis, - jiems ten, viduje, blogiau nei mums. 
Be to, jie jau matę almogavarus. 

Almogavarai, ir vėl almogavarai. Arnau pasisuko į juos. Jie dirbo 
be atvangos, dabar jau nepriekaištingai darniai. Niekas nesijuokė ir 
nesiginčijo. Dirbo. 

— Kaip jie gali jų taip bijoti, būdami už sienų? - paklausė. 

Veteranas nusijuokė. 

— Niekada nematei jų kaunantis, tiesa? - Arnau papurtė galvą. — 
Palauk, pamatysi. 

Jis, snūduriuodamas ant žemės, laukė visą neramią naktį, kol nuo- 
latos besimainančių deglų šviesoje samdiniai vis statė įrengimus. 

Brėkštant dienai, kai iš už horizonto ėmė skverbtis saulės šviesa, 
Eišimenas d Esparsa įsakė savo kariuomenei išsirikiuoti. Ta tolima 
šviesa buvo vos nublankinusi nakties tamsą. Arnau žvilgsniu su- 
sirado almogavarus. Jie pakluso ir išsirikiavo priešais Beljagardos 
sienas. Paskui pažvelgė į pilį, virš jų. Visos šviesos buvo dingusios. 
Bet jie tebebuvo ten; kiaurą naktį rengėsi šturmui. Arnau pajuto 
per kūną nubėgant šiurpulį. Ką jis čia veikia? Priešaušris buvo vė- 
sus, tačiau jo rankos, gniaužiančios arbaletą, vis drėko. Tyla buvo 
mirtina. Jis gali žūti. Dieną pilies gynėjai ne kartą žiūrėjo į jį, pa- 
prastą bastaišą: tų žmonių veidai, tada prapuolę tolumoje, dabar 
tapo gyvi. Jie buvo čia! Laukė jo. Jis drebėjo. Jo kojos drebėjo, ir 
jis turėjo tvardytis, kad nekalentų dantimis. Prispaudė prie krūti- 
nės arbaletą, kad nieks nepastebėtų jo virpančių rankų. Karininkas 
jam įsakė, kai bus duotas įsakymas šturmuoti, priartėti prie sienų 
ir slepiantis už akmenų šaudyti iš arbaleto į gynėjus. Bet sunkiausia 
bus pasiekti tuos akmenis. Ar jis pasieks? Arnau neatitraukė nuo 
jų akių; jis turėjo nusigauti iki akmenų, užsiglausti už jų, iššauti, 
pasislėpti ir vėl iššauti... 

Tylą perskrodė šūksnis. 

Įsakymas! Akmenys! Arnau puolė prie jų, bet karininko ranka 
sugriebė jam už peties. 

— Dar ne, - pasakė jam. 

— Bet... 

— Dar ne, - neatlyžo karininkas. - Žiūrėk. 

Karys mostelėjo į almogavarus. 

Jų gretose nugriaudėjo dar vienas šūksnis: 

— Atgyk, geležie! 

Arnau negalėjo atplėšti nuo samdinių akių. Netrukus visi kartu 
šaukė: 

— Atgyk, geležie! Atgyk, geležie! 

Jie ėmė daužytis savo ietimis ir durklais, kol metalo žvangesys 
nustelbė jų pačių balsus. 

— Atgyk, geležie! 

Ir plienas pamažu atgijo: laidė kibirkštis, ginklams vis daužantis 
vieniems į kitus ir į akmenis. Pamažu kibirkštys, šimtai, tūkstančiai 
jų, nutvieskė tamsą, ir almogavarus apsupo švytintis ratas. 

— Atgyk, geležie! - šaukė Arnau. Jau nebeprakaitavo, jau nebe- 
drebėjo. — Atgyk, geležie! 

Pažvelgė į sienas; atrodė, kad jos sugrius nuo almogavarų šauks- 
mų. Žemė drebėjo, o kibirkštys aplinkui žėrėjo vis ryškiau. Staiga 
suskambo trimitas, ir šauksmai virto šiurpinančiu klyksmu: 

— Šventas Jurgi! Šventas Jurgi! 

— Dabar jau eik! - sušuko karininkas, stumteldamas jį paskui 
šimtus vyrų, įnirtingai puolančių šturmuoti pilies. 

Arnau nubėgo ir kartu su karininku ir arbaletininkų būriu už- 
siglaudė už akmenų sienos papėdėje. Sutelkė dėmesį į vienas iš ko- 
pėčių, kurias almogavarai buvo atrėmę į sieną, ir pabandė taikytis į 
figūras, besikaunančias nuo dantytų sienų, kad sulaikytų pilį štur- 
muojančius samdinius, kurie toliau klykė kaip apsėstieji. Ir pataikė. 
Du kartus pataikė į gynėjų kūnus ten, kur jų nedengė žiediniai šar- 
vai, ir matė, kaip jie, kliudyti strėlių, dingsta iš akių. 

Vienam šturmuotojų būriui pavyko įveikti tvirtovės sienas, ir Ar- 
nau-pajuto, kad karininkas, norėdamas atitraukti jo dėmesį, kumš- 
čiuoja jam į petį, kad jis daugiau nebešaudytų. Tarano neprireikė. 
Almogavarams pasiekus dantytos sienos viršų, pilies vartai atsivėrė 
ir pro juos šuoliais išjojo būrelis riterių, sprunkančių, kad nepatektų 
į nelaisvę. Du iš jų krito nuo katalonų strėlių; kitiems pavyko ištrūk- 
ti. Kai kurie pilies gyventojai, likę be valdžios, pasidavė. Eišimenas 
d'Esparsa ir jo riteriai su karo žirgais pateko į pilies vidų ir išžudė 
visus, kurie tik priešinosi. Tada į pilį tekini įsiveržė pėstininkai. 

Arnau, įbėgęs pro vartus, sustojo su arbaletu už nugaros ir dur- 
klu rankoje. Jų jau nebereikėjo. Pilies kiemas buvo nusėtas lavonais, 
o tie, kurie nekrito kovoje, nuginkluoti maldaujančiais žvilgsniais 
klūpojo tarp riterių, marširuojančių po kiemą su apnuogintomis 
ietimis. Almogavarai atsidėjo plėšimui; vieni plėšikavo bokšte, kiti 
kraustė lavonus su tokiu goduliu, kad Arnau teko nusukti žvilgsnį. 
Vienas iš almogavarų priėjo prie jo ir atkišo jam saują strėlių; vie- 
nos buvo prašovusios pro šalį, o dauguma kitų išteptos krauju, kai 
kurios net su prikibusiais mėsos gabalėliais. Arnau sudvejojo. Al- 
mogavaras, jau pagyvenęs žmogus, plonas kaip jo siūlomos strėlės, 
nustebo; paskui nusišypsojo parodydamas bedantę burną ir padavė 
strėles kitam kareiviui. 

— Ką tu darai? — paklausė šis Arnau. — Ar lauki, kad Eišime- 
nas surinktų tau strėles? Nusivalyk, — tarė blokšdamas strėles jam 
prie kojų. 

Per kelias valandas viskas baigėsi. Likę gyvi buvo suskirsty- 
ti grupėmis, jiems buvo surištos rankos. Tą patį vakarą jie turėjo 
būti parduoti kaip vergai kitoje kariuomenės stovykloje. Eišimeno 
d'Esparsos kariuomenė vėl išžygiavo paskui karalių, nešina savo su- 
žeistaisiais ir palikusi už nugarų dvidešimt septynis žuvusius kata- 
lonus ir liepsnojančią tvirtovę, jau daugiau nebepraversiančią Jokū- 
bo III šalininkams. 


išimenas d'Esparsa su savo vyrais pasivijo karaliaus kariuo- 

menę vos už dviejų lygų nuo Perpinjano, prie Elnos, Išdidžio- 

sios, miestelio, kurio apylinkėse karalius nutarė pernakvoti 
ir sulaukė kito vyskupo - šis vėl tuščiai mėgino derėtis Maljorkos 
karaliaus Jokūbo III vardu. 

Nors karalius neprieštaravo, kad Eišimenas d'Esparsa su almo- 
gavarais užimtų Beljagardos pilį, jis norėjo sutrukdyti kitam pulkui 
riterių pakeliui į Elną ginklu užimti Nidolereso bokštą. Tačiau kai 
karalius ten atvyko, riteriai jau buvo užėmę bokštą, išžudę gyvento- 
jus ir jį padegę. 

Tačiau artintis prie Elnos ir drumsti jos gyventojų ramybę niekas 
nedrįso. 

Visa kariuomenė susibūrė aplink stovyklos laužus ir žvelgė į mies- 
telio šviesas. Atviri Elnos vartai buvo aiškus iššūkis katalonams. 

— Kodėl...? — jau klausė Arnau, sėdėdamas prie laužo. 

— Išdidžioji? - pertraukė jį vienas iš labiausiai patyrusių karių. 

— Taip. Kodėl mes jos nepuolame? Kodėl jie neužsidaro vartų? 

Veteranas prieš atsakydamas pažvelgė į miestą. 

— Išdidžioji gula ant mūsų sąžinės... ant katalonų sąžinės. Jie 
žino, kad mes nesiartinsime. - Jis nutilo. Arnau jau buvo įpratęs 
gerbti karių būdą. Žinojo, kad jeigu skubintų veteraną, jis pažvelg- 
tų į jį su panieka ir daugiau nieko nepasakotų. Visi veteranai buvo 

linkę mėgautis savo prisiminimais ir pasakojimais, nesvarbu, ti- 
krais ar melagingais, perdėtais ar ne. Išlaikyti intrigą buvo viena iš 
jų silpnybių. Galiausiai jis vėl prakalbo: — Kare su prancūzais, kai 
Elna priklausė mums, Petras Didysis pažadėjo ją ginti ir pasiun- 
tė ten pulką katalonų riterių. Šie išdavė jį: naktį pabėgo ir paliko 
miestelį priešo valiai. - Veteranas nusispjovė į laužą. - Prancūzai 
išniekino bažnyčias, mirtinai uždaužė vaikus į akmenis, išprievar- 
tavo moteris ir nubaudė mirtimi visus vyrus... išskyrus vieną. Elnos 
skerdynės gula ant mūsų sąžinės. Nė vienas katalonas neišdrįs ar- 
tintis prie Elnos. 

Arnau vėl dirstelėjo į atvirus Išdidžiosios vartus. Paskui apžvelgė 
stovyklos vyrus, susibūrusius į atskiras grupeles. Kas nors kiekvie- 
name būrelyje tyliai žiūrėjo į Elną. 

— O ko jie pasigailėjo? - paklausė nusižengdamas savo paties 
nuostatai. 

Veteranas įdėmiai pažvelgė į jį per laužą. 

— Žmogui, vardu Bastardas de Roselas. - Arnau vėl palaukė, kol 
žmogus nutarė kalbėti toliau. - Po keleto metų tas karys pervedė 
prancūzų kariuomenę per Masanos perėją, kad ši įsiveržtų į Kata- 
loniją. 


Kariuomenė miegojo Elnos miesto šešėlyje. 

Nuošaliau nuo jos miegojo ir šimtai ją lydinčių žmonių. Franses- 
ka pažvelgė į Aledisę. Ar čia ta tinkama vieta? Elnos istorija buvo 
apkeliavusi palapines ir lūšnas, ir stovykloje tvyrojo nelabai įprasta 
tyla. Ji pati ne kartą žvelgė į atdarus Išdidžiosios vartus. Taip, jos ne- 
svetingoje žemėje; Elnoje ar jos apylinkėse širdingai nebūtų sutiktas 
nė vienas katalonas. Aledisė toli nuo namų. Dar tik trūksta, kad ji 
liktų viena. 

— Tavo Arnau žuvo, - tarė jai, kai Aledisė atėjo jos pakviesta. 

Aledisė suglebo. Franseska matė, kaip jos kūnas susmunka žalio- 
je suknelėje. 

— Kaip... kaip? — po kiek laiko galiausiai paklausė ji. Pakėlė ran- 
kas prie veido, ir tą neįprastą tylą perskrodė verksmas. 

— Tu man melavai, - šaltai teatsakė jai Franseska. 

Aledisė pažvelgė į ją ašarų pilnomis akimis, drebėdama ir kūk- 
čiodama. Paskui nudelbė akis. 

— Tu man melavai, - pakartojo Franseska. Aledisė neatsakė. — 
Nori žinoti, kaip viskas buvo? Jį užmušė tavo vyras, tikrasis vyras, 
meistras odadirbys. 

Pau! Negali būti! Aledisė pakėlė galvą. Negali būti, kad tas senis... 

— Jis atvyko į karališkąją stovyklą ir apkaltino tą Arnau pagro- 
bus tave, - dėstė Franseska, atitraukdama merginą nuo apmąstymų. 
Norėjo pažiūrėti, ką ši į tai atsakys. Arnau jai buvo pasakojęs, kali 
ji bijo savo vyro. — Jaunuolis išsigynė, ir tavo vyras iškvietė jį į dvi- 
kovą. - Aledisė norėjo įsiterpti: kaip Pau galėjo ką nors iškviesti į 
dvikovą? — Jis sumokėjo vienam karininkui, kad susikautų už jį, — 
nutildė ją Franseska. — Nežinojai? Kai vyras per senas kautis, gali 
pasamdyti kitą susikauti už jį. Arnau žuvo gindamas tavo garbę. 

Aledisę apėmė neviltis. Franseska matė, kaip ji dreba. Pamažu 
jos kojos sulinko, ir ji puolė priešais ją ant kelių, bet Franseskai jos 
nepagailo. 

— Kaip supratau, tavo vyras ieško tavęs. 

Aledisė vėl užsidengė rankomis veidą. 

— Turėsi mus palikti. Antonija atiduos tau senuosius drabužius. 

Štai tokio žvilgsnio ji ir norėjo sulaukti. Kupino baimės! Panikos! 

Aledisės galvoje sukosi galybė klausimų. Ką ji darys? Kur eis? 
Barselona kitame pasaulio krašte, be to, kas jos ten laukia? Arnau 
žuvo! Jos atmintį kaip žaibas perskrodė kelionė iš Barselonos į Fige- 
rasą, ir ji visu savo kūnu pajuto siaubą, pažeminimą, gėdą... ir skaus- 
mą. Ir dar Pau jos ieško! 

— Ne... - tepratarė Aledisė. - Aš negalėčiau! 

— Man nereikia bėdų, - rimtai atsakė jai Franseska. 

— Padėkit man! —- meldė Aledisė. - Aš neturiu kur eiti. Neturiu 
kur ieškoti pagalbos. 

Ji kūkčiojo. Klūpojo priešais Franseską ant kelių, nedrįsdama į ją 
pažvelgti. 

— Aš negaliu, tu laukiesi vaiko. 

— Tai irgi buvo melas! - sušuko mergina. 

Ji jau buvo atšliaužusi prie jos kojų. Franseska nė nekrustelėjo. 

— Okątuuž tai padarytum? 

— Ko tik panorėsite! —- sušuko Aledisė. Franseska širdyje nusišyp- 
sojo. Tokį pažadą ji ir tikėjosi išgirsti. Kiek tokių merginų kaip Ale- 
disė ji buvo įsigijusi? — Ką tik panorėsite! — pakartojo Aledisė. - Pa- 
dėkite man, apsaugokit mane nuo vyro, ir aš padarysiu viską, ko tik 
panorėsite! 

— Tu juk žinai, kas mes, - spyrėsi globėja. 

Argi dabar tai svarbu? Arnau nebegyvas. Ji nieko neturėjo. Jai 
nieko neliko, tik vyras, kuris suradęs ją būtų mirtinai uždaužęs 
akmenimis. 

— Paslėpkit mane, meldžiu jūsų. Padarysiu, ko tik panorėsite, 
pakartojo Aledisė. 


Franseska liepė Aledisei nesusidėti su kareiviais. Arnau kariuome- 
nės gretose buvo žinomas. 

— Dirbsi paslapčia, — tarė jai kitą dieną, kai jos jau rengėsi iške- 
liauti. - Nenorėčiau, kad tavo vyras... - Aledisė palinksėjo jai dar 
nebaigus sakinio. — Tau nedera rodytis, kol nesibaigs karas. - Ale- 
disė vėl palinksėjo. 

Tą patį vakarą Franseska pasiuntė Arnau žinią: „Reikalas sutvar- 
kytas. Ji daugiau nedrums tau ramybės“ 


Kitą dieną, užuot vykęs į Perpinjaną, kur buvo Maljorkos karalius 
Jokūbas III, Petras III nusprendė toliau žygiuoti prie jūros, į Kaneto 
miestelį, kur vietos vikontas Ramonas de Kanetas turėjo užleisti jam 
savo pilį kaip vasalas, po Maljorkos užkariavimo prisiekęs ištikimy- 
bę karaliui, kai katalonų monarchas, karaliui Jokūbui III pabėgus, 
jam, atidavusiam Belvero pilį, dovanojo laisvę. 

Taip ir buvo. Vikontas de Kanetas užleido karaliui Petrui III savo 
pilį, ir kariuomenė galėjo pailsėti ir sočiai pavalgyti, dosniai vaišina- 
ma vietos gyventojų, besitikinčių, kad katalonai netrukus paliks šią 
stovyklą ir išžygiuos į Perpinjaną. Be to, karalius su savo laivynu dar 
pastatė prieštiltį ir nieko nelaukdamas aprūpino laivyną atsargomis. 

Įsikūręs Kanete, Petras III priėmė dar vieną tarpininką; šįkart 
tai buvo pats kardinolas, jau antrasis, tarpininkaujantis Maljorkos 

karaliui. Petras III ir su juo nesileido į kalbas, išprašė jį ir ėmė su 
savo patarėjais aiškintis, kaip geriausiai apsupti Perpinjano mies- 
tą. Kol karalius laukė jūra plukdomų atsargų ir krovė jas Kaneto 
pilyje, katalonų kariuomenė šešias dienas buvo apsistojusi mieste 
ir tuo metu uoliai užiminėjo pilis ir tvirtoves tarp Kaneto ir Per- 
pinjano. 

Manresos ostas karaliaus Petro III vardu užėmė Santa Marija de 
la Mar pilį, kiti pulkai šturmavo Kasteljarnau Sobiros pilį, o Eišj- 
menas d Esparsa su savo almogavarais ir kitais riteriais apsiautė ir 
paėmė Kastel Roselją. 

Kastel Roseljas buvo ne paprastas pasienio apsaugos postas kaip 
Beljagarda, o vienas iš geriausių Roseljono grafystės sostinės gyny- 
binių įtvirtinimų. Čia vėl skambėjo almogavarų karo šūksniai ir ie- 
čių žvangesys, šįkart lydimi ir kelių šimtų kovos ištroškusių kareivių 
klyksmo. Tvirtovė nepasidavė taip lengvai kaip Beljagarda; kova dėl 
sienų buvo nuožmi, ir sienoms pralaužti prireikė taranų. 

Arbaletininkai peržengė pramuštus pilies gynybinius įtvirtini- 
mus paškutiniai. Visa tai buvo nė kiek nepanašu į Beljagardos štur- 
mą. Kareiviai ir civiliai, net moterys su vaikais, savo kūnais gynė 
pilį. Pilies viduje Arnau teko įnirtingai kautis su gynėjais vienas 
prieš vieną. 

Atidėjęs į šalį savo arbaletą, jis sugniaužė durklą. Aplink jį kovėsi 
šimtai vyrų. Ieties švilpesys akimirksniu įtraukė jį į kovą. Jis instink- 
tyviai žengė žingsnį į šalį, ir ietis pralėkė įdrėksdama jam šoną. Lais- 
vąja ranka Arnau sugniaužė ietį paleidusią ranką ir įsmeigė durklą. 
Įsmeigė mechaniškai, taip, kaip jį mokė nesibaigiančiose Eišimeno 
d'Esparsos pratybose. Jį mokė kautis; mokė, kaip žudyti, bet niekas 
nemokė, kaip įsmeigti durklą žmogui į pilvą. Priešininko žiediniai 
šarvai atlaikė dūrį, ir pilies gynėjas, nors ir sugriebtas už riešo, stai- 
giai pasuko ietį ir sužeidė Arnau į petį. 

Tai truko kelias akimirkas; Arnau jų pakako, kad suprastų, jog 
reikia žudyti. 

Jis smarkiai sugniaužė durklą. Ašmenys perrėžė žiedinius šar- 
vus ir susmigo priešui į pilvą. Ieties smūgiai prarado jėgą, bet ji ir 
toliau grėsmingai sukiojosi. Arnau stumtelėjo durklą į viršų. Ranka 
pajuto vidurių šilumą. Priešo kūnas pakilo nuo žemės, durklas per- 

vėrė pilvą, ietis nukrito, Arnau priešininko veidas atsidūrė virš jo ir 
lūpos sujudėjo prie pat jo veido. Ar jis norėjo jam ką nors pasakyti? 
Per kovos gausmą Arnau girdėjo jo kriokimą. Ar jis apie ką nors 
galvojo? Ar matė mirtį? Jo išsprogusios akys tarytum įspėjo Arnau 
apie pavojų, ir jis pasisuko tą akimirką, kai ant jo puolė kitas Kastel 
Roseljo gynėjas. 

Arnau nedvejojo. Jo durklas perskrodė orą ir naujojo priešininko 
gerklę. Jis daugiau nebemąstė. Ir pats ėmė ieškoti dar daugiau mir- 
ties. Kovėsi ir šaukė. Smūgiavo ir vis smaigstė savo durklą į priešų 
kūnus, nepaisydamas jų veidų ir skausmo. 

Jis žudė. 

Kai viskas baigėsi ir Kastel Roseljo pilies gynėjai pasidavė, Arnau 
pajuto, kad jis kruvinas ir dreba iš įtampos. 

Apsidairė aplinkui, ir lavonai priminė jam mūšį. Jis neturėjo lai- 
ko įsižiūrėti nė į vieną iš savo priešininkų. Negalėjo jų atjausti dėl 
skausmo ar pagailėti jų sielų. Bet tą akimirką veidai, kurių jis, ap- 
akintas kraujo, iki tol nematė, ėmė rodytis jam, reikalaudami paisyti 
jų, nugalėtųjų, garbės. Arnau vėliau dažnai prisimindavo išsklidu- 
sius veidus tų, kurie žuvo nuo jo durklo. 


Rugpjūčio viduryje kariuomenė vėl apsistojo stovykloje tarp Kane- 
to pilies ir jūros. Arnau šturmavo Kastel Roselją rugpjūčio ketvirtą- 
ją. Po dviejų dienų karalius Petras III įsakė kariuomenei išžygiuoti, 
ir kadangi Perpinjano miestas nepagerbė karaliaus priesaika, ka- 
talonų kariuomenė kiaurą savaitę atsidėjusi siaubė Roseljono sos- 
tinės apylinkes: Basolesą, Vernetą, Solesą, Sant Estevę... Niokojo 
vynuogynus, alyvmedžius ir visus medžius, kurie tik pasitaikydavo 
karaliaus įsakymu išsisklaidžiusios kariuomenės kelyje, išskyrus fig- 
medžius; ar tai buvo Petro Ceremoningojo užgaida? Kariai degino 
malūnus ir derlių, siaubė dirbamus laukus ir kaimus, bet jiems taip 
ir nepavyko apsiausti sostinės ir karaliaus Jokūbo III prieglobsčio — 
Perpinjano. 

Iškilmingos žygio Mišios 
1343 metų rugpjūčio 15 diena 


Visa kariuomenė, susibūrusi paplūdimyje, pagerbė Mergelę Mari- 
ją. Petras III, pasidavęs Šventojo Tėvo spaudimui, jau buvo suda- 
ręs paliaubas su Maljorkos karaliumi Jokūbu. Gandas apskriejo visą 
kariuomenę. Arnau nesiklausė dvasininko; mažai kas jo klausėsi, 
daugumos veidai buvo susikrimtę. Mergelė Marija neguodė Arnau. 
Jis žudė. Kirto medžius. Niokojo vynuogynus ir dirbamus laukus, 
lydimas išsigandusių valstiečių ir jų vaikų žvilgsnių. Buvo nusiau- 
bęs ištisus kaimus, o juose ir dorų žmonių namus. Arnau prisiminė 
ugningas kalbas Švč. Mergelės Marijos bažnyčioje: „Jūs reikalingi 
Katalonijai! Jūs reikalingi karaliui Petrui III! Eikit į karą!“ Kokį karą? 
Buvo tik skerdynės. Susirėmimai, kuriuose pralaimėjo tik papras- 
ti žmonės, ištikimi kariai... ir vaikai, kitą žiemą dėl grūdų stygiaus 
turėsiantys kęsti badą. Koks karas? Tas, kurį buvo pradėję vysku- 
pai ir kardinolai, suktų karalių tarpininkai? Dvasininkas toliau sakė 
pamokslą, bet Arnau nesiklausė jo žodžių. Kodėl jis turėjo žudyti? 
Kam reikėjo tų žuvusiųjų nuo jo rankos? 

Mišios baigėsi. Kareiviai išsiskirstė į būrelius. 

— O žadėtasis karo laimikis? 

— Perpinjanas turtingas, labai turtingas, — išgirdo Arnau. 

— Kaip karalius sumokės savo kareiviams, jei jau anksčiau netu- 
rėjo iš ko sumokėti? 

Arnau klaidžiojo nuo vieno kareivių būrelio prie kito. Ar jam 
rūpėjo karo laimikis? Jam rūpėjo tik vaikų žvilgsnis; žvilgsnis ma- 
kareivių siaubia jų daržą ir barsto grūdus, turėjusius išmaitinti juos 
žiemą. Kodėl? - klausė Arnau jo nekaltos akys. Ką blogo mes jumis 
padarėme? Tikriausiai vaikai turėjo prižiūrėti daržą ir stovėjo ten, 
ašaroms riedant per skruostus, kol didžioji katalonų kariuomenė 
baigė niokoti jų varganą turtą. Jiems baigus Arnau net nepajėgė 
pažvelgti į juos. 

Kariuomenė žygiavo namo. Kareivių kolonos pasklido po Kata- 
lonijos kelius, lydimos nusivylusių sukčių lošėjų, prostitučių ir pre- 
keivių, likusių be tikėtojo pelno. 

Barselona artėjo. Vieni kunigaikštystės ostai pasukdavo savo gim- 
tųjų vietų link, kiti turėjo pereiti grafystės miestą. Arnau pastebėjo, 
kad jo bičiuliai paspartino žingsnį, kaip ir jis pats. Kai kurių kareivių 
veidus nušvietė šypsenos. Jie keliavo namo. Pakeliui jam prieš akis 
iškilo Marijos veidas. „Reikalas sutvarkytas, - buvo jam pasakyta, — 
Aledisė daugiau nedrums tavo ramybės“ Jis nieko kito ir netroško, 
tik dėl to buvo pabėgęs. 
Marijos veidas ėmė jam šypsotis. 


ok MB 
Zi Nm 3 1 NR 
28 E) 
5 
ma 
+ ESA Ai 
TAN 
Barselona 
1343 metų kovo pabaiga 


rėško rytas, ir Arnau su kitais bastaišais, sustoję paplūdimyje, 

laukė, kol galės iškrauti naktį atplaukusią į uostą maljorkie- 

čių galerą. Cecho seniūnai dalijo savo vyrams nurodymus. 
Jūra buvo rami, ir bangos švelniai skalavo krantą, kviesdamos bar- 
seloniečius pradėti naują dieną. Saulė jau mėtė spalvotus blyksnius 
ten, kur plakėsi vandenys, ir bastaišai, laukdami atplaukiant valti- 
ninkų su prekėmis, pakerėti akimirkos grožio žvelgė užsimiršę į tolį, 
alsuodami jūros dvasia. 

— Kaip keista, - pasigirdo balsas būryje, - jos neiškraus. 

Visi įsmeigė akis į galerą. Valtininkai jau buvo priplaukę prie 
laivo, ir kai kurie yrė į krantą tuščias valtis; kiti, perrėkdami vieni 
kitus, kalbėjosi su denyje esančiais jūreiviais, o kai kurie iš šių šo- 
kinėjo į vandenį ir ropštėsi į valtis. Bet niekas nekrovė krovinių iš 
galeros. 

— Maras! - Pirmųjų valtininkų šūksniai paplūdimyje pasigirdo 
kur kas anksčiau, nei valtys priplaukė prie kranto. - Maras pasiekė 
Maljorką! 

Arnau nukrėtė šiurpulys. Nejaugi ši nuostabi jūra galėjo atnešti 
jiems tokią žinią? Bent jau būtų pilka, audringa diena... bet tą rytą 
viskas aplinkui atrodė stebuklinga. Ištisus mėnesius maras buvo pa- 
grindinė barseloniečių pokalbių tema: jis siaubė tolimuosius Rytus 
ir plėtėsi į vakarus, išguldydamas ištisas bendruomenes. 

— Gal nepasieks Barselonos, - kalbėjo vieni, — juk turės perkirsti 
visą Viduržemio jūrą. 

— Jūra mus saugos, - tikino kiti. 

Daug mėnesių žmonės įtikinėjo save: maras nepasieks Barselo- 
nos. 

Maljorka, pagalvojo Arnau. Jis pasiekė Maljorką; epidemija per- 
sirito per galybę Viduržemio jūros mylių. 

— Maras! - kartojo valtininkai, atplaukę į krantą. 

Bastaišai apsupo juos, kad išklausytų atvežtų naujienų. Viena iš 
valčių atplaukė galeros locmanas. 

— Nuveskit mane pas vietininką ir miesto tarėjus, — paliepė iššo- 
kęs ant kranto. - Greičiau! 

Cecho seniūnai patenkino jo prašymą; kiti apstojo ką tik atplau- 
kusiuosius. 

— Mirė šimtai, - pasakojo šie. - Baisu. Niekas nieko negali pada- 
ryti. Vaikai, moterys, vyrai, turtingi ir vargšai, kilmingi ir žemakil- 
miai... Liga glemžiasi net gyvulius. Lavonų krūvos kaupiasi gatvėse 
ir pūna, o valdžia neišmano, ką daryti. Žmonės miršta nepraėjus net 
dviem dienoms, šiurpiai klykdami iš skausmo. 

Keli bastaišai, šaukdami ir mostaguodami rankomis, nubėgo į 
miestą. Arnau klausėsi susigūžęs. Buvo kalbama, kad apkrėstiesiems 
ant kaklo, pažastyse ir kirkšnyse iškyla didžiuliai bubonai, augantys 
tol, kol pratrūksta. 

Žinia apskriejo miestą, ir buvo daug tokių, kurie ateidavo į pa- 
plūdimį prie būrio ir valandėlę pasiklausę bėgte parbėgdavo namo. 

Barselona virto tikru gandų katilu. „Bubonams pratrūkus, iš- 
lenda demonai. Apkrėstieji išsikrausto iš proto ir puola kandžioti 
kitų žmonių; taip perduodama liga. Akys ir genitalijos pratrūksta. 
Kas žiūri į pūlinius, užsikrečia. Reikia juos sudeginti dar prieš mir- 
tį, nes antraip liga griebia kitą žmogų. Aš mačiau marą!“ Bet kuris, 
šiais žodžiais pradėjęs kalbą, akimirksniu patraukdavo visų dėmesį. 
Žmonės grūsdavosi aplinkui, kad išklausytų jo istoriją; paskui neži- 
nančių, kas jų laukia, miestiečių vaizduotėje ir lūpose siaubas dar 
labiau padidėdavo. Miesto valdžia žinojo tik vieną apsisaugojimo 
priemonę - liepė kuo griežčiau laikytis higienos, ir žmonės užplūdo 
viešas maudyklas... ir bažnyčias. Mišios, maldos, procesijos; bet viso 

to buvo per mažai virš grafystės miesto pakibusiai grėsmei sulaikyti 
ir po mėnesio agonijos maras pasiekė Barseloną. 

Pirmasis buvo laivų statyklose dirbantis pakulotojas. Daktarai 
nuėjo pas jį, bet nieko kito negalėjo padaryti, kaip tik įsitikinti tuo, 
apie ką buvo skaitę knygose ir traktatuose. 

— Jie nedidelio mandarino dydžio, — tarė vienas, rodydamas į di- 
džiulius bubonus ant žmogaus kaklo. 

— Juodi, kieti ir karšti, - pridūrė kitas juos palietęs. 1 

— Šalti prievilgai nuo karščio. 

— Reikia nuleisti jam kraują. Tada išnyks kraujosruvos aplink bu- 
bonus. į 

— Reikia prapjauti pūlinius, - pasiūlė trečiasis. 

Kiti daktarai, palikę ligonį, svarstė tai, apie ką buvo kalbėta. 

— Knygose rašoma, kad pūlinių nereikia prapjauti, - nukirto vienas. 

— Šiaip ar taip, — tarė kitas, — čia tik pakulotojas. Apžiūrėkim pa- 
žastis ir kirkšnis. 

Ten jie irgi išvydo didžiulius juodus, kietus ir karštus bubonus. 
Šaukiaričiam iš skausmo ligoniui buvo nuleistas kraujas, ir visa jo 
gyvybė, ir taip vos rusenusi, paliko jo kūną pro gydytojų padarytus 
pjūvius. 

Tą pačią dieną atsirado naujų apkrėstųjų. Rytojaus dieną dau- 
giau, po dienos — dar daugiau. Barseloniečiai užsirakindavo namuo- 
se ir vieni mirdavo ten baisiose kančiose; kiti iš baimės apsikrėsti 
būdavo paliekami gatvėse ir ten kankindavosi merdėdami, kol juos 
ištikdavo mirtis. Valdžia įsakė kalkėmis nubrėžtais kryžiais žymėti 
duris namų, kuriuose maru buvo susirgęs bent vienas žmogus. Pri- 
sakė laikytis kūno higienos, vengti kontakto su užkrėstaisiais ir lie- 
pė deginti lavonus didžiuliuose laužuose. Miestiečiai šiūravo odą iki 
kraujo ir, kas tik galėjo, laikėsi kuo toliau nuo ligonių. Tačiau niekas 
nebandė kovoti su blusomis, ir, daktarų ir valdžios nuostabai, liga 
vis plito. 

Bėgo savaitės, ir Arnau su Marija, kaip ir daugelis kitų, toliau 
kasdien atkakliai vaikščiojo į Švč. Mergelės Marijos bažnyčią kal- 
bėti maldų, nors dangus jų nesiklausė. Aplinkui nuo epidemijos 
krito tokie brangūs jų draugai kaip gerasis tėvas Albertas. Ma- 
ras užpuolė ir senukus Perę su Marijona, ir jie netrukus taip pat 

mirė nuo šios pragaištingos ligos. Vyskupas nusprendė surengti 
eitynes su maldomis palei miesto sienas: procesija turėjo išeiti iš 
katedros, nusileisti Jūros gatve prie Švč. Mergelės Marijos baž- 
nyčios ir kartu su Švenčiausiosios Mergelės procesija toliau eiti 
numatytu keliu. 

Švenčiausioji Mergelė kartu su ją nešančiais bastaišais laukė 
Švč. Mergelės Marijos aikštėje. Vyrai žvalgėsi vieni į kitus, nebyliai 
klausdami apie neatėjusius bastaišus. Niekas nieko nesakė. Suspaus- 
davo lūpas ir nudelbdavo akis. Arnau prisiminė dideles procesijas, 
per kurias jie nešdavo savo globėją, - tada jie stumdydavosi norėda- 
mi prasiskinti prie jos kelią. Cecho seniūnai turėdavo įvesti tvarką 
ir paskirstyti bastaišus, kad visi galėtų panešti Mergelę, o dabar... 
jų nepakako net tam, kad galėtų pasikeisti. Tiek jų išmirė? Kiek tai 
truks, Mergele? 

Liaudies maldų šnabždesys artėjo Jūros gatve prie bažnyčios. 
Arnau pažvelgė į procesijos priekį: žmonės ėjo nudelbtomis galvo- 
mis, vilkdami kojas. Kur dingo tie didikai, visada taip pompastiš- 
kai prisišliejantys prie vyskupo? Keturi iš penkių miesto tarėjų jau 
buvo mirę; tris ketvirtadalius Šimtanarės tarybos narių ištiko toks 
pat likimas. Kiti paliko miestą. Bastaišai tyliai pakėlė savo Mergelę, 
užsidėjo ant pečių, praleido vyskupą ir įsiliejo į eiseną, kalbančią 
maldas. Nuo Švč. Mergelės Marijos bažnyčios toliau ėjo per Borno 
aikštę prie Šv. Klaros vienuolyno. Prie vienuolyno tvokstelėjo de- 
gančios mėsos tvaikas, užgoždamas dvasininkų smilkalus; dauge- 
lio maldos virto raudomis. Priėjusi Šv. Danieliaus vartus procesija 
pasuko į kairę prie Nou vartų ir Les Pueljeso Šv. Petro vienuolyno; 
aplenkė vieną kitą lavoną ir suko akis nuo užkrėstųjų, laukiančių 
mirties kokiame nors kampe ar priešais baltu kryžiumi pažymėtas ir 
niekada jiems nebeatsiversiančias duris. „Mergele, - galvojo Arnau, 
nešdamas statulą, — už ką tokia nelaimė?“ Nuo Šv. Petro vienuolyno 
toliau melsdamiesi jie ėjo iki Šv. Onos vartų, prie jų vėl pasuko į kai- 
rę, jūros link, paskui nuėjo iki Forn dels Arkso kvartalo ir patraukė 
atgal į katedrą. 

Bet žmonės ėmė abejoti Bažnyčios ir savo valdžios galia; jie mels- 
davosi iki išsekimo, o maras ir toliau sėjo mirtį. 


309 


— Žmonės kalba, kad tai pasaulio pabaiga, — vieną dieną pasi- 
skundė Arnau, įžengęs į namus. - Visa Barselona išsikraustė iš 
proto. Flagelantai, taip jie save vadina. - Marija stovėjo nugara 
į jį. Arnau atsisėdo ir laukdamas, kol žmona jį nuaus, kalbėjo to- 
liau: — Šimtai jų vaikšto po gatves iki pusės nuogi, šaukia, kad artėja 
Paskutinio teismo diena, išpažįsta visam. pasauliui savo nuodėmes 
ir plakasi nugaras rimbais. Kai kurių jos visai sumaitotos, o jie vis 
tiek... - Arnau paglostė priešais jį atsiklaupusios Marijos galvą. J 
degė. - Kas...? 

Ranka susirado žmonos smakrą. Negali būti! Tik ne ji! Marija 
pakėlė į jį pastėrusias akis. Ją pylė prakaitas, o veidas buvo priplūdęs 
kraujo. Arnau pabandė pakelti jos galvą aukščiau, kad pamatytų ka- 
klą, bet jos veidas skausmingai persikreipė. 

— Tik ne tu! - sušuko Arnau. 

Marija, klūpodama, įkišusi rankas į pintus savo vyro batus, įdė- 
miai pažvelgė į Arnau, ir jos skruostais ėmė riedėti ašaros. 

— Dieve mano, tik ne tu. Dieve mano! - Arnau atsiklaupė šalia jos. 

— Eik, Arnau, - sumurmėjo Marija. - Nebūk su manim. 

Arnau pabandė ją apkabinti, bet kai suėmė už pečių, Marijos vei- 
de vėl pasirodė skausminga grimasa. 

— Eikš, — tarė jis, kuo švelniau ją pakeldamas. Marija kūkčioda- 
ma vėl paprašė jo išeiti. - Kaip aš tave paliksiu? Aš daugiau nieko 
neturiu... tik tave vienintelę! Ką aš be tavęs daryčiau? Kai kurie išgy- 
ja, Marija. Tu išgysi! Tu išgysi. - Guosdamas nunešė ją į kambarį ir 
paguldė ant lovos. Ten pamatė jos kaklą, dar neseniai tokį dailų, o 
dabar pradėjusį juosti. - Daktarą! - sušuko atidaręs langą ir iškišęs 
galvą į balkoną. 

Regis, niekas jo negirdėjo. Tačiau tą pačią naktį, kai Marijos ka- 
klą pamažu nusėjo bubonai, kažkas kalkėmis nubrėžė kryžių ant jų 
namų durų. 

Arnau galėjo tik dėti Marijai ant kaktos šaltus prievilgus. Gu- 
linčią lovoje moterį krėtė drebulys. Ji negalėjo net krustelti, nejus- 
dama siaubingų skausmų, ir nuo duslių jos aimanų Arnau šiurpo 
oda. Marijos žvilgsnis buvo įbestas į lubas. Arnau matė, kaip ant 
jos kaklo kyla bubonai ir juosta oda. „Aš tave myliu, Marija. Kiek 
kartų norėjau tau tai pasakyti?“ Jis paėmė jos ranką ir atsiklaupė prie 

lovos. Taip ir praleido naktį įsikibęs į žmonos ranką, drebėdamas ir 
pilamas prakaito kartu su ja ir šaukdamasis dangaus sulig kiekviena 
Marijos konvulsija. 


Įsupo ją į pačią geriausią jų turėtą paklodę ir ėmė laukti, kol prava- 
žiuos vežimas su mirusiaisiais. Jis nepaliks jos gatvėje. Pats atiduos 
ją pareigūnams. Taip ir padarė. Išgirdęs vangų žirgų kanopų kauk- 
šėjimą, paėmė Marijos kūną ir išnešė į gatvę. 

— Sudie, - tarė jai bučiuodamas į kaktą. 

Du pareigūnai su pirštinėmis ir storu audiniu pridengtais veidais 
su nuostaba žvelgė, kaip Arnau atkloja Marijos veidą ir ją bučiuo- 
ja. Niekas nenorėdavo artintis prie užkrėstųjų, netgi jiems brangūs 
žmonės; jie palikdavo juos gatvėje arba — taip darydavo daugelis — 
pakviesdavo jiedu pasiimti juos iš patalo, kur ligonius būdavo išti- 
kusi mirtis. Arnau atidavė savo žmoną pareigūnams, ir jie sujaudinti 
rūpestingai paguldė ją ant dešimties vežamų lavonų. 

Su ašaromis akyse Arnau žvelgė, kaip vežimas tolsta, kol jis pra- 
dingo Barselonos gatvėse. Dabar jo eilė. Jis įžengė į savo namus ir 
atsisėdo laukti mirties, trokšdamas vėl būti kartu su Marija. Ištisas 
tris dienas Arnau laukė, kol susirgs maru, nuolat čiupinėdamasis 
kaklą ir veltui ieškodamas patinimų. Bubonai taip ir neiškilo, ir Ar- 
nau galiausiai įsitikino, kad kol kas Viešpats dar neketina pašaukti 
jo pas žmoną. 

Arnau žingsniavo paplūdimiu per bangas, priartėjančias prie 
prakeikto miesto; klaidžiojo po Barseloną nepastebėdamas skur- 
do, ligonių ir iš langų sklindančio kūkčiojimo. Kažkas vėl jį atvedė 
į Švč. Mergelės Marijos bažnyčią. Statybos darbai buvo sustabdyti, 
pastoliai stovėjo tušti, akmenys gulėjo ant žemės laukdami, ko! kas 
nors juos aptašys, bet žmonės vis ėjo į bažnyčią. Jis įžengė į vidų. Ti- 
kintieji būrėsi apie nebaigtą didijį altorių ir meldėsi stovėdami arba 
klūpodami ant grindų. Nors ten, kur buvo statomos apsidės, pro 
bažnyčios viršų vis dar švietė dangus, oras buvo tirštas nuo smilka- 
lų, smilkomų nustelbti mirties kvapams, visur lydintiems žmones. 
Kai jis jau ruošėsi eiti prie savo Mergelės, nuo didžiojo altoriaus į 

— Žinokite, — tarė jiems, — mūsų Šventasis Tėvas, popiežius Kle- 
mensas VI, paskelbė bulę, išteisinančią žydus, kaltinamus dėl epi- 
demijos. Ši liga — tai tik neganda, kurią Dievas pasiuntė krikščio- 
nims. — Tarp susirinkusiųjų kilo nepritariamas šurmulys. — Melski- 
tės, — kalbėjo dvasininkas, — ir pasikliaukite Viešpaties malone... 

Daugelis jų išėjo iš bažnyčios karštai ginčydamiesi. 

Arnau nesiklausė pamokslo ir nuėjo prie Švč. Sakramento koply- 
čios. Žydai? Kuo čia dėti žydai? Jo mažoji Mergelė laukė jo ten pdt, 
kur ir visada. Aplink ją ir toliau degė bastaišų žvakės. Kas jas užde- 
smilkalų debesis. Jis nematė jos šypsenos. Norėjo pasimelsti, bet 
negalėjo. „Kodėl leidai, kad taip atsitiktų, mano motina?“ Ašaros vėl 
ėmė plūsti jo skruostais, kai jis prisiminė Mariją, jos kančias, skaus- 
mų kamuojamą kūną, jį pražudžiusius bubonus. Tai buvo bausmė, 
bet jos nusipelnė jis - nusidėjo būdamas neištikimas jai su Aledise. 

Ir ten, priešais Mergelę, jis prisiekė daugiau niekada nepasiduoti 
gašlybei. Tai buvo jo pareiga Marijai. Kad ir kas nutiktų. Niekada. 


— Ar kas nutiko, sūnau? — išgirdo klausiant. Arnau pasisuko ir 
susidūrė su dvasininku, kuris prieš kelias akimirkas kreipėsi į 
parapiją. - Sveikas, Arnau, —- pasisveikino jis, pamatęs, kad tai 
vienas iš bastaišų, uoliai dirbusių bažnyčioje. - Ar kas nutiko? — 
paklausė vėl. 

— Marija. 

Kunigas palinksėjo galvą. 

— Pasimelskim už ją, — paragino. 

— Ne, tėve, - paprieštaravo Arnau, - ne dabar. 

— Tik Dievas suteiks paguodą, Arnau. ' 

Paguodą? Kur jis galėjo rasti paguodą? Arnau pabandė įžiūrėti 
savo Mergelę, bet jam vėl sutrukdė dūmai. 

— Pasimelskim... — neatlyžo dvasininkas. 

— Ką reiškia visa tai, ką sakėte apie žydus? —- pertraukė jį Arnau, 
galvodamas, kaip išsisukti. 

— Visa Europa mano, kad dėl maro kalti žydai. - Arnau klausia- 
mai pažvelgė į jį. - Kalbama, kad Ženevoje, Šiljono pilyje, keli žydai 

prisipažino, kad marą paskleidęs vienas Savojos žydas, nuodijęs šu- 
linius rabinų paruoštais nuodais. 

— Ar tai tiesa? — paklausė Arnau. 

— Ne. Popiežius juos išteisino, bet žmonės ieško kaltųjų. Dabar 
pasimelsim? 

— Pasimelskit jūs už mane, tėve. 

Arnau išėjo iš bažnyčios. Aikštėje jį netikėtai apsupo kokių dvi- 
dešimties flagelantų būrys. „Atgailauk!“ — šaukė jie, vis čaižydamie- 
si nugaras rimbais. „Pasaulio pabaiga!“ — šaukė kiti, blokšdami jam 
šiuos žodžius į akis. Arnau matė kraują, srūvantį žaizdotomis nuga- 
romis ir tekantį per kojas, nuogas nuo šlaunų, apjuostų ašutinėmis. 
Žiūrėjo į jų veidus ir išsprogusias akis, žvelgiančias į jį. Ištrūko iš 
jų bėgdamas Montkados gatvės link ir dūmė, kol riksmai nutilo. 
Ten viešpatavo tyla... bet čia buvo kažkas keisto. Durys! Tik ant ne- 
daugelio didžiulių vartų į rūmus Montkados gatvėje buvo matyti 
baltas kryžius, ženklinantis daugumą miesto durų. Arnau atsidūrė 
priešais Puigų rūmus. Balto kryžiaus ten irgi nesimatė; langai buvo 
uždaryti ir namuose nebuvo justi jokių gyvybės ženklų. Jis troško, 
kad maras juos užkluptų jų prieglobstyje, kad jie kentėtų taip, kaip 
kentėjo jo Marija. Arnau leidosi bėgti iš ten dar greičiau, nei bėgo 
nuo flagelantų. 

Pasiekęs Montkados ir Karderso gatvių sankryžą vėl susidūrė su 
įsiaudrinusia minia, šįkart apsiginklavusia lazdomis, kalavijais ir ar- 
baletais. „Jie visi pamišėliai“, - pagalvojo Arnau, traukdamasis žmo- 
nėms: iš kelio. Menkai tepadėjo pamokslai, sakomi visose miesto 
bažnyčiose. Klemenso VI bulė nenumalšino trokštančių išlieti įtūžį 
žmonių karingumo. „Į žydų kvartalą! — girdėjo jis šaukiant. — Ere- 
tikai! Žudikai! Atgailaukit!“ Flagelantai jau irgi buvo čia, ir toliau 
čaižėsi nugaras, taškydamiesi kraujais ir kurstydami aistras visiems 
aplinkui. 

Arnau prisišliejo prie tų, kurie ėjo paskui minią tylėdami ir tarp 
kurių buvo matyti vienas kitas užkrėstasis. Visa Barselona suplūdo 
prie sienomis pusiau apjuosto žydų kvartalo ir iš visų keturių pusių 
jį apsupo. Vieni išsirikiavo šiaurinėje dalyje, prie vyskupo rūmų; kiti 
vakarinėje, priešais senąsias romėnų sienas; tretieji pasklido Bisbės 
gatvėje, su kuria žydų kvartalas ribojosi iš rytų, o dar kiti, tarp jų ir 

būrelis, paskui kurį sekė Arnau, — pietinėje dalyje, Bokerijos gatvė- 
je priešais Kastel Nou, kur buvo vartai į kvartalą. Triukšmas buvo 
kurtinantis. Žmonės šaukėsi keršto, nors kol kas tik rėkavo priešais 
vartus, mojuodami lazdomis ir arbaletais. 

Arnau pavyko įsitaisyti ant sausakimšų Šv. Jokūbo bažnyčios 
laiptų, tos pačios bažnyčios, iš kurios jiedu su Žoanu kadaise buvo 
išmesti, kai ieškojo Mergelės Marijos, kurią galėtų vadinti savo mo- 
tina. Bažnyčia stūksojo tiesiai prieš pietinę žydų kvartalo sieną ir iš 
ten per žmonių galvas Arnau galėjo matyti, kas dedasi. Vietininko 
vadovaujamas karaliaus kareivių pulkas buvo pasirengęs ginti žydų 
kvartalą. Prieš šturmą būrelis miestiečių priėjo prie pravirų kvartalo 
vartų derėtis su vietininku, kad šis išvestų iš kvartalo savo kareivius; 
flagelantai šūkavo ir šoko aplink būrelį, o minia toliau grasino žy- 
dams, kurių net nematė. 

— Jie nepasitrauks, — išgirdo Arnau tvirtinant vieną moterį. 

— Žydai — karaliaus nuosavybė ir priklauso tik nuo karaliaus ma- 
lonės, - pritarė kitas. - Jeigu jie žus, karalius neteks visų mokesčių, 
kuriuos'jie moka... 

— Ir visų paskolų, kurių prašo iš šitų lupikautojų. 

— Ir ne tik, — įsiterpė trečias. — Jeigu Žmonės įsiverš į kvartalą, 
karalius neteks net baldų, kuriuos žydai atiduoda jam ir jo dvariš- 
kiams atvykus į Barseloną. 

— Didikams teks miegoti ant grindų, - pasigirdo šaukiant, ir visi 
aplink ėmė kvatoti. 

Arnau nesusilaikė nenusišypsojęs. 

— Vietininkas gins karaliaus interesus, — tarė ta pati moteris. 

Taip ir buvo. Vietininkas nenusileido ir paskelbęs, kad derybos 
baigtos, skubiai užsirakino kvartale. Žmonės tik ir laukė tokio žen- 
klo — dar nespėjus užrakinti vartų, esantieji arčiausiai sienų puolė 
prie jų, o tuo pat metu per sienas į žydų kvartalą pasipylė lazdų, 
strėlių ir akmenų kruša. Šturmas prasidėjo. 

Arnau matė, kaip tuntas neapykantos apakintų miestiečių pakri- 
kai puola kvartalo vartus ir sienas. Jiems niekas nevadovavo; jeigu 
kur ir buvo galima įžvelgti tvarką, tai tik flagelantų riksmuose - šie 
toliau plakėsi sienų papėdėje ir kurstė miestiečius lipti per jas ir žu- 
dyti eretikus. Daugelis krito nuo karaliaus kareivių kardų, vos tik 

pasiekę sienų viršų, bet žydų kvartalas buvo galingai šturmuojamas 
iš visų keturių pusių ir daugeliui kitų miestiečių pavyko įveikti ka- 
reivius ir susikauti vienas prieš vieną su žydais. 

Arnau dar pastovėjo ant bažnyčios laiptų porą valandų. Besikau- 
nančiųjų karo riksmai prikėlė jo atminty kareiviavimo dienas: Bel- 
jagardą ir Kastel Roselją. Krintančiųjų veidai liejosi su tų, kuriems 
jis pats kadaise atėmė gyvybę; kraujo kvapas nukėlė jį į Roseljoną, 
priminė melą, atvedusį jį į tą absurdišką karą, Aledisę, Mariją... ir jis 
paliko vietą, iš kurios sekė skerdynes. 

Nuėjo jūros link, mąstydamas apie Mariją ir apie tai, kas pastū- 
mėjo jį ieškoti prieglobsčio kare. Staiga jo mintys buvo šiurkščiai 
nutrauktos. Jis buvo prie Kastel de Regomyro, senųjų romėnų sienų 
bastiono, kai šūksniai visai šalia grąžino jį į tikrovę. 

— Eretikai! 

— Žudikai! 

Arnau susidūrė su kokia dvidešimčia lazdomis ir peiliais gin- 
kluotų žmonių, užėmusių visą gatvę ir šaukiančių kažkokiems žmo- 
nėms, matyt, prisišliejusiems prie vieno iš namų fasadų. Kodėl jie 
tiesiog neapverkia savo mirusiųjų? Jis nesustojo ir ėmė brautis per 
įsiaudrinusiųjų pulką gatve tolyn. Šiurkščiai stumdydamas juos į 
šalis, Arnau akimirką žvilgtelėjo į tą vietą, kurią buvo apsupę žmo- 
nės: prie vienų namų durų kruvinas vergas mauras savo kūnu gynė 
tris juodai apsirengusius vaikus su geltonais ženklais ant krūtinių. 
Staiga Arnau atsidūrė tarp mauro ir užpuolikų. Stojo tyla, ir vaikai 
nepadovanojęs Marijai vaikų. Į vieną iš galvelių, vos užkliudydamas 
Arnau, nuskriejo akmuo. Mauras pastojo akmeniui kelią; akmuo 
pataikė jam į pilvą, ir mauras susirietė iš skausmo. Veidelis žvelgė 
tiesiai į Arnau. Jo žmona mylėjo vaikus; jai buvo nesvarbu, ar jie 
krikščionys, ar maurai, ar žydai. Ji sekdavo juos žvilgsniu paplūdimy, 
gatvėse... Nulydėdavo akimis, o paskui pažvelgdavo į jį... 

— Pasitrauk! Eik iš čia, — išgirdo Arnau sau už nugaros. 

Arnau žvelgė į išsigandusias akytes. 

— Ką jūs norit padaryti šitiems vaikams? — paklausė. 

Vyrai, ginkluoti peiliais, stojo prieš jį. 

— Jie žydai, — atsakė vienu balsu. 

— Ir tik dėl to jūs ketinate juos nužudyti? Jums negana jų tėvų? 

— Jie apnuodijo šulinius, — atsakė vienas. — Nužudė Jėzų. Jie žudo 
krikščionių vaikus savo eretiškoms apeigoms. Taip, išplėšia jiems 
širdis... Vagia šventas ostijas. 

Arnau nesiklausė. Vis dar užuodė žydų kvartalo kraują... ir Kastel 
Roselją. Griebė artimiausiam vyrui už rankos ir trenkė jam į veidą, 
tuo pat metu išsitraukdamas savo durklą ir atkišdamas į kitus. 4 

— Vaikų niekas neskriaus! 

Užpuolikai matė, kaip Arnau gniaužia durklą, kaip ratu suka 
prieš juos, kaip į juos žiūri. 

— Vaikų niekas neskriaus, - pakartojo. - Eikit kariauti į žydų 
kvartalą, su kareiviais, su suaugusiais vyrais. 

— Jie jus užmuš, — išgirdo perspėjant maurą, dabar jau sau už 
nugaros. 

— Eretikas! — šaukė jam iš būrio. 

— Žydas! 

Jis buvo mokytas, kad reikia pulti pirmam, užklupti priešą neti- 
kėtai, nėleisti priešininkui įsidrąsinti, išgąsdinti jį. Arnau metėsi su 
durklu ant artimiausiųjų, šaukdamas: „Šventas Jurgi!“ Įsmeigė dur- 
klą į pilvą pirmajam ir apsisuko priversdamas jau puolančius ant 
jo atsitraukti. Durklas perrėžė ne vieno petį. Vienas iš užpuolikų, 
gulėdamas ant žemės, dūrė jam į blauzdą. Arnau pažvelgė į jį, griebė 
už plaukų, atvertė galvą ir perrėžė gerklę. Akimirksniu kliūstelėjo 
kraujas. Trys vyrai tysojo ant žemės, o kiti pradėjo trauktis. „Kai 
pateksi į nepalankią padėtį, bėk“, - prisiminė patarimą. Arnau užsi- 
mojo vėl pulti ant jų, ir Žmonės ėmė griuvinėdami trauktis. Kairiąja 
ranka jis neatsigręždamas paragino maurą prieiti ir kai kojomis pa- 
juto drebančius vaikus, ėmė slinkti jūros link atbulas, nenuleisda- 
mas akių nuo skriaudikų. , 

— Jūsų laukia žydų kvartale, - sušuko užpuolikams, toliau stum- 
damas vaikus. 

Jie pasiekė senuosius Kastel de Regomyro vartus ir leidosi bėgti. 
Arnau, daug neaiškindamas, uždraudė vaikams eiti į žydų kvartalą. 

Kur jis galėtų paslėpti vaikus? Arnau nuvedė juos iki Švč. Merge- 
lės Marijos bažnyčios ir staiga sustojo priešais pagrindines duris. Iš 
ten, kur jie stovėjo, pro nebaigtas sienas buvo matyti vidus. 

— Jūs... jūs juk nesiruošiate palikti vaikų krikščionių bažnyčio- 
je? — sunkiai alsuodamas paklausė jo vergas. 

— Ne, - atsakė Arnau. - Bet visai šalia jos. 

— Kodėl neleidote mums grįžti namo? — paklausė mergaitė, aiš- 
kiai vyriausia iš visų trijų ir kur kas mažiau suplukusi po bėgimo už 
visus kitus. 

Arnau pasičiupinėjo blauzdą. Ji plūdo krauju. 

— Todėl, kad jūsų namus užpuolė žmonės, - atsakė jai. - Jie kal- 
tina jus dėl maro. Sako, kad užnuodijote šulinius. - Niekas neprata- 
rė nė žodžio. - Apgailestauju, - pridūrė Arnau. 

Vergas musulmonas atsitokėjo pirmasis. 

— Mums negalima čia pasilikti, - tarė, ir Arnau nustojo apžiūri- 
nėti savo koją. - Darykit, kaip išmanote, bet paslėpkit vaikus. 

— O tu? - paklausė Arnau. 

— Turiu sužinoti, kas nutiko jų šeimoms. Kaip aš galėsiu juos 
surasti? 

— Negalėsi, - atsakė Arnau, galvodamas, kad jis tokiu metu ne- 
gali parodyti jam kelio į romėnų kapines. — Aš susirasiu tave. Ateik 
vidurnaktį į paplūdimį ir lauk manęs priešais naująją žuvų krautu- 
vę. — Vergas sutiko. Kai jie jau ruošėsi išsiskirti, Arnau pridūrė: - Jei 
tris naktis neateisi, laikysiu tave mirusiu. 

Musulmonas vėl sutiko ir pažvelgė į Arnau didelėmis juodomis 
akimis. 

— Ačiū, — tarė jis, o paskui nubėgo žydų kvartalo link. 

Pats mažiausias iš vaikų nusekė paskui maurą, bet Arnau sugrie- 
bė jam už pečių. 


Pirmąją naktį musulmonas neatėjo susitikti. Arnau laukė jo daugiau 
kaip valandą po vidurnakčio; klausėsi tolimo riaušių žydų kvartale 
damas turėjo laiko apmąstyti tai, kas atsitiko per tą beprotišką die- 
ną. Jis buvo paslėpęs tris žydų vaikus senose romėnų kapinėse po 
Švč. Mergelės Marijos bažnyčios didžiuoju altoriumi, po savo Mer- 
gele. Įėjimas į kapines, kurį kadaise jiedu su Žoanetu atrado, tebe- 
buvo toks pat kaip ir paskutinį kartą, kai jie ten buvo. Durų iš Borno 


317 


gatvės laiptai dar nebuvo pastatyti, ir medinė pakyla leido lengvai 
patekti po bažnyčia. Tačiau baimindamiesi šventovę saugančių sar- 
gybinių, beveik visą valandą marširavusių gatve, jie turėjo pasislėpę 
tyliai laukti progos įsmukti po pakyla. 

Vaikai nusekė paskui jį netarę nė pusės žodžio, kol perėjus per 
tunelį tamsoje Arnau jiems pasakė, kad nieko neliestų, jei nenori 
patirti nemalonios staigmenos. Tada visi trys puolė nenumaldomąj 
verkti, ir Arnau nežinojo, ką daryti. Marija tikrai būtų mokėjusi juos 
nuraminti. 

— Čia tik mirusieji, — sušuko jiems, — ir tikrai ne nuo maro. Ko 
jūs norite: būti čia, gyvi su mirusiaisiais, ar ten, kad jus nužudytų? — 
Verksmas nutilo. - Dabar aš vėl išeisiu pasiimti žvakės, vandens ir 
ko nors pavalgyti. Sutarta? Sutarta? — pakartojo jiems tylint. 

— Sutarta, — išgirdo atsakant mergaitę. 

— Ką gi, dėl jūsų aš rizikavau savo gyvybe ir dar rizikuosiu, jei 
kas atskleis, kad po bažnyčia slepiu tris žydų vaikus. Bet aš neketinu 
to daryti, jei grįžęs pamatysiu, kad jūs dingę. Tai ką pasakysit? Ar 
palauksit manęs čia, ar norite grįžti į gatvę? 

— Palauksim, - atsakė apsisprendusi mergaitė. 

Arnau pasitiko tušti namai. Jis nusiprausė ir pamėgino pasigydy- 
ti koją. Apsirišo žaizdą. Pripylė seną odmaišį vandens, paėmė žibin- 
tą, aliejaus jam, kepaliuką sužiedėjusios duonos ir sūdytos mėsos ir 
šlubčiodamas grįžo atgal į bažnyčią. 

Vaikai tebelaukė tunelio gale, kur jis buvo juos palikęs. Arnau 
uždegė žibintą ir pamatė tris įbaugintus žvėrelius, neatsakančius 
į jo šypseną, kuria jis mėgino juos nuraminti. Mergaitė buvo apsi- 
kabinusi kitus du vaikus. Visi trys buvo juodaplaukiai, ilgais ir šva- 
riais plaukais, sveiki, baltais kaip sniegas dantimis ir gražūs, ypač 
mergaitė. ' 

— Jūs broliai ir sesuo? - Arnau kilo mintis paklausti. 

— Jis mano brolis, - atsakė vėl mergaitė, rodydama į mažiausią- 
jį. - O šis mūsų kaimynas. 

— Ką gi, jei jau mes kartu tiek patyrėme ir dar patirsime, mums 
derėtų susipažinti. Aš vardu Arnau. 

Mergaitė pagarbiai nusilenkė: ji buvo vardu Rachelė, jos brolis — 
Josefas, o kaimynas Saulius. Arnau toliau kamantinėjo juos žibinto 

šviesoje, o vaikai tuo metu baimingai dirsčiojo į kapines. Jie buvo 
trylikos, šešerių ir vienuolikos metų. Gimė Barselonoje ir gyveno su 
tėvais žydų kvartale. Ten ir ėjo, kai juos užpuolė tie laukiniai, nuo 
kurių juos apgynė Arnau. Vergas, kurį jie nuo seno vadino Saatu, 
priklausė Rachelės ir Josefo tėvams, ir jei jau jis pasakė, kad ateis į 
paplūdimį, vadinasi, tikrai ateis: jis niekada nebuvo jų apvylęs. 

— Ką gi, — tarė Arnau, išklausęs jų paaiškinimų, - mums vertėtų 
apsižvalgyti. Seniai čia nebuvau, nuo to laiko, kai buvau daugmaž 
jūsų amžiaus, nors vargu ar čia kas pasikeitė. - Nusijuokė tik jis 
vienas. 

Jis keliaklupsčias nušliaužė iki urvo vidurio, apšviesdamas jį. Vai- 
kai susigūžę liko ten, kur buvo, su siaubu žiūrėdami į atvirus kapus 
ir griaučius. 

— Tai buvo pati geriausia mintis, šovusi man į galvą, - pasiteisino 
Arnau, pastebėjęs siaubą jų veiduose. — Čia mūsų tikrai niekas ne- 
ras, kol viskas aprims... 

— O kas bus, jei nužudys mūsų tėvus? — pertraukė jį Rachelė. 

— Negalvok apie tai. Jiems tikrai nieko nenutiks. Pažiūrėkit, eikit 
šen. Čia yra viena vieta, kur nėra kapų, ir tokia didelė, kad sutilpsim 
visi. Eikit šen! — Jam teko paraginti juos gestais. 

Galiausiai jis pasiekė savo, ir visi keturi susibūrė nedideliame 
plotelyje, kur buvo galima atsisėsti ant žemės neužkliudant nė vieno 
kapo. Senosios romėnų kapinės liko tokios pat kaip tada, kai Arnau 
pamatė jas pirmą kartą: keisti kapai su pailgintos piramidės formos 
stogeliais ir didžiulės amforos su lavonais viduje. Arnau pastatė ant 
vienos iš jų žibintą ir padavė vaikams odmaišį, duonos ir sūdytos 
mėsos. Visi trys godžiai atsigėrė, bet iš valgio paragavo tik duonos. 

— Čia ne košer, — pasiteisino Rachelė, rodydama į sūdytą mėsą. 

— Košer? 

Rachelė jam paaiškino, kas yra košer ir kokias apeigas dera atlik- 
ti, kad žydų bendruomenės nariai galėtų valgyti mėsą. Jie šnekučia- 
vosi tol, kol abu berniukus nugalėjo miegas ir jie užmigo mergaitei 
ant kelių. Tada, šnabždėdama, kad jų nepažadintų, mergaitė jo pa- 
klausė: 

— O tu netiki tuo, ką jie kalba? 

— Kuo? 

— Kad mes užnuodijom šulinius. 

Arnau prieš atsakydamas kelias akimirkas padelsė. 

— Ar bent vienas žydas mirė nuo maro? - paklausė. 

— Daugybė. 

— Tada netikiu, - patvirtino. - Netikiu. 

Kai Rachelė užmigo, Arnau nuslinko tuneliu ir patraukė į pa- 
plūdimį. 


Žydų kvartalo šturmas užtruko dvi dienas, menkos karaliaus pajė- 
gos kartu su žydų bendruomenės nariais gynė kvartalą nuo nesibai- 
giančių antpuolių, kuriuos visų krikščionių vardu rengė beprotybės 
apimti įsiaudrinę žmonės, iškėlę plėšimo ir linčo teismo vėliavas. 
Galiausiai karalius atsiuntė daugiau karių, ir pamažu viskas ėmė 
grįžti į savo vėžes. 

Trečiąją naktį Saatui, kovojusiam greta savo šeimininkų, pavyko 
ištrūkti susitikti su Arnau miesto paplūdimyje priešais žuvų krautu- 
vę, kaip'jiedu buvo sutarę. 

— Saatai! - išgirdo jis naktyje. 

— Ką tu čia veiki? — paklausė vergas Rachelės, puolusios prie jo. 

— Krikščionis sunkiai serga. 

— Ar tik ne...? 

— Ne, — pertraukė jį mergaitė, - ne maras. Nėra bubonų. Dėl 
kojos. Į žaizdą įsimetė užkratas, ir jis smarkiai karščiuoja. Negali 
paeiti. 

— O kur kiti? — paklausė vergas. 

— O kaip...? 

— Jie laukia jūsų visų. 

Rachelė nuvedė maurą prie bažnyčios durų iš Borno gatvės. 

— Čia? — paklausė vergas, mergaitei įsmukus po pakyla. 

— Tyliau, - atsakė ji. - Sek paskui mane. 

Abu nuslinko tuneliu iki romėnų kapinių. Jie turėjo išnešti Arnau 
visi kartu: Saatas, šliauždamas atbulas, tempė jį už rankų, o vaikai 
stūmė kojas. Arnau buvo netekęs sąmonės. Visi penki, Arnau vergui 
ant pečių ir vaikai, persirengę Saato atneštais krikščionių drabužiais, 
pasuko į žydų kvartalą, tačiau vis tiek stengėsi slapstytis šešėliuose. 

Kai priėjo kvartalo vartus, saugomus galingo karaliaus kareivių dali- 
nio, Saatas atskleidė sargybos viršininkui, kas iš tikrųjų yra tie vaikai 
ir kodėl jie be geltono ženklo. O apie Arnau pasakė, kad jis krikščio- 
nis, kad karščiuoja ir jam reikia daktaro pagalbos; viršininkas galėjo 
tuo įsitikinti ir įsitikino, nors akimirksniu atsitraukė iš baimės, kad 
kartais jis nebūtų užkrėstas. Tačiau iš tiesų žydų kvartalo vartus at- 
vėrė išsipūtęs maišelis, kurį vergas, kalbėdamasis su karaliaus kari- 
ninku, įmetė šiam į rankas. 


Nd 
itų vaikų niekas neskriaus. Tėve, kur tu? Kodėl, tėve? Rū- 


muose yra javų. Aš tave myliu, Marija..: 

1) Kai Arnau kliedėdavo, Saatas išprašydavo vaikus iš 
kambario ir liepdavo pakviesti Rachelės ir Josefo tėvą Asdajų, kad 
jis padėtų palaikyti Arnau, jei kartais šis pradėtų kautis su Roseljono 
kariais ir kiltų pavojus, kad jam vėl gali atsiverti žaizda kojoje. Šei- 
mininkas su vergu stebėdavo jį stovėdami kojūgalyje, o vergė dėda- 
vo jam ant kaktos šaltus prievilgus. Jau visą savaitę Arnau buvo kuo 
Kreskų šeimos ir jų vergų dėmesio, ypač Saato, kuris dieną naktį 
budėdavo prie ligonio. 

— Žaizda nelabai pavojinga, — diagnozavo daktarai, — bet infekci- 
ja pasklido po visą kūną. 

— Arjis išgyvens? — paklausė Asdajus. 

— Vyras stiprus, — teatsakė daktarai, išeidami iš namų. 

— Rūmuose yra javų! - po kelių minučių vėl sušuko Arnau, nuo 
karščio išpiltas prakaito. 

— Jei ne jis, — tarė Saatas, - visi mes būtume žuvę. 

— Žinau, - atsakė Asdajus Arnau kojūgalyje greta vergo. 

— Kodėl jis taip pasielgė? Jis krikščionis. 

— Jis geras Žmogus. 

Naktimis, kai Arnau miegodavo ir namuose būdavo tylu, Saatas 
pasisukdavo šventa kryptimi ir atsiklaupdavo melstis už krikščionį. 

Dienomis kantriai girdydavo jį vandeniu ir daktarų paruoštais vais- 
tais. Rachelė su Josefu dažnai įkišdavo galvas, ir jei Arnau nekliedė- 
davo, Saatas leisdavo jiems užeiti. 

— Jis karys, — patikino kartą Josefas, plačiai išplėtęs akis. 

— Tikrai juo buvo, — atsakė jam Saatas. 

— Jis sakė, kad yra bastaišas, - pataisė Rachelė. 

— Kapinėse mums sakė, kad karys. Galbūt jis bastaišas karys. 

— Jis taip sakė, kad tu nutiltum. 

— Galvą guldyčiau, kad jis bastaišas, — įsiterpė Asdajus. — Iš to, 
ką kalba. 

— Jis karys, —- neatlyžo jaunėlis. 

— Nežinau, Josefai. - Vergas pataršė jam juodus plaukus. - Gal 
palaukim, kol išgis ir pats mums papasakos? 

— Jis išgis? 

— Žinoma. Kur tu matei, kad karys mirtų nuo žaizdos kojoje? 

Kai vaikai juos palikdavo, Saatas prieidavo prie Arnau ir palies- 
davo vis dar degančią kaktą. „Ne tik vaikai tebėra gyvi tavo dėka, 
krikščioni. Kodėl taip pasielgei? Kas tave pastūmėjo rizikuoti savo 
gyvybe dėl vergo ir trijų žydų vaikų? Gyvenk. Tu turi gyventi. Aš 
noriu pasikalbėti su tavim, padėkoti. Be to, Asdajus labai turtingas 
ir tikrai tau atlygins“ 

Po kelių dienų Arnau pradėjo taisytis. Vieną rytą Saatas pastebė- 
jo, kad karštis gerokai atslūgo. 

— Alachai, tebūnie pašlovintas tavo vardas, tu išklausei mane. 

Asdajus, pats tuo įsitikinęs, nusišypsojo. 

— Gyvens, - drįso patikinti savo vaikus. 

— Arjis papasakos man apie savo mūšius? 

— Sūnau, nemanyčiau... 

Bet Josefas, mėgdžiodamas Arnau, pradėjo mojuoti peiliu prieš 
įsivaizduojamų užpuolikų būrį. Tuo metu, kai jis jau ketino pargriu- 
vusiajam perrėžti gerklę, sesuo čiupo jam už rankos. 

— Josefai! - sušuko ji. 

Atsisukę į ligonį, jie susidūrė su atmerktomis Arnau akimis. Jo- 
sefas suglumo. 

— Kaip tu jautiesi? —- paklausė Asdajus. 

Arnau norėjo atsakyti, bet burna buvo išdžiūvusi. Saatas pakėlė 
jam prie lūpų stiklinę vandens. 

— Gerai, - pagaliau ištarė Arnau atsigėręs. — O vaikai? 

Josefas su Rachele, stumtelti tėvo, priėjo prie galvūgalio. Arnau 
šyptelėjo. 

— Sveiki, - tarė Arnau. 

— Sveikas, — atsakė jie. 

— O kaip Saulius? 

— Gerai, - atsakė jam Asdajus. - Bet dabar tau reikia ilsėtis. 
Eime, vaikai. 

— Ar kai išgysi, papasakosi man apie savo mūšius? —- paklausė Jo- 
sefas, tėvo ir sesers tempiamas iš kambario. 

Arnau palinksėjo galvą ir pabandė šyptelti. 

Per kitą savaitę karštis galutinai atslūgo ir žaizda ėmė trauktis. 
Arnau su-Saatu kalbėdavosi kaskart, kai tik bastaišas jausdavosi tu- 
rintis jėgų. 

— Ačiū, — tokie buvo pirmieji jo žodžiai, pasakyti vergui. 

— Jau man dėkojai, ar neprisimeni? Kodėl... kodėl tai padarei? 

— Berniuko akys... mano žmona nebūtų leidusi... 

— Marija? — paklausė Saatas, prisimindamas Arnau kliedesius. 

— Taip, - atsakė Arnau. 

— Ar nenori, kad praneštume jai, jog tu čia? - Arnau suspaudė 
lūpas ir papurtė galvą. - Ar yra koks žmogus, kuriam norėtum, kad 
praneštume? — Vergas, matydamas, kad Arnau veidas apsiniaukė, 
daugiau jo nebeklausinėjo. 

— Kaip baigėsi apsiaustis? — kitą kartą paklausė Arnau Saato. 

— Buvo nužudyti du šimtai vyrų ir moterų. Daugybė namų api- 
plėšti ir padegti. 

— Kokia nelaimė! 

— Ne tokia ir didelė, - pataisė jį Saatas. Arnau nustebęs pažvelgė 
į jį. - Barselonos žydams dar labai pasisekė. Kiti, nuo pat Rytų iki 
Kastilijos, buvo be gailesčio išžudyti. Daugiau nei trys šimtai ben- 
druomenių visiškai sunaikintos. Vokietijoje net pats imperatorius 
Karolis IV pažadėjo dovanoti kaltę visiems nusikaltėliams, nužudy- 
siantiems žydą ar sugriausiantiems žydų namus. Ar numanai, kas 
būtų atsitikę Barselonoje, jeigu jūsų karalius, užuot juos gynęs, būtų 
paskelbęs dovanojantis visiems, kas tik nužudys kokį nors žydą? — 

Arnau užsimerkė ir papurtė galvą. - Maince ant laužo buvo sude- 
ginti šeši tūkstančiai žydų, o Strasbūre milžiniškame žydų kapinėse 
sukurtame lauže vienu sykiu paaukoti du tūkstančiai, tarp jų ir vai- 
kų, ir moterų. Du tūkstančiai iš karto... 


Vaikams buvo leidžiama užeiti į Arnau kambarį tik tada, kai su juo 
būdavo Asdajus ir jis galėdavo pasirūpinti, kad jie nevargintų ligo- 
nio. Vieną dieną, kai Arnau jau pajėgė atsikelti iš lovos ir žengti pir- 
muosius žingsnius, Asdajus pasirodė vienas. Žydas, aukštas ir liesas, 
juodais ilgais tiesiais plaukais, skvarbiu žvilgsniu ir kumpa nosimi, 
atsisėdo priešais jį. 

— Turėtum žinoti... — tarė jis žemu balsu. — Ko gero, žinai, - pa- 
sitaisė, — kad tavo dvasininkai draudžia krikščionims ir žydams gy- 
venti po vienu stogu. 

— Nesirūpink, Asdajau. Kai tik galėsiu vaikščioti... 

— Ne, - pertraukė jį žydas. - Nemanyk, kad noriu išprašyti tave 
iš savo namų. Tu išgelbėjai mano vaikus, kitaip jie būtų neišvengia- 
mai žuvę, ir aš tau būsiu amžinai dėkingas. Gali gyventi čia kiek tik 
panorėsi. Mūsų šeima bus labai pagerbta, jei čia pasiliksi. Aš tik no- 
rėjau tau pasakyti, ypač jei nutarsi likti, kad būsime labai apdairūs. 
Iš mūsų - o taip aš vadinu visą žydų bendruomenę - niekas nesuži- 
nos, kad gyveni mano namuose. Dėl to gali būti ramus. Spręsk pats 
ir darsyk sakau, mes būsime labai laimingi ir pagerbti, jei nutarsi 
likti sa mumis. Tai ką atsakysi? 

— Kas gi papasakos tavo sūnui apie mano mūšius? 

Asdajus nusišypsojo ir ištiesė ranką. Arnau ją paspaudė. 


Kastel Roseljo pilis buvo įspūdinga tvirtovė... Mažasis Josefas atsi- 
sėsdavo priešais Arnau ant žemės sode už Kreskų namo ir sukry- 
žiavęs kojas, plačiai išplėstomis akimis mėgaudavosi bastaišo karo 
istorijomis, įdėmiai klausydamasis apie apsiaustį, neramiai — apie 
kautynes ir šypsodamasis — apie pergalę. 

— Gynėjai kovėsi narsiai, - pasakojo jam Arnau, - bet mes, kara- 
liaus Petro III kariai, buvome pranašesni... 

Jam baigus Josefas atkakliai prašydavo, kad jis papasakotų kokią 
nors kitą istoriją. Arnau jam pasakodavo ir tikrus, ir išgalvotus įvy- 
kius. „Aš šturmavau tik dvi pilis, - kartą vos jam neprisipažino, — 
visas kitas karo dienas mes tik plėšdavome ir siaubdavome sodybas 
ir derlių... tik ūigmedžių neliesdavome“ 

— Ar tu mėgsti figas, Josefai? - paklausė kartą, prisimindamas 
lenktus kamienus aplinkui plytint nusiaubtai žemei. 

— Jau gana, Josefai, - subarė ką tik atėjęs į sodą tėvas, mažajam 
spiriantis, kad Arnau jam papasakotų dar apie vieną mūšį. - Eik 
miegoti. - Josefas paklusniai atsisveikino su tėvu ir Arnau. - Kodėl 
klausei vaiko, ar jis mėgsta figas? 

— Tai ilga istorija. 

Netaręs. nė žodžio, Asdajus atsisėdo ant kėdės priešais jį. „Papa- 
sakok man“, - žvilgsniu paprašė. 

— Siaubėme viską, - prisipažino Arnau, trumpai nupasakojęs 
jam įvykius, - tik figmedžių neliesdavome. Kvaila, tiesa? Laukus pa- 
versdavom dykvietėmis, ir tarp jų, aplinkui plytint nusiaubtai žemei, 
į mus žvelgdavo vienišas figmedis, klausdamas, ką mes darom. 

Arnau nugrimzdo į prisiminimus, ir Asdajus nedrįso jo trikdyti. 

— Tai buvo beprasmis karas, - galiausiai pridūrė bastaišas. 

— Kitąmet, - tarė Asdajus, - karalius atgavo Roseljoną. Maljor- 
kos karalius Jokūbas atsiklaupė vienplaukis priešais jį ir perdavė jam 
savo kariuomenę. Galbūt šis pirmasis karas, kuriame tu koveisi, pri- 
sidėjo prie to... 

— Kad valstiečiai, vaikai ir vargšai mirtų iš bado, - pertraukė 
jį Arnau. — Galbūt jis ir prisidėjo prie to, kad Maljorkos karaliaus 
Jokūbo kariuomenė liktų be atsargų, bet turėjo mirti daugybė 
vargšų, patikėk. Mes tebuvom žaisliukai kilmingųjų rankose. Jie 
sprendžia savo reikalus nepaisydami, kiek mirčių ar negandų gali 
atnešti kitiems. 

Asdajus atsiduso. 

— Jei aš tau papasakočiau, Arnau. Mes priklausome karaliui, 
esam jūsų... 

— Aš ėjau į karą kautis, o galiausiai deginau vargšų derlių. 

Abu vyrai kelias akimirkas mąstė. 

— Ką gi! - sušuko Arnau, nutraukdamas tylą. — Jau išgirdai tą is- 
toriją apie igmedžius. 

Asdajus pakilo ir paplekšnojo Arnau per petį. Paskui pasiūlė eiti 
į vidų. 

— Atvėso, - tarė jam, žvelgdamas į dangų. 


Kai Josefas palikdavo juos vienus, Arnau su Rachele paprastai šne- 
kučiuodavosi nedidukame Kreskų sode. Jie nekalbėdavo apie karą. 
Arnaujai pasakodavo apie savo, bastaišo, gyvenimą ir Švč. Mergelės 
Marijos bažnyčią. 

— Mes netikime, kad Jėzus Kristus buvo mesijas. Mesijas dar ne- 
atėjo, ir žydai laukia jo ateinant, —- kartą pasakė jam Rachelė. 

— Žmonės sako, kad jūs jį nužudėte. 

— Netiesa! — atsakė ji įsikarščiavusi. - Tai mus nuo seno žudė ir 
varė iš visur, kur tik mes gyvenome! 

— Žmonės sako, — neatlyžo Arnau, — kad per Velykas jūs aukoja- 
te krikščionių vaikus ir per savo apeigas valgote jų širdis ir galūnes. 

Rachelė papurtė galvą. 

— Kvailystė! Tu pats įsitikinai, kad mes negalime valgyti mėsos, 
kuri nėra košer, ir kad tikėjimas mums draudžia imti į burną kraują. 
Ką mes darytume su vaiko širdim, su jo rankomis ar kojomis? Tu juk 
pažįsti mano ir Sauliaus tėvą, manai, kad jie galėtų suvalgyti vaiką? 

Arnau prisiminė Asdajaus veidą ir vėl išgirdo jo išmintingus žo- 
džius; prisiminė, kokiu sveiku protu ir meile švyti jo veidas, kai jis 
žvelgia į savo vaikus. Kaip galėtų tas žmogus suvalgyti vaiko širdį? 

— O kaip ostijos? — paklausė. - Dar kalbama, kad jūs jas vagiate ir 
kankinate, kad atgaivintumėte Jėzaus Kristaus kančias. 

Rachelė sumostagavo rankomis. 

— Mes, žydai, netikime transsubs... - Ji apmaudžiai susiraukė. — 
Visuomet susipainioju sakydama šitą žodį, kai kalbu su tėvu! Trans- 
substanciacija, - išbėrė. 

— Kuo? 

— Transsubs... tanciacija. Jums tai reiškia, kad ostija yra jūsų Jė- 
zus Kristus, kad ji iš tiesų yra Kristaus kūnas. Bet mes tuo netikime. 

Žydams jūsų ostija ne daugiau kaip duonos riekė. Būtų kvaila kan- 
kinti paprasčiausią duonos riekę. 

— Vadinasi, tuose kaltinimuose nėra nė kiek tiesos? 

— Nė kiek. 

Arnau norėjo ja tikėti. Mergaitė žvelgė į jį plačiai išplėstomis 
akimis, maldaudama išginti iš minčių prietarus, kuriais krikščionys 
juodina jos bendruomenę ir jos įsitikinimus. 

— Bet jūs lupikautojai. Šito tai neužginčysi. 

Rachelė jau ruošėsi atsakyti, bet pasigirdo jos tėvo balsas. 

— Ne. Mes ne lupikautojai, - įsiterpė Asdajus Kreskas, priei- 
damas prie jų ir atsisėsdamas šalia dukters, — ar bent jau ne tokie, 
kokie vaizduojami. - Arnau tylėjo laukdamas paaiškinimo. - Ma- 
tai, iki pat 1230 metų, nuo kurių tepraėjo kiek mažiau nei amžius, 
krikščionys irgi skolindavo pinigus su palūkanomis. Ir mes, žydai, 
ir krikščionys tai darė, bet jūsų popiežius Grigalius IX savo dekretu 
uždraudė krikščionims skolinti pinigus už palūkanas, ir nuo to laiko 
tik mes ir kai kurios kitos bendruomenės, kaip antai lombardų, tuo 
verčiasi. Du šimtus metų jūs, krikščionys, skolinote pinigus už palū- 
kanas. Ir tik kiek mažiau nei šimtą metų nedarote to oficialiai, - As- 
dajus pabrėžė pastarąjį žodį. - O sakot, kad mes lupikautojai. 

— Oficialiai? 

— Taip, oficialiai. Daugybė krikščionių skolina pinigus už palū- 
kanas per mus. Kad ir kaip ten būtų, norėčiau atskleisti, kodėl mes 
taip darome. Visais laikais ir visuose kraštuose mes, žydai, tiesiogiai 
priklausėme nuo karaliaus. Metams bėgant mūsų bendruomenė 
buvo išvaryta iš daugelio šalių. Mūsų buvusi žemė priklausė Egiptui, 
vėliau, nuo 1183 metų, Prancūzijai, o po kelerių metų, 1290-aisiais, 
atiteko Anglijai. Žydų bendruomenės turėjo kraustytis iš vienos ša- 
lies į kitą, palikdamos visą savo turtą, ir prašyti tų šalių, į kurias 
atvykdavo, karalių leidimo įsikurti. Atsakydami į tai, karaliai, kaip 
ir jūsiškis, paprastai paimdavo žydų bendruomenes savo žinion ir 
reikalaudavo iš mūsų didžiulės paramos savo karams ir išlaidoms. 
Negaudami už savo pinigus palūkanų, mes negalėtume patenkinti 
nežabotų jūsų karalių reikalavimų ir jie vėl mus išvarytų iš ten, kur 
dabar gyvename. 

— Bet jūs skolinate pinigus ne tik karaliams, - neatlyžo Arnau. 

— Ne tik. Tiesa. Ar žinai kodėl? - Arnau papurtė galvą. - Todėl, 
kad karaliai negrąžina mums skolų; priešingai, reikalauja vis dau- 
giau savo karams ir išlaidoms. Mums kaip nors reikia prasimanyti 
pinigų, kad turėtume ką skolinti ar veikiau atiduoti už dyka. 

— O negalite atsakyti? 

— Mus išvarytų... arba, dar blogiau, nebegintų nuo krikščionių, 
kaip kad prieš kelias dienas. Mes visi žūtume. — Šįkart Arnau tyliai 
pritarė matydamas patenkintą Rachelės žvilgsnį: ši atidžiai klausėsi, 
kaip jos tėvas pamažu įtikinėja bastaišą. Jis pats buvo matęs įniršu- 
sių barseloniečių, piktžodžiaujančių prieš žydus. - Kad ir kaip ten 
būtų, žinok, mes neskoliname pinigų tiems krikščionims, kurie nėra 
pirkliai ir kurių amatas nėra pirkti ir parduoti. Jau beveik šimtas 
metų, kai jūsų karalius Jokūbas Užkariautojas paskelbė usatge, pa- 
gal kurį bet koks vekselis, išduotas žydo keitėjo ne pirkliui, laikomas 
padirbtu ir suklastotu žydo, taigi mes negalime imtis veiksmų prieš 
tuos, kurie nėra pirkliai. Negalim išduoti vekselio tam, kuris nėra 
pirklys, nes niekada neatgautume pinigų. 

— O koks skirtumas? 

— Dar ir koks, Arnau, dar ir koks. Jūs, krikščionys, didžiuojatės, 
kad neskolinate pinigų už palūkanas, laikydamiesi savo Bažnyčios 
įsakų, ir iš tiesų neskolinate, bent jau atvirai. Bet vis dėlto jūs darote 
tą patį, tik vadinate kitaip. Matai, kol Bažnyčia neuždraudė krikščio- 
nims skolinti pinigų už palūkanas, jie sudarinėjo tokius pat sando- 
rius, kaip kad dabar žydai sudaro su pirkliais: pinigingi krikščionys 
skolindavo kitiems krikščionims, pirkliams, o šie grąžindavo skolas 
su palūkanomis. 

— O kas atsitiko, kai paskolos už palūkanas buvo uždraustos? 

— Viskas labai paprasta. Kaip ir visada, jūs, krikščionys, apėjote 
Bažnyčios įsaką. Buvo akivaizdu, kad joks pinigų turintis krikš- 
čionis neskolins jų kitam, jei nebegaus pelno, kurio ir buvo siekia- 
ma. Tam jis ir sudarydavo sandorius, ničniekuo nerizikuodamas. 
Ir tada jūs, krikščionys, sugalvojote užsakytinį sandorį. Ar kada 
girdėjai? 

— Taip, - pripažino Arnau. - Uoste, kai atplaukia laivas su pre- 
kėmis, dažnai kalbama apie užsakytines prekes, bet po teisybei apie 
tai niekada neišmaniau. 

— Taigi viskas labai paprasta. Toks sandoris tėra paskola už pa- 
lūkanas... tik įvilkta į naują rūbą. Komersantas, dažniausiai keitėjas, 
duoda pinigų pirkliui kokiai nors prekei pirkti ar parduoti. Kai pir- 
klys užbaigia sandorį, privalo grąžinti keitėjui iš jo gautąją sumą ir 
dar dalį gauto pelno. Tai tas pats, kas paskola už palūkanas, tik va- 
dinama ji kitaip - užsakytiniu sandoriu. Davęs pinigus krikščionis 
gauna pelno iš savo pinigų, o tai Bažnyčia draudžia: gauti pelno iš 
pinigų, o ne iš žmogaus darbo. Jūs, krikščionys, darote lygiai tą pat, 
ką ir prieš šimtą metų, kai palūkanos dar nebuvo uždraustos, tik 
kitaip vadinate. Betgi mes, skolindami pinigus kokiam nors verslui, 
esam lupikautojai, o jūs, krikščionys, darydami tai per užsakytinius 
sandorius, - ne. 

— Ir nėra jokio skirtumo? 

— Tik vienas. Duodantysis pinigus užsakytinėms prekėms pati- 
ria tokią pat riziką kaip ir tas, kuris sudaro sandorį: jeigu pirklys 
negrįžta arba praranda prekes, tarkim, jūros kelionėje jį užpuolus 
piratams, tas, kuris davė jam pinigų, jų netenka. Duodant paskolą 
lyg ir tūrėtų būti kitaip, nes pirklys vis tiek lieka įsipareigojęs grą- 
žinti pinigus ir palūkanas, tačiau tikrovėje būna taip pat: praradę 
prekes pirkliai neatsiskaito su mumis, ir galop mes, žydai, turime 
prisitaikyti prie kasdienės komersantų praktikos: pirkliai siekia san- 
dorių, kurie nežlugtų, ir mes turime sudaryti su jais užsakytinius 
sandorius, nes antraip negautume pelno ir negalėtume patenkinti 
jūsų karalių reikalavimų. Supranti? 

— Mes, krikščionys, neskoliname už palūkanas, bet iš tikrųjų 
skoliname per užsakytinius sandorius, — tarė Arnau pats sau. 

— Taip. Jūsų Bažnyčia norėtų uždrausti ne pačias palūkanas, bet 
pelno gavimą ne iš darbo, o iš pinigų, ir tai tik tada, kai paskolos 
duodamos ne karaliams, didikams ar riteriams. Tokios vadinamos 
pigiomis paskolomis: krikščionis gali skolinti pinigus už palūkanas 
karaliams, didikams ir riteriams. Pasak Bažnyčios, tokios paskolos 
skiriamos karui, ir ji laiko palūkanas teisėtomis. 

— Bet tuo verčiasi tik krikščionių keitėjai, - pareiškė Arnau. — 
Negalima dėl to smerkti visų krikščionių. 

— Neapsigauk, Arnau, - įspėjo Asdajus šypsodamasis ir gestiku- 
liuodamas rankomis. — Keitėjai gauna pinigus iš krikščionių ir iš tų 

pinigų sudaro užsakytinius sandorius, o iš pelno paskui turi sumo- 
kėti žmonėms, davusiems jiems pinigų. Keitėjai tik yra matomi, bet 
pinigai yra visų tų krikščionių, atnešančių juos į keitimo kontoras. 
Arnau, viena istorijoje niekada nepasikeis: kas turi pinigų, trokšta 
turėti jų daugiau ir niekada jų neduoda ir neduos dovanai. Jei to 
nedaro jūsų vyskupai, kodėl turėtų daryti jų parapijiečiai? Tebū- 
nie tai vadinama paskola, užsakytiniu sandoriu ar kaip tik nori, bet 
žmonės nieko neduoda už dyka; nepaisant to, vieninteliai lupikau- 
tojai — mes. 

Besišnekučiuojančius juos užklupo naktis, Viduržemio pajūrio 
naktis, rami ir žvaigždėta. Kurį laiką visi trys tylėdami mėgavo- 
si tyla ir ramybe, kuria dvelkė nedidukas Asdajaus Kresko sodas. 
Galiausiai jie buvo pakviesti vakarienės, ir pirmą kartą per visą tą 
laiką, kai gyveno šių žydų namuose, Arnau žvelgė į juos kaip į sau 
lygius žmones, kitų įsitikinimų, bet gerus, tokius gerus ir širdingus, 
kokie gali būti tik patys švenčiausi iš krikščionių. Tą naktį jis be jo- 
kių skrupulų gardžiavosi žydiškos virtuvės valgiais, sėdėdamas prie 
stalo Asdajaus draugijoje ir aptarnaujamas šių namų moterų. 


aikas bėgo, ir padėtis ėmė darytis nepatogi visiems. Žinios 

apie marą, ateinančios į call“, teikė vilties: apsikrėtusiųjų vis 

mažėjo. Arnau reikėjo grįžti namo. Išsiskyrimo išvakarėse 
jis su Asdajumi susitiko sode. Jiedu mėgino draugiškai šnekučiuotis 
apie nereikšmingus dalykus, bet vakaras dvelkė atsisveikinimu, ir 
jie, tardami žodžius, vengė vienas kito žvilgsnių. 

— Saatas tavo, - staiga paskelbė Asdajus, įteikdamas jam tai pa- 
tvirtinančius dokumentus. 

— Kam man vergas? Jei net pats negalėsiu prasimaitinti, kol ne- 
bus atnaujinta jūros prekyba, iš ko duosiu valgyti vergui? Cechas 
neleidžia vergams dirbti. Man nereikia Saato. 

— Tikrai prireiks, - atsakė jam šypsodamasis Asdajus. - Jis tau 
dėkingas. Kai gimė Rachelė ir Josefas, Saatas ėmėsi rūpintis jais kaip 
tikrais savo vaikais ir, patikėk, kaip savus jis juos ir myli. Nei aš, nei 
Saatas niekada negalėsim tau atsilyginti už tai, ką dėl mūsų padarei. 
Tad pagalvojom, kad geriausias būdas grąžinti šią skolą būtų palen- 
gvinti tau gyvenimą. Tam tau ir reikės Saato, o jis pasiruošęs. 

— Palengvinti man gyvenimą? 

— Mudu padėsim tau praturtėti. 

Arnau jam, vis dar savo šeimininkui, atsakė šypsena. 


* Žydų kvartalas. Vert. past. 

— Aš tik bastaišas. O turtai skirti didikams ir pirkliams. 

— Tau jie irgi bus skirti. Aš pasirūpinsiu, kad taip būtų. Jei būsi 
išmintingas ir klausysi Saato nurodymų, nė kiek neabejoju, kad 
tapsi turtingas. - Arnau žiūrėjo į jį, laukdamas tolesnių paaiški- 
nimų. — Kaip tikriausiai žinai, - dėstė Asdajus, - maras traukia- 
si; užsikrečia jau tik pavieniai žmonės, bet epidemijos pasekmės 
šiurpios. Nežinia, kiek tiksliai žmonių išmirė Barselonoje, bet tikrai 
žinoma, kad iš penkių tarėjų mirė keturi. Ir tai gali būti pragaištin- 
ga. Bet eisiu prie reikalo: dauguma keitėjų, besivertusių šiuo amatu 
Barselonoje, išmirė. Žinau, nes sudarinėjau su jais sandorius, o da- 
bar jų nebėra. Man regis, jei tau būtų prie širdies, galėtum atsidėti 
keitimo verslui. 

— Aš nieko neišmanau nei apie verslą, nei apie keitimą, - per- 
traukė jį Arnau. - Kiekvienas amatų meistras turi išlaikyti egzami- 
ną. O aš apie tai nieko nenutuokiu. 

— Keitėjai vis dar ne, - atsakė jam Asdajus. — Žinau, kad karaliui 
pateiktas prašymas paskelbti reikalavimus, bet jis jų dar nepaskelbė. 
Keitėju galima tapti laisvai, jei tik įregistruoji keitimo kontorą. O iš- 
minties Saatui netrūksta. Apie keitimo kontoras jis išmano viską be 
išimties. Ilgus metus dirbo mano kontoroje. Įsigijau jį, nes jis buvo 
tokių sandorių meistras. Jei leisi jam elgtis savo nuožiūra, be vargo 
visko išmoksi ir suklestėsi. Nors jis ir vergas, be galo patikimas žmo- 
gus ir bus tau atsidavęs už tai, ką padarei dėl mano vaikų, kuriuos 
vienintelius myli, nes jie jam lyg šeima. — Asdajus klausiamai pa- 
žvelgė į Arnau savo gyvomis akimis. — Tai ką pasakysi? 

— Nežinau... - sudvejojo Arnau. 

— Gali tikėtis ir mano, ir visų apie tavo žygdarbį girdėjusių žydų 
pagalbos. Mes dėkinga tauta, Arnau. Saatas pažįsta visus mano įga- 
liotinius visoje Viduržemio jūros pakrantėje, Europoje ir už jos, Ry- 
tuose, tolimose Egipto sultono žemėse. Tu turėsi tvirtą pagrindą po 
kojomis verslui pradėti, ir iš pradžių mes patys tau pagelbėsime. Tai 
puikus pasiūlymas, Arnau. Nepatirsi jokio vargo. 

Arnau skeptiškai pritarus, Asdajus išrėžė visą kalbą, kurią iš 
anksto buvo parengęs. Pirmiausia, niekas, ničniekas neturėjo žino- 
ti, kad Arnau remia žydai; tai būtų atsigręžę prieš jį. Asdajus įteikė 
jam dokumentus, patvirtinančius, kad visi pinigai, kurie bus panau- 

doti, priklauso vienai našlei krikščionei iš Perpinjano: formaliai taip 
ir buvo. 

— Jei kas tavęs klaus, — tarė jam, — neaiškink, bet prireikus pa- 
sakyk, kad juos paveldėjai. Tau prireiks nemažai pinigų. Pirmiausia 
turėsi stoti priešais Barselonos teisėjus ir įregistruoti keitimo kon- 
torą, pateikdamas tūkstančio sidabro markų vertės užstatą, tada 
nusipirkti namą ar teises į namą keitėjų kvartale, Kanvis Velso ar 
Kanvis Nouso gatvėje, ir tinkamai jį įrengti, kad galėtum verstis savo 
amatu, ir galop turėsi prasimanyti daugiau pinigų, kad galėtum im- 
tis darbo. 

Tapti keitėju? Kodėl gi ne? Kas jam liko iš ankstesniojo gyveni- 
mo? Visi jam brangūs žmonės išmirė nuo maro. Asdajus, regis, buvo 
įsitikinęs, kad Saatui padedant jo kontora gyvuos. Jis net nenumanė, 
koks turėtų būti keitėjo gyvenimas; jis praturtėsiantis, tikino jį As- 
dajus. Kaip gyvena turtingieji? Staiga jis prisiminė Grau, vienintelį 
turtuolį, kurį kada nors pažinojo, ir pajuto tuštumą paširdžiuose. 
Ne. Jis niekada nebus toks kaip Grau. 

Pateikęs Asdajaus parūpintą tūkstančio sidabro markų užstatą, 
jis įregistravo savo keitimo kontorą ir prisiekė priešais teisėją prane- 
šiantis apie suklastotas monetas, - pagalvojo, kaip jis jas atpažins, 
jei kada nors šalia nebus Saato, - ir specialiomis žnyplėmis, kurias 
privalėjo turėti kiekvienas keitėjas, perkirpsiantis kiekvieną pusiau. 
Teisėjas savo parašu patvirtino storas apskaitos knygas, liudysian- 
čias apie jo sandorius, ir tuo metu, kai Barselona skendėjo chaose, 
lydinčiame buboninio maro epidemiją, Arnau gavo leidimą verstis 
keitėjo amatu ir buvo nustatytos dienos ir valandos, kuriomis jis pri- 
valėjo būti savo įstaigoje. 

Antroji taisyklė, kurios jam patarė laikytis Asdajus, buvo susijusi 
su Saatu. 

— Niekas neturi žinoti, kad jis mano dovana. Saatas gerai žino- 
mas tarp keitėjų, ir jei kas sužinos, turėsi nemalonumų. Būdamas 
krikščionis, tu gali sudarinėti sandorius su žydais, bet saugokis, kad 
niekas tavęs nevadintų žydų draugu. Yra ir dar viena bėda, apie ku- 
rią turi žinoti: mažai kas iš besiverčiančiųjų keitėjų amatu galėtų 
suprasti, kodėl aš jį pardaviau. Esu gavęs šimtus pasiūlymų jį par- 
duoti, vieną už kitą vertesnių, bet visada atsisakydavau, tiek dėl jo 

išmanymo, tiek dėl meilės mano vaikams. Jie šito nesuprastų. Taigi 
mes nutarėm, kad Saatas atsivers į krikščionybę... 

— Atsivers? — pertraukė jį Arnau. 

— Taip. Mums, žydams, draudžiama turėti krikščionis vergus. Jei 
kuris iš mūsų vergų atsiverčia, privalome suteikti jam laisvę arba 
parduoti jį kitam krikščioniui. 

— Ir kiti keitėjai patikės tokiu atsivertimu? 

— Maro epidemija gali sukrėsti bet kokį tikėjimą. 

— Ar Saatas pasirengęs tokiai aukai? 

— Pasirengęs. 

Jiedu buvo aptarę šį klausimą ne kaip šeimininkas su vergu, o 
kaip du draugai, kuriais galiausiai tapo metams bėgant. 

— Ar galėsi? — paklausė jo Asdajus. 

— Galėsiu, —- atsakė Saatas. - Alachas, tebūnie jis pašlovintas ir 
pagarbintas, supras mane. Kaip žinai, krikščionių žemėse išpažinti 
mūsų tikėjimą draudžiama. Mes atliekame savo priedermes slapta, 
giliai širdyje. Ir taip bus visada, kad ir kiek švęsto vandens ant mano 
galvos būtų išlieta. 

— Arnau karštai tikintis, —- neatlyžo Asdajus. — Jei sužinos... 

— Niekada nesužinos. Mes, vergai, geriau nei bet kas kitas išma- 
nome veidmainystės meną. Ne, aš ne apie tave, juk visur, kur gyve- 
nau, buvau vergas. Neretai nuo to priklauso mūsų gyvybė. 

Trečiasis susitarimas liko Asdajaus ir Saato paslaptimi. 

— Nėra net ko kalbėti, Saatai, - tarė jam virpančiu balsu senasis 
šeimininkas, - kokį dėkingumą jaučiu tau dėl tokio sprendimo. Aš 
ir mano vaikai amžinai būsime tau dėkingi. 

— Tai aš turėčiau jums padėkoti. 

— Tikiuosi, žinosi, kur tokiu metu sutelkti savo pastangas... 

— Ko gero, taip. 

— Jokių prieskonių, audinių, aliejų ar vaško, - klojo patarimus As- 
dajus, o Saatas linkčiojo galvą, klausydamasis jo nurodymų, kuriuos 
ir pats numanė. - Kol viskas sugrįš į savo vėžes, Katalonija bus ne- 
pasirengusi vėl įsivežti šių prekių. Jai reikės vergų, Saatai, vergų. Po 
maro Katalonijai reikės darbo rankų. Iki šiol mes menkai tebuvome 
atsidėję vergų verslui. Jų rasi Bizantijoje, Palestinoje, Rode ir Kipre. 
Aišku, taip pat ir Sicilijos turguje. Žinau, kad Sicilijoje parduodama 

daug turkų ir totorių. Bet aš padėsiu jums pasiekti jų kilmės kraštus. 
Visur mes turime įgaliotinių, galėsi kreiptis į juos. Ir netrukus tavo 
naujasis šeimininkas susikraus nemažus turtus. 

— O jei jis atsisakys prekybos vergais? Man regis, jis ne iš tų 
žmonių... 

— Jis geras žmogus, — pertraukė jį Asdajus, patvirtindamas Saato 
nuogąstavimus, — skrupulingas, kuklios kilmės ir labai kilnus. Gali 
būti, kad atsisakys veltis į vergų prekybą. Negabenk jų į Barseloną. 
Kad Arnau jų nematytų. Plukdyk tiesiai į Perpinjaną, Taragoną ar 
Salou arba tiesiog parduok juos Maljorkoje. Maljorkos vergų turgus 
didžiausias visoje Viduržemio jūros pakrantėje. Tegu kiti juos pluk- 
do į Barseloną ar prekiauja jais kur tik geidžia. Kastilijai irgi labai 
reikės vergų. Kad ir kaip būtų, kol Arnau perpras visus reikalus, su- 
spėsite užsidirbti nemenką sumą. O ašjam pasiūlysiu, pats asmeniš- 
kai patarsiu pirmiausia tik susipažinti su monetomis, keitimo santy- 
kiais, mugėmis, prekių keliais ir pagrindinėmis importo ir eksporto 
prekėmis. O tu tuo tarpu darysi savo, Saatai. Nemanyk, kad mes 
gudresni ūž kitus, ir žinok, kad kiekvienas, turintis bent kiek pinigų, 
gabens į šalį vergus. Tai bus labai pelningas, bet trumpas laikotarpis. 
Kol rinka išseks, — oji išseks, - naudokis proga. 

— Ar galiu tikėtis tavo pagalbos? 

— Kokios tik prireiks. Aš duosiu tau laiškus visiems savo įgalioti- 
niams, kuriuos jau pažįsti. Jie tau suteiks reikalingą paskolą. 

— O kaip apskaitos knygos? Sandoriai dėl vergų jose turės būti 
įrašyti, ir Arnau juos pamatys. 

Asdajus sąmoksliškai jam nusišypsojo. 

— Nė kiek neabejoju, kad sumosi, kaip užglaistyti tokį menk- 
niekį. 


itas!: - Arnau parodė nediduką dviaukštį namą su baltu 
E kryžium ant uždarytų durų. Saatas greta, jau pakrikštytas 
Giljemu, jam pritarė. - Gerai? - paklausė Arnau. 

Giljemas vėl palinksėjo, šįkart su šypsena lūpose. 

Arnau nužvelgė namuką ir pakraipė galvą. Jis tik parodė jį, ir Gil- 
jemas sutiko. Pirmą kartą gyvenime jo norai pildėsi taip lengvai. Ar 
nuo šiol visada taip bus? Jis vėl pakraipė galvą. 

— Kas yra, šeimininke? — Arnau pervėrė jį žvilgsniu. Kiek kartų 
jam buvo sakęs, kad nevadintų jo šeimininku? Bet mauras nenusi- 
leido. Atsakydavo, kad jie turi laikytis formalumų. Giljemas įdėmiai 
pažvelgė į jį. - Ar nepatinka, šeimininke? — paklausė vėl. 

— Patinka... Žinoma, patinka. Ar jis tiks? 

— Žinoma. Geresnio nerastume. Žiūrėk, — tarė Giljemas, rody- 
damas į namą, - jis pačiame dviejų keitėjų gatvių, Kanvis Nouso ir 
Kanvis Velso, kampe. Kurgi rasi geresnį? 

Arnau pažvelgė ten, kur rodė Giljemas. Kanvis Velso gatvė buvo 
jiems iš kairės ir vedė prie jūros; Kanvis Nouso driekėsi priešais. Bet 
Arnau namą pasirinko ne dėl to; jis net nepagalvojo, kad tos gatvės 
keitėjų, nors buvo vaikščiojęs jomis šimtus kartų. Namukas stovė- 
jo Švč. Mergelės Marijos aikštės pakraštyje, priešais būsimą didįjį 
šventovės portalą. 

— Geras ženklas, - sumurmėjo pats sau. 

— Ką sakai, šeimininke? 

Arnau ūmai atsisuko į Giljemą. Jis negalėjo pakęsti, kad jis taip į 
jį kreipiasi. 

— Kokių formalumų turim laikytis dabar? - išrėžė. — Niekas 
mūsų nesiklauso. Niekas į mus nežiūri. 

— Žinok, kai tapai keitėju, daug kas tavęs klausosi ir į tave žiūri, 
nors tau taip ir neatrodo. Teks priprasti. 

Tą patį rytą, kol Arnau klajojo paplūdimyje tarp laivų, žvelgda- 
ir reikėjo tikėtis, Bažnyčiai. Enfiteutai buvo mirę, ir kas gi dar galėjo 
ten įsikurti, jei ne keitėjas? | 

Po pietų jie įžengė į namą. Viršutiniame aukšte buvo trys nedide- 
li kambarėliai; du iš jų - kiekvienam po vieną - jie apstatė baldais. 
Apačioje buvo virtuvė su durimis į lauką, kur kadaise tikriausiai 
buvo nedidukas sodelis, ir pertvara nuo virtuvės atskirtas šviesus 
kambarys su vaizdu į gatvę; čia per kitas dienas Giljemas pastatė 
spintą, kelias aliejines lempas ir pailgą brangios medienos stalą su 
dviem kėdėmis vienoje pusėje ir keturiomis kitoje. 

— Kai ko trūksta, — tarė Giljemas vieną dieną; paskui išėjo. 

Arnau liko vienas prie baldo, tapsiančio jo darbo stalu. Ilgas me- 
dinis stalas žvilgėjo; Arnau jį vis šluostydavo ir šluostydavo. Jis per- 
braukė pirštais per dviejų kėdžių atkaltes. 

— Pasirink vietą, kurios nori, - tarė jam Giljemas. 

Arnau pasirinko dešiniąją, iš kairės būsimiems klientams. Tada 
Giljemas sukeitė kėdes; dešinėje pastatė raudonu šilku apmuštą 
kėdę su ranktūriais; mauro kėdė buvo nedailaus darbo. Arnau at- 
sisėdo ant savo kėdės ir apžvelgė tuščią kambarį. Kaip keista! Dar 
prieš kelis mėnesius jis tik iškraudavo laivus, o dabar... Jis niekad ne- 
buvo sėdėjęs ant tokios kėdės! Stalo gale buvo netvarkingai sukrau- 
tos apskaitos knygos; iš pergamento be mažiausio įbrėžimo, pasakė 
jam Giljemas, kai jiedu jas pirko. Taip pat įsigijo plunksnų, rašalinių, 
svarstykles, skrynelių pinigams ir didžiules žnyples suklastotoms 
monetoms karpyti. 

Giljemas išsitraukė iš savo maišelio pinigus, daugiau, nei Arnau 
buvo matęs per visą savo gyvenimą. 

— Kas už visa tai moka? - tą pačią akimirką paklausė jis. 

— Tu. 

Arnau pakėlė antakius ir pažvelgė į maišelį, kabantį Giljemui prie 
juostos. 

— Gal paimsi? — pasiūlė jam šis. 

— Ne, - atsakė. 

Be įsigytųjų daiktų, Giljemas atsinešė vieną savo: dailius skai- 
tytuvus mediniais rėmais ir dramblio kaulo rutuliukais, dovanotus 
Asdajaus. Arnau pasiėmė juos ir pastumdė rutuliukus. Ką jam buvo 
sakęs Giljemas? Pirma jis ėmė greitai tarškinti rutuliukais, vis kaž- 
ką skaičiuodamas. Arnau paprašė jo taip neskubėti, ir mauras pa- 
klusniai paaiškino jam, kaip naudotis skaitytuvais, bet... ką jis jam 
aiškino? 

Padėjo skaitytuvus ir ėmėsi tvarkyti stalą. Knygos — priešais jo 
kėdę... ne, priešais Giljemo. Geriau tegu jis į jas rašo. Skryneles jau 
buvo galima padėti jo pusėje; žnyples — kiek tolėliau, o plunksnas ir 
rašalines šalia knygų, prie skaitytuvų. Kas gi daugiau jais naudosis? 

Tuo metu grįžo Giljemas. 

— Na kaip? - paklausė Arnau šypsodamasis, dėdamas ranką ant 
stalo. 

— Puiku, - atsakė Giljemas, irgi šypsodamasis, — bet šitaip mes 
nesusirasime nė vieno kliento, juolab tokio, kuris patikėtų mums 
savo pinigus. - Arnau šypsena akimirksniu dingo. —- Nesirūpink, 
trūksta tik šitos. Jos ir buvau nupirkti. 

Giljemas įteikė Arnau audeklo ritinėlį, ir Arnau jį atsargiai iš- 
vyniojo. Tai buvo brangutėlio raudono šilko staltiesė su auksiniais 
kutais. 

— Štai ko, — tarė vergas, — štai ko trūksta ant stalo. Tai viešai 
pripažintas ženklas, kad įvykdei visus valdžios reikalavimus ir tavo 
kontora buvo, kaip pridera, įregistruota ir patvirtinta miesto teisėjo 
parašu, pateikus tūkstančio sidabro markų užstatą. Niekas neturi 
teisės užtiesti staltiesės ar pakloti demblio prie durų neturėdamas 
miesto valdžios leidimo, nes už tai gresia griežtos bausmės. Todėl, 
jei neužtiesi staltiesės, niekas čia neužeis ir neatiduos saugoti savo 


pinigų. 

Nuo tos dienos Arnau su Giljemu iš visos širdies atsidėjo naujajam 
savo verslui, ir, kaip buvo pataręs Asdajus Kreskas, buvęs bastaišas 
ėmėsi uoliai mokytis amato pradmenų. 

— Pagrindinis keitėjo darbas, - tarė jam Giljemas, jiedviem sė- 
dint prie stalo ir akies krašteliu stebint duris, jei kas nors panorėtų 
užeiti, - kasdienis monetų keitimas. 

Giljemas pakilo nuo stalo, apėjo jį, sustojo priešais Arnau ir pa- 
dėjo priešais jį maišelį su pinigais. 

— Dabar įdėmiai žiūrėk, — tarė jam, ištraukdamas iš maišelio vie- 
ną monetą ir dėdamas ją ant stalo. - Ar ją pažįsti? - Arnau linktelė- 
jo. - Čia kataloniškas sidabro kroatas. Juos kaldina Barselonoje, vos 
už kelių žingsnių nuo čia... 

— Savo maišely mažai jų turėjau, — pertraukė jį Arnau, - bet man 
įgriso juos nešioti ant pečių. Regis, karalius patiki juos gabenti tik 
bastaišams. 

Giljemas šypsodamasis pritarė ir vėl įkišo ranką į maišelį. 

— Čia, — dėstė toliau, ištraukdamas kitą monetą ir dėdamas ją 
prie kroato, - aragoniškas aukso florinas. 

— Tokių niekad nesu turėjęs, - tarė Arnau, imdamas į ranką 
floriną. 

— Nenusimink, turėsi daugybę. - Arnau pažvelgė Giljemui į akis, 
ir mauras rimtai palinksėjo galvą. - Čia senovinis Barselonos pinigas 
tercija. - Giljemas padėjo ant stalo dar vieną monetą ir kol Arnau 
vėl jo nepertraukė, toliau ėmė iš maišelio monetas. - Bet prekyboje 
sukasi daugybė kitų pinigų, — tarė, — ir tu turi pažinti juos visus. 
Musulmoniškus: bizantus, regzedų mazmudinus, aukso bizantus. — 
Giljemas dėliojo visas monetas priešais Arnau į eilę. - Prancūziškos 
Tūro monetos; kastilietiškas aukso doblas, aukso florinai, kaldin- 
ti Florencijoje, genujos, kaldinamos Genujoje, Venecijos dukatai, 
Marselio pinigai ir kitos kataloniškos monetos: Valensijos ir Mal- 
jorkos realai, Monpeljė grosai, rytų Pirėnų melgurijensai ir chakės, 
kaldinamos Chakoje ir naudojamos daugiausia Leridoje. 

— Mergele Švenčiausioji! - sušuko Arnau maurui baigus. 

— Turi pažinti jas visas, - neatlyžo Giljemas. 

Arnau perbėgo akimis monetų eilę kartą, kitą. Paskui atsiduso. 

— Yra ir daugiau? — paklausė keldamas akis į Giljemą. 

— Taip. Daugybė. Bet šitos pačios įprasčiausios. 

— O kaip jos keičiamos? 

Šįkart atsiduso mauras. 

— Tai dar painiau. - Arnau paragino jį kalbėti. — Taigi, keisdamas 
pinigus, tu versi juos apskaitos vienetais: svarais ir markomis, kai 
sandoriai dideli; dinerais ir soldais kasdieniam naudojimui. - Ar- 
nau palinksėjo galvą, jis iki tol visada kalbėdavo tik apie soldus ar 
dinerus, kad ir kokius pinigus turėdavo galvoje, nors dažniausiai tai 
jie ir būdavo. —- Kai tik turėsi monetą, reikės apskaičiuoti jos vertę 
apskaitos vienetais, o paskui tą patį padaryti su ta, į kurią norėsi ją 
išmainyti. 

Arnau stengėsi atidžiai sekti mauro paaiškinimus. 

— Ojų vertė? 

— Ji nuolat nustatoma Barselonos biržoje, Jūros konsulate. No- 
rint sužinoti, koks oficialus keitimo santykis, reikia kreiptis ten. 

— Jis keičiasi? - Arnau papurtė galvą. Jis nepažinojo tų pinigų, 
neišmanė, kaip juos keisti, ir, negana to, pasirodo, dar ir jų keitimo 
santykis keičiasi! 

— Nuolatos, - atsakė jam Giljemas. - Ir reikia gerai išmanyti tuos 
santykius; tai didžiausias keitėjo pranašumas. Tu dar tuo įsitikinsi. 
Vieni iš pelningiausių sandorių — pinigų pirkimas ir pardavimas... 

— Reikia pirkti pinigus? 

— Taip. Pirkti juos... arba parduoti. Pirkti sidabrą už auksą ir auk- 
są už sidabrą, naudojant daugybę įvairių pinigų; čia, Barselonoje, jei 
keitimo santykis palankus, arba užsienyje, jei ten jis geresnis. 

Arnau bejėgiškai mostelėjo rankomis. 

— Iš tiesų viskas ganėtinai paprasta, - neatlyžo Giljemas. — Pa- 
matysi, Katalonijoje aukso florino ir sidabro kroato santykį nustato 
karalius, o jis paskelbė, kad jų santykis trys su vienu: vienas aukso 
florinas vertas trijų sidabro kroatų. Bet Florencijoje, Venecijoje ar 
Aleksandrijoje niekam nė motais, ką skelbia karalius, ir vieno florino 
auksas ten nevertas trijų kroatų sidabro. Čia karalius nustato santy- 
kį politiniais sumetimais, o ten monetų auksas ir sidabras sveriamas 
ir jų vertė nustatoma tokiu būdu. Kitaip tariant, tas, kuris kaupia 

sidabro kroatus ir parduoda juos užsienyje, už tuos pačius kroatus 
gauna daugiau aukso, nei gautų Katalonijoje. Ir jei grįš čia su tuo 
auksu, tai vėl gaus už kiekvieną aukso floriną po tris kroatus. 

— Bet juk kiekvienas galėtų taip daryti, — užginčijo Arnau. 

— Ir daro... kiekvienas, kas tik gali. Tačiau ne tie, kurie turi po 
dešimt ar šimtą kroatų, o tie, kurie žino, kad yra daugybė žmonių, 
pasirengusių jiems atnešti po tuos dešimt ar šimtą kroatų. — Jie žvel- 
gė vienas į kitą. - Ir tai esame mes, - baigė mauras, skėsteldamas 
rankomis. 

Po kiek laiko, kai Arnau jau ėmė pažinti pinigus ir išmanyti jų 
keitimo santykius, Giljemas ėmė pasakoti jam apie prekes ir preky- 
bos kelius. 

— Šiuo metu pagrindinis kelias, — tarė, - driekiasi per Kretą ir 
Kiprą į Beirutą, o iš ten į Damaską arba Aleksandriją... nors popie- 
žius uždraudė prekiauti su Aleksandrija. 

— Kaip tada prekiaujama? — paklausė Arnau, žaisdamas su skai- 
tytuvais. 

— Žinoma, už pinigus. Galima nusipirkti atleidimą. 

Čia Arnau prisiminė, ką karališkojoje skaldykloje buvo girdėjęs 
apie pinigus, už kuriuos buvo statoma karališkoji laivų statykla. 

— O mes prekiaujame tik per Viduržemio jūrą? 

— Ne. Mes prekiaujame su visu pasauliu. Su Kastilija, su Pran- 
cūzija ir Flandrija, bet daugiausia - per Viduržemio jūrą. Skiria- 
si tik prekių rūšys: Prancūzijoje, Anglijoje ir Flandrijoje perkame 
audinius, ypač prabangius: Tulūzos, Briugės, Mecheleno, Disto ir 
Vilagės gelumbę, nors jiems taip pat parduodame katalonišką dro- 
bę. Taip pat perkame vario ir žalvario dirbinius. Rytuose, Sirijoje ir 
Egipte, perkame prieskonius... 

— Pipirus, - pertraukė jį Arnau. 

— Taip, pipirus. Bet neapsigauk. Kai kas nors tau kalbės apie pre- 
kybą prieskoniais, tai bus ir vaškas, ir cukrus, ir netgi dramblių iltys. 
Jei kalbės apie įprastus prieskonius, turės galvoje tai, kas papras- 
tai suprantama kaip prieskoniai: cinamoną, gvazdikėlius, pipirus, 
muskatus... 

— Sakei, vašką? Mes importuojame vašką? Kaip mes galime jį im- 
portuoti, jei anądien sakei, kad eksportuojame medų? 

— Taip, - pertraukė jį mauras. - Eksportuojame medų, bet im- 
portuojame vašką. Medaus turime užtektinai, bet Bažnyčios sunau- 
doja daug vaško. - Arnau prisiminė svarbiausią bastaišų priedermę: 
rūpintis, kad visada degtų žvakės Jūros Mergelei, - vaškas atkeliauja 
iš Dakijos per Bizantiją. Kitos iš pagrindinių prekių, kuriomis pre- 
kiaujame, - toliau pasakojo Giljemas, - tai maisto produktai. Anks- 
čiau, prieš nemažai metų, eksportavome kviečius, o dabar turime 
importuoti įvairių rūšių grūdus: kviečius, ryžius, soras, miežius, o 
eksportuojame aliejų, vyną, vaisius, džiovintus vaisius, šafraną, laši- 
nius ir medų. Taip pat prekiaujame ir sūdyta mėsa... 

Tą akimirką įžengė klientas, ir Arnau su Giljemu teko nutraukti 
pokalbį. Žmogus atsisėdo priešais keitėjus ir pasikeitęs su jais pasi- 
sveikinimais įteikė nemenką sumą pinigų. Giljemas apsidžiaugė: to 
kliento jis nepažinojo, ir tai buvo geras ženklas; jie taps nebepriklau- 
somi nuo senųjų Asdajaus klientų. Arnau rimtai paėmė pinigus; su- 
skaičiavo monetas ir įsitikino jų tikrumu, bet dėl viso pikto perdavė 
visas po vieną Giljemui. Paskui įrašė apie indėlį apskaitos knygoje. 
Giljemas stebėjo Arnau rašantį. Jis buvo padaręs pažangą; ne veltui 
tiek stengėsi ir vargo. Puigų auklėtojas buvo išmokęs jį raidžių, bet 
jis metų metus nebuvo rašęs. 

Laukdami, kol prasidės laivybos metas, Arnau su Giljemu tik 
ruošėsi užsakytiniams sandoriams. Pirko prekes eksportui, varžėsi 
dėl laivų su kitais pirkliais arba samdė šiuos ir ginčijosi, kokių prekių 
parsigabenti kiekvienu iš laivų. 

— Kiek pelno gauna pirkliai, kuriuos samdome? - paklausė vieną 
dieną Arnau. 

— Tai priklauso nuo užsakymo. Kai plukdomos įprastos prekės — 
dažniausiai ketvirtąją dalį sandorio pelno. Su pinigais, auksu ar si- 
dabru būna kitaip. Mes patys nustatome keitimo santykį, ir pirklys 
pasipelno iškeitęs pinigus taip, kaip jam pavyksta. 

— Bet ką daro tie žmonės tokiose tolimose žemėse? — vėl pa- 
klausė Arnau, galvodamas, kaip atrodo tie kraštai. - Juk ten sveti- 
mos žemės, jose kalbama kitomis kalbomis... Tikriausiai ten viskas 
yra kitaip. 

— Taip, bet žinok, kad visuose tuose miestuose, - atsakė jam Gil- 
jemas, - yra katalonų konsulatai. Tokie kaip Jūros konsulatas Barse- 

lonoje, - paaiškino. —- Kiekviename iš tų uostų galima rasti Barselo- 
nos miesto valdžios paskirtą konsulą, vykdantį teisingumą prekybos 
klausimais ir tarpininkaujantį sprendžiant ginčus, kylančius tarp 
katalonų pirklių ir vietos žmonių ar valdžios. Kiekviename konsu- 
late yra pirklių namai. Tai sienomis apjuosta teritorija, kur apsistoja 
katalonų pirkliai ir kur yra sandėliai prekėms saugoti, kol jos bus 
parduotos arba iš naujo pakrautos. Kiekvieni pirklių namai — tarsi 
Katalonijos dalis svetimoje žemėje. Juose negalioja svetimos šalies 
įstatymai, ir jie pavaldūs konsului, o ne tos šalies, kurioje yra įsikūrę, 
valdžios atstovams. 

— Nejaugi? 

— Prekyba rūpi kiekvienai valdžiai. Ji renka mokesčius ir pildo 
savo iždą. Prekyba — tai atskiras pasaulis, Arnau. Mes galime ka- 
riauti su saracėnais, bet jau nuo praėjusio amžiaus turime konsu- 
latus, kaip antai Tunise ar Bedžaijoje, ir gali būti ramus: į katalonų 
pirklių namus nejįsiverš nė vienas maurų vadeiva. 


Arnau Estanjolio keitimo kontora sėkmingai gyvavo. Maras buvo 
išguldęs katalonų keitėjus, Giljemas investuotojams buvo lyg lai- 
das, o žmonės, epidemijai slūgstant, ėmė traukti iš maišelių iki tol 
namie saugotus pinigus. Tačiau Giljemas negalėjo ramiai miegoti. 
„Parduok juos Maljorkoje“, - buvo pataręs jam Asdajus, turėdamas 
galvoje vergus, kad Arnau nesužinotų apie tokį sandorį. Ir Giljemas 
tuo pasirūpino. Nelemtą valandą! Nusikeikė, nežinia kelintą kartą 
giantis laivybos metui išplaukiančių iš Barselonos, jau kone spalio 
pradžioje. Bizantija, Palestina, Rodas ir Kipras: štai kur turėjo plauk- 
ti keturi pirkliai, įlipę Barselonos keitėjo Arnau Estanjolio vardu su 
vekseliais, kuriuos Giljemas buvo liepęs Arnau pasirašyti. Šis net 
nežvilgtelėjo į juos. Pirkliai turėjo nupirkti vergų ir nuplukdyti juos 
į Maljorką. Giljemas vėl apsivertė ant šono. 

Tačiau politinės aplinkybės tartum susimokė prieš jį: Šventojo 
Tėvo tarpininkavimas nepadėjo, ir karalius Petras III, praėjus me- 
tams po pirmojo bandymo ir pasibaigus paliauboms, kurias tąkart 
jis sutiko paskelbti, galiausiai užkariavo Sardiniją ir Roseljoną. 1344 

metų liepos 15 dieną Jokūbas III, daugumai jo kaimų ir miestų pa- 
sidavus, vienplaukis klūpodamas prieš savo svainį ir melsdamas pa- 
sigailėti atidavė Barselonos grafui savo žemes. Karalius Petras III 
paliko jam Monpeljė ir Omeladeso ir Karladeso vikontijas, bet su- 
sigrąžino katalonų žemes, priklausiusias jo protėviams: Maljorką, 
Roseljoną ir Sardiniją. 

Nors ir pasidavęs, Maljorkos karalius subūrė nedidelę šešiasde- 
šimties riterių ir trijų šimtų pėstininkų kariuomenę ir vėl įžengė į 
Sardiniją, kad stotų į karą su savo svainiu. Karalius Petras III net 
neatvyko į mūšį. Tik nusiuntė savo vietininkus. Išvargęs, nusivylęs 
ir sutriuškintas karalius Jokūbas III prisišliejo prie popiežiaus Kle- 
menso VI, kuris ir toliau gynė jo interesus, ir Bažnyčios prieglobs- 
tyje suplanavo paskutinį savo taktinį manevrą: už dvylika tūkstan- 
čių aukso eskudų jis pardavė Monpeljė valdas Prancūzijos karaliui 
Pilypui VI; prie šios sumos pridūręs Bažnyčios suteiktas paskolas, 
subūrė laivyną, parūpintą Neapolio karalienės Onos, ir 1349 metais 
vėl išsilaipino Maljorkoje. 

Vergus turėjo atgabenti pirmieji 1349 metais atplauksiantys lai- 
vai. Ant kortos buvo pastatyta didžiulė suma pinigų, ir jei kas nors 
būtų nepavykę, Arnau - nors Asdajus besąlygiškai už jį atsakė — tarp 
tarpininkų, kuriems būtų tekę dirbti su juo ateityje, būtų nebeturėjęs 
vardo. Vekselius buvo pasirašęs jis, ir nors Asdajus būtų sumokėjęs 
kaip laiduotojas, pirkliai neatleisdavo tiems, kurie neapmokėdavo 
vekselių. Ryšiai su tolimų šalių tarpininkais buvo pagrįsti pasitikė- 
jimu, aklu pasitikėjimu. Kaip būtų galėjęs triumfuoti keitėjas, kurio 
pirmasis sandoris žlugo? 

— Net jis pats man liepė vengti bet kokių per Maljorką vedančių 
jūros kelių, - prisipažino Giljemas vieną dieną Asdajui, vieninte- 
liam žmogui, su kuriuo galėjo būti atviras, kai jiedu kalbėjosi žydo 
namų sodelyje. 

Jie stengėsi nežiūrėti vienas į kitą, tačiau numanė, kad abu galvo- 
ja apie tą patį. Keturi laivai vergų! Tas sandoris galėjo būti pražūtin- 
gas net pačiam Asdajui. 

— Jei karalius Jokūbas III nesiteikė laikytis kapituliacijos dieną 
duoto žodžio, — tarė Giljemas, ieškodamas Asdajaus akių, - tai kas 
laukia prekybos ir katalonų turto? 

Asdajus neatsakė. Ką jis galėjo jam atsakyti? 

— Gal tavo pirkliai pasirinks kitą uostą, — galiausiai pratarė. 

— Barseloną? —- paklausė Giljemas, kraipydamas galvą. 

— Niekas negalėjo nuspėti, kad taip atsitiks, - pabandė jį nura- 
minti žydas. 

Arnau buvo išgelbėjęs nuo neišvengiamos mirties jo vaikus - jis 
turėjo bent taip pasiguosti. 

1349-ųjų gegužę karalius Petras III nusiuntė į Maljorką katalonų 
karo laivyną, pačiame laivybos įkarštyje, pačiame prekybos įkarštyje. 

— Mūsų laimė, nepasiuntėme į Maljorką nė vieno laivo, - tarė 
vieną dieną Arnau. į 

Giljemui teko palinksėti galvą. 

— O kas būtų, - vėl paklausė Arnau, - jei būtume pasiuntę? 

— Ką turi galvoje? 

— Mes imame iš žmonių pinigus ir investuojame juos į prekes. Jei 
būtume nusiuntę kurį nors laivą į Maljorką ir karalius Jokūbas III 
būtų jį rekvizavęs, būtume netekę ir pinigų, ir prekių; negalėtume 
grąžinti indėlių. Imdamiesi užsakytinių sandorių mes rizikuojame. 
Kas tada atsitiktų? 

— Abatut, - šiurkščiai atrėžė Giljemas. 

— Abatut? 

— Jei keitėjas negali grąžinti indėlių, keitėjų reikalus sprendžian- 
tis teisėjas duoda jam šešių mėnesių terminą skoloms padengti. Jei 
pasibaigus terminui jos negrąžinamos, paskelbia keitėjui abatut: 
įkalina su duona ir vandeniu ir parduoda jo turtus, kad būtų sumo- 
kėta kreditoriams... 

— Aš neturiu turtų. 

— Jei turtų nepakanka skoloms padengti, - toliau bėrė Gilje- 
mas, — jam priešais jo kontorą nukertama galva, kad būtų pamoka 
kitiems keitėjams. 

Arnau tylėjo. 

Giljemas nedrįso pažvelgti į jį. Kuo Arnau dėl viso to kaltas? 

— Nebijok, - pabandė jį nuraminti, — taip nenutiks. 


aras Maljorkoje tęsėsi, bet Arnau jautėsi laimingas. Kai 

kontoroje nebūdavo darbo, jis išeidavo į lauką ir atsirem- 

davo į durų staktą. Po maro Švč. Mergelės Marijos bažnyčia 
vėl ėmė atgyti. Mažosios romaninės bažnyčios, kuri buvo pažįstama 
jiedviem su Žoanu, jau nebebuvo, ir statybų darbai slinkosi didžio- 
jo portalo link. Jis galėjo ištisas valandas žiūrėti, kaip mūrininkai 
dėlioja akmenis, panašius į tuos, kurių pats daugybę buvo nešęs. 
Švč. Mergelės Marijos bažnyčia Arnau reiškė be galo daug; čia buvo 
jo motina, čia jis įstojo į cechą... Ir net priglaudė žydų vaikus. Kart- 
kartėmis, dar didesnei savo laimei, jis gaudavo laišką nuo brolio. Žo- 
ano laiškeliai būdavo trumpi, jis tik pranešdavo Arnau esąs sveikas 
ir visiškai atsidėjęs studijoms. 

Pasirodė akmeniu nešinas bastaišas. Retas kuris iš jų ištvėrė 
marą. Jo uošvis, Ramonas ir daugelis kitų buvo mirę. Arnau jau se- 
niau apverkė juos paplūdimyje kartu su buvusiais cecho bičiuliais. 

— Sebastija, - sušnabždėjo pažinęs bastaišą. 

— Ką sakai? — išgirdo klausiant už nugaros Giljemą. 

Arnau neatsigręžė. 

— Sebastija, - pakartojo. - Tas žmogus, nešinas akmeniu, vardu 
Sebastija. 

Eidamas pro šalį, Sebastija su juo pasisveikino nepasukdamas 
galvos, žvelgdamas priešais save, suspaustomis dėl akmens svorio 
lūpomis. 

— Ilgus metus ir aš dariau tą patį, - kalbėjo Arnau trūkčiojančiu 
balsu. Giljemas nieko neatsakė. - Man buvo keturiolika, kai atne- 
šiau pirmąjį akmenį Mergelei. - Tą akimirką pro šalį praėjo kitas 
bastaišas. Arnau jį pasveikino. - Maniau, kad perlūšiu pusiau, kad 
man trekštels stuburkaulis, bet kokį džiaugsmą patyriau jį atnešęs... 
Dieve mano! 

— Matyt, šio to verta ta jūsų Mergelė, kad žmonės taip dėl jos 
aukojasi, — išgirdo sakant maurą. 

Paskui abu tylėjo, pro juos vienam po kito žingsniuojant bastaišams. 


Bastaišai kreipėsi į Arnau pirmieji. 

— Mums reikia pinigų, - be užuolankų tarė jam Sebastija, jau 
tapęs cecho seniūnu. — Skrynelė tuščia, nepritekliai dideli, o darbo 
šiuo metu labai maža ir jis varganai termokamas. Cecho nariai po 
maro neturi iš ko pragyventi, ir aš negaliu iš jų reikalauti aukų skry- 
nelei; kol neatsities po tos negandos. 

Arnau pažvelgė į Giljemą, bejausmiu veidu sėdintį šalia prie sta- 
lo, ant kurio tviskėjo raudono šilko staltiesė. 

— Tokie prasti reikalai? —- paklausė Arnau. 

— Net nenumanai. Šitaip pabrangus maistui, mes, bastaišai, iš 
algos net neišgalime šeimų išmaitinti. Be to, liko daug našlių ir naš- 
laičių. Turim jiems padėti. Mums reikia pinigų, Arnau. Grąžinsime 
tau skolą iki paskutinio dinero. 

— Žinau. 

Arnau vėl pažvelgė į Giljemą, ieškodamas pritarimo. Ką jis iš- 
manė apie paskolas? Iki šiol tik imdavo pinigus; niekada nebuvo jų 
skolinęs. 

— Jeigu negalite... —- pratarė Sebastija. 

— Galime, - pertraukė jį Giljemas. Jau du mėnesiai, kai vyko ka- 
ras, ir jis apie savo vergus neturėjo jokių žinių. Ką reiškė vienas kitas 
dineras? Vis tiek Asdajus būtų žlugęs. Arnau galėjo suteikti tą pa- 
skolą. - Jei mano šeimininkui gana tik jūsų žodžio... 

— Man gana, - akimirksniu išrėžė Arnau. 

Arnau atskaičiavo pinigus, kurių prašė bastaišų cechas, ir iškil- 
mingai įteikė Sebastijai. Giljermas matė, kaip jie virš stalo vienas ki- 

tam spaudžia rankas, abu stovėdami, nebylūs, nemokėdami paslėpti 
jaudulio — tai buvo rankų paspaudimas, kuris truko amžinybę. 

Trečiąjį karo mėnesį, kai Giljemas jau ėmė prarasti viltį, atplaukė 
visi keturi pirkliai - kartu. Pirmasis iš jų, pasiekęs Sicilijos uostą ir 
sužinojęs apie karą su Maljorka, nusprendė palaukti kitų katalonų 
laivų, tarp kurių buvo ir trys kitos galeros. Locmanai ir pirkliai nu- 
tarė aplenkti Maljorką, ir visi keturi pardavė savo prekes Perpinja- 
ne, antrajame pagal įtakingumą kunigaikštystės mieste. Kaip jiems 
buvo liepęs mauras, jie susitiko ne Arnau kontoroje, o iškvietė Gil- 
jemą į pirklių namus Karderso gatvėje ir ten, atskaitę sau ketvirtąją 
dalį pelno, įteikė jam pakvitavimą, liudijantį, kad skola grąžinta, ir 
tris ketvirtadalius pelno, priklausančius Arnau. Tai buvo didžiuliai 
pinigai! Katalonijai reikėjo darbo rankų, ir vergai buvo parduoti už 
astronominę kainą. 
mas išbučiavo vekselius, po vieną, po du, po tūkstantį kartų. 

Jis patraukė atgal į keitimo kontorą, bet priėjęs Blato aikštę apsi- 
galvojo ir pasuko į žydų kvartalą. Pranešęs žinią Asdajui, nužings- 
niavo prie Švč. Mergelės Marijos bažnyčios, šypsodamasis dangui 
ir žmonėms. 

Įžengęs į kontorą pamatė Arnau su Sebastija ir vienu dvasi- 
ninku. 

— Giljemai, — pakvietė jį Arnau, — noriu tau pristatyti tėvą Žulį 
Andreu. Jis pakeitė tėvą Albertą. 

Giljemas nemikliai nusilenkė prieš kunigą. Ir vėl prašys paskolos, 
pagalvojo jį sveikindamas. 

— Jie kitu reikalu, nei tu manai, — tarė jam Arnau. Giljemas ap- 
čiuopė atsineštuosius vekselius ir nusišypsojo. Argi dabar svarbu? 
Arnau turtingas. Nusišypsojo dar kartą, ir Arnau klaidingai suprato 
jo šypseną. — Blogiau, nei tu manai, — rimtai tarė. „Ar gali kas būti 
blogiau už paskolą Bažnyčiai?“ knietėjo paklausti maurui. Paskui 
jis pasisveikino su bastaišų seniūnu. - Yra viena bėda, — pareiškė 
Arnau. 

Visi trys vyrai kurį laiką žvelgė į maurą. „Tik tuomet, jei Giljemas 
sutiks“, - buvo pareiškęs Arnau, nuleisdamas negirdomis kunigo 
pastabą, kad jis vergas. 

— Ar kada nors tau pasakojau apie Ramoną? - Giljemas papurtė 
galvą. - Ramonas buvo labai brangus man žmogus. Jis man padė- 
jo... daug padėjo. - Giljemas tebestovėjo, kaip dera vergui. — Jiedu 
su žmona mirė badu, ir cechas jau nebegali pasirūpinti jo dukterimi. 
Mes šnekėjome... jie manęs prašė... 

— Kodėl tu klausi mano patarimo, šeimininke? 

Tėvas Žulis Andreu, kupinas vilčių, pasisuko į Arnau. 

— Pia Almoina* ir Labdarybės namai nebedalija labdaros, - dės- 
tė toliau Arnau. - Jau net nebeišgali duoti duonos, vyno ir šiupinio 
skurstantiesiems, kaip kad duodavo kas dieną. Maras pridarė daug 
nuostolių. į 

— Ko jie pageidauja, šeimininke? 

— Pasiūlė man ją įsidukrinti. 

Giljemas vėl apčiuopė vekselius. „Dabar galėtum įsivaikinti ir 
dvidešimtį!“ 

— Jei tokia tavo valia, — teatsakė jis. 

— Aš nieko neišmanau apie vaikus, —- išbėrė Arnau. 

— Jiems reikia tik meilės ir namų, - įsiterpė Sebastija. - Namus 
tu turi... o meilės, man regis, tavo širdy taip pat netrūksta. 

— Ar tu man padėsi? — nesiklausydamas Sebastijos paklausė Ar- 
nau Giljemo. 

— Aš tau paklusiu, kad ir ką įsakysi. 

— Man nereikia paklusnumo. Man reikia... aš prašau tavo pa- 
galbos. 

— Man didelė garbė girdėti tokius žodžius. Aš tau padėsiu iš vi- 
sos širdies, - pasižadėjo Giljemas. — Visada, kad ir ko tau prireiktų. 


Šešerių metų mergaitė buvo vardu Mara. Nepraėjus nė trims mė- 
nesiams, ji ėmė atsigauti po smūgio, patirto dėl epidemijos ir tėvų 
mirties. Nuo to laiko kontoroje jau nebesigirdėjo monetų žvangesio 
ar plunksnos šiugždesio rašant į apskaitos knygas: namai buvo pilni 
juoko ir bildesio. Arnau su Giljemu, sėdėdami prie stalo, bardavo ją, 
kai ji, ištrūkusi iš vergės, Giljemo nupirktos jai prižiūrėti, įbėgdavo 


* Gailestingumo namai. Vert. past. 

į kontorą, bet paskui abu neišvengiamai susižvalgydavo ir nusišyp- 
sodavo. 

Arnau nesvetingai sutiko vergę Donają. 

— Man nereikia daugiau vergų! —- suriko nutraukdamas Giljemo 
įtikinėjimus. 

Bet tada mergaitė, murzina, suskretusi ir visai sudriskusiais dra- 
bužiais, pratrūko verkti. 

— Kur jai bus geriau nei čia? - paklausė Giljemas Arnau. - Jei 
ši vergė tau taip nepatinka, pažadėk jai laisvę, bet tada ji parsiduos 
kitam. Jai reikia ką nors valgyti... o mudviem reikia moters, kuri pa- 
sirūpintų vaiku. — Mergaitė atsiklaupė priešais Arnau, o šis pamėgi- 
no jos atsikratyti. - Ar žinai, kiek ji iškentėjo? — Giljemas prisimer- 
kė. — Jeigu ją grąžintum... 

Arnau, nors labai nenoromis, nusileido. 

Be vergės, Giljemas dar surado išeitį, ką daryti su pinigais, gautais 
už vergus, ir, sumokėjęs Asdajui kaip pardavėjų tarpininkui Barse- 
lonoje, įteikė likusį didelį pelną vienam žydui, patikimam Asdajaus 
bičiuliui, keliaujančiam per Barseloną. 

Abraamas Levis išdygo kontoroje vieną rytą. Tai buvo aukštas ir 
liesas žmogus su reta barzdele, apsivilkęs juodu durtiniu, ant kurio 
švytėjo geltonas ženklas. Abraamas Levis pasisveikino su Giljemu, 
ir šis jam pristatė Arnau. Atsisėdęs priešais jiedu, žydas įteikė Arnau 
vekselį iš vergų gautojo pelno sumai. 

— Noriu patikėti šiuos pinigus jūsų kontorai, garbusis Arnau, — 
tarė jam. 

Arnau, pamatęs sumą, išvertė akis. 

Tada padavė dokumentą Giljemui, nervingai ragindamas per- 
skaityti. 

— Bet... - pratarė, kol Giljemas vaidino nustebusį. - Tai dideli pi- 
nigai. Kodėl patikite juos man, o ne vienam iš jūsų...? 

— Tikėjimo brolių? - pagelbėjo jam žydas. - Aš visada pasitikėjau 
Saatu. Nemanau, kad naujas vardas, - tarė žvelgdamas į maurą, — 
būtų turėjęs įtakos jo sugebėjimams. Aš išvykstu į kelionę, labai toli- 
mą kelionę, ir norėčiau palikti savo pinigus judviejų su Saatu žiniai. 

— Už tokias sumas atlyginama ketvirtąja dalimi jau vien todėl, 
kad jos patikimos kontorai, teisybė, Giljemai? - Mauras patvirti- 

no. — Bet kaip mes atiduosime jums priklausančią pelno dalį, jeigu 
išvykstate į tą tokią tolimą kelionę? Kaip su jumis susisieksime?.. 

„Iš kur tiek klausimų?“ — pagalvojo Giljemas. Jis nebuvo davęs 
Abraamui išsamių nurodymų, bet žydas mikliai išsisuko. 

— Panaudokite juos naujiems sandoriams, - atsakė. - O dėl ma- 
nęs nesirūpinkite. Aš neturiu nei vaikų, nei šeimos, ir ten, kur keliau- 
ju, man neprireiks pinigų. Kada nors, galbūt dar labai negreitai, aš 
juos atsiimsiu arba atsiųsiu ką nors jų atsiimti. O ligi tos dienos jums 
nereikėtų nerimauti. Aš pats jus susirasiu. Ar neprieštaraujate? 

— Kaip galėčiau prieštarauti? - pasakė Arnau. Giljemas atsidu- 
so. - Jei tokia jūsų valia, tebūnie taip. 

Jie sudarė sandorį, ir Abraamas Levis pakilo. 

— Turiu atsisveikinti su keliais draugais iš žydų kvartalo, - pridū- 
rė, pasakęs sudie. 

— Ašjus palydėsiu, — tarė Giljemas, laukdamas Arnau pritarimo, 
ir šis linktelėjo. 

Iš kontoros jiedu patraukė pas raštininką, ir jo akivaizdoje Abra- 
amas Levis surašė pakvitavimą ką tik patikėto Arnau Estanjolio 
kontorai indėlio sumai ir atsisakė Arnau naudai bet kokių palūkanų, 
kurias galėtų duoti minimasis indėlis, kad ir kokios jos būtų. Gil- 
jemas grįžo į kontorą su užantyje paslėptu dokumentu. Tereiks tik 
palaukti, galvojo žingsniuodamas per Barseloną. Oficialiai pinigai 
priklausė žydui — tai liudijo Arnau apskaitos knygos, bet kadangi 
žydas buvo surašęs pakvitavimą, atsisakydamas jų Arnau naudai, 
niekas neturėjo teisės jų pareikalauti. O Arnau priklausančio trijų 
ketvirčių pelno, gauto iš to kapitalo, bus iki valiai, kad jis susikrautų 
dar didesnius turtus. 

Tą naktį, kai Arnau miegojo, Giljemas nulipo žemyn į kontorą. 
Jis buvo aptikęs sienoje išklibusį akmenį. Įvyniojo dokumentą į tvir- 
tą gelumbę, kad nesudrėktų, paslėpė po akmeniu ir įspraudė šį kaip 
galima tvirčiau. Kurią nors dieną jis paprašys vieno iš Švč. Mergelės 
Marijos bažnyčios mūrininkų jį sutvirtinti. Arnau turtas bus sau- 
gomas čia, kol jis galės prisipažinti, iš kur šie pinigai. Tereikės tik 
palaukti. 

„Ilgai palaukti“, - teko pridurti Giljemui vieną dieną, kai jiedu, 
pirma užėję į Jūros konsulatą sutvarkyti kelių reikalų, vaikštinėjo 

paplūdimiu. Į Barseloną ir toliau buvo gabenami vergai; gyvos pre- 
kės, kurias valtininkai plukdė į krantą pakrautas į laivelius. Vyrus ir 
jaunas merginas, tinkamas darbui, taip pat moteris su vaikais, kurių 
verksmas privertė abu vyrus nusukti akis į šalį. 

— Gerai paklausyk, Giljemai. Niekada, kad ir kaip blogai mums 
būtų, - tarė jam Arnau, — kad ir kokius nepriteklius patirtume, nega- 
bensime vergų. Jau verčiau neteksiu galvos nuo miesto teisėjo rankos. 

Paskui jie matė, kaip galera nusiiria palikdama Barselonos uostą. 

— Kodėl ji išplaukia? — nejučia paklausė Arnau. - Jeigu jau at- 
plaukė, kodėl nepaima prekių kelionei atgalios? 

Giljemas pasisuko į jį, beveik nepastebimai purtydamas galvą. 

— Ji sugrįš, - tvirtai pasakė. - Išplaukia tik į atvirus vandenis... 
paimti prekių, — pridūrė trūkčiojančiu balsu. 

Arnau kelias akimirkas patylėjo žvelgdamas į tolstančią galerą. 

— Kiek jų miršta? - galiausiai paklausė. 

— Perdėm daug, - atsakė jam mauras, prisimindamas panašų laivą. 

— Niekada, Giljemai! Įsidėmėk, niekada! 


“ Barselona 
Jūros Švč. Mergelės Marijos aikštė 


1354 metų sausis 


urgi kitur, jei ne priešais Mergelės Marijos bažnyčią“, — 

mąstė Arnau, stebėdamas pro vieną iš savo namo lan- 
1) gų visą Barseloną, susirinkusią ir besigrūdančią aikštėje, 
aplinkinėse gatvelėse, ant pastolių ir net pačioje bažnyčioje, įsmei- 
gusią akis į karaliaus įsakymu pastatytą pakylą. Petras III pasirinko 
ne Blato aikštę, ne katedrą, biržą ar puikią laivų statyklą, kurią pats 
statydino, ne. Jis pasirinko Švč. Mergelės Marijos bažnyčią, liaudies 
bažnyčią, kylančią vieningomis jos žmonių pastangomis. 

— Visoje Katalonijoje nerasi vietos, kuri geriau išreikštų Barse- 
lonos gyventojų dvasią, — tarė Arnau Giljemui tą rytą, jiems bežiū- 
rint, kaip darbininkai stato pakylą. — Ir karalius tai supranta. Todėl 
ją ir pasirinko. 

Arnau nukrėtė šaltis, ir jis nusipurtė. Kadaise apie šią bažnyčią 
sukosi visas jo gyvenimas! 

— Mums tai nepigiai atsieis, — tik burbtelėjo mauras. 

Arnau pasisuko į jį, jau norėdamas paprieštarauti, bet Giljemas 
neatitraukė akių nuo pakylos ir Arnau nutarė nieko nebepridurti. 

Nuo to laiko, kai jiedu įsteigė keitimo kontorą, buvo prabėgę 
penkeri metai. Arnau ėjo trisdešimt ketvirtuosius ir buvo laimin- 
gas... Ir turtingas, labai turtingas. Jis gyveno asketiškai, bet jo aps- 
kaitos knygos liudijo apie nemenką turtą. | 

— Eime pusryčiauti, - paragino jis Giljemą, uždėdamas jam ant 
peties ranką. 

Apačioje, virtuvėje, jų laukė Donaja su mergaite, padedančia jai 
dengti stalą. 

Vergė teberuošė pusryčius, bet jiedu pamačiusi Mara pribėgo 
prie jų. 

— Visi šneka, kad atvyksta karalius! —- sušuko. - Ar eisim jo pa- 
žiūrėti? Ar atvyks jo riteriai? 

— Jis atvyksta prašyti dar daugiau pinigų, - paaiškino mauras 
mergaitei. 

— Giljemai! - sušuko Arnau, matydamas sumišusį Maros veidą. 

— Tai tiesa, — pasiteisino mauras. 

— Ne. Netiesa, Mara, - tarė jai Arnau, ir mergaitė apdovanojo jį 
šypsena. - Karalius atvyksta prašyti mūsų paramos Sardinijai užka- 
riauti. 

— Prašyti pinigų? — paklausė mergaitė, pamerkusi akį Giljemui. 
šypsojosi. Kaip ta maža mergytė išaugusi! Ji jau buvo beveik mergina, 
graži, protinga ir tokia žavinga, kad galėtų apkerėti bet ką. 

— Prašyti pinigų? — pakartojo mergina, nutraukdama jo mintis. 

— Visi karai kainuoja! — teko pripažinti Arnau. 

— Ai! — aiktelėjo Giljemas, skėsteldamas rankomis. 

Donaja ėmė dėti valgio į jų dubenis. 

— Kodėl nepasakai jai, - kalbėjo toliau Arnau, Donajai baigus 
juos aptarnauti, - kad iš tiesų karas mums ne nuostolingas, o nau- 
dingas. 

Mara, išplėtusi akis, pasisuko į Giljemą. 

Giljemas sutriko. 

— Jau treji metai, kai mokame ypatingus mokesčius, — tarė jis, 
nesiteikdamas pritarti Arnau, - treji karo metai, kai teikiame para- 
mą barseloniečiams. 

Mara nusišypsojo nepraverdama lūpų ir vėl pasisuko į Arnau. 

— Teisybė, —- pripažino Arnau. — Lygiai prieš trejus metus mes, 
katalonai, pasirašėme su Venecija ir Bizantija sutartį pradėti karą 
su Genuja. Mūsų siekis buvo užkariauti Korsiką ir Sardiniją, kurios 
pagal Agnanio sutartį turėjo tapti katalonų lenais, tačiau liko genu- 
jiečių valdžioje. Šešiasdešimt aštuonios ginkluotos galeros! - Arnau 
pakėlė balsą. — Šešiasdešimt aštuonios ginkluotos galeros, dvide- 

su šešiasdešimt penkiomis genujiečių galeromis. 

— Ir kuo tai baigėsi? — paklausė Mara, Arnau staiga nutilus. 

— Nelaimėjo niekas. Mūsų admirolas Ponsas de Santa Pau žuvo 
mūšyje ir atgalios grįžo tik dvidešimt trys katalonų galeros. O kas 
buvo paskui, Giljemai? — Vergas papurtė galvą. - Papasakok, Gilje- 
mai, — paragino Arnau. 

Giljemas atsiduso. 

— Bizantiečiai mus išdavė, - prakalbo jis, - ir mainais už taiką 
pasirašė su Genuja sutartį, kuria suteikė jai išimtinę teisę prekiauti 
su Bizantija. 

— O kas dar? - spyrėsi Arnau. 

— Mes praradome vieną svarbiausių Viduržemio jūros kelių. 

— Praradome pinigus? 

— Taip. 

Mara klausėsi pokalbio, žvilgčiodama tai į vieną, tai į kitą. Net ir 
Donaja prie židinio darė tą patį. 

— Daug pinigų? 

— Taip. 

— Daugiau, nei paskui davėme karaliui? 

— Taip. 

— Tik jeigu Viduržemio jūra priklausys mums, galėsime ramiai 
prekiauti. 

— O bizantiečiai? 

— Kitais metais karalius subūrė penkiasdešimties galerų laivyną, 
jo vadu paskyrė Bernatą de Kabrerą ir Sardinijoje nugalėjo genujie- 
čius. Mūsų admirolas trisdešimt tris galeras paėmė, o kitas penkias 
nuskandino. Aštuoni tūkstančiai genujiečių žuvo ir dar trys tūks- 
tančiai du šimtai buvo paimti į nelaisvę, bet gyvybės neteko tik ke- 
turiasdešimt katalonų! Bizantiečiai, - pasakojo jis toliau įsmeigęs 
žvilgsnį į Maros akis, blizgančias iš smalsumo, - bizantiečiai atitaisė 
klaidą ir atvėrė mūsų prekybos laivams savo uostus. 

— Visus tuos trejus metus mokėjome ypatingus mokesčius ir te- 
bemokame iki šiol, - pridūrė Giljemas. 

— Bet jeigu karalius jau valdo Sardiniją, o mes prekiaujame su Bi- 
zantija, tai ko šįkart monarchas atvyksta prašyti? - paklausė Mara. 

— Salos didikai, vadovaujami tokio teisėjo de Arborėjos, su gin- 
klu sukilo prieš karalių Petrą III, ir šiam reikia paramos sukilimui 
numalšinti. 

— Karalius, — įsiterpė Giljemas, — turėtų pasitenkinti atvertais 
prekybos keliais ir mūsų mokamais mokesčiais. Sardinija — atšiauri 
ir gūdi žemė. Mes niekada jos neužvaldysime. 

Karalius priešais žmones stojo be didelių iškilmių. Neaukšto sto- 
žvilgančio raudono šilko rūbais, kurie tviskėjo žiemos saulėje kaip 
ir juos puošiantys brangakmeniai. Ta proga karalius nepamiršo nei 
aukso karūnos, nei, žinoma, nediduko durklo, kurį visada nešiojo 
prie diržo. Didikų ir dvariškių palyda, neatsilikdama nuo valdovo, 
irgi vilkėjo prabangiais apdarais. 

Karalius prakalbo liaudžiai, ir ši įsiaudrino. Kada karalius buvo 
kreipęsis į paprastus miestiečius, kad išdėstytų jiems savo ketini- 
mus? Jis kalbėjo apie Kataloniją, jos žemes ir interesus. Kalbėjo apie 
de Arborėjos išdavystę Sardinijoje, ir žmonės, iškėlę rankas, ėmė 
šauktis keršto. Monarchas priešais Švč. Mergelės Marijos bažnyčią 
toliau kurstė aistras ir galiausiai paprašė jam reikalingos pagalbos; 
žmonės jau buvo pasiruošę atiduoti ir savo vaikus, jei tik jis būtų 
paprašęs. 

Prie paramos prisidėjo visi barseloniečiai; Arnau sumokėjo 
sumą, privalomą jam kaip miesto pinigų keitėjui, ir karalius su savo 
vadovaujama dešimties laivų flotile išplaukė į Sardiniją. 

Kariuomenei palikus Barseloną, miesto gyvenimas grįžo į savo 
vėžes ir Arnau vėl atsidėjo darbui kontoroje, Marai, Švč. Mergelės 
Marijos bažnyčiai ir tiems, kurie kreipdavosi į jį pagalbos, prašyda- 
mi paskolos. 

Giljemui teko įprasti prie jo būdo, kuris labai skyrėsi nuo jam 
pažįstamų keitėjų ir pirklių, taip pat nuo Asdajaus Kresko būdo. Iš 
pradžių jis priešinosi ir atvirai tai rodydavo Arnau kaskart, kai tik 
jis atverdavo skrynelę ir duodavo pinigų kokiam nors iš daugybės 
darbininkų, kuriems jų reikėjo. 

— Arjie neatsiskaito? Ar jie jų negrąžina? — paklausė jo Arnau. 

— Tai paskolos be palūkanų, — pareiškė Giljemas. - Tie pinigai 
turėtų duoti pelno. 

— Kiek kartų man sakei, kad mums derėtų nusipirkti rūmus, kad 
derėtų gyventi geriau? Kiek visa tai kainuotų, Giljemai? Puikiai ži- 
nai, kad kur kas daugiau nei paskolos tiems žmonėms. 

Ir Giljemui tekdavo nutilti, nes tai buvo tiesa. Arnau gyveno 
kukliai, savo name Kanvis Nouso ir Kanvis Velso gatvių kampe. Jei 
kam ir negailėjo pinigų, tai Maros mokslams. Mergina vaikščiojo į 
vieno jo draugo pirklio namus, kur ateidavo mokytojai, ir, žinoma, 
į Švč. Mergelės Marijos bažnyčią. Neilgai trukus į Arnau finansinės 
paramos kreipėsi parapijos statybos darbų kolegija. 

— Aš jau turiu koplyčią, - atsakė jiems Arnau, kai kolegija jam 
pasiūlė paaukoti pinigų vienai iš Švč. Mergelės Marijos bažnyčios 
šoninių koplyčių. - Taip, - pridūrė matydamas viso būrio nuosta- 
bą, — tai Švenčiausiojo koplyčia, bastaišų koplyčia, ir ji visada bus 
mano. Kad ir kaip ten būtų... - tarė atidarydamas skrynelę. - Kiek 
jums reikia? 

Kiek jums reikia? Kiek nori? Kiek būtų gana? Ar šitiek pakaks? 
Giljemas turėjo priprasti prie šių klausimų ir pamažu atlyžo maty- 
damas, kaip žmonės su juo sveikinasi, jam šypsosi ir dėkoja kas- 
kart, jam vaikščiojant paplūdimiu ar Krantinės kvartalu. „Galbūt 
Arnau ir teisus“, - ėmė galvoti. Jis aukojosi dėl kitų, bet argi nesi- 
aukojo taip pat dėl jo ir trijų jam nepažįstamų žydų vaikų, kuriuos 
miestiečiai būtų užmėtę akmenimis? Jei ne tas jo polinkis auko- 
tis, tikriausiai ir jis, ir Rachelė, ir Josefas būtų nebegyvi. Kodėl jis 
praturtėjęs turėjo pasikeisti? Ir Giljemas, kaip ir Arnau, pradėjo 
šypsotis sutiktiems žmonėms ir sveikintis su nepažįstamaisiais, 
užleidžiančiais jam kelią. 

Šiaip ar taip, kai kurie sprendimai, kuriuos jis buvo priėmęs per 
tuos metus, neturėjo nieko bendra su tokiomis Arnau nuostatomis. 
Nieko keista, kad jis atsisakydavo imtis užsakytinių sandorių ar 
mokėti frachtus, jei tai būdavo susiję su vergų prekyba, bet kodėl, 
klausė savęs Giljemas, jis kartais atsisakydavo sudaryti sandorius, 
neturinčius nieko bendra su vergais? 

Pirmuosius kartus Arnau pasiteisino dėl tokių sprendimų, nesi- 
leisdamas į ilgus ginčus. 

— Man tai neparanku. 

— Man prie širdies. 

— Man tai įtartina. 

Galiausiai mauras prarado kantrybę. 

— Tai puikus sandoris, Arnau, — pasakė jam, pirkliams išeinant iš 
kontoros. — Kodėl? Kartais tu atsisakai sandorių, kurie galėtų būti 
labai pelningi. Nesuprantu. Žinoma, ne aš... 

— O kas, jei ne tu? — pertraukė jį Arnau neatsisukdamas, abiem 
sėdint savo vietose prie stalo. - Apgailestauju. Bėda ta.... - Gilje- 
mas palaukė, kol jis apsispręs. - Supranti, aš niekada nesiimsiu to- 
kio sandorio, kuriame dalyvautų Grau Puigas. Mano vardas niekada 
nebus siejamas su jo vardu. 

Arnau žvelgė priešais save, kažkur už namo sienos. 

— Kada nors man papasakosi? 

— Kodėl gi ne? — sumurmėjo jis, pasisukdamas į Giljemą. Ir viską 
išklojo. 


Giljemas pažinojo Grau Puigą, nes šis buvo turėjęs reikalų su Asda- 
jumi Kresku. Mauras svarstė, kodėl, jei jau Arnau nenori turėti rei- 
kalų su baronu, šis vis dėlto pats peršasi su juo sudaryti sandorius. 
Galbūt priešiški jausmai, kad ir ką jam buvo papasakojęs Arnau, ne- 
buvo abipusiai? 

— Kodėl? — paklausė jis vieną dieną Asdajaus Kresko, glaustai iš- 
dėstęs jam Arnau istoriją, neabejodamas, kad ji liks paslaptyje. 

— Todėl, kad mažai kas nori turėti reikalų su Grau Puigu. Jau 
kuris laikas, kai aš irgi to vengiu, ir aš, ir daugelis kitų. Tai žmo- 
gus, apsėstas troškimo būti ten, kur jam nederėtų pagal prigimtį. 
Kol buvo paprastas amatininkas, buvo patikimas žmogus. O dabar... 
dabar jo siekiai kitokie, ir jis net nenutuokia, kur įsivėlė vesdamas 
didikę. - Asdajus papurtė galvą. —- Kad būtų kilmingas, žmogus toks 
turi gimti, aukšta kilmė turi būti įaugusi jam į kraują. Nemanyk, kad 
ją aukštinu ar ginu, bet tik tie kilmingieji, kuriems ji įaugusi į krau- 
ją, gali visada tokie išlikti ir sykiu pažaboti savo beatodairiškus už- 
mojus. Negana to, jeigu jų verslas ir žlunga, kas gi išdrįstų pasakyti 
bent žodį prieš kokį nors katalonų baroną? Jie išdidūs, išpuikę, gimę 
įsakinėti ir būti viršesni už kitus, net bankrutavę. O Grau Puigas gali 
išlikti kilmingas tik per pinigus. Jis labai daug išleido dukters Mar- 

garitos kraičiui ir atsidūrė ant bankroto slenksčio. Visa Barselona 
tai žino! Už akių žmonės iš jo juokiasi, ir jo žmona tai supranta. Ko 
gi paprastam amatininkui gyventi Montkados gatvės rūmuose? Ir 
juo labiau juokiasi kiti, juo labiau jie trokšta parodyti savo valdžią 
švaistydami pinigus. Kas būtų Grau Puigas be pinigų? 

— Tu nori pasakyti...? | 

— Nieko nenoriu pasakyti, bet aš su juo daugiau neturėsiu rei- 
kalų. Šiuo požiūriu, nors ir dėl kitokių priežasčių, tavo šeimininkas 
teisus. 

Nuo tos dienos Giljemas gaudydavo kiekvieną pokalbį, kuriame 
buvo minimas Grau Puigaš. Ir biržoje, ir Jūros konsulate, sudari- 
nėjant sandorius, perkant ir parduodant prekes, aptariant prekybos 
padėtį, apie baroną buvo kalbama daug, pernelyg daug. 

— Jo sūnus Dženisas Puigas... — tarė jis vieną dieną Arnau, jiems 
išėjus iš biržos ir žvelgiant į jūrą, ramią, tylią ir taikią kaip niekad. 
Arnau, išgirdęs šį vardą, pasisuko į jį. - Dženisas Puigas paprašė pi- 
gios paskolos, kad galėtų sekti paskui Maljorkos karalių. - Jam su- 
blizgo akys? Giljemas įdėmiai žvelgė į Arnau. Jis jam nieko neatsakė, 
bet ar jam sublizgo akys? — Pasakoti toliau? 

Arnau tylėjo, bet paskui palinksėjo galvą. Jo akys buvo primerk- 
tos, o lūpos sučiauptos. Ir jis dar ilgokai linksėjo. 

— Ar leisi man priimti sprendimus, kokius laikysiu tinkamais? — 
paklausė galiausiai Giljemas. 

— Ne leisiu. Aš šito meldžiu tavęs, Giljemai, šito meldžiu. 

Giljemas ėmė patyliukais naudotis savo žiniomis ir plačiais ry- 
šiais, kuriuos buvo užmezgęs per ilgus metus sudarinėdamas sando- 
rius. Tai, kad Grau sūnui, riteriui donui Dženisui, teko prašyti pigios 
paskolos, kurios buvo duodamos tik kilmingiesiems, reiškė, kad jo 
tėvas jau nebegali dengti jam karo išlaidų. Pigių paskolų, mąstė Gil- 
jemas, palūkanos nemažos; tai buvo vienintelės paskolos, kai krikš- 
čionims nebuvo draudžiama imti palūkanų. Ar tėvas būtų leidęs sū- 
nui mokėti palūkanas, jei jam pačiam netrūktų pinigų? O Izabelė? 
Ta ragana, sugriovusi Arnau ir jo tėvo gyvenimą, privertusi Arnau 
klauptis ant kelių, kaip ji galėjo su tuo sutikti? 

Giljemas mėtė savo tinklus kelis mėnesius: šnekėjosi su drau- 
gais, su tais, kurie jam buvo skolingi už paslaugas, ir siuntė laiškus 

visiems savo tarpininkams: kokia Grau Puigo, katalonų barono ir 
pirklio, padėtis? Ką jie žino apie jį, jo verslą, pinigus... ar jis išgali 
atsiskaityti? 

Baigiantis laivybos metui ir laivams jau grįžtant į Barselonos uos- 
tą, Giljemas pradėjo gauti atsakymus į laiškus. Neįkainojamos žinios! 
Vieną vakarą, uždarius kontorą, Giljemas liko sėdėti prie stalo. 

— Turiu darbo, - tarė jis Arnau. 

— Kokio darbo? 

— Papasakosiu rytoj. 

Kitą rytą prieš pusryčius abu sėdo prie stalo, ir jis papasakojo: 

— Grau Puigo reikalai labai prasti. - Ar Arnau akys vėl subliz- 
go? — Visi keitėjai ir pirkliai, su kuriais tik kalbėjau, tikino: jo turtai 
išgaravo. 

— Galbūt tai tik piktos paskalos? — pertraukė jį Arnau. 

— Palauk. Imk. - Giljemas padavė jam tarpininkų atsakymus. — 
Štai įrodymas. Grau Puigas - lombardų rankose. 

Arnau pagalvojo apie lombardus: keitėjus ir pirklius, didelių 
Florencijos ir Pizos prekybos namų atstovus, uždarą, savo intere- 
sus ginančią sąjungą, kurios nariai sudarinėjo sandorius tarpusavy- 
je arba su centrinėmis kontoromis. Jie siekė perimti visą prekybą 
prabangiais audiniais: vilna, šilku ir brokatu, Florencijos tafta, Pizos 
tiuliu ir daugybe kitų prekių. Lombardai nepadėdavo niekam ir jei 
įsileisdavo ką nors į savo rinką ar verslą, tai tik dėl vienintelės prie- 
žasties — kad nebūtų išvaryti iš Katalonijos. Priklausyti nuo jų buvo 
blogas ženklas. Jis pavartė dokumentus ir padėjo ant stalo. 

— Ką siūlai? 

— O ko tu norėtum? 

— Juk žinai: jo bankroto! 

— Kalbama, kad Grau jau nusenęs ir kad jo verslą valdo sūnūs ir 
žmona. Tik pamanyk! Visi jų turtai kybo ant plauko. Jei kuris nors 
sandoris žlugtų, viskas subyrėtų ir jis negalėtų įvykdyti savo įsiparei- 
gojimų. Jie netektų visko. 

— Nupirk jų skolas. - Arnau kalbėjo šaltai, nesujudėjo nė vienas 
jo veido raumenėlis. - Ir padaryk tai patyliukais. Aš noriu tapti jų 
kreditoriumi, bet kad niekas nesužinotų. Sužlugdyk kurį nors iš jų 
sandorių... Ne, ne vieną, - pasitaisė, - visus! — suriko ir taip smarkiai 

trenkė kumščiu į stalą, kad net sudrebėjo apskaitos knygos. — Visus, 
kiek tik galėsi, - pridūrė tyliai. - Kad jis nuo manęs neišsisuktų. 


Barselonos uostas 
1355 metų rugsėjo 20 diena 


Karalius Petras III, su savo vadovaujama flotile užkariavęs Sardiniją, 
pergalingai parplaukė į Barseloną. Visa Barselona susirinko jo sutik- 
ti. Miniai karštai džiūgaujant jis išlipo į krantą mediniu tiltu, nuties- 
tu įjūrą prieš Framenorso vienuolyną. Paskui jį į miestą, pasipuošu- 
sį pergalės prieš sardinus šventei, išsilaipino didikai ir kariai. 

Arnau su Giljemu uždarė kontorą ir nuėjo sutikti laivyno. Pas- 
kui su Mara ir kitais miestiečiais dalyvavo šventiniuose renginiuose, 
miesto surengtuose karaliaus garbei; juokėsi, dainavo ir šoko, klau- 
sėsi pasakojimų, valgė saldumynus, o kai saulė ėmė leistis ir rugsėjo 
vakaras vėsti, grįžo namo. 

— Donaja! - sušuko Mara, Arnau atidarius duris. 

Mergina įžengė į namus, džiaugdamasi švente, ir toliau visu bal- 
su šaukė Donają, bet priėjusi virtuvės slenkstį staiga stabtelėjo. Ar- 
nau su Giljemu susižvalgė. Kas yra? Ar kas nors atsitiko vergei? 

Pribėgo prie jos. 

— Kas...? — jau klausė Arnau per Maros petį. 

— Nemanau, kad tokie riksmai pats gražiausias būdas sutikti se- 
niai matytą giminaitį, Arnau, - pasigirdo kažkur girdėtas vyriškas 
balsas. 

Arnau jau buvo pradėjęs trauktis nuo Maros, bet tebelaikė ranką 
jai ant peties. 

— Žoanai! - po kelių akimirkų sušuko atsitokėjęs. 

Mara matė, kaip Arnau išskėstomis rankomis ir kažką veblen- 
damas eina prie ją išgąsdinusios juodos figūros. Giljemas apkabino 
mergaitę, stovinčią prie durų staktos. 

— Tai jo brolis, - sušnabždėjo jai. 

Donaja slėpėsi virtuvės kampe. 

— Dieve mano! - sušuko Arnau, apkabindamas Žoaną. - Dieve 
mano! Dieve mano! Dieve! - toliau kartojo vis jį aukštai kilnodamas. 


362 


Žoanas šypsodamasis išsilaisvino iš Arnau glėbio. 

— Perplėši mane pusiau. 

Bet Arnau jo nesiklausė. 

— Kodėl nepranešei? — paklausė šįkart suimdamas jau už pečių. — 
Pasirodyk. Tu pasikeitei! - Trylika metų, jau norėjo sakyti Žoanas, 
bet Arnau jam neleido. - Kiek laiko tu Barselonoje? 

— Atvykau... 

Arnau sulig kiekvienu klausimu papurtydavo brolį. 

— Grįžai ir pasiliksi? Pasakyk, kad pasiliksi. Būk geras! 

Giljemas su Mara nesusilaikė nenusišypsoję. Vienuolis pamatė 
juos besišypsančius. 

— Gana! - sušuko, per žingsnį atsitraukdamas nuo Arnau. - 
Gana. Tu mane pribaigsi. 

Arnau ta proga nužvelgė jį. Iš Žoano, kadaise palikusio Barselo- 
ną, buvo likusios tik akys, gyvos ir spindinčios. Šiaip jis buvo prapli- 
kęs, liesas ir išsekęs... o juodas abitas, karantis ant pečių, teikė jam 
dar daugiau niūrumo. Jis buvo trejais metais jaunesnis, bet atrodė 
gerokai vyresnis. 

— Tu badmiriavai? Jei tau neužtekdavo mano siunčiamų pi- 
nigų... 

— Užtekdavo, - pertraukė jį Žoanas, - per akis. Tavo pinigai pra- 
vertė... mano dvasios penui. Knygos labai brangios, Arnau. 

— Reikėjo paprašyti daugiau. 

Žoanas mostelėjo ranka ir atsisėdo prie stalo, veidu į Giljemą ir 
Marą. 

— Na, gerai, supažindink mane su savo įdukra. Kaip matau, nuo 
to laiko, kai gavau paskutinį tavo laišką, ji ūgtelėjo. 

Arnau davė ženklą Marai, ir ji priėjo prie Žoano. Mergaitė nulei- 
do akis, sugluminta rūstumo, kurį buvo galima įžvelgti dvasininko 
akyse. Kai vienuolis baigė ją apžiūrinėti, Arnau supažindino jį su 
Giljemu. 

— Čia Giljemas, - tarė Arnau. - Jau daug tau rašiau apie jį savo 
laiškuose. 

— Taip. —- Žoanas nesiteikė paduoti rankos, ir Giljemas atitraukė 
savąją, kurią buvo ištiesęs. - Ar atlieki savo krikščioniškąsias prie- 
dermes? — paklausė jo. 

— Taip... 

— Broli Žoanai, - pridūrė Žoanas. 

— Broli Žoanai, — pakartojo Giljemas. 

— Čia Donaja, - paskubomis įsiterpė Arnau. 

Žoanas linktelėjo į ją net nežvilgtelėjęs. 

— Taigi, - tarė kreipdamasis į Marą ir žvilgsniu liepdamas jai sės- 
tis, - tu Ramono duktė, teisybė? Tavo tėvas buvo puikus žmogus, 
darbštus ir dievobaimingas krikščionis, kaip ir visi bastaišai. - Žo- 
anas žvelgė į Arnau. - Aš daug meldžiausi už jį, kai Arnau parašė 
man, kad jis mirė. Kiek tau metų, mergyt? 

Arnau liepė Donajai patiekti vakarienę ir sėdo prie stalo. Tada 
pastebėjo, kad Giljemas tebestovi nuošaliau, lyg nedrįsdamas atsi- 
sėsti naujojo svečio akivaizdoje. 

- Sėskis, Giljemai, - paprašė. - Mano stalas - tai tavo stalas. 

Žoano veidas nepersimainė. 

Vakarieniavo jie tylėdami. Mara buvo neįprastai tyli, lyg ką tik 
atvykusio svečio draugija būtų nuslopinusi visą jos spontaniškumą. 
Žoanas taip pat valgė santūriai. 

— Papasakok man, Žoanai, - paprašė Arnau, jiems baigus valgy- 
ti. - Ką tau teko patirti? Kada pargrįžai? 

— Grįžau sykiu su karaliumi. Įlipęs į laivą, plaukiantį į Sardiniją, 
sužinojau apie pergalę ir iš ten parplaukiau į Barseloną. 

— Tu buvai susitikęs su karaliumi? 

— Jis manęs nepriėmė. 

Mara paprašė, kad jai būtų leista išeiti. Giljemas padarė tą patį. 
Abu atsisveikino su broliu Žoanu. Brolių pokalbis užtruko iki ryto; 
prie saldaus vyno butelio jiedu susigrąžino laiką, prarastą per tuos 
trylika išsiskyrimo metų. 


enorėdamas drumsti Arnau šeimos ramybės, Žoanas nu- 

sprendė persikraustyti į Šv. Kotrynos vienuolyną. 

— Mano vieta ten, — tarė jis broliui, - bet aš kasdien jus 
lankysiu. 

Arnau, kuriam nepraslydo pro akis, kad per vakarykštę vakarie- 
nę ir jo įdukra, ir Giljemas šiek tiek varžėsi, neįkalbinėjo jo ilgiau, 
nei buvo privalu. 

— Žinai, ko jis manęs klausė? — vidudienį, papietavus, kai visi kilo 
nuo stalo, sušnabždėjo jis Giljemui. Giljemas atkišo ausį. - Kaip mes 
rengiamės ištekinti Marą? 

Giljemas, nepakeitęs pozos, pažvelgė į mergaitę, padedančią Do- 
najai nukraustyti stalą. Ištekinti? Bet juk ji dar tik... ji jau moteris! 
Giljemas pasisuko į Arnau. Nė vienas iš jų dar niekada nežvelgė į ją 
taip kaip dabar. 

— Kur dingo mūsų mergaitė? — sušnabždėjo Arnau savo draugui. 

Jie vėl pažvelgė į Marą: grakščią, gražią, ramią ir pasitikinčią 
savimi. 

Nurinkdama dubenis, Mara irgi valandžiukę žvelgė į juos. 

Jos kūnas jau buvo tapęs gosliu moters kūnu; aiškiai buvo matyti 
jo formos, o po marškiniais pūpsojo krūtys. Jai buvo keturiolika. 

Mara vėl pažvelgė į jiedu ir pastebėjo jų susižavėjusius veidus. 
Šįkart ji nenusišypsojo; lyg ir nuraudo, bet tik kelias akimirkas. 

— Kojudu žiūrite? — išrėžė. —- Ar daugiau neturit ką veikti? — rim- 
tai pridūrė stovėdama priešais. 

— Jos kraitis bus kaip princesės, - tarė Arnau Giljemui jau kon- 
toroje. - Pinigai, apdarai, namas... ne, rūmai! — Jis ūmai pasisuko į 
savo draugą. - Kas girdėti apie Puigus? 

— Ji paliks mus, - sumurmėjo šis, lyg būtų neišgirdęs Arnau 
klausimo. 

Abu patylėjo. 

— Ji pagimdys mums vaikaičių, - galiausiai ištarė Arnau. 

— Nepuoselėk tuščių vilčių. Ji pagimdys vaikų savo vyrui. Be to, 
mes, vergai, neturime vaikų, juo labiau vaikaičių. 

— Kiek kartų aš siūliausi tau suteikti laisvę? 

— O kur aš dėčiausi tapęs laisvas? Man gerai ir taip. Bet Mara... 
kažkieno žmona? Bala žino kodėl, bet, patikėk, aš jau imu nekęsti 
jos vyro, kad ir kas jis būtų. 

— Aš irgi, - sumurmėjo Arnau. 

Jie susižvalgė, nusišypsojo ir pratrūko juoktis. 

— Taip man ir neatsakei, - tarė Arnau, jiems surimtėjus. - Kas 
girdėti apie Puigus? Aš noriu tuos rūmus padovanoti Marai. 

— Aš išsiunčiau į Pizą nurodymus Filipui Tešiui. Jeigu kas pasau- 
lyje ir gali padaryti tai, ko siekiame, tai tik jis. 

— Ir ką jam parašei? 

— Kad jei prireiks, nusamdytų korsarus, bet kad Puigų užsakyti- 
nės prekės nepasiektų Barselonos, kaip ir tos, kurios išplaukė svetur. 
Kad pavogtų, sudegintų jo prekes ar darytų, ką nori, bet šios neturi 
pasiekti kelionės tikslo. 

— Arjis tau atsakė? 

— Filipas? Jis neatsakys. Neatsakys raštu ir niekam nepatikės šios 
užduoties. Jei kas sužinotų... Reikia palaukti laivybos meto pabaigos. 
Jau liko mažiau nei mėnuo. Jei iki to laiko Puigo užsakytinės prekės 
neparplauks, Puigai neįvykdys įsipareigojimų ir bankrutuos. 

— Mes nupirkom jų skolas? 

— Tu didžiausias Grau Puigo kreditorius. 

— Jiems, matyt, labai sunku, - sumurmėjo sau Arnau. 

— Tu jų nematei? — Arnau ūmai pasisuko į Giljemą. - Jau kuris 
laikas stoviniuoja paplūdimy. Anksčiau ten būdavo tik baronienė su 

vienu iš savo sūnų; dabar prie jų prisidėjo ir Dženisas, grįžęs iš Sar- 
dinijos. Valandų valandas žiūri į tolį, tikėdamiesi išvysti kokį stie- 
bą... o kai išvysta ir į uostą atplaukia ne jų lauktas laivas, baronienė 
keikia jūrą. Maniau, žinai... 

— Ne, nežinojau. — Arnau kelias akimirkas tylėjo. —- Pranešk, kai į 
uostą atplauks kuris nors iš mūsų laivų. 


— Sykiu atplaukia keli skirtingi laivai, — tarė jam vieną rytą Giljemas, 
grįžęs iš konsulato. 

— Jie ten? 

— O kaipgi kitaip? Baronienė taip arti kranto, kad bangos laižo jai 
batelius... - Giljemas staiga nutilo. - Atleisk man... aš nenorėjau... 

Arnau nusišypsojo. 

— Neimk į galvą, - nuramino. 

Arnau užlipo į savo kambarį ir lėtai persirengė šventadieniais rū- 
bais. Galiausiai Giljemas įkalbėjo jį tokius įsigyti. 

— Toks garbus asmuo kaip tu, - kartą jam pasakė, — negali rody- 
tis biržoje ar konsulate prastai apsirengęs. Taip liepia karalius ir net 
jūsų šventieji, kaip antai šventasis Vincentas... 

Arnau jį nutildė, bet nusileido. Jis apsivilko baltą Mecheleno ge- 
lumbės liemenę, apsiūtą oda, ilgą švarką iš raudono Damasko šilko, 
juodas kojines iki kelių ir juodus šilkinius batus. Švarką susijuosė 
plačiu diržu, išsiuvinėtu aukso ir sidabro siūlais ir perlais. Arnau 
baigė puoštis, apsisiautęs nuostabią, parūpintą Giljemo, juodą man- 
tiją, apsiūtą šermuonėlių kailiais ir siuvinėtą auksu ir brangakme- 
niais, — ji atkeliavo iš krašto už Dakijos. 

Giljemas, pamatęs jį einantį per kontorą, išreiškė pritarimą. 
Mara jau ketino kažką sakyti, bet staiga nutilo. Pamatė, kad Arnau 
išeina pro duris; nubėgo prie jų ir jau iš gatvės žvelgė, kaip jis eina 
į paplūdimį su apsiaustu, besiplaikstančiu vėjyje, pučiančiame nuo 
jūros į bažnyčią, gaubiamas brangakmenių tviskesio. 

— Kur Arnau eina? - paklausė ji Giljemo, grįžusi į kontorą ir atsi- 
sėdusi ant vienos lankytojams skirtos kėdės priešais jį. 

— Atsiimti skolos. 

— Matyt, ji labai svarbi. 

— Labai, Mara. - Giljemas sučiaupė lūpas. - Bet jis atsiims tik 
pirmąją įmoką. 

Mara ėmė be jokio tikslo tarškinti dramblio kaulo skaitytuvais. 
Kiek kartų ji, slapta iškišusi galvą iš virtuvės, stebėjo, kaip Arnau 
jais skaičiuoja? Rimtas, susikaupęs jis sklaidydavo rutuliukus ir ra- 
šydavo apskaitos knygose. Marai per nugarą perbėgo šiurpas ir ji 
nusipurtė. 

— Kas tau? — pasiteiravo Giljemas. 

— Nieko... nieko. 

Ir kodėl gi nepapasakojus jam? Giljemas suprastų, tarė sau mer- 
gaitė. Be Donajos, kuri, atėjus jai į virtuvę šnipinėti Arnau, kaskart 
slėpdavo šypseną, apie tai niekas nežinojo. Visos merginos, atei- 
nančios į pirklio Eskaleso namus, kalbėdavo apie tą patį. Kai ku- 
rios iš jų net buvo susižadėjusios ir vis liaupsindavo savo būsimus 
vyrus. Mara klausydavosi jų ir išsisukinėdavo nuo jai užduodamų 
klausimų. Kaip ji galėjo pasakoti joms apie Arnau? O jei jis būtų 
sužinojęs? Arnau buvo trisdešimt penkeri, o jai tik keturiolika. Bet 
viena mergina buvo susižiedavusi ir su vyresniu vyru! Jai norėjosi 
kam nors pasipasakoti. Jos draugės šnekėdavo apie savo išrinktųjų 
pinigus, laikyseną, patrauklumą, vyriškumą ar dosnumą, o Arnau 
pranoko juos visus! Argi bastaišai, kuriuos Mara sutikdavo paplū- 
dimyje, nesakydavo, kad Arnau buvo vienas narsiausių karaliaus 
Petro III kariuomenės karių? Mara skrynios dugne buvo radusi se- 
nuosius Arnau ginklus, arbaletą ir durklą, ir likusi viena pasiimdavo 
juos ir glostydavo įsivaizduodama jį priešų apsuptyje besikaunantį 
taip, kaip jai buvo pasakoję bastaišai. 


Giljemas įdėmiai pažvelgė į merginą. Mara buvo uždėjusi piršto ga- 
liuką ant vieno iš dramblio kaulo skaitytuvų rutuliukų. Buvo tyli, 
žvelgė kažkur į tolį. Pinigai? Jų jai netrūko. Visa Barselona tai žinojo. 
O gerumo... 

— Ar tikrai nieko? — vėl paklausė priversdamas ją krūptelti. 

Mara nuraudo. Donaja sakydavo, kad jos mintis galėtų perskaity- 
ti bet kas, kad Arnau vardas įrašytas jos lūpose, akyse, visame veide. 
O jeigu Giljemas jas perskaitė? 

— Nieko... — pakartojo. — Tikrai. 

Giljemas pasklaidė skaitytuvus, ir Mara jam nusišypsojo... liūd- 
nai? Kas dedasi mergaitės mintyse? Galbūt brolis Žoanas teisus: jai 
jau metas tekėti, ji jau moteris, priversta gyventi po vienu stogu su 
dviem vyrais... 

Mara atitraukė pirštą nuo skaitytuvų. 

— Giljemai? 

— Ką? 

Ji tylėjo. 

— Ne, nieko, - galiausiai atsakė keldamasi. 

Giljemas žvilgsniu nulydėjo ją, nueinančią nuo stalo; jam buvo 
apmaudu, bet, ko gero, vienuolis buvo teisus. 


Jis prisiartino prie jų. Pasiekė krantą, kol į uostą įplaukė laivai, trys 
galeros ir vienas banginių medžiotojų laivas. Šis priklausė jam. Iza- 
belė, apsirengusi juodai, viena ranka prilaikydama skrybėlę, ir jos 
posūniai Žosepas ir Dženisas šalia, visi trys nugara į jį, žvelgė į at- 
plaukiančius laivus. „Jie neatplukdys jums paguodos“, — pagalvojo 
Arnau. 

Bastaišai, valtininkai ir pirkliai, pamatę praeinant Arnau šventi- 
niais drabužiais, nuščiuvo. 

„Pažiūrėk į mane, ragana! —- Arnau stabtelėjo per kelis žingsnius 
nuo kranto ir palūkėjo. - Pažiūrėk į mane! Kai paskutinį kartą Žiū- 
rėjai... —- Baronienė lėtai atsisuko; jai pavymui atsisuko ir jos sūnūs. 
Arnau giliai įkvėpė. - Kai paskutinį kartą žiūrėjai, man virš galvos 
kabojo mano tėvo kūnas. 

Bastaišai ir valtininkai ėmė šnabždėtis tarpusavyje. 

— Ko nors pageidauji, Arnau? — paklausė jo vienas iš seniūnų. 

Arnau papurtė galvą, neatitraukdamas žvilgsnio nuo moters 
akių. Vyrai pasitraukė į šalį, ir jis atsidūrė tiesiai prieš baronienę ir 
savo pusbrolius. 

Vėl giliai įkvėpė. Įsmeigė akis į Izabelę, bet tik kelioms akimir- 
koms; paskui nužvelgė savo pusbrolius, dirstelėjo į laivus ir nusi- 
šypsojo. 

Moteris, suspaudusi lūpas, pasisuko į jūrą, ten, kur akimis rodė 
Arnau. O kai vėl atsigręžė, pamatė jį jau nutolstantį; jo mantijos 
brangakmeniai žvilgėjo. 


Žoanas ir toliau spyrėsi ištekinti Marą ir siūlė įvairius jaunikius; jam 
buvo nesunku jų surasti. Vos tik prakalbus apie Maros kraičio dydį, 
pirkliai ir didikai suklusdavo, bet... kaip apie tai pasakyti mergaitei? 
Žoanas siūlėsi pats tai padaryti, bet kai Arnau apie tai užsiminė Gil- 
jemui, mauras griežtai pasipriešino. 

— Tai turi padaryti tu, - tarė. - O ne vienuolis, kurį ji menkai 
tepažįsta. 

Po tokių Giljemo žodžių Arnau sekiodavo Marą žvilgsniu, kad ir 
kur ji būdavo. Ar jis ją pažinojo? Jie metų metus gyveno kartu, bet 
iš tikrųjų ja rūpinosi Giljemas. O jis pats tik džiaugėsi jos draugija, 
juoku ir pokštais. Jiedu niekada nebuvo kalbėję jokia rimta tema. Ir 
dabar, kaskart, kai jau ketindavo prieiti prie mergaitės ir paprašyti, 
kad palydėtų jį į paplūdimį arba — kodėl gi ne? — į Švč. Mergelės Ma- 
rijos bažnyčią, kaskart, kai jau ketindavo jai pasakyti, kad jie turintys 
pasikalbėti rimta tema, susidurdavo su nepažįstama moterimi... ir 
dvejodavo tol, kol ji pastebėdavo Arnau į ją žiūrint ir nusišypsodavo. 
Kur dingo ta mergaitė, kuri supdavosi jam ant pečių? 

— Nenoriu tekėti nė už vieno iš jų, - atsakė ji jiems. 

Arnau su Giljemu susižvalgė. Prieš kurį laiką Arnau galiausiai 
kreipėsi pagalbos į jį. 

— Tu turi man padėti, - paprašė. 

Prakalbus apie santuoką, Maros akys nušvito; jiedu sėdėjo už 
kontoros stalo, o ji priešais, lyg per derybas dėl kokio nors prekybi- 
nio sandorio. Bet paskui tik purtė galvą, jiems vardijant visus penkis 
jaunikius, pasiūlytus brolio Žoano. 

— Bet, mergyte, - įsiterpė Giljemas, — tau reikia kurį nors išsi- 
rinkti. Bet kuri mergina didžiuotųsi mūsų minėtais vardais. 

Mara vėl papurtė galvą. 

— Man jie nepatinka. 

— Bet turime ką nors daryti, - vėl ištarė Giljemas, kreipdamasis 
į Arnau. 

Arnau pažvelgė į merginą. Ji buvo bepravirkstanti. Slėpė veidą, 
bet ją išdavė virpanti apatinė lūpa ir neramus kvėpavimas. Kodėl 
mergina nusimena, kai jai peršami tokie vyrai? Tyla užsitęsė. Galop 
Mara beveik nepastebimai pakėlusi akis pažvelgė į Arnau. Kam ją 
kankinti? 

— Mes toliau ieškosime tau jaunikio, kol surasime tokį, kuris tau 
bus prie širdies, — atsakė jai Giljemas. - Sutarta, Mara? 

Mergina palinksėjo galvą, pakilo ir išėjo palikusi abu vyrus. 

Arnau atsiduso. 

— O aš maniau, kaip sunku bus jai tai pasakyti! 

Giljemas neatsakė. Jis vis dar buvo įsmeigęs akis į virtuvės duris, už 
kurių dingo Mara. Kas jai? Ką slepia jo mergaitė? Ji nusišypsojo išgirdu- 
si žodį „santuoka“, pažvelgė į jį kibirkščiuojančiomis akimis, o paskui... 

— Įdomu, ką pasakys Žoanas, tai sužinojęs, — pridūrė Arnau. 

Giljemas jau pasisuko į Arnau, bet laiku susitvardė. Koks skirtu- 
mas, ką pagalvos vienuolis? 

— Tavo tiesa. Geriau ieškokime toliau. 


Arnau atsigręžė į Žoaną. 

— Meldžiu tavęs, - tarė jam, — dabar ne metas. 

Jis atėjo į Švč. Mergelės Marijos bažnyčią ieškodamas nusira- 
minimo. Žinios nebuvo džiuginančios, ir čia, šalia jo Mergelės, kur 
jį supo nerimstantis statybų šurmulys ir darbininkų šypsenos, jam 
buvo gera. Bet Žoanas jį susirado ir svilte prisvilo. Mara tą, Mara 
aną. Šiaip ar taip, tai ne jo reikalas! 

— Bet kodėl ji priešinasi santuokai? — neatlyžo Žoanas. 

— Dabar ne metas, Žoanai, - pakartojo Arnau. 

— Kodėl? 

— Todėl, kad mums ką tik paskelbtas dar vienas karas. - Vie- 
nuolis krūptelėjo. - Nežinojai? Kastilijos karalius Petras Žiaurusis 
mums ką tik paskelbė karą. 

— Kodėl? 

Arnau papurtė galvą. 

— Jis jau seniai norėjo tai padaryti, — piktai pratarė, sumostaga- 
vęs rankomis. — Dingstimi tapo tai, kad mūsų admirolas Franseskas 

de Pereljosas sulaikė prie Sanlukaro krantų du genujiečių laivus, 
gabenančius aliejų. Kastilietis pareikalavo juos grąžinti, o kadangi 
admirolas nepaisė reikalavimo, paskelbė karą. Tai baisus žmogus, — 
sumurmėjo Arnau. - Girdėjau, kad nusipelnė tokio vardo: jis pagie- 
žingas ir kerštingas. Ar supranti, ką tai reiškia, Žoanai? Dabar mes 
tuo pat metu kariausime ir su Genuja, ir su Kastilija. Manai, dabar 
metas kvaršinti man galvą dėl mergaitės? — Žoanas sutriko. Jie buvo 
tiesiai po trečiojo centrinės navos skliauto spynos akmeniu, apsupti 
pastolių, nuo kurių kilo nerviūros. - Prisimeni? - paklausė Arnau, 
rodydamas į spynos akmenį. Žoanas pakėlė akis, jis prisiminė. Kai 
akimirkas luktelėjęs, pridūrė: - Katalonija neatsilaikys. Mes tebere- 
miame žygį prieš Sardiniją, o jau laukia kitas. 

— Maniau, kad jūs, pirkliai, užkariavimų šalininkai. 

— Kastilija mums uždarys visus prekybos kelius. Reikalai liūdni, 
Žoanai. Giljemas buvo teisus. — Vienuolis, išgirdęs mauro vardą, 
susiraukė. — Vos tik spėjome užkariauti Sardiniją, vos tik karalius 
paliko salą, ėmė maištauti korsikiečiai. Mes kariaujame su dviem 
valstybėmis, ir visi karaliaus ištekliai išseko. Net miesto tarėjai, re- 
gis, išsikraustė iš proto! 

Jie patraukė prie didžiojo altoriaus. 

— Ką nori tuo pasakyti? 

— Noriu pasakyti, kad iždas neatlaikys. Karalius tęsia savo di- 
džiąsias statybas: karališkoji laivų statykla, naujoji siena... 

— Bet jos reikalingos, — pareiškė Žoanas, pertraukdamas brolį. 

— Statykla galbūt, bet naujoji siena po maro neteko reikšmės. 
Barselonai nereikia plėsti tos sienos. 

— Ir ką? 

— Taigi karalius ir toliau tuština savo iždą. Prie sienos staty- 
bų įsakė prisidėti visiems aplinkiniams kaimams, jei kartais jiems 
prireiktų jų kaip apsaugos. Be to, dėl statybų sumanė naują rin- 
kliavą: kiekvieno palikimo keturiasdešimtoji dalis turi būti skirta 
sienoms plėsti. O jei kalbėtume apie statyklą, tai visuose konsu- 
latuose surenkamos pabaudos skiriamos jai statyti. O dabar dar 
naujas karas. 

— Barselona turtinga. 

— Jau nebe, Žoanai, čia ir yra esmė. Karalius miestui suteikė 
privilegijų mainais už tai, kad šis jį rems, ir tarėjai jau nebepajėgia 
padengti visų išlaidų. Padidino mokesčius už mėsą ir vyną. Ar ži- 
nai, kokią dalį miesto iždo sudaro šie mokesčiai? —- Žoanas papurtė 
galvą. - Jie dengia pusę visų miesto išlaidų ir dabar jie dar pakelti. 
Miesto skolos mus visus pražudys, Žoanai. 

Abu susimąstė stovėdami priešais didįjį altorių. 

— Okas girdėti apie Marą? - toliau spyrėsi Žoanas, jiems nutarus 
išeiti iš bažnyčios. 

— Ji pasielgs taip, kaip norės, Žoanai, kaip norės. 

— Bet... 

— Nepriešgyniauk. Aš taip nusprendžiau. 


— Pabelsk, — paprašė Arnau. 

Giljemas pastukseno belstuku į medinius vartus. Bilsmas nu- 
griaudėjo tuščioje gatvėje. Niekas neatidarė. 

— Pabelsk dar. 

Giljemas vėl pabeldė į vartus, kartą, du... septynis, aštuonis kar- 
tus; sulig devintuoju vartuose atsivėrė langelis. 

— Kas nutiko? — pasigirdo klausimas, pasirodžius akims. - Ko 
keliat tokį triukšmą? Kas jūs? 

Mara, įsikibusi į Arnau ranką, juto, kaip ši įsitempia. 

— Atidaryk! — paliepė Arnau. 

— O kas prašo? 

— Arnau Estanjolis, —- rūsčiai atsakė Giljemas, — šių rūmų ir vis- 
ko, kas juose yra, savininkas, net ir tavo, jei esi vergas. 

„Arnau Estanjolis, šių rūmų savininkas..“ Arnau ausyse skambė- 
jo Giljemo žodžiai. Kiek laiko praėjo? Dvidešimt metų? Dvidešimt 
dveji? Akys anapus langelio dvejojo. 

— Atidaryk! — vėl įsakmiai suriko Giljemas. 

Arnau pakėlė akis į dangų, pagalvojęs apie savo tėvą. 

— Kas...? — jau klausė mergina. 

— Nieko, nieko, - atsakė šypsodamasis Arnau, ir kaip tik tuo 
metu ėmė vertis durelės vartuose, skirtos žmonėms įeiti. 

Giljemas pasiūlė jam žengti vidun. 

— Vartus, Giljemai. Tegu plačiai atlapoja vartus. 

Giljemas įėjo pro dureles, ir Arnau su Mara girdėjo jį kiemelyje 
dalijant nurodymus. 

„Ar tu mane matai, tėve? Pameni? Čia ji tau įteikė maišelį su pini- 
gais, kurie tave pražudė. Ką tu tąkart galėjai padaryti?“ Jis prisiminė 
maištą Blato aikštėje; žmonių riksmus, tėvo riksmus, visi reikalavo 
grūdų. Arnau pajuto gerklėje stringantį gumulą. Vartai plačiai atsi- 
vėrė, ir Arnau įžengė pro juos. 

Kiemelyje buvo keli vergai. Arnau iš dešinės kilo laiptai į kilmin- 
pamatė už langų judant šešėlius. Priešais juos buvo arklidės su sto- 
vinčiais prie vartų arklininkais. Dieve mano! Arnau kūnu nubėgo 
šiurpulys, ir jis atsišliejo į Marą. Mergina vis dar žvelgė į viršų. 

— Imk, - tarė Giljemas Arnau, duodamas pergamento ritinį. 

Arnau nepaėmė. Žinojo, kas tai. Kai Giljemas vakar jį įteikė, min- 
tinai išmoko turinį. Tai buvo Grau Puigo turto, vietininko priteisto 
jam už skolas, aprašas: rūmai, vergai... - Arnau veltui ieškojo tarp jų 
Estranjos vardo, jo ten nebuvo, - šioks toks nekilnojamasis turtas 
už Barselonos ribų, taip pat kuklus namukas Navarklese - jį Arnau 
nusprendė palikti jiems. Šiek tiek brangenybių, dvi poros žirgų su 
visais pakinktais, apdarai, puodai ir indai, kilimai ir baldai — viskas, 
kas buvo rūmuose, buvo surašyta tame pergamento ritinyje, kurį 
Arnau aną vakarą skaitė ir skaitė. 
grįstą kiemą... iki pat laiptų papėdės. 

— Lipam? - paklausė Giljemas. 

— Lipam. Nuvesk mane pas savo poną... pas Grau Puigą, - pasi- 
taisė kreipdamasis į vieną vergą. 

Jie perėjo per rūmus; Mara su Giljemu viską apžiūrinėjo, Arnau 
žvelgė priešais save. Vergas juos nuvedė prie didžiosios menės. 

— Pranešk apie mane, - tarė Arnau Giljemui dar neatidarius durų. 

— Arnau Estanjolis! - sušuko jo draugas atidarydamas duris. 

Arnau neprisiminė, kaip atrodo didžioji rūmų menė. Net ne- 


ir dabar. Izabelė sėdėjo krėsle prie lango; jai iš šonų stovėjo Žosepas 

ir Dženisas. Pirmasis, kaip ir jo sesuo Margarita, buvo susituokęs. 
Dženisas tebebuvo nevedęs. 

Arnau apsidairė ieškodamas jų giminių. Jų nebuvo. Kitame krės- 
le jis pamatė Grau Puigą, seną, besiseilėjantį. Izabelė žvelgė į jį žai- 
žaruojančiomis akimis. 

Arnau atsistojo menės viduryje, prie valgomojo stalo iš brangios 
medienos, dukart ilgesnio už jo kontoros stalą. Mara su Giljemu 
liko stovėti už jo. Prie menės durų susibūrė vergai. 

Arnau kalbėjo garsiai, kad balsas aidėtų visoje menėje. 

— Giljemai, šie bateliai - mano, - tarė rodydamas į Izabelės ko- 
jas. — Tegu nusiauna. 

— Klausau, šeimininke. 

Mara ūmai atsisuko į maurą. Šeimininke? Ji žinojo, kas yra Gilje- 
mas, bet niekada anksčiau negirdėjo jo šitaip kreipiantis į Arnau. 

Giljemas mostu pakvietė du vergus, žiūrinčius pro duris, ir visi 
trys nužingsniavo prie Izabelės. Baronienė ir toliau laikėsi išdidžiai 
ir karingai žvelgė į Arnau. 

Vienas iš vergų atsiklaupė, bet jam nespėjus Izabelės nuauti ji 
pati nusiavė batelius ir sviedė juos ant žemės, nė akimirką nenuleis- 
dama akių nuo Arnau. 

— Surink visus batus, kuriuos tik rasi šiuose namuose, ir užkurk 
kieme laužą jiems sudeginti, — tarė Arnau. 

— Klausau, šeimininke, - vėl atsakė Giljemas. 

Baronienė toliau išdidžiai žvelgė į jį. 

— Šiuos krėslus, - Arnau parodė į tuos, kuriuose sėdėjo Puigai, — 
išnešk. 

— Klausau, šeimininke. 

Sūnus pakėlė Grau. Baronienė atsistojo, vergams dar nespėjus 
paimti ir išnešti jos krėslo kartu su kitais, net ir tais, kurie stovėjo 
kampuose. 

Ji ir toliau žvelgė į Arnau. 

— Šie drabužiai mano. 

Ji drebėjo? 

— Juk neketini...? —- pratarė Dženisas Puigas, atsitiesdamas, bet 
vis dar laikydamas tėvą glėbyje. 

— Ši suknelė mano, - pakartojo Arnau, jį pertraukdamas ir nenu- 
leisdamas akių nuo Izabelės. 

Ji drebėjo? 

— Mama, - įsiterpė Žosepas, — nueik persirengti. 

Ji drebėjo. 

— Giljemai! - sušuko Arnau. 

— Mama, meldžiamoji. 

Giljemas priėjo prie baronienės. 

Ji drebėjo! 

— Mamai! 

— O kuo nori, kad apsivilkčiau? — sušuko Izabelė savo posūniui. 

Izabelė vėl pasisuko į Arnau, visa drebėdama. Giljemas irgi pažvel- 
gė į jį. „Ar tu tikrai nori, kad nuvilkčiau jai suknelę?“- klausė jo akys. 

Arnau suraukė kaktą, ir pamažu, labai pamažu Izabelė, verkda- 
ma iš įniršio, nudelbė akis į grindis. 

Arnau davė Giljemui ženklą ir kelias akimirkas palūkėjo, kol visa 
didžioji rūmų menė suaidėjo nuo Izabelės kūkčiojimo. 

— Jau Šįvakar, — galop tarė jis Giljemui, —- šie namai turi būti tuš- 
ti. —- Pasakyk jiems, kad gali grįžti į Navarklesą, ten, iš kur niekada 
neturėjo išvažiuoti. — Žosepas ir Dženisas žvelgė į jį, Izabelė tebe- 
kūkčiojo. - Tos žemės man nerūpi. Atiduok jiems vergų drabužius, 
bet ne apavą. Visus batus sudegink. Viską išparduok ir užrakink 
šiuos namus. 

Arnau atsigręžė ir staiga pamatė Maros veidą. Buvo visai ją pamir- 
šęs. Merginos veidas buvo išraudęs. Jis paėmė jai už parankės ir išėjo. 
— Jau gali užsklęsti vartus, —- pasakė juos atidariusiam seniui. 

Jie tylėdami grįžo į kontorą, bet prieš einant į vidų Arnau stab- 
telėjo. 

— Gal pasivaikščiokim po paplūdimį? 

Mara sutiko. 

— Ar tu jau atsiėmei savo skolą? — paklausė jo, kai pasirodė jūra. 

Jie žingsniavo toliau. 

— Aš niekada jos neatsiimsiu, Mara, — po kiek laiko išgirdo jį su- 
murmant mergina, - niekada. 


Barselona 
1359 metų birželio 9 diena 


rnau dirbo kontoroje. Buvo pats laivybos meto įkarštis. 
Verslas ėjo kaip sviestu pateptas, ir Arnau buvo tapęs vie- 


nu pirmųjų miesto turtuolių. Jie tebegyveno nedidukame 
name Kanvis Velso ir Kanvis Nouso gatvių kampe kartu su Mara 
ir Donaja. Arnau neklausė Giljemo patarimo persikraustyti į Puigų 
rūmus, kurie jau ketverius metus stovėjo užrakinti. O Mara buvo 
tokia pat užsispyrusi kaip Arnau ir nesutiko tekėti. 

— Kodėl tu nori išsiskirti su manimi? — kartą paklausė jo pilno- 
mis ašarų akimis. 

— Aš... — užsikirto Arnau. — Aš nenoriu su tavimi skirtis! 

Ji toliau verkė ir įsikniaubė jam į petį. 

— Nenusimink, - tarė Arnau, glostydamas jai galvą, - aš niekada 
neversiu tavęs daryti, ko nenori. 

Ir Mara toliau gyveno su jais. 

Tą birželio devintąją suskambo varpas. Arnau atsitraukė nuo 
darbo. Iškart po pirmojo suskambo antras, o neilgai trukus ir dau- 
gybė kitų. 

— Via fora, - tarė Arnau. 

Jis išėjo į gatvę. Švč. Mergelės Marijos bažnyčios darbininkai 
strimgalviais leidosi nuo pastolių; mūrininkai ir akmenskaldžiai ėjo 
iš bažnyčios pro didįjį portalą, o žmonės bėgo per gatves su Via fora 
lūpose. 

Tą akimirką jis sutiko Giliemą, skubantį ir susijaudinusį. 

— Karas! — sušuko šis. 

— Šaukiamas miesto ostas, — pasakė Arnau. 

— Ne... ne. - Giljemas kiek patylėjo, kad atgautų kvapą. - Ne tik 
miesto ostas. Barselonos ir visų aplinkinių miestelių ir kaimų per 
dvi lygas nuo jos. Ne tik Barselonos. | 

Sant Boi ir Badalonos. Sant Andreu ir Sarijos, Provensanos, Sant 
Feliu, Sant Dženiso, Korneljos, Sant Žust Desverno, Sant Žoano 
Despi, Santso, Santa Kolomos, Esplugeso, Valvidreros, Sant Marčio, 
Sant Andrijos, Sant Džervasio, Sant Žoano d'Ortos... Varpai aidėjo 
visoje Barselonoje ir per dvi lygas už jos. 

— Karalius pasirėmė usatge princeps namgue, - aiškino toliau 
Giljemas. — Ne miestas. Karalius! Prasidėjo karas! Mus puola! Puola 
Kastilijos karalius Petras... 

— Barseloną? - pertraukė jį Arnau. 

— Taip. Barseloną. 

Abu bėgte įbėgo į namus. 

Kai jiedu išėjo iš namų, Arnau, jau apsirengęs ir apsiginklavęs 
kaip tada, kai tarnavo Eišimenui d'Esparsai, patraukė Jūros gatve į 
Blato aikštę; tačiau žmonės, šaukdami Via fora, užuot kilę gatve, 
leidosi žemyn. 

— Kas...? — jau ketino klausti Arnau, sugriebęs už rankos vienam 
iš dviejų ginkluotų vyrų, bėgančių gatve. 

— Į paplūdimį! - sušuko vyras, išsivaduodamas iš jo rankos. — 
Į paplūdimį! 

— Puola iš jūros? — paklausė Arnau su Giljemu vienas kito. 

Abu įsiliejo į minią, bėgančią į paplūdimį. 

Jiems atbėgus barseloniečiai jau būriavosi įsmeigę akis į tolį, ap- 
siginklavę arbaletais, ausyse aidint varpams. Šūksniai Via fora! pa- 
mažu rimo ir miestiečiai galiausiai nuščiuvo. 

Giljemas prisidengė ranka akis nuo kaitrios liepos saulės ir ėmė 
skaičiuoti laivus: vienas, du, trys, keturi... 

Jūra buvo rami. 

— Mus sutriuškins, — išgirdo Arnau už nugaros. 

— Sulygins miestą su žeme. 

— Argi mes galim pasipriešinti visai kariuomenei? 

— Dvidešimt septyni, dvidešimt aštuoni... - toliau skaičiavo Gil- 
jemas. 

„Mus sulygins su žeme“, - pakartojo sau Arnau. Kiek kartų buvo 
kalbėjęs apie tai su pirkliais ir komersantais? Barselona nebuvo ap- 
saugota iš jūros pusės. Nuo Šv. Klaros iki Framenorso vienuolyno 
miestas buvo atviras jūrai, be jokių gynybinių įtvirtinimų! Jei koks 
nors laivynas atplauktų į uostą... 

— Trisdešimt devyni, keturiasdešimt. Keturiasdešimt laivų! - su- 
šuko Giljemas. 

Trisdešimt paprastų ir dešimt burinių galerų, visos ginkluotos. 
Toks buvo Petro Žiauriojo laivynas. Keturiasdešimt laivų su užgrū- 
dintais vyrais, patyrusiais kariais, prieš miestiečius, staiga tapusius 
kareiviais. Jeigu jiems pavyks išsilaipinti, jie kausis čia pat paplūdi- 
myje, miesto gatvėse. Arnau nukrėtė šiurpas pagalvojus apie mote- 
ris ir vaikus... apie Marą. Juos sutriuškins! Plėš namus. Prievartaus 
moteris. Mara! Vėl pagalvojęs apie ją, atsišliejo į Giljemą. Ji buvo 
jauna ir graži. Įsivaizdavo ją kastiliečių rankose, šaukiančią, maldau- 
jančią pagalbos... Kur tada bus jis? 

Į paplūdimį toliau plūdo žmonės. Atvyko ir pats karalius ir ėmė 
dalyti įsakymus kareiviams. 

— Karalius! - kažkas sušuko. 

„O ką karalius gali padaryti?“ — jau norėjo atrėžti Arnau. 

Tris mėnesius karalius buvo mieste ir rengė laivyną, turėjusį iš- 
plaukti ginti Maljorkos, kurią grasino pulsiąs Petras Žiaurusis. Bar- 
selonos uoste stovėjo tik dešimt galerų - kita laivyno dalis dar turė- 
jo atplaukti — ir susikauti pačiame uoste! 

Įsmeigęs akis į pamažu prie kranto artėjančias bures, Arnau pa- 
purtė galvą. Kastiliečiui pavyko juos apgauti. Prasidėjus karui trejus 
metus mūšius vis keitė paliaubos. Petras Žiaurusis pirma įsiveržė 
į Valensijos karalystę, o paskui į Aragono, ir ten užėmė Tarasoną, 
sukeldamas tiesioginę grėsmę Saragosai. Įsikišus Bažnyčiai, Taraso- 
na pasidavė kardinolui Pedrui de la Chugie, ir šis turėjo nuspręsti, 
katram iš karalių priklausys miestas. Taip pat buvo pasirašyta vienų 
metų paliaubų sutartis, tačiau joje nebuvo minimos Mursijos ir Va- 
lensijos karalysčių sienos. 

Per paliaubas Petras Ceremoningasis įkalbėjo savo netikrą brolį 
Feraną, tuometinį Kastilijos karaliaus sąjungininką, šį išduoti, ir tai 

padaręs princas įsiveržė į Mursijos karalystę ir nusiaubė ją iki pat 
Kartachenos. 

Tame pačiame paplūdimyje karalius Petras III įsakė parengti de- 
šimt galerų kautynėms, o Barselonos ir gretimų kaimų ir miestelių 
žmonėms, kurie taip pat ėmė rinktis į paplūdimį, lipti į laivus kartu 
su negausiu pulku jį atlydėjusių kareivių. Visi laivai, maži ir dideli, 
prekybos ir žvejybos, turėjo plaukti pasitikti kastiliečių laivyno. 

— Tai beprotybė, - tarė Giljemas, stebėdamas į laivus lipančius 
žmones. — Bet kuri iš tų galerų abordažu paims mūsų laivus ir per- 
skels kiekvieną pusiau. Bus daugybė aukų. 

Kastiliečių laivynui iki uosto dar buvo gerokas kelio galas. 

— Jie nieko nepagailės, - išgirdo Arnau už nugaros. - Mus su- 
triuškins. 

Petras Žiaurusis negalėjo būti gailestingas. Žiaurumu jis buvo 
pernelyg plačiai pagarsėjęs: nubaudė mirtimi savo pavainikius bro- 
lius — Frederiką Sevilijoje ir Chuaną Bilbao, o po metų ir visą tą lai- 
ką nelaisvėje laikytą savo tetą Leonorą. Ar buvo galima tikėtis gai- 
lestingumo iš karaliaus, išžudžiusio savo paties giminaičius? Petras 
Ceremoningasis nenubaudė mirtimi net Maljorkos karaliaus Jokū- 
bo, nepaisydamas daugybės šio išdavysčių ir pradėtų karų, kuriuose 
jiems teko kautis. 

— Būtų geriau sutelkti gynybą sausumoje, - sušuko jam į ausį 
Giljemas, — jūroje niekaip neapsiginsime. Kai tik kastiliečiai įveiks 
tasgues*, sulygins mus su žeme. 

Arnau sutiko. Kodėl karalius taip spiriasi ginti miestą jūroje? Gil- 
jemas teisus, kai tik jie įveiks seklumas... 

— Seklumos! — sušuko Arnau. - Koks mūsų laivas stovi uoste? 

— Ką tu sumanei? 

— Seklumos, Giljemai! Negi nesupranti? Koks laivas? 

— Tas banginių medžiotojų, - atsakė Giljemas, rodydamas į di- 
džiulį pilvotą laivą. 

— Eime. Negalima gaišti laiko. 

Arnau vėl leidosi bėgti prie jūros, įsimaišydamas į ten pat sku- 
bančią minią. Atsigręžė prašydamas Giljemo paspartinti žingsnį. 


* Seklumos. Vert. past. 

Krantas knibždėte knibždėjo kareivių ir barseloniečių: iki pusės 
įsibridę į vandenį, vieni ropštėsi į nedidelius žvejų laivelius, jau iš- 
plaukiančius į jūrą, kiti laukė, kol atplauks koks valtininkas ir nu- 
plukdys juos iki kurio nors iš didelių karo ar prekybos laivų, nulei- 
dusių inkarą uoste. 

Arnau pamatė atplaukiant vieną valtininką. 

— Eime! - sušuko Giljemui, puldamas į vandenį ir stengdamasis 
aplenkti visus skubančius prie laivelio. 

Kai iki jo nusigavo, laivelis buvo sausakimšas, bet valtininkas at- 
pažino Arnau, ir jiems atsirado vietos. 

— Nuplukdyk mane prie banginių medžiotojo laivo, - paliepė 
Arnau, kai vyriškis jau rengėsi duoti įsakymą plaukti. 

— Pirma į galeras. Toks karaliaus įsakymas. 

— Nuplukdyk mane prie banginių medžiotojų laivo! - paragino 
jį Arnau. Valtininkas pakreipė galvą. Žmonės laivelyje ėmė piktin- 
tis. — Tylos! - sušuko Arnau. - Tu pažįsti mane. Aš turiu pasiekti 
tą laivą. Nuo to priklauso Barselonos... ir tavo šeimos likimas. Visų 
jūsų šeimų likimas gali nuo to priklausyti! 

Valtininkas pažvelgė į didelį pilvotą laivą. Jis visai nedaug nu- 
kryptų nuo kelio. Kodėl gi ne? Kodėl Arnau Estanjolis turėtų jam 
meluoti? 

— Prie banginių medžiotojų laivo! —- paliepė dviem irklininkams. 

Arnau su Giljemu įsikibus į kopėčias, nuleistas locmano, valti- 
ninkas pasuko prie kitos galeros. 

— Prie irklų, - paliepė Arnau locmanui dar neįlipęs į denį. 

Žmogus mostelėjo irklininkams, ir šie bematant susėdo ant 
suolelių. 

— Ką darysime? - paklausė jis. 

— Prie seklumų, - atsakė Arnau. 

Giljemas palinksėjo galvą. 

— Tepadeda tau Alachas, tebūnie pašlovintas jo vardas. 

Tačiau Arnau ketinimus perprato tik Giljemas, o ne kariuomenė 
ir barseloniečiai. Kai jie pamatė banginių medžiotojų laivą be karei- 
vių, be ginkluotų vyrų išplaukiantį į atvirą jūrą, kažkas pasakė: 

— Nori išgelbėti savo laivą. 

— Žydas! — suriko kitas. 

— Išdavikas! 

Šias užgaules lydėjo daugelis kitų, ir netrukus visas paplūdimys 
kėlė balsą prieš Arnau. Ką Arnau Estanjolis sugalvojo? —- klausė vie- 
ni kitų bastaišai ir valtininkai, nenuleisdami akių nuo pilvoto laivo, 
lėtai šliuožiančio vandeniu, dirbant šimtinei irklų, vis smingančių į 
vandenį ir vėl kylančių. | 

Arnau su Giljemu atsistojo pirmagalyje ir nenuleisdami akių 
stebėjo grėsmingai besiartinantį kastiliečių laivyną, tačiau praplau- 
kiant pro katalonų galeras jiems teko slėptis nuo pasipylusios strėlių 
krušos. Kai strėlės jau nebegalėjo jų pasiekti, jie vėl atsistojo. 

— Mums pasiseks, - tarė'Arnau Giljemui. - Barselona negali pa- 
tekti į to piktadario rankas. 

Tasgues, lygiagreti su pakrante smėlio seklumų grandinė, sulai- 
kanti jūrų sroves, buvo vienintelis gamtos darinys, saugantis Barse- 
lonos uostą, bet kartu ir keliantis pavojų į uostą atplaukiantiems lai- 
vams. Pro jį buvo galima praplaukti tik vienoje vietoje - gana giliu 
natūraliu kanalu, o kitur laivai užplaukdavo ant seklumos. 

Arnau su Giljemu priartėjo prie seklumų, palikę už nugaros 
tūkstančius gerklių, iš kurių veržėsi patys nepadoriausi keiksmai. 
Katalonų riksmai užgožė net varpų skambėjimą. 

„Mums pasiseks“, - pakartojo Arnau, šįkart sau pačiam. Paskui 
liepė locmanui įsakyti irklininkams pakelti irklus. Kai šimtinė irklų 
pakibo virš borto ir laivas ėmė slinkti prie seklumų, užgauliojimai 
ir riksmai ėmė rimti, kol galiausiai paplūdimyje įsiviešpatavo tyla. 
Kastiliečių laivynas vis artėjo. Per varpų skambesį Arnau išgirdo, 
kaip laivo kilis slysta ant seklumos. 

— Turi pasisekti! — iškošė jis pro dantis. 

Giljemas sugriebė ir spustelėjo jam ranką. Tai buvo jo pirmas 
toks prisilietimas. 

Banginių medžiotojų laivas vis slydo, lėtai, labai lėtai. Arnau pa- 
žvelgė į locmaną. „Ar mes kanale?“ — antakių kilstelėjimu paklausė 
jo. Šis patvirtino; jau gavęs įsakymą nustoti irkluoti, jis perprato Ar- 
nau ketinimus. 

Juos jau perprato ir visa Barselona. 

— Dabar, - sušuko Arnau, - pasisukit! 

Locmanas davė įsakymą. Kairieji irklai paniro į vandenį, ir laivas 
ėmė suktis, kol laivagaliu ir pirmagaliu įsispraudė tarp kanalo šonų. 


382 


Laivas įsitvirtino. 

Giljemas stipriai suspaudė Arnau ranką. Abu susižvalgė, ir Ar- 
nau prisitraukęs jį apkabino, o tuo metu paplūdimys ir galeros aidė- 
jo nuo sveikinimo šūksnių. 

Vartai į Barselonos uostą buvo užtverti. 

Karalius, apsiginklavęs mūšiui, nuo kranto žvelgė į banginių me- 
džiotojų laivą, skersai stovintį tarp seklumų. Didikai ir riteriai tylė- 
dami stovėjo aplinkui karalių, stebintį šią sceną. 

— Į galeras! — pagaliau įsakė jis. 


Arnau banginių medžiotojų laivui užkirtus kelią per seklumas, 
Petras Žiaurusis sutelkė savo laivyną atviroje jūroje. Petras Cere- 
moningasis tą patį padarė šiapus seklumų, ir dar nesutemus abu 
laivynai — vienas karo, iš dvidešimties apsiginklavusių ir kovai pa- 
sirengusių laivų, o kitas — margas, tik iš dešimties galerų ir dešim- 
čių nedidelių prekybos ar žvejybos laivų, pilnų miestiečių, - stovė- 
jo vienas priešais kitą, išsirikiavę per visą uosto pajūrio ruožą, nuo 
Šv. Klaros iki Framenorso vienuolyno. Niekas negalėjo nei įplaukti į 
Barseloną, nei iš jos išplaukti. 

Tą dieną mūšio nebuvo. Penkios iš Petro III galerų išsidėstė prie 
Arnau laivo, ir naktį karaliaus kariuomenė, apšviesta ryškios mėne- 
sienos, sulipo į jį. 

— Regis, mūšis virs aplink mus, - tarė Giljemas Arnau, kai jie sė- 
dėjo denyje atsirėmę nugaromis į bortą, slėpdamiesi nuo kastiliečių 
arbaletininkų. 

— Mes tapome miesto siena, o visi mūšiai prasideda nuo sienų. 

Tą akimirką prie jų priėjo karaliaus kariuomenės karininkas. 

— Kuris išjūsų Arnau Estanjolis? — paklausė jis. Arnau atkreipė į save 
dėmesį kilstelėjęs ranką. — Karaliaus įsakymu jūs turite palikti laivą. 

— O mano vyrai? 

— Katorgininkai? - Arnau su Giljemu prieblandoje matė nuste- 
busį karininko veidą. Ar karaliui galėjo rūpėti šimtinė katorginin- 
kų? - Jų gali prireikti čia, - atkirto karininkas. 

— Jei jau taip, - tarė Arnau, — aš pasiliksiu. Čia mano laivas ir 
mano vyrai. 

Karininkas gūžtelėjo pečiais ir toliau rikiavo savo kareivius. 

— Norėtum išlipti? — paklausė Arnau Giljemo. 

— Ar aš nesu vienas iš tavo vyrų? 

— Nesi ir puikiai tai Žinai. - Abu kelias akimirkas patylėjo žvelg- 
dami į priešais slenkančius šešėlius ir klausydamiesi skubrių pozici- 
jas užimančių kareivių žingsnių ir pusbalsiu, beveik pašnabždomis 
karininkų duodamų įsakymų. — Juk tu jau seniai nebesi mano ver- 
gas, — pridūrė Arnau, — tau tereikia paprašyti išlaisvinamojo rašto, 
ir jį gausi. 

Keli kareiviai užėmė pozicijas šalia jų. 

— Eikite į triumą, kaip kiti, - sušnabždėjo vienas, norėdamas 
užimti jų vietą. 

— Šiame laive mes eisim ten, kur norėsim, - atkirto jam Arnau. 

Kareivis palinko prie jų. 

— Atleiskite, — atsiprašė. —- Mes visi dėkingi jums už tai, ką pa- 
darėte. 

Ir. susirado kitą vietą prie borto. 

— Kada tu nori tapti laisvas? — vėl paklausė Arnau. 

— Vargu ar mokėčiau toks būti. 

Abu nutilo. Kai visi kareiviai sulipo į laivą ir užėmė savo pozi- 
cijas, naktis ėmė slinkti labai lėtai. Arnau su Giljemu snūduriavo 
vyrams aplinkui kosint ir šnabždantis. 

Švintant Petras Žiaurusis įsakė pulti. Kastiliečių laivynas priar- 
tėjo prie seklumų, ir karaliaus kariuomenė ėmė šaudyti iš arbaletų 
ir laidyti akmenis iš nedidelių ant bortų įtaisytų katapultų. Katalonų 
laivynas darė tą patį anapus seklumų. Mūšis vyko per visą pajūrio 
ruožą, bet karščiausios kautynės užvirė prie Arnau laivo. Petras III 
turėjo neleisti kastiliečiams paimti laivo abordažu, ir kelios galeros, 
tarp jų ir karališkoji, išsirikiavo netoli jo. 

Daug vyrų žuvo nuo strėlių, paleistų ir iš vienos, ir iš kitos pu- 
sės. Arnau prisiminė, kaip švilpė arbaleto strėlės jam šaudant iš už 
akmenų priešais Beljagardos pilies sienas. 

Iš apmąstymų jį pažadino juokas. Kas galėjo juoktis vykstant 
mūšiui? Barselonai grėsė pavojus, krito žmonės. Kaip buvo galima 
juoktis? Arnau su Giljemu susižvalgė. Taip, tai buvo juokas. Kaskart 
vis garsesnis kvatojimas. Jie susirado saugią vietą, iš kurios galėtų 

stebėti mūšį. Daugelis antrojoje ir trečiojoje linijoje stovinčių ka- 
talonų laivų įgulų, kurių nepasiekė strėlės, tyčiojosi iš kastiliečių, 
šūkavo jiems ir juokėsi. 

Kastiliečiai iš savo laivų bandė atakuoti katapultomis, bet buvo 
tokie netaiklūs, kad akmenys vienas po kito krito į jūrą. Kai kurie 
krisdami sukeldavo purslų stulpus. Arnau su Giljemu žvelgė vienas 
į kitą ir šypsojosi. Vyrai iš laivų vėl tyčiojosi iš kastiliečių, ir Barselo- 
nos paplūdimys, pilnas kareiviais virtusių miestiečių, kvatojo jiems 
pavymui. 

Visą dieną katalonai šaipėsi iš kastiliečių artileristų, vis prašau- 
nančių pro šalį. 

— Nenorėčiau būti Petro Žiauriojo galeroje, - tarė Giljemas Arnau. 

— Kur jau ten, — atsakė tas juokdamasis, - baisu net pagalvoti, 
kas bus tiems netikėliams. 

Ši naktis nė kiek nepriminė vakarykštės. Arnau su Giljemu laive 
ėmėsi teikti pagalbą daugybei sužeistųjų: gydyti žaizdas ir laipinti į 
laivus, turinčius nuplukdyti juos į krantą. Banginių medžiotojų laivą 
kastiliečių strėlės pasiekdavo. Į jį įsilaipino naujas kareivių būrys, ir 
kai naktis jau beveik buvo praslinkusi, jie pabandė šiek tiek numigti 
prieš naują dieną. 

Pirmieji spinduliai vėl atvėrė katalonams gerkles, ir Barselonos 
uoste vėl griaudėjo riksmai, užgaulės ir juokas. 

Arnau strėlės buvo pasibaigusios, ir jiedu su Giljemu iš saugios 
vietos ėmė stebėti mūšį. 

— Žiūrėk, — tarė draugas, rodydamas į kastiliečių galeras, - jie 
priplaukia kur kas arčiau nei vakar. 

Tai buvo tiesa. Kastilijos karalius nusprendė kuo greičiau nutil- 
dyti katalonų patyčias ir plaukė tiesiai prie jų laivo. 

— Pasakyk jiems, kad baigtų juoktis, — tarė Giljemas, įsmeigęs 
akis į besiartinančias kastiliečių galeras. 

Petras III pasirengė ginti banginių medžiotojų laivą ir priartėjo 
prie jo tiek, kiek leido seklumos. Naujasis mūšis užvirė prie pat Gil- 
jemo su Arnau; jie beveik ranka galėjo paliesti karališkąją galerą ir 
aiškiai matė karalių bei jo riterius. 

Abi galeros pasisuko šonais, viena iš vienos, kita iš kitos seklumų 
pusės svaidė akmenis. Kastiliečiai šaudė iš pirmagalyje pritaisytų 

katapultų. Arnau su Giljemu atsigręžė į karališkąją galerą. Ji buvo 
nė kiek nenukentėjusi. Karalius su savo vyrais tebebuvo denyje, ir 
neatrodė, kad akmenys būtų kliudę laivą. 

— Ar tai bombarda? - paklausė Arnau, rodydamas pabūklą, prie 
kurio nužingsniavo Petras III. 

— Taip, - atsakė Giljemas. 

Jis matė, kaip ji buvo įkelta į galerą, kai karalius rengė savo laivy- 
ną, tikėdamasis, kad kastiliečiai puls Maljorką. 

— Bombarda laive? 

— Taip, — vėl atsakė Giljemas. 

— Ko gero, tai bus pirmasis kartas, kai galera apginkluojama 
bombarda, - tarė Arnau, atidžiai klausydamasis karaliaus įsakymų 
artileristams. — Niekada nesu to matęs... 

— Aš irgi. 

Jų pokalbį staiga nutraukė griausmas: iš bombardos išlėkė di- 
džiulis sviedinys. Abu pasisuko į kastiliečių galerą. 

— Puiku! — sušuko vienu balsu, sviediniui nuniokojus rangautą. 

Visi katalonų laivai sveikino šūvį. 

Karalius įsakė iš naujo užtaisyti bombardą. Nuostaba ir virstantis 
stiebas sutrukdė kastiliečiams atsakyti katapultų kruša. Kitas sviedi- 
nys pataikė į laivo pirmagalį ir sutrupino jį. 

Kastiliečiai ėmė tolti nuo seklumų. 

Nuolatinės patyčios ir karališkosios galeros bombarda privertė 
kastilietį apsigalvoti, ir po poros valandų jis įsakė savo laivynui nu- 
traukti apsiaustį ir pasukti į Ibisą. 


Arnau ir Giljemas kartu su būriu karaliaus karininkų iš denio stebė- 
jo, kaip tolsta kastiliečių laivynas. Miesto varpai vėl suskambo. 

— Dabar teks nutempti laivą nuo seklumos, - tarė Arnau. 

— Tučtuojau nutempsime, - pasigirdo balsas už nugaros. Arnau 
atsigręžė ir išvydo karininką, ką tik įlipusį į laivą. - Jo didenybė lau- 
kia jūsų karališkojoje galeroje. 

Per dvi ilgas naktis karalius turėjo laiko sužinoti, kas toks Arnau 
Estanjolis. „Jis turtingas, - sakė jam Barselonos tarėjai, - begal tur- 
tingas, jūsų didenybe“ Karalius linkčiojo, beveik nesiklausydamas, 

ką tarėjai kalba apie Arnau: jo gyvenimą tapus bastaišu, kovas tar- 
naujant Eišimeno d'Esparsos gvardijoje, atsidavimą Švenčiausiajai 
Mergelei. Tačiau išgirdęs, kad jis našlys, karalius išpūtė žvitrias aku- 
tes. „Iurtingas ir našlys, - pagalvojo monarchas, - jei mes išsikaps- 
tysime..“ 

— Arnau Estanjolis, — garsiai pristatė jį vienas iš karaliaus rūmi- 
ninkų. — Barselonos miestietis. 

Aplink karalių, sėdintį krėsle ant denio, stovėjo galybė didikų, 
riterių, patarėjų ir aukštų miesto asmenų, kurie atplaukė prie ka- 
rališkosios galeros išplaukus kastiliečių laivams. Giljemas liko prie 
borto, už nugarų tiems, kurie supo karalių ir Arnau. 

Arnau jau ketino priklaupti, bet karalius paliepė jam atsistoti. 

— Mes labai patenkinti jūsų poelgiu, - prabilo karalius. - Jūsų 
narsa ir išmintis lėmė mūsų pergalę šiame mūšyje. 

Karalius nutilo, ir Arnau dvejojo: kalbėti jam ar palaukti? Visi 
buvo įsmeigę į jį žvilgsnius. 

— Mes, - tarė monarchas, - atsidėkodami už tokį poelgį, norėtu- 
me suteikti jums malonę. 

O dabar? Ar jam derėtų ką nors atsakyti? Kokią malonę karalius 
galėtų jam suteikti? Jis jau turėjo viską, ko tik galima geisti... 

— Mes atiduosime jums į žmonas savo globotinę Eleonorą, ku- 
riai kraičio atiteks Granoljerso, Sant Visenso dels Ortso ir Kaldes de 
Montbujo baronystės. 

Susirinkusieji ėmė šnabždėtis tarpusavyje, kai kurie paplojo. Ati- 
duosime į žmonas? Atiduosime į žmonas? Jis pasakė „į žmonas“? 
Arnau atsigręžė ieškodamas Giljemo, bet jo nesimatė. Didikai ir ri- 
teriai šypsojosi jam. Jis pasakė „į žmonas“? 

— Jūs nesidžiaugiate, pone barone? - paklausė karalius, pamatęs, 
kad jis pasukęs galvą. 

Arnau atsigręžė į karalių. Pone barone? Atiduosime į žmonas? 
Bet ar jis to norėtų? Arnau tylint didikai ir riteriai nuščiuvo. Kara- 
lius vėrė jį žvilgsniu. Jis pasakė „Eleonorą“? Savo globotinę? Jis ne- 
galėjo... jam nederėjo paniekinti karaliaus! 

— Ne... tai yra džiaugiuosi, jūsų didenybe, - užsikirto jis. - Dėko- 
ju jums už malonę. 

— Tada tebūnie taip. 

Petras III pakilo, ir jo svita sustojo aplink jį ratu. Kai kurie, 
praeidami pro Arnau, plekšnojo jam per nugarą ir sveikino, bet 
sveikinimo žodžių jis nesuprato. Arnau liko vienas ten, kur ką tik 
buvo apsuptas žmonių. Jis pasisuko į Giljemą, vis dar atsišliejusį 
į bortą. 

Nežengdamas nė žingsnio, Arnau skėstelėjo rankomis, bet mau- 
ras jam atsakė, gestais rodydamas į karalių ir jo svitą, ir Arnau kaip- 
mat nuleido rankas. 


Parplaukęs į krantą, Arnau buvo sutiktas kaip karalius. Visas mies- 
tas supuolė prie jo, ir jis keliavo iš rankų į rankas, nuo vienų prie 
kitų, visi jį sveikino, tapšnojo per nugarą ir spaudė ranką. Visi no- 
rėjo prieiti prie miesto išgelbėtojo, bet Arnau nieko nepažino ir 
negirdėjo. Dabar, kai jam taip gerai sekėsi, kai jis buvo laimingas, 
karalius nusprendė jį apvesdinti. Barseloniečiai, grūsdamiesi prie 
jo, palydėjo jį nuo paplūdimio iki keitimo kontoros ir jam įžengus 
į vidų liko susibūrę priešais duris, skanduodami jo vardą ir be pa- 
liovos šūkaudami. 

Vos tik jis įėjo, Mara puolė jam į glėbį. Giljemas jau buvo grįžęs ir 
sėdėjo ant kėdės; jis nieko nepasakojo. Žoanas, irgi atėjęs į kontorą, 

Mara nustebo, kai Arnau, galbūt šiurkščiau, nei norėjo, išsivada- 
vo iš jos glėbio. Žoanas jau ketino jį pasveikinti, bet Arnau nekreipė 
dėmesio ir į jį. Galiausiai jis sudribo ant kėdės greta Giljemo. Kiti 
žvelgė į jį, nieko nedrįsdami sakyti. 

— Kas nutiko? — galiausiai išdrįso paklausti Žoanas. 

— Mane apvesdins! — sušuko Arnau, iškeldamas rankas virš gal- 
vos. - Karalius nusprendė padaryti mane baronu ir apvesdinti su 
savo globotine. Štai kokią malonę jis man suteikė už tai, kad padėjau 
išgelbėti sostinę! Sugalvojo apvesdinti! | 

Žoanas, kelias akimirkas dvejojęs, pakreipė galvą ir nusišypsojo. 

— Tai ko skundiesi? — paklausė. 

Arnau dėbtelėjo į jį. Stovinčią šalia Marą ėmė krėsti drebulys. Tai 
nuo virtuvės durų pastebėjo tik Donaja ir atskubėjo į pagalbą, kad 
mergina nepargriūtų. 

— Ko tu toks nepatenkintas? — neatlyžo Žoanas. Arnau net ne- 
žvilgtelėjo į jį. Po vienuolio žodžių Marą pirmą kartą supykino. — 
Kas čia blogo, kad vesi? Ir dar karaliaus globotinę. Tapsi Katalonijos 
baronu. 

Mara, baimindamasi, kad neapsivemtų, nuėjo su Donaja į virtuvę. 

— Kas nutiko Marai? —- paklausė Arnau. 

Vienuolis kiek padelsė prieš atsakydamas. 

— Aš tau pasakysiu, kas jai, - galiausiai tarė. - Jai irgi laikas tekė- 
ti! Ir ji turėtų ištekėti, ir tau reikėtų vesti. Laimė, karalius turi dau- 
giau proto už tave. 

— Palik mane ramybėje, Žoanai, meldžiu tavęs, — pavargusiu bal- 
su atsakė Arnau. 

Vienuolis skėstelėjo rankomis ir išėjo iš kontoros. 

— Eik, pažiūrėk, kas Marai, - paprašė Arnau Giljemo. 

— Nežinau, kas jai, - tarė šis šeimininkui po valandžiukės, - bet 
Donaja man liepė nesirūpinti. Moterų reikalai, - pridūrė. 

Arnau atsisuko į jį. 

— Neminėk man moterų. 

— Vargu ar mes galime pasipriešinti karaliaus valiai, Arnau. Gal- 
būt prabėgus kuriam laikui... rasime išeitį. 

Bet laiko jie neturėjo. Petras III žygiui į Maljorką paskui Kastili- 
jos karalių pasirinko birželio dvidešimt trečiąją; įsakė savo laivynui 
tą dieną susitelkti Barselonos uoste ir pareiškė, kad iki tol norėtų 
išspręsti savo globotinės Eleonoros ir turtuolio Arnau santuokos 
reikalus. Šią žinią bastaišui jo keitimo kontoroje pranešė karaliaus 
karininkas. 

— Liko devynios dienos! — pasiskundė jis Giljemui, kai karininkas 
dingo už durų. — O galbūt dar mažiau! 

Kokia ta Eleonora? Vos tik pagalvojęs apie tai, Arnau nebegalė- 
davo užmigti. Sena? Graži? Miela, maloni ar pasipūtusi ir ciniška, 
kaip visos jo pažįstamos didikės? Kaip jis gali vesti moterį, kurios 
net nepažįsta? Patikėjo užduotį Žoanui. 

— Tu gali tai padaryti. Sužinok, kokia ta moteris. Aš vis svarstau, 
kas manęs laukia. 

— Kalbama, - papasakojo Žoanas tos pačios dienos, kai į kontorą 
prisistatė karininkas, popietę, — kad ji pavainikė duktė vieno iš ku- 

nigaikštystės princų, vieno iš karaliaus dėdžių, nors niekas nedrįsta 
tvirtai pasakyti kurio. Jos motina mirė gimdydama, todėl ji buvo pa- 
imta auginti į dvarą... 

— Bet kokia ji, Žoanai? — pertraukė Arnau. 

— Dvidešimt trejų metų, patraukli. 

— O kokio būdo? 

— Ji kilminga, — atsakė Žoanas. 

Ar vertėjo pasakoti, ką jis buvo girdėjęs apie Eleonorą? Ji iš tiesų 
patraukli, išgirdo jis, bet jos veide galima įžvelgti nepasitenkinimą 
visu pasauliu. Ji aikštinga, išlepusi, išdidi ir ambicinga. Karalius ją 
buvo išleidęs už vieno didiko, bet šiam neseniai mirus ji, bevaikė, 
grįžo į dvarą. Padėka Arnau? Karaliaus malonė? Jo bičiuliai juokė- 
si. Karalius nebegalėjo pakęsti Eleonoros, o už ko gi jam buvo pa- 
rankiau ją išleisti, jei ne už vieno turtingiausių Barselonos žmonių, 
keitėjo, iš kurio būtų galima imti paskolas. Karalius Petras III būtų 
išlošęs visais atžvilgiais: atsikratęs Eleonoros ir užsitikrinęs Arnau 
paramą. Kam jam visa tai pasakoti? 

— Ką reiškia tavo žodžiai „ji kilminga“? 

— Tai, — vengdamas Arnau žvilgsnio atsakė Žoanas, — kad ji kil- 
minga, kilminga moteris, užsispyrusi kaip ir kitos. 

Eleonora irgi domėjosi Arnau, ir juo daugiau sužinodavo, juo la- 
biau didėjo jos susierzinimas: buvęs bastaišas, dirbęs darbą, kurį ka- 
daise dirbdavo pakrantės vergai, macips de ribera, pavergtieji. Kaip 
karalius gali ją ištekinti už bastaišo? Jis turtingas, labai turtingas, visi 
taip sakė, bet ar jai rūpi jo pinigai? Ji gyveno karaliaus dvare, kur jai 
nieko netrūko. Sužinojusi, kad Arnau pabėgusio baudžiauninko sū- 
nus ir kad jis yra gimęs baudžiauninku, nusprendė kreiptis į karalių. 
Kaip karalius gali ją, princo dukterį, ištekinti už tokio žmogaus? 

Tačiau Petras III nepriėmė jos ir liepė vestuves iškelti birželio 
dvidešimt pirmąją, likus dviem dienoms iki jo išvykimo į Maljorką. 


Rytojaus dieną jis turėjo susituokti. Karališkojoje Šv. Agotos ko- 
plyčioje. 

— Tai nedidukė koplyčia, - kalbėjo Žoanas. - Ją amžiaus pra- 
džioje savo žmonos Blankos Anžujietės paliepimu pastatė karalius 

Jokūbas II. Tai Kristaus Kančios relikvijų koplyčia, kaip ir Šventoji 
koplyčia Paryžiuje, iš kurio buvo kilusi karalienė. 

Vestuvės buvo numatytos uždaros, tokios uždaros, kad Arnau 
turėjo lydėti tik Žoanas. Mara atsisakė jose dalyvauti. Nuo tos die- 
nos, kai buvo paskelbta apie Arnau vedybas, mergina jo vengė ir 
tylėdavo būdama šalia, tik retkarčiais pažvelgdavo į jį, tačiau jau be 
šypsenos, kurios iki tol jam nešykštėdavo. 

Todėl tą popietę Arnau priėjo prie merginos ir paprašė eiti kartu 
su juo. 

— Kur? - paklausė Mara. 

Kur? 

— Nežinau... Gal į Mergelės Marijos bažnyčią? Tavo tėvas labai 
mylėjo tą bažnyčią. Aš ten su juo susipažinau, ar žinai? 

Mara sutiko; abu išėjo iš kontoros ir patraukė prie nebaigto 
Švč. Mergelės Marijos bažnyčios fasado. Mūrininkai jau pradėjo 
statyti jai iš šonų du aštuonkampius bokštus, o kaltų meistrai uoliai 
darbavosi prie timpano, staktų, vidstakčių ir archivoltų, vis kaldami 
ir kaldami akmenį. Arnau su Mara įžengė į šventovę. Trečiojo cen- 
trinės navos skliauto nerviūros jau kilo į viršų link spynos akmens 
lyg voratinklis, saugomas medinių pastolių. 

Arnau juto merginą šalia. Ji buvo tokia pat aukšta kaip ir jis, o 
plaukai dailiai krito jai ant pečių. Ji skaniai kvepėjo: gaiviai, žolelė- 
mis. Dauguma darbininkų žavėjosi ja; jis matė tai jų akyse, net kai 
jie nusukdavo jas, pastebėję Arnau žvilgsnį. Sulig kiekvienu Maros 
judesiu padvelkdavo jos kvepalai. 

— Kodėl nenori ateiti į mano vestuves? - staiga paklausė jis. 

Mara jam neatsakė. Klaidžiojo žvilgsniu po bažnyčią. 

— Man net nebuvo leista tuoktis šioje bažnyčioje, - sušnabždėjo 
Arnau. 

Mergina vėl nieko neištarė. 

— Mara... - Arnau palaukė, kol ji atsigręš. - Aš norėčiau, kad vestu- 
vių dieną būtum su manim. Juk žinai, kad aš nenoriu vesti, kad darau 
tai prieš savo valią, bet karalius... Daugiau neįkalbinėsiu, gerai? —- Mara 
linktelėjo. - Ar tada tarp mūsų vėl viskas bus kaip anksčiau? 

Mara nudelbė akis. Ji daug būtų norėjusi jam pasakyti... Bet nega- 
lėjo nepatenkinti jo prašymo; niekada nieko nebūtų jam atsakiusi. 

— Ačiū, — pasakė jai Arnau. — Jei tu mane apviltum... Nežinau, 
kaip gyvenčiau, jei mane apviltumėt jūs, brangiausi man žmonės! 

Mara pajuto nubėgant šiurpulį. Jai reikėjo ne tokių jausmų. Jai 
reikėjo meilės. Kodėl ji sutiko eiti kartu? Nukreipė žvilgsnį į bažny- 
čios apsidę. 

— Žinai, mudu su Žoanu matėm, kaip buvo keliamas šis spynos 
akmuo, - tarė jai Arnau, pamatęs, kur ji žiūri. - Buvome dar tik 
vaikai. 

Tuo metu stiklo meistrai drąsiai darbavosi aukštai viršuje, prie 
eilės langų po apsidės skliautu, jau baigę eilę aukščiau esančių lan- 
gų, kurių smailiosios arkos viršų papuošė nedidelė rozetė. Vėliau jie 
turėjo imtis didžiulių smailiaarkių langų, esančių Žemiau. Iš spal- 
vų dėliojo figūras ir atvaizdus, kurie visi buvo išraižyti plonytėmis 
dailiomis švino gijomis ir pro kuriuos į šventovę skverbėsi šviesa iš 
lauko. 

— Kai buvau vaikas, - toliau pasakojo Arnau, - kartą turėjau 
laimės kalbėtis su didžiuoju Berengeru de Montagutu. „Mums, — 
atmenu,' tarė jis, turėdamas galvoje katalonus, - nereikia daugiau 
jokių puošmenų, tik erdvės ir šviesos“ Tada parodė į apsidę, tiesiai 
ten, kur dabar žiūri tu, o paskui nuleido ištiestą ranką iki didžiojo 
altoriaus, kaip kad sklinda šviesa, apie kurią jis kalbėjo. Tada aš at- 
sakiau, kad suprantu, ką jis nori pasakyti, bet iš tiesų nė nenuma- 
niau. - Mara pasisuko į jį. - Buvau labai jaunas, - pasiteisino, - o 
jis buvo katedros statytojas, didysis Berengeras de Montagutas. Bet 
dabar aš suprantu. - Arnau priėjo dar arčiau prie Maros ir pakė- 
lė ranką į viršų, kur buvo apsidės rožė, aukštai, labai aukštai. Mara 
stengėsi sutramdyti lengvą drebulį, kuris ją apėmė prisilietus Ar- 
nau. — Matai, kaip į šventovę skverbiasi šviesa? - Tada jis lėtai nu- 
leido ranką iki didžiojo altoriaus, kaip kadaise Berengeras, tik šįkart 
Arnau rodė į spalvotus šviesos spindulius, iš tikrųjų besiskverbian- 
čius į bažnyčią. Mara žvilgsniu sekė Arnau ranką. —- Gerai pažiūrėk. 
Langai, nukreipti į saulę, yra skaisčių spalvų: raudoni, geltoni ir žali, 
kad pro juos ryškiai lietųsi Viduržemio pajūrio šviesa, o kiti balti 
arba mėlyni. Kas valandą, saulei ritantis per dangų, šventovės spal- 
vos keičiasi ir akmenys įgyja tai vienokius, tai kitokius atspalvius. 
Koks teisus buvo didysis meistras! Tarsi kiekvieną dieną, kiekvieną 

valandą tai būtų vis nauja bažnyčia, lyg visą laiką rastųsi nauja šven- 
tovė, nes nors akmuo negyvas, saulė gyva ir kasdien vis kitokia, ir 
jos atspindžiai niekada nebus tokie pat. 

Abu pakerėti žvelgė į šviesą. 

Galiausiai Arnau suėmė Marą už pečių ir atsuko į save. 

— Nepalik manęs, Mara, būk gera. 

Kitą dieną, auštant, tamsioje ir pernelyg išpuoštoje Šv. Agotos 
koplyčioje Mara per visą sutuoktuvių ceremoniją tramdė ašaras. 

Tuo metu Arnau su Eleonora neperprantamais veidais stovėjo 
priešais vyskupą. Eleonora net nejudėjo, tik išdidžiai žvelgė priešais. 
Ceremonijai prasidėjus, Arnau porą kartų pasisuko į ją, bet Eleono- 

čiomis į ją dirstelėti. 


ą pačią vestuvių dieną, sutuoktuvėms pasibaigus, naujieji 

Granoljerso, Sant Visenso ir Kaldes de Montbujo baronai 

iškeliavo į Montbujo pilį. Žoanas buvo perdavęs Arnau ba- 
ronienės rūmininko klausimus. Kur Arnau nori apnakvindinti don- 
ją Eleonorą? Kambariuose, esančiuose virš varganos keitimo kon- 
toros? O jos tarnai? Jos vergai? Arnau jį nutildė ir sutiko leistis į 
kelionę tą pačią dieną su sąlyga, kad juos lydės Žoanas. 

— Kam? - paklausė šis. 

— Regis, man prireiks tavo pagalbos. 

Eleonora ir jos rūmininkas iškeliavo su žirgu, ji jojo amazone, 
permetusi abi kojas į vieną žirgo šoną, o arklininkas ėjo laikydamas 
vadžias. Raštininkas ir dvi kambarinės jojo ant mulų, o apie dešimt 
vergų vedė tiek pat asilų ir mulų, nešančių baronienės daiktus. 

Arnau išsinuomojo vežimą. 

Kai baronienė jį pamatė, išklypusį, tempiamą dviejų mulų, su ku- 
klia Arnau manta, Žoanu ir Mara, — Giljemas su Donaja liko Barse- 
lonoje, - jos akys taip sužaižaravo, kad būtų galėjusios uždegti bala- 
ną. Tai buvo pirmasis kartas, kai ji pažvelgė į Arnau ir savo naująją 
šeimą; jiedu susituokė, stovėjo kartu priešais vyskupą karaliaus ir jo 
žmonos akivaizdoje, bet ji net nežvilgtelėjo į juos, kaip ir jie į ją. 

Lydimi karaliaus paskirtų sargybinių, jie paliko už nugaros Bar- 
seloną. Arnau su Mara važiavo vežimu, o Žoanas žingsniavo šalia. 

Baronienė paspartino žingsnį, kad kuo anksčiau atvyktų į pilį. Jie 
pamatė ją tolumoje dar nenusileidus saulei. 

Kalvos viršūnėje stūksanti pilis buvo nedidukė tvirtovė, kurioje 
iki tol gyveno karlanas*. Pakeliui prie jų prisidedantys valstiečiai ir 
baudžiauninkai sekė paskui savo naujuosius ponus, ir likus vos ke- 
liems žingsniams iki pilies juos jau lydėjo daugiau nei šimtinė žmo- 
nių, svarstančių, kas tas žmogus, taip prabangiai apsirengęs, bet va- 
žiuojantis tokiu suklypusiu vežimu. 

— O ko dabar sustojome? — paklausė Mara, baronienei įsakius 
sustoti. 

Arnau pažvelgė į ją sumišusiu veidu. 

— Mums turi būti perduota pilis, - atsakė Žoanas. 

— Ar mes neturėtume į ją įžengti? — nustebo Arnau. 

— Ne. Katalonijos bendrieji usatges numato kitaip: prieš perduo- 
damas mums pilį karlanas su savo šeima ir tarnais turi ją palikti. — 
Sunkūs tvirtovės vartai lėtai atsivėrė, ir pro juos iškeliavo karlanas, 
lydimas šeimos ir tarnų. Prisiartinęs prie baronienės kažką jai įtei- 
kė. — Čia tau derėtų priimti pilies raktus, — tarė Žoanas Arnau. 

— O kam man reikia pilies? 

Karlanas, su palyda aplenkdamas jų vežimą, pašaipiai nusišiepė 
Arnau ir jo palydovams. 

Net ir tarnai Žiūrėjo jiems tiesiai į akis. 

— Tau nederėtų su tuo taikstytis, — vėl įsiterpė Žoanas. - Dabar 
tu jų ponas. Jie turi tave gerbti, būti tau ištikimi... 

— Paklausyk, Žoanai, — pertraukė jį Arnau, — pasakysiu tau tie- 
siai: man nereikia jokios pilies, aš nesu ir neketinu būti niekieno 
ponas ir gyvensiu čia tik tol, kol sutvarkysiu reikalus, kuriuos turiu 
sutvarkyti. O padaręs tvarką grįšiu į Barseloną. Jei ponia baronienė 
pageidaus gyventi savo pily, tegu sau sveika gyvena, pilis jos. 

Pirmą kartą per visą dieną Mara šyptelėjo. 

— Tu negalėsi išvažiuoti, — paprieštaravo Žoanas. 

Maros šypsena dingo, ir Arnau atsigręžė į vienuolį. 

— Sakai, negalėsiu? Ką norėsiu, tą ir darysiu. Argi aš ne baronas? 
Juk baronai ištisus mėnesius lydi karalių. 


* Didiko titulas Aragono karalystėje. Vert. past. 

— Bet jie lydi jį į karą. 

— Už mano pinigus, Žoanai, už mano pinigus. Man regis, aš tu- 
riu svarbesnių reikalų nei visi tie baronai, kurie nieko kito neveikia, 
kaip tik prašo pigių paskolų. Gerai jau, - pridūrė pasisukdamas į 
pilį. — Ir ko dabar laukiam? Pilis jau tuščia, o aš pavargęs. 

— Tereikia... — prakalbo Žoanas. 

— Ir vėl tu su savo įstatymais, - pertraukė jį Arnau. - Kam jums, 
dominikonams, reikia išmanyti įstatymus? Ko dar rei... 

— Arnau ir Eleonora - Granoljerso, Sant Visenso ir Kaldes de 
Montbujo baronai! - Šūksmas nuaidėjo per visą slėnį, besidriekiantį 
kalvos papėdėje. Visi pakėlė akis į patį aukščiausią tvirtovės bokštą, 
iš kurio, prisidėjęs rankas prie burnos, plyšavo Eleonoros rūminin- 
kas. — Arnau ir Eleonora — Granoljerso, Sant Visenso ir Kaldes de 
Montbujo baronai! Arnau ir Eleonora... 

— Tereikėjo paskelbti naujuosius pilies valdytojus, - galiausiai 
paaiškino Žoanas. 

Svita vėl pajudėjo. 

- Bent jau minimas ir mano vardas. 

Rūmininkas šūkavo toliau. 

— Antraip pilis nebūtų priimta, — pridūrė vienuolis. 

Arnau jau ketino kažką sakyti, bet, užuot pasakęs, papurtė galvą. 


Siena apjuosti tvirtovės pastatai, kaip ir įprasta, buvo padrikai išsi- 
barstę aplink priesaikos bokštą. Prie jo šliejosi pagrindinis statinys, 
kuriame, be gyvenamųjų kambarių viršutiniame aukšte, buvo milži- 
niška menė, virtuvė ir podėlis. Atokiau nuo jo stovėjo įvairūs pasta- 
tai, skirti tarnams ir negausiam būriui kareivių — pilies sargybai. 

Eleonorą ir jos svitą turėjo iškilmingai sutikti sargybos vadas, 
žemas, storas, murzinas ir suskretęs žmogus. Visi įžengė į didžią- 
ją Menę. 

— Parodyk man karlano kambarius! - sušuko jam Eleonora. 

Karininkas mostelėjo į akmeninius laiptus, papuoštus paprasta, 
taip pat akmenine baliustrada, ir baronienė, lydima karininko, rū- 
mininko, raštininko ir kambarinių, ėmė jais lipti į viršų. Vieną aki- 
mirką ji atsigręžė į Arnau. 

Visi trys Estanjoliai liko menėje, į kurią vergai tuo metu nešė Ele- 
onoros daiktus. 

— Gal tau derėtų... — vėl pratarė Žoanas savo broliui. 

— Nesikišk, Žoanai, — atrėžė jam Arnau. 

Valandėlę jie tik apžiūrinėjo menę, jos aukštas lubas, milžinišką 
židinį, krėslus, sunkias žvakides ir stalą, skirtą tuzinui žmonių. Ne- 
trukus ant laiptų pasirodė Eleonoros rūmininkas. Tačiau jis nenu- 
žengė į menę; liko stovėti trimis laipteliais aukščiau. 

— Ponia baronienė sako, — dainingai prakalbo nesikreipdamas į 
nieką konkrečiai, - kad šįvakar yra labai pavargusi ir nepageidauja, 
kad kas nors drumstų jos ramybę. 

Rūmininkas jau sukosi eiti, bet Arnau jį sustabdė. 

— Ei! - šūktelėjo. Rūmininkas atsigręžė. - Pasakyk savo poniai, 
kad nesirūpintų, niekas nedrums jos ramybės... Niekada, - sušnabž- 
dėjo. - Mara išplėtė akis ir prisidengė rankomis burną. Rūmininkas 
vėl pasisuko, bet Arnau ir šįkart jį sustabdė. — Ei! - vėl sušuko. - Kur 
mūsų kambariai? — Vyras gūžtelėjo pečiais. - Kur sargybos vadas? 

— Patarnauja poniai. 

— Eik pas ponią ir liepk jam nulipti žemyn. Tik paskubėk, antraip 
nurėšiu tau kiaušius ir kitą kartą skelbsi naujuosius pilies valdytojus 
giedodamas. 

Rūmininkas, įsikibęs į baliustradą, sudvejojo. Ar čia tas pats Ar- 
nau, kuris visą dieną kantriai kratėsi vežime? Arnau prisimerkė, pri- 
ėjo prie laiptų ir išsitraukė savo bastaišišką durklą, kurį panoro pasi- 
imti į vestuves. Tarnas taip ir nepamatė jo buko galo; Arnau žengus 
trečią žingsnį skriste užskrido laiptais į viršų. 

Arnau pasisuko ir pamatė besijuokiančią Marą ir abejingą brolio 
Žoano veidą; kai kurie Eleonoros vergai, stebėję šią sceną, irgi susi- 
žvalgę nusišypsojo. 

— O jūs, - sušuko jiems Arnau, — iškraukit vežimą ir nuneškit 
daiktus į mūsų kambarius! 


Jie gyveno pilyje jau daugiau kaip mėnesį. Arnau mėgino padaryti 
tvarką savo naujosiose valdose; tačiau vos tik įnikdavo į baronystės 
apskaitos knygas, galiausiai atsidusęs jas užversdavo. Išplėšti pusla- 

piai, ištrinti ir iš naujo užrašyti skaičiai, prieštaringi, jei ne suklasto- 
ti, įrašai. Jos buvo nesuprantamos, visiškai neiššifruojamos. 

Praleidęs Montbujyje savaitę, Arnau ėmė puoselėti viltį grįžti į 
Barseloną ir patikėti pilies valdymą prievaizdu, bet svarstydamas šį 
klausimą nutarė kiek geriau pažinti savo valdas; net neketindamas 
kreiptis į didikus, kurie turėjo jam paklusti kaip vasalai, bet atvykę 
į pilį nė kiek su juo nesiskaitydavo ir puldavo po kojomis Eleonorai, 
jis kreipėsi į paprastus žmones, valstiečius, savo tarnų tarnus. 

Lydimas Maros išėjo į laukus, vedamas smalsumo. Kiek tikri 
buvo gandai, girdėti Barselonoje? Jie, didelio miesto komersantai, 
dažnai grįsdavo savo sprendimus juos pasiekiančiomis žiniomis. 
Arnau žinojo, kad 1348 metų epidemija išretino kaimus, - taip 
buvo kalbama, - ir kad kaip tik praėjusiais, 1358 metais derlių su- 
naikinę skėrių antplūdžiai dar labiau pablogino padėtį. Prekyboje 
irgi pastebimai ėmė trūkti vidaus išteklių, ir pirkliai dažnai keitė 
savo strategiją. 

— Dieve mano! —- sumurmėjo jis pavymui pirmajam valstiečiui, 
kai šis nulėkė į trobą, norėdamas pristatyti naujajam baronui savo 
šeimą. 

Mara, kaip ir jis, negalėjo atitraukti akių nuo apgriuvusio namo 
ir jo kiemo, tokio pat purvino ir apleisto kaip ir jiedu sutikęs žmo- 
gus, kuris dabar vėl išėjo lydimas moters su dviem mažais vaikais. 

Visi keturi išsirikiavo priešais juos ir nemikliai pabandė nusi- 
lenkti. Jų akyse buvo matyti baimė. Jų drabužiai buvo nunešioti, o 
vaikai... Vaikai net nepastovėjo ant kojų. Jų kojos buvo liesos kaip 
pagaliukai. 

— Čia tavo šeima? — paklausė Arnau. 

Valstietis jau ketino linktelti, tik staiga iš trobos pasigirdo silpnas 
verksmas. Arnau suraukė kaktą, ir žmogus lėtai papurtė galvą; bai- 
mė jo akyse virto liūdesiu. 

— Mano Žmona neturi pieno, jūsų malonybe. 

Arnau pažvelgė į moterį. Kaip tokiame kūne galėjo būti pieno? 
Tam reikia turėti krūtis! 

— Ir aplinkui nėra nė vienos, kuri galėtų...? 

Valstietis užbėgo jam už akių. 

— Visos tokios pat, jūsų malonybe. Vaikai miršta iš bado. 

Arnau pastebėjo, kaip Mara ranka prisidengė lūpas. 

— Aprodyk man savo sodybą. Svirną, tvartą, trobą, laukus. 

— Mes neišgalim mokėti daugiau, jūsų malonybe. 

Moteris krito ant kelių ir ėmė šliaužti prie Maros ir Arnau. 

Arnau priėjo prie jos ir suėmė už rankų. Moteris, Arnau paliesta, 
susigūžė. 

— Kas...? 

Vaikai pravirko. 

— Nemuškit jos, jūsų malonybe, meldžiu jūsų, — įsiterpė vyras, 
puldamas prie jos, — tai tiesa, mes neišgalim mokėti daugiau. Baus- 
kit mane. 

Arnau paleido moterį ir žengė kelis žingsnius į šalį prie Maros, 
kuri išplėtusi akis stebėjo šią sceną. 

— Ašjos nemušiu, — tarė jis, kreipdamasis į vyrą. - Nemušiu nei 
tavęs, nei ko nors kito iš tavo šeimos. Ir nereikalausiu iš jūsų dau- 
giau pinigų. Aš tik noriu apžiūrėti tavo sodybą. Pasakyk savo žmo- 
nai, kad atsikeltų. 

Pirma buvo baimė, paskui liūdesys, o dabar apstulbimas. Abu 
įsmeigė į Arnau nuostabos kupinas akis. „Ar mes dedamės esą die- 
vai?“ — pagalvojo Arnau. Ką kiti buvo padarę tai šeimai, kad jie taip 
elgėsi? Namuose merdėjo vienas iš jų vaikų, o jie dar manė, kad kaž- 
kas atėjo reikalauti iš jų dar daugiau pinigų. 

Svirnas buvo tuščias. Tvartas irgi. Laukai apleisti, darbo įnagiai 
aplūžę, o namai... Jei vaikas ir nemirs iš bado, mirs nuo kokios nors 
ligos, pagalvojo Arnau. Jis nedrįso vaiko paliesti; atrodė... atrodė, 
kad jis subyrės vos pajudintas. 

Arnau nusisegė nuo diržo kapšelį ir ištraukė kelias monetas. Jau 
ketino duoti jas vyrui, bet apsigalvojo ir ištraukė dar kelias. 

— Aš noriu, kad šis berniukas gyventų, - tarė jam, padėdamas di- 
nerus ant lūženos, kuri kadaise tikriausiai buvo stalas. - Noriu, kad 
tu, tavo žmona ir kiti tavo vaikai turėtų ką valgyti. Šitie pinigai jums, 
supratote? Į juos daugiau niekas neturi teisės, o jei užgrius kokios 
nors bėdos, ateikite pas mane į pilį. 

Nė vienas iš jųdviejų net nesujudėjo. Jų žvilgsniai buvo įsmigę į 
monetas. Neįstengė atitraukti nuo jų akių net tam, kad atsisveikintų 
su Arnau, išeinančiu iš namo. 

Netardamas nė žodžio, Arnau pasuko į pilį, nudelbęs galvą, susi- 
mąstęs. Mara tylėjo kaip ir jis. 


— Visi jie taip, Žoanai, — tarė Arnau vieną vakarą, jiedviem vėso- 
je vaikštinėjant po pilies apylinkes. - Kai kuriems pasisekė įsikurti 
tuščiose trobose, priklausiusiose valstiečiams, mirusiems ar tiesiog 
pabėgusiems. Kaip jiems nebėgti? Tose žemėse dabar miškai ir ga- 
nyklos, ir tai jiems tam tikras pragyvenimo laidas, kai žemė neduo- 
da derliaus. Bet daugumos... daugumos padėtis pragaištinga. Laukai 
neduoda derliaus, ir jie miršta iš bado. 

— Tai dar ne viskas, - pridūrė Žoanas. — Girdėjau, kad didikai, 
tavo lenininkai, verčia likusius valstiečius pasirašyti capbreus... 

— Capbreus? 

— Tai dokumentas, kuriuo valstiečiai pripažįsta galiojant visas 
feodalų teises, kuriomis šie nesinaudojo gerovės metais. Kadangi 
žmonių liko nedaug, jie čiulpia iš jų paskutinius syvus, kad pasipel- 
nytų taip pat kaip tada, kai jų buvo daug ir jiems gerai klojosi. 

Arnau jau daug naktų blogai miegojo. Prabusdavo apimtas bai- 
mės, regėdamas išbadėjusius veidus. Tačiau tą kartą net negalėjo 
užmigti. Jis apėjo savo žemes, buvo dosnus. Kaip galėjo taikstytis su 
tokia padėtimi? Visos tos šeimos priklausė nuo jo; pirmiausia nuo 
savo ponų, bet šie savo ruožtu buvo Arnau vasalai. Jeigu jis, kaip 
šių senjoras, reikalaus iš jų mokesčio už žemes ir malones, didikai 
apkraus tuos nelaiminguosius, kurie karlanui nė kiek nerūpėjo, nau- 
jomis prievolėmis. 

Jie buvo vergai. Žemės vergai. Savo žemių vergai. Arnau susigū- 
žė lovoje. Jo vergai! Visa kariauna išbadėjusių vyrų, moterų ir vai- 
kų, kurie niekam nė trupučio nerūpėjo... nebent buvo noro išsunkti 
juos iki paskutinio lašo. Arnau prisiminė didikus, kurie ateidavo pas 
Eleonorą, - jie buvo stiprūs, sveiki, prabangiai apsirengę, linksmi! 
Kaip jie galėjo nematyti, kaip gyvena jų baudžiauninkai? Ką jis ga- 
lėjo padaryti? 

Jis buvo dosnus. Dalijo pinigus tiems, kuriems jų reikėjo, - jam 
tai buvo menki pinigai, bet jie džiugindavo vaikus ir priversdavo 
šypsotis Marą, kuri visada būdavo su juo. Bet tai negalėjo trukti am- 

žinai. Jei jis būtų ir toliau dalijęs pinigus, didikai būtų pradėję tuo 
naudotis. Toliau jam nemokėti ir dar labiau engti tuos nelaiminguo- 
sius. Ką jis galėjo padaryti? 


Arnau kas rytą atsikeldavo vis niūresnis ir niūresnis, bet Eleonoros 
nuotaikos buvo visai kitokios. 

— Ji sušaukė Žolinei didikus, valstiečius ir čionykščius, — paaiški- 
no savo broliui Žoanas, kaip dominikonų vienuolis, vienintelis pa- 
laikantis šiokius tokius ryšius su baroniene. 

— Ko? 

— Kad šie jai prisiektų... prisiektų jums, — pasitaisė Žoanas. Ar- 
nau paragino jį kalbėti. — Pagal įstatymą... - Žoanas skėstelėjo ran- 
komis, tarsi sakydamas: tu pats paklausei. — Pagal įstatymą bet kuris 
didikas bet kuriuo metu gali pareikalauti savo vasalų atnaujinti prie- 
saiką ir pakartotinai prisiekti ištikimybę senjorui. Nieko keista, kad 
Eleonora, iki šiol nepriėmusi priesaikos, nori ją priimti. 

— Tai jie atvyks? 

— Didikai ir riteriai neprivalo atvykti, kai šaukiami žmonės, jie tik 
atnaujina priesaiką vasalui privačiai, stodami prieš savo senjorą ne 
vėliau kaip po vienų metų, vieno mėnesio ir vienos dienos, bet Ele- 
onora kalbėjosi su jais ir jie, regis, atvyks. Šiaip ar taip, ji karaliaus 
globotinė. Niekas nenori priešintis karaliaus globotinės valiai. 

— O karaliaus globotinės vyras? 

Žoanas neatsakė. Tačiau jo akys... Jam buvo pažįstamas tas 
žvilgsnis. 

— Tu nori man dar ką nors pasakyti, Žoanai? 

Vienuolis papurtė galvą. 


Eleonora įsakė pastatyti pakylą pilies papėdėje plytinčioje lygumo- 
je. Ji svajojo apie Žolinės dieną. Tiek kartų buvo mačiusi didikus ir 
ištisus miestus prisiekiant ištikimybę jos globėjui, karaliui. O dabar 
jie duos priesaiką jai kaip karalienei, kaip savo žemių valdovei. Argi 
svarbu, kad Arnau bus šalia? Juk visi žinojo, kad yra pavaldūs jai, 
karaliaus globotinei. 

Ji taip nekantriai laukė tos svarbios dienos, kad jai artėjant netgi 
teikėsi nusišypsoti Arnau, iš labai toli ir vos pastebimai, bet, vis dėl- 
to, nusišypsojo. 

Arnau sudvejojo, ir jo lūpas iškreipė grimasa. 

„Kodėl aš jam nusišypsojau? —- pagalvojo Eleonora. Suspaudė 
kumščius. —- Kvaile, - užgauliojo save. - Kaip gali Žemintis prieš 
kažkokį keitėją, pabėgusį baudžiauninką?“ Jie jau daugiau nei mė- 
nesį gyveno Montbujyje, o Arnau su ja nebuvo suartėjęs. Gal jis ne 
vyras? Kai niekas jos nematydavo, ji žvelgdavo į stiprų, tvirtą Arnau 
kūną ir naktimis, likusi viena savo kambaryje, leisdavo sau svajoti, 
kaip tas vyras su laukine aistra užgula ją. Kada paskutinį kartą ji 
patyrė tokius jausmus? O jis žemino ją savo panieka. Kaip jis drįsta? 
Eleonora smarkiai prikando apatinę lūpą. „Dar ateis“, - tarė sau. 

Žolinės rytą Eleonora atsikėlė auštant. Pro savo vienišo miega- 
mojo langą nužvelgė lygumą, kurioje stūksojo jos paliepimu pasta- 
tyta pakyla. Valstiečiai jau rinkosi plynėje; daugelis net nemiegoję, 
kad galėtų laiku atvykti ten, kur pareikalavo ponai. Tik nė vienas 
didikas dar nebuvo pasirodęs. 

aulė žadėjo puikią ir karštą dieną. Giedras, netemdomas de- 

besų dangus, toks pats kaip beveik prieš keturiasdešimt metų 

per baudžiauninko Bernato Estanjolio vestuves, panėšėjo į 
žydrą kupolą, gaubiantį tūkstančius lygumoje susirinkusių vasalų 
ir baudžiauninkų. Didžioji valanda artėjo, ir Eleonora, pasipuošusi 
šventadieniais rūbais, nervingai vaikščiojo po milžinišką Montbujo 
pilies menę. Trūko tik didikų ir riterių! Žoanas, vilkintis juodu abitu, 
ilsėjosi ant kėdės, o Arnau su Mara, lyg tai būtų visai ne jų reikalas, 
džiūgaudami kaip sąmokslininkai susižvalgydavo kaskart, kai tik iš 
Eleonoros gerklės išsprūsdavo nevilties atodūsis. 

Pagaliau didikai atvyko. Pamiršusi geras manieras, nekantrau- 
janti kaip ir jos ponia, Eleonoros tarnaitė įsiveržė į menę pranešti 
apie juos. Baronienė kyštelėjo galvą pro langą, ir kai atsisuko į ki- 
tus menėje, jos veidas švytėjo iš laimės. Jos žemių didikai ir rite- 
riai įžengdavo į lygumą taip triukšmingai ir iškilmingai, kaip tik 
sugebėdavo. Su savo prabangiais drabužiais, kardais ir brangeny- 
bėmis jie įsimaišė į pilką, niūrią apskurusių valstiečių minią, su- 
teikdami jai spalvų ir spindesio. Arklininkai vedė žirgus už pakylos, 
ir jų Žvengimas drumstė tylą, su kuria vargšai sutiko atvykusius 
savo ponus. Priešais pakylą, kur didikai ir riteriai turėjo prisiekti 
ištikimybę savo naujiesiems senjorams, kilmingųjų tarnai sustatė 
prabangias ryškiaspalviais šilkais apmuštas kėdes. Liaudis instink- 

tyviai atsitraukė nuo paskutinės jų eilės, pastebimai atsiskirdami 
nuo privilegijuotųjų. 

Eleonora vėl pažvelgė pro langą ir nusišypsojo, dar kartą įsiti- 
kinusi, su kokia prabanga ir spindesiu ją ketina sutikti vasalai. Kai 
pagaliau, saviškių svitos apsupta, jau sėdėjo priešais savo vasalus ir 
iš tolo žvelgė į juos, pasijuto kaip tikra karalienė. 

Eleonoros raštininkas, tapęs ceremonimeistru, pradėjo iškilmes 
perskaitydamas Petro III dekretą, kuriuo šis karališkojo dvaro glo- 
botinei Eleonorai kraičio davė Granoljerso, Sant Visenso ir Kaldes 
de Montbujo karališkosios tėvonijos baronystes su visais jų vasa- 
lais, žemėmis ir rentomis... Raštininkui skaitant dekretą Eleonora 
mėgavosi jo žodžiais; ji juto susirinkusiųjų žvilgsnius ir pavydą - o 
gal net neapykantą, kodėl gi ne? — tų, kurie iki šiol buvo karaliaus 
vasalai. Jie visada prisiekdavo ištikimybę valdovui, bet nuo šiol tarp 
jų ir karaliaus atsirado naujas laiptelis — ji. Arnau, priešingai, visai 
nesiklausė raštininko ir tik kartkartėmis atsakydavo šypsena jam 
besišypsantiems valstiečiams, kuriuos jis buvo aplankęs ir kuriems 
buvo padėjęs. 

Įsimaišiusios tarp prastuomenės, abejingos tam, kas vyksta ap- 
linkui, minioje stovėjo dvi spalvingai, kaip ir dera prostitutėms, ap- 
sirengusios moterys: viena jau senutė; kita brandaus amžiaus, bet 
daili, išdidžiai demonstruojanti savo grožybes. 

— Didikai ir riteriai, - sušuko raštininkas, šįkart patraukdamas 
jau ir Arnau dėmesį, - ar prisiekiate ištikimybę Granoljerso, Sant 
Visenso ir Kaldes de Montbujo baronams? 

— Ne! 

Nesutikimo šūksnis, regis, perskrodė dangų. Tai iškraustytasis 
Montbujo pilies karlanas atsistojęs griausmingu balsu atsakė rašti- 
ninkui, kuris kreipėsi į vasalus. Už didikų susibūrusia minia nuvil- 
nijo tylus šurmulys; Žoanas palingavo galvą, lyg būtų tai numanęs, 
Mara suglumo, staiga pasijutusi svetima tarp visų tų žmonių, Arnau 
svarstė, ką daryti, o Eleonora išblyško kaip drobė. 

Raštininkas pažvelgė į pakylą, laukdamas savo ponios nurody- 
mų, bet nesulaukęs jų pats ėmėsi iniciatyvos. 

— Jūs nesutinkate? 

— Nesutinkame, - sumaurojo karlanas, labai tvirtai jausdama- 
sis. — Net ir karalius neturi galios įsakyti mums prisiekti ištikimy- 
bę tam, kurio kilmė žemesnė už mūsų! Toks įstatymas! —- Žoanas 
liūdnai palingavo galvą. Arnau jis nenorėjo to sakyti. Didikai apgavo 
Eleonorą. - Arnau Estanjolis, - visa gerkle plyšavo karlanas, kreip- 
damasis į raštininką, - Barselonos miestietis, pabėgusio remenca* 
sūnus. Mes neprisieksime ištikimybės pabėgėlio baudžiauninko sū- 
nui, nors karalius ir būtų dovanojęs jam tavo minėtas baronystes! 

Jaunesnioji moteris, norėdama pamatyti pakylą, pasistiebė. Pa- 
mačius ten sėdinčius kilminguosius ją apėmė smalsumas, tačiau iš- 
girdus karlaną tariant Arnau vardą jai ėmė linkti kojos. 

Atokiau stovinčioje minioje kilus šurmuliui raštininkas pažvelgė 
į Eleonorą. Žvilgtelėjo ir Arnau, bet karališkojo dvaro globotinė net 
nesujudėjo. Ji buvo lyg suakmenėjusi. Kai atsitokėjo, jos nuostaba 
virto įniršiu. Blyškų jos veidą užliejo raudonis; ji drebėjo iš pykčio, o 
rankomis gniaužė krėslo ranktūrius, lyg norėdama perlaužti medį. 

— Kodėl tu man sakei, kad jis žuvo, Franseska? - paklausė jaunes- 
nioji iš prostitučių, Aledisė. 

— Jis mano sūnus, Aledise. 

— Arnau tavo sūnus? 

Franseska linktelėjo galvą, kartu duodama Aledisei nedvipras- 
mišką ženklą kalbėti tyliau. Ji nieku gyvu nenorėjo, kad kas nors su- 
žinotų, jog Arnau paleistuvės sūnus. Laimė, jas supantys žmonės 
stebėjo tik didikų ginčą. 

Atrodė, kad įsiplieks vaidas. Kitiems nieko nesiimant, Žoanas 
nusprendė įsiterpti. 

— Gal ir teisybę sakote, - patvirtino stovėdamas paniekintajai 
baronienei už nugaros, - jūs galite atsisakyti duoti priesaiką, bet 
tai nepanaikina jūsų prievolės tarnauti senjorui ir pripažinti jį pagal 
teisę. Toks įstatymas! Ar sutinkate? 

Kol karlanas, suvokdamas, kad dominikonas teisus, žiūrėjo į ki- 
tus didikus, Arnau pamojo Žoanui, kviesdamas prieiti. 

— Ką tai reiškia? — tyliai jo paklausė. 

— Jie gina savo garbę. Neprisieks ištikimybės... 


* Valstietis, turintis teisę palikti savo žemę tik ją išpirkęs. Vert. past. 

— Tam, kurio kilmė žemesnė už jų, - padėjo jam Arnau. - Juk 
žinai, kad man niekada tai nerūpėjo. 

— Jie neprisieks tau ištikimybės ir nepaklus kaip vasalai, bet pagal 
įstatymą privalo toliau tau tarnauti ir pasirašyti sutartį, kad pripa- 
Žįsta tave pagal teisę, dėl gautų iš tavęs žemių ir valdų. | 

— Tai lyg capbreus, kuriuos jie verčia pasirašyti valstiečius? 

— Panašiai. 

— Mes pripažinsime jį pagal teisę, - atsakė karlanas. 

Arnau visai nesiklausė didiko. Net nepažvelgė į jį. Galvojo: štai 
išeitis, kaip padėti skurstantiems valstiečiams. Žoanas tebebuvo pa- 
linkęs prie jo. Eleonorai jau niekas neberūpėjo; ji nematė, kas dedasi 
priešais, žvelgė kažkur į tolį, regėdama prarastas savo iliuzijas. 

— Tai reiškia, - paklausė Arnau Žoano, - kad jie, nors ir nepri- 
pažins manęs savo baronu, tebebus man pavaldūs ir privalės man 
paklusti? 

— Taip. Jie tik gina savo garbę. 

— Gerai, - tarė Arnau, iš lėto stodamasis ir mostais kviesdamas 
raštininką. —- Matai tarpą tarp ponų ir liaudies? - paklausė, kai šis 
stovėjo šalia. — Atsistok ten ir kuo garsiau pakartosi, ką pasakysiu, 
žodis po žodžio. Kad visi girdėtų! - Kol raštininkas žingsniavo į tuš- 
čią tarpą už kilmingųjų, Arnau ciniškai nusišypsojo karlanui, lau- 
kiančiam, ką baronas atsakys į jo įsipareigojimą pripažinti jį pagal 
teisę. — Aš, Arnau, Granoljerso, Sant Visenso ir Kaldes de Montbujo 
baronas!.. 

Arnau palūkėjo, kol raštininkas paskelbs jo žodžius. 

— Aš, Arnau, - kartojo raštininkas, — Granoljerso, Sant Visenso 
ir Kaldes de Montbujo baronas!.. 

— .„Skelbiu uždraudžiantis savo žemėse visus tuos papročius, ku- 
rie žinomi kaip blogi papročiai... 

— „skelbiu uždraudžiantis... 

— Tu negali to padaryti! — suriko vienas iš didikų, pertraukdamas 
raštininką. 

Kilmingiesiems prakalbus, Arnau pažvelgė į Žoaną, tikėdamasis, 
kad šis patvirtins tokią jo teisę. 

— Galiu, — teatsakė Arnau Žoanui linktelėjus. 

— Mes kreipsimės į karalių! - sušuko kitas. 

Arnau gūžtelėjo pečiais. Žoanas priėjo prie jo. 

— Ar pagalvojai, kas laukia šitų vargdienių, jei tu jiems suteiksi 
viltį, o paskui karalius panaikins tavo įsaką? 

— Žoanai, — atsakė Arnau taip tvirtai kaip niekad, — galbūt aš nie- 
ko neišmanau apie garbę, didikus ar riterius, bet puikiai prisimenu 
įrašus apie jo didenybei skirtas paskolas savo knygose. Žinoma, — 
šypsodamasis pridūrė, - gerokai padidėjusias žygiui į Maljorką po 
mano sutuoktuvių su jo globotine. Apie tai tikrai išmanau. Patikėk, 
karalius neužginčys mano žodžio. 

Arnau pažvelgė į raštininką ir paragino jį skelbti toliau. 

— „skelbiu uždraudžiantis savo žemėse visus tuos papročius, ku- 
rie žinomi kaip blogi papročiai!.. - sušuko raštininkas. 

— Skelbiu panaikinantis intestia teisę, pagal kurią senjorai pa- 
veldi dalį savo baudžiauninkų turto. - Arnau kalbėjo aiškiai ir lė- 
tai, kad raštininkas spėtų pakartoti visus jo žodžius. Liaudis tyliai 
klausėsi, nepatikliai, o kartu su viltimi. - Cugutia teisę, pagal kurią 
ponams atitenka pusė ar visas svetimautojų turtas. Exorguia teisę, 
pagal kurią ponams priklauso dalis turto, palikto mirus vedusiems 
bevaikiams valstiečiams. Jus maletractandi teisę, pagal kurią ponai 
gali skriausti valstiečius, kaip tik geidžia, ir savintis jų daiktus. - Ar- 
nau žodžius lydėjo tokia tyla, kad net pats raštininkas nutilo, suvo- 
kęs, kad susirinkusi minia gali kuo puikiausiai girdėti senjoro kalbą. 
Franseska įsikibo į Aledisės ranką. - Arsia teisę, pagal kurią valstie- 
čiui uždedama prievolė atlyginti ponui nuostolius už gaisrą jo že- 
mėse. Firma de espoli forzada teisę, pagal kurią ponas gali pamylėti 
baudžiauninko nuotaką pirmąją vestuvių naktį... 

Sūnus negalėjo matyti, kaip minioje, kuri jau ėmė džiaugsmingai 
šurmuliuoti, suprasdama, kad jis kalba rimtai, viena senutė, jo mo- 
tina, paleido Aledisės ranką ir užsidengė rankomis veidą. Aledisė 
akimirksniu viską suprato. Jos akyse pasirodė ašaros, ir ji apkabino 
savo globėją. Tuo metu didikai ir riteriai prie pakylos, nuo kurios 
Arnau vadavo iš jungo savo baudžiauninkus, svarstė, kaip būtų ge- 
riausia pranešti apie šį keblų reikalą karaliui. 

— Skelbiu panaikinantis bet kokias kitas ligšiolines valstiečių 
prievoles, išskyrus teisingą ir teisėtą žemės rentos mokėjimą. Skel- 
biu panaikinantis draudimą kepti savo duoną, žymėti savo gyvulius 

ir kaldintis padargus savo kalvėse. Skelbiu, kad moterys, motinos, 
gali atsisakyti už dyka žindyti ponų vaikus. - Senutė, nugrimzdusi 
į prisiminimus, jau nebegalėjo sutramdyti verksmo. — Taip pat atsi- 
sakyti už dyka tarnauti ponų namuose. Atleidžiu jus nuo prievolės 
dovanoti ponams Kalėdų dovanas ir veltui dirbti jų žemes. 

Arnau nutilo ir kelias akimirkas stebėjo minią, stovinčią už sune- 
rimusių didikų ir laukiančią svarbiausių jo žodžių. Trūko tik vieno! 
Žmonės tai žinojo, todėl Arnau staiga nutilus nerimastingai laukė. 
Trūko tik vieno! 

— Skelbiu jus laisvais! - pagaliau sušuko jis. 

Karlanas suriko ir pagrūmojo Arnau kumščiu. Su juo atvykę di- 
dikai irgi ėmė mostaguoti rankomis ir šaukti. 

— Laisvais! - sukūkčiojo senutė per minios sveikinimo šūksnius. 

— Nuo šios dienos, kai didikai atsisakė prisiekti ištikimybę ka- 
raliaus globotinei, valstiečiai, dirbantys Granoljerso, Sant Visenso 
ir Kaldes de Montbujo baronysčių žemes, bus lygūs su naujosios 
Katalonijos valstiečiais, valstiečiais iš Entensos, Konka del Barbe- 
ros, Taragonos provincijos, Pradeso grafystės, Segamos ir Garigos, 
Aitono markizo valdų, Tortosos apskrities ir Urdželio provinci- 
jos... lygūs su valstiečiais, priklausančiais bet kuriai iš devyniolikos 
Katalonijos apskričių, Katalonijos, iškovotos jūsų tėvų prakaitu ir 
krauju. Būkite laisvi! Būkite valstiečiais, bet niekada daugiau šiose 
žemėse jūs nebebūsite baudžiauninkais ir jais nebebus jūsų vaikai 
ir vaikaičiai! 

— Ir jūsų motinos, — sušnabždėjo sau Franseska, - ir jūsų moti- 
nos, — pakartojo ir vėl pratrūko raudoti, įsikibusi į sujaudintos iki 
širdies gelmių Aledisės ranką. 

Arnau teko nulipti nuo pakylos, kad žmonės nepultų ant jo. Žo- 
anas nuvedė Eleonorą, kuri pati nepajėgė net paeiti. Mara tramdė 
jaudulį, kuris, atrodė, tuoj išsiverš iš krūtinės. 

Kai Arnau, palikęs lygumą, su savo palyda patraukė pilies link, 
lyguma ėmė tuštėti. Didikai, sutarę, kaip apie šį reikalą praneš ka- 
raliui, išlėkė raiti šuoliais, nepaisydami daugybės keliais traukiančių 
žmonių, ir šie turėdavo šokti į šoną, į laukus, kad nepapultų po įnir- 
šusių raitelių žirgų kanopomis. Jiems išjojus valstiečiai su šypseno- 
mis veiduose lėtai patraukė atgal į namus. 

Lygumoje tyliai liko stovėti tik dvi moterys. 

— Kodėl man melavai? — paklausė Aledisė. 

Šįkart senutė atsisuko į ją. 

— Todėl, kad tu nebuvai jo verta... Ir jam nederėjo gyventi su tavi- 
mi. Tau nebuvo skirta tapti jo žmona, - Franseska ištarė tai nedve- 
jodama, šaltai, taip šaltai, kaip tik galėjo savo užkimusiu balsu. 

— Tu iš tiesų manai, kad nebuvau jo verta? - paklausė Aledisė. 

Franseska nusibraukė ašaras ir vėl atgavo jėgas bei tvirtybę, lei- 
dusią jai metų metus verstis tuo amatu, kuriuo ji vertėsi. 

— Ar nematei, kuo jis tapo? Ar negirdėjai, ką padarė? Manai, su 
tavimi jo gyvenimas būtų buvęs toks pat? 

— O mano vyras ir dvikova? 

— Tai buvo melas. 

— Tai, kad jis ieškojo manęs... 

— Taip pat. —- Aledisė suraukusi kaktą pažvelgė į Franseską. - Tu 
man irgi melavai, atmeni? — bloškė jai į akis senutė. 

— Aš turėjau savų priežasčių. 

— Aš irgi. 

— Norėjai, kad likčiau tau dirbti... Dabar suprantu. 

— Tai nebuvo vienintelė priežastis, bet prisipažįstu, kad tai tiesa. 
O kuo tu skundiesi? Kiek naivuolių pati iki tol buvai apgavusi? 

— Man šito nebūtų prireikę, jei tu... 

— Atmink, kad pasirinkai pati. —- Aledisė dvejojo. — Kitos, kaip ir 
aš, neturėjo iš ko rinktis. 

— Tai buvo žiauru, Franseska. Aš atkeliavau iki Figeraso, keliais 
ėjau, žeminausi, ir kam? 

— Tu gyveni gerai, geriau nei daugelis čia buvusių didikų. Tau 
nieko netrūksta. 

— Tik garbės. 

Franseska atsitiesė, kiek leido jos suvytęs kūnas. Tada atrėžė 
Aledisei: 

— Klausyk, Aledise, aš nenutuokiu nei apie garbę, nei apie oru- 
mą. Tu man pardavei savąją. Iš manęs ją išplėšė, kai buvau dar vai- 
kas. Niekas man nedavė rinktis. Šiandien aš išverkiau visą gyvenimą 
tramdytas ašaras, ir man jau gana. Kas esame, tas esame, ir nei tau, 
nei man nebus geriau prisiminus, kaip tokios tapome. Tegu kiti sau 

kaunasi dėl garbės. Šiandien tu juos matei. Kas iš jų, šiandien stovė- 
jusių šalia mūsų, gali kalbėti apie garbę ar orumą? 

— Galbūt dabar, kai neliks blogų papročių... 

— Nebūk naivi, jie ir toliau bus tokie pat nelaimėliai, neturintys 
kur galvos priglausti. Mes daug vargome, kad gyventume taip kaip 
dabar. Negalvok apie garbę, ji skirta ne paprastiems žmonėms. 

Aledisė apsidairė nužvelgdama liaudį. Blogi papročiai buvo už- 
drausti, bet tai tebebus tokie pat vyrai ir moterys be vilties, tokie 
pat išbadėję, basi ir pusnuogiai vaikai. Ji palingavo galvą ir apkabino 
Franseską. 


ė nemanyk manęs čia palikti! 
— Eleonora nulipo laiptais įširdusi kaip furija. Arnau buvo 
menėje, sėdėjo prie stalo ir pasirašinėjo dokumentus, 
draudžiančius blogus papročius jo žemėse. „Kai tik pasirašysiu, iš- 
eisiu“, — buvo sakęs Žoanui. Vienuolis su Mara, stovintys Arnau už 
nugaros, stebėjo sceną. 

Arnau padėjo paskutinį parašą ir stojo į akistatą su Eleonora. 
Nuo vestuvių dienos jie, ko gero, pirmą kartą kalbėjosi. Arnau ne- 
pakilo nuo stalo. 

— Kokia tau nauda, kad aš čia pasiliksiu? 

— Tu nori, kad likčiau ten, kur buvau taip pažeminta? 

— Tada paklausiu kitaip: kokia tau nauda, kad seksi paskui 
mane? 

— Tu mano vyras! - sukliko ji spigiu balsu. Ji tūkstantį kartų apie 
tai mąstė: negalėjo pasilikti čia, bet negalėjo ir grįžti į karaliaus dva- 
rą. Arnau veidą iškreipė nepasitenkinimas. — Jei išeisi, jei paliksi 
mane, - pridūrė Eleonora, - aš kreipsiuosi į karalių. 

Arnau ausyse nuskambėjo jau girdėti žodžiai. „Mes kreipsimės į 
karalių!“ - grasino jam didikai, bet... Jis pažvelgė į ką tik pasirašytus 
dokumentus. Jeigu jo žmona Eleonora, karališkojo dvaro globotinė, 
taip pat pasiskųs juo kartu su didikais... 

— Pasirašyk, — paragino ją, atkišdamas dokumentus. 


411 


— Kodėl turėčiau tai daryti? Jei uždrausi blogus papročius, mes 
liksime be rentų. 

— Pasirašyk ir gyvensi Barselonoje, Montkados gatvės rūmuose. 
Tau nereikės tų rentų. Turėsi tiek pinigų, kiek panorėsi. 

Eleonora priėjo prie stalo, paėmė plunksną ir pasilenkė virš do- 
kumentų. 

— Kokį laidą turėsiu, kad tesėsi savo žodį? — staiga paklausė atsi- 
sukdama į Arnau. 

— Kuo didesni bus namai, tuo mažiau juose aš matysiu tave. Štai 
tau laidas. Kuo geriau gyvensi, tuo mažiau drumsi mano ramybę. Ar 
tokio laido tau gana? Kito neketinu duoti. 

Eleonora pažvelgė į stovinčiuosius už Arnau. Ar mergina šyp- 
sojosi? 

— Jie gyvens su mumis? - paklausė baksteldama plunksna į jų 
pusę. 

— Taip. 

— Ir ji? 

Mara su Eleonora persimetė lediniais žvilgsniais. 

— Ar aš tau neaiškiai pasakiau, Eleonora? Pasirašysi? 

Ji pasirašė. 


Arnau nelaukė, kol Eleonora susiruoš, ir tą pačią dieną po pietų, kad 
nevargintų rugpjūčio karštis, tuo pačiu išsinuomotu vežimu, kuriuo 
buvo atvažiavęs, išvyko į Barseloną. 

Vežimui riedant pro pilies vartus nė vienas jų neatsigręžė. 

— Kodėl mes išvažiuojam, o turėsime gyventi su ja? — paklausė 
Arnau Mara, jiems keliaujant atgal. 

— Man nedera įžeisti karaliaus, Mara. Vienas Dievas težino, ko- 
kio atsakymo galima sulaukti iš valdovo. 

Mara kelias akimirkas mąsliai patylėjo. 

— Ar todėl jai visa tai pasiūlei? 

— Ne... na taip, bet pirmiausia dėl valstiečių. Kad ji nesiskųstų. 
Karalius esą mums suteikė rentas pragyvenimui, nors iš tiesų mes jų 
negausim arba jos bus visai menkos. Jeigu ji pasiskųstų karaliui dėl 
mano poelgio netekusi tų rentų, šis gali panaikinti mano įsakus. 

— Karalius? Bet kodėl karalius...? 

— Turėtum žinoti, kad prieš keletą metų karalius paskelbė vie- 
ną ediktą, nepalankų baudžiauninkams ir net apribojantį jo paties 
ir jo pirmtakų miestams suteiktas privilegijas. Bažnyčia ir didikai 
pareikalavo, kad jis imtųsi tramdyti iš savo žemių bėgančius ir jas 
apleidžiančius valstiečius... ir jis šito ėmėsi. 

— Nemaniau, kad jis taip galėtų. 

— Jis tik vienas iš didikų, Mara. Pats pirmasis. 

Jie pernakvojo vienoje troboje Montkados prieigose. Arnau dos- 
niai atsimokėjo valstiečiams. Jie pakilo auštant ir dar nestojus di- 
džiausiai kaitrai pasiekė Barseloną. 

— Reikalai labai liūdni, Giljemai, - tarė Arnau, kai jiedu, nutarę, 
kad gana visiems glėbesčiuotis ir aiškintis, kas ir kodėl, liko vieni. — 
Kunigaikštystės padėtis kur kas blogesnė, nei manėme. Čia mus pa- 
siekia tik gandai, bet jei matytum, kaip atrodo laukai ir žemės! Mes 
neišsilaikysime. 

— Aš jau seniai ėmiau tuo rūpintis, - nustebino jį Giljemas. Ar- 
nau paragino jį kalbėti toliau. - Nuosmukis didelis ir jį buvo galima 
nuspėti; kadaise apie tai jau šnekėjome. Mūsų pinigai užsienio rin- 
kose vis labiau nuvertėja, bet karalius čia, Katalonijoje, nieko nesi- 
ima ir keitimo santykiai darosi nepakeliami. Miesto valdžia kassyk 
vis labiau klimpsta į skolas, turėdama išlaikyti visą Barselonos valdi- 
ninkiją. Žmonės jau nebegauna pelno iš prekybos ir keitimo ir ieško 
savo pinigams saugesnės vietos. 

— O mūsų pinigai? 

— Svetur. Pizoje, Florencijoje ir net Genujoje. Ten dar galima 
verstis, nes keitimo santykis padorus. - Abu kelias akimirkas pa- 
tylėjo. - Kasteljui buvo paskelbtas abatut, - pridūrė Giljemas, nu- 
traukdamas tylą, — prasideda griūtis. 

Arnau prisiminė keitėją, storą, amžinai prakaituotą ir mielą. 

— Kas nutiko? 

— Jis elgėsi neapdairiai. Žmonės ėmė reikalauti grąžinti įdėtus 
pinigus, o jis negalėjo. 

— Ar įstengs juos grąžinti? 

— Vargu. 

Rugpjūčio dvidešimt devintąją karalius pergalingai išsilaipino į sau- 
sumą, grįžęs iš žygio į Maljorką prieš Petrą Žiaurųjį —- šis pabėgo 
iš Ibisos, kuri buvo nusiaubta ir išplėšta į salas atplaukus katalonų 
laivynui. 

Po mėnesio, atvykus Eleonorai, Estanjoliai kartu su Giljemu 
persikraustė į rūmus Montkados gatvėje, nors mauras iš pradžių ir 
priešinosi. 

Po dviejų mėnesių karalius suteikė audienciją Montbujo karla- 
nui. Dieną prieš tai Petro III pasiuntiniai paprašė Arnau kontoros 
naujos paskolos. Gavęs ją, karalius išprašė karlaną ir nepanaikino 
Arnau įsakų. 

Dar po dviejų mėnesių, praėjus pusei metų nuo tos dienos, kai 
karalius paskelbė keitėjui Kasteljui abatut skoloms grąžinti, šis buvo 
nukirsdintas priešais savo kontorą Kanvisų aikštėje. Visi miesto kei- 
tėjai privalėjo stebėti egzekuciją stovėdami pirmoje eilėje. Arnau 
matė, kaip po taiklaus budelio kirčio Kasteljo galva atsiskiria nuo 
kūno. Jam norėjosi užsimerkti, kaip kad darė daugelis, bet jis ne- 
galėjo. Jis turėjo pamatyti. Tai įspėjimas būti apdairiam, kurio man 
niekada nedera pamiršti, tarė sau, ant pakylos plūstant kraujui. 


is matė ją šypsantis. Arnau vėl matė šypsantis Mergelę, o likimas 

jam šypsojosi taip pat kaip ji. Jam jau buvo keturiasdešimt. Ne- 

paisant krizės, verslas puikiai sekėsi ir davė didžiulį pelną, tad 
jo dalį jis skirdavo vargstantiesiems arba Švč. Mergelės Marijos baž- 
nyčiai. Vėliau Giljemas jam paaiškino, kodėl jam sekasi: žmonės iš 
liaudies grąžindavo pinigus ir išmokėdavo jiems paskolas iki pasku- 
tinio dinero. Jo bažnyčia, jūros šventovė, kylant trečiajam centrinės 
navos skliautui ir aštuoniakampėms varpinėms iš abiejų pagrindinio 
fasado šonų augo toliau. Bažnyčia buvo pilna amatininkų: marmuro 
dirbėjų ir skulptorių, tapytojų, stiklių, dailidžių ir kalvių. Buvo net 
vargonų meistras, kurio darbą Arnau atidžiai sekė. Kaip toje didin- 
goje šventovėje skambėtų muzika? — dažnai mąstydavo jis. Po ar- 
kidiakono Bernato Ljulio mirties pasikeitus dviem kanauninkams, 
šias pareigas dabar ėjo Perė Salvetė de Montirakas, su kuriuo Arnau 
palaikė glaudžius ryšius. Didysis meistras Berengeras de Montagu- 
tas ir jo įpėdinis Ramonas Despuigas irgi buvo mirę. Šventovės sta- 
tybos darbams dabar vadovavo Giljemas Metžė. 

Bet Arnau reikalai siejo ne tik su Švč. Mergelės Marijos bažny- 
čios vadovais. Dėl savo finansinės padėties ir naujojo titulo jis turėjo 
palaikyti ryšius ir su miesto tarėjais, aukštais Barselonos asmenimis 
ir Šimtanarės tarybos nariais. Biržoje buvo paisoma jo nuomonės, o 
komersantai ir pirkliai klausydavo jo patarimų. 

— Tau derėtų užimti tą postą, — patarė jam Giljemas. 

Arnau kelias akimirkas pamąstė. Jam ką tik buvo pasiūlytas vie- 
nas iš dviejų Barselonos jūros konsulų postų. Konsulas buvo aukš- 
čiausias miesto pirklių atstovas, turintis savo teisminę valdžią, ne- 
priklausomą nuo jokios kitos Barselonos institucijos, sprendžiantis 
prekybinius ginčus ir bet kokias uoste ar jo darbininkams kylančias 
problemas ir prižiūrintis, kad būtų vykdomi įstatymai ir laikomasi 
prekybos papročių. 

— Nežinau, ar sugebėsiu... 

— Geriau už tave niekas nesugebės, Arnau, paklausyk manęs, — 
pertraukė jį Giljemas. - Sugebėsi. Tikrai sugebėsi. 

Jis sutiko tapti vienu iš naujųjų konsulų, kai pasibaigs ankstes- 
niųjų įgaliojimai. 

Švč. Mergelės Marijos bažnyčia, jo verslas, būsimos jūros kon- 
sulo pareigos — visa tai supo Arnau lyg siena, už kurios jis jautėsi 
tvirtai ir saugiai, ir vakarais, grįžęs į savo naujuosius namus, Mont- 
kados gatvės rūmus, net nepastebėdavo, kas dedasi šiapus jų didžiu- 
lių vartų. 

Arnau tesėjo Eleonorai duotus pažadus, bet nenusižengė tam, ką 
buvo sakęs apie jų tesėjimo laidą, ir jųdviejų santykiai buvo tolimi ir 
šalti; jie apsiribojo tuo, kas buvo neišvengiama kartu gyvenant. Tuo 
metu Marai sukako dvidešimt metų, paties žydėjimo amžius, bet ji 
vis nenorėjo tekėti. „Ar man verta tekėti, jei Arnau su manimi? Ką 
jis be manęs darytų? Kas jį nuautų? Kas pasitiktų grįžusį iš darbo? 
Kas šnekėtųsi su juo, išklausytų jo bėdas? Eleonora? Žoanas, vis la- 
biau įnikęs į savo studijas? Vergai? Ar Giljemas, su kuriuo jis ir taip 
praleidžia didžiumą dienos?“ — mąstė mergina. 

Kiekvieną dieną Mara nekantriai laukdavo grįžtančio Arnau. Kai 
išgirsdavo jį beldžiant į vartus, jos kvėpavimas sutankėdavo, šypsena 
vėl nušvisdavo lūpose, ir ji išbėgdavo jo pasitikti ant laiptų, vedančių 
į kambarius kilmingiesiems. Mat dienos metu, kai Arnau nebūdavo 
namie, jos gyvenimas virsdavo vienoda ir nesibaigiančia kančia. 

— Kad nebūtų jokių kurapkų! - nuaidėjo balsas virtuvėse. - Šian- 
dien valgysime veršieną. 

Mara pasisuko į baronienę, stovinčią virtuvės tarpduryje. Arnau 
mėgo kurapkas. Neseniai ji pati lydėjo Donają jų pirkti. Išrinko ji, 

sukabino virtuvėje ant sijos ir kas dieną vis apžiūrėdavo. Galiausiai 
nusprendė, kad jos jau geros, ir kitą dieną iš pat ankstyvo ryto nuėjo 
į virtuvę jų ruošti. 

— Bet... - bandė paprieštarauti Mara. 

— Veršieną, — pertraukė Eleonora, verdama ją žvilgsniu. 

Mara pasisuko į Donają, bet vergė tik gūžtelėjo pečiais. 

— Kas bus valgoma šiuose namuose, sprendžiu aš, - pareiškė ba- 
ronienė, šįkart jau kreipdamasi į visus virtuvėje esančius vergus. — 
Aš esu šių namų šeimininkė! 

Nuaidėjus paskutiniam šūksniui ji apsisuko ir išėjo. 

Visą dieną Eleonora nekantriai laukė norėdama sužinoti, kuo 
baigsis jos akibrokštas. Ar mergina pasiskųs Arnau, ar kariaus su ja 
slapta? Mara irgi apie tai galvojo. Ar pasakyti Arnau? Ką ji laimėtų 
tai padariusi? Jei Arnau užtartų ją, susipyktų su Eleonora, o ji iš tie- 
sų tų namų šeimininkė. O jeigu jis jos neužtartų? Jai suspaudė pašir- 
džius. O jeigu jos neužtartų? Kartą Arnau pasakė, kad jam nederėtų 
įžeisti karaliaus. O jei Eleonora dėl jos kaltės pasiskųstų karaliui? Ką 
tada pasakytų Arnau? 

Baigiantis dienai Eleonora paniekinamai šyptelėjo Marai, pa- 
mačiusi, kad Arnau, kaip ir visada, neprataria jai nė žodžio. Laikui 
bėgant ta jos šypsena ėmė nuolatos persekioti merginą. Eleonora 
uždraudė jai lydėti vergus apsipirkti ir įžengti į virtuves. Kai Mara 
būdavo namie, sustatydavo prie menių durų vergus. „Ponia baronie- 
nė nepageidauja, kad kas nors jai trukdytų, - sakydavo jie Marai, 
šiai panorėjus užeiti. Diena iš dienos Eleonora surasdavo vis dau- 
giau būdų, kaip apkartinti merginai gyvenimą. 

Karalius. Jiems nederėtų įžeisti karaliaus. Šie žodžiai įsirėžė Ma- 
rai į atmintį, ir ji vis juos sau kartodavo. Eleonora tebebuvo karaliaus 
globotinė ir bet kuriuo metu galėjo į jį kreiptis. Ji neduos dingsties 
Eleonorai įsižeisti! 

Kaip ji klydo! Eleonorą menkai tenkino buitiniai kivirčai. Jos ma- 
žytės pergalės nublankdavo, kai Arnau grįžus namo Mara puldavo 
jam į glėbį. Jiedu juokdavosi, šnekėdavosi... o jų kūnai liesdavosi. 
Arnau, sėdėdamas krėsle, jai pasakodavo apie dienos įvykius, apie 
ginčus biržoje, keitimo santykius, laivus, o Mara jam prie kojų susi- 
žavėjusi klausydavosi jo pasakojimų. Argi tai neturėtų būti teisėtos 

žmonos vieta? Sutemus, po vakarienės, Arnau su Mara už parankės 
atsistodavo prie lango ir abu žvelgdavo į žvaigždėtą naktį. Eleonora 
jiems už nugarų taip gniauždavo kumščius, kad net nagai susmigda- 
vo į delnus; tada iš skausmo atsitokėdavo, staiga pakildavo nuo stalo 
ir išeidavo į savo kambarius. 

Ten vienatvėje mąstydavo apie savo dalią. Arnau jos nebuvo pa- 
lietęs nuo vestuvių dienos. Ji glostydavo savo kūną, krūtis... jos te- 
bebuvo stangrios! Savo šlaunis, tarpukojį, tačiau kai tik pajusdavo 
malonumą, visada atsitrenkdavo į tikrovę: tai merginai... tai mergi- 
nai pavyko užimti jos vietą! 


— Kas bus, kai mano sutuoktinis mirs? 

Ji paklausė jo tiesiai, be užuolankų, atsisėdusi priešais knygomis 
nukrautą stalą. Paskui užsikosėjo; visas tas kabinetas, knygos, šūs- 
nys popierių, dulkės... 

Režinaldas d'Arėja ramiai nužvelgė savo viešnią. Tai buvo geriau- 
sias miesto teisininkas, kaip girdėjo Eleonora, didelis Katalonijos 
Usatges žinovas. 

— Kaip suprantu, jūs neturite vaikų nuo savo sutuoktinio, teisy- 
bė? — Eleonora suraukė kaktą. — Turiu žinoti, - neskubriai paragino 
ją. Jis, stambus, geraširdiško veido, su balta barzda ir ilgais plaukais, 
visa savo esybe kėlė pasitikėjimą. 

— Ne. Neturiu. 

„ — Kaip suprantu, jūs teiraujatės dėl paveldėjimo teisės. 
"Eleonora neramiai pasimuistė kėdėje. 

— Taip, — galiausiai atsakė. 

— Jūsų kraitis grįš jums. O savo paties turtą jūsų vyras gali paskir- 
ti testamentu kam tik nori. 

— Man niekas nepriklauso? 

— Teisė juo naudotis vienus metus, gedulo laikotarpiu. 

— Tik tiek?! 

Jos šūksnis išmušė Režinaldą d'Arėją iš pusiausvyros. Kuo ta mo- 
teris save laiko? 

— Už tai turėtumėte dėkoti savo globėjui karaliui Petrui III, — sau- 
sai atsakė jis. 

— Ką norite pasakyti? 

— Iki to laiko, kai jūsų globėjas užėmė sostą, Katalonijoje galio- 
jo Jokūbo I įsakas, pagal kurį našlė turėjo teisę naudotis savo vyro 
palikimu iki gyvos galvos, jei tik tai daro dorai. Tačiau Barselonos 
ir Perpinjano pirkliai labai šykšti savo turtų net savo pačioms, tad 
išsirūpino iš karaliaus privilegiją, kad jų žmonos galėtų naudotis jų 
turtu tik gedulo laikotarpiu, o ne iki gyvos galvos. Jūsų globėjas iškė- 
lė minėtąją privilegiją iki bendro įstatymo visai kunigaikštystei... 

Eleonora jo nesiklausė ir pakilo nelaukdama, kol teisės žinovas 
baigs dėstyti. Vėl užsikosėjo ir nužvelgė kabinetą. Kam jam reikia 
tiek knygų? Režinaldas irgi pakilo. 

— Jei pageidautumėte dar ko nors... 

Eleonora, jau atsukusi nugarą, tik mostelėjo ranka. 

Jai buvo aišku: norėdama užsitikrinti ateitį, ji turi pagimdyti vai- 
ką nuo savo vyro. Arnau tesėjo savo žodį, ir Eleonora pažino kitokį, 
prabangų gyvenimą: prabanga ją supo ir dvare, tačiau jai, be galo 
kontroliuojamai karaliaus iždininkų, ji niekada nebuvo pasiekiama. 
O dabar ji švaistė, kiek tik norėjo, turėjo viską, ko tik geidė. Bet jeigu 
Arnau numirtų... Ir vienintelė, kuri jai trukdo, vienintelė, kuri at- 
skiria jį nuo jos, yra ta gašli ragana. Jei ne ta ragana... jei ji dingtų... 
Arnau jai neatsispirtų! Argi ji nesugebėtų suvilioti pabėgėlio bau- 
džiauninko? 

Po kelių dienų Eleonora pasikvietė į savo menes vienuolį, vienin- 
telį iš Estanjolių, su kuriuo šiek tiek bendravo. 

— Negaliu patikėti! — atsakė jai Žoanas. 

— Tokia tiesa, broli Žoanai, — tarė Eleonora, vis dar prisiden- 
gusi rankomis veidą. —- Nuo to laiko, kai susituokėme, jis manęs 
nepalietė. 

Žoanas žinojo, kad tarp Arnau ir Eleonoros nėra meilės, kad jie 
miega atskiruose kambariuose. Bet argi tai svarbu? Iš meilės niekas 
nesituokė ir dauguma susituokusių kilmingųjų miegodavo atskirai. 
Bet jei Arnau nebuvo palietęs Eleonoros, tai jie net nebuvo susi- 
tuokę. 

— Ar judu šnekėjotės šiuo klausimu? — paklausė jos. 

Eleonora atitraukė nuo veido rankas, atidengdama paraudusias 
akis, reikalaujančias neatidėliotino Žoano dėmesio. 

— Aš nedrįstu. Nežinočiau, kaip pradėti kalbą. Juolab kad ma- 
nau... - Eleonoros dvejonės pakibo ore. 

— Ką manote? 

— Manau, kad Arnau Mara rūpi labiau už jo paties žmoną. 

— Juk žinote, Arnau be galo myli tą mergaitę. 

— Aš kalbu apie kitokios prigimties meilę, broli Žoanai, — neat- 
lyžo ji, nuleisdama balsą. Žoanas atsitiesė krėsle. — Tai tiesa. Žinau, 
kad jums sunku tuo patikėti, bet neturiu jokių abejonių, kad ta mer- 
gaitė, kaip kad jūs ją vadinate, siekia mano vyro. Aš savo namuose 
glaudžiu velnią, broli Žoanai! — Eleonorai pavyko suvirpinti balsą. — 
Mano ginklai, broli Žoanai, tėra ginklai paprastos moters, norinčios 
atlikti ištekėjusios moters priedermes, kaip liepia Bažnyčia, bet kas- 
kart, kai noriu tai padaryti, matau, kad mano vyras paniręs į gašlybę, 
kuri trukdo jam pastebėti mane. Aš jau nebežinau, ko imtis! 

Tai štai kodėl Mara nenori tekėti! Galbūt tai tiesa? Žoanas pri- 
siminė: jiedu visada būdavo kartu, ji taip puldavo jam į glėbį. Tie 
žvilgsniai ir šypsenos. Koks kvailas jis buvo! Mauras tai žinojo, tikrai 
žinojo; todėl ją ir užtardavo. 

— Nežinau, ką jums atsakyti, - pasiteisino. 

— Aš turiu sumanymą... bet man reikia jūsų pagalbos ir, svarbiau- 
sia, jūsų patarimo. 


"nra AS 
NUVPANT 


oanas išklausė Eleonoros sumanymą, ir jos klausantis jam 
per kūną bėgo šiurpuliai. 
— Man reikia pagalvoti, - atsakė jis, kai ji vėl jam priminė 
savo dramatišką padėtį santuokoje. 

Tą pačią popietę Žoanas užsisklendė savo kambaryje. Atsiprašė, 
kad neateis vakarieniauti. Vengė Arnau ir Maros. Vengė tardomo 
Eleonoros žvilgsnio. Brolis Žoanas vartė teologijos knygas, tvarkin- 
gai išrikiuotas spintoje. Jose turėjo būti atsakymas į jį kankinančius 
klausimus. Visus tuos toli nuo brolio praleistus metus Žoanas nuo- 
latos apie jį galvojo. Jis mylėjo Arnau; vaikystėje, be Arnau ir jo tėvo, 
daugiau nieko neturėjo. Tačiau toje meilėje buvo tiek pat slaptų ker- 
telių, kiek klosčių jo abite. Jose slypėjo susižavėjimas, kuris slogiau- 
siomis akimirkomis priartėdavo prie pavydo. Arnau, tas guvus ber- 
niukas su atvira šypsena, tikinęs jį, kad kalbasi su Mergele Marija... 
Brolis Žoanas nepatenkintas susiraukė, prisiminęs, kiek jis stengėsi 
išgirsti jos balsą. Dabar jau žinojo, kad tai beveik neįmanoma, kad ši 
privilegija suteikta tik saujelei palaimintųjų. Jis studijavo ir plakėsi, 
puoselėdamas viltį tapti vienu iš jų; badavo kone iki išsekimo, bet 
viskas buvo veltui. 

Brolis Žoanas įniko į vyskupo Hinkmaro, šventojo Leono Di- 
džiojo, mokytojo Graciano doktrinas, į šventojo Pauliaus laiškus ir 
daugybę kitų veikalų. 

Tik per coniunctio sexuum, per sutuoktinių kūnišką sąjungą, 
žmonių santuoka gali išreikšti Kristaus ir Bažnyčios vienybę, o tai 
pagrindinis Santuokos sakramento tikslas: be carnalis copula negali 
būti santuokos, rašė pirmasis. 

Tik tada, kai santuoka patvirtinama kūniška sueitimi, ji įsiteisėja 
Bažnyčiai, teigė šventasis Leonas Didysis. | 

Gracianas, jo mokytojas Bolonijos universitete, laikėsi tos pačios 
doktrinos, pagal kurią simbolinė sandora, sutuoktinių sudaroma 
prie altoriaus, buvo siejama su lytine moters ir vyro sueitimi —- una 
caro. Net ir šventasis Paulius savo garsiajame Laiške efeziečiams 
kalbėjo: „Kas myli žmoną, myli save patį. Juk niekas niekada nėra 
nekentęs savo kūno, bet jį maitina ir globoja kaip ir Kristus Baž- 
nyčią, kadangi esame jo Kūno nariai. Todėl žmogus paliks tėvą bei 
motiną ir glausis prie savo žmonos, ir du taps vienu kūnu. Tai didis 
slėpinys, — aš tai sakau apie Kristų ir Bažnyčią“ 

Iki pat išnaktų Žoanas gilinosi į didžiųjų mokytojų doktrinas ir 
mokymus. Ko jis ieškojo? Vėl atsivertė vieną iš traktatų. Kiek jis dar 
gali neigti tiesą? Eleonora buvo teisi: santuoka neįmanoma be su- 
eities, be kūniškos sąjungos. „Kodėl tu nesuartėji su ja? Tu gyveni 
nuodėmėje. Bažnyčia nepripažįsta tavo santuokos“ Žvakės šviesoje 
vėl perskaitė Gracianą, neskubriai, vesdamas pirštu per eilutes, ieš- 
kodamas žodžių, kurių žinojo ten nesant. „Karaliaus globotinė! Pats 
karalius tau atidavė į žmonas savo globotinę, o tu nesuartėjai su ja. 
Ką sužinojęs pasakytų karalius? Net ir visi tavo pinigai... Tai būtų 
karaliaus įžeidimas. Jis tau Eleonorą atidavė į žmonas. Pats vedė ją 
prie altoriaus, o tu paniekinai jo malonę. O vyskupas? Ką pasakytų 
vyskupas?“ Jis vėl įniko į Gracianą. Ir visa tai dėl puikybės kupinos 
mergužėlės, nenorinčios atlikti moters pareigos. 

Žoanas ištisas valandas vartė knygas, bet jo mintys sukosi apie 
Eleonoros planą ir kitas galimybes. Jam derėtų tiesiai jam pasakyti. 
Tada įsivaizdavo save, sėdintį priešais Arnau ar gal geriau stovin- 
tį, taip, abu jie turėtų stovėti... „Tu turi pamylėti Eleonorą. Gyveni 
nuodėmėje“, - jam pasakytų. O jeigu jis supyktų? Arnau Kataloni- 
jos baronas, jūros konsulas. Kas jis toks, kad jį mokytų? Vėl palinko 
prie knygų. Ir kam jam reikėjo įsivaikinti tą mergaitę! Ji visų jo bėdų 
priežastis. Taip, Eleonora teisi, Arnau gali stoti į Maros, o ne į savo 

brolio pusę. Mara, tik vienintelė Mara kalta dėl tokios padėties. Ji 
atstumdavo visus jaunikius, kad toliau viliotų Arnau savo geidulin- 
gu kūnu. Koks vyras galėtų tam atsispirti? Tai velnias! Velnias įsikū- 
nijęs į moterį, pagunda, nuodėmė. Kodėl jis turėtų prarasti brolio 
meilę, jeigu ji yra velnias? Ji yra velnias. Kalta ji. Vienintelis Kristus 
atsispyrė pagundoms. Arnau ne Dievas, jis žmogus. Kodėl žmogus 
turėtų kentėti dėl velnio? 
Žoanas vėl įniko į knygas, kol rado tai, ko ieškojo: 


Tik paklausykite, kaip giliai įsišaknijęs mumyse šis blogas 
polinkis ir pati žmogaus prigimtis dėl savo pirmapradžio 
pagedimo be jokios kitos išorinės priežasties ar paskatos 
linksta į šią nedorybę, ir jeigu mūsų Viešpaties gerumas ne- 
taisytų šio prigimtinio polinkio, visas pasaulis murkdytysi 
jame. Paskaitykime, kaip vienas mažas ir tyras berniukas, 
augintas dykumoje šventųjų atsiskyrėlių ir niekada nepa- 
žinęs moters, buvo nusiųstas į miestą, kur gyveno jo tėvas 
ir motina. Ir įžengęs ten, kur gyveno jo tėvas ir motina, vai- 
kas klausinėjo jį atvedusiųjų apie iki tol neregėtus dalykus: 
kadangi matė gražias ir puošniai apsitaisiusias moteris, 
paklausė, kas tai per dalykai, ir šventieji atsiskyrėliai jam 
atsakė, kad tai velniai, sėjantys sumaištį pasaulyje, o kad jie 
buvo jo tėvo ir motinos namuose, vaiką atvedusieji šventieji 
atsiskyrėliai paklausė jo šitaip: „Kad jau išvydai šitiek gra- 
žių lig tol neregėtų dalykų, kuris tau labiausiai patiko?“ Ir 
vaikas atsakė: „Iš visų gražių regėtų dalykų man labiausiai 
patiko tie velniai, kurie sėja sumaištį pasaulyje“ O kai anie 
jam tarę: „O, niekingasis! Ar negirdėjai daugybę kartų, ar 
neskaitei, kokie blogi velniai ir kokį blogį jie daro, ir kad jų 
namai pragare, tad kaip tau jie galėjo patikti, vos tik pirmą 
kartą juos išvydai?", kalbama, kad šis atsakęs: „Nors ir kokie 
blogi velniai būtų, nors ir kokį blogį jie darytų, nors jų na- 
mai ir būtų pragare, man būtų nė motais visas jų blogis ir 
pragaras, jei aš gyvenčiau ir būčiau draugėje su tokiais vel- 
niais kaip šie. Ir dabar žinau, kad pragaro velniai nėra to- 
kie blogi, kaip kalbama, dabar žinau, kad būtų gera gyventi 

pragare, jei ten tokie velniai ir su jais aš turėčiau gyventi. Ir 
jei duos Dievas, aš gyvensiu su jais. 


Brolis Žoanas baigė skaityti ir užvertė savo knygas jau brėkštant 
aušrai. Jis neketino rizikuoti. Neketino būti šventuoju atsiskyrėliu ir 
stoti į akistatą su vaiku, pasirinkusiu velnią. Jis nevadins savo bro- 
lio niekinguoju. Taip skelbė jo knygos, kaip tyčia pirktos už Arnau 
pinigus. Jis negalėjo priimti kitokio sprendimo. Atsiklaupė ant savo 
kambario klaupto prieš Nukryžiuotąjį ir ėmė melstis. 

Tą naktį prieš užmigdamas jis lyg ir juto keistą kvapą, mirties 
kvapą, užplūdusį jo kambarį, kvapą, nuo kurio jis vos neužtroško. 


Šv. Morkaus dieną visa Šimtanarė taryba ir aukšti Barselonos as- 
menys išrinko Granoljerso, Sant Visenso ir Kaldes de Montbujo ba- 
roną Arnau Estanjolį Barselonos jūros konsulu. Karštai sveikinama 
žmonių, procesija - Arnau ir antrasis konsulas su miesto tarėjais ir 
aukštais asmenimis, kaip kad reikalavo Llibre de Consolat de Mar, 
patraukė per Barseloną iki biržos, kurioje buvo įsikūręs Jūros kon- 
sulatas, pertvarkomo pastato pačiame paplūdimyje, visai netoli nuo 
Švč. Mergelės Marijos bažnyčios ir Arnau keitimo kontoros. 

Missatges, kaip buvo vadinami konsulato kareiviai, atidavė pa- 
garbą; visa svita įžengė į rūmus, ir Barselonos tarėjai perdavė pasta- 
tą ką tik išrinktiems konsulams. Tarėjams išėjus Arnau pradėjo eiti 
naująsias pareigas; vienas pirklys reikalavo, kad jam būtų atlyginta 
už pipirų krovinį, įkritusį į jūrą vienam jaunam valtininkui jį iškrau- 
nant. Pipirai buvo atnešti į teismo salę, ir Arnau pats įsitikino, kad 
prekė sugadinta. 

Jis išklausė pirklio, valtininko ir kiekvieno iš jų atsivestų liudy- 
tojų argumentus. Pirklį jis asmeniškai pažinojo. Pažinojo ir jaunąjį 
valtininką. Neseniai šis jo kontoroje buvo prašęs paskolos. Buvo ką 
tik vedęs. Arnau jį pasveikino ir palinkėjo kuo geriausios kloties. 

— Skelbiu, —- jo balsas sudrebėjo, — kad valtininkas turi atlyginti 
nuostolį, sumokėdamas už pipirus. Taip numato, - Arnau perskai- 
tė iš knygos, kurią jam padavė raštininkas, —- Jūros papročių šešias- 
dešimt antrasis straipsnis. — Jis ką tik buvo paėmęs paskolą. Ką tik 

susituokęs Švč. Mergelės Marijos bažnyčioje, kaip ir derėjo jūros 
žmonėms. Ar ji jau laukiasi vaiko? Arnau prisiminė, kaip švytėjo 
jaunosios valtininko žmonos akys tą dieną, kai jis juos sveikino. Jo 
balsas užsikirto. — Ar turi... - Vėl užsikirto. - Ar turi pinigų? 

Arnau nusuko žvilgsnį nuo jaunuolio. Jis ką tik buvo davęs jam 
paskolą. Namui? Drabužiams? Baldams, o gal tai pačiai valčiai? Jo 
ausyse suskambo jaunuolio „ne“. 

— Tada nuteisiu tave... - Gerklėje įstrigęs gumulas jam trukdė 
kalbėti. — Nuteisiu tave kalėti, kol išmokėsi visą įsiskolintąją sumą. 

Kaip jis ją išmokės, jei negalės dirbti? Ar jo žmona laukiasi vai- 
ko? Arnau pamiršo stuktelti į stalą plaktuku. Missatges paragino jį 
žvilgsniais. Jis stuktelėjo. Jaunuolis buvo nuvestas į konsulato belan- 
gę. Arnau nuleido akis. 

— Tai privalu, — tarė raštininkas, abiem šalims palikus teismo salę. 

Arnau liko tyliai sėdėti raštininkui iš dešinės, per vidurį milžiniš- 
ko salėje stūksančio stalo. 

— Pažiūrėk, - neatlyžo raštininkas, padėdamas priešais jį dar vie- 
ną knygą, konsulato reglamentą. — Čia rašoma apie sprendimus įka- 
linti: „Tokiu būdu teparodo savo valdžią visiems, nuo aukščiausiojo 
iki žemiausiojo: Tu jūros konsulas ir privalai parodyti savo valdžią. 
Nuo to priklauso mūsų ir mūsų miesto gerovė. 

Tą dieną jam daugiau nieko neteko nusiųsti į kalėjimą, bet tai 
teko padaryti daugybę kitų dienų. Jūros konsulo žinioje buvo visi su 
prekyba susiję reikalai: kainos, jūreivių atlyginimai, laivų ir prekių 
saugumas ir bet kurie kiti, susiję su jūra. Užėmęs šį postą, Arnau įgi- 
jo valdžią, nepriklausomą nuo bailės ar vietininko; skelbė nuospren- 
džius, suimdavo, aprašydavo skolininkų turtą, įkalindavo, ir visam 
tam jis turėjo kariuomenę, kuri jam tarnavo. 

Kol Arnau buvo priverstas sodinti į kalėjimą jaunus valtinin- 
kus, Eleonora pasikvietė riterį Felipą de Pontsą, kurį pažinojo iš 
pirmosios santuokos laikų ir kuris keletą kartų buvo jos prašęs jį 
užtarti: buvo skolingas Arnau nemenką sumą pinigų, bet negalėjo 
jų išmokėti. 

— Aš padariau visa, kas buvo mano valioje, donai Felipai, - su- 
melavo Eleonora, kai šis prisistatė. — Bet kad ir ką dariau, viskas vel- 
tui. Netrukus iš jūsų bus pareikalauta skolos. 

Felipas de Pontsas, aukštas ir tvirtas vyras vešlia šviesia barzda ir 
mažutėmis akimis, išgirdęs namų šeimininkės žodžius išblyško. Jei 
iš jo bus pareikalauta skolos, jis praras ir taip menkas savo žemes... 
ir net karo žirgą. Riteris, neturintis žemės pragyventi ir žirgo ka- 
riauti, negalėjo būti laikomas riteriu. 

Felipas de Pontsas priklaupė ant vieno kelio. 

— Meldžiu jūsų, ponia, - maldavo. — Esu tikras, kad jei tik pano- 
rėtumėte, jūsų vyras atšauktų savo sprendimą. Jei iš manęs išieškotų 
skolą, mano gyvenimas netektų prasmės. Padarykit tai dėl manęs. 
Vardan senų laikų! 

Eleonora, stovinti priešais klūpantį riterį, leido jam kelias aki- 
mirkas pamaldauti. Apsimetė mąstanti. 

— Kelkitės, - paliepė. - Gal ir yra išeitis... 

— Meldžiu jūsų! - pakartojo Felipas de Pontsas prieš atsisto- 
damas. 

— Labai pavojinga išeitis. 

—. Tebūnie kas tik nori! Aš ničnieko nebijau. Koviausi šalia kara- 
liaus vis:.. 

— Prireiktų pagrobti vieną merginą, — išbėrė Eleonora. 

— Ne... nesuprantu jūsų, —- kelias akimirkas patylėjęs suvapėjo 
riteris. 

— Supratote kuo puikiausiai, - atrėžė Eleonora. - Reikėtų pa- 
grobti vieną merginą ir... atimti jai nekaltybę. 

— Už tai baudžiama mirtimi! 

— Ne visada. > 

Eleonora buvo apie tai girdėjusi. Tik niekada nenorėjo klausti, 
juolab dabar, kai jai kilo toks sumanymas, taigi palaukė, kol domini- 
konas išsklaidys jos abejones. 

— Surasime ką nors, kas ją pagrobtų, — išbėrė jam. Žoanas išpūtė 
akis. — Ir išprievartautų. - Žoanas prisidengė ranka veidą. — Kaip 
suprantu, — dėstė ji, - pagal Usatges, jeigu mergina ar jos tėvai suta- 
ria dėl vedybų, prievartautojui bausmė netaikoma. — Žoanas tebe- 
sėdėjo prisidengęs ranka veidą, nebylus. — Ar tai tiesa, broli Žoanai? 
Ar tai tiesa? — neatlyžo vienuoliui tylint. 

— Taip, bet... 

— Taip ar ne? 

— Taip, - patvirtino Žoanas. — Už išprievartavimą baudžiama 
tremtim iki gyvos galvos, jei nebuvo griebtasi smurto, ir mirtimi, 
jei buvo. Bet jei sutariama dėl vedybų arba jei prievartautojas su- 
randa merginai lygų vyrą, už kurio ši sutinka tekėti, bausmė nc- 
taikoma. 

Eleonora šyptelėjo, bet kai Žoanas vėl kreipėsi į ją, mėgindamas 
atkalbėti, pasistengė nuslėpti šypseną. Eleonora elgėsi kaip moteris, 
kuriai nuplėšta garbė. 

— Nežinau, bet galiu jus patikinti, kad nėra tokios kvailystės, ku- 
riai nebūčiau pasiryžusi, kad susigrąžinčiau savo vyrą. Surasime ką 
nors, kas ją pagrobtų, - pakartojo ji, — ir išprievartautų, o paskui 
sutarsime dėl vedybų. — Žoanas papurtė galvą. - Koks skirtumas? — 
spyrėsi Eleonora. - Mes galėtume ištekinti Marą net ir prieš jos va- 
lią, jei tik Arnau nebūtų taip apakintas... taip apkerėtas tos mergi- 
nos. Jūs pats būtumėte ją ištekinęs, jei Arnau būtų leidęs. Mudu pa- 
darytume tik viena — išvaduotume mano vyrą nuo pragaištingos tos 
moters įtakos. Patys išrinktume Marai būsimą sutuoktinį; lygiai taip 
pat kaip ją ištekindami, tik mums nereikėtų laukti Arnau pritarimo. 
Iš jo nieko neverta laukti, jis dėl tos merginos pamišęs, lyg nesavas. 
Ar dar pažįstate kitą tokį tėvą, kuris, tiek ieškojęs savo dukteriai jau- 
nikio, toliau leistų jai senmergiauti? Kad ir kiek pinigų turėtų. Kad ir 
koks kilmingas būtų. Ar pažįstate? Net karalius ištekino mane prieš 
mano valią... nepaisydamas mano nuomonės. 

Žoanas, išklausęs Eleonoros argumentus, pamažu atlyžo, ir ši, 
naudodamasi vienuolio dvejonėmis, vis apeliavo į savo keblią padė- 
tį, nuodėmę, tarpstančią jų namuose... Žoanas pažadėjo pagalvoti... 
ir pagalvojo. Jis sutiko, kad tai būtų Felipas de Pontsas, su išlygomis, 
bet sutiko. 

— Ne visada, - pakartojo Eleonora. 

Riteriai privalėjo išmanyti Usatges. 

— Jūs norite, kad ta mergina būtų išleista už vyro? Kodėl tada ji 
neišteka? 

— Jos globėjai sutiks. 

— Bet kodėl jie negali jos tiesiog ištekinti? 

— Tai ne jūsų reikalas, - nukirto Eleonora. „Tai, - pagalvojo, — 
bus mano užduotis... ir to vienuoliūkščio“ 

— Jūs norite, kad pagrobčiau ir išprievartaučiau merginą, bet sa- 
kote, kad motyvas — ne mano reikalas. Ponia, jūs suklydot. Gal aš ir 
skolininkas, tačiau esu riteris... 

— Ji mano globotinė. - Felipas de Pontsas nustebo. — Taip. Tai 
mano globotinė Mara Estanjol. 

Felipas de Pontsas prisiminė Arnau įsidukrintą merginą. Buvo 
ją matęs jos tėvo keitimo kontoroje ir net maloniai su ja šnektelėjo, 
vieną dieną atėjęs pas Eleonorą. 

— Jūs norite, kad pagrobčiau ir išprievartaučiau jūsų globotinę? 

— Man regis, donai Felipai, aš kalbėjau ganėtinai aiškiai. Galiu jus 
patikinti, kad už šį nusikaltimą jūs nebūsite nubaustas. 

— Bet koks motyvas? 

— Tai mano.reikalas! Tai ką nusprendėt? 

— Ką aš iš to išlošiu? 

— Kraitis bus toks didelis, kad išmokėsite visas savo skolas, pati- 
kėkite, mano vyras bus labai dosnus savo globotinei. Be to, pelnytu- 
mėt mano malonę, o jūs juk žinot, kaip aš esu arti karaliaus. 

— O baronas? 

— Baronu pasirūpinsiu aš. 

— Nesuprantu... 

— Jums nebėra ko suprasti: skurdas, suteptas vardas ir nešlovė 
arba mano malonė. - Felipas de Pontsas atsisėdo. - Skurdas arba 
turtai, donai Felipai. Jei atsisakysite, rytoj pat baronas išieškos iš 
jūsų skolą ir nusavins jūsų žemes, ginklus ir gyvulius. Galiu jus pa- 
tikinti. Ž 


raėjo dešimt nerimastingos nežinios dienų, kol Arnau su- 
laukė pirmųjų žinių apie Marą. Dešimt dienų buvo sustoju- 
si bet kokia veikla, nesusijusi su siekiu atskleisti, kas nutiko 
be pėdsakų dingusiai merginai. Jis vis susitikdavo su vietininku ir 
dviem tarėjais, kad paragintų juos dėti visas pastangas aiškinantis, 
kur ji dingo. Žadėjo dosniai atsilyginti už bet kokias žinias apie Ma- 
ros likimą ar jos buvimo vietą. Meldėsi taip, kaip nesimeldė per visą 
savo gyvenimą, ir galiausiai, kai Eleonora jam pranešė gavusi žinių iš 
vieno Arnau ieškojusio keliaujančio pirklio, jo įtarimai pasitvirtino. 
Merginą buvo pagrobęs jo skolininkas riteris Felipas de Pontsas ir 
prievarta laikė įtvirtintame dvare netoli Mataro, mažiau nei diena 
kelio pėsčiomis į šiaurę nuo Barselonos. 
Arnau nusiuntė į dvarą konsulato missatges. O pats tuo metu nu- 
ėjo į Švč. Mergelės Marijos bažnyčią vėl melstis Jūros Mergelei. 
Niekas nedrįso jo trikdyti, net ir darbininkai pristabdė darbus. 
Puolęs ant kelių priešais tą nedidukę akmeninę figūrą, tokią svarbią 
jam visą gyvenimą, Arnau stengėsi atsikratyti siaubingų ir šiurpių 
vaizdinių, kurie jį buvo apnikę pastarąsias dešimt dienų ir dabar vėl 
sukosi galvoje, miglotai liedamiesi su Felipo de Pontso veidu. 
Felipas de Pontsas užpuolė Marą jos pačios namuose ir užkim- 
šęs jai burną mušė tol, kol jėgų netekusi mergina nustojo priešintis. 
Įkišo į maišą ir atsisėdo su juo gale pakinktų prikrauto vežimo, kurį 

vadeliojo vienas iš jo tarnų. Šitaip, lyg keliaudamas pirkti ar taisyti 
savo žirgų balnų ir kamanų, riteris, niekam nesukėlęs jokio įtari- 
mo, pravažiavo pro miesto vartus. Jau savo dvare, viename jo krašte 
stūksančiame gynybiniame bokšte, riteris nuplėšė merginai garbę 
vieną, o paskui kitą kartą, juo brutaliau ir geidulingiau tenkindamas 
aistrą, juo labiau atsiskleisdavo įkaitės grožis ir juo atkakliau ji gynė 
savo kūną, jeigu jau ne skaistybę. Felipas de Pontsas pažadėjo Žoa- 
nui atimti Marai nekaltybę net neapnuogindamas merginos ir nea- 
tidengdamas savo paties kūno, griebdamasis tik būtiniausios jėgos, 
ir pirmąjį kartą, vienintelį, kurį turėjo suartėti su Mara, savo pažadą 
tesėjo, tačiau gašlumas pasirodė stipresnis už riterio žodį. 

Kad ir ką Arnau su byrančiomis ašaromis ir suspausta širdim gal- 
vojo Švč. Mergelės Marijos bažnyčioje, tai nė iš tolo neprilygo tam, 
ką iškentėjo mergina. 

Į šventovę įžengus missatges, darbai visiškai sustojo. Karininko 
žodžiai nuskambėjo kaip konsulato teismo salėje. 

—. Garbusis konsule, tai tiesa. Jūsų duktė buvo pagrobta ir yra 
riterio Felipės de Pontso rankose. 

— Ar kalbėjotės su juo? 

— Ne, garbusis konsule. Jis užsibarikadavo bokšte ir nepripažino 
mūsų valdžios, pareikšdamas, kad tai ne prekybos reikalas. 

— Ar ką nors sužinojote apie merginą? 

Karininkas nudelbė akis. 

Arnau suleido į klauptą nagus. 

— Ar aš neturiu valdžios? Jeigu jis nori mano valdžios, — iškošė 
pro dantis, - ją patirs. 


Žinia apie Maros pagrobimą pasklido akimirksniu. Kitą dieną auš- 
tant visų Barselonos bažnyčių varpai ėmė nenumaldomai skambėti, 
ir visų miestiečių lūpose sutartinai aidėjo Via fora! - reikėjo vaduoti 
barselonietę. 

Blato aikštė, kaip ir daugybę kitų kartų, tapo sometent, Barselo- 
nos kariuomenės, susibūrimo vieta, kur rinkosi visi miesto cechai. 
Netrūko nė vieno, ir menkai ginkluoti cechų nariai susibūrė po 
savo vėliavomis. Tą rytą Arnau numetė į šalį prabangius rūbus ir 

vėl apsivilko tuos, su kuriais kovėsi pirma tarnaudamas Eišimenui 
d'Esparsai, o paskui prieš Petrą Žiaurųjį. Jis iki šiol turėjo nuostabų 
savo tėvo arbaletą, kurio nenorėjo pakeisti kitu, ir paglostė jį taip 
švelniai, kaip niekada nebuvo glostęs; prie juostos segėjo tą patį dur- 
klą, nuo kurio prieš daugelį metų krito jo priešai. 

Pasirodžiusį aikštėje Arnau karštai pasveikino daugiau nei trys 
tūkstančiai vyrų. Vėliavnešiai iškėlė vėliavas. Kartu su kurtinančiu 
Via fora! virš minios galvų iškilo kardai, ietys ir arbaletai. Arnau ne- 
pajuto jaudulio. Žoanas su Eleonora išblyško Arnau už nugaros. Ar- 
nau kažko ieškojo ginklų ir vėliavų jūroje virš žmonių galvų; keitėjai 
neturėjo cecho. 

— Ar tai jūs numatėte? — per griausmą paklausė dominikonas 
Eleonoros. 

Eleonoros žvilgsnis klaidžiojo minioje. Arnau palaikė visa Bar- 
selona. Minia mojavo ginklais ir šūkavo. Ir visa tai dėl. kažkokios 
mergužėlės. 

Arnau pagaliau pamatė vėliavą. Minia prasiskyrė jam einant ten, 
kur buvo susibūrę bastaišai. 
nau nugarą. Eleonora neatsakė. — Jie jūsų riterį sudoros gyvą. Nu- 
šluos jo valdas, nusiaubs jo dvarą, o tada... 

— Kas? Tada kas? - piktai burbtelėjo Eleonora, žvelgdama 
priešais. 

„Aš neteksiu brolio. Galbūt dar ne vėlu bent kiek atitaisyti klaidą. 
Geruoju tai negali baigtis..“ — pagalvojo Žoanas. 

— Pasikalbėkit su juo... - spyrėsi jis. 

— Arjūs pamišęs, vienuoli? 

— Ojei ji nesutiks tekėti? Jei Felipas de Pontsas viską atskleis? Pa- 
pasakokit jam, kol ostas dar neišžygiavo. Padarykit, ko prašau. Dėl 
Dievo meilės, Eleonora! 

— Dėl Dievo meilės? — Šįsyk Eleonora atsigręžė į Žoaną. - Jūs 
pats pasikalbėkit su savo Dievu. Padarykit, ko prašau, vienuoli. 

Abu priėjo prie bastaišų vėliavos. Ten stovėjo Giljemas, begin- 
klis, kaip vergas. 

Arnau, pastebėjęs šalia Eleonorą, suraukęs kaktą dėbtelėjo į ją. 

— Ji ir mano globotinė, — pareiškė ši. 

Tarėjai davė įsakymą, ir barseloniečių kariuomenė išžygiavo. 
Šventojo Jurgio ir miesto vėliavos plevėsavo priešaky, už jų — bas- 
taišų, o už šių — kitų cechų. Trys tūkstančiai vyrų prieš vieną riterį, 
Eleonora ir Žoanas su jais. 

Pusiaukelėje prie Barselonos osto prisidėjo daugiau nei šimtinė 
Arnau žemių valstiečių su savo arbaletais, mielai pasirengusių ginti 
tą, kuris buvo jiems toks dosnus. Arnau pamatė, kad prie jų neprisi- 
dėjo nė vienas didikas ar riteris. 

Arnau, įsimaišęs tarp bastaišų, rūstus žingsniavo paskui vėliavą. 
Žoanas mėgino melstis, bet maldų žodžiai, kitu metu patys besilie- 
jantys, dabar strigo jo mintyse. Nei jis, nei Eleonora net nepagalvo- 
jo, kad Arnau ims ir sušauks miesto ostą. Žoaną kurtino didžiulis 
triukšmas, kurį kėlė tie trys tūkstančiai vyrų, siekiančių teisingumo 
ir keršto už Barselonos miestietę. Daugelis jų palikdami namus pa- 
bučiavo savo dukteris; ne vienas jų, jau ginkluotas, atsisveikindamas 
su Žmona, suėmęs jai už smakro tarė: „Barselona gina savo žmo- 
nes... ir pirmiausia savo moteris“ 

„Jie nusiaubs to nelaimingojo Felipo de Pontso žemes, lyg pa- 
grobta būtų jų duktė, - pagalvojo Žoanas. - Nuteis jį ir nubaus 
mirtimi, bet pirma suteiks jam paskutinį žodį..“ Žoanas pažvelgė į 
Arnau, kuris toliau sau tyliai žingsniavo niūriu veidu. 

Vakarop miesto ostas pasiekė Felipo de Pontso žemes ir sustojo 
prie nedidukės kalvos, ant kurios stovėjo riterio dvaras. Tai tebuvo 
paprasčiausia sodyba be jokių įtvirtinimų, išskyrus įprastą stebėjimo 
nužvelgė kariuomenę, laukiančią miesto tarėjų įsakymų. Dirstelėjo 
į Eleonorą, bet ši nusuko žvilgsnį. Trys tūkstančiai vyrų paprasčiau- 
siai sodybai užimti! 

Žoanas atsitokėjo ir nuskubėjo prie šventojo Jurgio vėliavos, kur 
kartu su tarėjais ir kitais aukštais miesto asmenimis jau stovėjo ir 
Arnau su Giljemu. Rado juos besiginčijančius, ką daryti, ir jam su- 
spaudė paširdžius: didžioji dauguma buvo už tai, kad reikia įsiveržti 
į dvarą be jokių įspėjimų, nedavus Pontsui galimybės pačiam pasi- 
duoti ostui. 

Tarėjai ėmė dalyti nurodymus cecho seniūnams. Žoanas žvilg- 

Jis priėjo prie Arnau. Ketino pasikalbėti su juo, bet neišdrįso. Ša- 
lia stovintis iškelta galva Giljemas pažvelgė į jį su paniekos šešėliu. 
Cechų seniūnai perdavė nurodymus savo kariams. Pasigirdo pasi- 
rengimo kovai šurmulys. Suliepsnojo deglai; girdėjosi, kaip žvan- 
ga kardų ašmenys ir įsitempia arbaletų templės. Žoanas atsigręžęs 
pažvelgė į dvarą ir vėl į kariuomenę. Ji jau rengėsi išžygiuoti. Jokių 
išlygų nebus. Barselona bus negailestinga. Arnau, kaip vienas iš 
karių, palikęs vienuolį patraukė senjoro de Pontso dvaro link; jis 
gniaužė durklą. Dar vienas žvilgsnis į Eleonorą: ji tebebuvo viskam 
abejinga. 

— Ne!.. - suriko Žoanas, kai brolis jau buvo atsukęs jam nugarą. 

Tačiau jo riksmas paskendo visos kariuomenės šurmulyje. Iš už 
dvaro vartų pasirodė raita figūra; Felipas de Pontsas lėtai jojo jų 
sutikti. 

— Sulaikykit jį! —- įsakė vienas iš tarėjų. 

— Ne! - suriko Žoanas. Visi atsigręžė. Arnau klausiamai pažvelgė 
į jį. - Pasiduodančiojo nereikia sulaikyti. 

— Ką visa tai reiškia, vienuoli? — paklausė vienas iš tarėjų. — Ar tu 
įsakinėsi Barselonos ostui? 

Žoanas žiūrėjo į Arnau maldaujančiomis akimis. 

— Pasiduodančiojo nereikia sulaikyti, - pakartojo broliui. 

— Tegu jis pasiduoda, - nusileido Arnau. 

Pirmiausia Felipas de Pontsas nužvelgė savo bendrininkus. Pas- 
kui stojo į akistatą su stovinčiaisiais po šventojo Jurgio vėliava, tarp 
kurių buvo Arnau ir miesto tarėjai. 

— Barselonos miestiečiai, - sušuko ganėtinai garsiai, kad išgirs- 
tų visa kariuomenė, - aš žinau, kodėl šiandien jūs čia, ir žinau, kad 
siekiate teisybės dėl vienos saviškės. Aš priešais jus. Prisipažįstu 
įvykdęs nusikaltimus, kuriais mane kaltinate, bet kol dar nesulai- 
kėte manęs ir nesulyginote su žeme mano dvaro, meldžiu suteikti 
man žodį. 

— Kalbėk, - leido jam vienas iš tarėjų. 

— Aš iš tiesų pagrobiau ir pamylėjau Marą Estanjol prieš jos va- 
lią... - Barselonos osto gretomis nuvilnijo šurmulys, nutraukdamas 
Felipo de Pontso kalbą. Arnau sugniaužė rankas ant arbaleto. - Pa- 
dariau tai, negalvodamas net apie savo gyvybę, žinodamas, kokia 

bausmė manęs laukia už tokius nusikaltimus. Padariau tai ir jei gim- 
čiau iš naujo, padaryčiau dar kartą, nes tokia didelė buvo mano mei- 
lė jai ir toks didelis sielvartas matant ją vystančią pačioje jaunystėje 
be vyro, negalinčio mėgautis visu tuo, kuo Dievas ją apdovanojo, 
kad mano jausmai nustelbė protą ir mano veiksmai labiau būtų pri- 
tikę įsiaudrinusiam gyvuliui nei karaliaus Petro III riteriui. - Žo- 
anas juto kariuomenės dėmesį ir stengėsi mintimis įteigti riteriui 
tolesnius žodžius. - Kaip gyvulys, kuriuo buvau, aš jums pasiduo- 
du, bet kaip riteris, kuriuo vėl norėčiau tapti, pasižadu susituokti su 
Mara ir taip pat mylėti ją visą gyvenimą. Teiskite mane! Aš neketinu, 
kaip numato jūsų įstatymai, ieškoti šiai merginai jai lygaus vyro. Jau 
geriau atimčiau sau gyvybę, nei matyčiau ją su kitu. 

Felipas de Pontsas baigė kalbą ir išdidžiai atsitiesęs ant žirgo luk- 
telėjo, įžūliai žvelgdamas į trijų tūkstančių vyrų kariuomenę, kuri 
tylėjo mėgindama suvokti ką tik išgirstus žodžius. 

— Šlovė Viešpačiui! - sušuko Žoanas. 

Arnau nustebęs pažvelgė į jį. Visi atsisuko į vienuolį, taip pat ir 
Eleonora. 

— Ką visa tai reiškia? — paklausė Arnau. 

— Arnau, — tarė Žoanas, imdamas jam už rankos, garsiu balsu, 
kad visi čia esantieji girdėtų, — taip atsitiko tik dėl mūsų pačių aplai- 
dumo. — Arnau krūptelėjo. —- Mes ilgus metus taikstėmės su Maros 
įgeidžiais, pamiršę savo priedermes sveikai ir jaunai merginai, kuri, 
kaip kad jai skirta, jau turėjo pagimdyti pasauliui vaikų. Tokie mūsų 
Viešpaties įstatymai ir ne mums ginėyti Dievo sumanymą. - Arnau 
jau norėjo jam atsikirsti, bet Žoanas rankos mostu jį nutildė. — Aš 
jaučiu kaltę. Ilgus metus jaučiau kaltę, kad buvau pernelyg atlai- 
dus aikštingai moteriai, kurios gyvenimui trūko prasmės, minimos 
šventosios Katalikų Bažnyčios kanonuose. Šis riteris, - pridūrė Žo- 
anas, rodydamas į Felipą de Pontsą, — ne kas kita, kaip Dievo ranka, 
ir Viešpats jį pasiuntė įvykdyti to, ko nepadarėme mes. Taip, ilgus 
metus aš jaučiau kaltę, matydamas, kaip vysta grožis ir sveikata, ku- 
riais Dievas apdovanojo merginą, patyrusią laimę būti priglaustai 
tokio gailiaširdžio žmogaus kaip tu. Ir nenoriu jaustis kaltas dar ir 
dėl mirties riterio, kuris, negalvodamas net apie savo gyvybę ir šian- 
dien atiduodantis ją į mūsų rankas, padarė tai, ko mes negebėjome 

padaryti. Duok sutikimą santuokai. Aš, jeigu tau ko nors verta mano 
nuomonė, jai pritarčiau. 

Arnau kelias akimirkas tylėjo. Visa kariuomenė laukė, ką jis at- 
sakys. Žoanas, pasinaudojęs ta valandėle, pasisuko į Eleonorą ir lyg 
įžvelgė jos lūpose išdidžią šypseną. 

— Tu nori pasakyti, kad tai mano kaltė? - paklausė Arnau 
Žoano. 

— Mano, Arnau, mano. Tai aš turėjau išaiškinti tau Bažnyčios 
įstatymus, Dievo sumanymą, bet to nepadariau... ir dėl to gailiuosi. 

Giljemo akys kibirkščiavo. 

— O koks merginos noras? — paklausė Arnau senjoro de Pontso. 

— Aš karaliaus Petro III riteris, - atsakė šis, - o jo įstatymai, tie 
patys, kurie jus šiandien atvedė čia, neatsižvelgia į tekamojo am- 
žiaus moters norus. - Osto gretomis nuvilnijo pritariamas šurmu- 
lys. - Aš, katalonų riteris Felipas de Pontsas, prašau jos rankos. Jei 
tu, Katalonijos barone ir jūros konsule Arnau Estanjoli, nesutinki 
išleisti jos už manęs, tada sulaikykit mane ir nuteiskit, o jei sutinki, 
merginos norai man menkai terūpi. 

Kariuomenė vėl pritarė riterio žodžiams. Toks buvo įstatymas, ir 
visi jį vykdė — ištekindavo dukteris nepaisydami jų valios. 

— Svarbiausia ne jos norai, Arnau, - įsiterpė Žoanas, nuleisda- 
mas balsą. - Svarbiausia tavo pareiga. Atlik ją. Dukterų ar globoti- 
nių nuomonės niekas neklausia. Tėvai visada nusprendžia taip, kaip 
joms parankiausia. Šis vyras jau pamylėjo Marą. Merginos norai 
vargu ar ką pakeis. Arba ji ištekės už jo, arba jos gyvenimas virs 
pragaru. Turi nuspręsti tik tu, Arnau: ar dar viena mirtis, ar dieviška 
proga atitaisyti mūsų aplaidumą. 

Arnau ėmė ieškoti minioje savo artimųjų. Pažvelgė į neapykanta 
degantį Giljemą, vis dar neatitraukiantį akių nuo riterio. Susirado 
savo žmoną Eleonorą, kurią buvo vedęs karaliaus valia, ir abu atlai- 
kė vienas kito žvilgsnį. Arnau gestu paklausė jos nuomonės. Eleono- 
ra pritarė. Galiausiai pasisuko į Žoaną. 

— Toks įstatymas, — pasakė jam šis. 

Arnau pažvelgė į riterį. Paskui į kariuomenę. Visi buvo nuleidę 
ginklus. Regis, nė vienas iš tų trijų tūkstančių vyrų neginčijo senjoro 
de Pontso argumentų, nė vienas jau nebegalvojo apie kovą. Jie laukė 

Arnau sprendimo. Toks buvo katalonų įstatymas, moters įstatymas. 
Ko jis pasiektų susikovęs, nužudęs riterį ir išvadavęs Marą? Kas 
lauktų taip pagrobtos ir išprievartautos merginos? Vienuolynas? 

— Sutinku. 

Akimirką stojo tyla. Paskui, kol kareiviai vieni kitiems perdavė 
Arnau sprendimą, jų gretomis vilnijo šurmulys. Kažkas viešai pri- 
tarė Arnau. Paskui šūktelėjo dar vienas. Prie šio prisidėjo kai kurie 
kiti, ir ostas pratrūko sveikinimo šūksniais. 

Žoanas su Eleonora susižvalgė. 

Vos už šimto žingsnių nuo ten, kur jie susitiko, uždaryta Felipo 
de Pontso dvaro stebėjimo bokšte, nedidelės kalvos papėdėje susi- 
būrusią minią stebėjo moteris, kurios likimas ką tik buvo nuspręs- 
tas. Kodėl jie neužkopia? Kodėl neįsiveržia į dvarą? Apie ką jie gali 
kalbėtis su tuo niekšu? Ko jie šaukia? 

— Arnau! Ko šaukia tavo vyrai? 

sto šūksniai jį įtikino, kad tai, ką jis ką tik išgirdo, buvo tie- 
sa: „Sutinku“ Giljemas smarkiai suspaudė lūpas. Kažkas 
kumštelėjo jam į nugarą ir prisidėjo prie šaukiančiųjų. „Su- 
tinku“ Giljemas pažvelgė į Arnau, paskui į riterį. Jo veidas atrodė jau 
ramus. Ką galėjo padaryti jis, paprastas vergas? Vėl pažvelgė į Felipą 
de Pontsą; dabar jis jau šypsojosi. „Aš pamylėjau Marą Estanjol, — 
taip jis pasakė. - Pamylėjau Marą Estanjol!“ Kaip Arnau galėjo...? 
Kažkas prikišo jam prie lūpų gertuvę su vynu. Giljemas šiurkš- 
čiai ją atstūmė. 
— Negeri, krikščioni? — išgirdo sakant. 
Jo žvilgsnis susitiko su Arnau akimis. Aukšti asmenys sveikino 
Felipą de Pontsą, vis dar sėdintį ant žirgo. Žmonės gėrė ir juokėsi. 
— Negeri, krikščioni? — vėl išgirdo Giljemas sau už nugaros. 
Giljemas pastūmė vyrą su gertuve ir vėl žvilgsniu ėmė ieškoti Ar- 
nau. Aukšti asmenys sveikino ir jį. Jų apsuptam Arnau pavyko iškišti 
galvą ir klausiamai pažvelgti į Giljemą. 
Minia, o joje ir Žoanas, nešė Arnau riterio dvaro link, bet Arnau 
Tuo metu visas ostas šventė sandorį. Žmonės buvo sukūrę laužus 
ir dainavo susibūrę aplink juos. 
— Išgerk už mūsų konsulą ir jo globotinės laimę, — tarė kitas vy- 
ras, vėl atkišdamas jam gertuvę su vynu. 

Arnau buvo dingęs kelyje į dvarą. 

Giljemas vėl atstūmė gertuvę. 

— Nenori išgerti...? 

Giljemas pažvelgė į jį. Atsuko jam nugarą ir patraukė atgal į Bar- 
seloną. Osto keliamas triukšmas pamažu tilo. Giljemas atsidūrė vie- 
nas kelyje į miestą; jis vilko kojas... o kartu ir savo jausmus bei tą 
menką žmogiškąjį orumą, kiek jo dar galėjo likti vergui; jis keliavo į 
Barseloną, slegiamas sunkios naštos. 

Arnau atsisakė sūrio, pasiūlyto drebančios senutės, patarnaujan- 
čios Felipo de Pontso dvare. 

Tarėjai ir aukšti asmenys būriavosi antrajame aukšte, virš ar- 
Arnau paieškojo minioje Giljemo. Žmonės šnekučiavosi, juokėsi ir 
kvietė senutę, kad ši paduotų jiems sūrio ir vyno. Žoanas su Eleo- 
nora liko stovėti prie židinio; Arnau įsmeigus į juos žvilgsnį, abu 
nusuko akis. 

Išgirdęs šnabždesį, jis nukreipė dėmesį į kitą menės galą. 

Į menhę įžengė Mara, laikoma už dilbio Felipo de Pontso. Arnau 
matė, kaip ji šiurkščiai išsivaduoja iš riterio ir bėga jo link. Jos lūpose 
sušvito šypsena. Mara išskėtė rankas gerokai anksčiau, nei atbėgo 
ten, kur jis jos laukė, bet kai jau ketino jį apglėbti, staiga sustojo ir 
lėtai nusvarino rankas. 

Arnau pasirodė, kad ant jos veido mėlynė. 

— Kas čia dedasi, Arnau? 

Arnau atsigręžė į Žoaną, tikėdamasis jo pagalbos, bet brolis te- 
bebuvo nulenkęs galvą. Visi menėje laukė, ką jis pasakys. : 

— Riteris Felipas de Pontsas pasirėmė usatge: Si guis virginem... — 
pagaliau pratarė. | 

Mara nekrustelėjo. Jos skruostu ėmė riedėti ašara. Arnau jau kėlė 
dešiniąją ranką, bet tą pačią akimirką apsigalvojo ir ašara nuriedėjo 
kažkur ant kaklo. 

— Tavo tėvas... - jai iš už nugaros pabandė įsiterpti Felipas de 
Pontsas, kol dar Arnau įsakmiu mostu jo nenutildė. - Jūros konsu- 
las viso Barselonos osto akivaizdoje davė žodį tave ištekinti. — Feli- 
pas de Pontsas išbėrė tai vienu atsikvėpimu, kad Arnau nespėtų jo 
nutildyti... ar išsiginti savo žodžių. 

— Ar tai tiesa? — paklausė Mara. 

„Vienintelė tiesa ta, kad norėčiau tave apkabinti, išbučiuoti... ir 
daugiau niekada su tavim nesiskirti. Ar tokius jausmus turėtų jausti 
tėvas?“ — pagalvojo Arnau. 

— Taip, Mara. 

Maros veidu daugiau nenuriedėjo nė viena ašara. Felipas de 
Pontsas priėjo prie merginos ir vėl suėmė jai už dilbio. Ji nesiprieši- 
no. Kažkas už Arnau sušukęs nutraukė tylą, ir visi susirinkusieji irgi 
vuoja jaunieji“ nugriaudėjo Arnau ausyse. Šį kartą jau jo skruostais 
ėmė plūsti ašaros. Galbūt jo brolis buvo teisus, galbūt jis numanė 
tai, ko nesuvokė net pats Arnau. Priešais Mergelę jis buvo prisiekęs, 
kad daugiau niekada nebus neištikimas savo žmonai dėl meilės kitai 
moteriai, net jei ta žmona būtų jam primesta. 

— Tėve, - ištarė Mara, tiesdama laisvąją ranką, kad nušluostytų 
jam ašaras. 

Pajutęs Maros rankos prisilietimą prie jo veido, Arnau sudrebėjo. 

Jis apsisuko ir išėjo. 

Tą pačią akimirką kažkurioje vienišo ir tamsaus kelio atgal į Bar- 
seloną atkarpoje vergas pakėlė akis į dangų ir išgirdo skausmingą 
šauksmą —- jį šaukė mergaitė, kuria jis rūpinosi kaip savo dukterimi. 
Jis gimė vergas ir gyveno kaip vergas. Išmoko mylėti tyliai ir tram- 
dyti savo jausmus. Vergas nebuvo žmogus, todėl savo vienatvėje, 
vienintelėje užuovėjoje, kurioje niekas negalėjo varžyti jo laisvės, iš- 
moko įžvelgti kur kas daugiau nei visi tie, kuriems gyvenimas buvo 
aptemdęs dvasią. Jis jau seniai pastebėjo jų meilę ir meldė abiejų 
savo dievų, kad tiedu taip karštai vienas kitą mylintys Žmonės išsi- 
vaduotų iš grandinių, kaustančių juos kur kas tvirčiau nei paprastos 
vergijos grandinės. 

Ir Giljemas leido sau pravirkti, nors tai jam, vergui, buvo už- 
drausta. 


Giljemas taip ir nepraėjo pro Barselonos vartus. Parkeliavo į mies- 
tą dar naktį ir sustojo priešais užrakintus Šv. Danieliaus vartus. Iš 
jo buvo atimta jo mergaitė. Galbūt pats to nesuvokdamas, Arnau 

pardavė ją kaip kokią vergę. Kaip jis dabar gyvens Barselonoje? Kaip 
sėdės ten, kur sėdėdavo Mara? Kaip vaikščios takais, kuriais jiedu 
vaikščiodavo dviese, šnekučiuodamiesi, juokdamiesi, dalydamiesi 
paslaptimis? Ar jis galės gyventi Barselonoje, dieną naktį jos nepri- 
simindamas? Koks gyvenimas jos laukia su tuo žmogumi, sudaužiu- 
siu jų abiejų iliuzijas? 

Giljemas toliau ėjo keliu palei pakrantę ir po dviejų dienų pasie- 
kė Salou uostą, antrąjį pagal dydį Katalonijoje. Ten pažvelgė į jūrą, 
į horizontą, ir jūros vėjas atnešė jam prisiminimus apie vaikystę 
Genujoje, apie motiną ir brolius, su kuriais jis buvo negailestingai 
išskirtas — parduotas vienam verteivai. Iš šio jis ir pramoko keitėjo 
amato. Vėliau, per vieną prekybinę kelionę jūra, ir šeimininkas, ir 
vergas buvo paimti į nelaisvę su Genuja nuolatos kariaujančių ka- 
talonų. Giljemas ėjo iš rankų į rankas, kol Asdajus Kreskas įžvelgė 
kur kas didesnius jo sugebėjimus, nei reikia atlikti paprastiems fizi- 
niams darbams. Jis vėl nužvelgė jūrą, laivus ir praeivius... Kodėl gi 
ne į Genują? 

— Kada išplaukia artimiausias laivas į Lombardiją, į Pizą? - Jau- 
nuolis nervingai pasklaidė ant sandėlio stalo sukrautus popierius. 
Giljemo jis nepažinojo ir iš pradžių žvelgė į jį su tokia pat panieka 
kaip į bet kokį kitą murziną ir dvokiantį vergą, bet maurui prisi- 
stačius jo atmintyje suskambo tėvo dažnai kartoti žodžiai: „Gilje- 
mas — Barselonos jūros konsulo Arnau Estanjolio, iš kurio pinigų 
mes gyvenam, dešinioji ranka“ — Man reikia reikmenų ir ramios 
vietos laiškui parašyti, — pridūrė GiHemas. 

„Aš priimu tavo pasiūlymą ir noriu, kad suteiktum man lais- 
vę, - parašė jis. - Išplaukiu į Genują per Pizą. Keliausiu tavo var- 
du kaip vergas ir lauksiu išlaisvinamojo rašto“ Ką dar jam parašyti? 
Kad be Maros jis negalės gyventi? Bet ar galės Arnau, jo draugas ir 
šeimininkas? Kam jam tai priminti? „Važiuoju ieškoti savo šaknų, 
savo šeimos, —- pridūrė. — Kartu su Asdajumi tu buvai man pats ge- 
riausias draugas, kurį kada nors turėjau. Saugok jį. Aš amžinai tau 
būsiu dėkingas. Tesaugo tave Alachas ir Švenčiausioji Mergelė. Aš 
melsiuosi už tave“ 

Kai galera, į kurią įlipo Giljemas, apsisuko ir išplaukė iš Salou 
uosto, maurą aptarnavęs jaunuolis išvyko į Barseloną. 

Arnau iš lėto surašė Giljemui išlaisvinamąjį raštą, sekdamas kie- 
kvieną dokumente atsirandančią eilutę: maras, grumtynės, keitimo 
kontora, ilgos darbo, pokalbių, draugystės ir džiaugsmo dienos. Su- 
lig paskutiniu brūkštelėjimu jo ranka sudrebėjo. Jam baigiant rašyti 
plunksna sulinko. Jie abu žinojo, kad jis išvyko dėl kitos priežasties. 

Arnau grįžo į biržą ir įsakė išsiųsti išlaisvinamąjį raštą savo 
tarpininkui Pizoje. Su juo įdėjo pavedimą išmokėti nemenką pi- 
nigų sumą. 


— Nelauksime Arnau? — paklausė Žoanas Eleonoros, įžengęs į val- 
gomąjį, kur baronienė jau lūkuriavo jo prie stalo. 

— Jūs išalkęs? — Žoanas linktelėjo galvą. - Jei norite valgyti, ver- 
čiau vakarieniaukit dabar. 

Vienuolis atsisėdo priešais Eleonorą ilgo Arnau valgomojo sta- 
lo gale. Du tarnai patiekė baltos kvietinės duonos, vyno, sriubos ir 
keptą žąsį su paprikomis ir svogūnais. 

— Argi nesakėte, kad esate išalkęs? - paklausė Eleonora, pama- 
čiusi, kad Žoanas tik knebinėja valgį. Žoanas neatsakė, tik pakėlė į 
savo svainę akis. Tai buvo vienintelis sakinys, kurį jis išgirdo per visą 
vakarą. 

Praėjus kelioms valandoms po tos akimirkos, kai Žoanas išėjo į 
savo kambarį, jis išgirdo rūmuose bruzdesį. Keletas tarnų skubėjo 
pasitikti Arnau. Jie pasiūlys jam vakarienę, o šis jos atsisakys, kaip 
jau buvo atsitikę tris kartus, kai tik Žoanas nuspręsdavo jo palaukti: 
Arnau atsisėsdavo toje iš rūmų menių, kurioje jo laukdavo Žoanas, 
ir pavargusiu gestu atsisakydavo vėlyvos vakarienės. 


Žoanas girdėjo grįžtančių tarnų žingsnius. Paskui išgirdo savo bro- 
lio žingsnius priešais duris, lėtus, artėjančius prie jo miegamojo. Ką 
jis dabar išėjęs jam pasakytų? Tuos tris kartus, kai jo palaukęs mėgi- 
no su juo kalbėtis, Arnau užsisklendė savyje ir į jo klausimus atsakė 
vienskiemeniais žodžiais. „Ar tu gerai jautiesi?“ — „Taip“ - „Ar daug 


darbo turėjai biržoje?“ - „Ne“ — „Ar reikalai klojasi gerai?“ Tyla. 
„O Mergelės Marijos bažnyčioje?“ — „Gerai“ Savo kambario tamso- 
je Žoanas užsidengė rankomis veidą. Arnau žingsniai buvo nutilę. 
O apie ką jis, Arnau manymu, turėtų su juo kalbėtis? Apie ją? Kaip 
jis galėtų išgirsti iš brolio lūpų, kad šis ją myli? 

Žoanas matė, kaip Mara šluostė Arnau veidu riedančią ašarą. 
„Tėve“, — girdėjo ją tariant. Matė Arnau sudrebant. Tada Žoanas at- 
sisuko ir išvydo, kad Eleonora šypsosi. Tik pamatęs jo sielvartą, jis 
suprato... bet kaip galėjo jam prisipažinti, kad tai jis...? Ta ašara vėl 
iškilo jo atmintyje. Jis taip ją mylėjo? Ar kada nors ją pamirš? Niekas 
negalėjo paguosti Žoano, ir jis, kaip ir daugelį kitų naktų, atsiklaupė 
ir meldėsi iki aušros. 


— Norėčiau palikti Barseloną. 

Dominikonų prioras pasižiūrėjo į vienuolį; jis buvo sulysęs, po 
įkritusiomis akimis ryškūs violetiniai ratilai, o juodas abitas su- 
glamžytas. 

— Manai, kad gebėsi, broli Žoanai, užimti inkvizitoriaus vietą? 

— Taip, — patikino Žoanas. Prioras nužvelgė jį nuo galvos iki 
kojų. — Turiu tik išvykti iš Barselonos ir atsigausiu. 

— Tebūnie. Kitą savaitę iškeliausi į šiaurę. 

Jo kelionės tikslas buvo keli gretimi slėniuose ir kalnuose pra- 
puolę miesteliai, besiverčiantys žemdirbyste ir gyvulininkyste, ir jų 
žmonės su baime laukė atvykstančio inkvizitoriaus. Inkvizitoriai 
jiems nebuvo naujiena. Nuo juodųjų vienuolių tardymų jie kentė- 
jo jau daugiau kaip šimtą metų, nuo to laiko, kai Ramonas de Pen- 
jafortas gavo popiežiaus Inocento pavedimą rūpintis inkvizicijos 
reikalais Aragono karalystėje ir Narbono kunigaikštystėje. Daugu- 
ma doktrinų, pripažintų Bažnyčios erezijomis, pasiekė Kataloniją 
iš Prancūzijos: pirma buvo katarai ir valdiečiai, paskui begardai, o 
galiausiai tamplieriai, persekiojami Prancūzijos karaliaus. Pasienio 
žemės pirmiausia patirdavo eretikų įtaką; šiose žemėse buvo nuteis- 
ti ir pasmerkti myriop čia gyvenę didikai: vikontas Arnau su žmo- 
na Ermesenda; Kadžio valdytojas Ramonas ir Giljemas de Niortas, 

grafo Nunjo Sanso vietininkas Serdanjoje ir Koflentė, žemėse, kur 
brolis Žoanas turėjo eiti savo tarnystę. 

— Jūsų prakilnybe, — pasitiko jį viename iš tų miestelių pačių gar- 
bingiausių asmenų svita, žemai jam nusilenkdama. 

— Ašjums ne prakilnybė, — atsakė jiems Žoanas, gestu liepdamas 
atsitiesti. — Vadinkite mane tiesiog broliu Žoanu. 

Jo neilga patirtis liudijo, kad tokios scenos visada kartojasi. Žinia, 
kad atvyksta inkvizitorius su jį lydinčiu raštininku ir šešetu švento- 
sios inkvizicijos kareivių, pasiekė miestelius dar iki jiems atvykstant. 
Jie buvo nedidukėje miestelio aikštėje. Žoanas žvelgė į keturis žmo- 
nes, taip ir neatsitiesusius: galvos liko nunarintos, jie buvo vienplau- 
kiai ir negalėjo nuslėpti nerimo. Aikštėje daugiau nieko nebuvo, bet 
Žoanas žinojo, kad jį slapta stebi daugybė akių. Ar jie tiek daug ką 
turėjo slėpti? 

Po sutikimo, kaip paprastai, jis bus pakviestas įsikurti geriausia- 
me kaimo būste, kur jo lauks gausiai nukrautas stalas, pernelyg gau- 
siai pagal tų žmonių išgales. 

— Man reikia tik gabalo sūrio, duonos ir vandens. Nuneškit visa 
kita ir pasirūpinkit, kad būtų aptarnauti mano žmonės, - dar sykį 
pakartojo atsisėdęs prie stalo. 

Dar vieni tokie pat namai. Kuklūs ir paprasti, bet iš akmens, o ne 
iš molio ar sutrešusių rąstų, kaip viena prie kitos besispaudžiančios 
tų miestelių trobos. Stalas ir kelios kėdės buvo vieninteliai kamba- 
rio — židinį supančios erdvės — baldai. 

— Jūsų prakilnybė, matyt, bus pavargęs. 

Žoanas pažvelgė į priešais padėtą sūrį. Jis ilgas valandas žingsnia- 
vo akmenuotais takais, kęsdamas priešaušrio šaltį, purvu aplipusio- 
mis ir rasa permirkusiomis kojomis. Po stalu pasitrynė per kairiąją 
koją permestos skaudamos dešiniosios kojos blauzdą ir pėdą. 

— Aš jums ne prakilnybė, - monotoniškai pakartojo, - ir nesu 
pavargęs. Bematant pradėsime, tik pirma užvalgysime. Sušaukit 
žmones į aikštę. 

Prieš išvykdamas iš Barselonos Žoanas Šv. Kotrynos bažny- 
čioje paprašė traktato, 1231 metais parašyto popiežiaus Griga- 
liaus IX, ir išnagrinėjo, kokias procedūras turi atlikti keliaujantieji 
inkvizitoriai. 

„Nusidėjėliai! Atgailaukite!“ Pirma pamokslas liaudžiai. Kiek dau- 
giau nei septyniasdešimt susirinkusių aikštėje žmonių, išgirdę pir- 
muosius jo žodžius, nudelbė akis į žemę. Vienuolio žodžiai juos sting- 
dė. „Jūsų laukia amžinos liepsnos!“ Jis pirmą kartą suabejojo savo ge- 
bėjimu kreiptis į žmones, bet žodžiai rasdavosi vienas po kito, lengvai, 
juo lengviau, juo aiškiau jis suvokė savo valdžią tiems įbaugintiems 
valstiečiams. „Bausmės neišvengsite nė vienas! Dievas nejįsileidžia į 
savo bandą juodų avių“ Jie turėjo skųsti vienas kitą; erezijos turėjo 
iškilti aikštėn. Tokia buvo jo misija: surasti nuodėmę, tarpstančią tik 
artimųjų būrelyje, žinomą tik kaimynui, draugui, žmonai... 

„Dievas žino. Jis jus pažįsta. Jus stebi. Tie, kurie abejingai žvelgia 
į nuodėmę, degs amžinose liepsnose, nes besitaikstantysis su nuo- 
dėme blogesnis už nusidėjėlį; nusidėjėlis gali tikėtis atpirkimo, ta- 
čiau slepiantysis nuodėmę..“ Tada jis įdėmiai juos nužvelgdavo: ne- 
reikalingas judesys, baimingai lakstančios akys. Tie būdavo pirmieji. 
„Slepiantysis nuodėmę..“ Tada Žoanas vėl nutildavo ir tylėdavo tol, 
kol pamatydavo, kaip juos palaužia jo grasinimai: „...nesulauks at- 
pirkimo“ 

Baimė. Liepsnos, skausmas, nuodėmė, bausmė... Juodasis vie- 
nuolis šaukdavo ir tęsdavo savo tulžingas kalbas tol, kol užvaldyda- 
vo jų dvasią, - tai buvo tarsi komunija, kurią jis pajuto dalijantis jau 
per pirmąjį savo pamokslą. 

— Duodu jums tris dienas, - baigdamas tarė. - Į kiekvieną, atėju- 
sį išpažinti savo kalčių laisva valia, bus žvelgiama atlaidžiai. Tačiau 
praėjus toms trims dienoms... bausmė bus pamoka visiems. - Jis 
pasisuko į karininką. - Apklauskite tą šviesiaplaukę moterį, aną ba- 
sakojį vyrą ir tą su juodu diržu. Jauną moterį su kūdikiu... —- Žoanas 
patyliukais parodė į juos. - Jeigu neateis laisva valia, atvesdinsite 
juos kartu su visais atsitiktinai parinktaisiais. 


Per tas tris dienas Žoanas neperprantamu veidu sėdėjo už stalo, 
apsuptas raštininko ir keleto kareivių, be atvangos keičiančių kūno 
padėtį, lėtai ir tyliai slenkant valandoms. 

Nuobodulį prablaškė tik keturi atėję asmenys: du vyrai, neatli- 
kę savo priedermės lankytis Mišiose, moteris, ne kartą nepaklususi 


savo sutuoktiniui, ir vaikas, kuris įkišo pro duris galvą, žvelgdamas 
didžiulėmis akimis. 

Kažkas jį stumtelėjo iš už nugaros, bet vaikas spyriojosi nenorė- 
damas užeiti. Jis taip ir liko stovėti tarpduryje. 

— Užeik, berniuk, — tarė jam Žoanas. 

Vaikas žengtelėjo atgal, bet kažkas ranka vėl stumtelėjo jį į vidų 
ir uždarė duris. 

— Kiek tau metų? — paklausė Žoanas. 

Vaikas pažvelgė į kareivius, į raštininką, jau pasirengusį atlikti 
savo pareigą, ir į Žoaną. 

— Devyneri, - sumikčiojo. 

— Kuo tu vardu? 

— Alfonsas. 

— Prieik, Alfonsai. Ką nori mums pasakyti? 

— Kad... kad prieš du mėnesius kaimyno darže prisiskyniau 
pupelių. 

— Prisiskynei? — paklausė Žoanas. 

Alfonsas nudelbė akis. 

— Pavogiau, — vos girdimai atsakė. 


Žoanas pakilo nuo čiužinio ir nugnybo žvakės dagtį. Kaimas jau 
prieš kelias valandas buvo nuščiuvęs, ir jis visą tą laiką stengėsi už- 
migti. Užmerkdavo akis ir užsnūsdavo, bet ašara, riedanti Arnau 
skruostu, jį vėl pažadindavo iš miego. Jam reikėjo šviesos. Jis vėl 
mėgindavo užmigti, bet visada galiausiai atsisėsdavo — kartais stai- 
ga, kartais išpiltas prakaito, o kartais iš lėto, apniktas prisiminimų, 
trukdančių miegoti. 

Jam reikėjo šviesos. Įsitikino, kad lempoje liko aliejaus. 

Tamsoje jam vis iškildavo liūdnas Arnau veidas. 

Jis vėl išsitiesė ant čiužinio. Buvo šalta. Visada būdavo šal- 
ta. Kelias akimirkas jis žvelgė į plazdančią liepsnelę ir kartu su 
ja virpančius šešėlius. Vienintelis jo miegamojo langas buvo be 
langinių ir pro jį skverbėsi oras. „Visi mes šokame kokį nors šokį. 
Manasis...“ 

Susigūžė po antklodėmis ir prisivertė užsimerkti. 

Kodėl vis nešvinta? Dar viena diena, ir trijų dienų laikotarpis 
baigsis. 

Žoanas nugrimzdo į snaudulį, bet nepraėjo nė pusvalandis, kai 
vėl prabudo išpiltas prakaito. 

Lempa tebedegė. Šešėliai tebevirpėjo. Kaimas tebebuvo tylus. 
Kodėl neprašvinta? 

Žoanas apsisiautė antklode ir priėjo prie lango. Dar vienas mies- 
telis. Dar viena naktis laukiant, kol prašvis. Kol išauš nauja diena... 


Iš ryto prieš namą išsirikiavo eilė miestelėnų. 

Ji pasisakė esanti Peregrina. Žoanas apsimetė net nepastebintis 
šviesiaplaukės moters, kuri įžengė ketvirtoji. Iš pirmųjų trijų nie- 
ko neišgavo. Peregrina tebestovėjo priešais stalą, už kurio sėdėjo 
Žoanas su raštininku. Židinyje traškėjo ugnis. Be jų, daugiau nieko 
nebuvo. Kareiviai budėjo lauke. Staiga Žoanas pakėlė akis. Moteris 
sudrebėjo. 

— Tu,kažką žinai, tiesa, Peregrina? Dievas stebi mus, - tvirtai tarė 
Žoanas. Peregrina linktelėjo įsmeigusi akis į aslą. — Žiūrėk į mane. 
Noriu, kad žiūrėtum į mane. Ar nori degti amžinose liepsnose? Žiū- 
rėk į mane. Ar turi vaikų? 

Moteris iš lėto pakėlė akis. 

— Taip, bet... - sumurmėjo. 

— Bet nusidėjėliai ne jie, — pertraukė ją Žoanas. — Tad kas gi, Pe- 
regrina? — Moteris sudvejojo. - Kas, Peregrina? 

— Piktžodžiauja. 

— Kas piktžodžiauja, Peregrina? 

Raštininkas pasiruošė rašyti. 

— Ji... - Žoanas tyliai laukė. Jai jau nebebuvo kaip išsisukti. — 
Girdėjau ją piktžodžiaujant supykusią... - Peregrina vėl nukreipė 
žvilgsnį į aslą. - Marta, mano vyro sesuo. Supykusi kalba baisius 
dalykus. 

— O dar, Peregrina? 

Šįkart moteris ramiai pakėlė galvą. 

— Daugiau nieko. 

— Tikrai? 


— Prisiekiu. Patikėkit manimi. 

Jis suklydo tik dėl juodadiržio. Basakojis vyras pranešė apie du 
pasninko nesilaikančius piemenis: tvirtino matęs juos per gavėnią 
valgančius mėsą. Jaunoji moteris su kūdikiu, labai anksti tapusi 
našle, lygiai taip pat pranešė apie savo kaimyną, vedusį vyrą, ku- 
ris vis lįsdavo prie jos su nedorais pasiūlymais... Ir net glostė jai 
krūtinę. 

— Ir tu leidaisi? — paklausė jos Žoanas. — Patyrei malonumą? 

Mergina pratrūko raudoti. 

— Tau buvo gera? — neatlyžo Žoanas. 

— Mes buvome alkani, - sukūkčiojo pakeldama vaiką. 

Raštininkas užsirašė merginos vardą. Žoanas įsmeigė į ją akis. 
„Ir ką jis tau davė mainais? — pagalvojo. - Sudžiūvusios duonos 
kriaukšlę? Tai tiek verta tavo garbė?“ 

— Išpažino! — paskelbė Žoanas, rodydamas į ją. 

Dar du asmenys pranešė apie kitus, taip pat du, kaimynus. Ere- 
tikai, tvirtino jie. 

— Kartais naktimis mane pažadina keisti garsai ir aš regiu šviesas 
jų namuose, - tarė vienas. — Tai velnio garbintojai. 

„Kažin, ką tau padarė tavo kaimynas, kad man jį skundi? - pa- 
galvojo Žoanas. — Puikiai žinai, kad jis niekada nesužinos įskundėjo 
vardo. Ką tu laimėsi, jei jį nuteisiu? Galbūt lopinėlį žemės?“ 

— Kuo vardu tavo kaimynas? 

— Antonas, duonininkas. 

Raštininkas užsirašė vardą. 

Žoanui nusprendus, kad tardymas baigtas, jau buvo sutemę. 
Įžengė karininkas, ir raštininkas jam perskaitė vardus tų, kurie kitą 
dieną vos saulei patekėjus turėjo stoti prieš inkviziciją. 


Ir vėl nakties tyla, šaltis, plazdanti liepsnelė... ir prisiminimai. Žoa- 
nas vėl pakilo. 

Piktžodžiautoja, ištvirkėlis ir velnio garbintojas. „Kai išauš, jūs 
būsite mano“, - sumurmėjo. Ar tai iš tiesų velnio garbintojas? Iki tol 
jis buvo girdėjęs daugybę tokių pat skundų, bet tik vienas pasitvirti- 
no. Ar šįkart tai tiesa? Kaip jis galėtų tai įrodyti? 

Jis pasijuto pavargęs ir vėl prigulęs ant čiužinio sumerkė akis. 
Velnio garbintojas... 


— Ar prisieki keturiomis evangelijomis? — paklausė Žoanas, pro pir- 
mojo aukšto langą jau skverbiantis šviesai. 

Žmogus prisiekė. 

— Žinau, kad nusidėjai, - pareiškė Žoanas. 

Apsuptas dviejų stovinčių kareivių, vyras, nusipirkęs iš jau- 
nos našlės akimirką malonumo, išblyško. Jo kaktą nusėjo pra- 
kaito lašeliai. : 

— Kuo tu vardu? — „Gasparas“, išgirdo Žoanas. - Žinau, kad nu- 
sidėjai, Gasparai, - pakartojo jis. 

Vyriškis sumikčiojo: 


— Aš... aš... 
— Išpažink savo nuodėmę. —- Žoanas pakėlė balsą. 
— Aš... 


— Plakite tol, kol išpažins! - Žoanas atsistojo ir abiem kumščiais 
trenkė į stalą. 

Vienas iš kareivių pakėlė ranką prie diržo, kur kabojo odinis 
rimbas. Žmogus puolė ant kelių priešais stalą, už kurio sėdėjo Žoa- 
nas ir raštininkas. 

— Ne. Meldžiu jūsų. Neplakit manęs. 

— Išpažink. 

Kareivis sudavė jam per nugarą dar neišvyniotu rimbu. 

— Išpažink! — sušuko Žoanas. 

— Aš... aš nekaltas. Tai ta moteris. Ji apžavėjo mane. — Vyriškis 
skubėdamas bėrė žodžius. - Jos vyras jos jau nebegali patenkin- 
ti. - Žoano veidas nesuvirpėjo. — Ir ji ieško manęs, mane persekioja. 
Mes taip darėme tik kelissyk, bet... aš daugiau nedarysiu. Daugiau 
nesimatysiu su ja. Prisiekiu. 

— Tu su ja sanguliavai? 

— Naaaaaa... taip. 

— Kiek kartų? 

— Nežinau. 

— Keturis? Penkis? Dešimt? 

— Keturis. Taip. Tikrai. Keturis. 

— Kuo vardu ta moteris? 

Raštininkas vėl užsirašė. 

— Kuo dar nusidėjai? 

— Ne... daugiau niekuo, prisiekiu. 

— Neprisiekinėk tuščiai. - Žoanas nutęsė žodžius. — Nuplakite jį. 

Po trijų kirčių vyriškis prisipažino sanguliavęs su ana moterimi 
ir keliomis paleistuvėmis, kai nueidavo į Puigserdos turgų; negana 
to, piktžodžiavo, melavo ir padarė begalę smulkių nuodėmių. Dar 
penki kirčiai padėjo jam prisiminti jaunąją našlę. 

— Išpažino, — paskelbė Žoanas. - Rytoj turėsi atvykti aikštėn į 
sermo generalis ir tau bus paskelbta bausmė. 

Vyriškis net nespėjo paprieštarauti. Klūpintis buvo ištemptas ka- 
reivių iš namo. 

Peregrinos svainė Marta be jokių didesnių grasinimų išpažino 
savo nuodėmes, ir Žoanas, liepęs ateiti jai kitą dieną, žvilgsniu pa- 
skubino raštininką. 

— Atveskite Antoną Sinomą, - įsakė šis karininkui, perskaitęs 
sąrašą. 

Vos tik pamatęs įeinant velnio garbintoją, Žoanas atsitiesė ant 
kietos medinės kėdės. Jo ereliška nosis, plati kakta, tamsios akys... 

Norėjo išgirsti jo balsą. 

— Ar prisieki keturiomis evangelijomis? 

— Taip. 

— Kuo tu vardu? - paklausė žmogui net nespėjus atsistoti 
priešais. 

— Antonas Sinomas. 

Tas žemas, kiek pakumpęs vyriškis atsakė į jo klausimą, visai pra- 
puolęs tarp jį atlydėjusių kareivių, ir jo balse nuskambėjusi nuolan- 
kumo gaidelė inkvizitoriaus neliko nepastebėta. 

— Ar visada taip vadinaisi? 

Antonas Sinomas sudvejojo. Žoanas palaukė atsakymo. 

— Čia visi nuo seno pažįsta mane šiuo vardu, — galiausiai atsakė 
vyriškis. 

— O svetur? 

— Svetur turėjau kitą vardą. 

Žoanas su Antonu žvelgė vienas į kitą. Žmogelis nė akimirką ne- 
buvo nudelbęs akių. 

— Galbūt krikščionišką vardą? 

Antonas papurtė galvą. Žoanas sutramdė šypseną. Nuo ko pra- 
dėti? Pasakyti, kad jis žinantis apie jo nuodėmę? To atsivertėlio žydo 
taip nepergudrautum. Niekas miestelyje nebuvo jo demaskavęs; an- 
traip jau ne vienas būtų įskundęs, kaip paprastai būdavo su atsiver- 
tėliais. Tas Sinomas turėjo būti nuovokus. Žoanas kelias akimirkas jį 
stebėjo svarstydamas, ką jis slepia, kodėl naktimis jo namuose dega 
šviesa. 

Žoanas atsistojo ir išėjo iš namo; nei raštininkas, nei kareiviai net 
nesujudėjo. Jam uždarius už nugaros duris, priešais namą susibūrę 
smalsuoliai suakmenėjo. Nekreipdamas į visus juos nė menkiausio 
dėmesio, Žoanas paklausė karininko: 

— Ar čia yra iškviestojo artimieji? 

Karininkas parodė jam moterį ir du berniukus, žvelgiančius į jį. 
Kažkas čia buvo keista... 

— Kuo verčiasi šis žmogus? Kokie jo namai? Ką jis veikė, kai iš- 
kvietėte jį stoti prieš teismą? 

— Jis duonininkas, — atsakė karininkas. - Pirmame namo aukšte 
turi kepyklą. O jo namai?.. Namai kaip namai, švarūs. Atėję iškvies- 
ti, mes kalbėjome ne su juo, o su jo žmona. 

— Kepykloje jo nebuvo? 

— Ne. 

— Ar nuėjote pas jį auštant, kaip buvau liepęs? 

— Taip, broli Žoanai. 

„Kartais naktimis mane pažadina keisti garsai.“ Jo kaimynas 
buvo sakęs „mane pažadina“. Duonininkas... duonininkas keliasi 
prieš auštant. „Tu nemiegi, Sinomai? Juk turi keltis vos prašvitus..: 
Žoanas vėl pažvelgė į atsivertėlio šeimą, stovinčią kiek nuošaliau 
nuo kitų smalsuolių. Kelias akimirkas pavaikščiojo pirmyn atgal. 
Paskui staiga vėl įžengė į namą; raštininkas, kareiviai ir atsivertėlis 
buvo tose pačiose vietose, kur jis juos buvo palikęs. 

Žoanas prisiartino prie žmogaus tiek, kad jų veidai susiliestų; 
paskui atsisėdo į savo vietą. 

— Nurenkite jį, - įsakė kareiviams. 

— Aš apipjaustytas! Jau prisipažinau... 

— Nurenkite jį! 

Kareiviai pasisuko į Sinomą ir, jiems dar nespėjus pulti prie jo, 
atsivertėlio mestas žvilgsnis patvirtino, kad jis teisus. 

— O dabar, - tarė Žoanas, kai jis buvo visiškai nuogas, - ką turi 
man pasakyti? 

Atsivertėlis kaip įmanydamas stengėsi išlikti orus. 

— Nežinau, apie ką tu klausi. 

— Apie tai, - Žoanas nuleido balsą, apgalvodamas kiekvieną savo 
žodį, - kad tavo veidas ir kaklas murzini, o nuo krūtinės tavo kūnas 
nepriekaištingai švarus. Apie tai, kad tavo plaštakos ir riešai mur- 
zini, o ant dilbių nematyti nė menkiausių nešvarumų. Apie tai, kad 
tavo pėdos ir kulkšnys murzinos, o viršutinė kojų dalis švarutėlė. 

— Murzina, kur nėra drabužių, švaru, kur yra, - pareiškė Sinomas. 

— Nematyti net miltų, duonininke! Nori man pasakyti, kad vilkė- 
damas duonininko drabužius neišsitepi miltais? Nori mane įtikinti, 
kad prie krosnies dirbi su tais pačiais drabužiais, su kuriais pasitinki 
žiemą? Kur miltai ant tavo rankų? Šiandien pirmadienis, Sinomai. 
Ar šventei šventą Viešpaties dieną? 

— "Taip. 

Žoanas trenkė kumščiu į stalą, tuo pat metu pakildamas. 

— Bet taip pat apsivalei per savo eretiškas apeigas. 

— Ne, - suaimanavo Sinomas. 

— Pamatysime, Sinomai, pamatysime. Įmeskit jį į belangę ir at- 
veskit man jo žmoną ir vaikus. 

— Ne! - meldė Sinomas, kai kareiviai jau tempė jį už pažastų į 
belangę. - Jie čia niekuo dėti. 

— Stot! - paliepė Žoanas. Kareiviai stabtelėjo ir atsuko atsivertėlį 
į inkvizitorių. —- Ką turi galvoje, Sinomai? Ką turi galvoje? 

Sinomas prisipažino, visaip teisindamas savo šeimą. Jam baigus 
Žoanas įsakė suimti jį... ir jo žmoną su vaikais. Paskui liepė atvesti 
jam kitus kaltinamuosius. 


Kai Zoanas įžengė į aikštę, dar nebuvo prašvitę. 
— Nemiega? - žiovaudamas paklausė vienas iš kareivių. 

— Ne, - atsakė jam kitas. - Naktį dažnai girdėti, kaip vaikšto iš 
vieno kambario galo į kitą. 

Abu kareiviai žvelgė į Žoaną, jau beveik pasirengusį baigiama- 
jam pamokslui. Juodas abitas, nunešiotas, nešvarus ir sudiržęs, re- 
gis, nenorėjo paklusti jo judesiams. 

— Na, jei jau jis nemiega ir nevalgo... -.-pratarė pirmasis. 

— Jis gyvas neapykanta, - įsiterpė karininkas, kuris klausėsi po- 
kalbio. 

Žmonės ėmė rinktis vos su pirmaisiais saulės spinduliais. Kal- 
tinamieji stovėjo pirmojoje eilėje, atskirti nuo žmonių ir saugomi 
kareivių; tarp jų buvo ir Alfonsas, devynmetis berniukas. 

Žoanas paskelbė pradedantis autodafė, ir miestelio valdžia priėjo 
duoti inkvizicijai paklusnumo įžado ir prisiekti įvykdysianti skirtas 
bausmes. Vienuolis ėmė skaityti kaltinimus ir skelbti bausmes. Tie, 
kurie buvo atėję skirtuoju trijų dienų laikotarpiu, gavo švelnesnes, 
kaip antai nukeliauti į Žironos katedrą. Alfonsas buvo nuteistas mė- 
nesį kartą per savaitę visą dieną padėti kaimynui, kurį buvo apvogęs. 
Jam skaitant kaltinimus Gasparui, jo kalbą pertraukė riksmas: 

— Kekše! - Vienas vyras puolė ant moters, sanguliavusios su 
Gasparu. Kareiviai stojo jos ginti. - Tai štai kokia buvo ta nuodėmė, 
kurios nenorėjai man sakyti! - toliau šaukė jai per kareivius. 

Kai įžeistasis vyras nutilo, Žoanas paskelbė bausmę. 

— Trejus metus kiekvieną sekmadienį apsivilkęs sambenitu* klū- 
posi priešais bažnyčią nuo saulės pacio iki laidos. O tave... 
kreipėsi į moterį. 

— Reikalauju teisės ją nubausti! - suriko jos sutuoktinis. 

Žoanas pažvelgė į moterį. „Ar turi vaikų?“ — jau ketino klausti 
jos. Kuo nusidėjo vaikai, kad būtų priversti kalbėtis su savo motiną 
užlipę ant dėžės, pro mažutį langelį, guosdamiesi tik jos ranka, glos- 
tančia galvą. Tačiau tas vyras turėjo teisę... 

— O tave, - pakartojo jis, - tave atiduodu pasauliečių valdžiai, 
prižiūrėsiančiai, kad tavo sutuoktinio prašymu būtų vykdomas ka- 
talonų įstatymas. 

Žoanas toliau skelbė kaltinimus ir skyrė bausmes. 


* Atgailos drabužis. Vert. past. 

— Antonai Sinomai. Tu ir tavo šeima bus perduota vyriausiojo 
inkvizitoriaus žiniai. 


— Į kelią, - paliepė Žoanas, jau sukrovęs savo kuklią mantą ant mulo. 

Dominikonas žvilgsniu atsisveikino su miesteliu, girdėdamas 
savo paties žodžius, tebeskambančius nedidukėje aikštėje; tą pačią 
dieną jis turėjo atvykti į kitą miestelį, paskui keliauti į trečią ir dar į 
kitą. „Ir visų jų žmonės, - galvojo jis, - baimingai į mane žiūrės ir 
klausysis. O tada ims skųsti vieni kitus, ir jų nuodėmės iškils aikš- 
tėn. O aš turėsiu juos apklausti, turėsiu perprasti jų gestus, jų veido 
išraišką, jų tylą, jų jausmus ir aptikti nuodėmę“ 

— Paskubėkit, karininke. Norėčiau būti ten iki vidudienio. 


5 E LMA EA L Ak. 3 


LIKIMO 
VERGAI 


Barselona 
1367 metų Velykos 


vasininkams aukojant Velykų Mišias, Arnau klūpojo prie- 

šais savo Jūros Mergelę. Jis įžengė į bažnyčią kartu su Eleo- 

nora; šventovė buvo sausakimša, tačiau žmonės prasiskyrė 
praleisdami jį į pirmąją eilę. Jis atpažino jų šypsenas: šis buvo prašęs 
paskolos naujai valčiai; anas - patikėjęs savo santaupas; trečiasis 
ėmęs kreditą dukters kraičiui; dar vienas — neišsimokėjęs visos sko- 
los su palūkanomis. Pastarasis stovėjo nudelbęs akis. Arnau stabte- 
lėjo prie jo ir, Eleonoros nevilčiai, ištiesė jam ranką. 

— Ramybės tau ir tavo namams, - tarė. 

Vyriškio akys nušvito, ir Arnau patraukė toliau, prie didžiojo 
altoriaus. Daugiau aš nieko neturiu, sakydavo jis Mergelei, tik pa- 
prastus žmones, už pagalbą man atsilyginančius pagarba. Žoanas 
persekiojo nusidėjėlius, apie Giljemą Arnau nieko nežinojo. O apie 
Marą, ką apie ją galėjo pasakyti? 

Eleonora stuktelėjo jam į kulkšnį ir Arnau į ją žvilgtelėjus mostu 
paragino keltis. „Ar kada matei kokį nors didiką šitiek klūpant?“ — 
ne kartą jam buvo priekaištavusi. Arnau jos nepaisė, bet Eleonora 
stuktelėjo vėl. 

„Štai ką aš turiu, mama. Žmoną, kuriai labiau už viską rūpi pa- 
sirodyti kitų akyse ir dar tapti mano vaiko motina. Ar turėčiau pa- 
tenkinti jos norą? Jai tereikia paveldėtojo, vaiko, kuris užtikrintų jos 
ateitį“ Eleonora vėl pastukseno jam į kulkšnis. Kai Arnau atsigręžė, 


457 


žmona žvilgsniu parodė jam į kitus didikus bažnyčioje. Keletas jų 
stovėjo, bet dauguma sėdėjo; vienintelis Arnau vis dar klūpojo. 

— Šventvagystė! 

Riksmas nuaidėjo per visą bažnyčią. Dvasininkai nuščiuvo, Ar- 
nau atsistojo, ir visi atsigręžė į didžiąsias bažnyčios duris. 

— Šventvagystė! — pasigirdo vėl. 

Keli žmonės, šaukiantys „šventvagystė, erezija, velniai... ir žydai“, 
prasiskynė kelią iki altoriaus. Jie ėjo kalbėtis su dvasininkais, bet 
vienas jų kreipėsi į parapiją. 

— Žydai išniekino šventąją ostiją! — suriko. 

Minia nuvilnijo šurmulys. 

— Maža to, kad nužudė Jėzų Kristų, - vėl sušuko tas pats vyras 
nuo altoriaus, — dar išniekino ir jo kūną! 

Šurmulys peraugo į triukšmą. Arnau jau suko galvą į žmones, bet 
jo žvilgsnis susidūrė su Eleonoros akimis. 

— Tavo draugai žydai, - tarė jam ši. 

Arnau žinojo, ką turi galvoje jo žmona. Po Maros vestuvių, kai 
nebegalėdavo išbūti namuose, jis dažną popietę eidavo aplankyti 
seno savo draugo Asdajaus Kresko ir šnekučiuodavosi su juo iki vė- 
lumos. Arnau dar nespėjus atsakyti Eleonorai, kartu su jais Mišių 
besiklausę didikai ir kiti aukšti asmenys taip pat įsitraukė į kalbas ir 
ėmė svarstyti tarpusavyje. 

— Jie pasiryžę kankinti Kristų ir po mirties, — tarė vienas. 

— Įstatymas reikalauja, kad per Velykas tupėtų namuose, užsi- 
sklendę duris ir langus. Kaip jie galėjo? 

— Bus ištrūkę, - tvirtino kitas. 

— O vaikai? — įsiterpė trečioji. - Aišku, bus pagrobę kokį krikš- 
čionių vaiką, kad nukryžiuotų ir suvalgytų jo širdį... 

— Ir išgertų kraują, — pasigirdo. 

Arnau negalėjo atitraukti akių nuo to būrelio įniršusių didikų. Kaip 
jie galėjo?.. Jo žvilgsnis vėl susitiko su Eleonoros akimis. Ji šypsojosi. 

— Tavo draugai, - sarkastiškai pakartojo žmona. 

Tuo metu visa Švč. Mergelės Marijos bažnyčia ėmė šauktis kerš- 
to. „Į žydų kvartalą!“ - kurstė žmonės vieni kitus šūkaudami „erezi- 
ja“ ir „šventvagystė“. Arnau matė, kaip jie puola prie bažnyčios durų. 
Didikai paliko jiedu už nugarų. 

— Jei nepaskubėsi, - išgirdo sakant Eleonorą, - liksi už žydų 
kvartalo sienų. 

Arnau pasisuko į savo žmoną, paskui — į Mergelę Mariją. Riks- 
mai pamažu tilo toldami Jūros gatve. 

— Iš kur tiek neapykantos, Eleonora? Negi neturi viso, ko geidi? 

— Neturiu, Arnau. Juk žinai, kad neturiu, ir galbūt tai tu atiduodi 
savo draugams žydams. 

— Apie ką čia kalbi, moterie? 

— Apie tave, Arnau, apie tave. Juk tu niekada neatlieki sutuokti- 
nio priedermių. 

Arnau per kelias akimirkas prisiminė tą daugelį kartų, kai buvo 
atstūmęs norinčią suartėti Eleonorą; iš pradžių švelniai, nenorėda- 
mas jos užgauti, paskui šiurkščiai, be ceremonijų. 

— Karalius man liepė tave vesti, bet apie tavo reikmių tenkinimą 
neužsiminė. 

— Karalius — ne, - atsakė ji, - bet Bažnyčia — kas kita. 

— Dievas negali man liepti sanguliauti su tavimi! 

Eleonora prisivertė išklausyti vyro žodžius neatitraukdama nuo 
jo akių; paskui labai lėtai pasuko galvą į didįjį altorių. Bažnyčioje jie 
buvo likę vieni... neskaitant trijų dvasininkų, kurie tylėdami klausėsi 
šeimyninio barnio. Arnau irgi pasisuko į dvasininkus. Kai sutuokti- 
nių žvilgsniai vėl susitiko, Eleonora prisimerkė. 

Daugiau Arnau nieko nepasakė. Jis nusisuko nuo jos ir nužings- 
niavo bažnyčios durų link. 

— Eik pas savo meilužę žydę! - išgirdo ją šaukiant už nugaros. 

Arnau stuburkauliu nubėgo šiurpas. 

Tais metais Arnau vėl užėmė jūros konsulo postą. Prabangiai ap- 
sirengęs, jis patraukė į žydų kvartalą; vis garsiau ir garsiau aidint 
minios riksmams perėjo Jūros gatvę, Blato aikštę, nusileido Preso 
atšlaite, kol priėjo Šv. Jokūbo bažnyčią. Žmonės šaukėsi keršto ir 
spietėsi priešais vartus, saugomus karaliaus kareivių. Sumaištis ne- 
sutrukdė Arnau, ir jis gana lengvai prasiskynė kelią. 

— Į žydų kvartalą įeiti draudžiama, garbusis konsule, - pasa- 
kė jam sargybos viršininkas. - Mes laukiame karaliaus vietininko, 
princo Jono, Petro III sūnaus, įsakymų. 

Ir įsakymai buvo gauti. Kitą rytą princas Jonas įsakė įkalinti visus 
Barselonos žydus didžiojoje sinagogoje be vandens ir maisto, kol 
atsiras ostijos išniekinimo kaltininkai. 

— Penki tūkstančiai žmonių, - sušnabždėjo Arnau savo kabinete, 
išgirdęs šią žinią. - Penki tūkstančiai žmonių sugrūsti į sinagogą be 
maisto ir vandens! Kas laukia kūdikių, naujagimių? Ko tikisi princas? 
Koks mulkis gali viltis, kad koks nors žydas prisipažins išniekinęs 
ostiją? Koks kvailys gali laukti, kad kas nors pasmerks save mirti? 

Arnau trinktelėjo į kabineto stalą ir atsistojo. Naujieną jam per- 
davęs pareigūnas krūptelėjo. 

— Pranešk sargybai, — paliepė jam Arnau. 

Garbusis jūros konsulas, lydimas pustuzinio ginkluotų missatges, 
nuskubėjo per miestą į žydų kvartalą. Šio vartai, tebesaugomi kara- 
liaus kareivių, buvo plačiai atlapoti; minios priešais juos jau nebuvo, 
jos vietoje būriavosi per šimtą smalsuolių, kurie, net ir stumdomi 
kareivių, vis taikėsi kyštelti galvas į vidų. 

Kas čia duoda įsakymus? — paklausė. Arnau prie vartų stovin- 
čio karininko. 

— Vietininkas viduje, - mostelėjo ranka karininkas. 

Netrukus pasirodė ir vietininkas. | 

— Ko pageidauji, Arnau? — paklausė jis, tiesdamas ranką. 

— Noriu pasikalbėti su žydais. 

— Princas įsakė... 

— Žinau, — pertraukė jį Arnau. — Kaip tik todėl ir noriu pasikal- 
bėti. Turiu priimti daugybę sprendimų, susijusių su žydų intereasais. 
Man reikia pasikalbėti su jais. 

— Bet princas... - pradėjo sakyti vietininkas. 

— Princas gyvena iš žydų ir maurų! Karaliaus įsakymu jie turi 
kasmet jam sumokėti po dvylika tūkstančių soldų! - Vietininkas su- 
tiko. —- Galbūt princas ir suinteresuotas rasti ostijos išniekinimo kal- 
tininkus, bet tikrai nė kiek ne mažiau suinteresuotas, kad žydų vers- 
lo reikalai klostytųsi taip kaip anksčiau: priešingu atveju... Atmink, 
kad Barselonos žydų bendruomenė sumoka didžiumą tų dvylikos 
tūkstančių kasmetinių soldų. 

Vietininkas tuo neabejojo ir įleido Arnau bei jo palydą. 

— Jie didžiojoje sinagogoje, — tarė jam praeinant pro šalį. 

— Žinau, žinau. 

Nors visi žydai buvo įkalinti, kvartalas buvo panašus į skruzdėly- 
ną. Arnau, nė akimirką nestabtelėdamas, matė, kaip begalė juodųjų 
vienuolių kruopščiai tikrina kiekvieno žydo namus, ieškodami iš- 
niekintos ostijos. 

Prie sinagogos durų Arnau susidūrė su dar vienu karališkosios 
sargybos būriu. 

— Atėjau pasikalbėti su Asdajumi Kresku. 

Sargybos vadas jau norėjo paprieštarauti, bet juos atlydėjęs kari- 
ninkas mostu davė sutikimą. 

Laukdamas Asdajaus, Arnau atsigręžė į žydų kvartalą. Namai 
plačiai atlapotomis durimis kėlė slogų įspūdį. Vienuoliai vis vaikš- 
čiojo pirmyn atgal, neretai nešini žydų daiktais ir rodydami juos ki- 
vas, o paskui numesdavo tuos daiktus ant žemės, jau sėte nusėtos. 
„Kas tie išniekintojai?“ — mąstė Arnau. 

— Garbingasai, — išgirdo jis sau už nugaros. 

Arnau atsisuko ir pamatė Asdajų. Kelias akimirkas žvelgė jam į 
akis; jos verkė matydamos negailestingai plėšiamą jo namų židinį. 
Arnau paliepė visiems kareiviams atsitraukti nuo jųdviejų. Missat- 
ges pakluso, bet karaliaus kareiviai liko stovėti vietoje. 

— Galjus domina Jūros konsulato reikalai? — paklausė Arnau. - At- 
sitraukit iki mano vyrų. Konsulato reikalai turi būti laikomi paslapty. 

Kareiviai nenoromis pakluso. Arnau su Asdajumi žiūrėjo vienas 
į kitą. 

— Norėčiau tave apkabinti, - tarė jam Arnau, kai jų jau niekas 
nebegalėjo girdėti. 

— Nederėtų. 

— Kaip tu laikaisi? 

— Blogai, Arnau. Blogai. Kaip ten mums, seniams, ne taip svarbu, 
jauni ištvers, bet vaikai jau ne vieną valandą negėrę ir nevalgę. Yra ir 
keli naujagimiai; kai jų motinoms baigsis pienas... Praėjo tik kelios 
valandos, bet kūno reikmės... 

— Ar aš galiu jums padėti? 

— Mėginome derėtis, bet vietininkas nesutiko mūsų išklausyti. 
Juk žinai, kad yra tik vienas būdas - išpirka. 

— Bet ar pavyks...? 

Asdajaus žvilgsnis jį nutildė. Kiek galėjo būti įvertinta penkių 
tūkstančių žydų gyvybė? 

— Aš pasikliauju tavimi, Arnau. Mano bendruomenei iškilo pa- 
vojus. 

Arnau ištiesė ranką. 

— Mes pasikliaujame tavimi, - pakartojo Asdajus, atsakydamas į 
Arnau atsisveikinimą. 

Arnau vėl įsimaišė tarp juodųjų vienuolių. Ar jie jau surado krau- 
ju pasruvusią ostiją? Kvartalo gatvėse toliau kaupėsi daiktai, dabar 
jau net ir baldai. Prie vartų jis atsisveikino su vietininku. Dar šią po- 
pietę paprašys jo audiencijos, bet kiek jam derėjo pasiūlyti už vieno 
žmogaus gyvybę? Arba už visos bendruomenės? Iki tol Arnau de- 
rėdavosi dėl įvairiausių prekių: audinių, prieskonių, grūdų, gyvulių, 
laivų, aukso ir sidabro, — jis žinojo, kiek kainuoja vergai, bet kiek 
buvo vertas draugas? 


Arnau išėjo iš žydų kvartalo ir pasukęs į kairę nužingsniavo Banis 
Nouso gatve; perkirtęs Blato aikštę ir atsidūręs prie Karderso gatvės 
sankirtos su Montkados gatve, kurioje buvo jo namai, staiga susto- 
jo. Kam? Kad susitiktų su Eleonora? Jis apsisuko ketindamas grįžti 
į Jūros gatvę ir eiti į savo keitimo kontorą. Nuo tos dienos, kai jis 
sutiko ištekinti Marą... Nuo tos dienos Eleonora jį nenuilstamai per- 
sekiojo. Pirmiausia meilikaudama. Juk lig tol ji niekada nevadindavo 
jo brangiuoju! Jai niekada nerūpėjo jo reikalai, ką jis valgo ar tiesiog 
kaip jaučiasi. Šiai taktikai nepasiteisinus, Eleonora nusprendė perei- 
ti į puolimą. „Aš moteris“, - kartą tarė jam. Žvilgsnis, kuriuo atsakė 
Arnau, matyt, jai nepatiko, nes daugiau ji nepratarė nė žodžio... kol 
praėjo kelios dienos. „Mes turime sutvirtinti savo santuoką, gyvena- 
me nuodėmėje:' 

— Kodėl staiga tau parūpo mano išganymas? — paklausė jos 
Arnau. 

Nepaisydama sutuoktinio akibrokštų, Eleonora nenuleido ran- 
kų ir galiausiai nusprendė nueiti pas tėvą Žulį Andreu, vieną iš 
Švč. Mergelės Marijos bažnyčios dvasininkų, ir viską jam iškloti. 

Jam neabejotinai rūpėjo parapijos tikinčiųjų išganymas po mir- 
gą Arnau negalės išsisukinėti, kaip išsisukinėdavo prieš ją. 

— Negaliu, tėve, - atsakė Arnau, kunigui vieną dieną užklupus jį 
bažnyčioje. 

Tai buvo tiesa. Vos tik ištekinęs Marą už riterio de Pontso, Ar- 
nau stengėsi pamiršti merginą ir vylėsi - kodėl gi ne? - susikurti 
savo šeimą. Jis buvo likęs vienas. Visi jam brangūs žmonės jau buvo 
pasitraukę iš jo gyvenimo. Jis galėjo susilaukti vaikų, žaisti su jais, 
stengtis dėl jų ir atrasti tai, ko jam trūko. O visa tai jis galėjo įgyven- 
dinti tik su Eleonora. Bet kai tik pamatydavo ją besišliejančią prie jo, 
sekiojančią paskui jį po rūmų menes ar išgirsdavo jos balsą, dirbtinį, 
nutaisytą, visai kitokį nei tas, kuriuo ji lig tol su juo kalbėdavo, visi 
jo užmojai suduždavo. 

— Kaip negali, sūnau? — paklausė dvasininkas. 

— Karalius ištekino už manęs Eleonorą, bet net nepaklausė, ar 
man miela jo globotinė. 

— Baronienė... 

— Baronienė netraukia manęs. Mano kūnas jos negeidžia. 

— Galiu tau rekomenduoti gerą daktarą. 

Arnau nusišypsojo. 

— Ne, tėve, ne. Ne dėl to. Šiaip aš sveikas. Tiesiog... 

— Jei taip, stenkitės atlikti sutuoktinių priedermes. Mūsų Vieš- 
pats laukia... 

Arnau kantriai klausėsi kunigo postringavimų, kol galiausiai jam 
prieš akis iškilo Eleonora, nenuilstamai pasakojanti kunigui vieną 
istoriją po kitos. Kuo ji save laikė? 

— Žinote, tėve, —- pertraukė jį, - aš negaliu įsakyti savo kūnui 
geisti moters, kurios jis negeidžia. - Dvasininkas jau ketino įsiterp- 
ti, bet Arnau gestu jį nutraukė. —- Aš prisiekiau būti ištikimas žmo- 
nai ir toks esu: niekas negalėtų man prikišti neištikimybės. Dažnai 
ateinu melstis ir aukoju pinigus mūsų bažnyčiai. Man atrodo, kad 
prisidėdamas prie šios šventovės statybos aš atperku savo ankstes- 
nius paklydimus, padarytus dėl kūno silpnybės. 

Kunigas nustojo trinti rankas. 

— Sūnau... 

— O kaip jūs manote, tėve? 

Dvasininkas perkratė atmintyje savo menkas teologijos žinias, 
norėdamas atremti Arnau išsakytus argumentus. Bet nesugebėjo 
ir galiausiai sparčiu žingsniu dingo Arnau iš akių, įsimaišęs tarp 
Švč. Mergelės Marijos bažnyčios darbininkų. Likęs vienas, Arnau 
nuėjo prie savo Mergelės ir atsiklaupė. 

— Aš galvoju tik apie ją, mama. Kodėl leidai man ją ištekinti už 
senjoro de Pontso? 

Maros jis nebuvo matęs nuo pat jos vestuvių su Felipu de Pont- 
su. Po šio žūties praėjus vos keliems mėnesiams po tuoktuvių Ar- 
nau bandė susitikti su našle, bet Mara nepanoro jo priimti. „Galbūt 
taip ir geriau, — tarė sau Arnau. Dabar Mergelės akivaizdoje duota 
priesaika varžė jį skaudžiau nei bet kada: jis buvo pasmerktas išlikti 
ištikimas moteriai, kuri jo nemylėjo ir kurios jis negalėjo mylėti. Ir 
pasmerktas atsižadėti vienintelės, su kuria galėjo būti laimingas... 


— Ar ostija jau surasta? — paklausė Arnau vietininko, abiem sėdint 
vienas priešais kitą rūmuose, stūksančiuose prie Blato aikštės. 

— Ne, - atsakė šis. 

— Kalbėjausi su miesto tarėjais, - pasakė Arnau, - ir jie su ma- 
nimi sutiko. Visos žydų bendruomenės įkalinimas gali didžiai pa- 
kenkti Barselonos prekybiniams interesams. Ką tik prasidėjo laivy- 
bos metas. Jei nueitum į uostą, pamatytum kelis laivus, laukiančius, 
kol galės išplaukti. Jie gabena žydų užsakytines prekes. Reikia arba 
jas iškrauti, arba laukti jas užsakiusių pirklių. Bėda ta, kad ne visas 
krovinys priklauso žydams, yra ir krikščionių prekių. 

— O kodėl šios neiškraunamos? 

— Pakiltų jų gabenimo kaina. 

Vietininkas bejėgiškai skėstelėjo rankomis. 

— Sukraukit visas žydų prekes į vienus laivus, o krikščionių - į 
kitus, - galiausiai paskelbė sprendimą. 

Arnau papurtė galvą. 

— Nieko nebus. Ne visų laivų kelionės tikslas sutampa. Juk ži- 
nai, kad laivybos metas trumpas. Jei laivai neišplauks, krovinys bus 
parduotas vėliau ir jie nebespės laiku sugrįžti, o praleidus vieną kitą 

kelionę prekės pabrangs. Mes visi patirsime nuostolių. - „Taip pat ir 
tu“, - pagalvojo Arnau. - Kita vertus, laivams ilgai stovėti Barselo- 
nos uoste pavojinga. Jei kiltų audra... 

— Ir ką gali pasiūlyti? 

„Visus paleiskite. Įsakykit vienuoliams daugiau nebekrėsti jų 
namų. Grąžinkit daiktus, leiskite..: 

— Skirkite žydams pabaudą. 

— Liaudis reikalauja kaltininkų, ir princas pasižadėjo juos rasti. 
Ostijos išniekinimas... 

— Tas ostijos išniekinimas, - pertraukė jį Arnau, — atsieis mums 
brangiau už bet kokį kitą nusikaltimą. — Ar yra čia ką svarstyti? Žy- 
dai ir taip jau nuteisti ir pasmerkti, nesvarbu, atsiras kraujuojanti 
ostija ar ne. Vietininkas dvejodamas suraukė kaktą. - Gal paban- 
dyk? Jeigu pasieksime savo, sumokės tik žydai. Priešingu atveju me- 
tai bus nepalankūs prekybai ir mokėsime mes visi. 


Apsuptas darbininkų, triukšmo ir dulkių, Arnau pakėlė akis į spynos 
akmenį, užveriantį antrąjį iš keturių Švč. Mergelės Marijos bažny- 
čios centrinės navos skliautų, paskutinį, kuris buvo padėtas. Didžiu- 
liame spynos akmenyje buvo pavaizduotas Apreiškimas: klūpinti 
Mergelė Marija, apsisiautusi auksu siuvinėtu raudonu apsiaustu, 
klausanti iš angelo lūpų žinios apie savo artėjančią motinystę. Ar- 
nau negalėjo atitraukti akių nuo ryškių raudonų ir mėlynų atspalvių 
ir ypač nuo aukso spalvos. Labai graži scena. Vietininkas, apsvarstęs 
Arnau argumentus, galiausiai nusileido. 

Dvidešimt penki tūkstančiai svarų ir penkiolika kaltininkų! Toks 
buvo vietininko atsakymas kitą dieną, po pasitarimo su princo Jono 
dvariškiais. 

— Penkiolika kaltininkų? Dėl keturių pamišėlių užmačių jūs nori- 
te nubausti myriop penkiolika žmonių? 

Vietininkas trenkė kumščiu į stalą. 

— Tie pamišėliai — tai šventoji Katalikų Bažnyčia. 

— Juk žinai, kad ne, - spyrėsi Arnau. 

Abu vyrai kurį laiką žvelgė vienas į kitą. 

— Be kaltininkų, — tarė Arnau. 

— Nieko nebus. Princas... 

— Be kaltininkų! Dvidešimt penki tūkstančiai svarų — didžiulis 
turtas! 

Arnau mintimis vėl nuklydo anapus vietininko rūmų. Ką jis pa- 
sakys Asdajui? Kad penkiolika jų turi mirti? Tačiau akyse jam įkyriai 
šmėžavo penki tūkstančiai žmonių, suvarytų į sinagogą be maisto ir 
vandens... 

— Kada sulauksiu atsakymo? - paklausė jis vietininko. 

— Princas medžioklėje. 

Medžioklėje! Jo įsakymu įkalinti penki tūkstančiai žmonių, o jis 
išjojo į medžioklę! Nuo Barselonos iki Žironos ir Serveros, kuni- 
gaikščio princo Jono žemių, raitam neturėjo būti daugiau nei trys 
valandos kelio, bet Arnau teko laukti kitos dienos, ir tik šiai gerokai 
įpusėjus vietininkas išsikvietė jį vėl. 

— Trisdešimt penki tūkstančiai svarų ir penki kaltininkai. 

„Po tūkstantį už kiekvieną iš dešimties likusiųjų žydų. Galbūt to- 
kia yra žmogaus gyvybės kaina“, - pagalvojo Arnau. 

— Keturiasdešimt tūkstančių be kaltininkų. 

— Ne. 

— Aš kreipsiuosi į karalių. 

— Kaip žinai, karalius turi užtektinai rūpesčių dėl karo su Kasti- 
lija, to betrūko, kad vaidytųsi su savo sūnumi ir vietininku. Juk ne 
šiaip sau jį paskyrė. 

— Keturiasdešimt penki tūkstančiai, bet be kaltininkų. 

— Ne, Arnau, ne... 

— Paklausk jo! - pratrūko Arnau. - Meldžiu tavęs, - pasitaisė. 


Dar likus keliems metrams iki sinagogos Arnau į nosį tvokstelėjo 
iš jos sklindantis tvaikas. Vaizdas žydų kvartalo gatvėse buvo dar 
liūdnesnis, visur riogsojo į krūvas suversti žydų daiktai ir baldai. Jų 
namai aidėjo: juodieji vienuoliai, ieškodami Kristaus Kūno, plėšė 
grindis ir sienas. Susitikęs su Asdajumi, šįsyk lydimu dviejų rabinų 
ir dar dviejų bendruomenės galvų, Arnau turėjo tvardytis, kad iš- 
liktų ramus. Jam ašarojo akys. Ar nuo išskyrų tvaiko, sklindančio iš 
sinagogos, ar dėl žinių, kurias jis turėjo pranešti? 

Apsuptas begalės aimanų, Arnau kurį laiką stebėjo tuos vyrus, 
godžiai gaudančius orą. Kas dėjosi ten viduje? Kai jie, vogčia pa- 
žvelgę į kvartalo gatves, pamatė jose atsiveriantį vaizdą, visų gilus 
alsavimas akimirką nutrūko. 

— Reikalaujama kaltininkų, - tarė Arnau, visiems penkiems atsi- 
gavus. — Iš pradžių penkiolikos. Dabar jau penkių, ir aš laukiu... 

— Mes nebegalim laukti, Arnau Estanjoli, - nutraukė jį vienas iš 
rabinų. — Šiandien mirė vienas senukas, jis sirgo, bet mūsų daktarai 
niekuo negalėjo jam padėti, net suvilgyti lūpų. Mums neleidžiama 
jo palaidoti. Ar supranti, ką tai reiškia? —- Arnau linktelėjo. — Rytoj 
jo yrančio kūno kvapas prisidės prie... 

— Sinagogoje, - pertraukė jį Asdajus, - mes nebepajėgiam net 
pajudėti. Žmonės... žmonės nebeatsikelia atlikti savo reikmių. Mo- 
tinos nebeturi pieno: jos žindė ir savo kūdikius, ir kitus vaikus, kad 
numalšintų jų alkį. Jei lauksime dar kelias dienas, tie penki kaltinin- 
kai taps tik lašu jūroje. 

— Ir dar keturiasdešimt penkių tūkstančių svarų, - pridūrė Arnau. 

— Ko verti pinigai, kai visi galime mirti? - įsiterpė kitas rabinas. 

— Tai kaip? - paklausė Arnau. 

— Derėkis, Arnau, - maldaujamai paprašė jo Asdajus. 

Dar dešimt tūkstančių svarų paspartino princo pasiuntinį... o gal 
jis niekur net nebuvo išvykęs. Arnau buvo iškviestas kitą rytą. Buvo 
pareikalauta trijų kaltininkų. 

— Tai žmonės! - papriekaištavo Arnau vietininkui per derybas. 

— Jie žydai, Arnau. Tik žydai. Eretikai, priklausantys sostui. Be 
tavo užtarimo jau visi būtų žuvę, ir karalius nusprendė, kad trys iš jų 
turi atsakyti už ostijos išniekinimą. Liaudis to reikalauja. 

„Kodėl karaliui staiga taip parūpo jo liaudis?“ — pagalvojo Arnau. 

— Be to, - spyrėsi vietininkas, — tokiu būdu bus išspręsti konsu- 
lato reikalai. 

Senuko lavonas, išsekusios motinų krūtys, verkiantys vaikai, ai- 
manos ir tvaikas, —- visa tai paskatino Arnau pritariamai mostelėti 
ranka. Vietininkas atsilošė krėsle. 

— Su dviem sąlygom, - pridūrė Arnau, priversdamas jį vėl su- 
klusti. — Pirma, jie patys išrinks kaltininkus. — Vietininkas sutiko. — 

Antra, vyskupas turi patvirtinti susitarimą ir įsipareigoti nuraminti 
parapijiečius. 
— Aš tuo jau pasirūpinau, Arnau. Manai, kad man būtų miela 


matyti dar vienas skerdynes žydų kvartale? 


Eisena pajudėjo iš paties žydų kvartalo. Namų durys ir langai jame 
buvo uždaryti, o gatvės ištuštėjusios ir nusėtos baldais. Tyla žydų 
kvartale, regis, metė iššūkį triukšmui anapus sienų, kur žmonės 
spietėsi aplink Viduržemio pajūrio saulėje auksu tviskantį vysku- 
pą ir galybę dvasininkų ir juodųjų vienuolių, kurie laukė išsirikiavę 
Bokerijos gatvėje, atkirsti nuo prastuomenės dviejų karaliaus ka- 
reivių eilių. 

Kvartalo vartuose pasirodžius trims figūroms, nugriaudėjo riks- 
mai. Žmonės grūmojo iškėlę kumščius, o jų užgauliojimai liejosi su 
apnuoginamų kardų žvangesiu: kareiviai stojo ginti trejeto. Trys fi- 
gūros surakintomis rankomis ir kojomis buvo nuvestos į vidurį tarp 
dviejų juodųjų vienuolių eilių, ir eisena su Barselonos vyskupu prie- 
šakyje leidosi į kelią. Kareiviai ir dominikonai, tarp kurių vilko ko- 
jas trys ostijos išniekinimo kaltininkai, netrukdė žmonėms svaidyti 
akmenis ir spjaudyti į juos. 

Arnau meldėsi Švč. Mergelės Marijos bažnyčioje. Nuėjęs į žydų 
kvartalą perduoti žinios, jis prie sinagogos durų vėl susitiko su As- 
dajumi, rabinais ir bendruomenės galvomis. 

— Reikalaujama trijų kaltininkų, — tarė stengdamasis atlaikyti jų 
žvilgsnius. — Galite... galite išrinkti juos patys. 

Nė vienas jų nepratarė nė žodžio; tik žvelgė į kvartalo gatves, 
leisdami iš sinagogos sklindančioms aimanoms ir dejonėms drums- 
ti jų mintis. Arnau neužteko stiprybės ilgiau jiems tarpininkauti, ir 
išeidamas iš žydų kvartalo jis pasiteisino vietininkui. „Trys nekalti 
žmonės... juk mudu žinome, kad kaltinimai Kristaus Kūno išnieki- 
nimu melagingi“ 

Arnau jau girdėjo ataidinčius Jūros gatve minios riksmus. 
Švč. Mergelės Marijos bažnyčią pamažu užpildė šurmulys; jis nenu- 
maldomai skverbėsi pro durų angas, tarsi mūrininkas kilo aukštyn 
iki pat skliautų mediniais pastoliais, palei statomas konstrukcijas. 

„Trys nekalti žmonės! Kaip jie išsirinko? Ar išrinko rabinai, ar pasi- 
siūlė savanoriai?“ Tada Arnau prisiminė Asdajaus akis, žvelgiančias 
į Žydų kvartalo gatves. Kas jose atsispindėjo? Susitaikymas? O gal tai 
buvo atsisveikinimo žvilgsnis? Arnau sudrebėjo; jam pakirto kojas, 
ir jis turėjo įsikibti į klauptą. Eisena artėjo prie bažnyčios. Riksmai 
aidėjo vis garsiau. Arnau atsistojo ir pažvelgė į duris, išeinančias į 
Švč. Mergelės Marijos aikštę. Netrukus eisena įžengė į bažnyčią. Jis 
liko šventovėje ir žvelgė į aikštę, kol suvokė, kad žmonių užgaulės — 
tai tikrovė. 

Arnau puolė prie durų. Jo klyksmo neišgirdo niekas. Niekas ne- 
matė jo ašarų. Niekas nematė, kaip jis puola ant kelių, pamatęs sura- 
kintą grandinėmis Asdajų, vos velkantį kojas po užgaulių, akmenų ir 
spjūvių liūtimi. Asdajus praėjo pro Švč. Mergelės Marijos bažnyčios 
fasadą neatitraukdamas akių nuo klūpinčio žmogaus, kumščiais 
praėjo ir žemė ėmė dažytis raudona spalva. Tada kažkas atsiklaupė 
priešais jį ir švelniai paėmė už rankų. 

— Mano tėvas nenorėjo, kad dėl jo sielvartautum, - tarė jam Ra- 
chelė, kai Arnau pakėlė akis. 

— Jį... jį sudegins. 

— Taip. 

Arnau pažvelgė į mergaitės, jau tapusios moterimi, veidą. Čia 
pat, po šia bažnyčia, jis prieš daugelį metų ją slėpė. Rachelė neverkė 
ir nors jai grėsė pavojus, vilkėjo žydiškais drabužiais su geltonu žen- 
klu, liudijančiu jos kilmę. 

— Mes turim būti stiprūs, — tarė mergaitė iš jo prisiminimų. 

— Dėl ko, Rachele? Dėl ko? 

— Dėl manęs. Dėl Josefo. Dėl mano ir Josefo vaikų, dėl savo anū- 
kų, dėl savo draugų. Dėl visų Barselonos žydų. Sakė, kad jis jau se- 
nas, kad jau ir taip ilgai gyvena. 

Padedamas Rachelės, Arnau atsistojo, ir abu kartu — jis pasi- 
ramstydamas į ją — nusekė įkandin riksmų. 

Juos sudegino gyvus. Pririšo prie stulpų, apačioje prikrovę pliaus- 
kų ir stagarų, ir užkūrė ugnį, nė akimirką netylant keršto reikalau- 
jančių krikščionių riksmams. Kai liepsnos pasiekė Asdajaus kūną, 
jis pakėlė akis į dangų. Tada jau Rachelė pratrūko raudoti. Puolė Ar- 

nau į glėbį ir pravirko įsikniaubusi jam į krūtinę; jiedu stovėjo kiek 
nuošaliau nuo minios. 

Arnau Asdajaus dukters glėbyje negalėjo atplėšti akių nuo lieps- 
nose skendinčio savo draugo kūno. Jam pasirodė, kad juo srūva 
kraujas, bet netrukus liepsnos apėmė jį visą. Staiga žmonių riksmai 
nutilo; jis matė tik grūmojančius jų kumščius... Umai kažkas jį pri- 
vertė pasukti galvą į dešinę pusę. Už pusšimčio metrų stovėjo vys- 
kupas su vyriausiuoju inkvizitoriumi, o šalia — su jais besikalbanti 
Eleonora, rodanti į jį ištiesta ranka. Greta stovėjo kita puošniai apsi- 
rengusi dama, kurios Arnau iš pradžių nepažino. Jo žvilgsnis susiti- 
ko su inkvizitoriaus akimis, o Eleonora tuo metu šaukė ir mostagavo 
rankomis, vis rodydama į jį. 

— Šita, šita žydė jo meilužė! Pažiūrėkit! Pažiūrėkit, kaip jis ją glė- 
besčiuoja! 

Kaip tik tą akimirką Arnau tvirtai apglėbė žydų moterį, verkian- 
čią jam ant peties, o liepsnos, lydimos minios kauksmo, veržėsi į vir- 
šų. Paskui jis nusuko žvilgsnį, kad nebematytų to siaubo, ir jo akys 
susidūrė su Eleonoros akimis. Pamatęs jos veido išraišką — tą di- 
džiulę neapykantą, tą patenkinto keršto piktdžiugą, Arnau įsitempė. 
Ir tada išgirdo šalia jo žmonos stovinčios moters juoką, su niekuo 
nesupainiojamą ironišką juoką, įsirėžusį jam į atmintį nuo vaikys- 
tės, - Margaritos Puig juoką. 

ai buvo kerštas, kurį Eleonora jau senokai rezgė, ir ne vie- 
na. Tai buvo kerštas —- Arnau ir žydės Rachelės įskundimas 
tebuvo tik pradžia. 

Granoljerso, Sant Visenso dels Ortso ir Kaldes de Montbujo 
barono Arnau Estanjolio įsakymai didžiai papiktino kitus didikus, 
kurie netrukus pajuto savo valstiečių gretose sklandančią maišto 
dvasią... Ne vienas jų buvo priverstas negailestingiau, nei iki tol pri- 
reikdavo, malšinti sukilimus, valstiečiams audringai reikalaujant pa- 
naikinti tam tikras privilegijas, kurių buvo atsisakęs Arnau, tas baro- 
nas, gimęs baudžiauninku. Tarp įžeistųjų didikų buvo ir Navarkleso 
valdytojo sūnus Žaumė de Beljera, kūdikystėje žindytas Franseskos. 
O drauge ir tas, iš kurio Arnau buvo atėmęs namus, turtus ir praban- 
gų gyvenimą, — Dženisas Puigas, kuris, iškraustytas iš pilies, glaudėsi 
Navarklese, sename name, priklausiusiame jo seneliui, Grau tėvui. 
Name, nė iš tolo nepanašiame į Montkados gatvės rūmus, kuriuose 
prabėgo didelė dalis jo gyvenimo. Jiedu per dienų dienas, apverk- 
dami savo nedalią, rezgė keršto planus. Ir vienas jų, jei tik jo sesuo 
Margarita laiške rašė tiesą, jau tuoj turėjo duoti vaisių. 


Arnau paprašė liudijančio jūreivio nutilti ir pasisuko į Jūros konsu- 
lato sargybinį, nutraukusį teismą. 

— Jus nori matyti inkvizicijos pareigūnas su būriu kareivių, — su- 
šnabždėjo šis, pasilenkęs prie jo. 

— Ko jie nori? — paklausė Arnau. Sargybinis gūžtelėjo pečiais. — 
Tegu palaukia teismo pabaigos, - liepė, o paskui paragino jūreivį 
aiškinti toliau. 

Per kelionę buvo miręs kitas jūreivis, bet laivo savininkas nesu- 
tiko išmokėti jo paveldėtojams daugiau nei dviejų mėnesių algos, o 
mirusiojo našlė tvirtino, jog jie buvo sutarę ne dėl mėnesinės algos, 
o dėl konkrečios sumos, todėl, jos vyrui mirus atviroje jūroje, jai 
priklausanti pusė suderėtų pinigų. 

— Kalbėkit, - paragino Arnau, žvelgdamas į mirusiojo našlę ir 
tris vaikus. 

— Nė vienas jūreivis nesitaria dėl mėnesinės algos... 

Staiga teismo salės durys griausmingai atsivėrė, ir į ją, be cere- 
monijų nustumdami teismo sargybinį, įsiveržė inkvizicijos pareigū- 
nas su šešiais kareiviais. 

— Ar tu Arnau Estanjolis? — paklausė karininkas, kreipdamasis 
tiesiai į jį. 

— Ką visa tai reiškia? — piktai burbtelėjo Arnau. — Kaip drįstate 
nutraukti...? 

Karininkas žingsniavo toliau, kol sustojo priešais jį. 

— Ar tu Arnau Estanjolis, jūros konsulas, Granoljerso...? 

— Jūs puikiai tai žinote, karininke, — pertraukė Arnau, - bet... 

— Šventosios inkvizicijos įsakymu jūs suimtas. Eime su manimi. 

Teismo missatges jau buvo bepuolantys ginti savo konsulo, bet 
Arnau gestu juos sustabdė. 

— Malonėkite pasitraukti, - paprašė Arnau inkvizicijos karininko. 

Šis akimirką sudvejojo. Konsulas ramiu mostu paliepė jam pa- 
ėjėti arčiau durų, ir galiausiai, nenuleisdamas akių nuo suimtojo, 
karininkas žengė kelis žingsnius į šalį, kad Arnau vėl galėtų matyti 
mirusiojo jūreivio artimuosius. 

— Skelbiu nuosprendį našlės ir vaikų naudai, - ramiai pareiškė 
jis. - Jie turi gauti pusę atlygio už visą kelionę, o ne už du jos mėne- 
sius, kaip kad siekia laivo savininkas. Toks teismo sprendimas. 

Arnau trinktelėjo kumščiu į stalą, pakilo ir stojo prieš karininką. 

— Eime, - tarė jam. 

Žinia apie Arnau Estanjolio suėmimą apskriejo visą Barseloną, o iš 
ten, iš didikų, pirklių ir paprastų valstiečių lūpų, ir didžiąją dalį Ka- 
talonijos. 

Po keleto dienų viename mažame miestelyje kunigaikštystės 
šiaurėje šią žinią iš inkvizicijos pareigūno lūpų išgirdo ir vienas in- 
kvizitorius, tuo metu bauginęs būrelį miestelėnų. 

Žoanas pažvelgė į karininką. 

— Regis, tai tiesa, — patikino šis. 

Inkvizitorius atsisuko į žmones. Ką jis jiems sakė? Arnau suimtas? 

Jis vėl pažvelgė į karininką, ir šis linktelėjo galvą. 

Arnau? 

Žmonės neramiai subruzdo. Žoanas norėjo kalbėti toliau, bet 
nepajėgė ištarti nė žodžio. Vėl pasisuko į karininką ir pastebėjo šio 
lūpose šypseną. 

— Ar nebetęsite kalbos, broli Žoanai? — užbėgo jam už akių kari- 
ninkas. — Nusidėjėliai laukia jūsų. 

— Keliaujam į Barseloną, — įsakė Žoanas. 

Grįždamas atgal į grafystės miestą, jis pravažiavo pro pat Gra- 
noljerso barono žemes. Jei būtų bent kiek nukrypęs nuo kelio, būtų 
pamatęs, kaip Montbujo karlanas ir kiti Arnau pavaldūs riteriai jo- 
dinėja po barono valdas, baugindami valstiečius, ir vėl kentėsian- 
čius nuo Arnau kadaise uždraustų blogų papročių. „Kalbama, kad 
Arnau įskundė pati baronienė“, - kažkas jį patikino. 

Bet Žoanas į Arnau žemes neįkėlė kojos. Nuo pat kelionės pra- 
džios jis nė žodžiu nepersimetė nei su karininku, nei su kuo nors 
kitu iš savo palydos, net ir su raštininku. Tačiau negalėjo negirdėti 
jų kalbų. 

— Regis, jis suimtas kaip eretikas, — tarė vienas kareivis pakanka- 
mai garsiai, kad Žoanas išgirstų. 

— Inkvizitoriaus brolis? — išrėkė kitas. 

— Nikolau Eimerikas išgaus iš jo viską, ką jis slepia, - įsiterpė jau 
karininkas. 

Žoanas prisiminė Nikolau Eimeriką. Kiek kartų jis sveikino jį 
kaip gerą inkvizitorių? 

„Reikia kovoti su erezija, broli Žoanai... Ieškoti nuodėmės, sly- 
pinčios po tariamu žmonių dorybingumu; jų kambariuose, tarp jų 
vaikų, tarp sutuoktinių“ 

Irjis tai darė. „Ir nedvejojant imtis kankinimų, kad jie prisipažin- 
tų“ Tai jis irgi darė be atvangos. Kokių kankinimų bus imtasi, kad 
Arnau prisipažintų esąs eretikas? | 

Žoanas paspartino žingsnį. Sunkus nešvarus ir sunešiotas juodas 
abitas plakėsi jam į kojas. 


— Tai per jį aš patekau į tokią padėtį, - tarė Dženisas Puigas, žings- 
niuodamas iš vieno menės galo į kitą. — Aš, lig tol galėjęs džiaugtis... 

— Pinigais, moterimis ir valdžia, — pertraukė jį baronas. 

Tačiau žingsniuojantysis nesiklausė barono. 

— Mano tėvai ir brolis mirė kaip kokie baudžiauninkai, išbadėję, 
pakirsti ligų, puolančių tik skurdžius, o aš... 

— Vargšas riteris, neišgalintis atvesti karaliui kariaunos, - pa- 
vargusiu balsu pridūrė baronas, baigdamas tūkstantį kartų girdė- 
tą frazę. 

Dženisas Puigas stabtelėjo prieš Ljorenso de Beljeros sūnų. 

— Tau juokinga? 

Senjoras de Beljera, stebėdamas, kaip Dženisas marširuoja po Na- 
varkleso pilies priesaikos bokštą, nė karto nebuvo pakilęs iš krėslo. 

— Taip, - atsakė jis po kelių akimirkų, - dar ir kaip juokinga. 
Priežastys, dėl kurių tu nekenti Arnau Estanjolio, juokingos, paly- 
ginti su manosiomis. 

Žaumė de Beljera pakėlė akis į bokšto aukštumas. 

— Gal malonėtum nustoti vaikščioti? 

— Ar dar ilgai teks laukti to tavo karininko? — paklausė Dženisas, 
nepaliaudamas žingsniuoti po menę. 

Abu laukė, kol bus patvirtintos žinios, apie kurias Margarita buvo 
užsiminusi savo laiške. Dženisas Puigas, persikraustęs į Navarklesą, 
įkalbėjo savo seserį pamažu įgyti baronienės pasitikėjimą. Eleonorai 
valandų valandas nuobodžiaujant vienai jų šeimai priklausančiuose 
namuose, Margaritai tai nebuvo sunku padaryti: Eleonorai reikėjo 
patikėtinės, kuri nekęstų jos vyro taip pat kaip ji pati. Tai Margari- 

ta klastingai užsiminė Eleonorai apie tai, kur vaikšto baronas. Tai 
Margarita prasimanė, kad Arnau svetimauja su Rachele. Ir dabar, 
kai Arnau buvo suimtas dėl ryšių su žyde, Žaumė de Beljera su Dže- 
nisu Puigu ketino žengti kitą apgalvota žingsnį. 

— Inkvizicija suėmė Arnau Estanjolį, - įžengęs į priesaikos bokš- 
tą patvirtino karininkas. 

— Vadinasi, Margarita buvo tei... - išbėrė Dženisas. 

— Nutilk, - paliepė jam iš savo krėslo senjoras de Beljera. - Kal- 
bėk toliau. 

— Jis buvo suimtas prieš tris dienas, teisėjaujantis konsulato teis- 
mo salėje. 

— Ir kuo jis kaltinamas? — paklausė baronas. 

— Ne visai aišku: vieni sako, kad erezija, kiti tikina, kad judėjų 
tikėjimo išpažinimu, o treti - kad ryšiais su žyde. Teismo dar ne- 
buvo; jis kali vyskupo rūmų požemiuose. Pusė miesto už jį, o pusė 
prieš, bet visi rikiuojasi į eilę prie jo keitimo kontoros, kad atsiimtų 
įnašus. Aš pats mačiau. Žmonės grumiasi norėdami atgauti savo 
pinigus. 

— Ir atgauna? - įsiterpė Dženisas. 

— Kol kas taip, bet visiems žinoma, kad Arnau Estanjolis yra pa- 
skolinęs daug pinigų neturtingiesiems ir jei neatgaus tų skolų... To- 
dėl žmonės ir grumiasi: jie abejoja, ar keitėjas galės atsiskaityti. Ten 
didžiulis sąmyšis. 

Žaumė de Beljera su Dženisu Puigu susižvalgė. 

— Griūtis prasideda, - tarė riteris. 

— Surask tą kekšę, kuri mane žindė, - įsakė baronas karininkui, — 
ir įmesk ją į pilies požemius! 

Dženisas Puigas pavymui senjorui de Beljerai irgi paragino kari- 
ninką paskubėti. 

— Tas velnio pienas buvo skirtas ne man, - daugybę kartų Dženi- 
sas buvo girdėjęs sakant de Beljerą, - ojos sūnui Arnau Estanjoliui, 
ir kol jis džiaugiasi turtais ir karaliaus malone, aš turiu kęsti negalią, 
perduotą jo motinos. 

Žaumė de Beljera turėjo kreiptis į vyskupą, kad jis, epileptikas, 
nebūtų laikomas velnio apsėstuoju. Tačiau tuo, kad Franseska ap- 
sėsta velnio, inkvizicija net nebūtų suabejojusi. 

— Norėčiau pamatyti savo brolį, - išrėžė Žoanas Nikolau Eimerikui, 
vos tik prisistatęs į vyskupo rūmus. 

Vyriausiasis inkvizitorius primerkė savo žvitrias akutes. 

— Tu turi įkalbėti jį išpažinti kaltę ir atgailauti. 

— Kuo jis kaltinamas? 

Nikolau Eimerikas, kuris priėmė Žoaną sėdėdamas už stalo, 
krūptelėjo. 

— Nori, kad pasakyčiau, kuo jis kaltinamas? Tu didis inkvizito- 
rius, bet... ar nesieki padėti savo broliui? - Žoanas nudelbė akis. — 
Galiu pasakyti tik tiek, kad reikalas labai rimtas. - Aš leisiu tau jį 
lankyti, jei pasižadėsi, kad apsilankymų tikslas bus išgauti iš Arnau 
prisipažinimą. 

Dešimt kirčių! Penkiolika, dvidešimt penki... Kiek kartų per pas- 
taruosius metus jis kartojo tokią skaičių seką? „Kol prisipažins!“ — 
įsakydavo jį visada lydintis karininkas. O dabar... dabar jis turėjo 
išgauti prisipažinimą iš savo brolio. Kaip jis turėtų tai padaryti? Žo- 
anas jau ketino atsakyti, bet tik skėstelėjo rankomis. 

— Tai tavo pareiga, - priminė Eimerikas. 

— Jis mano brolis. Be jo, daugiau nieko neturiu... 

— Turi Bažnyčią. Turi mus visus, krikščionių tikėjimo brolius. — 
Vyriausiasis inkvizitorius kelias akimirkas patylėjo. - Broli Žoanai, 
aš numaniau, kad ateisi, ir laukiau tavęs. Jei neprisiimsi šios užduo- 
ties, man pačiam teks to imtis. 


"Ivokstelėjus kvapą gniaužiančiam vyskupo rūmų kalėjimo tvaikui, 
jis nesusilaikė ir susiraukė iš pasibjaurėjimo. Eidamas koridoriumi, 
vedančiu pas Arnau, Žoanas girdėjo, kaip laša per sienas besisun- 
kiantis vanduo ir jam žengiant išsilaksto žiurkės. Pajuto, kaip viena 
šmurkštelėjo pro kulkšnį. Krūptelėjo nelyginant išgirdęs Nikolau 
Eimeriko grasinimą: „...man pačiam teks to imtis. Kur suklupo Ar- 
nau? Kaip jam pasakyti, kad jis, jo brolis, pasižadėjo... 

Prižiūrėtojas atidarė belangės duris, ir priešais Žoaną atsivėrė 
tamsi ir dvokianti patalpa. Sujudėjo keli šešėliai, ir dominikono au- 

sis pasiekė grandinių, kuriomis jie buvo prirakinti prie sienų, žvan- 
gesys. Apgailėtinas reginys sukėlė Žoanui šleikštulį, ir jis pajuto bur- 
susigūžusį šešėlį, ir nelaukdamas atsakymo išėjo iš belangės. Už 
nugaros užsiveriančių durų trinktelėjimas privertė jį krūptelėti. Jis 
tebestovėjo prie durų gaubiamas prieblandos; tik pro vieną grotuotą 
langelį aukštai sienoje skverbėsi blanki šviesa. Prižiūrėtojui išėjus 
sužvango grandinės: sujudo daugiau nei tuzinas šešėlių. „Jie nuri- 
mo, supratę, kad atėjome ne jų. O gal dėl to nusivylė?“ - pagalvojo 
Žoanas ir tuo metu jį užplūdo aimanos ir dejonės. Jis prisiartino 
prie vieno iš šešėlių, į kurį lyg ir rodė sargybinis, bet jam pritūpus į 
jį atsisuko raupsuotas bedantės senutės veidas. 

Jis metėsi atgal ir pargriuvo; senutė kelias akimirkas žvelgė į jį, o 
paskui vėl paslėpė tamsoje savo nelaimę. 

— Arnau? — sušvagždėjo Žoanas, vis dar susmukęs ant žemės. 
Paskui, sulaukęs tik tylos, nutraukė ją jau garsiai. 

— Žoanai? 

Jis nuskubėjo ten, iš kur sklido balsas, rodydamas jam kelią. Vėl 
pritūpė, šįsyk priešais kitą šešėlį, abiem rankom suėmė savo brolio 
galvą ir priglaudė prie krūtinės. 

— Mergele Švenčiausioji! Ką... ką jie tau padarė? Kaip tu laikai- 
si? — Žoanas apčiupinėjo Arnau; šiurkštūs plaukai, jau bepradedan- 
tys išsišauti skruostikauliai. - Tau neduoda valgyti? 

— Duoda, - atsakė Arnau, - sužiedėjusios duonos ir vandens. 

Palietęs metalinius žiedus ant jo kulkšnių, Žoanas staigiai ati- 
traukė rankas. 

— Ar padarysi, ko paprašysiu? — pertraukė jį Arnau. Žoanas nu- 
tilo. — Tu vienas iš jų. Visada sakydavai, kad kaip inkvizitorių tave 
gerbia. Tai nepakeliama, Žoanai. Nežinau, kiek dienų aš čia. Aš lau- 
kiau tavęs... 

— Atėjau, kai tik galėjau. 

— Ar kalbėjai su inkvizitoriumi? 

— Kalbėjau. — Nors buvo tamsu, Žoanas nusuko akis. 

Abu broliai tylėjo. 

— Ir ką? — galiausiai paklausė Arnau. 

— Ką tu padarei, Arnau? 

Arnau ranka mėšlungiškai įsikibo į Žoano dilbį. 

— Nejaugi tu manai...? 

— Aš turiu žinoti, Arnau. Kad galėčiau tau padėti, turiu žinoti, 
kuo gali būti kaltinamas. Juk žinai, kad kaltinimai laikomi paslapty. 
Nikolau nepanoro man jų atskleisti. 

— Tada apie ką judu kalbėjote? 

— Apie nieką, - atsakė Žoanas. - Nenorėjau kalbėtis su juo, kol 
nepamatysiu tavęs. Turiu žinoti, kas galėjo tave įskųsti, kad galėčiau 
įtikinti Nikolau. 

— Paklausk Eleonoros. - Arnau prieš akis vėl iškilo žmona, baks- 
nojanti į jį per liepsnas, besiglemžiančias nekalto žmogaus kūną. — 
Asdajus sudegintas, — tarė. 

— Eleonora? 

— Tu stebiesi? 

Žoanas prarado pusiausvyrą ir turėjo atsišlieti į Arnau. 

— Kas tau, Žoanai? — paklausė šis savo brolio, laikydamas jį, kad 
nepargriūtų. 

— Šis kalėjimas... Kai matau tave tokį... Regis, man svaigsta galva. 

— Eik iš čia, - paragino Arnau. - Tu man daugiau pasitarnausi 
anapus kalėjimo sienų nei čia mane guosdamas. 

Žoanas pakilo. Jam linko kojos. 

— Taip. Ko gero, tavo tiesa. 

Jis pašaukė prižiūrėtoją ir paliko belangę. Sekdamas paskui nutu- 
kusį prižiūrėtoją perėjo koridorių. Turėjo kelias monetas. 

— Paimk, — tarė jam. Vyriškis tik įsidėjo pinigus. — Jei gerai elg- 
sies su mano broliu, rytoj gausi daugiau. - Tačiau išgirdo tik nuo 
žingsnių išsilakstančių žiurkių šnaresį. 

— Ar girdėjai? - neatlyžo. 

žiurkes. 


Jam reikėjo pinigų. Vos tik išėjęs iš vyskupo rūmų, Žoanas pasuko į 
Arnau keitimo kontorą ir priėjęs ją susidūrė su minia, besigrūdančia 
Kanvis Velso ir Kanvis Nouso gatvių kampe priešais nediduką pas- 
tatą, kuriame Arnau vertėsi savo amatu. Žoanas atsitraukė. 

— Tai jo brolis! - sušuko kažkas. 

Keletas žmonių puolė prie jo. Žoanas jau norėjo sprukti, bet pa- 
matęs, kad Žmonės stabteli per kelis žingsnius, apsigalvojo. Kaip 
jie galėjo pulti ant dominikono? Jis išsitempė visu ūgiu ir patraukė 
toliau. 

— Kur tavo brolis, vienuoli? - paklausė kažkuris jam praeinant 
pro šalį. 

Žoanas įsistebeilijo į vyrą, visa galva už jį aukštesnį. 

— Aš brolis Žoanas, tarnaujantis šventajai inkvizicijai, - pakėlė 
jis balsą, sakydamas savo pareigas. - Vadink mane ponu inkvizi- 
toriumi. 

Žoanas pažvelgė aukštyn, tiesiai žmogui į akis. „O kuo tu nusi- 
dėjai?“ — nebyliai paklausė jo. Vyras žengtelėjo kelis žingsnius atgal. 
Žoanas vėl patraukė kontoros link, ir žmonės užleido jam kelią. 

— Aš brolis Žoanas, tarnaujantis šventajai inkvizicijai! - buvo 
priverstas vėl sušukti priešais uždarytas kontoros duris. 

Jį pasitiko trys Arnau pagalbininkai. Viduje viskas buvo suvers- 
ta; apskaitos knygos išmėtytos ant raudonos suglamžytos staltiesės, 
dengusios ilgą jo brolio stalą. Jei Arnau matytų... 

— Man reikia pinigų, — tarė jiems. 

Visi trys nepatikliai pažvelgė į jį. 

— Mums irgi, - atsakė vyriausiasis, vardu Remidžis, kuris buvo 
užėmęs Giljemo vietą. 

— Ką tu sakai? 

— Kad neliko nė vieno soldo, broli Žoanai. - Remidžis priėjo prie 
stalo ir apvožė kelias skryneles. - Nė vieno, broli Žoanai. 

— Mano brolis nebeturi pinigų? 

— Grynųjų ne. O ką, jūsų galva, veikia visi tie žmonės lauke? Jie 
nori atsiimti savo pinigus. Jau ne vieną dieną laiko mus apsiautę. 
Arnau tebėra turtuolis, - mėgino jį paguosti Arnau pagalbinin- 
kas, — bet visi jo pinigai sukasi kitur: paskolos, užsakytiniai ir kiti 
vykdomi sandoriai... 

— O ar negalite pareikalauti, kad būtų grąžintos paskolos? 

— Didžiausias jo skolininkas karalius, o kaip žinote, jo dideny- 
bės iždas... 

— Argi Arnau neturi daugiau skolininkų? 

— Turi. Turi daug skolininkų, bet paskolų grąžinimo laikas dar 
nesibaigęs, o jei ir pasibaigęs... Juk žinote, kad Arnau dažnai skolino 
pinigus vargšams. Jie neturi iš ko jų atiduoti. Bet vis tiek daugelis, 
sužinoję, kas nutiko Arnau, atėjo ir sumokėjo dalį skolų, atidavė 
menkus grašius, kuriuos teturėjo, bet tai ir viskas. Jų neužtenka įna- 
šams grąžinti. 

Žoanas atsigręžė į duris ir mostelėjo jų link. 

— O arjie gali reikalauti savo pinigų? 

— Teisybę sakant, negali. Visi jie patikėjo savo pinigus Arnau ži- 
niai, bet pinigai labai bailūs, o inkvizicija... 

Žoanas gestu parodė, kad neverta paisyti juodo jo abito. Jo ausy- 
se vėl nuskambėjo kalėjimo prižiūrėtojo urzgimas. 

— Man.reikia pinigų, - garsiai pagalvojo. 

— Juk sakau, kad nėra, - išgirdo iš Remidžio lūpų. 

— Manų reikia, - pakartojo, - reikia Arnau. 

„Arnau reikia pinigų, o labiausiai, - pagalvojo Žoanas, vėl at- 
sigręždamas į duris, - jam reikia ramybės. Šis skandalas gali jam 
pakenkti. Žmonės nutars, kad jis bankrutavo, ir niekas nieko nebe- 
norės apie jį girdėti... O mums reikia paramos“ 

— Ar negalėtume nuraminti žmonių? Ar negalėtume ko nors 
parduoti? 

— Galėtume perduoti kai kurias užsakytines prekes. Perleisti in- 
dėlininkų pinigus kitiems keitėjams, kad sandoriai būtų atliekami 
ne Arnau vardu, - atsakė Remidžis. - Tačiau be jo sutikimo... 

— Ar mano sutikimo neužteks? 

Darbuotojas pažvelgė į Žoaną. 

— Būtinai reikia, Remidži. 

— Gal ir užteks, — kelias akimirkas pasvarstęs nusileido darbuo- 
tojas, — iš tiesų pinigų mes neprarasime. Tik apsikeisime sandoriais: 
jiems atiteks vieni, o mums kiti. Kai jų pinigai bus nebe Arnau žinio- 
je, jie nurims... bet turėsite duoti man raštišką sutikimą. 

Žoanas pasirašė Remidžio surašytą dokumentą. 

— Iki rytojaus ryto turi gauti grynų pinigų, - tarė dėdamas para- 
šą. - Mums jie būtini, - spyrėsi darbuotojui žiūrint, - jei reikės, ką 
nors pigiai parduokite, bet mums tie pinigai būtini. 

Vos tik Žoanas paliko kontorą, pakeliui vėl nutildydamas kre- 
ditorius, Remidžis ėmėsi skirstyti sandorius. Paskutinis tą dieną iš 
Barselonos uosto išplaukęs laivas jau vežė nurodymus Arnau įgalio- 
tiniams visoje Viduržemio jūros pakrantėje. Remidžis negaišo laiko 
veltui; kitą dieną patenkinti kreditoriai turėjo patys paskleisti žinią 
apie pasikeitusią padėtį ir perrašytus Arnau sandorius. 


rnau pirmą kartą per kone visą savaitę gėrė gaivų vandenį 

ir valgė ne sužiedėjusią duoną. Prižiūrėtojas spyriu liepė 

jam keltis ir ėmė lieti vandeniu jo kalėjimo vietą. „Geriau 
vanduo'nei išmatos“, - pagalvojo Arnau. Kelias akimirkas jis girdėjo 
tik besiliejančio vandens šniokštesį ir sunkų nutukusio prižiūrėtojo 
alsavimą; net senutė, jau nuolankiai laukianti mirties ir visą laiką 
slepianti tarp skarmalų veidą, pakėlė akis į Arnau siluetą. 

— Palik kibirą, — liepė bastaišas sargybiniui, jau apsisuku- 
siam eiti. 

Arnau ne kartą matė jį mušant kalinius, vien išdrįsusius į jį pa- 
žvelgti. Prižiūrėtojas atsivėdėjęs jau atsisuko smogti, bet sulaikė 
ranką vos palietęs Arnau, kuris net nekrustelėdamas laukė smūgio; 
tada nusispjovė ir numetė kibirą. Išeidamas dar spyrė vienam iš juos 
stebinčių šešėlių. 

Vandeniui susigėrus į žemę, Arnau vėl atsisėdo. Lauke pasigirdo 
varpo dūžiai. Blankūs saulės spinduliai, prasiskverbiantys pro rū- 
sio langą, ir varpų skambėjimas buvo vienintelis saitas, siejantis jį 
su išoriniu pasauliu. Arnau pakėlė akis į tą langelį ir įtempė ausis. 
Švč. Mergelės Marijos bažnyčiai netrūko šviesos, bet joje dar nebu- 
vo varpų. Nepaisant to, kaltų ir plaktukų smūgiai į akmenį ir medį 
ir darbininkų šūksniai girdėjosi gan toli nuo bažnyčios. Kai jų aidas 
pasiekdavo požemį — Viešpatie! — jį apgaubdavo garsai ir šviesa, ir 

jo dvasia skriedavo ten, kur dirbo ištikimieji Jūros Mergelės darbi- 
ninkai. Arnau vėl pajuto ant pečių savo pirmojo į bažnyčią nunešto 
akmens svorį. Kiek laiko praėjo nuo tos dienos? Kaip viskas pasi- 
keitė! Tada jis tebuvo vaikas, niekada nepažinojęs savo motinos, ir 
Mergelė Marija tapo jo motina... 

Aš bent jau, tarė sau Arnau, išgelbėjau Rachelę nuo baisaus 
likimo, kuriam ji, regis, buvo pasmerkta. Vos tik pamatęs į jie- 
du baksnojančias Eleonorą su Margarita Puig, Arnau pasirūpino, 
kad Rachelė su šeima pabėgtų iš žydų kvartalo. Jis nė pats neži- 
nojo kur... 

— Nueik pas Marą, - tarė jis Žoanui, kai šis vėl atėjo pas jį. 

Vienuolis stabtelėjo už kelių žingsnių nuo savo brolio. 

— Ar girdėjai, Žoanai? — Arnau pakilo norėdamas prieiti prie jo, 
bet grandinės neleido žengti toliau. Žoanas tylėdamas tebestovėjo 
ten pat. — Žoanai, ar girdėjai? 

— Taip... taip... girdėjau. - Žoanas priėjo jo apkabinti. — Bet... — 
pratarė. 

— Aš turiu ją pamatyti, Žoanai. - Arnau suėmė vienuolį už pečių, 
sutrukdydamas jam jį apglėbti, ir švelniai papurtė. - Nenoriu mirti 
nepasikalbėjęs su ja... 

— Dėl Dievo meilės! Nejaugi tu... 

— Taip, Žoanai. Galėčiau numirti čia pat, vienas, tuzino pasmerk- 
tųjų akivaizdoje. Bet nenoriu mirti, taip ir nepamatęs Maros. Tai... 

— Bet ką tu nori jai pasakyti? Ką tokio svarbaus? 

— Turiu paprašyti jos atleidimo, Žoanai, jos atleidimo... Ir pasa- 
kyti, kad myliu ją. - Žoanas pamėgino ištrūkti iš brolio gniaužtų, 
bet Arnau jam neleido. - Tu pažįsti mane, esi Dievo tarnas. Žinai, 
kad niekada nieko nesu nuskriaudęs, tik tą... mergaitę. 

Žoanas galiausiai išsilaisvino... ir puolė prieš brolį ant kelių. 

— Tu ne... - pratarė. 

— Be tavęs, aš daugiau nieko neturiu, Žoanai, - pertraukė jį Ar- 
nau, taip pat atsiklaupdamas. - Tu turi man padėti. Niekad nesi 
manęs apvylęs. Negali apvilti ir dabar. Be tavęs, aš daugiau nieko 
neturiu, Žoanai! 

Žoanas tylėjo. 

— Ojos vyras? - kilo jam mintis paklausti. - Galbūt jis neleis... 

— Jis miręs, - atsakė Arnau. - Sužinojau, kai nustojo mokėti 
pigios paskolos palūkanas. Žuvo, karaliaus įsakymu gindamas Ka- 
latajudą. 

— Bet... — vėl paprieštaravo Žoanas. 

— Žoanai... Aš susaistytas su savo žmona, susaistytas duota prie- 
saika, ir kol ji bus gyva, negalėsiu susieti savo gyvenimo su Mara... 
Bet turiu ją pamatyti. Nors mudu negalime būti kartu, turiu jai at- 
skleisti savo jausmus... - Arnau pamažu atgavo ramybę. Jis norėjo 
paprašyti brolio ir dar vienos paslaugos. —- Užeik į keitimo kontorą. 
Noriu sužinoti, kaip reikalai. 

Žoanas atsiduso. Tą patį rytą, kai jis atėjo į kontorą, Remidžis 
įteikė jam maišelį su pinigais. 

— Reikalai prastai susiklostė, — išgirdo iš darbuotojo. 

Prastai klostėsi viskas. Pažadėjęs Arnau surasti merginą ir jį pali- 
kęs, Žoanas čia pat, prie belangės durų, atsiskaitė su prižiūrėtoju. 

— Jis paprašė kibiro. 

Kiek galėjo kainuoti kibiras, kad Arnau...? Žoanas padavė dar 
vieną monetą. 

— Kad kibiras visada būtų švarus. — Prižiūrėtojas įsidėjo pinigus 
ir nusigręžė, jau ketindamas nužingsniuoti koridoriumi. — Tarp be- 
laisvių yra vienas miręs žmogus, - pridūrė Žoanas. 

Jis net neišėjo iš vyskupo rūmų. Palikęs kalėjimą patraukė pas Niko- 
lau Eimeriką. Rūmų koridoriai jam buvo pažįstami. Kiek jis buvo iš- 
vaikščiojęs juos jaunystėje, didžiuodamasis savo pareigomis? O da- 
bar jais vaikščiojo kiti jauni vyrai, stropūs dvasininkai, kurie atvirai 
jį nužvelgdavo kiek stebėdamiesi. 

— Arjis išpažino savo kaltes? 

Jis pažadėjo jam surasti Marą. 

— Ar jis išpažino savo kaltes? - pakartojo klausimą vyriausiasis 
inkvizitorius. 

Žoanas naktį buvo nemiegojęs, rengėsi tam pokalbiui, bet dabar 
jam į galvą neatėjo jokia išganinga mintis. 

— Jei jis jas išpažintų, kokia bausmė... ? 

— Juk sakiau, kaltinimai labai sunkūs. 

— Mano brolis labai turtingas. 

Žoanas atlaikė Nikolau Eimeriko žvilgsnį. 

— Tu kėsiniesi papirkti šventąją inkviziciją? Tu, pats būdamas in- 
kvizitorius? 

— Pabauda laikoma įprasta bausme. Jeigu nubaustumėte ja Ar- 
nau, neabejoju... 

— Juk žinai, tai priklauso nuo nusikaltimo sunkumo. Jam mesti 
kaltinimai... 

— Eleonora neturi už ką jo įskųsti, - pertraukė jį Žoanas. 

Inkvizitorius pakilo nuo kėdės ir rankomis atsirėmęs į stalą įsi- 
stebeilijo į Žoaną. 

— Taigi, - tarė keldamas balsą, - judu žinote, kad skundą patei- 
kė karaliaus globotinė. Karaliaus globotinė ir jo paties žmona! Kaip 
judu atspėjote, kad tai ji, jei tavo brolis neturi ko slėpti? Koks vyras 
įtartų savo žmoną? O kodėl ne koks kitas keitėjas, jo varžovas, ne 
pavaldinys ar tiesiog kaimynas? Argi Arnau, būdamas jūros konsu- 
lu, nuteisė mažai žmonių? Kodėl tai negalėjo būti vienas iš jų? At- 
sakyk, broli Žoanai, kodėl baronienė? Kokią nuodėmę slepia tavo 
brolis, jei žino, kad tai padarė ji? 

Žoanas susigūžė ant kėdės. Kiek kartų jis pats naudojo tokią tak- 
tiką? Kiek kartų tokiu būdu privertė kitus prasitarti? Iš kur Arnau 
žinojo, kad tai Eleonora? Galbūt iš tiesų...? 

— Ne Arnau man atskleidė, kad tai jo žmona, - sumelavo Žoa- 
nas. — Aš pats Žinau. 

Nikolau Eimerikas pakėlė rankas į dangų. 

— Tu žinai? Ir iš kurgi, broli Žoanai? 

— Ji jo nekenčia... Ne! - mėgino pasitaisyti, bet Nikolau jau nusi- 
tvėrė jo žodžių. 

— Tai kodėl gi? —- užriko inkvizitorius. - Kodėl karaliaus globo- 
tinė nekenčia savo sutuoktinio? Už ką dora moteris, dievobaiminga 
krikščionė galėtų nekęsti savo vyro? Ką blogo yra padaręs jos vyras, 
kad sukėlė jai neapykantą? Moterys gimusios tarnauti savo vyrams; 
toks įstatymas, ir žemiškasis, ir dieviškasis. Vyrai muša žmonas, bet 
jos nejaučia jiems neapykantos; vyrai įkalina žmonas, bet jos taip 
pat nejaučia jiems neapykantos; žmonos dirba savo vyrams, sangu- 

liauja su jais, kai šie panori, privalo jais rūpintis ir jiems paklusti, bet 
visa tai nepažadina jų neapykantos. Ką tu slepi, broli Žoanai? 

Žoanas sukando dantis. Jam daugiau nederėjo kalbėti. Jis jautėsi 
nugalėtas. 

— Tu inkvizitorius. Tučtuojau man pasakyk, ką slepi! - sušuko 
Nikolau. | 

Žoanas toliau tylėjo. 

— Tau nevalia slėpti nuodėmės. Tas, kuris tyli, didesnis nusidėjė- 
lis už tą, kuris nusideda. 

Žoano mintyse ėmė šmėžuoti begalė nedidukų miestelių ir susi- 
gūžusių žmonių, besiklausančių tulžingų jo kalbų. 

— Broli Žoanai, —- Nikolau lėtai košė žodžius pro dantis, rodyda- 
mas į jį pirštu. per stalą, — rytoj pat turi prisipažinti. Ir melsk Die- 
vo, kad nesumanyčiau nubausti ir tavęs. Ak, broli Žoanai! - pridūrė 
Žoanui išeinant. — Malonėk pasikeisti abitą, jau gavau nusiskundi- 
mų, kur tai matyta... 

Nikolau mostelėjo ranka į Žoano abitą. Išėjęs iš jo kabineto, 
žvelgdamas į apskretusius ir sudriskusius savo abito padurkus, Žo- 
anas susidūrė su dviem riteriais, laukiančiais vyriausiojo inkvizito- 
riaus kabineto prieangyje. Šalia jų trys ginkluoti vyrai saugojo dvi 
grandinėmis sukaustytas moteris, viena buvo senutė, o antroji jau- 
nesnė, ir jos veidas... 

— "Tu vis dar čia, broli Žoanai? - Nikolau Eimerikas išėjo pro du- 
ris pasitikti riterių. 

Žoanas daugiau nebelūkuriavo ir paspartino žingsnį. 


Žaumė de Beljera su Dženisu Puigu įžengė į Nikolau Eimeriko kabi- 
netą; Franseska su Aledise, inkvizitoriaus permestos skubriu žvilgs- 
niu, liko prieangyje. 

— Girdėjome, —- prakalbo senjoras de Beljera, kai jiedu prisista- 
tę jau sėdėjo ant lankytojams skirtų kėdžių, - kad sulaikėte Arnau 
Estanjolį. 

Dženisas Puigas vis gniaužė ant kelių padėtas rankas. 

— Taip, — sausai atsakė Nikolau, - tai visiems žinoma. 

— Kuo jis kaltinamas? — paskubomis paklausė Dženisas Puigas, 
tuoj pat užsitraukdamas smerkiamą didiko žvilgsnį. „Neprabilk, kol 
inkvizitorius tavęs nepaklaus“, - ne kartą buvo jo perspėtas. 

Nikolau pasisuko į Dženisą. 

— Ar nežinote, kad tai paslaptis? 

— Meldžiu atleisti riteriui Puigui, — įsiterpė Žaumė de Beljera, — 
bet, kaip pamatysite, mes tuo domimės ne šiaip sau. Mes žinome, 
kad Arnau Estanjolis buvo įskųstas ir norime paremti kaltinimus. 

Vyriausiasis inkvizitorius atsitiesė savo krėsle. Karaliaus globo- 
tinė, trys Švč. Mergelės Marijos bažnyčios dvasininkai, girdėję Ar- 
nau Estanjolį visu balsu piktžodžiaujantį per barnį su žmona pačioje 
bažnyčioje, o dabar didikas ir riteris. Vargu ar buvo galima tikėtis 
svaresnių parodymų. Jis žvilgsniu paragino juos kalbėti. 

Žaumė de Beljera prisimerkęs pažvelgė į Dženisą Puigą. O pas- 
kui ėmė rėžti kalbą, kuriai taip ilgai ruošėsi. 

— Mes manome, kad Arnau Estanjolis - įsikūnijęs velnias. - Ni- 
kolau nė nekrustelėjo. - Jis žudiko ir raganos sūnus. Jo tėvas Berna- 
tas Estanjolis kadaise nužudė de Beljeros pilyje dirbusį berniuką ir 
pabėgo, pasiėmęs savo sūnų Arnau, kurį mano tėvas, tai žinodamas, 
laikė uždarytą, kad šis neužtrauktų nelaimės. Tai Bernatas Estanjo- 
lis sukurstė maištą Blato aikštėje pirmaisiais nederliaus metais, at- 
menate? Ten pat jam buvo įvykdyta mirties bausmė... 

— O sūnus sudegino jo lavoną, - staiga išrėžė Dženisas Puigas. 

Nikolau krūptelėjo. Žaumė de Beljera vėl pervėrė žvilgsniu liežu- 
vio nenulaikantį riterį. 

— Sudegino lavoną? —- perklausė Nikolau. 

— Taip, mačiau savo akimis, - sumelavo Dženisas Puigas, prisi- 
mindamas motinos žodžius. 

— Ar pranešėte apie tai? 

— Aš... - Senjoras de Beljera jau ketino įsiterpti, bet Nikolau ges- 
tu jį nutildė. - Aš... tebuvau vaikas. Bijojau, kad ir man nepadarytų 
to paties. 

Nikolau pakėlė ranką prie smakro, kad pirštais pridengtų vos 
pastebimą šypseną. Paskui paragino senjorą de Beljerą pasakoti 
toliau. 

— Jo motina, ta senė už durų, ragana. Dabar verčiasi paleistu- 
vyste, bet kadaise buvo mano žindyvė ir perdavė man ligą, užtrau- 
kė nelemtį per savo sūnui skirtą pieną. — Nikolau, išgirdęs didiko 
prisipažinimą, išplėtė akis. Navarkleso valdytojas susiprato. - Ne- 
sibaiminkit, - paskubomis pridūrė, - vos tik ligai pasireiškus, tėvas 
nuvedė mane pas vyskupą. Aš Ljorenso ir Katerinos de Beljerų pa- 
likuonis, - paaiškino didikas, - Navarkleso valdytojo ir jo sutuokti- 
nės sūnus. Jūs pats galite įsitikinti, kad mano šeimoje niekas niekada 
nesirgo velnio liga. Ji galėjo man būti perduota tik per tą nelemtą 
pieną! 

— Sakote, ji paleistuvė? - 

— Taip, galite pats tuo įsitikinti. Sakosi, kad jos vardas Franseska. 

— Ota kita moteris? 

— Ji panoro eiti su ja. 

— Taip pat ragana? 

— Tai jau jūs teisingai nuspręsite. 

Nikolau kelias akimirkas pamąstė. 

— Dar turite ką pridurti? 

— Taip, - vėl įsiterpė Dženisas Puigas. - Arnau nužudė mano 
brolį Gijamoną, kai šis nesutiko prisidėti prie jo šėtoniškų apeigų. 
Mėgino jį nuskandinti vieną naktį paplūdimyje... Vėliau jis mirė. 

Nikolau vėl sutelkė dėmesį į riterį. 

— Tai gali paliudyti mano sesuo Margarita. Ji matė savo akimis. 
Kai Arnau ėmė šauktis velnio, ji išsigando ir mėgino pabėgti. Pati 
jums tai patvirtins. 

— Ir apie tai tada nepranešėte? 

— Sužinojau tik dabar, išdėstęs seseriai savo ketinimus. Ji iki šiol 
bijo, kad Arnau jai ko nepadarytų. Metų metus gyveno baimėje. 

— Kaltinimai labai rimti. 

— Arnau Estanjolis pelnytai juos užsitarnavo, - pareiškė senjo- 
ras de Beljera. —- Žinokite, tas žmogus visą laiką siekė pasikasti po 
valdžios pamatais. Savo valdose prieš žmonos valią uždraudė blo- 
gus papročius; čia, Barselonoje, vis skolino pinigus vargšams, o jo 
polinkis priimti sprendimus liaudies naudai, einant jūros konsulo 
pareigas, visiems puikiai žinomas. - Nikolau Eimerikas atidžiai 
klausėsi. - Visą savo gyvenimą jis siekė pakirsti principus, kuriais 

paremtas mūsų sambūvis. Dievas sukūrė valstiečius, kad jie dirbtų 
žemę ir paklustų ponams. Net pati Bažnyčia, nenorėdama prarasti 
valstiečių, uždraudė jiems eiti į vienuolius... 

— Naujojoje Katalonijoje nebėra blogų papročių, - pertraukė įį 
Nikolau. 

Dženiso Puigo žvilgsnis klaidžiojo nuo vieno prie kito. 

— Kaip tik tai ir noriu jums pasakyti. - Senjoras de Beljera įnir- 
tingai sumostagavo rankomis. - Naujojoje Katalonijoje nėra blogų 
papročių... nes tokia buvo valdovo valia, tokia buvo Dievo valia. Rei- 
kėjo apgyvendinti tas užkariautas kitatikių žemes, ir vienintelis bū- 
das buvo privilioti ten žmones. Taip nusprendė valdovas. Bet Arnau 
tėra tik... tamsybių valdovas. 

Dženisas Puigas nusišypsojo pastebėjęs, kad vyriausiasis inkvizi- 
torius pritardamas vos pastebimai linkčioja galvą. 

— Jis skolina pinigus vargšams, - dėstė toliau didikas, - žinoda- 
mas, kad niekada jų neatgaus. Dievas sukūrė turtinguosius... ir varg- 
šus. Negali taip būti, kad vargšai turėtų pinigų ir tekintų savo duk- 
teris lyg turtingieji; tai prieštarautų mūsų Viešpaties sumanymui. 
Ką tuomet galvotų tie vargšai apie jus, dvasininkus, ar mus, kilmin- 
guosius? Ar elgdamiesi su vargšais kaip su vargšais mes nevykdome 
Bažnyčios priesakų? Arnau yra piktadarys ir piktadario sūnus ir tik 
ruošia dirvą šėtono atėjimui, kurstydamas žmonių nepasitenkini- 
mą. Pagalvokit apie tai. 

Nikolau Eimerikas pagalvojo. Pasikvietė raštininką, kad šis sura- 
šytų didiko de Beljeros ir Dženiso Puigo skundus, paliepė pakviesti 
Margaritą Puig ir įsakė uždaryti į kalėjimą Franseską. 

— O ta kita? - paklausė inkvizitorius senjoro de Beljeros. - Jūs ją 
kuo nors kaltinate? - Abu vyrai sudvejojo. - Jei taip, ji liks laisvėje. 

Franseska buvo prirakinta toli nuo Arnau, kitame didžiulių po- 
žemių gale, o Aledisė išmesta į gatvę. 

Sutvarkęs visus reikalus, Nikolau krito į krėslą prie stalo. Pikt- 
žodžiavo Viešpaties šventovėje, palaikė kūniškus ryšius su žyde, 
žydų draugas, žudikas, atlieka šėtoniškas apeigas, laužo Bažnyčios 
priesakus... Ir visa tai tvirtina dvasininkai, didikai, riteriai... ir kara- 
liaus globotinė. Vyriausiasis inkvizitorius patogiai atsilošė krėsle ir 
nusišypsojo. 


489 


„Tavo brolis toks turtingas, broli Žoanai? Kvaily! Kokią pabaudą 
tu gali siūlyti, jei tą pačią akimirką, kai jį nuteisiu, visas jo turtas 
pereis į inkvizicijos rankas?“ 


Kareivių išstumta iš vyskupo rūmų, Aledisė keliskart suklupo. Atga- 
vusi pusiausvyrą staiga pastebėjo, kad į ją žiūri žmonės. Ką šaukė ka- 
reiviai? Ragana? Ji buvo beveik pačiame gatvės vidury, ir praeiviai ne- 
nuleido nuo jos akių. Ji nužvelgė savo nešvarius drabužius. Perbraukė 
ranka plaukus, šiurkščius ir susivėlusius. Pro ją, begėdiškai spokso- 
damas, praėjo turtingai apsirengęs vyras. Aledisė trinktelėjo kulnu į 
žemę ir puolė ant jo urgzdama ir šiepdama dantis lyg šuo. Vyras at- 
šoko ir leidosi bėgti, kol pastebėjo, jog Aledisė nepajudėjusi iš vietos. 
Tada jau ji pati įsistebeilijo į stovinčiuosius aplinkui; jie vienas po kito 
nuleido akis ir patraukė savais keliais, nors nebuvo tokio, kuris slapta 
neatsigręžtų į raganą ir nepamatytų jos stebint smalsuolius. 

Kas iki tol nutiko? Didiko de Beljeros vyrai įsiveržė į jos namus 
ir suėmė senutę Franseską, tuo metu besiilsinčią ant kėdės. Niekas 
ničnieko neaiškino. Kareiviai šiurkščiai atstūmė merginas, kai šios 
įsimaišė tarp jų; visos puolė ieškoti Aledisės užtarimo, o ji buvo lyg 
suakmenėjusi iš nuostabos. Pusnuogis išbėgo kažkoks klientas. Ale- 
disė stojo prieš tą, kuris buvo panašus į karininką. 

— Ką visa tai reiškia? Kodėl suimate šią moterį? 

— Senjoro de Beljeros įsakymu, — atsakė jis. 

Senjoro de Beljeros! Aledisė nukreipė žvilgsnį į Franseską, susi- 
gūžusią tarp dviejų kareivių, laikančių ją už pažastų. Beljera! Tada, 
kai Arnau Montbujo pilyje uždraudė blogus papročius ir Franseska 
atskleidė Aledisei savo paslaptį, sugriuvo paskutinė užtvara, iki tol 
skyrusi dvi moteris. Kiek kartų iš Franseskos lūpų ji buvo girdėjusi 
Ljorenso de Beljeros istoriją? Kiek kartų buvo mačiusi ją prisime- 
nant tas akimirkas ir verkiant? O dabar... vėl Beljera; ji vėl vedama į 
pilį kaip tada, kai... 

Franseska tebedrebėjo tarp kareivių. 

— Paleiskit ją! - sušuko Aledisė kareiviams. — Negi nematot, kaip 
jai sunku? — Šie pasisuko į karininką. - Nueisime pačios, — pridūrė 
Aledisė žvelgdama į jį. 

Karininkas gūžtelėjo pečiais, ir kareiviai atidavė senutę Aledisei. 

Jas atvesdino į Navarkleso pilį ir uždarė belangėje. Tačiau su 
jomis nesielgė blogai. Priešingai, davė maisto, vandens ir net ke- 
lis šiaudų ryšulius pasikloti. Dabar ji suprato kodėl: senjoras de 
Beljera norėjo Franseską sveiką pristatyti į Barseloną, ir po dviejų 
dienų jos buvo čia pervežtos vežimu visiškoje tyloje. Kodėl? Kam? 
Kokiu tikslu? 

Riksmai vėl grąžino ją į tikrovę. Per tą laiką ji nusileido Bisbės 
gatve ir pasuko Sedero gatve į Blato aikštę. Giedra ir saulėta diena 
subūrė į aikštę daugiau žmonių nei paprastai, ir tarp grūdų pirkėjų 
sukiojosi dešimtys smalsuolių. Ji stovėjo prie senųjų miesto vartų ir 
atsigręžė užuodusi duonos kvapą, sklindantį iš prekyvietės kairėje. 
Duonininkas įtariai dėbtelėjo į ją, ir Aledisė prisiminė, kaip ji atro- 
do. Ji neturėjo su savimi nė soldo. Nurijo seilę ir nuėjo į šalį, vengda- 
ma duonininko žvilgsnio. 

Dvidešimt penkeri metai; dvidešimt penkerius metus ji nevaikš- 
grafystės miesto kvapais. Ar Pia Almoina tebėra atidaryta? Tą rytą 
pilyje joms nedavė valgyti, ir jos pilvas kurkė. Tuo pačiu keliu ji grį- 
žo atgal prie katedros, prie vyskupo rūmų. Prisiartinus prie besi- 
grūdančių prie Pia Almoinos durų vargšų eilės, jos burnoje vėl ėmė 
rinktis seilės. Kiek kartų jaunystėje ji buvo praėjusi pro čia, gailėda- 
ma alkstančiųjų, priverstų visų miestiečių akivaizdoje prašyti viešai 
dalijamos labdaros? 

Ji atsistojo į eilę. Nunarino galvą, kad plaukai pridengtų veidą, ir 
lėtai vilko kojas, slinkdama eilėje, artėjančioje prie valgio; priėjusi 
prie novicijaus dar labiau paslėpė veidą ir ištiesė ranką. Kodėl jai rei- 
kėjo prašyti išmaldos? Ji turėjo padorius namus ir santaupų, iš kurių 
būtų galėjusi be rūpesčių gyventi iki pat mirties. Vyrai jos vis dar 
geidė... Kieta pupų miltų duona, vynas ir dubenėlis sriubos. Pavalgė. 
Su tokiu pat pasigardžiavimu kaip ir visi ją supantys skurdžiai. 

Baigusi valgyti pirmą kartą pakėlė akis. Ją supo elgetos, luošiai 
ir senukai, kurie valgė nepaleisdami iš akių savo nelaimės draugų, 
tvirtai gniauždami sužiedėjusią duoną ir dubenėlius. Kas ją čia at- 
vedė? Kodėl Franseska buvo sulaikyta vyskupo rūmuose? Aledisė 
atsistojo. Jos dėmesį patraukė šviesiaplaukė moteris blizgančia rau- 

dona suknele, žingsniuojanti katedros link. Didikė... viena? O jei ne 
didikė, tai su tokia suknele ji galėjo būti tik... Teresė! Aledisė nubėgo 
prie merginos. 

— Mes pasikeisdamos budėjome priešais pilį, kad sužinotume, 
kas jums nutiko, - tarė jai Teresė, kai jos paleido viena kitą iš glė- 
bio. - Be vargo įkalbėjome sargybinius mums tai pranešti. S Mergi- 
na mirktelėjo viena iš savo nuostabių žydrų akių. - Kai jus išvedė ir 
iš kareivių sužinojome, kad veš į Barseloną, reikėjo rasti būdą, kaip 
čia atkakti. Todėl tiek užtrukome... O kur Franseska? 

— Įkalinta vyskupo rūmuose. 

- Kodėl? 

Aledisė gūžtelėjo pečiais. Kai jos buvo išskirtos ir jai buvo įsaky- 
ta išeiti, ji mėgino iš kareivių ir dvasininkų išgauti kodėl. „Į belangę 
su sene“, - pavyko jai nugirsti. Bet niekas jai neatsakė ir visi niuksais 
stūmė iš kelio. Karštas noras sužinoti Franseskos sulaikymo priežas- 
tį baigėsi tuo, kad jaunas vienuolis, kuriam ji įsikibo į abitą, iškvietė 
sargybinius. Ji buvo išmesta į gatvę ir išvadinta ragana. 

— Kiek jūsų atkeliavo? 

— Eulalija ir aš. 

Jų link bėgo žvilganti žalia suknelė. 

— Ar atsivežėte pinigų? 

— O kaipgi... 

— O kur Franseska? - paklausė Eulalija, priėjusi prie Aledisės. 

— Sulaikyta, — pakartojo ši. Eulalija jau žiojosi klausti, bet Aledisė 
gestu ją nutildė. - Nežinau už ką. - Aledisė žvelgė į merginas... Argi 
jos ko nors galėtų neišprašyti? - Nežinau, kodėl ji sulaikyta, - pa- 
kartojo, — bet mes tai sužinosime, ar ne, mergaitės? 

Abi jai atsakė šelmiškomis šypsenomis. 


Žoanas vilko žeme apskretusius juodo abito padurkus per visą Bar- 
seloną. Brolis jo prašė nueiti pas Marą. Kaip jis jai pasirodys? Jis 
tikėjosi susitarti su Eimeriku, bet, užuot tai padaręs, leidosi pergu- 
draujamas, lyg koks nors jo paties teisiamas netašytas valstietis, ir 
pateikė jam svarų kaltės įrodymą. Ką galėjo pranešti Eleonora? Aki- 
mirką ketino užsukti pas savo svainę, bet vos prisiminęs jos šypse- 

ną, mestą jam Felipo de Pontso dvare, apsigalvojo. Jeigu ji įskundė 
savo vyrą, ką pasakytų jam? 

Nusileido Jūros gatve prie Švč. Mergelės Marijos bažnyčios. Ar- 
nau šventovės. Stabtelėjo ir nužvelgė ją. Pro bažnyčią tebesupan- 
čius medinius pastolius, kuriais be atvangos laipiojo mūrininkai, 
jau buvo galima įžvelgti būsimos šventovės didybę. Visos išorinės 
sienos su kontraforsais buvo baigtos, taip pat apsidė ir du iš keturių 
centrinės navos skliautų; trečiojo skliauto, ant kurio spynos akmens 
už karaliaus pinigus turėjo būti iškaltas jo tėvo karaliaus Alfon- 
so ant žirgo atvaizdas, nerviūros, prilaikomos sudėtingų pastolių 
konstrukcijų, jau kilo taisyklingomis arkomis, laukdamos, kol bus 
atremtos į spynos akmenį ir arkos pačios laikys savo svorį. Trūko tik 
dviejų pagrindinių skliautų, ir bažnyčia bus galutinai uždengta. 

Kaip buvo galima nepamilti tos bažnyčios? Žoanas prisiminė tėvą 
Albertą ir tą dieną, kai jiedu su Arnau įžengė čia pirmąjį kartą. Jis 
net nemokėjo melstis! Po kelerių metų, kol jis mokėsi melstis, skai- 
tyti ir rašyti, jo brolis čia nešiojo akmenis. Žoanas prisiminė krau- 
juojančias žaizdas, su kuriomis Arnau pareidavo pirmąsias dienas, 
ir vis dėlto... šypsodavosi. Jis nužvelgė įvairių amatų meistrus, uoliai 
triūsiančius prie pagrindinio fasado staktų ir archivoltų, prie jo sta- 
tulų, prie kniedytų durų, kiekvienų su skirtingais ornamentais, prie 
geležinių pinučių ir stoglatakių snapelių, vaizduojančių visokiausias 
alegorines figūras, prie kolonų kapitelių ir vitražų, ypač prie vitražų, 
tų meno kūrinių, pro kuriuos turėjo skverbtis kerinti Viduržemio 
pajūrio šviesa ir kurių atšvaitai blykčiojo šventovės viduje, kas va- 
landą, beveik kas minutę mainydami spalvas ir formas. 

Žvelgiant į įspūdingą pagrindinio fasado lango rožę jau matėsi 
būsima kompozicija: viduryje nedidukė daugiaskiltė roželė, nuo ku- 
rios lyg įnoringos strėlės, lyg kruopščiai apdirbto akmens saulė, kilo 
vidstakčiai, dalijantys pagrindinę rožę; iš jų aplinkui dėliojosi smai- 
lių triskilčių figūrų eilė, o už šios ėjo jau apskritų keturskilčių figūrų 
ornamentas, galutinai užbaigiantis didžiąją rožę. Visi tie ornamen- 
tai, kaip ir puošiantieji siaurus fasado langus, turėjo būti padengti 
švinu sujungtais vitražais; tačiau kol kas rožė atrodė lyg milžiniš- 
kas voratinklis iš kruopščiai apdirbto akmens, laukiantis, kol stiklo 
meistrai imsis pildyti jo plyšius. 

„Jiems dar liko daug darbo“, - pagalvojo Žoanas, žvelgdamas 
į šimtinę su atsidavimu triūsiančių darbininkų, įkūnijančių visos 
liaudies iliuziją. Tą akimirką pasirodė didžiuliu akmeniu nešinas 
bastaišas. Prakaitas nuo kaktos sruvo jo kūnu iki pat blauzdų ir 
aiškiai matėsi visi jo raumenys, įsitempę ir pulsuojantys sulig kie- 
kvienu žingsniu bažnyčios link. Tačiau jis šypsojosi; taip pat kaip 
kadaise jo brolis. Žoanas negalėjo atplėšti nuo jo akių. Mūrininkai 
ant pastolių, atsitraukę nuo darbų, iškišo galvas pažiūrėti, kaip ga- 
benami akmenys, kuriuos vėliau turės apdirbti. Po pirmojo bastai- 
šo pasirodė kitas, paskui dar vienas ir daugybė kitų, sulinkusių nuo 
naštos. Kaltų dūžiai į akmenį nuščiuvo priešais kuklius Barselonos 
pajūrio darbininkus, ir kelias akimirkas visa bažnyčia buvo lyg už- 
kerėta. Staiga vienas mūrininkas iš šventovės aukštumų nutraukė 
tylą. Džiaugsmingas jo šūksnis perskrodė orą, atsimušė į akmenis ir 
įsmigo į visų šią sceną stebinčiųjų širdis. 

„Drąsiau“ — sukuždėjo ir Žoanas, staiga kilus šurmuliui. Bastai- 
šai šypsojosi, ir kaskart, kuriam nors nusimetus akmenį, šūksniai 
nugriaudėdavo dar garsiau. Tada kas nors jiems pasiūlydavo atsiger- 
ti vandens ir bastaišai pirma pakeldavo ąsočius virš galvų ir apsilie- 
davo veidus. Žoanas prisiminė save paplūdimyje, sekiojantį įkandin 
bastaišų su Bernato odmaišiu. Tada pakėlė akis į dangų. Jis turėjo 
nueiti pas ją; jei tai buvo Viešpaties jam skirta bausmė, jis turėjo nu- 
eiti pas ją ir pasakyti tiesą. Aplenkė Švč. Mergelės Marijos bažnyčią, 
perkirto Borno aikštę, Pla d'en Ljulį, praėjo Šv. Klaros vienuolyną ir 
galiausiai išėjo iš Barselonos pro Šv. Danieliaus vartus. 


Senjorą de Beljerą ir Dženisą Puigą Aledisei surasti nebuvo sunku. 
Be pirklių nakvynės namų, skirtų į Barseloną atvykstantiems pir- 
kliams, grafystės mieste tebuvo penkios užeigos. Ji liepė Teresei su 
Eulalija pasislėpti kelyje į Montžuiką, kol ji jas susiras. Aledisė tyliai 
žvelgė į jas nutolstančias, ir jos širdį užplūdo prisiminimai... 

Kai mergaičių suknelių žvilgesys išblėso, ji ėmėsi ieškoti. Pir- 
ma Bou užeigoje, visai šalia vyskupo rūmų, greta Novos aikštės. Jai 
įžengus pro užpakalines duris ir pasiteiravus senjoro de Beljeros, 
virėjo parankinis šiurkščiai išprašė ją lauk. Portarefisoje, Masos 

užeigoje, taip pat netoli vyskupo rūmų, viena moteriškė, užpaka- 
linėje namo dalyje minkanti tešlą, jai pasakė, kad tokie ponai čia 
neapsistojo; tada Aledisė patraukė į Estanjero užeigą prie Ljanos 
aikštės. Joje jau kitas tarnas, labai įžūlus vaikinas, nužvelgė moterį 
nuo galvos iki kojų. 

— O kas ieško pono de Beljeros? — paklausė. 

— Mano ponia, - atsakė Aledisė. - Aš atlydėjau ją iš Navarkleso. 

Vaikinas, aukštas ir liesas kaip pagalys, įsmeigė akis į paleistuvės 
krūtis. Paskui ištiesė dešiniąją ranką ir pakilnojo vieną jų. 

— O kam tavo poniai prisireikė šio didiko? 

Aledisė, tramdydama šypseną, ištvėrė nė nekrustelėjusi. 

— Man nedera to žinoti. — Vaikinas ėmė gniaužyti krūtį. Aledisė 
prisiartino ir perbraukė ranka per jo tarpukojį. Jai prisilietus vaiki- 
nas susigūžė. — Betgi, — tarė ji tęsdama žodžius, - jeigu jie čia, gal- 
būt šiąnakt man teks nakvoti sode, kol mano ponia... 

Aledisė paglostė jaunuolio tarpukojį. 

— Šįryt, — suvebleno vaikinukas, — čia ieškoti pastogės atvyko du 
riteriai. 

Šįkart ji jau nusišypsojo. Akimirką pagalvojo, kad reikėtų atsi- 
traukti nuo vaikino, bet... kodėl gi ne? Jos jau taip seniai nebuvo 
užgulęs jaunas, nepatyręs, tik aistros genamas kūnas... 

Aledisė įstūmė jį į nedidukę pašiūrę. Pirmąjį kartą vaikinas net 
nespėjo nusimauti kelnių, bet paskui moteris iki paskutinio lašo iš- 
sėmė visą savo įnoringo aistros objekto įkarštį. 

Aledisei atsistojus apsirengti, vaikinas liko tysoti ant grindų, sun- 
kiai alsuodamas ir žvelgdamas kažkur į pašiūrės lubas. 

— Jei vėl mane pamatysi, — tarė jam, — kad ir kas būtų, tu manęs 
nepažįsti, supratai? 

Aledisei teko dukart paraginti vaikinuką, kol šis sutiko. 


— Judvi būsite mano dukterys, — tarė ji Teresei ir Eulalijai, įteikusi 
joms ką tik nupirktus drabužius. - Aš neseniai tapau našle, ir mes 
keliaujame į Žironą, kur tikimės prisiglausti pas mano brolį. Mes 
vargšės. Jūsų tėvas buvo paprastas pameistrys... Taragonos oda- 
dirbys. 

— Kaip ką tik tapusi našle ir likusi vargše, tu pernelyg plačiai šyp- 
saisi, — išrėžė Eulalija, nusimesdama žaliąją suknelę ir šelmiškai šyp- 
teldama Teresei. 

— Teisybė, — pritarė ši, — tavo veidas neturėtų švytėti iš pasiten- 
kinimo. Jau panašiau, kad ką tik sutikai... 

— Nesirūpinkit, - pertraukė jas Aledisė, - kai prireiks, atrodysiu 
sielvartaujanti, kaip ir dera gedinčiai našlei. 

— O kol prireiks, - neatlyžo Teresė, — gal pamiršk esanti našlė ir 
papasakok mums, ko tu tokia linksma. 

Abi merginos nusijuokė. Joms pasislėpus Montžuiko kalno atš- 
laitės brūzgynuose, Aledisė negalėjo atitraukti akių nuo jų nuogų, 
nuostabių, goslių kūnų... Jaunystė. Akimirką prisiminė save čia pat 
prieš daugelį metų... 

— Ai! - šūktelėjo Eulalija. - Čia... voras. 

Aledisė grįžo į tikrovę ir pamatė Eulaliją, apsivilkusią ilgais išblu- 
kusiais marškiniais, siekiančiais kulkšnis. 

— Pameistrio odadirbio našlaitės nesipuošia šilkais. 

— Bet'šitie? — pasiskundė Eulalija, suėmusi pirštais marškinius. 

— Drabužis kaip drabužis, - nepasidavė Aledisė. — Šiaip ar taip, 
judvi pamiršote štai ką. 

Aledisė parodė dvi plačias išblukusios medžiagos juostas, tokias 
pat šiurkščias kaip ir marškiniai. Jos priėjo jų paimti. 

— Kas čia?.. - paklausė Teresė. 

— Raiščiai, jie skirti... 

— Ne. Nejaugi tu nori... 

— Padorios moterys prisidengia krūtinę. - Abi mėgino protes- 
tuoti. — Pirmiausia apsiriškite krūtinę, — paliepė Aledisė, — paskui 
apsivilkit marškinius, o ant viršaus tunikas, ir malonėkit man, - pri- 
dūrė merginoms žiūrint, — juk nupirkau jums marškinius, o ne ašu- 
tines. Galbūt jums vertėtų atlikti šiokią tokią atgailą. 

Visos trys turėjo padėti viena kitai apsirišti raiščius. 

— Maniau, norėsi, kad suviliotume tuos du didikus, - tarė Eulali- 
ja, kol Aledisė tempėsi raiščius ant savo didžiulių krūtų, - nežinau, 
kaip su šitais... 

— Pasikliauk manimi, — atsakė jai Aledisė. - Tunikos... beveik 
baltos, o tai skaistybės simbolis. Tiedu šunsnukiai nepraleis progos 

pamylėti dvi skaistuoles. Jūs nieko neišmanote apie vyrus, - tvirti- 
no Aledisė joms baigiant rengtis, — tik nepasirodykit koketiškos ar 
įžūlios. Ir visą laiką jiems priešinkitės. Atstumkite juos tiek kartų, 
kiek prireiks. 

— Ojei galiausiai jie atsisakys savo ketinimų? 

Aledisė pakėlė antakius ir dėbtelėjo į Teresę. 

— Naivuole, — tarė šypsodamasi. — Jums tereiks juos nugirdyti. 
O visa kita padarys vynas. Kol būsite su jais, tikrai neatsisakys. Pa- 
tikėkit manimi. Bet atminkite, kad Franseska sulaikyta Bažnyčios, o 
ne vietininko ar bailės įsakymu. Užveskite kalbą apie tikėjimą. 

Abi su nuostaba pažvelgė į ją. 

— Apie tikėjimą! — sušuko vienu balsu. 

— Žinau, kad menkai apie tai išmanote, — sutiko Aledisė. - Pasi- 
telkite vaizduotę. Manau, kaltinimai susiję su raganavimu... Išvaro- 
ma iš rūmų, aš buvau išvadinta ragana. 

Po kelių valandų Trentaklauso vartus saugantys sargybiniai at- 
sitraukė, įleisdami į miestą moterį juodais drabužiais ir į kuodą su- 
suktais plaukais ir dvi jos dukteris, apsivilkusias beveik baltai, skru- 
pulingai susegtais plaukais, avinčias prastais pintais batais, nepasi- 
dažiusias ir neišsikvepinusias; jos nunarinusios galvas žengė paskui 
motiną juodais drabužiais, įsmeigusios žvilgsnius į jos kulnus, kaip 
kad buvo liepusi Aledisė. 


alėjimo durys staiga atsivėrė. Neįprastu metu; saulė dar 

buvo gana aukštai, ir šviesa atkakliai brovėsi pro mažą gro- 

tuotą langelį, bet viduje tvyranti nelemties dvasia, regis, 
buvo pasiryžusi jos neįsileisti, ir šviesa maišėsi su dulkėmis ir ka- 
linių išskyrų tvaiku. Metas buvo neįprastas, ir visi šešėliai sujudė- 
jo. Arnau išgirdo grandinių žvangesį, bet jis nutilo vos tik įžengus 
prižiūrėtojui su naujuoju belaisviu; šįkart neišsives nė vieno iš jų. 
Dar vienas... dar viena, pasitaisė Arnau, išvydęs tarpduryje senutės 
profilį. Kokią nuodėmę padarė ta vargšė moteris? 

Prižiūrėtojas įstūmė naująją auką į vidų. Moteris pargriuvo ant 
žemės. 

— Kelkis, ragana! — nuaidėjo kalėjime. Bet ragana nė nekrustelėjo. 
Prižiūrėtojas dukart spyrė į kūną, tysantį jam po kojomis. Duslus dvie- 
jų spyrių aidas skambėjo belangėje visą amžinybę. — Sakau, kelkis! 

Arnau matė, kaip prikaustyti šešėliai šliejasi prie sienų, tikėda- 
miesi su jomis susilieti. Tie patys riksmai, tas pats įsakmus tonas, tas 
pats balsas. Per nelaisvėje praleistas dienas jis buvo daug kartų gir- 
dėjęs tą balsą griaudėjant anapus belangės durų, sargybiniui atraki- 
nus kalinį nuo grandinių. Taip pat matydavo, kaip šešėliai susigūžia 
ir aplinkui pasklinda kankinimų baimė. Pirma pasigirsdavo balsas, 
riksmas, o po kelių akimirkų — veriantis klyksmas, sklindantis iš su- 
žaloto kūno. 

— Kelkis, sena kekše! 
šnopšdamas pasilenkė, pagriebė jai už rankos ir nutempė ten, kur 
buvo liepta ją prirakinti: toliau nuo keitėjo. Raktų ir grandinių žvan- 
gesys paskelbė senutei nuosprendį. Prieš išeidamas prižiūrėtojas 
perėjo per kalėjimą ir prisiartino prie Arnau. 

— Kodėl? — paklausė jis, gavęs įsakymą prirakinti raganą toliau 
nuo Arnau. 

— Ši ragana — keitėjo motina, — atsakė jam inkvizicijos pareigū- 
nas; taip jam buvo sakęs didiko de Beljeros karininkas. 

— Nė nemanyk, - tarė prižiūrėtojas, prisiartinęs prie Arnau, - 
kad už tą pačią kainą ir tavo motina geriau valgys. Už raganą irgi 
reikia mokėti, nors ji ir tavo motina, Arnau Estanjoli. 


Niekas nebuvo pasikeitę: dvaras su prisišliejusiu prie jo stebėjimo 
bokštu tebestūksojo ant kalvelės. Žoanas pažvelgė į viršų ir vėl išgir- 
do triukšmą: prisiminė ostą, įsiaudrinusius vyrus, kardus ir džiaugs- 
mo šūksnius tą akimirką, kai jis čia, toje pačioje vietoje, galiausiai 
įtikino Arnau ištekinti Marą. Jis niekada nesutarė su ta mergina, ką 
pasakys jai dabar? 

Žoanas pakėlė akis į dangų, o paskui susikūprinęs, nuleidęs gal- 
vą, abito padurkais šluodamas žemę, ėmė kopti aptakiu šlaitu. 

Dvaro apylinkės atrodė tuščios. Tylą drumstė tik gyvuliai, my- 
kiantys tvarte, buvusiame pirmajame namo aukšte. 

— Ar čia kas yra? — šūktelėjo Žoanas. 

Jau ketino šūktelti dar kartą, bet pastebėjo kažką judant. Iškišęs 
galvą iš vienos sodybos kertės į jį spoksojo vaikas. 

— Eikšen, berniuk, — pašaukė Žoanas. 

Vaikas dvejojo. 

— Eikšen... 

— Kas čia? 

Žoanas pasisuko į lauko laiptus, vedančius į antrąjį aukštą. Nuo 
jų viršaus į jį klausiamu žvilgsniu žvelgė Mara. 

Abu ilgokai tylėjo nejudėdami ir nepratardami nė žodžio. Žiūrė- 
damas į šią moterį, Žoanas mėgino pamatyti tą merginą, kurios liki- 

mą patikėjo riteriui de Pontsui, bet visa jos povyza dvelkė rūstumu, 
mažai ką turinčiu bendra su tais jausmais, kurie prieš penkerius me- 
tus prasiveržė toje pačioje sodyboje. Laikas bėgo, ir Žoanui darėsi 
vis nejaukiau. Mara vėrė jį žvilgsniu, tylėjo, net nemirksėjo. 

— Ko tau reikia, vienuoli? — galiausiai paklausė. 

— Atėjau pasikalbėti su tavimi. — Žoanas turėjo pakelti balsą. 

— Man nerūpi, ką turi man pasakyti. 

Mara jau sukosi eiti, bet Žoanas suskubo ją sulaikyti. 

— Aš pažadėjau Arnau pasikalbėti su tavimi. — Priešingai Žoano 
lūkesčiams, paminėjus Arnau, Maros veidas, regis, net nevirptelėjo, 
tačiau ji nenuėjo. - Išklausyk mane, su tavimi pasikalbėti noriu ne 
aš. — Žoanas kelias akimirkas luktelėjo. — Ar galiu užlipti? 

Mara nusigręžė ir žengė į vidų. Žoanas patraukė laiptų link, bet 
prieš lipdamas vėl pažvelgė į dangų. Ar tikrai tai bausmė, kurios jis 
nusipelnė? 

Jis atsikrenkštė norėdamas atkreipti Maros dėmesį, Ji tebestovė- 
jo atsigręžusi į židinį, prižiūrėdama puodą ant grandinės su kabliu, 
prikabintos prie lubų. 

— Kalbėk, - teištarė ji. 

Žoanas stebėjo ją iš nugaros, pasilenkusią prie ugnies. Jos plau- 
kai beveik siekė sėdmenis, kurie išryškėjo per marškinius, stangrūs 
ir puikių formų. Ji tapo patrauklia moterimi. 

— Ar nieko nepasakysi? — paklausė Mara, kelioms akimirkoms 
pasukdama galvą. 

Kaip...? 

— Arnau inkvizicijos kalėjime, - vienu gaistu išbėrė dominikonas. 

Mara nustojo maišiusi puodą. 

Žoanas tylėjo. 

Jos balsas, virpantis, sukrėstas, regis, sklido iš pačių liepsnų: 

— Kiti jau seniai kalėjime. 

Mara tebestovėjo atsukusi Žoanui nugarą, atsitiesusi, nusviru- 
siomis rankomis ir įsmeigusi akis į židinio gaubtą. 

— Ne Arnau atidavė tave į nelaisvę. 

Mara staiga atsigręžė. 

— Argi ne jis atidavė mane senjorui de Pontsui? - sušuko. - Argi 
ne jis sutiko mane atiduoti jam į žmonas? Argi ne jis nusprendė ne- 

keršyti už nuplėštą mano garbę? Felipas de Pontsas išprievartavo 
mane! Pagrobė ir išprievartavo. 

Ji iškošė kiekvieną žodį pro dantis. Drebėjo. Visa drebėjo. Nuo 
apatinės lūpos iki rankų, kuriomis dabar graibstėsi už krūtinės. Žo- 
anas neatlaikė tų krauju pasruvusių akių žvilgsnio. 

— Ne Arnau, - virpančiu balsu pakartojo vienuolis. — Tai... tai 
aš! - sušuko. — Ar supranti, moterie? Tai aš. Aš jį įkalbėjau tave ište- 
kinti. Koks būtų buvęs išprievartautos merginos likimas? Kas tavęs 
būtų laukę, kai visa Barselona būtų sužinojusi apie tavo gėdą? Tai aš, 
Eleonoros įtikintas, sutariau dėl tavo pagrobimo ir leidau nuplėšti 
tau garbę, kad įkalbėčiau Arnau ištekinti tave. Tai aš dėl visko kaltas. 
Arnau nieku gyvu nebūtų tavęs atidavęs. 

Abu žvelgė vienas į kitą. Žoanas pajuto, kad abitas jau nebe taip jį 
slegia. Mara nustojo drebėti, ir jos akyse pasirodė ašaros. 

— Jis mylėjo tave, — pridūrė Žoanas. — Tada mylėjo ir dabar tebe- 
myli. Tu jam reikalinga... 

Mara užsidengė rankomis veidą. Ji susmuko ant žemės, ir jos kū- 
nas pamažu suglebo. Ji liko klūpoti priešais vienuolį. 

Jau viskas. Jis jau padarė savo. Dabar Mara atvyks į Barseloną, 
papasakos tai Arnau ir... Su tokiomis mintimis Žoanas pasilenkė no- 
rėdamas padėti Marai atsistoti. 

— Neliesk manęs! 

Žoanas atšoko atgal. 

— Ar kas atsitiko, ponia? 

Vienuolis atsigręžė į duris. Ant slenksčio stovėjo dalgiu ginkluo- 
tas galiūnas ir grėsmingai žvelgė į jį; iš už vienos jo kojos kyšojo vai- 
ko galva. Žoanas buvo mažiau nei per dvi pėdas nuo ką tik atėjusio 
vyro, kone dviem galvom aukštesnio už jį. 

— Nieko neatsitiko, — atsakė Žoanas, bet vyras, aplenkdamas jį, 
nuskubėjo prie Maros, stumteldamas vienuolį, lyg jo apskritai ne- 
būtų. - Juk sakau, kad nieko neatsitiko, —- pakartojo Žoanas. - Eik 
dirbti savo darbų. 

Vaikas pasislėpė už durų staktos ir vėl iškišo pro jas galvą. Žoa- 
nas atitraukė nuo jo akis ir pasisukęs į kambario pusę pamatė, kad 
vyras su dalgiu klūpo priešais Marą jos neliesdamas. 

— Ar negirdėjai? - paklausė Žoanas. Vyras neatsakė. — Paklusk ir 
eik dirbti savo darbų. 

Šįsyk vyras atsigręžė į Žoaną. 

— Aš klausau tik savo ponios. 

Kiek tokių stiprių ir išdidžių galiūnų klūpojo prieš jį? Kiek jų jis 
matė verkiant ir maldaujant prieš skelbdamas nuosprendį? Žoanas 
prisimerkė, sugniaužė kumščius ir žengė du žingsnius tarno link. 

— Kaip tu drįsti nepaklusti inkvizicijai? — suriko. 

Jam dar nebaigus sakinio Mara pakilo. Ji vėl drebėjo. Vyras su 
dalgiu irgi atsistojo, tik lėčiau. 

— Kaip drįsti tu, vienuoli, atėjęs į mano namus, grasinti mano 
tarnui? Tu inkvizitorius? Cha! Tu velnias su vienuolio abitu! Per tave 
buvau išprievartauta! —- Žoanas matė, kaip tarnas sugniaužia kumš- 
čius ant dalgiakočio. — Pats pripažinai! 

— Aš... - Žoanas užsikirto. 

Tarnas priėjo prie jo ir įrėmė dalgį bukuoju galu jam į pilvą. 

— Niekas nesužinos, ponia. Jis atėjo vienas. 

Žoanas pažvelgė į Marą. Jos akyse nebuvo baimės ir net užuojau- 
tos, tik... Jis ūmai apsisuko ir puolė prie durų, bet vaikas jas užtrenkė 
ir jis sustojo prieš jas. 

Tarnas iš už nugaros atkišo dalgį ir apjuosė juo Žoano kaklą. Aš- 
trūs ašmenys įsirėžė jam į Adomo obuolį. Žoanas sustingo. Vaikas 
jau nebežvelgė į jį su baime. Berniuko veide atsispindėjo jam už nu- 
garos stovinčiųjų jausmai. 

— Ką... ką tu ketini daryti, Mara? — Jam prakalbus, dalgis įbrėžė 
kaklą. 

Mara kelias akimirkas tylėjo. Žoanas girdėjo jos kvėpavimą. 

— Uždaryk jį bokšte, — įsakė ji. 

Mara nebuvo įžengusi į bokštą nuo tos dienos, kai iš jo stebė- 
jo, kaip Barselonos ostas iš pradžių rengiasi šturmui, o paskui pra- 
trūksta sveikinimo šūksniais. Jos vyrui kritus Kalatajude, ji bokštą 
užrakino. 

ašlė su dviem dukterimis perkirto Ljanos aikštę ir priėjo 

Estanjero užeigą, akmeninį dviaukštį pastatą, kurio pir- 

majame aukšte buvo židinys ir svečių valgomasis, o an- 
trajame kambariai. Jas pasitiko užeigos šeimininkas ir jo tarnas. 
Matydama, kad vaikinas, netekęs žado, žiūri į ją, Aledisė pamerkė 
jam akį. „Ko žiūri?“ — suriko jam šeimininkas ir čia pat niuktelėjo į 
sprandą. Jaunuolis nulėkė į kitą užeigos galą. Teresė su Eulalija pa- 
stebėjo mirktelėjimą ir susižvalgiusios nusišypsojo. 

— Tuoj ir jūs gausit niuksą, - sušnabždėjo Aledisė, šeimininkui 
akimirką nusisukus. — Gal teiksitės elgtis kaip pridera ir nustosite 
kasytis? Jei dar kada išgirsiu kasantis... 

— Šitų ašutinių juostų neįmanoma dėvėti... 

— Cit! —- paliepė Aledisė, kai šeimininkas vėl pasisuko į jas. 

Jis turėjo kambarį, kuriame galėjo nakvoti visos trys, nors ten 
buvo tik du čiužiniai. 

— Nesirūpink, gerasis žmogau, - tarė jam Aledisė. - Mano duk- 
terys įpratusios dalytis guoliu. 

— Ar pastebėjote, kaip šeimininkas pažvelgė į mus, kai pa- 
sakėme, kad miegam kartu? — paklausė Teresė, kai jos jau buvo 
kambaryje. 

Du šiaudinius čiužinius ir nedidukę skrynią, ant kurios stovėjo 
aliejinė lempa, vargu ar galėjai pavadinti baldais. 

— Jis panoro atsigulti tarp mudviejų, - mestelėjo Eulalija juok- 
damasi. 

— Nors judvi net nerodote savo grožybių. Aš jums sakiau, - įsi- 
terpė Aledisė. 

— Galėtume taip ir darbuotis. Matai, kaip paprasta... 

— Pasisektų tik kartą, - pareiškė Aledisė, - daugiausia keliskart. 
Juos traukia nekaltybė, skaistumas. O vos tik jie gauna, ko nori... 
Mes turėtume vaikščioti iš vienos vietos į kitą, mulkindamos žmo- 
nes, ir negalėtume imti pinigų... 

— Net už visą Katalonijos auksą nevaikščiočiau su šitom vyžomis 
ir šitais... — Teresė ėmė kasytis visą kūną nuo šlaunų iki krūtinės. 

— Nesikasyk! 

— Dabar mūsų niekas nemato, - atkirto mergina. 

— Bet juo daugiau kasysies, juo labiau badys. 

— O kaip tas mirktelėjimas tarnui? — paklausė Eulalija. 

Aledisė pažvelgė į jas. 

— Ne jūsų reikalas. 

— Artu imi iš jo? — įsiterpė Teresė. 

Aledisė prisiminė vaikinuko veidą tą kartą, kai jis net nespėjo 
nusimauti kelnių, o paskui negrabų jo nirtulį, su kuriuo jis ją užgulė. 
Juos traukia nekaltybė, skaistumas... 

— Šį tą gavau, — atsakė šypsodamasi. 


Kambaryje jos palaukė vakarienės meto. Tada nulipo į apačią ir su- 
sėdo aplinkui paprastą neobliuotą medinį stalą. Netrukus pasirodė 
Žaumė de Beljera su Dženisu Puigu. Susėdę prie savo stalo kitame 
valgomojo gale, jie neatitraukė akių nuo mergaičių. Užeigos valgo- 
majame daugiau nieko nebuvo. Aledisė davė merginoms ženklą, ir 
jos abi persižegnojo prieš palinkdamos prie sriubos dubenėlių, at- 
neštų užeigos šeimininko. 

— Vyno? Tik man, - tarė jam Aledisė. - Mano dukterys negeria. 

— Vienas ąsotis vyno, paskui kitas... Nuo to laiko, kai mirė mūsų 
tėvas... - ėmė teisinti ją Teresė, kreipdamasi į šeimininką. 

— Sielvartui numalšinti... - pridūrė Eulalija. 

— Paklausykit, mergaitės, - sušnabždėjo joms Aledisė, - trys 
ąsočiai vyno... aš nuo jų tikrai apgirtau. Taigi netrukus sukniubsiu 

ant stalo ir užknarksiu. O tada jūs jau žinosite, ką daryti. Mes turime 
išsiaiškinti, už ką sulaikyta Franseska ir kas jos laukia. 

Sukniubusi ant stalo, padėjusi galvą ant rankų, Aledisė ėmė klau- 
sytis. 

— Ateikite čionai, - nuskambėjo valgomajame. Tyla. - Jei ji gir- 
ta... — pasigirdo po akimirkos. 

— Mes jūsų nenuskriausime, - tarė vienas iš jų. - Kaip galėtume 
nuskriausti jus Barselonos užeigoje? Čia yra šeimininkas. 

Aledisė pagalvojo apie šeimininką: jei tik jam bus leista bent pri- 
siliesti... 

— Nebijokite... Mes riteriai... 

Galiausiai merginos nusileido ir Aledisė išgirdo, kaip jos keliasi 
nuo stalo. 

— Negirdžiu, kaip knarki, - sušnabždėjo Teresė. 

Aledisė nesusilaikė nenusišypsojusi. 

— Pilį! 

Aledisė įsivaizdavo Teresę, plačiai išplėstomis įspūdingomis 
žaliomis akimis žvelgiančią senjorui de Beljerai tiesiai į akis ir lei- 
džiančią šiam gėrėtis jos grožiu. 

— Ar girdėjai, Eulalija? Pilį! Jis tikras didikas. Niekad nesame kal- 
bėjusios su didiku... 

— Papasakokit mums apie savo mūšius, - išgirdo Eulaliją jį ragi- 
nant. — Ar pažįstate karalių Petrą? Ar kada nors kalbėjotės su juo? 

— O ką dar pažįstate? - išbėrė Teresė. 

Abi buvo prikibusios prie senjoros de Beljeros. Aledisei kilo pa- 
gunda pramerkti akis, tik truputį, kad galėtų juos matyti... Bet jai 
nederėjo. Jos mergaitės puikiai išsivers ir vienos. 

Pilis, karalius, kortesai... Ar jie dalyvavo kortesuose? Karas... 
siaubo šūksniai, Dženisui Puigui be pilies, be karaliaus ir be kortesų 
reikalaujant pagrindinio vaidmens ir giriantis savo mūšiais... 

— Kas tokį didiką kaip jūs atvedė į miestą, į šią užeigą? Gal laukia- 
te kokio aukšto asmens? - išgirdo Aledisė klausiant Teresę. 

— Atvežėme raganą, - išbėrė Dženisas Puigas. 

Merginos klausinėjo tik senjorą de Beljerą. Teresė matė, kaip di- 
dikas paniekinamai žvilgčioja į savo draugą. Tai buvo puiki proga. 

— Ragana! — sušuko Teresė, puldama prie Žaumės de Beljeros ir 
griebdama jam už abiejų rankų. — Taragonoje matėme, kaip viena 

buvo sudeginta ant laužo. Ji mirė klykdama, liepsnos kilo jos kojo- 
mis, degino jai krūtinę ir... 

Teresė pažvelgė į lubas, tarsi žvelgtų į kylančias liepsnas; čia pat 
palietė rankomis savo krūtinę, bet po kelių akimirkų lyg atsitokėjo ir 
sumišusi pažvelgė į didiką, kurio veide jau atsispindėjo geismas. 

Nepaleisdamas merginos rankų, Žaumė de Beljera pakilo. 

— Eime su manimi. — Tai buvo veikiau įsakymas nei prašymas, ir 
Teresė leidosi nutempiama. 

Dženisas Puigas matė juos išeinant. 

— O mes? - paklausė jis Eulalijos, šiurkščiai uždėdamas ranką 
ant merginos blauzdos. Ž 

Eulalija nė neketino jos patraukti. 

— Pirmiausia noriu kuo daugiau išgirsti apie tą raganą. Man 
gniaužia kvapą... 

Riteriui pradėjus kalbą, jo ranka nuslydo į merginos tarpukojį. 
Aledisė jau ketino pakelti galvą ir nutraukti visą tą spektaklį, bet 
staiga išgirdo Arnau vardą. „Ta ragana - jo motina“, - išgirdo sakant 
Dženisą Puigą. Kerštas, kerštas, kerštas... 

— Jau eisime? — paklausė Dženisas Puigas, baigęs savo kalbą. 

Aledisė klausėsi Eulalijos tylėjimo. 

— Nežinau... — atsakė mergina. 

Dženisas Puigas ūmai atsistojo ir rėžė Eulalijai antausį. 

— Gana vaipytis ir eime. 

— Eime, - nusileido ši. 

Kai Aledisė suprato valgomajame likusi viena, sunkiai atsitiesė. 
Sunėrė rankas už sprando ir patrynė jį. Jiedu ruošėsi stoti prieš Ar- 
nau ir Franseską, Dženiso Puigo žodžiais tariant, velnią ir raganą. 

— Jau verčiau atimčiau sau gyvybę, nei leisčiau Arnau sužinoti, 
kad esu jo motina, - buvo sakiusi jai Franseska per vieną iš tų vos 
kelių jųdviejų pokalbių po Arnau kalbos Montbujo lygumoje. - Jis 
gerbiamas Žmogus, — pridūrė Aledisei nespėjus atsakyti, - o aš tik 
paleistuvė. Be to... daug ko taip ir nesugebėčiau jam paaiškinti: ko- 
dėl nesekiau paskui jį ir jo tėvą, kodėl palikau jį mirti... 

Aledisė nuleido akis. 

— Nežinau, ką jam apie mane pasakojo tėvas, - kalbėjo Franses- 
ka, - bet kad ir kaip būtų, jau per vėlu ką nors pakeisti. Laikas nune- 

ša užmarštin, išdildo net prisiminimus apie motinos meilę. Aš lin- 
kusi prisiminti jį ant tos pakylos, metantį iššūkį didikams; nenoriu, 
kad per mane jis turėtų nuo jos nulipti. Verčiau jau tegu viskas taip 
ir lieka, Aledise, tu vienintelė šiame pasaulyje tai žinai; tikiu, kad net 
man mirus neatskleisi paslapties. Pažadėk man, Aledise. 


Bet ko dabar buvo vertas tas pažadas? 


Vėl užkopęs į bokštą, Estevė jau buvo be dalgio. 

— Ponia liepė tau ant akių užsirišti šitą, — tarė Žoanui, mesdamas 
jam skudurą. 

— Kas manai esąs? - suriko Žoanas, paspirdamas audeklo 
skiautę. 

Sargybos bokšte buvo ankšta, ne daugiau kaip trys žingsniai bet 
kuria kryptimi; žengęs vieną, Estevė atsidūrė priešais jį ir rėžė du 
antausius, po vieną per kiekvieną žandą. 

— Ponia tau liepė užsirišti akis. 

— Aš inkvizitorius! 

Šįkart nuo Estevės antausio Žoanas atsitrenkė į bokšto sieną. Jis 
susmuko jam po kojomis. 

— Užsirišk. — Estevė pakėlė jį sugriebęs viena ranka. - Užsirišk, — 
pakartojo, Žoanui jau stovint. 

— Tikiesi smurtu palaužti inkvizitorių? Tu net nenumanai... 

Estevė neleido jam baigti. Pirmiausia kumščiu trenkė jam į vei- 
dą. Žoanas vėl pargriuvo; tada ėmė jį spardyti - į paslėpsnius, pilvą, 
krūtinę, veidą... 

Žoanas iš skausmo susirietė į kamuoliuką. Estevė vėl jį pakėlė 
viena ranka. 

— Ponia liepė tau užsirišti. 

Žoanui iš burnos bėgo kraujas. Linko kojos. Tarno paleistas, jis 
stengėsi išsilaikyti ant kojų, bet dėl aštraus kelio skausmo sulinko 
ir griuvo ant Estevės, kabindamasis jam į šonus. Tarnas nustūmė jį 
ant grindų. 

— Užsirišk. 

Skiautė gulėjo prie jo. Žoanas pajuto, kad jis apsišlapinęs ir abitas 
limpa jam prie šlaunų. Paėmė skarmalą ir užsirišo akis. 

Žoanas girdėjo, kaip tarnas užrakina duris ir nulipa laiptais. Tyla. 
Visa amžinybė. Paskui užlipo keliese. Žoanas atsistojo grabinėda- 
mas sieną. Durys atsivėrė. Jie nešė baldus? Gal kėdes? 

— Žinau, kad nusidėjai, - nuaidėjo bokšte ant kėdės be atkaltės 
sėdinčios Maros balsas; šalia jos vienuolį stebėjo vaikas. 

Žoanas tylėjo. 

— Inkvizicija niekada neaptemdo akių... suimtiesiems, — galiau- 
siai tarė. Jei matytų jos akis, galbūt... 

— Teisybė, — išgirdo atsakant Marą. - Jūs aptemdote jiems tik 
sielą, sąžinę, orumą ir garbę. Žinau, kad nusidėjai, - pakartojo. 

— Aš nesutinku, nes taip negarbinga. . 

Mara davė Estevei ženklą. Tarnas priėjo prie Žoano ir vožė jam 
kumščiu į pilvą. Vienuolis susirietė dvilinkas, gaudydamas orą. Kai 
galiausiai atsitiesė, vėl viešpatavo tyla. Per savo šnopavimą jis ne- 
girdėjo kitų kvėpavimo. Jam skaudėjo kojas ir krūtinę, veidas degė. 
Niekas nepratarė nė žodžio. Spyris keliu į šlaunį nubloškė jį ant 
grindų. 

Žoanas vėl pajuto skausmą ir liko gulėti susigūžęs gemalo poza. 

Vėl stojo tyla. 

Spyris į strėnas privertė jį išsitiesti. 

— Ko tu nori? — sušuko Žoanas, veriamas dieglių. 

Niekas jam neatsakė, kol skausmas nenurimo. Tada tarnas vėl jį 
pakėlė ir pastatė priešais Marą. 

Žoanas tik didelėmis pastangomis laikėsi ant kojų. 

— Ko no...? 

— Žinau, kad nusidėjai. 

Kam ji buvo pasiryžusi? Mirtinai jį sudaužyti? Ar ji galėtų jį už- 
mušti? Taip, jis nusidėjo, tačiau kas tokia yra Mara, kad galėtų jį teis- 
ti? Jo kūną nukrėtė drebulys, ir jis vėl vos nepargriuvo ant žemės. 

— Tu jau pasmerkei mane, - pavyko ištarti Žoanui. — Kodėl nori 
mane ir nuteisti? 

Tyla. Tamsa. 

— Pasakyk man, moterie! Kodėl nori mane nuteisti? 

— Tavo tiesa, — galop išgirdo Žoanas. — Aš tave pasmerkiau, bet 
atmink, kad tu pats išpažinai savo kaltę. Jis nuplėšė man skaistybę 
kaip tik ten, kur dabar stovi tu; štai čia jis mane išprievartavo vie- 

ną, paskui kitą kartą. Pakark jį ir atsikratyk kūno, - pridūrė Mara, 
kreipdamasi į Estevę. 

Laiptais besileidžiančios Maros žingsniai pamažu tilo. Žoanas 
pajuto, kaip Estevė riša jam už nugaros rankas. Jis negalėjo nė paju- 
dėti, nė vienas kūno raumuo jo neklausė. 

Tarnas jį pakėlė, kad pastatytų ant kėdės, kur sėdėjo Mara. Pas- 
kui jis išgirdo švystelint virvę, metamą ant medinių bokšto sijų. Es- 
tevė nepataikė, ir virvė šleptelėjo ant grindų. Žoanas vėl apsišlapino 
ir išsituštino. Virvė buvo užnerta jam ant kaklo. 

— Aš nusidėjau! — sušuko Žoanas, sukaupęs paskutines jam liku- 
sias jėgas. 

Mara išgirdo jo šūksnį laiptų papėdėje. 

Pagaliau. 

Lydima berniuko, Mara užlipo į bokštą. 

— Dabar aš išklausysiu tavęs, - tarė ji Žoanui. 


Auštant Mara išsiruošė į Barseloną. Apsivilkusi šventadieniais rū- 
bais, pasipuošusi vos keliais turimais papuošalais, ištrinktais pa- 
laidais plaukais, ji leidosi Estevės užkeliama ant mulės ir paragino 
gyvulį. 

— Saugok namus, - tarė ji tarnui, gyvuliui dar nepajudėjus iš vie- 
tos. —- O tu padėk savo tėvui. 

Estevė stumtelėjo Žoaną paskui mulę. 

— Daryk, kas sakoma, vienuoli, - tarė jam. 

Nunarinęs galvą, Žoanas ėmė slinkti paskui Marą. Ir kas dabar 
bus? Tą patį vakarą, kai jam buvo nuimtas akis dengęs raištis, Žo- 
anas išvydo priešais Marą, apšviestą virpančių deglų, liepsnojančių 
už jos apskritoje bokšto sienoje. 

Tada ji spjovė jam į veidą. O paskui pasakė: 

— Tu nevertas atleidimo... bet Arnau gali prireikti tavęs. Tik 
tai gelbsti tave nuo mirties, nes nužudyčiau tave čia pat savo ran- 
komis. 

Mažos smailios mulės kanopos dusliai stuksėjo į žemę. Žoanas 
klausėsi to ritmingo stuksenimo įsmeigęs akis į savo kojas. Jis jai 
viską prisipažino: papasakojo ir apie savo pokalbius su Eleonora, ir 

apie neapykantą, kuriai pasidavė tarnaudamas inkvizicijai. Kaip tik 
tada Mara nuėmė raištį ir spjovė į jį. 

Mulė toliau paklusniai risnojo Barselonos link. Žoanas alsavo jū- 
ros kvapu: ji, driekdamasi jam iš kairės, jau lydėjo jį kelionėje. 


ledisei palikus Estanjero užeigą ir įsimaišius tarp Ljanos 

aikštėje zujančių žmonių, jau kaitino saulė. Barselona jau 

buvo pabudusi. Vienos moterys, nešinos kibirais, puodais 
ir ąsočiais, rikiavosi eilėje prie Kadenos šulinio netoli užeigos, kitos 
būriavosi prie mėsos krautuvės priešingame aikštės gale. Visos gar- 
siai kalbėjo ir juokėsi. Ji norėjo išeiti anksčiau, bet užgaišo, vėl reng- 
damasi našle, kol abi merginos, užuot padėjusios jai apsivilkti, tik 
nepaliaujamai klausinėjo, kas dabar bus, kas laukia Franseskos ir ar 
ją sudegins ant laužo, kaip kad siekė riteriai. Visa laimė, kad einant 
Borijos gatve Blato aikštės link į ją niekas nekreipė dėmesio. Ale- 
disė jautėsi keistai; ji visada traukdavo vyrų žvilgsnius ir jausdavo 
moterų panieką, bet dabar, alinama karščio su juodais drabužiais, 
žvalgėsi į šalis, nesulaukdama nė vieno bent paslapčiomis į ją mesto 
žvilgsnio. 

Netoli esančios Blato aikštės šurmulys liudijo, kad ten dar dau- 
giau žmonių, karščio ir saulės. Ją pylė prakaitas, krūtys ėmė veržtis 
iš jas spaudžiančio raiščio. Jau beveik priėjusi didįjį Barselonos tur- 
gų, Aledisė pasuko į dešinę, į pavėsingą Semolerso gatvę ir pakilo ja į 
Olio aikštę, kur būriavosi žmonės, norintys įsigyti geriausio aliejaus 
ar perkantys duoną krautuvėje su fasadu į aikštę. Paskui, perkirtusi 
aikštę, priėjo Šv. Jono šaltinį, kur eilėje stovinčios moterys irgi ne- 
kreipė jokio dėmesio į einančią pro šalį prakaituotą našlę. 

Už šaltinio pasukusi į kairę, Aledisė priėjo katedrą ir vyskupo 
rūmus. Anądien ji buvo iš čia išmesta, išvadinta ragana. Ar dabar ją 
kas atpažins? Vaikinukas iš užeigos... Aledisė, ieškodama užpakali- 
nių durų, nusišypsojo; jis turėjo progą įsidėmėti ją geriau nei inkvi- 
zicijos kareiviai. 

— Aš ieškau kalėjimo prižiūrėtojo. Turiu jam perduoti žinią, — 
tarė ji, atsakydama į duris saugančio kareivio klausimus. 

Šis ją praleido ir parodė, kaip nueiti į požemius. 

Lipant laiptais žemyn šviesa ir spalvos pamažu dingo. Nulipusi 
Aledisė atsidūrė tuščiame stačiakampiame deglų apšviestame prie- 
angyje, kurio grindys buvo žemė; viename jo šone ant kėdės bė at- 
kaltės, atsišliejęs nugara į sieną, prižiūrėtojas ilsino savo tuklų kūną; 
kitame gale vėrėsi tamsus koridorius. 

Vyras tylėdamas įdėmiai ją apžiūrinėjo, kol ji artėjo prie jo. 

Aledisė giliai atsiduso. 

— Noriu pamatyti vakar įkalintą senutę. - Aledisė sužvangino 
monetų maišelį. 

Nė nėkrusteldamas prižiūrėtojas nusispjovė sau po kojomis ir 
atsainiai mostelėjo ranka. Aledisė žengė žingsnį atgal. 

— Ne, - atsakė prižiūrėtojas. 

Aledisė pravėrė maišelį. Vyras spoksojo į žvilgančias monetas, 
krintančias į Aledisės delną. Įsakymai buvo griežti: niekas negalė- 
jo įžengti į požemius be Nikolau Eimeriko leidimo, o jis nenorėjo 
pyktis su vyriausiuoju inkvizitoriumi. Jam buvo žinomi jo pykčio 
protrūkiai ir... priemonės, kurių imdavosi prieš neklusniuosius. Bet 
šios moters siūlomi pinigai... Be to, argi karininkas nepridūrė, kad 
inkvizitorius nenorįs, jog kas nors patektų pas keitėją? Ši moteris 
norėjo ne pamatyti keitėją, o pasikalbėti su ragana. 

— Gerai, - sutiko jis. 


Nikolau smarkiai trenkė į stalą. 

— Kas tas begėdis mano esąs? 

Žinią atnešęs jaunas vienuolis žengė žingsnį atgal. Jo brolis vyno 
pirklys juokdamasis užsiminė jam apie tai tą patį vakarą, kai jiedu 
vakarieniavo jo namuose, aplink klegant penkiems jo vaikams. 

— Tai geriausias sandoris, kurį esu sudaręs per daugelį metų, — 
tarė jam. — Arnau brolis vienuolis, kaip matau, liepė pigiai parduoti 
užsakytas prekes, kad gautų grynųjų, ir galvą guldau, kad tokiu būdu 
tikrai jų gaus. Arnau pagalbininkas parduoda jas už pusę kainos. 
Paskui pakėlė vyno taurę ir vis dar šypsodamasis išgėrė už Arnau. 

Gavęs žinią, Nikolau neteko žado, paskui išraudo, o galiausiai 
pratrūko. Jaunasis vienuolis išklausė nurodymus, kuriuos Nikolau 
visa gerkle išrėkė karininkui: 

— Eik, ir kai tik surasit brolį Žoaną, atveskit jį čia! Duok įsakymą 
savo kareiviams! 

Vyno pirklio broliui paliekant kabinetą Nikolau keliskart pakratė 
galvą. Kas tas vienuoliūkštis mano esąs? Tikisi apgauti inkviziciją 
ištuštindamas brolio skrynias? Tas turtas skirtas šventajai inkvizici- 
jai... visas! Eimerikas taip gniaužė kumščius, kad jo krumpliais nu- 
stojo tekėti kraujas. 

— Net jei prireiks pasiųsti jį ant laužo, - iškošė sau pro dantis. 


— Franseska. - Aledisė atsiklaupė prieš senutę, ir ši išspaudė kažką 
panašaus į šypseną. - Ką jie tau padarė? Kaip tu? —- Senutė neatsakė. 
Tylą lydėjo kitų kalinių aimanos. - Franseska, Arnau suimtas. Todėl 
tu ir esi čia. 

— Jau žinau. - Aledisė pakratė galvą, bet jai nespėjus paklausti 
senutė kalbėjo toliau: — Jis čia. 

Aledisė atsisuko į kitą požemių galą ir tolumoje pamatė stovintį 
ir atidžiai jas stebintį siluetą. 

— Kaip...? 

— Paklausykit manęs, - nuskambėjo balsas požemiuose, - mote- 
rie, atėjusi pas senutę. — Aledisė vėl nukreipė žvilgsnį į siluetą. - Aš 
noriu su jumis pasikalbėti. Aš Arnau Estanjolis. 

— Ką visa tai reiškia, Franseska? 

— Nuo to laiko, kai mane suėmė, jis visą laiką klausinėjo manęs, 
kodėl prižiūrėtojas pavadino mane jo motina, ir sakėsi esąs Arnau 
Estanjolis, suimtas inkvizicijos... Štai kas man buvo tikra kančia. 

— Ir ką tu jam pasakei? 

— Nieko. 


513 


— Paklausykit manęs! 

Šįsyk Aledisė neatsigręžė. 

— Inkvizicija nori įrodyti, kad Arnau — raganos sūnus, - tarė ji 
Franseskai. 

— Išklausykite manęs, meldžiamoji. 

Aledisė pajuto, kaip Franseskos rankos gniaužia jos dilbius. Prie 
Arnau maldavimo aido prisidėjo ir senutės meldimas. 

— Tu ne...? — Aledisė atsikrenkštė. — Tu nieko jam nepasakysi? 

— Niekas neturi žinoti, kad Arnau mano sūnus. Ar girdi, Aledise? 
Jei jau iki šiol niekam neprisipažinau, juo labiau neprisipažinsiu, kai 
inkvizicija... Tai žinai tik tu, mergyt. - Senutės balsas tapo skardesnis. 

— Žaumė de Beljera... 

— Meldžiamoji! - vėl pasigirdo. 

Aledisė atsisuko į Arnau; per ašaras ji jo nematė, bet susilaikė jų 
nenusišluosčiusi. 

— Tik tu, Aledise, - neatlyžo Franseska. - Prisiek, kad niekada 
niekam to neatskleisi. 

— Bet senjoras de Beljera... 

— Niekas to neįrodys. Prisiek man, Aledise. 

— Tave kankins. 

— Labiau, nei kankino likimas? Labiau, nei kankina ši paslaptis, 
kurią esu priversta slėpti, girdėdama Arnau maldavimus? Prisiek. 

Franseskos akys sužibo prieblandoje. 

— Prisiekiu. 

Aledisė apsivijo rankomis jos kaklą. Pirmą kartą per daugelį 
metų ji pamatė senutės gležnumą. 

— Ne... nenoriu tavęs čia palikti, - pasakė jai verkdama. - Kas 
tavęs laukia? 

— Dėl manęs nesirūpink, - sušnabždėjo senutė jai į ausį. - Aš 
viską iškęsiu, kad įtikinčiau juos Arnau esant ne mano sūnų. - Prieš 
prabildama Franseska vėl turėjo įkvėpti oro. - Beljera sugriovė 
mano gyvenimą; jo sūnus nepadarys to paties Arnau. 

Aledisė pabučiavo Franseską, kelias akimirkas neatitraukdama 
lūpų nuo jos skruosto. Paskui pakilo. 

— Paklausykit! 

Aledisė pažvelgė į siluetą. 

— Neik, - nuo žemės jos paprašė Franseska. 

— Prieikite! Meldžiu jūsų. 

— Tu neištversi, Aledise. Tu man prisiekei. 

Arnau su Aledise tamsoje žvelgė vienas į kitą. Tik du siluetai. 
Aledisės ašaros žvilgėjo riedėdamos skruostais. 

Pamatęs nepažįstamąją einant belangės durų link, Arnau susmu- 
ko ant žemės. 


Tą patį rytą į Barseloną pro Šv. Danieliaus vartus ant mulės įjojo 
moteris. Paskui ją slinko dominikonas, kuris net nežvilgtelėjo į ka- 
reivius. Jie keliavo per miestą iki vyskupo rūmų nesikalbėdami, vie- 
nuoliui sekant paskui mulę. 

— Broli Žoanai? - paklausė jo vienas iš kareivių, saugančių duris. 

Dominikonas pakėlė į kareivį savo mėlyną veidą. 

— Broli Žoanai? — vėl paklausė kareivis. 

Žoanas linktelėjo. 

— Vyriausiasis inkvizitorius mums įsakė jus atvesdinti. 

Kareivis pasikvietė sargybą, ir būrys jo bičiulių nuskubėjo prie 
Žoano. 

Moteris nenulipo nuo mulo. 


aatas įsiveržė į senojo komersanto sandėlį Pizoje netoli nuo 

uosto, prie Arno upės krantų. Keli pameistriai ir mokiniai pa- 

sisveikino su juo, bet mauras nekreipė į juos jokio dėmesio. 
„Kur šeimininkas?“ — klausinėjo visų, vaikščiodamas tarp galybės 
prekių, sukrautų į krūvas didžiulėse patalpose. Galiausiai rado jį 
pastato gale, palinkusį prie kažkokių audinių. 

— Kas nutiko, Filipai? 

Senasis komersantas sunkiai atsitiesė ir pasisuko į Saatą. 

— Vakar atplaukė laivas, vykstantis į Marselį. 

— Žinau. Ar kas nutiko? 

Filipas žvelgė į Saatą. Kiek jam metų? Jis tikrai jau nebebuvo jau- 
nas. Kaip visada gerai apsirengęs, bet neišsipustęs kaip kad daugelis 
kitų, ne tokių turtingų kaip jis. Kas galėjo įvykti tarp jo ir Arnau? Jis 
taip ir nepanoro pasakyti. Filipas prisiminė vergą, ką tik atplaukusį 
iš Katalonijos, išlaisvinamąjį raštą, Arnau pasirašytą pavedimą iš- 
mokėti pinigus... 

— Filipai! 

Saato šūktelėjimas kelioms akimirkoms grąžino jį į dabartį; šiaip 
ar taip, — jis vėl paskendo savo mintyse, - Saatas tebebuvo kupinas 
jaunatviško įkarščio. Visko imdavosi su nenumaldomu ryžtu... 

— Filipai, meldžiu tave! 

— Žinoma, žinoma. Tavo tiesa. Atsiprašau. - Senukas priėjo ir 
atsirėmė į jį, įsikibęs jam į parankę. — Tavo tiesa, tavo tiesa. Padėk 
man, eime į mano kabinetą. 

Pizos pirklių pasaulyje buvo galima ant pirštų suskaičiuoti žmo- 
nes, į kuriuos atsiremdavo senasis Filipas Tešas. Toks viešas pasiti- 
kėjimo parodymas galėjo atverti daugiau durų nei tūkstantis aukso 
florinų. Tačiau šįsyk Saatas sulaikė lėtai žingsniuojantį turtingąjį 
komersantą. 

— Filipai, meldžiamasis. 

Senukas timptelėjo jį, kad šis eitų toliau. 

— Turim žinių... blogų žinių. Arnau, - tarė laukdamas, kol mau- 
ras atsistos šalia, - suėmė inkvizicija. 

Saatas tylėjo. 

— Priežastys gana miglotos, - pasakojo Filipas. - Jo pagalbinin- 
kai pradėjo išpardavinėti užsakytines prekes, ir, kaip žinoma, jo pa- 
dėtis... bet tai tik gandai ir, nujaučiu, piktavališki. Sėskis, - paragino 
jiems priėjus tai, ką senukas vadino savo kabinetu - tai tebuvo paky- 
la, ant kurios stovėjo paprastas stalas; sėdėdamas už jo jis dalijo nu- 
rodymus trims pagalbininkams, kurie ant panašių stalų didžiulėse 
kontoros apskaitos knygose registravo sandorius ir kartu prižiūrėjo 
sandėlyje nuolat iškraunamas prekes. 

Filipas atsisėdęs atsiduso. 

— Tai dar ne viskas, — pridūrė. Priešais sėdintis Saatas nė nekrus- 
telėjo. — Per šias Velykas barseloniečiai sukilo prieš žydus. Apkaltino 
juos išniekinus ostiją. Didelė bauda ir trys nubausti myriop... - Fili- 
pas pamatė, kad apatinė Saato lūpa ėmė virpėti. —- Asdajus. 

Senukas nukreipė žvilgsnį į šalį, kelioms akimirkoms palikda- 
mas jį su pačiu savimi. Vėl atsisukęs pamatė tvirtai suspaustas jo 
lūpas. Saatas šniurkštelėjo nosimi ir pakėlė rankas, kad nusišluos- 
tytų akis. 

— Imk, - tarė jam Filipas, įteikdamas laišką. —- Nuo Josefo. Viena 
koka, išplaukusi iš Barselonos į Aleksandriją, paliko jį mano įgalioti- 
niui Neapolyje, o kitos, grįžtančios į Marselį, locmanas atnešė man. 
Dabar Josefas perėmė jo sandorius ir rašo apie visa, kas atsitiko, bet 
vos teužsimena apie patį Arnau. 

Saatas paėmė laišką, bet jo neatplėšė. 

— Asdajus nubaustas myriop, Arnau suimtas, — tarė, - o aš čia... 

— Aš susitariau dėl tavo kelionės į Marselį, - pasakė jam Filipas. — 
Laivas išplaukia rytoj auštant. O iš ten be vargo pasieksi Barseloną. 

— Ačiū, — išgirdo Saatas savo balsą. 

Filipas tylėjo. 

— Grįžau čia ieškodamas savo šaknų, - prabilo Saatas, — ieškoda- 
mas šeimos, kurios maniausi netekęs. Ir žinai, ką suradau? - Filipas 
tik žvelgė į jį. - Kai vaikystėje buvau parduotas, buvo gyva mano 
motina ir dar penki broliai. Pavyko surasti tik vieną... ir net nežinau, 
ar jis tikrai mano brolis. Jis buvo Genujos uosto kroviko vergas. Kai 
man jį parodė, neatpažinau jo... Net neprisiminiau vardo. Jis vilko 
vieną koją, neturėjo dešinės rankos mažojo pirštelio ir abiejų ausų. 
Tada pamaniau, kad jo šeimininkas, matyt, labai žiaurus, jei šitaip 
jį nubaudė, bet paskui... - Saatas kiek patylėjęs pažvelgė į senuką. 
Atsakymo nesulaukė. — Aš išpirkau jį iš vergijos ir pasirūpinau, kad 
būtų įteikta nemenka suma pinigų neatskleidžiant, kas juos duoda. 
Pinigų jam užteko vos šešetui dienų. Visą tą laiką jis be atvangos 
lėbavo švaistydamas lošimui ir moterims pinigus, kurie jam turėjo 
atrodyti tikras lobis, o paskui vėl parsidavė į vergiją už guolį ir valgį 
savo buvusiam šeimininkui. - Saatas paniekinamai mostelėjo ran- 
ka. - Tai ir viskas, ką čia radau, girtuoklį ir mušeiką brolį... 

— Bet radai ir šiokį tokį draugą, - papriekaištavo Filipas. 

— Tavo tiesa. Atleisk man. Aš norėjau pasakyti... 

— Žinau, ką norėjai pasakyti. 

Abu vyrai kurį laiką žvelgė į dokumentus ant stalo. Sandėlio dar- 
bų šurmulys pažadino Filipą iš sąstingio. 

— Saatai, - galiausiai tarė Filipas, — ilgus metus aš buvau Asda- 
jaus tarpininkas, o dabar, kol Dievas duos man gyvasties, būsiu jo 
sūnaus. Betgi Asdajaus valia ir tavo paliepimu aš tapau ir Arnau tar- 
pininku. Per visą tą laiką iš pirklių, iš jūreivių ar iš locmanų, kalban- 
čių apie Arnau, girdėjau tik liaupses; net ir čia buvo šnekama, kaip 
jis pasielgė su savo žemių baudžiauninkais! Kas įvyko tarp judviejų? 
Jei būtumėte susipykę, jis nebūtų dovanojęs tau laisvės ir juolab ne- 
būtų liepęs man įteikti tau tokios sumos. Kas nutiko, kad tu jį pali- 
kai, o jis tau šitaip dosniai atsilygino? 

Saato mintys nuklydo prie kalvos netoli Mataro, kur žvangėjo 
kalavijai ir arbaletai. 

— Viena mergina... Nepaprasta mergina. 

— Ak! 

— Ne, - suskubo užginčyti mauras. - Tu ne taip supratai. 

Ir pirmą kartą per tuos penkerius metus Saatas balsu papasakojo 
tai, ką visą tą laiką slėpė. 


— Kaip tu drįsai! - Nikolau Eimeriko riksmas nuaidėjo rūmų kori- 
doriuose. Jis net nepalaukė, kol iš kabineto išeis kareiviai. Inkvizi- 
torius vaikščiojo pirmyn atgal, gestikuliuodamas rankomis. - Kaip 
drįsti švaistyti šventosios inkvizicijos turtą? - Nikolau ūmai pasi- 
suko į Žoaną, tebestovintį kabineto viduryje. — Kaip drįsai įsakyti 
pigiai parduoti užsakytines prekes? 

Žoanas neatsakė. Jis visą naktį nemiegojo, sumuštas ir pažemin- 
tas. Ką tik buvo sukoręs ne vieną mylią, žingsniuodamas paskui mu- 
lės pasturgalį, ir jam gėlė visą kūną. Jis dvokė, o purvinas ir suskretęs 
abitas braižė jam odą. Nuo vakarykštės dienos jis neturėjo nė kąsnio 
burnoje ir juto troškulį. Ne. Jis nė nemanė atsakyti. 

Nikolau priėjo prie jo iš nugaros. 

— Ko tu sieki, broli Žoanai? —- sušnabždėjo jam į ausį. - Gal par- 
duoti savo brolio turtą ir paslėpti jį nuo inkvizicijos? 

Nikolau kelias akimirkas pastovėjo šalia Žoano. 

— Tu dvoki! - suriko atsitraukdamas ir vėl sumostaguodamas 
rankomis. - Dvoki kaip koks valstietis. — Ir toliau vaikščiodamas 
po kabinetą košė žodžius pro dantis, kol galiausiai atsisėdo. - In- 
kvizicija pasiėmė tavo brolio apskaitos knygas; daugiau nebepar- 
duosi nieko. - Žoanas nė nekrustelėjo. - Aš uždraudžiau lankyti 
kalinius, taigi nė nebandyk su juo pasimatyti. Po kelių dienų prasi- 
dės teismas. 

Žoanas ir toliau nejudėjo. 

— Ar girdėjai, vienuoli? Po keleto dienų pradėsime teisti tavo 
brolį. 

Nikolau trinktelėjo kumščiu į stalą. 

— Gana jau! Eik iš čia! 

Žoanas nuvilko savo nešvaraus abito padurkus per žvilgančias 
vyriausiojo inkvizitoriaus kabineto grindų plyteles. 


Žoanas stabtelėjo prie durų staktos, kad akys apsiprastų su saulės 
šviesa. Mara jo laukė nulipusi nuo mulės, su pavadžiu rankoje. Jo 
pakviesta, ji atkeliavo čia iš dvaro, o dabar... kaip jai pasakyti, kad 
inkvizitorius uždraudė lankyti Arnau? Kaip pakelti kaltę ir dėl šio 
draudimo? 

— Ar neketini išeiti, vienuoli? — išgirdo už nugaros balsą. 

Žoanas atsigręžė ir pamatė užsiverkusią našlę. 

Abu žvelgė vienas į kitą. 

— Žoanai? - paklausė moteris. 

Tos kaštoninės akys. Tas veidas... 

— Žoanai? — neatlyžo ji. - Žoanai, aš Aledisė. Ar prisimeni 
mane? 

— “Tu odadirbio duktė... - pratarė Žoanas. 

— Kaš nutiko, vienuoli? 

Tuo metu prie durų priėjo Mara. Aledisė matė, kaip Žoanas at- 
sigręžia į priėjusiąją. Paskui jis vėl pažvelgė į ją ir vėl į moterį su 
mulu. 

— Mano vaikystės draugė, - tarė. - Aledise, čia Mara. Mara, čia 
Aledisė. 

Abi pasisveikino linkteldamos galvas. 

— Čia ne vieta kalbėtis. - Įsakmi kareivio pastaba privertė visus 
tris atsisukti. - Pasitraukite nuo durų. 

— Mes atėjome pas Arnau Estanjolį, — išrėžė Mara pakeltu balsu, 
laikydama mulę už pavadžio. 

Kareivis nužvelgė ją nuo galvos iki kojų, ir jo lūpose pasirodė pa- 
šaipi šypsena. 

— Pas keitėją? — paklausė. 

— Taip, — patvirtino Mara. 

— Vyriausiasis inkvizitorius uždraudė lankyti keitėją. 

Kareivis jau buvo beišstumiantis Aledisę su Žoanu. 

— Kodėl uždraudė? - paklausė Mara, jiems abiem išeinant iš 
rūmų. 

— Šito klauskite vienuolio, — atsakė kareivis, rodydamas į Žoaną. 

Visi trys ėmė tolti nuo rūmų. 

— Man reikėjo vakar tave nužudyti, vienuoli. 

Aledisė matė, kaip Žoanas nudelbia akis į žemę. Jis net neat- 
sakė. Paskui ji nužvelgė moterį su mulu; ji ėjo aukštai iškėlusi gal- 
vą, valdingai vesdama gyvulį. Kas vakar galėjo atsitikti? Žoanas 
neslėpė savo mėlyno veido, o jo palydovė norėjo pamatyti Arnau. 
Kas ta moteris? Arnau buvo vedęs baronienę, moterį, stovėjusią 
su juo ant pakylos prie Montbujo pilies jam uždraudžiant blogus 
papročius... 

— Po kelių dienų prasidės Arnau teismas. 

Mara su Aledise staiga sustojo. Žoanas paėjėjo dar kelis žings- 
nius, kol pastebėjo, kad moterys jo nebelydi. Atsisukęs pamatė, 
kad jos nebyliai žvelgia viena kitai į akis. „Kas tu?“ — regis, klausė 
žvilgsniais. 

— Abejoju, ar šis vienuolis turėjo vaikystę... ir juolab draugių, — 
tarė Mara. 

Aledisė nepastebėjo, kad ji būtų mirktelėjusi. Mara tebestovėjo 
išdidi; jos jaunos akys, regis, vėrė ją kiaurai. Net ir mulė užjos tyliai 
laukė, įtempusi ausis. 

— Tu tiesi, — tarė jai Aledisė. 

— Gyvenimas mane išmokė tokią būti. 

— Jei prieš dvidešimt penkerius metus mano tėvas būtų sutikęs, 
aš būčiau ištekėjusi už Arnau. 

— Jei prieš penkerius metus su manim būtų pasielgę kaip su žmo- 
gumi, o ne kaip su gyvuliu, — ji atsisuko ir žvilgtelėjo į Žoaną, - aš 
tebebūčiau su juo, - tarė Mara. 

Abiejų moterų žvilgsniai vėl susitiko, ir vėl stojo tyla. Abi klausė- 
si jos, vertindamos viena kitą. 

— Jau dvidešimt penkeri metai, kai nemačiau Arnau, - galiausiai 
prisipažino Aledisė. „Neketinu su tavimi varžytis“, — norėjo pasaky- 
ti kalba, kurią tik jodvi galėjo suprasti. 

Mara perkėlė kūno svorį ant kitos kojos ir atleido mulės pavadį. 
Prisimerkė ir nustojo akimis verti Aledisę. 

— Aš ne iš Barselonos. Ar turi kur mane apnakvindinti? — po ke- 
lių akimirkų paklausė Mara. 

— Aš irgi gyvenu kitur. Esu apsistojusi... su dukterimis Estanjero 
užeigoje. Bet kaip nors sutilpsime, — pridūrė pamačiusi, kad ji dve- 
joja. - O...? — Aledisė mostelėjo smakru Žoano pusėn. 

Abi žvelgė į jį, tebestovintį ten, kur buvo sustojęs, mėlynu veidu, 
su nešvariu, sudriskusiu abitu, kabančiu ant nuolaidžių pečių. 

- Jis turi daug ką paaiškinti, - tarė Mara, - mums gali jo prireik- 
ti. Tegu nakvoja su mule. 

Žoanas palūkėjo, kol moterys vėl leisis į kelią, ir nusekė iš paskos. 


„O tu kodėl čia? - jie paklaus manęs. - Ką veikei vyskupo rūmuo- 
se?“— Aledisė vogčiomis žvelgė į savo naująją palydovę; ji, vedina 
mule, vėl žingsniavo tiesi, nesitraukdama iš kelio nė vienam sutikta- 
jam. Kas galėjo įvykti tarp Maros ir Žoano? Vienuolis atrodė besąly- 
giškai paklusnus... Kaip galėjo dominikonas nuolankiai tylėti, išgir- 
dęs moters paliepimą nakvoti su mule? Jie perėjo Blato aikštę. Ji jau 
prisipažino, kad pažįsta Arnau, bet nepasisakė jiems mačiusi jį be- 
langėje, meldžiantį jos prieiti. „O Franseska? Ką aš turėčiau pasakyti 
jiems apie Franseską? Kad ji mano motina? Ne. Žoanas ją pažinojo 
ir žino, kad jos vardas ne Franseska. Mano velionio vyro motina. Bet 
ką jie pasakys, kai sužinos, kad Franseska įtraukta į Arnau teismo 
procesą? Galėjau susiprasti. O kai iškils aikštėn, kad ji paleistuvė? Ar 
mano uošvė gali būti paleistuvė? Geriau jau nieko nežinoti, bet ko 
tada aš ėjau į vyskupo rūmus?“ 


— Ai, - atsakė Aledisė į Maros klausimą, - savo velionio vyro meis- 
tro pavedimu. Mat jis žinojo, kad mes užsuksime į Barseloną... 

Eulalija su Terese vogčia stebėjo jas, toliau tuštindamos savo du- 
benėlius. 

Jos jau buvo užeigoje, išsireikalavusios iš šeimininko, kad šis pa- 
tiestų Aledisės ir jos dukterų kambaryje trečią čiužinį. Marai pasa- 
kius, kad jis miegos tvarte su mule, Žoanas sutiko. 

— Kad ir ką išgirstumėte, — tarė Aledisė merginoms, — nieko ne- 
sakykit. Pasistenkit neatsakinėti į jokius klausimus, ir, svarbiausia, 
mes nepažįstame jokios Franseskos. 

Visi penki susėdo valgyti. 

— Taigi, vienuoli, — vėl prakalbo Mara, — kodėl inkvizitorius už- 
draudė lankyti Arnau? 

Žoanas nebuvo paragavęs nė kąsnio. 

— Man reikėjo pinigų prižiūrėtojui sumokėti, - atsakė nuvargu- 
siu balsu, - o kadangi Arnau kontoroje grynųjų nebuvo, tai įsakiau 
parduoti kai kurias prekes. Eimerikas pamanė, kad siekiu išparduoti 
Arnau turtą ir kad tuomet inkvizicija... 

Tą akimirką į užeigą įžengė senjoras de Beljera su Dženisu Puigu. 
Jiems pamačius merginas, jų veiduose pasirodė plačios šypsenos. 

— Žoanai, — tarė Aledisė, — šiedu riteriai vakar drumstė mano 
dukterų ramybę, ir jų ketinimai man pasirodė... Ar galėtum padėti, 
kad jie paliktų mus ramybėje? 

Žoanas pasisuko į vyriškius, kurie stovėjo ir gėrėjosi Terese ir 
Eulalija, prisimindami praėjusią naktį. 

Jiems pastebėjus juodą Žoano abitą šypsenos dingo iš jų veidų. 
beilydami į ką tik šeimininko atneštus dubenėlius. 

— Už ką Arnau bus teisiamas? — paklausė Aledisė, Žoanui vėl nu- 
kreipus žvilgsnį į jas. 


.- .)- 


lai atliekant paskutinius darbus: tvirta vienastiebė dvieilė galera su 
vairu paskuigalyje, šimtu dvidešimčia irklininkų prie borto, tokios 
talpos kaip maždaug trys šimtai valčių. 

— Ji greita ir labai patikima, - sakė Filipas. - Ne kartą jai teko su- 
sidurti su piratais ir visada pasisekdavo nuo jų pasprukti. Po trijų ar 
keturių dienų būsi Marselyje. - Saatas linktelėjo. — O iš ten be vargo 
įsilaipinsi į kabotažinį laivą ir pasieksi Barseloną. 

Filipas, viena ranka įsitvėręs į Saato ranką, lazda rodė į galerą. 
Uosto pareigūnai, pirkliai ir darbininkai praeidami pagarbiai su juo 
sveikinosi; paskui pasisveikindavo su Saatu — mauru, į kurį buvo įsi- 
kibęs komersantas. 

— Oras palankus, - pridūrė Filipas, nukreipęs lazdą į dangų. — 
Neturėsi bėdos. 

Galeros locmanas priėjo prie borto ir davė Filipui ženklą. Saatas 
pajuto, kaip senukas spaudžia jo alkūnę. 

— Nujaučiu, kad daugiau tavęs nepamatysiu, - ištarė senukas. 
Saatas atsisuko, bet Filipas dar stipriau įsikibo į jį Aš jau senas, 
Saatai. 

Abu vyrai apsikabino prie galeros. 

— Rūpinkis mano reikalais, - tarė jam Saatas atsitraukdamas. 

— Rūpinsiuosi, o kai nebegalėsiu, - pridūrė drebančiu balsu, - tai 
darys mano sūnūs. Tada, kad ir kur būtum, jiems padėti turėsi tu. 

— Padėsiu, —- savo ruožtu pažadėjo Saatas. 

Filipas apkabino Saatą ir laukiančios, ko! galera išplauks, ir pasku- 
tinį keleivį stebinčios minios akivaizdoje pabučiavo į lūpas; šį viešą 
Filipo Tešo prieraišumo įrodymą palydėjo visuotinis šurmulys. 

— Eik, — tarė jam senukas. 

Saatas, paliepęs dviem jo daiktus nešantiems vergams lipti pir- 
miems, įsėdo į laivą. Jam pasiekus galeros denį, Filipas jau buvo 
dingės. 

Jūra buvo rami. Vėjas nepūtė, ir galera skrodė vandenis tik dar- 
niomis savo šimto dvidešimties irklininkų pastangomis. 

„Man pritrūko drąsos, - rašė laiške Josefas, paaiškinęs padėtį, 
susiklosčiusią dėl ostijos vagystės, - pabėgti iš žydų kvartalo ir lydė- 
ti tėvą paskutinėmis jo gyvenimo akimirkomis. Kad ir kur jis dabar, 
viliuosi, jog supranta mane. 

Saatas galeros pirmagalyje pakėlė akis ir pažvelgė į horizontą. 
„Tau ir taviškiams nepritrūko drąsos gyventi krikščionių mieste“, — 
tarė sau. Jis jau nežinia kelintą kartą skaitė tą laišką. 


Rachelė nenorėjo bėgti, bet mes ją įkalbėjome. 

Saatas praleido dalį laiško ir perskaitė tik pabaigą. 

Vakar inkvizicija suėmė Arnau, ir šiandien iš vieno vyskupo 
rūmuose kalinčio žydo man pasisekė sužinoti, kad jo žmona 
Eleonora apkaltino jį išpažįstant judėjų tikėjimą. Kadangi 


skundui pagrįsti inkvizicijai reikia dviejų liudytojų, Eleono- 
ros prašymu stoti prieš šventąją inkviziciją buvo iškviesti keli 

Jūros Švč. Mergelės Marijos bažnyčios dvasininkai, matę su- 
tuoktinių kivirčą; regis, Arnau tada ištarti žodžiai gali būti 
laikomi šventvagyste ir suteikia Eleonoros skundui nemenką 
svorį. 


Reikalas, toliau rašė Josefas, ganėtinai painus. Viena vertus, Arnau 
esantis labai turtingas ir inkvizicijai rūpintys jo turtai, o kita ver- 
tus, jis patekęs į negailestingojo Nikolau Eimeriko rankas. Saatas 
prisiminė išdidųjį inkvizitorių, užėmusį šias pareigas prieš šešerius 
metus iki jam paliekant kunigaikštystę; jam teko jį matyti vienose 
bažnytinėse iškilmėse, į kurias turėjo lydėti Arnau. 


Nuo tos dienos, kai iškeliavai, Eimerikas pamažu įgijo vis di- 
desnę valdžią, nė kiek nebijodamas viešai paprieštarauti net 
pačiam valdovui. Karalius jau ne vieni metai nemoka popie- 
žiui rentos, todėl Urbonas IV atidavė valdyti Sardiniją sukili- 
mo prieš katalonus vadui senjorui de Arborėjai. Po ilgo karo 
su Kastilija Korsikos didikai vėl ima maištauti. Ir Eimerikas, 
tiesiogiai pavaldus popiežiui, pasinaudojęs šia proga, atvirai 
stojo prieš karalių. Be kita ko, jis tvirtina, kad inkvizicijos val- 
džioje turintys būti žydai ir kiti, išpažįstantys ne krikščionių 
tikėjimą, - tesaugo mus nuo jo Dievas! - tačiau karalius, ku- 
riam priklauso Katalonijos žydai, su tuo jokiu būdu nesutin- 
ka. Nepaisydamas to, Eimerikas ir toliau spiria popiežių, ne 
itin linkusį ginti mūsų monarcho interesus. 

Be to, Eimerikas, priešingai karaliaus interesams, ne tik kė- 
sinasi į žydus, bet dar ir drįso išvadinti eretiškais katalonų teo- 
logo Ramono Ljulio veikalus. Ljulio mokymas yra gerbiamas 
katalonų Bažnyčios jau daugiau kaip pusę amžiaus, ir kara- 
lius pasitelkė teisės žinovus ir mąstytojus jo ginti, laikydamas 
tai asmeniniu įžeidimu. 

Taip susiklosčius padėčiai, Eimerikas, be abejo, sieks pa- 
versti katalonų barono ir jūros konsulo Arnau teismo procesą 
dar viena dvikova su karaliumi, kad dar labiau įtvirtintų savo 
valdžią ir pelnytų inkvizicijai nemenką turtą. Kaip supratai, 
Eimerikas jau laiške parašė popiežiui Urbonui atskaičiuo- 

siantis iš Arnau turto tiek, kiek rentos popiežiui skolingas ka- 
ralius Petras III; taip inkvizitorius per katalonų didiką tikisi 
atkeršyti karaliui ir įgyti popiežiaus palankumą. 

Kita vertus, man regis, paties Arnau padėtis ganėtinai liūd- 
na, jei ne beviltiška; jo brolis Žoanas — inkvizitorius, ir tikrai 
žiauroko būdo; jo žmona pateikė skundą, mano tėvas sudegin- 
tas, o mes, jį apkaltinus išpažįstant judėjų tikėjimą, jo paties 
labui negalime rodyti jam savo pagarbos ir dėkingumo. Jam 
likai tik tu. 


Taip Josefas ir baigė: „Jam likai tik tu“ Saatas padėjo laišką į skryne- 
lę, kurioje laikė visus per pastaruosius penkerius metus iš Asdajaus 
gautus laiškus. „Jam likai tik tu“ Stovėdamas pirmagalyje su skryne- 
le rankose, vėl nužvelgė horizontą. „Irkitės, marseliečiai... jam likau 
tik aš“ 


Aledisei-davus ženklą, Eulalija su Terese išėjo. Žoanas jau senokai 
buvo išėjęs; Mara nesiteikė atsakyti į jo atsisveikinimą. 

— Kodėl tu taip su juo elgiesi? - paklausė Aledisė, kai jos liko 
dviese pirmajame užeigos aukšte. Girdėjosi tik jau beveik sudegusių 
malkų spragsėjimas. Mara tylėjo. — Šiaip ar taip, jis jo brolis... 

— Šis vienuolis nieko kito nenusipelnė. 

Mara nepakėlė akių nuo stalo, vis spragsindama pirštais nuo jo 
atplyšusią skalą. „Ji graži“, - pagalvojo Aledisė. Žvilgantys banguoti 
plaukai krito jai ant pečių, o veidas buvo dailių bruožų: išraiškingos 
lūpos, aukšti skruostikauliai, ryškus smakras ir tiesi nosis. Aledisę nu- 
stebino jos puikūs balti dantys, o per trumpą kelionę iš rūmų į užeigą 
ji negalėjo nepastebėti stangraus ir gražiai sudėto kūno. Tačiau jos 
rankos buvo kaip žemę dirbančios valstietės — šiurkščios ir pūslėtos. 

Mara paliko ramybėje atplaišą ir pakėlė akis į Aledisę; ši tylėda- 
ma atlaikė jos žvilgsnį. 

— Ilgai tektų pasakoti, — prisipažino Mara. 

— Jei tik nori, aš turiu laiko, - tarė Aledisė. 

Mara vyptelėjo ir kurį laiką delsė. Kodėl gi ne? Ji metų metus ne- 
kalbėjo su jokia moterimi; metų metus gyveno užsisklendusi savyje, 

uoliai dirbdama tose nedėkingose žemėse, tikėdamasi, kad varpos ir 
saulė neliks abejingos jos nelaimei ir ją atjaus. Kodėl gi ne? Aledisė 
atrodė geras Žmogus. 

— Mano tėvai mirė per didįjį marą, kai buvau maža... 

Ji nesileido į smulkmenas. Marai prakalbus apie jausmus, už- 
plūdusius ją Montbujo pilies lygumoje, Aledisė suvirpėjo. „Aš tave 
suprantu, - jau norėjo jai pasakyti, - aš taip pat..“ Arnau, Arnau, 
Arnau, kas penktas jos žodis buvo Arnau. Aledisė prisiminė jūros 
vėjelį, glostantį jos jauną kūną, išduodantį jos nekaltybę, kaitinantį 
jos geismą. Mara papasakojo jai savo pagrobimo ir ištekinimo isto- 
riją; jos prisipažinimas baigėsi nenumaldoma rauda. 

— Ačiū, - padėkojo Mara, kai jai nustojo gniaužti gerklę. 

Aledisė paėmė jos ranką. 

— Ar turi vaikų? —- paklausė susitvardžiusi. 

— Turėjau vieną. —- Aledisė spustelėjo jos ranką. — Mirė prieš ke- 
tverius metus, vos tik gimęs, nuo maro epidemijos, kuri vaikų ne- 
gailėjo. Tėvas jo taip ir nepamatė; net nesužinojo, kad jo laukiuosi. 
Jis žuvo Katalajude, kaudamasis už karalių, kuris, užuot vadovavęs 
savo kariaunai, tuo metu plaukė iš Valensijos į Roseljoną, kad apsau- 
gotų savo šeimą nuo naujo maro protrūkio. - Maros žodžius paly- 
dėjo niekinama šypsena. 

— Bet kaip visa tai susiję su Žoanu? — paklausė Aledisė. 

— Jis žinojo, kad myliu Arnau... ir kad jis man taip pat neabe- 
jingas. 

Aledisė, išklausiusi visos istorijos, trinktelėjo į stalą. Besišneku- 
čiuojančias jas užklupo naktis, ir trinktelėjimas garsiai nuskambėjo 
užeigoje. 

— Tu ketini juos įskųsti? 

— Arnau visada rūpinosi tuo vienuoliu. Jis jo brolis ir jis myli 
jį. - Aledisė prisiminė du berniukus, nakvojusius pirmajame Perės 
ir Marijonos namų aukšte: Arnau nešiojo akmenis, Žoanas mokė- 
si. - Nenorėčiau suteikti Arnau skausmo, bet dabar... dabar negaliu 
su juo pasimatyti ir net nenumanau, ar jis žino, kad aš čia ir kad jį 
tebemyliu... Jį nuteis. Ir galbūt pasmerks... 

Mara vėl pratrūko raudoti. 

— Nemanyk, kad sulaužysiu duotą priesaiką, bet turiu pasikalbėti su 
juo, — tarė Aledisė jau atsisveikindama. Franseska bandė prieblan- 
doje įžvelgti jos veidą. - Pasikliauk manimi, - pridūrė ji. 

Tą akimirką, kai Aledisė vėl įžengė į belangę, Arnau pakilo, bet 
nepašaukė jos. Tik tyliai stebėjo dvi besišnabždančias moteris. Kur 
dingo Žoanas? Jis jau dvi dienas nesirodė, o Arnau turėjo tiek daug 
jo paklausti. Norėjo sužinoti, kas ta senutė. Kodėl ji čia? Kodėl pri- 
žiūrėtojas ją pavadino jo motina? Kaip jo teismas? Ir jo sandoriai? 
O Mara? Kas girdėti apie Marą? Kažkas atsitiko. Po paskutinio Žo- 
riuo kitu kaliniu; jo valgiu vėl tapo sužiedėjusi duona ir pridvisęs 
vanduo, o kibiras dingo. 

Arnau matė, kaip moteris išsiskiria su senute... Ji atsišliejo į sieną 
ir jau, atrodė, susmuks, bet... patraukė prie jo. 

Tamsoje matydamas ją artėjant Arnau atsitiesė. Likus keliems 
žingsniais iki jo, moteris sustojo, atokiau nuo tų menkų ir blankių 
spindulių, besiskverbiančių į belangę. 

Arnau prisimerkė norėdamas aiškiau ją įžiūrėti. 

— Tave draudžiama lankyti, - išgirdo sakant moterį. 

— Kas tu? - paklausė jis. — Iš kur Žinai? 

— Mes neturime laiko, Ar... Arnau. — Ji pavadino jį Arnau! - Jei 

— Kas tu? 

Kodėl jam nepasakyti? Kodėl neapkabinti, nepaguosti? Ji neiš- 
tvertų. Ausyse jai skambėjo Franseskos žodžiai. Aledisė pasisuko į 
ją ir vėl pažvelgė į Arnau. Jūros vėjelis, paplūdimys, jaunystė, ilga 
kelionė į Figerasą... 

— Kas tu? — vėl išgirdo. 

— Nesvarbu. Tik noriu tau pasakyti, kad Mara Barselonoje ir lau- 
kia tavęs. Ji tave myli. Tebemyli. 

Aledisė matė, kaip Arnau atsirėmė į sieną. Ji šiek tiek luktelėjo. 
Garsai artėjo. Raktas spynoje. Arnau taip pat išgirdo ir atsigręžė į 
duris. 

— Arjai ką nors pasakyti? 

Durys atsivėrė, ir Aledisę apšvietė koridoriaus deglų šviesa. 

— Pasakyk jai, kad ir aš... - Prižiūrėtojas įžengė į belangę. - Ir aš 
ją myliu. Nors ir negaliu... 

Aledisė apsisuko ir nužingsniavo durų link. 

— Apie ką kalbėjaisi su keitėju? - paklausė jos storulis prižiūrė- 
tojas, užrakinęs duris. 

— Jis pasišaukė mane, kai jau ketinau išeiti. 

— Su juo draudžiama kalbėtis. 

— Nežinojau. Ir nežinojau, kad jis keitėjas. Aš jam nieko neatsa- 
kiau. Net neprisiartinau. 

— Inkvizitorius uždraudė... 

Aledisė išsitraukė maišelį ir sužvangino monetas. 
damas pinigus, - jei užeisi, nebeištrūksi iš kalėjimo. 

Tuo metu požemių sutemose Arnau vis mąstė apie tos moters 
žodžius. „Ji tave myli. Tebemyli“ Tačiau prisiminimus apie Marą 
blaškė tas deglų blyksnis, akimirką apšvietęs didžiules kaštonines 
akis. Tos akys jam buvo pažįstamos. Kur jis buvo jas matęs? 


Ji buvo pažadėjusi jai perduoti žinią. 

— Nesirūpink, — patikino, - Arnau sužinos, kad tu čia ir lauki jo. 

— Pasakyk dar, kad aš jį myliu! —- šūktelėjo Mara, Aledisei jau žen- 
giant į Ljanos aikštę. 

Nuo užeigos durų Mara matė, kaip našlė atsuka į ją besišypsantį 
veidą. Aledisei dingus iš akių Mara paliko užeigą. Mąstė apie tai visą 
kelią nuo Mataro; mąstė jau tada, kai jiems neleido pasimatyti su 
Arnau, tą patį vakarą. Išėjusi iš Ljanos aikštės paėjėjo kelis žingsnius 
Borijos gatve, praėjo pro Šv. Morkaus koplyčios fasadą ir pasuko į 
dešinę. Vos įžengusi į Montkados gatvę stabtelėjo ir kelias akimirkas 
žvelgė į ją supančius didikų rūmus. 

— Ponia! - sušuko senasis Eleonoros tarnas Perė, įleisdamas ją 
pro vienus iš Arnau rūmų didžiųjų vartų. - Kokia laimė vėl jus ma- 
tyti. Kiek laiko prabėgo nuo tada, kai... - Perė nutilo ir nervingais 
gestais pakvietė ją į akmenimis grįstą kiemą. - Kas jus čia atvedė? 

— Atėjau pasimatyti su donja Eleonora. 

Perė linktelėjo ir dingo. 

Tuo metu Mara nugrimzdo į prisiminimus. Viskas tebebuvo taip 
pat: gaivus ir švarus kiemas su žvilgančiais glotniais akmenimis, 
priešais arklidės, o iš dešinės įspūdingi į kilmingųjų aukštus vedan- 
tys laiptai, kuriais ką tik užlipo Perė. 

Jis grįžo apgailestaudamas. 

— Ponia nenori jūsų matyti. 

Mara pakėlė akis į kilmingųjų aukštus. Iš vieno lango staiga pra- 
dingo šešėlis. Kiek laiko Eleonora taip pragyveno? Kiek...? Ji vėl pa- 
žvelgė į langus. 

— Kartą, - sušnabždėjo langams, stovėdama priešais Perę, ne- 
drįstantį jos paguosti dėl Eleonoros akibrokšto, - aš jau regėjau to- 
kią pat sceną. Arnau tada šventė pergalę, Eleonora. Įspėju tave: jis 
atsiėmė savo skolą... visą. 

egaliniuose vyskupo rūmų koridoriuose aukštomis lubomis 

aidėjo jį lydinčių kareivių ginklų skambčiojimas ir uniformų 

čežėjimas. Jo palyda žygiavo kariškai; karininkas atverdavo 
kelią, du kareiviai žengė prieš jį, o kiti du jam iš paskos. Jiems užli- 
pus iš požemių vedančiais laiptais Arnau stabtelėjo norėdamas ap- 
siprasti su ryškia rūmų šviesa; gavęs stiprų niuksą į nugarą, jis buvo 
priverstas vėl žingsniuoti neatsilikdamas nuo kareivių. 

Arnau ėjo pro vienuolius, dvasininkus ir raštininkus, kurie juos 
praleisdami šliejosi prie sienų. Niekas nesiteikė atsakyti į jo klausi- 
mus. Prižiūrėtojas, įžengęs į belangę, atrakino jį nuo grandinių. „Kur 
tu mane vedi?“ Vienas dominikonas juodu abitu persižegnojo jam 
praeinant, kitas pakėlė kryžių. Kareiviai toliau abejingai žygiavo, o 
žmonės traukėsi vien juos pamatę. Jau buvo kelios dienos, kai jis ne- 
turėjo žinių nei iš Žoano, nei iš tos moters kaštoninėmis akimis; kur 
jis buvo jas matęs? Jis klausė senutės, bet atsakymo nesulaukė. „Kas 
ta moteris?“ — keturis kartus jai šūktelėjo. Keli prie sienų prikaustyti 
šešėliai kažką sumurmėjo, kiti liko abejingi kaip ir senutė, kuri net 
nekrustelėjo, tačiau prižiūrėtojui niuksais išstumiant jį iš belangės 
jam lyg ir pasirodė, kad ji neramiai sujudėjo. 

Arnau staiga atsitrenkė į vieną prieš jį Žygiavusių kareivių. Jie su- 
stojo priešais įspūdingas dvivėres medines duris. Kareivis jį atstūmė. 
Karininkas, paklebinęs duris, jas atidarė ir Arnau su palyda įžengė į 

didžiulę menę, puošiamą prabangių gobelenų ant sienų. Kareiviai jį 
atvedė į menės vidurį, o paskui atsistojo į sargybą prie durų. 

Iš už ilgo medinio stalo, viso išdabinto raižiniais, į jį žvelgė sep- 
tyni žmonės. Viduryje sėdėjo vyriausiasis inkvizitorius Nikolau Ei- 
merikas ir Barselonos vyskupas Berengeras d'Erilis, vilkintys pra- 
bangiais auksu siuvinėtais rūbais. Arnau juos abu pažinojo. Inkvi- 
zitoriui iš kairės sėdėjo šventosios inkvizicijos raštininkas; Arnau 
kadaise buvo su juo susidūręs, bet nė karto nesikalbėjo. Raštininkui 
iš kairės ir vyskupui iš dešinės sėdėjo po du nepažįstamus domini- 
konus - tai buvo paskutiniai tribunolo nariai. 

Arnau tylėdamas atlaikė jų žvilgsnius, kol vienas iš vienuolių pa- 
niekinamai vyptelėjo. Arnau pakėlė ranką prie smakro ir pačiupinė- 
jo kalėjime sužėlusią nešvarią barzdą; jo drabužiai buvo visai prara- 
dę spalvą ir sudriskę; basos kojos juodos, o ilgi rankų nagai tokie pat 
purvini. Jis dvokė. Pats šlykštėjosi savo kvapu. 

Eimerikas nusišypsojo pamatęs Arnau veide pasidygėjimo gri- 
masą. 


— Pirma jį prisaikdins keturiomis evangelijomis, — dėstė Žoanas 
Marai su Aledise, jiems sėdint prie užeigos stalo. - Teismas gali už- 
trukti ištisas dienas ar net mėnesius, - atsakė, joms paraginus jį eiti 
į vyskupo rūmus, - verčiau palaukti užeigoje. 

— Ar jį kas nors gins? — paklausė Mara. 

Žoanas pavargęs papurtė galvą. 

— Paskirs gynėją... kuriam draudžiama jį ginti. 

— Kaip? — sušuko abi moterys vienu balsu. 

— Mes uždraudėme gynėjams ir raštininkams, - kalbėjo Žoa- 
nas, —- padėti, patarti ar ginti eretikus taip, lyg jie tikėtų jų nekal- 
tumu ar juos palaikytų. — Mara su Aledise klausiamai žvelgė į Žoa- 
ną. - Taip skelbia popiežiaus Inocento III bulė. 

— O kas tada? - paklausė Mara. 

— Gynėjo užduotis pasiekti, kad eretikas prisipažintų savo valia. 
Gindamas eretiką, jis gintų ereziją. 

— Aš neturiu ko prisipažinti, - atsakė Arnau jaunam dvasininkui, 
paskirtam jo gynėju. 

— Jis pasaulietinės ir kanonų teisės žinovas, - tarė Nikolau Eime- 
rikas, — ir karštai tikintis krikščionis, — pridūrė šypsodamasis. 

Dvasininkas, paraginęs Arnau išpažinti savo ereziją, bejėgiškai 
skėstelėjo rankomis, kaip kad anksčiau kalėjimo prižiūrėtojas. „Tu 
turi prisipažinti, - tepatarė jam, — turi tikėti tribunolo atlaidumu“ 
Jis vėl lygiai taip pat skėstelėjo rankomis — kiek jau kartų buvo tai 
daręs, paskirtas kitų eretikų gynėju? — ir sulaukęs Eimeriko ženklo 
išėjo iš salės. 


— Tada, - Aledisės raginamas aiškino Žoanas, — jis bus paprašytas 
įvardyti savo priešus. 

— Kam? 

— Jei įvardytų kurį nors iš jį įdavusių liudytojų, tribunolas galėtų 
laikyti skundą melagingu ir sukurstytu priešiškumo jausmo. 

— Bet Arnau nežino, kas jį įskundė, - įsiterpė Mara. 

— Ne. Kol kas nežino. Bet vėliau galės sužinoti... jei Eimerikas 
suteiks jam tokią teisę. Iš tiesų jis turėtų tai žinoti, - pridūrė ma- 
tydamas savo pašnekovių veidus, - toks buvo Bonifaco VIII įsakas, 
bet popiežius labai toli ir galop kiekvienas inkvizitorius vadovauja 
teismo procesui taip kaip jam parankiau. 


— Manau, kad manęs nekenčia mano sutuoktinė, - atsakė Arnau į 
Eimeriko klausimą. 

— Kodėl donja Eleonora turėtų tavęs nekęsti? — vėl paklausė in- 
kvizitorius. 

— Mudu neturėjome vaikų. 

— O ar tu dėjai pastangas? Ar judu turėjot kūniškų santykių? 

Jis buvo prisiekęs keturiomis evangelijomis. 

— Ar turėjote kūniškų santykių? — pakartojo Eimerikas. 

— Ne. 

Plunksna išsprūdo raštininkui iš rankų ir nukrito ant priešais jį gu- 
linčių pergamentų šūsnies. Nikolau Eimerikas pasisuko į vyskupą. 

— Gal dar turi kokių priešų? — šįsyk įsiterpė jau Berengeras 
d'Erilis. 

— Tai mano baronystės didikai, ypač Montbujo karlanas. - Rašti- 
ninkas rašė toliau. — Taip pat esu paskelbęs daug nuosprendžių eida- 
mas jūros konsulo pareigas, bet manau nenusižengęs teisingumui. 

— Ar neturi priešų tarp Bažnyčios tarnų? 

Kodėl jo šito klausia? Su Bažnyčia jis visada gerai sutarė. 

— Nebent kurį nors iš čia esančiųjų... 

— Šio tribunolo nariai nešališki, — pertraukė jį Eimerikas. 

— Viliuosi. - Arnau žvilgsnis susidūrė su inkvizitoriaus akimis. 

— O dar? 

— Kaip jums žinoma, aš jau seniai verčiuosi keitėjo amatu ir 
galbūt... 

— Tai nereiškia, — vėl pertraukė jį Eimerikas, - kad turi svarstyti, 
kas ir dėl kokių priežasčių gali būti tavo priešai. Jei jų turi, privalai 
atskleisti jų vardus, o jei ne, taip ir pasakyti. Tai turi ar ne priešų? — 
sustugo Eimerikas. 

— Nemanau jų turintis. 


— O tada? - paklausė Aledisė. 

— Tada prasidės tikrasis inkvizicijos teismas. —- Žoano atminty iš- 
kilo miestelių aikštės, seniūnų namai, bemiegės naktys... bet stiprus 
trinktelėjimas į stalą jį grąžino į tikrovę. 

— Ką tai reiškia, vienuoli? — sušuko Mara. 

Žoanas atsiduso ir pažvelgė jai į akis. 

— „Inkvizicija“ reiškia ieškojimą. Inkvizitorius turi ieškoti erezi- 
jos, nuodėmės. Net esant skundams teismas nesiremia ir neapsiri- 
boja vien tik jais. Jei teisiamasis neprisipažįsta, teismas turi surasti 
paslėptą tiesą. 

— Kokiu būdu? - paklausė Mara. 

Prieš atsakydamas Žoanas užsimerkė. 

— Jei turi galvoje kankinimus, taip, tai vienas iš būdų. 

— Ką jam darys? 

— Galbūt jis net nebus kankinamas. 

— Ką jam darys? —- spyrėsi Mara. 

— Kam tau žinoti? — paklausė Aledisė, imdama jai už rankos. — 
Tik dar labiau sielvartausi. 

— Įstatymas draudžia kankinti taip, kad kaltinamasis mirtų ar 
kad jam reikėtų nukirsti galūnę, - paaiškino Žoanas, - ir kankinti 
leidžiama tik vienąsyk. 

Žoanas matė, kaip abi moterys su ašaromis akyse mėgina tuo 
guostis. Tačiau pats Eimerikas rado kaip pasityčioti iš šio įsako. Non 
ad modum iterationis sed continuationis, - vis sakydavo keistai žvil- 
gančiomis akimis. „Ne kaip kartojimas, o kaip tąsa“, - išversdavo 
pradedantiesiems, dar dorai nemokantiems lotynų kalbos. 

— O kas nutiks, jei jis kankinamas neprisipažins? - pasiteiravo 
Mara, sušniurkščiojusi nosimi. 

— Į tai bus atsižvelgta skelbiant nuosprendį, - trumpai atsakė 
Žoanas. 

— O nuosprendį skelbs Eimerikas? — paklausė Aledisė. 

— Taip, nebent jis būtų nuteistas kalėti iki gyvos galvos arba 
mirti sudeginant ant laužo; tuomet reikėtų vyskupo sutikimo. Ta- 
čiau, — dėstė toliau vienuolis, užbėgdamas už akių kitam moterų 
klausimui, — jei tribunolas nutaria bylą esant sudėtingą, kreipiasi į 
boni viri, ne mažiau kaip į trylika ir ne daugiau kaip į aštuoniolika 
pasauliečių, kad šie pareikštų savo nuomonę apie teisiamojo kaltės 
sunkumą ir jam skirtiną bausmę. Tada teismo procesas užtrunka 
mėnesių mėnesius. 

— Ir visą tą laiką Arnau sėdėtų kalėjime, - tarė Aledisė. 

Žoanas linktelėjo galvą, ir visi trys nutilo; moterys mėgino su- 
vokti tai, ką buvo išgirdusios, o Žoanas prisiminė dar vieną Eime- 
riko mėgstamą posakį: „Kalėjimas turi būti tamsus požemis, į kurį 
neprasiskverbia jokia, ypač saulės ar mėnulio, šviesa; jis turi būti 
negailestingas ir atšiaurus, kad kuo labiau trumpintų kaltinamojo 
gyvenimą, kol galutinai jį sunaikintų. 


Arnau, nešvariam ir skarmaluotam, stovint salės viduryje, inkvizi- 
torius su vyskupu suglaudė galvas ir ėmė kuždėtis. Raštininkas tuo 

metu ėmėsi tvarkyti savo pergamentus, o ketvertas dominikonų įsi- 
stebeilijo į Arnau. 

— Kaip vesi tardymą? — paklausė inkvizitoriaus Berengeras 
d Erilis. 

— Pradėsime kaip įprasta, ir kai tik tardymas duos vaisių, pareik- 
šime jam kaltinimus. | 

— Arjuos jam atskleisi? 

— Taip. Manau, šiuo atveju bus veiksmingesnis ne fizinis, o žodi- 
nis spaudimas, nors jei nieko kito neliks... 

Arnau stengėsi atlaikyti juodųjų vienuolių žvilgsnius. Vienas, du, 
trys, keturi... Jis perkėlė kūno svorį ant kitos kojos ir vėl pažvelgė į 
inkvizitorių su vyskupu. Jie tebesišnabždėjo. Dominikonai ir toliau 
įdėmiai žvelgė į jį. Salėje nebuvo girdėti nė menkiausio garso, tik 
nesuprantamas dviejų Bažnyčios galvų šnabždesys. 

— Jis pradeda nerimti, — tarė vyskupas, pakėlęs akis į Arnau ir vėl 
leisdamasis į pokalbį su inkvizitoriumi. 

— Tai žmogus, pratęs įsakinėti ir sulaukti paklusnumo, - atsa- 
kė Eimerikas. - Jis turi suprasti, kokia jo tikroji padėtis, pripažinti 
tribunolą bei jo valdžią ir jai paklusti. Tik tada galės būti tardomas. 
Pirmasis žingsnis - pažeminimas. 

Vyskupo ir inkvizitoriaus pasitarimas truko gerą valandą, ir Ar- 
nau visą tą laiką juto į jį įsmeigtus dominikonų žvilgsnius. Jis mėgi- 
no prasiblaškyti galvodamas apie Marą ar Žoaną, bet kaskart, kai tik 
pagalvodavo apie vieną arba kitą, jį kiaurai perverdavo kurio nors 
vienuolio akys, tarsi šis būtų žinojęs, apie ką jis mąsto. Jis begalę kar- 
tų keitė kūno padėtį, čiupinėjo barzdą ir plaukus, apžiūrinėjo savo 
nešvarų kūną ir drabužius. Berengeras d Erilis ir Nikolau Eimerikas, 
žvilgantys auksu ir patogiai įsitaisę už juos nuo Arnau skiriančio 
stalo, kartkartėmis dėbteldavo į jį ir vėl imdavo šnabždėtis. 

Galiausiai Nikolau Eimerikas kreipėsi į jį griausmingu balsu: 

— Arnau Estanjoli, žinau, kad nusidėjai. 

Teismas prasidėjo. Arnau giliai įkvėpė oro. 

— Nežinau, ką jūs turite galvoje. Manau visada buvęs doras krikš- 
čionis. Stengiausi... 

— Tu pats pripažinai šiam tribunolui neturėjęs kūniškų santykių 
su savo žmona. Ar taip elgiasi dori krikščionys? 

— Aš negaliu turėti kūniškų santykių. Nežinau, ar jums žinoma, 
kad jau kartą buvau vedęs ir taip pat... nesusilaukiau vaikų. 

— Nori pasakyti, kad turi fizinę negalią? - įsiterpė vyskupas. 

— Taip. 

Eimerikas kelias akimirkas žvelgė į Arnau; atrėmė alkūnes į stalą 
ir sunėrė pirštus, prisidengdamas burną. Paskui pasisuko į raštinin- 
ką ir tyliai davė jam kažkokį nurodymą. 

— Jūros Švenčiausiosios Mergelės Marijos bažnyčios dvasininko 
Žulio Andreu liudijimas, — įbedęs akis į vieną iš savo pergamentų, 
perskaitė raštininkas. - „Aš, Žulis Andreu, Jūros Švenčiausiosios 
Mergelės Marijos bažnyčios dvasininkas, Katalonijos vyriausiojo 
inkvizitoriaus iškviestas liudiju, kad 1364 mūsų Viešpaties metų 
kovo mėnesį kalbėjausi su Katalonijos baronu Arnau Estanjoliu 
jo sutuoktinės baronienės ir karaliaus Petro III globotinės donjos 
Eleonoros prašymu, šiai išreiškus susirūpinimą, kad jos sutuoktinis 
neatliekantis savo santuokinių priedermių. Liudiju Arnau Estanjolį 
man prisipažinus, kad žmona jo netraukianti ir kad jo kūnas negei- 
džiantis ryšių su donja Eleonora; kad jis esąs fiziškai sveikas, bet 
negalįs priversti savo kūno geisti moters, kurios jis negeidžia; kad 
žinąs, jog tai nuodėmė, - Nikolau prisimerkęs pažvelgė į Arnau, - ir 
dėl šios priežasties tiek daug besimeldžiantis Švenčiausiosios Mer- 
gelės Marijos bažnyčioje ir dosniai aukojantis jos statybai“ 

Salėje vėl stojo tyla. Nikolau neatitraukė akių nuo Arnau. 

— Tu tvirtini turįs fizinę negalią? — galop paklausė inkvizitorius. 

Arnau prisiminė tą pokalbį, bet neprisiminė, ką tiksliai tada 
sakė... 

— Neatmenu, ką tada sakiau. 

— Taigi tu pripažįsti kalbėjęs su tėvu Žuliu Andreu? 

— Taip. 

Arnau girdėjo, kaip skreba raštininko plunksna. 

— Ir vis dėlto ginčiji Dievo tarno liudijimą. Kodėl dvasininkas tu- 
rėtų melagingai liudyti prieš tave? 

— Jis galėjo suklysti. Gerai neprisiminti, kas buvo pasakyta. 

— Manai, dvasininkas galėtų liudyti, abejodamas tuo, kas jam 
buvo pasakyta? 

— Aš tik sakau, kad tėvas Žiulis Andreu galėjo suklysti. 

— Tėvas Žulis Andreu nėra tavo priešas? - įsiterpė vyskupas. 

— Nelaikiau jo tokiu. 

Nikolau vėl kreipėsi į raštininką. 

— Jūros Švenčiausiosios Mergelės Marijos bažnyčios kanaunin- 
ko Perės Salvetės liudijimas. „Aš, Perė Salvetė, Jūros Švenčiausio- 
sios Mergelės Marijos bažnyčios kanauninkas, Katalonijos vyriau- 
siojo inkvizitoriaus iškviestas liudiju, kad per 1367 mūsų Viešpaties 
metų Velykas, mums aukojant šventąsias Mišias, keletas į bažnyčią 
atskubėjusių miestiečių pranešė, kad eretikai pavogę ostiją. Mišios 
buvo nutrauktos ir visi parapijiečiai paliko bažnyčią, išskyrus jū- 
ros konsulą Arnau Estanjolį ir jo žmoną donją Eleonorą. — „Eik pas 
savo meilužę žydę!“ — vėl nuskambėjo Eleonoros žodžiai. Arnau 
nukrėtė toks pat šiurpulys kaip ir tą dieną. Jis pakėlė akis. Nikolau 
įdėmiai žvelgė į jį... ir šypsojosi. Jis tai pastebėjo? Raštininkas skaitė 
toliau: — ...ir konsulas jai atsakęs, kad Dievas negali versti jo sangu- 
liauti su ja... 

Nikolau nutildė raštininką, ir šypsena dingo iš jo veido. 

— Ar ir kanauninkas meluoja? 

„Eik pas savo meilužę žydę!“ Kodėl Nikolau neleido jam perskai- 
tyti iki galo? Ko jis siekia? Savo meilužę žydę, savo meilužę žydę... 
Asdajaus kūną laižančios liepsnos, tyla, įsiaudrinę žmonės, reika- 
laujantys teisingumo, nebyliai šaukiantys žodžius, taip ir neišsiver- 
žiančius iš gerklės, į jį rodanti Eleonora, į jį žiūrintys Nikolau su 
vyskupu... ir į jį įsikniaubusi Rachelė. 

— Ar ir kanauninkas meluoja? - pakartojo Nikolau. 

— Aš nė vieno iš jų nekaltinu melu, - išsigynė Arnau. Jam reikėjo 
pagalvoti. 

— Tu nesilaikai Dievo priesakų? Atsisakai atlikti priedermes, pri- 
derančias sutuoktiniui krikščioniui? 

— Ne... ne, - sumikčiojo Arnau. 

— Tada kaip? 

— Kas kaip? 

— Nesilaikai Dievo priesakų? - pakartojo Nikolau, keldamas 
balsą. 

Jo žodžiai nuaidėjo tarp akmeninių erdvios salės sienų. Arnau 
juto savo sustingusias kojas, šitiek dienų tame kalėjime... 

— Tribunolas gali palaikyti tavo tylėjimą prisipažinimu, - pridū- 
rė vyskupas. 

— Ne. Netiesa, kad jų nepaisau. - Jam ėmė skaudėti kojas. - Ar 
šventajai inkvizicijai taip rūpi mano santykiai su donja Eleonora? 
Argi nuodėmė...? 

— Neapsirik, Arnau, - pertraukė jį inkvizitorius, - klausimus už- 
duoda tribunolas. 

— Tada klauskite. 

Nikolau matė, kaip Arnau neramiai trypčioja, vis keisdamas 
kūno padėtį. 

— Jis pradeda justi skausmą, - sušnabždėjo inkvizitorius į ausį 
Berengerui d'Eriliui. 

— Tegu pagalvoja apie jį, - atsakė vyskupas. 

Jie vėl ėmė šnabždėtis, ir Arnau vėl pajuto įbestas į jį keturias po- 
ras dominikonų akių. Jam gėlė kojas, bet jis turėjo iškęsti skausmą. 
Negalėjo sukniubti prieš Nikolau Eimeriką. Kas būtų, jei jis dabar 
susmuktų ant žemės? Jam reikėjo... akmens! Akmens ant pečių ir 
ilgo kelio prieš akis, kad nuneštų jį savo Mergelei. „Kur tu dabar? Ar 
čia tikrai tavo tarnai?“ Tada jis tebuvo vaikas ir vis dėlto... Kodėl da- 
bar turėtų pasiduoti? Tąsyk jis perėjo visą Barseloną, nešinas akme- 
niu, sunkesniu už jį patį, apsipylęs prakaitu, krauju, girdėdamas drą- 
sinančius žmonių šūksnius. Negi iš jo stiprybės nieko neliko? Negi 
jis palūš prieš kažkokį fanatišką vienuolį? Jis? Berniukas bastaišas, 
kuriuo žavėjosi visos miesto mergaitės? Žingsnis po žingsnio, dul- 
kėtu keliu artėjant prie Švč. Mergelės Marijos bažnyčios, kad paskui 
grįžtų namo ir atgautų jėgas prieš kitą kelionę. Namo... kur jo laukė 
kaštoninės akys, didžiulės kaštoninės akys. Ir tada, tą akimirką, su- 
drebėjęs taip, kad vos nepargriuvo ant žemės, jis prisiminė tamsaus 
kalėjimo lankytoją ir ją atpažino. 

Nikolau Eimerikas su Berengeru d 'Eriliu susižvalgė pamatę Ar- 
nau atsitiesiantį. Vienas iš dominikonų pirmą kartą nukreipė žvilgs- 
nį į stalo vidurį. 

— Jis nesukniubo, - nervingai sukuždėjo vyskupas. 

— Kur tu tenkini savo instinktus? — paklausė Nikolau, keldamas 
balsą. 

Štai kodėl ji kreipėsi į jį vardu. Jos balsas... Taip. Taip. Tai buvo tas 
pats balsas, kurį jis tiek kartų girdėjo Montžuiko kalno atšlaitėje. 

— Arnau Estanjoli! - Inkvizitoriaus riksmas jį sugrąžino į tribu- 
nolą. - Aš klausiu, kur tu tenkini savo instinktus. 

— Nesuprantu jūsų klausimo. 

— Tu vyras. Metų metus neturėjai santykių su savo žmona. Klau- 
simas labai paprastas: kur tu tenkini savo vyriškus poreikius? 

— Visus tuos jūsų minėtus metus neturėjau santykių su jokia mo- 
terimi, —- atsakė jis net nesusimąstęs. Prižiūrėtojas ją pavadino jo 
motina. 

— Meluoji! - Arnau krūptelėjo. — Šio tribunolo nariai savo akimis 
matė tave apsikabinusį su eretike. Ar tai nereiškia turėti santykių su 
moterimi? 

— Ne tokių, apie kuriuos kalbate. 

— Kas gali pastūmėti vyrą ir moterį viešai glėbesčiuotis, - Niko- 
lau mostelėjo rankomis, - jei ne gašlybė? 

— Sielvartas. 

— Koks sielvartas? — išrėžė vyskupas. 

— Koks sielvartas? — pakartojo Nikolau, neišgirdęs atsakymo. Ar- 
nau tylėjo. Salė buvo nutvieksta laužo liepsnos. 

— Dėl mirties bausmės, įvykdytos eretikui, išniekinusiam šven- 
tąją ostiją? — vėl paklausė inkvizitorius, rodydamas į jį žieduotu 
pirštu. — Ar dėl to tu sielvartavai būdamas doras krikščionis? Dėl 
teisėtos bausmės, kritusios ant beširdžio, šventvagio, nedorėlio, 
vagies?.. 

— Jis toks nebuvo! —- sušuko Arnau. 

Visi tribunolo nariai, tarp jų ir raštininkas, sujudo savo kėdėse. 

— Visi trys išpažino savo kaltę. Kodėl tu gini eretikus? Žydus... 

— Žydus, žydus! - įsiaudrino jis. — Kuo visiems jie kliūna? 

— Ar nežinai? —- paklausė inkvizitorius, keldamas balsą. - Jie nu- 
kryžiavo Jėzų Kristų! 

— Arjie dar nesumokėjo už tai savo gyvybe? 

Arnau susidūrė su tribunolo narių žvilgsniais. Visi jie sėdėjo at- 
sitiesę. 

— Tu manai, kad jiems turi būti atleista? - paklausė Berengeras 
d'Erilis. 

— O ar ne šito mus mokė mūsų Viešpats? 

— Vienintelis kelias — atsivertimas! Negalima atleisti tam, kuris 
neatgailauja, - suriko Nikolau. 

— Jūs kalbate apie tai, kas atsitiko daugiau nei prieš tūkstantį tris 
šimtus metų. Kodėl turi atgailauti žydas, gimęs mūsų laikais? Jis nė 
kiek nekaltas dėl to, kas galbūt atsitiko kadaise. 

— Kiekvienas, išpažįstantis judėjų mokymą, prisiima atsakomybę 
už tai, ką padarė jo pirmtakai, prisiima jų kaltę. 

— Jie tik turi savas pažiūras, įsitikinimus kaip ir me... - Nikolau ir 
Berengeras krūptelėjo. Kodėl gi ne? Ar tai netiesa? Ar tas pasmerk- 
tasis, paaukojęs savo gyvybę dėl bendruomenės, nenusipelnė užta- 
rimo? — Kaip ir mes, - tvirtai pareiškė Arnau. 

— Tu prilygini katalikų tikėjimą erezijai? - išrėžė vyskupas. 

— Man nieko nedera lyginti. Tai telieka jums, Dievo tarnams. Aš 
tik pasakiau... 

— Puikiai žinome, ką pasakei! — pertraukė jį Nikolau Eimerikas, 
keldamas balsą. - Tu prilyginai tikrąjį ir vienintelį krikščionių tikė- 
jimą eretiškoms judėjų doktrinoms. 

Arnau išdrįso paprieštarauti tribunolui. Raštininkas vis rašėsi ant 
pergamento. Net kareiviai, neperprantamais veidais stovintys jam 
už nugaros prie durų, regis, girdėjo čežant plunksną. Nikolau nusi- 
šypsojo, o raštininko skrebenimas vėrė Arnau iki pat kaulų smege- 
nų. Per visą jo kūną nubėgo šiurpulys. Inkvizitorius tai pastebėjo ir 
atvirai nusišypsojo. Taip, sakė jam akimis, tai tavo liudijimas. 

— Jie tokie kaip mes, - pakartojo Arnau. 

Nikolau ranka jį nutildė. 

Raštininkas kurį laiką dar rašė. „Čia tavo žodžiai“, — vėl bylojo 
inkvizitoriaus žvilgsnis. Kai jis atitraukė plunksną, Nikolau vėl nu- 
sišypsojo. 

— Teismas atidedamas iki rytojaus, - paskelbė keldamasis iš 
krėslo. 


Mara pavargo klausytis Žoano. 
— Kur eini? — paklausė jos Aledisė. Mara tik pažvelgė į ją. - Ir 
vėl? Tiek kartų buvai, ir vis tuščiai... 

— Netuščiai, nes ji jau žino, kad aš čia ir neketinu pamiršti skriau- 
dos. - Žoanas nusigręžė. —- Aš pamačiau ją lange, ir ji suprato, kad 
Arnau priklauso man; mačiau iš jos akių ir ketinu tai priminti jai 
kiekvieną mielą dieną. Kad ji kiekvieną akimirką atmintų, kad per- 
galė mano. 

Aledisė nulydėjo žvilgsniu Marą, paliekančią užeigą. Mara nuėjo 
jau daugybę kartų nuo savo atvykimo į Barseloną nueitą kelią ir at- 
sistojo priešais Montkados gatvės rūmų vartus. Iš visų jėgų padaužė 
į juos belstuku. Eleonora vis tiek jos neįsileis, bet turėjo žinoti, kad 
ji čia, apačioje. 

Ir dar vieną dieną senukas atvėrė akutę vartuose. 

— Ponia, - tarė pro akutę, - juk žinote, kad donja Eleonora... 

— Atidaryk vartus. Aš tik noriu ją pamatyti, nors ir pro langą, už 
kurio ji slepiasi. 

— Bet ji nenori, ponia. 

— Arji žino, kad atėjau aš? 

Mara matė, kaip Perė atsisuka į rūmų langus. 

— Taip. 

Mara vėl smarkiai stuktelėjo belstuku. 

— Nestuksenkit, ponia, nes donja Eleonora lieps pakviesti karei- 
vius, — patarė jai senukas. 

— Atidaryk, Pere. 

— Ji nenori jūsų matyti, ponia. 

Mara staiga pajuto, kaip kažkas uždeda jai ranką ant peties ir 
atitraukia nuo vartų. 

— Gal ji panorės matyti mane, - išgirdo ji ir tik tada pamatė prie 
langelio besiartinantį vyrą. 

— Giljemai! - puldama prie jo sušuko Mara. 

— Ar prisimeni mane, Pere? - paklausė mauras, Marai apsivijus 
jo kaklą. 

— Kaipgi neprisiminsiu? 

— Tada pasakyk savo poniai, kad noriu ją matyti. 

Senukui užvėrus akutę, Giljemas apglėbė Marą per liemenį ir 
pakėlė. Mara juokdamasi leidosi sukama. Paskui Giljemas pastatė 
ją ant Žemės ir paėmęs už rankų ir atmetęs jas į šalis atsitraukė per 
žingsnį, kad galėtų ją nužvelgti. 

— Mano mergaite, - pasakė užsikirsdamas, — taip svajojau vėl 
tave pakilnoti! Bet dabar tu kur kas sunkesnė. Tapai tikra... 

Mara pasišokėdama puolė jam į glėbį. 

— Kodėl mane palikai? - paklausė verkdama. 

— Aš buvau tik vergas, mano mergaite. Ką galėjo pakeisti papras- 
tas vergas? 

— Tu buvai man lyg tėvas. 

— Ojau nebesu? 

— Visada juo būsi. 

Mara karštai apkabino Giljemą. „Visada juo būsi, - pagalvojo 
mauras. — Kiek laiko tuščiai praradau toli nuo šių namų?“ Jis vėl pa- 
sisuko prie akutės. 

— Donja Eleonora nenori matyti ir jūsų, —- pasigirdo iš už vartų. 

— Pasakyk jai, kad sulauks nuo manęs žinios. 


*-vo- 


Kareiviai parlydėjo jį atgal į požemius. Kol prižiūrėtojas vėl jį rakino, 
Arnau neatitraukė akių nuo šešėlio, besigūžiančio priešais jį kitame 
tamsių patalpų gale. Prižiūrėtojui palikus kalėjimą, jis tebestovėjo. 

— Kas tave sieja su Aledise? —- sušuko senutei, koridoriuje nutilus 
žingsniams. 

Arnau pasirodė, kad šešėlis tarsi krūptelėjo, bet akimirksniu vėl 
sustingo. 

— Kas tave sieja su Aledise? — pakartojo jis. - Ko ji čia buvo atė- 
jusi? Kodėl tave lanko? 

Vietoj atsakymo jis sulaukė tik tylos, ir jam prieš akis vėl iškilo 
tos didžiulės kaštoninės akys. 

— Pasakyk, kas sieja Aledisę ir Marą! - meldė jis šešėlio. 

Arnau stengėsi išgirsti bent senutės alsavimą, bet Franseskos tylą 
jau užgožė sunkus kitų kvėpavimas ir krioksmas, sklindantys nuo sienų. 
Arnau perbėgo jas akimis; niekas nekreipė į jį nė menkiausio dėmesio. 


Užeigos šeimininkas, vos pamatęs Marą, lydimą prabangiai apsi- 
rengusio mauro, nustojo maišęs didžiulį puodą ant židinio. Dar la- 
biau jis susijaudino, kai paskui juos įžengė du vergai, nešini Giljemo 

daiktais. „Kodėl jis kaip visi pirkliai neapsistojo pirklių namuose?“ — 
mąstė eidamas jo sutikti. 

— Tai didelė garbė šiems namams, — tarė pernelyg manieringai 
nusilenkdamas. 

Giljemas luktelėjo, kol užeigos šeimininkas baigs meilikauti. 

— Ar turi pastogę? 

— Taip. Vergai galės pernakvoti... 

— Pastogę trims, —- pertraukė Giljemas. - Du kambarius: vieną 
man, kitą jiems. 

Šeimininkas nukreipė žvilgsnį į du garbanotus vaikinus didelė- 
mis tamsiomis akimis, tyliai laukiančius savo ponui už nugaros. 

— Gerai, - atsakė. — Jei tik pageidaujate. Eime su manimi. 

— Viskuo pasirūpins jie. Atneškite mums vandens. 

Giljemas palydėjo Marą prie stalo. Valgomajame jie buvo vieni. 

— Sakai, kad teismas prasidėjo šiandien? 

— Taip, nors negalėčiau to tvirtinti. Po teisybei aš nieko nežinau. 
Net negalėjau su juo pasimatyti. 

Giljemas girdėjo, kaip trūkčioja Maros balsas. Ištiesė ranką norė- 
damas ją paguosti, bet taip ir neprisilietė. Ji jau nebe maža mergai- 
tė, ojis... šiaip ar taip, tėra mauras. Niekas neturėtų pagalvoti... Jau 
gana, kad jis ją pakilnojo prieš Eleonoros rūmus. Maros ranka pati 
įveikė likusį atstumą. 

— Aš tebesu tokia pati. Tau visada tokia būsiu. 

Giljemas nusišypsojo. 

— O tavo vyras? 

— Žuvo. 

Maros veide neatsispindėjo pasibjaurėjimas. Giljemas pasuko 
pokalbį kita linkme. 

— Ar mėginote kaip nors padėti Arnau? 

Mara prisimerkė ir suraukė lūpas. 

— Ką nori pasakyti? Mes niekuo negalim jam padėti... 

— O Žoanas? Jis inkvizitorius. Ar ką žinai apie jį? Ar jis neužtarė 
Arnau? 

— Tas vienuolis? - Mara nenoromis nusišypsojo ir nutilo. Kam 
jam pasakoti? Jau buvo gana to, kas nutiko Arnau, o Giljemas atvy- 
ko dėl jo. - Ne. Niekuo nepadėjo. Maža to, užsitraukė vyriausiojo 
inkvizitoriaus nemalonę. Jis čia, su mumis... 

— Su jumis? 

— Taip. Prieš kiek laiko susipažinau su viena našle, vardu Ale- 
disė, apsistojusia čia su dviem savo dukterimis. Ji buvo Arnau vai- 
kystės draugė. Keliavo per Barseloną ir sužinojo apie jo suėmimą. 
Aš glaudžiuosi jų kambary. Ji gera moteris. Pamatysi visus per va- 
karienę. 

Giljemas suspaudė Maros ranką. 

— O kaip gyvenai tu? - paklausė ji. 


Mara su Giljemu pasakojo vienas kitam, kas nutiko per tuos pen- 
kerius išsiskyrimo metus, kol Barselonoje aukštai pakilo saulė; ji 
stengėsi neprasitarti apie Žoaną. Pirmiausia pasirodė Teresė su 
Eulalija. Parėjo sukaitusios, bet besišypsančios, tačiau vos tik pa- 
matė Marą ir prisiminė Franseskos nelaisvę, šypsenos dingo iš jų 
gražių veidų. 

Buvo apėjusios pusę miesto, besidžiaugdamos savo nauja tapa- 
tybe, kurią joms suteikė našlaičių ir skaistuolių drabužiai. Niekada 
anksčiau nebuvo patyrusios tokios laisvės, nes pagal įstatymus tu- 
rėjo rengtis spalvotais šilkais, kad bet kas galėtų jas atpažinti. „Už- 
eikim?“ — pasiūlė Teresė, slapta rodydama į Šv. Jokūbo bažnyčios 
duris. Ištarė tai pašnabždomis, lyg baimindamasi, kad vien tik tokia 
mintis galėtų sukelti visai Barselonai įtūžio protrūkį. Bet nieko ne- 
atsitiko. Parapijiečiai bažnyčioje nekreipė į jas nė menkiausio dėme- 
sio, kaip ir dvasininkas, kuriam praeinant merginos nudelbė akis ir 
prisiglaudė viena prie kitos. 

Iš Bokerijos gatvės, besišnekučiuodamos ir besijuokdamos, jos 
nusileido prie jūros; jei būtų pakilusios Bisbės gatve iki Novos aikš- 
tės, tai būtų pamačiusios Aledisę priešais vyskupo rūmus, įsmeigu- 
sią akis į didžiulius langus ir anapus vitražų pasirodžius kokiam nors 
siluetui bandančią atpažinti Arnau arba Franseską. Ji net nežinojo, 
už kurių vitražų teisiamas Arnau! Ar Franseska jau liudijo? Žoanas 
apie ją nieko nežinojo. Aledisės žvilgsnis klaidžiojo nuo lango prie 
lango. Tikrai liudijo, bet kam jam pasakoti, jeigu jis, nežinodamas 
apie tai, irgi niekuo negalėjo padėti. Arnau buvo stiprus, o Franses- 
ka... jie nepažinojo Franseskos. 

— Ko tu čia stoviniuoji, moterie? — Aledisė staiga pamatė šalia 
vieną iš inkvizicijos kareivių. Ji nepastebėjo, kaip jis priėjo. - Ko taip 
smalsiai žiūri? 

Ji susigūžė ir nieko neatsakiusi pabėgo nuo jo. „Jūs nepažįstate 
Franseskos, —- mąstė bėgdama. — Net kankindami neišgausite iš jos 
visą gyvenimą saugotos paslapties“ | 

Aledisei dar negrįžus į užeigą, parėjo Žoanas, vilkintis švariu 
abitu, gautu Les Pueljeso Šv. Petro vienuolyne. Pamatęs su Mara ir 
Aledisės dukterimis sėdintį Giljemą, jis staiga sustojo valgomojo vi- 
duryje. 

Giljemas žvelgė į jį. Ar tai buvo šypsena, ar pasibjaurėjimo grimasa? 

Žoanas ir pats nebūtų galėjęs į tai atsakyti. Ar Mara jam papasa- 
kojo apie pagrobimą? 

Giljemą it žaibas nutvieskė prisiminimas apie vienuolio jam pa- 
siūlytą sandėrį tuo metu, kai jis gyveno Arnau namuose, bet dabar 
buvo ne metas kivirčams, ir jis pakilo. Kad galėtų padėti Arnau, jie 
turi laikytis kartu. 

— Kaip gyvuoji, Žoanai? — paklausė Giljemas, suimdamas jį už 
pečių. - Kas tavo veidui? —- pridūrė pamatęs mėlynes. 

Žoanas pažvelgė į Marą, bet jos veido išraiška nuo to laiko, kai ją 
susirado, buvo vis tokia pat rūsti ir nepeprantama. Bet ne, Giljemas 
nebuvo toks ciniškas, kad klaustų... 

— Pastojo kelią, - atsakė. - Mums, vienuoliams, irgi taip nutinka. 

— Tikiuosi, tu juos jau atskyrei nuo Bažnyčios, - nusišypsojo Gil- 
jemas, lydėdamas Žoaną prie stalo. — Argi ne taip skelbia Taikos ir 
paliaubų statutas? — Žoanas ir Mara susižvalgė. - Argi ne taip? Tas, 
kas sudrums taiką ir pakels ranką prieš beginklį dvasininką, bus at- 
skirtas nuo Bažnyčios... Juk tu nebuvai ginkluotas, Žoanai? 

Giljemas nespėjo įžvelgti įtampos tarp Maros ir vienuolio, nes 
tą akimirką pasirodė Aledisė. Prisistatymai buvo trumpi - Giljemas 
norėjo pasikalbėti su Žoanu. 

— Tu inkvizitorius, - tarė jam, - ką manai apie Arnau padėtį? 

— Manau, kad Nikolau nori jį nuteisti, bet negali prikišti dide- 
lių nuodėmių. Matyt, jis atsipirks sambenitu ir didele bauda, kuri ir 
rūpi Eimerikui. Aš pažįstu Arnau; jis niekad nieko nėra nuskriau- 
dęs. Kad ir ką būtų prišnekėjusi Eleonora, jie neras... 

— Ojei prie Eleonoros skundo prisidėtų kokio dvasininko skun- 
das? —- Žoanas sudrebėjo. - Ar dvasininkai galėtų skųsti dėl maž- 
možių? 

— Kodėl klausi? 

— Nesvarbu, - atsakė Giljemas, prisimindamas Josefo laišką. — 
Atsakyk, kas nutiktų, jei skundą patvirtintų dvasininkai? 

Aledisė nesiklausė Žoano žodžių. Ar ji turėtų papasakoti, ką 
žino? Ar mauras galėtų ką nors pakeisti? Jis turtingas... ir atrodo... 
regis, norėjo, kad ji prabiltų. Nereikėjo nė klausti, jos abi pritarė. Tai 
reiškė... bet argi svarbu! Kažkas ko nors turėjo imtis, o tas mauras... 

— Tai toli gražu ne viskas, — išbėrė ji, nutraukdama vis dar nesi- 
baigiančius Žoano svarstymus. 

Abu vyrai ir Mara įdėmiai sužiuro į ją. 

— Neketinu jums atskleisti, iš kur tai sužinojau, ir pasakiusi dau- 
giau nenoriu apie tai kalbėti. Ar sutinkate? 

— Ką nori tuo pasakyti? - paklausė Žoanas. 

— Viskas ganėtinai aišku, vienuoli, - atrėžė Mara. 

Giljemas nustebęs pažvelgė į Marą; ką reiškė toks jos elgesys? Jis 
pasisuko į Žoaną, bet šis buvo nudelbęs akis. 

— Kalbėk, Aledise. Mes sutinkame, - tarė Giljemas. 

— Pamenate tuodu užeigoje apsistojusius didikus? 

Išgirdęs Dženiso Puigo vardą, Giljemas nutraukė Aledisės kalbą. 

— Jis turi seserį, vardu Margarita, — tarė jam Aledisė. 

Giljemas prisidengė rankomis veidą. 

— Jie vis dar čia? — paklausė. 

Aledisė toliau pasakojo tai, ką buvo atskleidusios jos merginos; 
Eulalijos ir Dženiso Puigo sandėris buvo vaisingas. Patenkinęs su ja 
vynu aplaistytą savo aistrą, riteris ėmėsi dėstyti, kuo inkvizitoriui 
apkaltino Arnau. 

— Jie sako, kad Arnau sudeginęs savo tėvo kūną, — pasakojo Ale- 
disė, - negaliu patikėti... 

Žoanas sutramdė kylantį šleikštulį. Visi atsisuko į jį. Vienuolis, 
prispaudęs ranką prie lūpų, buvo visas išraudęs. Tamsa, Bernato kū- 
nas, kabantis tose greitosiomis pastatytose kartuvėse, liepsnos... 

— Ką dabar pasakysi, Žoanai? — išgirdo jis klausiant Giljemą. 

— Jį nuteis myriop, — šiaip ne taip išspaudė ir išbėgo iš užeigos, 
prisidengęs burną ranka. 

Žoano nuosprendis pribloškė visus. Niekas nedrįso pažvelgti 
vienas į kitą. 

— Kas įvyko tarp tavęs ir Žoano? — tyliai paklausė Giljemas Ma- 
ros, vienuoliui jau gerą valandą nesirodant. | 

Jis tebuvo vergas... Ką galėjo pakeisti paprastas vergas? Maros 
ausyse skambėjo Giljemo žodžiai. Jeigu ji jam papasakotų... Jie tu- 
rėjo laikytis kartu! Arnau reikėjo, kad visi už jį kovotų... taip pat ir 
Žoanas. 

— Nieko, - atsakė jam. — Juk žinai, kad mudu su juo niekad gerai 
nesutarėme. 

Mara išvengė Giljemo žvilgsnio. 

— Ar kada nors papasakosi? — spyrėsi Giljemas, 

Mara dar labiau nudelbė akis. 


ribunolo salė buvo jau pilna: ketvertas dominikonų ir rašti- 

ninkas sėdėjo už stalo, kareiviai sergėjo duris, o Arnau, toks 

pats murzinas kaip ir vakarykštę dieną, visų jų stebimas, 
stovėjo salės viduryje. 

Netrukus, spinduliuojantys prabanga ir didybe, įžengė Nikolau 
Eimerikas su Berengeru d'Eriliu. Kareiviai juos pasveikino, o kiti, 
tribunolo nariai, atsistojo ir palaukė, kol abu atsisės. 

— Teismas prasideda, - paskelbė Nikolau. - Primenu tau, - pri- 
dūrė kreipdamasis į Arnau, — kad esi davęs priesaiką. 

„Šis žmogus, — pakeliui į salę jam buvo sakęs vyskupas, - daugiau 
pasakys iš baimės sulaužyti priesaiką nei bijodamas kankinimų. 

— Pirmiausia perskaityk paskutinius kaltinamojo žodžius, — kal- 
bėjo toliau Nikolau, kreipdamasis į raštininką. 

„Jie tik turi savas pažiūras, įsitikinimus, kaip ir mes“, - užklu- 
po jį jo paties pareiškimas. Jis visą naktį mąstė apie savo ištartus 
žodžius, jo mintims vis sukantis apie Marą ir Aledisę. Nikolau ne- 
leido jam paaiškinti, ką turėjo galvoje, bet, kita vertus, ką jis galėjo 
jam pasakyti? Ką jis būtų pasakęs tiems eretikų medžiotojams apie 
savo santykius su Rachele ir jos šeima? Raštininkas skaitė toliau. 
Jis negalėjo skatinti jų iškvosti Rachelę; jos šeima ir taip jau daug 
prisikentėjo dėl Asdajaus mirties, o dar užsiundyti ant jos inkvi- 
ziciją... 

— Tu manai, kad krikščionių tikėjimas tėra pažiūros ar įsitikini- 
mai, kuriuos žmonės gali priimti laisva valia? —- paklausė Berengeras 
d'Erilis. - Argi paprastas mirtingasis gali ginčyti Dievo priesakus? 

Kodėl gi ne? Arnau žvelgė Nikolau į akis. Ar jūs nesate papras- 
ti mirtingieji? Jis bus sudegintas. Sudegintas, kaip buvo sudegintas 
Asdajus ir daugelis kitų. Jo kūnu nubėgo šiurpas. 

— Aš netinkamai išreiškiau savo mintis, — galiausiai atsakė. 

— Tada kaip tu jas išreikštum? - įsiterpė Nikolau. 

— Nežinau. Mano žinios menkesnės už jūsų. Galiu tik pasakyti, 
kad tikiu Dievą, esu doras krikščionis ir visada laikiausi Jo priesakų. 

— Laikeisi Dievo priesakų, sudegindamas savo tėvo kūną? - su- 
riko inkvizitorius stodamasis ir abiem rankomis trinktelėdamas į 
stalą. 


Rachelė, stengdamasi nekristi į akis, atėjo į brolio namus, kaip kad 
buvo su juo susitarusi. 

— Saatai, - tik taip pasisveikino, sustojusi tarpduryje. 

Giljemas pakilo nuo stalo, prie kurio kartu su juo sėdėjo Josefas. 

— Man labai gaila, Rachele. 

Moteris liūdnai vyptelėjo. Giljemas stovėjo už kelių žingsnių nuo 
jos, bet jai užteko vos pastebimai kilstelti rankas, kad jis prieitų prie 
jos ir apkabintų. Giljemas priglaudė ją prie savęs, norėdamas paguos- 
ti, bet balsas jo neklausė. „Netramdyk savo ašarų, Rachele, — galvo- 
jo, - tegu jos pamažu užgesina tavo akyse vis dar degančią ugnį“ 

Po kelių akimirkų Rachelė atsitraukė nuo Giljemo ir nusišluostė 
ašaras. 

— Grįžai dėl Arnau, tiesa? — paklausė atsitokėjusi. - Turi jam pa- 
gelbėti, - pridūrė Giljemui linktelėjus. - Mes menkai kuo galime 
jam padėti dar labiau neapsunkindami jo padėties. 

— Kaip sakiau tavo broliui, man reikia rekomendacinio rašto, kad 
būčiau priimtas dvare. 

Rachelė klausiamai pažvelgė į brolį, tebesėdintį prie stalo. 

— Mes jį gausime, — patikino jis. - Princas Jonas su savo dva- 
riškiais, karališkojo dvaro svita ir aukštais karalystės vyrais renkasi 
Barselonoje aptarti Sardinijos klausimo. Tai kuo puikiausia proga. 

— Ką tu ketini daryti, Saatai? — paklausė Rachelė. 

— Dar nežinau. Tu man rašei, — pridūrė jis, kreipdamasis į Jose- 
fą, — kad karalius iš inkvizitoriaus sulaukė ne vieno akibrokšto. - Jo- 
sefas patvirtino. — O kaip jo sūnus? 

— Kur kas daugiau, - atsakė Josefas. —- Princas - meno ir kultūros 
globėjas. Jis mėgsta muziką ir poeziją, o jo dvare Žironoje dažnai 
renkasi rašytojai ir filosofai. Nė vienas jų nepritaria Eimeriko išpuo- 
liui prieš Ramoną Ljulį. Katalonų mąstytojai kreivai žiūri į inkvizi- 
ciją; amžiaus pradžioje ji pasmerkė ir paskelbė eretiškais keturiolika 
daktaro Arnau de Vilanovos veikalų; pats Eimerikas eretišku paskel- 
bė Nikolaso de Kalabrijos veikalą, o dabar jie persekioja dar vieną 
iš didžiųjų mąstytojų - Ramoną Ljulį. Tarsi nepripažintų nieko, kas 
kataloniška. Mažai kas drįsta rašyti, baimindamiesi, kad Eimerikas 
savaip neišaiškintų jų žodžių; Nikolasas de Kalabrija buvo sudegin- 
tas ant laužo. Kita vertus, jei kas ir galėtų pasipriešinti inkvizitoriaus 
ketinimams paimti savo žinion katalonų žydus, tai princas. Nepa- 
miršk, kad princas gyvena iš mokesčių, kuriuos jam mokame. Jis 
išklausys tave, - patikino Josefas, - bet per daug nesitikėk: vargu ar 
jis mes tiesioginį iššūkį inkvizicijai. 

Giljemas širdyje jam pritarė. 


Sudegindamas... kūną? 

Nikolau Eimerikas tebestovėjo, pasirėmęs rankomis į stalą, ir 

— Tavo tėvas, — iškošė pro dantis, - buvo įsikūnijęs velnias, su- 
kurstęs maištą. Todėl jis buvo nubaustas myriop ir todėl tu jį sude- 
ginai, kad jis mirtų kaip nelabasis. 

Baigdamas Nikolau bakstelėjo į Arnau. 

Iš kur jis žinojo? Tai žinojo vienintelis žmogus... Raštininkas 
skrebino plunksna. Negali būti. Ne Žoanas... Arnau pajuto, kad jam 
linksta kojos. 

— Tu giniesi sudeginęs savo tėvo lavoną? — paklausė Berengeras 
d Erilis. 

Žoanas negalėjo jo išduoti! 

— Giniesi? — pakartojo Nikolau keldamas balsą. 

Tribunolo narių veidai išsklido, ir Arnau sutramdė kylantį 
šleikštulį. 

— Mes badavome! — sušuko jis. - Ar jūs kada nors patyrėte, kas 
yra badas? - Pamėlynavęs tėvo veidas su styrančiu liežuviu liejosi 
su žvelgiančiųjų į jį veidais. Žoanai? Kodėl tu nebeateini? - Mes ba- 
davome! - sušuko. Arnau vėl išgirdo tėvo žodžius: „Tavim dėtas, aš 
nepaklusčiau“ — Ar jūs kada nors patyrėte, kas yra badas? 

Arnau puolė ant Nikolau, kuris, išdidžiai stovėdamas, toliau 
kvočiamai žvelgė į jį, bet kareiviai spėjo jį sugriebti ir vėl atitempė į 
salės vidurį. | 

— Sudeginai savo tėvą kaip nelabąjį? - vėl paklausė Nikolau, 
šaukdamas visa gerkle. 

— Mano tėvas nebuvo joks nelabasis! - atrėžė jam Arnau irgi 
šaukdamas, grumdamasis su jį laikančiais kareiviais. 

— Bet tu sudeginai jo kūną. 

„Kodėl, Žoanai? Tu buvai mano brolis, o Bernatas... Bernatas vi- 
sada mylėjo tave kaip sūnų“ Arnau nunarino galvą ir susmuko ka- 
reivių rankose. Kodėl?.. 

— Tau taip liepė tavo motina? 

Arnau pajėgė tik kilstelėti galvą. 

— Tavo motina — ragana, perduodanti nelemtą ligą, - pridūrė 
vyskupas. 

Ką jie kalbėjo? 

— Tavo tėvas nužudė berniuką, kad išlaisvintų tave. Ar prisipa- 
žįsti? — suriko Nikolau. 

— Ką?.. —- pratarė Arnau. 

— Tu, — Nikolau bedė į jį pirštu, - taip pat nužudei krikščionių 
berniuką. Ką ketinai su juo daryti? 

— Tau paliepė tėvai? — paklausė vyskupas. 

— Tau reikėjo jo širdies? — paklausė Nikolau. 

— Kiek dar berniukų tu nužudei? 

— Kokius ryšius palaikai su eretikais? 

Inkvizitorius su vyskupu apipylė jį klausimais. Tavo tėvas, tavo 
motina, berniukai, žmogžudystės, širdys, eretikai, žydai... Žoanas! 
Arnau vėl nusvarino galvą. Jis drebėjo. 

— Ar prisipažįsti? —- baigė Nikolau. 

Arnau nesujudėjo. Tribunolo nariai lūkuriavo. Tuo metu Arnau 
tebekybojo susmukęs kareivių rankose. Galop Nikolau davė jiems 
ženklą palikti salę. Arnau juto, kaip jie jį tempia. 

- Palaukit! — įsakė inkvizitorius, kareiviams jau ketinant atida- 
ryti duris. Šie pasisuko į jį. - Arnau Estanjoli! - suriko. - Arnau Es- 
tanjoli! — suriko dar kartą. 

Arnau lėtai pakėlė galvą ir pažvelgė į Nikolau. 

— Galite išvesti jį, - paliepė inkvizitorius kareiviams, pamatęs, 
kad Arnau pažvelgė į jį. - Užrašykite, raštininke, - išgirdo Arnau, 
vedamas pro duris, Nikolau žodžius. - Kaltinamasis neišsigynė nė 
vieno tribunolo pareikšto kaltinimo ir išsisuko nuo prisipažinimo 
apsimesdamas, kad apalpo, tačiau apgaulė buvo atskleista, kai in- 
kvizicijos teismo posėdžiui pasibaigus, prieš palikdamas salę, jis vėl 
pakluso minėtojo tribunolo reikalavimui. 

Plunksnos skrebėjimas persekiojo Arnau iki pat kalėjimo. 


Giljemas liepė vergams pasirūpinti persikraustymu į pirklių namus, 
esančius visai šalia Estanjero užeigos. Šios šeimininkas su apmaudu 
sutiko žinią; maurui teko palikti Marą, bet jis nenorėjo, kad Dženi- 
sas Puigas jį atpažintų. Kad ir kaip šeimininkas nėrėsi iš kailio, kad 
turtingas pirklys nepaliktų jo užeigos, abu vergai tik purtė galvas. 
„Kam man reikia nemokančių didikų?“ — iškošė jis pro dantis, su- 
skaičiavęs Giljemo vergų įteiktus pinigus. 

Iš žydų kvartalo Giljemas patraukė tiesiai į pirklių namus; nė vie- 
nas iš ten apsistojusių pirklių, atvykusių į miestą, nežinojo apie jo 
ankstesnius ryšius su Arnau. 

— Turiu įsteigęs kontorą Pizoje, — atsakė jis vienam juo susido- 
mėjusiam Sicilijos pirkliui, prisėdusiam valgyti prie jo stalo. 

— Kokie vėjai atpūtė tave į Barseloną? — paklausė sicilietis. 

„Rūpesčių turintis draugas“, - jau norėjo jam atsakyti Giljemas. 
Sicilietis buvo žemas, plikas, neįprastai ryškių veido bruožų vyriškis; 
pasisakė esantis Jakopas Lerkardas. Giljemas buvo išsamiai pasikal- 
bėjęs su Josefu, bet visada ne pro šalį išklausyti ir kitą nuomonę. 

— Prieš kiek metų palaikiau glaudžius ryšius su Katalonija ir vyk- 
damas į Valensiją nusprendžiau kiek ištirti rinką. 

— Vargu ar yra ką tirti, — tarė jam sicilietis, vis kilnodamas prie 
burnos šaukštą. 

Giljemas laukė tęsinio, bet Jakopas tebebuvo įnikęs į mėsos troš- 
kinį. Tas pirklys nebūtų taip kalbėjęs su žmogumi, neišmanančiu šio 
amato taip pat gerai kaip jis pats. 

— Jau įsitikinau, kad nuo to meto, kai paskutinįsyk čia buvau, pa- 
dėtis gerokai pasikeitė. Turguose sumažėjo valstiečių; jų prekyvietės 
tuščios. Pamenu, anksčiau, prieš kiek metų, turgaus prižiūrėtojams 
tekdavo tramdyti valstiečius ir pirklius. 

Valstiečiai nieko nebeišaugina ir nebevažiuoja prekiauti į turgų. Epi- 
demijos išguldė gyventojus, žemė neduoda vaisių ir patys senjorai 
meta ją, palikdami dirvonuoti. 

— Žmonės keliasi ten, kur keliauji tu: į Valensijos žemes. 

— Aš aplankiau kelis senus bičiulius. — Sicilietis vėl žvilgtelėjo į 
jį per šaukštą. - Baimindamiesi prarasti pinigus, jie nebesiima pre- 
kybos sandorių; tik perka miesto skolas. Jie tapo rentininkais. Kaip 
jie man sakė, prieš devynerius metus miesto skola siekė apie šimtą 
šešiasdešimt devynis tūkstančius svarų; dabar jau galbūt siekia du 
šimtus tūkstančių ir vis auga. Municipija daugiau nebegali įsiparei- 
goti mokėti rentų kaip skolų grąžinimo laido; ją ištiks bankrotas. 

Kelias akimirkas Giljemas leido sau pamąstyti apie amžiną ginčą 
dėl palūkanų, kurias buvo draudžiama imti krikščionims. Sunykus 
prekybai ir kartu sumažėjus pelnui iš užsakytinių sandorių, vėl buvo 
sugebėta pasityčioti iš šio teisinio draudimo įvedant rentinius kre- 
ditus: turtingieji skolindavo pinigus municipijai, o ši įsipareigodavo 
jiems mokėti kasmetinę rentą, į kurią, be abejo, įeidavo ir uždraus- 
tosios palūkanos. Tais atvejais, kai buvo norima grąžinti pasiskolin- 
tuosius pinigus, reikėdavo grąžinti trečdaliu didesnę sumą. Tačiau 
perkant municipijos skolas nereikėdavo rizikuoti, kaip kad prekybi- 
nėse kelionėse... kol Barselona turėjo iš ko mokėti. 

— Bet kol neprasidėjo griūtis, — tarė sicilietis, grąžindamas Gilje- 
mą į tikrovę, — padėtis kunigaikštystėje itin palanki pasipelnyti... 

— Parduodant, - pertraukė jį mauras. 

— Pirmiausia parduodant, - Giljemas matė, kad sicilietis juo pa- 
sitiki, — bet taip pat galima ir pirkti, jei tik mokama tinkamais pini- 

gais. Aukso florino ir sidabro kroato santykis kunigaikštystėje visiš- 
kai iš piršto laužtas ir labai nutolęs nuo jų santykio užsienio rinkose. 
Sidabras iš Katalonijos gabenamas didžiuliais kiekiais, o karalius ir 
toliau spiriasi palaikyti aukso florino vertę, priešindamasis rinkos 
dėsniams. Tai jam labai brangiai atsieis. 

— Kaip manai, kodėl jis taip elgiasi? - susidomėjęs paklausė Gil- 
jemas. — Karalius Petras III visada buvo išmintingas žmogus... 

— Grynai politiniais sumetimais, - pertraukė jį Jakopas. - Flori- 
nas — karališkoji moneta; kaldinama Monpeljė kalykloje ir priklau- 
santi tiesiogiai nuo jo paties. O kroatas, priešingai, karaliaus leidimu 
kaldinamas miestuose, kaip antai Barselonoje ir Valensijoje. Monar- 
chas nori išlaikyti savo monetos vertę, nors ir daro klaidą. Šiaip ar 
taip, mums tokia jo klaida pati parankiausia iš visų, kokias jis galėtų 
padaryti. Karaliaus nustatyta aukso vertė sidabro atžvilgiu trylika 
kartų didesnė nei tikroji jo vertė kitose rinkose! 

— O kaip karališkasis iždas? 

Kaip tik tai Giljemas ir norėjo išgirsti. 

— Trylika kartų menkesnis nei skelbiama, - nusijuokė sicilie- 
tis. — Karalius tebekariauja su Kastilija, nors, regis, karas artėja 
prie pabaigos. Petras Žiaurusis vaidijasi su didikais, kurie palaiko 
Trastamaros pusę. Petrui Ceremoningajam ištikimi liko tik miestai 
ir, regis, žydai. Karas su Kastilija sužlugdė karalių. Prieš ketverius 
metus Monsono kortesai jam suteikė dviejų šimtų septyniasde- 
šimties tūkstančių svarų paramą už naujas privilegijas didikams ir 
miestams. Karalius leidžia tuos pinigus karui, bet neteko privilegijų, 
kuriomis galėtų naudotis ateityje, o dar tas naujas sukilimas Korsi- 
koje... Jei turi kokių interesų karaliaus dvare, pamiršk juos. 

Giljemas nebesiklausė siciliečio, tik linkčiojo galvą ir šypsojosi, 
kai manė esant tai reikalinga. Karaliaus padėtis buvo beviltiška, o 
Arnau buvo vienas didžiausių jo kreditorių. Giljemui paliekant Bar- 
seloną, Arnau suteiktos paskolos karaliaus dvarui viršijo dešimtį 
tūkstančių svarų, o kiek karaliaus skolos buvo išaugusios dabar? 
Tikriausiai jis neišmokėjo net pigių paskolų palūkanų. „Jį nuteis 
myriop“, — vėl prisiminė Giljemas Žoano nuosprendį. „Nikolau pa- 
sinaudos Arnau byla savo valdžiai įtvirtinti, - buvo sakęs jam Jo- 
sefas, —- karalius nemoka popiežiui rentos, o Eimerikas šiam paža- 

dėjo dalį Arnau turto“ Ar karalius Petras III buvo pasiruošęs tapti 
popiežiaus skolininku, nors šis ką tik sukurstė sukilimą Korsikoje, 
pamindamas Aragono sosto teisę? Bet kaip pasiekti, kad karalius 
pasipriešintų inkvizicijai? 


— Jūsų pasiūlymas mus domina. 

Princo balsas paskendo Tinelio menės platybėse. Jam tebuvo še- 
šiolika metų, bet jis ką tik tėvo vardu pirmininkavo tarybai, turin- 
čiai aptarti sardinų sukilimo klausimą. Giljemas vogčia stebėjo soste 
sėdintį karaliaus įpėdinį tarp dviejų patarėjų - Chuano Fernandeso 
de Eredijos ir Fransesko de Pereljoso, stovinčių jam iš šonų. Buvo 
kalbama, kad jis ligotas, tačiau tam vaikinukui prieš dvejus metus 
teko nuteisti žmogų, globojusį jį nuo pat gimimo, Bernatą de Kabre- 
rą, paskelbti ir įvykdyti jam mirties nuosprendį. Įsakęs nukirsdinti 
jį Saragosos turgaus aikštėje, princas turėjo nusiųsti vikonto galvą 
savo tėvui karaliui Petrui III. 

Giljeimui pavyko susitikti su Fransesku de Pereljosu tos pačios 
dienos popietę. Patarėjas atidžiai jį išklausė; tada paliepė palaukti 
už nedidukių durų. Kai, ilgai laukęs, Giljemas pagaliau buvo įleis- 
tas į vidų, atsidūrė tokioje įspūdingoje menėje, į kokią dar niekada 
nebuvo įkėlęs kojos: tai buvo erdvi daugiau nei trisdešimties metrų 
pločio ir šešių didžiulių, beveik lubas siekiančių arkų gaubiama salė 
plikomis sienomis ir apšviesta deglų. Princas su patarėjais jo laukė 
menės gilumoje. 

Iki sosto dar likus keletui žingsnių, Giljemas priklaupė. 

— Tačiau atminkite, — toliau kalbėjo princas, - kad mes negalime 
stoti prieš inkviziciją. 

Giljemas luktelėjo, kol Franseskas de Pereljosas, metęs jam są- 
mokslininko žvilgsnį, davė ženklą prabilti. 

— Jums neteks to daryti, valdove. 

— Tebūnie, - paskelbė princas, o tada pakilo ir lydimas Chuano 
Fernandeso de Eredijos paliko menę. 

— Stokitės, - paliepė Franseskas de Pereljosas Giljemui. - Kada? 

— Jei pavyks, rytoj. Jei ne, poryt. 

— Pranešiu vietininkui. 

Giljemas išėjo iš didžiųjų rūmų jau pradėjus temti. Pažvelgė į vaiskų 
Viduržemio pajūrio dangų ir giliai įkvėpė. Jam dar reikėjo daug ką 
nuveikti. 

Tos pačios dienos popietę, dar nebaigęs kalbėtis su siciliečiu Ja- 
kopu, jis gavo Josefo žinią: „Patarėjas Franseskas de Pereljosas pri- 
ims tave didžiuosiuose rūmuose dar šią popietę, pasibaigus tarybos 
susirinkimui.“ Jis numanė, kaip sudominti princą; tai buvo papras- 
ta: tereikėjo dovanoti sostui nemenkas paskolas, kurių sumos buvo 
įrašytos Arnau apskaitos knygose, kad karaliaus skolos neatsidurtų 
popiežiaus rankose. Bet kaip išlaisvinti Arnau taip, kad Žironos ku- 
nigaikščiui nereikėtų stoti prieš inkviziciją? 

Prieš eidamas į rūmus Giljemas išėjo pasivaikščioti. Kojos pačios 
nuvedė jį prie Arnau keitimo kontoros. Ji buvo užrakinta; apskaitos 
knygas, kad nebūtų klastojami pardavimo įrašai, tikriausiai buvo 
pasiėmęs Nikolau Eimerikas, o Arnau pagalbininkų jau nebebuvo. 
Jis pažvelgė į pastolių apsuptą Švč. Mergelės Marijos bažnyčią. Kaip 
žmogus, atidavęs tai bažnyčiai visą savo gyvenimą, galėjo atsidurti...? 
Paskui jis nužingsniavo toliau, Jūros konsulato link ir į paplūdimį. 

— Kaip laikosi tavo šeimininkas? — išgirdo už nugaros. 

Giljemas atsisuko ir pamatė bastaišą su milžinišku maišu ant ku- 
pros. Arnau prieš keletą metų buvo paskolinęs jam pinigų, ir šis grą- 
žino skolą iki paskutinio skatiko. Giljemas gūžtelėjo pečiais ir liūdnai 
vyptelėjo. Už pirmojo bastaišo besirikiuojanti laivą iškrovusių bas- 
taišų eilė akimirksniu apjuosė maurą. „Kas nutiko Arnau? - išgirdo 
jis. — Kaip jį gali kaltinti erezija?“ Šiam jis irgi buvo skolinęs pinigų... 
gal vienos iš dukterų kraičiui? Kiek jų kreipėsi į Arnau pagalbos? „Jei 
jį pamatysi, — tarė kitas, - pasakyk, kad prie Mergelės Marijos kojų 
jam visada dega žvakė. Mes rūpinamės, kad ji niekada neužgestų“ 
Giljemas teisinosi nieko nežinantis, bet bastaišai jo nepaleido: vi- 
saip išplūdo inkviziciją, o paskui nuėjo savo keliu. Regėdamas prieš 
akis įsiaudrinusius bastaišus, Giljemas ryžtingai nužingsniavo į di- 
džiuosius rūmus. 

O dabar, už nugaros naktyje dūluojant Švč. Mergelės Marijos 
bažnyčios siluetui, vėl atsidūrė priešais Arnau keitimo kontorą. Jam 

reikėjo pakvitavimo, kadaise išrašyto žydo Abraamo Levio ir jo 
paties paslėpto tarp sienos akmenų. Durys buvo užsklęstos, bet 
vienas pirmojo aukšto langas niekada gerai neužsidarydavo. Gil- 
jemas įsižiūrėjo į tamsą; regis, aplinkui nieko nebuvo. Arnau taip 
ir nesužinojo apie tą dokumentą. Giljemas su Asdajumi tąsyk nu- 
sprendė užmaskuoti už parduotus vergus gautą pelną kaip įnašą, 
patikėtą Arnau kontorai per Barseloną keliaujančio žydo Abraamo 
Levio. Arnau nebūtų pripažinęs tų pinigų. Langas spragtelėjo su- 
drumsdamas nakties tylą, ir Giljemas sustingo. Jis tebuvo mauras, 
kitatikis, naktį besibraunantis į inkvizicijos teisiamo keitėjo na- 
mus. Jei būtų buvęs užkluptas, jo krikštas būtų menkai tepadėjęs. 
Tačiau naktiniai garsai liudijo, kad pasauliui jis per daug nerūpi: 
jūra, bažnyčios pastolių girgždesys, verkiantys vaikai, ant žmonų 
šaukiantys vyrai... 

Atidarė langą ir įsmuko pro jį. Už tariamojo Abraamo Levio 
įnašo pinigus Arnau sudarinėjo naujus sandorius ir gaudavo ne- 
mažą pelną, bet kas kartą užrašydavo ketvirtąją jo dalį įnašo sa- 
vininkui. Giljemas luktelėjo, kol akys apsipras su tamsa, kol ėmė 
ryškėti mėnulis. Prieš išvažiuodamas iš Barselonos Abraamas Le- 
vis, lydimas Giljemo, nuėjo pas raštininką ir pasirašė pakvitavimą 
ką tik įnešto indėlio sumai; taigi tie pinigai priklausė Arnau, bet 
keitėjo knygose buvo įrašyti žydo vardu ir sulig kiekvienais metais 
vis kaupėsi. 

Giljemas atsiklaupė prie sienos. Po antruoju akmeniu nuo kam- 
po. Ėmė jį judinti. Jis taip ir nerado progos prisipažinti Arnau apie 
tą pirmąjį sandorį, įvykdytą jo vardu, bet jam pačiam nežinant, ir 
Abraamo Levio įnašas vis augo ir augo. Akmuo nepasidavė. „Ne- 
sirūpink, — prisiminė, kaip kartą pasakė Asdajus, kai Arnau šio 
akivaizdoje užsiminė apie žydą, - gavau jo nurodymus, kad nieko 
nekeistum. Nesirūpink“, - pakartojo jis. Arnau atsisukus į Asdajų, 
šis pažvelgė į Giljemą, ir maurui beliko tik gūžtelėti pečiais ir at- 
sidusti. Akmuo pamažu pasidavė. Ne. Arnau tikrai nebūtų sutikęs 
pradėti verslo iš pinigų, gautų pardavus vergus. Akmuo galutinai 
pasidavė, ir po juo Giljemas užčiuopė pergamentą, rūpestingai įvy- 
niotą į audeklo skiautę. Nesiteikė jo perskaityti; žinojo, kas jame. 

Vėl įspraudė akmenį į plyšį ir luktelėjo atsistojęs prie lango. Neiš- 
girdo jokių neįprastų garsų, taigi išsmuko iš Arnau kontoros ir vėl 
ją uždaręs nuėjo. 


nkvizicijos kareiviai turėjo įžengti į kalėjimą jo išsivesti; du 

suėmė už pažastų ir nusitempė Arnau, klupinėjantį ir griuvi- 

nėjantį ant žemės. Jo kulkšnys daužėsi į laiptus, vedančius į 
pirmąjį aukštą, o paskui Arnau leidosi nuvelkamas rūmų korido- 
riais. Jis buvo nemiegojęs. Net nepastebėjo vienuolių ir dvasininkų, 
žiūrinčių, kaip jis tempiamas pas Nikolau. Kaip Žoanas galėjo jį 
išduoti? 

Vėl nuvestas atgal į požemius, jis verkė, šaukė ir įnirtingai daužė 
sieną. Kodėl, Žoanai? Ir jei Žoanas jį įskundė, kaip su tuo buvo susi- 
jusi Aledisė? O ta suimtoji moteris? Aledisė turėjo už ką jo nekęsti; 
jis ją paliko, o paskui paspruko nuo jos. Ar ji buvo susimokiusi su 
Žoanu? Ar šis tikrai susirado Marą? Jei taip, tai kodėl ji neatėjo pas 
jį? Negi buvo taip sunku papirkti paprastą kalėjimo prižiūrėtoją? 

Franseska girdėjo, kaip jis rauda ir šaukia. Išgirdus sūnaus riks- 
mus, jos kūnas dar labiau susitraukė. Jai norėjosi pažvelgti į jį, ką 
nors pasakyti, kad ir pameluoti, bet paguosti. „Tu neištversi“, - buvo 
įspėjusi ją Aledisė. O ji pati? Ar dar ilgai visa tai atlaikys? Arnau 
toliau skundėsi visam pasauliui, ir Franseska prisišliejo prie šaltų 
sienos akmenų. 

Salės durys atsivėrė, ir Arnau buvo įstumtas į ją. Tribunolo salė 
buvo jau pilna. Kareiviai nutempė Arnau į jos vidurį ir paleido; 
Arnau griuvo ant kelių praskėstomis kojomis ir nusvirusia galva. 

Girdėjo, kaip Nikolau nutraukia tylą, bet nesuprato jo žodžių. Argi 
buvo svarbu, ką pasakys tas vienuolis, kai jį jau pasmerkė jo paties 
brolis? Jam nieko nebeliko. Jis nieko nebeturėjo. 

„Neapsigauk, - atrėžė jam prižiūrėtojas, kai jis mėgino jį papirk- 
ti, siūlydamas nemenką sumą, - tie pinigai jau ne tavo žinioje“ Pi- 
nigai! Dėl pinigų karalius už jo ištekino Eleonorą; pinigų troškulys 
skatino veikti jo žmoną, jo suėmimo kaltininkę. Nejaugi jų godulys 
pastūmėjo ir Žoaną?.. 

— Atveskit motiną! 

Toks įsakymas negalėjo neatgaivinti apmirusių Arnau pojūčių. 


Mara su Aledise ir — kiek atokiau nuo jų — Žoanas stovėjo Novos 
aikštėje priešais vyskupo rūmus. „Šią popietę princas Jonas su savo 
dvariškiais priims mano šeimininką“, — tik tiek tepasakė jiems vie- 
nas iš Giljemo vergų vakarykštę dieną. Tos dienos rytą auštant tas 
pats vergas vėl prisistatė ir pranešė, kad jo šeimininkas norintis, jog 
jie lauktų Novos aikštėje. 

Ir jie laukė ten, spėliodami, kodėl Giljemas atsiuntė jiems to- 
kią žinią. 


Arnau girdėjo, kaip jam už nugaros atsiveria durys ir vėl pro jas 
įžengę kareiviai nužygiuoja iki ten, kur klūpojo jis. Paskui jie vėl sto- 
jo į savo vietas prie durų. 

Jis pajuto, kad ji šalia. Matė jos basas, raukšlėtas, purvinas ir 
žaizdotas, kruvinas kojas. Nikolau su vyskupu nusišypsojo, pastebė- 
ję, kad Arnau stebeilijasi į savo motinos kojas. Jis pasuko į ją galvą. 
Senutė už jį klūpantį nebuvo aukštesnė nė per sprindį; buvo visa su- 
sitraukusi. Kalėjime praleistos dienos Franseskai nepraėjo be pėdsa- 
ko; jos reti žili plaukai styrojo, o profilis, jai įsmeigus akis į tribunolą, 
tebuvo nuo sausų kaulų nukarusi oda. Arnau nepavyko įžiūrėti jos 
akies, prasmegusios mėlynuojančioje akiduobėje. 

— Franseska Esteve, - tarė Nikolau, - ar prisieki keturiomis 
evangelijomis? 

Rūstus ir tvirtas senutės balsas nustebino visus salėje. 

— Prisiekiu, —- atsakė, — bet jūs klystate: aš vardu Franseska, bet 
ne Estevė, o Ribes. Franseska Ribes, - pridūrė keldama balsą. 

— Ar mes turime priminti tau priesaiką? - įsiterpė vyskupas. 

— Ne. Dėl duotos priesaikos aš ir sakau tiesą. Aš vardu Franseska 
Ribes. 

— Argi tu nesi Perės ir Franseskos Estevės duktė? — paklausė Ni- 
kolau. 

— Niekada nepažinojau savo tėvų. 

— Argi tu Navarkleso valdose nebuvai ištekėjusi už Bernato Es- 
tanjolio? 

Arnau atsitiesė. Bernato Estanjolio? 

— Ne. Niekada nesu buvusi tose žemėse ir niekada nebuvau iš- 
tekėjusi. | 

— Argi tu nepagimdei sūnaus, vardu Arnau Estanjolis? 

— Ne. Nepažįstu jokio Arnau Estanjolio. 

Arnau pasisuko į Franseską. 

Nikolau Eimerikas su Berengeru d'Eriliu ėmė kuždėtis tarpusa- 
vyje. Tada inkvizitorius kreipėsi į raštininką. 

— Paklausyk, - paliepė jis Franseskai. 

— Navarkleso valdytojo Žaumės de Beljeros liudijimas, — pradėjo 
skaityti raštininkas. 

Arnau, išgirdęs Beljeros vardą, prisimerkė. Tėvas jam buvo apie 
jį pasakojęs. Jis susidomėjęs išklausė tos tariamos savo gyvenimo 
istorijos, kurią jo tėvas buvo nusinešęs į kapą. Jo motina buvo iš- 
kviesta į pilį žindyti naujagimio Ljorenso de Beljeros sūnaus. Ra- 
gana? Iš raštininko lūpų jis išgirdo Žaumės de Beljeros versiją apie 
savo motinos pabėgimą, šiam, dar naujagimiui, patyrus pirmuosius 
velnio ligos priepuolius. 

— Paskui, - skaitė toliau raštininkas, - Arnau Estanjolio tėvas 
Bernatas, per sargybinių aplaidumą nužudęs nekaltą berniuką, išva- 
davo savo sūnų, ir jiedu, palikę savo žemes, pabėgo į Barseloną. Gra- 
fystės mieste jie buvo priglausti pirklio Grau Puigo šeimos. Skundo 
pateikėjas gali paliudyti, kad ragana ėmė verstis paleistuvės amatu. 
Arnau Estanjolis —- raganos ir žudiko sūnus, - baigė jis. 

— Ką dabar pasakysi? — paklausė Nikolau Franseskos. 

— Kad jūs supainiojote paleistuves, — šaltakraujiškai atsakė senutė. 

— Tu, — užriko vyskupas, rodydamas į ją, - paleistuve! Drįsti abe- 
joti inkvizicijos įžvalgumu? 

— Aš čia stojau ne kaip paleistuvė, —- vėl atsakė Franseska, — ir 
ne tam, kad būčiau už tai teisiama. Šventasis Augustinas rašė, kad 
paleistuves teis Dievas. 

Vyskupas išraudo. 

— Kaip tu drįsti minėti šventąjį Augustiną? Kaip?.. 

Berengeras Erilis vis šaukė, bet Arnau jo jau nebesiklausė. Šven- 
tasis Augustinas rašė, kad paleistuves teis Dievas. Šventasis Augus- 
tinas sakė... Prieš daugelį metų... jis jau girdėjo tuos pačius žodžius 
vienoje Figeraso užeigoje iš vienos paleistuvės lūpų... Argi ji nebuvo 
vardu Franseska?.. Ar taip galėjo būti? 

Arnau atsigręžė į Franseską; buvo matęs ją du kartus gyvenime, 
ir abu tie susitikimai buvo lemtingi. Visi tribunolo nariai matė, kaip 
jis Žiūri į moterį. 

— Pažvelk į savo sūnų! - sušuko Eimerikas. — Tu giniesi esanti jo 
motina? 

Arnau su Franseska girdėjo, kaip jo riksmai aidi tarp salės sie- 
nų; jis klūpojo susmukęs, atsukęs veidą į senutę, o ji žiūrėjo priešais 
save, tiesiai į inkvizitorių. 

— Pažvelk į jį! - vėl užriko Nikolau, rodydamas į Arnau. 

Nuo neapykantos, sklindančios iš to grūmojančio piršto, Fran- 
seskos kūną nupurtė lengvas drebulys. Tik Arnau šalia jos pastebė- 
jo, kad oda, karanti nuo jos kaklo, beveik nepastebimai įsitempia. 
Franseska neatitraukė nuo inkvizitoriaus akių. 

— Tu prisipažinsi, - patikino ją Nikolau, košdamas žodžius pro 
dantis, — tikrai prisipažinsi. 


— Via fora! 

Šūksnis sudrumstė Novos aikštės ramybę. Aikšte bėgo berniu- 
kas, vis kviesdamas visus imtis ginklų. Via fora! Via fora! Aledisė su 
Mara susižvalgė, o paskui dirstelėjo į Žoaną. 

— Bet neskamba varpai, - atsakė šis, gūžteldamas pečiais. 

Švč. Mergelės Marijos bažnyčioje varpų nebuvo. 

Tačiau Via fora nuskardėjo per grafystės miestą, ir žmonės ste- 
bėdamiesi rinkosi Blato aikštėje, tikėdamiesi pamatyti virš šios vi- 

durį žyminčio akmens šventojo Jurgio vėliavą. Tačiau vietoj jos jie 
pamatė du arbaletais ginkluotus bastaišus, žingsniuojančius per 
aikštę bažnyčios link. 

Tuo metu Švč. Mergelės Marijos aikštėje po baldakimu ant 
bastaišų pečių, kol aplinkui susiburs žmonės, laukė Jūros Mergelė. 
Priešais ją po savo vėliava stovėjo bastaišų cecho seniūnai, pasi- 
tinkantys Jūros gatve besileidžiančią minią, vienam iš jų ant kaklo 
kabojo šventosios urnos raktas. Žmonių, besibūriuojančių aplink 
Švenčiausiąją Mergelę, vis daugėjo. Nuošaliau, prie Arnau konto- 
ros durų, gaudydamas kiekvieną jų Žodį, visa tai įdėmiai stebėjo 
Giljemas. į 

— Inkvizicija pagrobė miesto pilietį, Barselonos jūros konsulą, — 
dėstė cechų seniūnai. 

— Bet inkvizicija... — kažkas pratarė. 

— Inkvizicija nėra pavaldi nei mūsų miestui, - atsakė vienas iš 
seniūnų, — nei karaliui. Ji nepaklūsta nei Šimtanarės tarybos, nei 
vietininko, nei bailės įsakymams. Jos narių neskiria nė vienas iš jų; 
tai daro popiežius, svetimšalis, kuriam tereikia mūsų miestiečių pi- 
nigų. Kaip galima kaltinti erezija žmogų, visą gyvenimą paskyrusį 
Jūros Mergelei? 

- Jiems tereikia mūsų konsulo pinigų! - sušuko vienas iš susirin- 
kusiųjų. 

— Jie meluoja norėdami pasiglemžti mūsų pinigus! 

— Jie nekenčia katalonų liaudies, - pareiškė dar vienas seniūnas. 

Tokios kalbos netrukus pasklido visoje minioje. Jūros gatvėje 
ėmė aidėti riksmai. 

Giljemas matė, kaip cecho seniūnai viską dėsto kitiems miesto 
cechams. Kas nesibaimino dėl savo pinigų? Nors inkvizicija taip pat 
kėlė baimę. Pats absurdiškiausias skundas... 

— Mes turim apginti savo privilegijas, - pasigirdo vieno bastaišų 
pašnekovo žodžiai. 

Žmonės pamažu įsiaudrino. Virš jų galvų iškilo kalavijai, durklai 
ir arbaletai, susiūbuojantys sulig šūksniu Via fora! 

Triukšmas tapo kurtinantis. Giljemas matė, kaip atvykę keli 
miesto tarėjai čia pat patraukia prie būrio žmonių, diskutuojančių 
priešais Švenčiausiosios Mergelės statulą. 

— O kaip karaliaus kareiviai? - nugirdo jis klausiant vieną iš 
tarėjų. 

Seniūnas žodis į žodį pakartojo Giljemo jam anksčiau pasakytus 
žodžius: 

— Eisime į Blato aikštę ir sužinosime, ką pasakys vietininkas. 

Giljemas mintimis nutolo nuo jų. Akimirką įsmeigė akis į ne- 
didukę akmeninę statulą ant bastaišų pečių. „Padėk jam“, — tyliai 
meldė. 

Eisena pajudėjo. „Į Blato aikštę!“ - šaukė žmonės. 

Giljemas įsiliejo į minią, kylančią Jūros gatve link aikštės, kur 
stovėjo vietininko rūmai. Mažai kas žinojo, kad barseloniečių osto 
tikslas — sužinoti, į kieno pusę stos vietininkas, taigi, kol aplink ai- 
dint šūksniams Švenčiausioji Mergelė buvo nunešta ten, kur turėjo 
plevėsuoti šventojo Jurgio ir miesto vėliava, ostas be vargo pasiekė 
pačius rūmus. 

Prie Švenčiausiosios Mergelės ir bastaišų vėliavos susibūrę se- 
niūnai ir tarėjai iš aikštės vidurio pažvelgė į rūmus. Žmonės pradėjo 
suprasti, ko čia atėjo. Stojo tyla, ir visi pasisuko į rūmus. Giljemas 
pajuto įtampą. Ar princas tesės savo žodį? Kareiviai su apnuogintais 
kalavijais išsirikiavo į eilę, atkirsdami rūmus. Viename iš langų pa- 
sirodė vietininkas, pažvelgė į apačioje susispietusių žmonių minią 
ir dingo. Po kelių akimirkų į aikštę prisistatė karaliaus kariuomenės 
karininkas; tūkstančiai akių, taip pat ir Giljemo, susmigo į jį. 

— Karalius negali kištis į Barselonos miesto reikalus! - sušuko 
jis. —- Sušaukti ostą —- miesto valia. 

Ir čia pat įsakė kareiviams pasitraukti. 

Žmonės matė, kaip jie pražygiuoja pro rūmus ir pasuka pro se- 
nuosius miesto vartus. Paskutiniam dar nedingus už jų, tylą nutrau- 
kė riksmas Via fora!, priversdamas Giljemą sudrebėti. 


Nikolau jau buvo beįsakantis nuvesti Franseską atgal į požemius 
kankinimams, bet jo kalbą nutraukė suskambę varpai. Pirmiau- 
sia, kviesdamas ostą, suskambo Šv. Jokūbo bažnyčios varpas, o 
jam pavymui — ir visi kiti. Dauguma Barselonos dvasininkų liko 
ištikimi Eimeriko neapykantą užsitraukusio Ramono Ljulio sekė- 

jų doktrinai, ir mažai kas nepritarė miesto sprendimui pamokyti 
inkviziciją. 

— Ostas? — paklausė inkvizitorius Berengero d'Erilio. 

Vyskupas suglumęs pažvelgė į jį. 

Jūros Mergelė Blato aikštės viduryje tebelaukė skirtingų cechų 
vėliavų, kurios vis šliejosi prie bastaišų vėliavos. Tačiau žmonės jau 
traukė prie vyskupo rūmų. 

Aledisė, Mara ir Žoanas girdėjo, kaip jie artėja, kol Novos aikštė- 
je taip pat ėmė aidėti Via fora! 

Nikolau Eimerikas su Berengeru d'Eriliu priėjo prie vieno iš švi- 
nu sulituotų langų ir jį atidarę pamatė priešais rūmus daugiau nei 
šimtinę žmonių, šūkaujančių ir mojuojančių ginklais. Riksmai nu- 
griaudėjo dar garsiau, kažkam atpažinus dvi Bažnyčios galvas. 

— Kas čia dedasi? — suriko Nikolau karininkui, atšokęs nuo 
lango. 

— Barselona atėjo vaduoti savo jūros konsulo, - į lygiai tokį pat 
Žoano klausimą per riksmus atsakė vienas berniukas. 

Aledisė su Mara užsimerkė ir suspaudė lūpas. Tada susiėmė už 
rankų ir įsmeigė ašarotas akis į paliktą pravirą langą. 

— Bėk pas vietininką! - įsakė Nikolau karininkui. 

Kol niekas į jį nežiūrėjo, Arnau atsistojo ir sugriebė Franseskai 
už rankos. 

— Ko tu drebėjai, moterie? - paklausė. 

Franseska sutramdė ašarą, jau norėjusią nusiristi jos skruostu, 
bet jos lūpos vis tiek skausmingai persikreipė. 

— Pamiršk mane, - atsakė ji trūkčiojančiu balsu. 

Triukšmas lauke nutraukė visus pokalbius ir mintis. Prie Novos 
aikštės artėjo ostas, kuris jau visas buvo susirinkęs. Praėjo pro se- 
nuosius miesto vartus, pražygiavo pro vietininko rūmus, šiam ste- 
bint reginį pro vieną iš langų, nusileido Sederso gatve į Bokerijos 
gatvę, 0 iš ten, teberaginamas priešais stūksančios Šv. Jokūbo baž- 
nyčios varpo, pakilo Bisbės gatve prie rūmų. 

Mara su Aledise, vis dar susikibusios rankomis, žengė į gatvę. 
Jos taip gniaužė viena kitos ranką, kad krumpliai pabalo. Žmonės 
spaudėsi prie sienų, kad praleistų ostą; pirma bastaišų vėliavą su 
jų seniūnais, tada Švenčiausiąją Mergelę po baldakimu, o paskui 

ją visomis vaivorykštės spalvomis mirgančias visų kitų miesto ce- 
chų vėliavas. 


Vietininkas inkvizicijos karininką atsisakė priimti. 

— Karalius negali kištis į Barselonos osto reikalus, - atsakė šiam 
karaliaus karininkas. 

— Jie šturmuos vyskupo rūmus, — nusiskundė inkvizicijos pa- 
siuntinys, vis dar neatgaudamas kvapo. 

Anas patraukė pečiais. „Ar su šiuo kalaviju tu kankini teisia- 
muosius?“ — jau norėjo klausti. Inkvizicijos karininkas pastebėjo jo 
žvilgsnį, ir abu vyrai nutilo. 

— Bus įdomu pažiūrėti, kaip jis rungsis kastilietišku kalaviju su 
maurų jataganu, — tarė vyras vietininkui, rodydamas į ginklą, o tada 
nusispjovė inkvizicijos karininkui po kojomis. 

Tuo metu Švenčiausioji Mergelė priešais vyskupo rūmus jau siū- 
bavo sulig osto riksmais ant bastaišų pečių, ir patiems bastaišams 
nieko kito neliko, kaip tik paspartinti žingsnį, kad galėtų įsilieti į 
griausmingą barseloniečių siautulį. 

Kažkas sviedė akmenį į švinu sulituotus stiklus. 

Pirmasis nepataikė, bet pataikė antrasis, ir jam pavymui atskriejo 
daugybė kitų. 

Nikolau Eimerikas su Berengeru d'Eriliu atsitraukė nuo langų. 
Arnau tebelaukė Franseskos atsakymo. Nė vienas iš jųdviejų ne- 
krustelėjo. 

Keli žmonės ėmė daužyti rūmų duris. Vienas berniukas su per- 
mestu per petį arbaletu ėmė kopti siena. Minia palydėjo jį džiaugs- 
mingais šūksniais. Kiti pasekė jo pavyzdžiu. 

— Gana! - suriko vienas iš miesto tarėjų, mėgindamas atitraukti 
daužančiuosius duris. - Gana! - pakartojo juos stumdydamas. — 
Niekas nešturmuos rūmų be miesto leidimo. 

Vyrai prie durų nurimo. 

— Niekas nešturmuos rūmų be miesto tarėjų ir aukštų asmenų 
leidimo, — vėl pakartojo jis. 

Stovintieji arčiausiai durų nutilo, ir žinia pasklido visoje aikštėje. 
Švenčiausioji Mergelė nustojo siūbuoti, ostas nuščiuvo, ir visa aikštė 

įsmeigė akis į šešis vyrus, pakibusius ant fasado sienos; pirmasis jau 
buvo pasiekęs išmuštąjį tribunolo salės langą. 

— Nulipk! - pasigirdo balsas. 

Penki miesto tarėjai ir bastaišų seniūnas su šventosios urnos rak- 
tu ant kaklo pabeldė į rūmų duris. 

— Atidarykit Barselonos ostui! | 

— Atidarykit! — Inkvizicijos pareigūnas daužė žydų kvartalo var- 
tus, užsivėrusius pražygiuojant ostui. —- Atidarykit inkvizicijai! 

Jis mėgino nusigauti iki vyskupo rūmų, bet visas į juos vedančias 
gatves buvo užplūdę miestiečiai. Į rūmus buvo galima patekti vie- 
ninteliu keliu: per žydų kvartalą, su kuriuo jie ribojosi. Iš ten jis bent 
jau būtų galėjęs perduoti žinią: vietininkas nesikiš. 


Nikolau su Berengeru išklausė žinios dar neišėję iš tribunolo salės: 
karaliaus kariuomenė nestos jų ginti, o miesto tarėjai grasina štur- 
muoti rūmus, jei nebus įleisti. 

— Ko jie nori? 

Karininkas pažvelgė į Arnau. 

— Išvaduoti jūros konsulą. 

Nikolau priėjo prie Arnau taip arti, kad jų veidai beveik lietėsi. 

— Kaip jie drįsta? — iškošė pro dantis. Paskui apsisuko ir vėl atsi- 
sėdo už tribunolo stalo. Berengeras nusekė jam pavymui. - Įleiskite 
juos, — įsakė Nikolau. 

„Išvaduoti jūros konsulą“; Arnau atsitiesė tiek, kiek jam leido pa- 
skutinės jėgos. Franseska nuo tos akimirkos, kai išgirdo savo sūnaus 
klausimą, visą laiką žvelgė kažkur į tolį. „Jūros konsulą“ „Aš esu jū- 
ros konsulas“, - bylojo Nikolau jo žvilgsnis. 

Į tribunolo salę įsiveržė penki miesto tarėjai ir bastaišų seniū- 
nas. Paskui juos, stengdamasis nekristi į akis, įžengė Giljemas, gavęs 
bastaišo leidimą juos lydėti. 

Giljemas liko stovėti prie durų, o kiti šeši, visi ginkluoti, sustojo 
priešais Nikolau. Vienas tarėjas išėjo į priekį. 

— Kas...? — jau žiojosi sakyti Nikolau. 

— Barselonos ostas, — pertraukė jį į priekį išėjęs tarėjas, perrėk- 
damas inkvizitorių, - įsako jums paleisti jūros konsulą Arnau Es- 
tanjolį. 

— Jūs drįstate įsakinėti inkvizicijai? - paklausė Nikolau. 

Tarėjas neatitraukė žvilgsnio nuo Eimeriko. 

— Kartoju antrąsyk, — įspėjo. - Ostas jums įsako paleisti Barse- 
lonos jūros konsulą. 

Nikolau kažką sumurmėjo ir pažvelgė į vyskupą, prašydamas pa- 
galbos. 

— Jie šturmuos rūmus, - atsakė jam šis. 

— Neišdrįs, - sušnabždėjo Nikolau. 

— Jis eretikas! — suriko inkvizitorius. 

— Ar neturėtumėte pirma jo nuteisti? — pasigirdo iš tarėjų būrio. 

Nikolau prisimerkęs pažvelgė į juos. 

— Jis eretikas, — neatlyžo. 

— Trečią ir paskutinįsyk kartoju: atiduokite mums jūros konsulą. 

— Ką reiškia paskutinįsyk? - įsiterpė Berengeras d'Erilis. 

— Jei norite sužinoti, pažiūrėkite pro langą. 

— Sulaikykit juos! — išrėkė inkvizitorius, mostaguodamas ranko- 
mis prie durų išsirikiavusiems kareiviams. 

Giljemas, stovėjęs greta jų, pasitraukė į šalį. Nė vienas iš tarėjų 
nekrustelėjo. Keli kareiviai jau tiesė rankas prie ginklų, bet karinin- 
kas gestu juos sustabdė. 

— Sulaikykit juos! — spyrėsi Nikolau. 

— Jie atėjo tartis, — paprieštaravo karininkas. 

— Kaip tu drįsti?.. - užriko Nikolau, jau atsistojęs. 

Karininkas pertraukė jį: 

— Pasakykite man, kaip apginti rūmus, ir tada aš juos sulaikysiu: 
karalius nestos mūsų pusėn. - Karininkas mostelėjo ranka į langą, 
pro kurį jau pradėjo sklisti žmonių riksmai. Paskui pažvelgė į vysku- 
pą, tikėdamasis jo pritarimo. 

— Veskitės savo jūros konsulą, - atsakė vyskupas. - Jis laisvas. 

Nikolau išraudo. 

— Ką jūs sakote?.. —- sušuko griebdamas vyskupui už rankos. 

Berengeras d Erilis staigiu judesiu išsisuko iš jo gniaužtų. 

— Jūs neturite teisės atiduoti mums Arnau Estanjolio, - tarė ta- 
rėjas, kreipdamasis į vyskupą. - Nikolau Eimerikai, - pasakė jis, — 
Barselonos ostas jums suteikė jau tris progas. Atiduokite mums jū- 
ros konsulą, nes antraip neišvengsite nemalonumų. 

Sulig tarėjo žodžiais į salę įskriejo akmuo ir trenkėsi į stalo, už 
kurio sėdėjo tribunolo nariai, priekį; net dominikonai krūptelėjo 
savo kėdėse. Novos aikštę vėl užliejo riksmai. Įskriejo antras akmuo; 
raštininkas pakilo, pasiėmė savo pergamentus ir prisiglaudė kitame 
stalo gale. Arčiausiai lango sėdintys juodieji vienuoliai taip pat jau 
ketino pasekti jo pavyzdžiu, bet inkvizitorius gestu sutrukdė jiems 
pasprukti. 

— Ar pakvaišote? — sušnabždėjo jam vyskupas. 

Nikolau lėtai nužvelgė visus salėje, kol jo žvilgsnis susitiko su Ar- 
nau akimis; šis šypsojosi. 

— Eretike! — riktelėjo. 

— Jau gana, - pasakė tarėjas, sukdamasis eiti. 

— Veskitės jį!.- spyrėsi vyskupas. 

— Mes tik atėjome tartis, - pareiškė tarėjas, vėl stabteldamas ir 
perrėkdamas iš aikštės sklindantį triukšmą. — Jei inkvizicija nepa- 
klūsta miesto reikalavimams ir nepaleidžia kaltinamojo, jį išlaisvinti 
privalo ostas. Toks įstatymas. 

Nikolau stovėjo priešais juos visus ir drebėjo žvelgdamas krauju 
pasruvusiomis išsprogintomis akimis. Į tribunolo salės sienas atsi- 
mušė dar du akmenys. 

— Jie šturmuos rūmus, — tarė jam vyskupas, nepaisydamas to, 
kad kiti jį išgirs. —- Argi jums svarbu? Jo parodymai ir jo turtas jūsų 
rankose. Vis vien paskelbkite jį eretikų; jis bus pasmerktas visą gy- 
venimą slapstytis. 

Tarėjai ir bastaišų seniūnas jau buvo prie salės durų. Kareiviai 
pasitraukė į šalį, o jų veiduose atsispindėjo baimė. Giljemas klausėsi 
tik vyskupo ir inkvizitoriaus. Tuo metu Arnau tebestovėjo salės vi- 
duryje šalia Franseskos, karingai žiūrėdamas į Nikolau, vengiantį jo 
žvilgsnio. 

— Veskitės jį! - galiausiai nusileido inkvizitorius. 


Pirma sujudo žmonės iš aikštės, o paskui ir iš gretimų sausakimšų 
gatvelių; rūmų tarpduryje pasirodžius tarėjams su Arnau, visi pra- 
trūko sveikinimo šūksniais. Paskui juos slinko Franseska; kai Arnau, 
sugriebęs jai už rankos, pastūmė ją durų link, senutė niekam nerū- 

pėjo. Tačiau prie salės durų jis ją paleido ir stabtelėjo. Tarėjai paragi- 
pro langą besipilančio akmenų lietaus; vienas akmuo pataikė jam į 
dešinę ranką, bet inkvizitorius nė nekrustelėjo. Kiti tribunolo nariai 
buvo prisiglaudę toliau nuo tos fasado sienos, pro kurią liejosi osto 
įniršis. 

Arnau, nepaisydamas jį skubinančių tarėjų protestų, tebestovėjo 
prie kareivių. 

— Giljemai... 

Mauras priėjo, apglėbė jį per pečius ir pabučiavo į lūpas. 

— Eik su jais, Arnau, — patarė. - Ten tavęs laukia Mara ir tavo 
brolis. Aš dar turiu čia reikalų. Tada tave susirasiu. 

Nors tarėjai stengėsi apsaugoti Arnau, žmonės supuolė prie jo, 
vos tik jis įžengė į aikštę; glėbesčiavo, tapšnojo per petį ir sveiki- 
no. Priešais jį begaline eile rikiavosi besišypsantys veidai. Nė vienas 
žmogus nenorėjo pasitraukti į šalį ir praleisti tarėjus, ir jų veidai jam 
vis kažką šaukė. 

Plūstanti minia blaškė penketo miesto tarėjų ir bastaišų seniū- 
no apsuptą Arnau iš vieno galo į kitą. Šūksniai skverbėsi į pačias 
Arnau sielos gelmes. Vienus veidus be atvangos keitė kiti. Jam ėmė 
linkti kojos. Arnau pakėlė akis virš minios galvų, bet pamatė tik 
begalę arbaletų, kalavijų ir durklų, vis kylančių ir besileidžiančių 
sulig osto šūksniais... Norėjo atsiremti į tarėjus ir kai jau buvo be- 
susmunkąs, iš arbaletų jūros išniro akmeninė figūra, banguojanti 
kartu su ginklais. 

Giljemas sugrįžo, o jo Mergelė šypsojosi jam. Arnau užsimerkė ir 
leidosi tarėjų nunešamas ant rankų. 


Nei Marai, nei Aledisei, nei Žoanui nepasisekė priartėti prie Ar- 
nau, kad ir kiek jie stumdėsi ir brovėsi alkūnėmis. Švenčiausiajai 
Mergelei ir vėliavoms pasukus atgal į Blato aikštę, jiems pavyko 
įžvelgti jį tarėjų rankose. Taip pat jį pamatė ir į minią įsimaišę Žau- 
mė de Beljera su Dženisu Puigu. Iki tol jie kartu su tūkstančiais 
kitų kilnojo savo kalavijus priešais vyskupo rūmus ir buvo priversti 
šūkauti ant inkvizitoriaus, nors širdyse meldė Dievo, kad Nikolau 

nepaklustų, o karalius pakeistų savo nuostatą ir stotų ginti švento- 
sios inkvizicijos. Kaip karalius, dėl kurio jiedu tiek kartų rizikavo 
savo gyvybe, galėjo... ? 

Dženisas Puigas, pamatęs Arnau, ėmė švaistytis kalaviju ir klykti 
kaip apsėstas. Navarkleso valdytojui buvo pažįstamas tas klyksmas, 
jis jau buvo jį girdėjęs anksčiau, kai raitas riteris, mojuodamas virš 
galvos kalaviju, šuoliais puldavo į kovą. Dženiso ginklas daužėsi į jį 
supančiųjų kalavijus ir arbaletus. Žmonės traukėsi nuo jo, ir Dženi- 
sas Puigas ėmė artėti prie tarėjų palydos, kuri jau ruošėsi palikti No- 
vos aikštę ir pasukti Bisbės gatve. Kaip jis galėjo ryžtis vienas stoti 
prieš visą Barselonos ostą? Jį nužudys — pirma jį, o paskui... 

Žaumė de Beljera metėsi prie savo draugo ir nuleido ranką, ku- 
rioje šis laikė kalaviją. Arčiausiai stovintieji nustebę sužiuro į jį, bet 
minia ir toliau nešė juos Bisbės gatvės link. Atvira erdvė užsipildė, 
vos tik Dženisui nustojus klykti ir mojuoti ginklu. Senjoras de Belje- 
ra atitraukė jį nuo tų, kurie matė, kaip jis puola į kovą. 

— Ar pakvaišai? — paklausė. 

— Jį išlaisvino... Jis laisvas! - atsakė Dženisas, įbedęs akis į vėlia- 
vas, jau besileidžiančias Bisbės gatve. Žaumė de Beljera privertė jį 
atsigręžti. 

— Ko tu sieki? 

Dženisas Puigas vėl pažvelgė į vėliavas ir pabandė išsisukti nuo 
Žaumės de Beljeros gniaužtų. 

— Atkeršyti! — atsakė jis. 

— Tik ne šitaip, - įspėjo senjoras de Beljera, - ne šitaip. — Paskui 
iš visų jėgų jį papurtė, kol Dženisas galiausiai atsitokėjo. - Mes ra- 
sime būdą. 

Dženisas įdėmiai pažvelgė į jį; jo lūpos virpėjo. 

— Prisieki? 


— Savo garbe. 


Ostui paliekant Novos aikštę tribunolo salėje viešpatavo tyla. Kai 
paskutinio miestiečio pergalės šūksniai nutolo, miniai įsukus į Bis- 
bės gatvę, salėje vėl ėmė girdėtis neramus inkvizitoriaus alsavimas. 
Niekas nebuvo pajudėjęs iš vietos. Kareiviai laikėsi tvirtai ir sten- 

gėsi, kad nežvangėtų ginklai. Nikolau nužvelgė esančiuosius salė- 
je; nereikėjo nė vieno žodžio. „Išdavikas, - pasmerkė jis Berengerą 
d'Erilį. —- Bailiai, — bloškė kitiems. Nukreipęs žvilgsnį į kareivius, 
pamatė šalia jų Giljemą. 

— Iš kur čia šis kitatikis? — užriko. - Ar būtina šitaip tyčiotis? 

Karininkas nežinojo, ką jam atsakyti; Giljemas įžengė į salę kartu 
su tarėjais, ir jis, visą laiką laukdamas inkvizitoriaus įsakymų, jo lig 
tol nepastebėjo. Tuo metu Giljemas jau norėjo užginčyti, kad jis ki- 
tatikis, ir pareikšti esąs krikštytas, bet taip ir nutylėjo; kad ir kaip to 
siekė vyriausiasis inkvizitorius, žydai ir maurai nebuvo šventosios 
inkvizicijos valdžioje. Nikolau negalėjo jo suimti. 

— Aš Saatas iš Pizos, - tarė Giljemas keldamas balsą, - ir norė- 
čiau pasikalbėti su jumis. 

— Su kitatikiu aš neturiu apie ką kalbėtis. Išveskite šitą... 

— Manau, jums bus įdomu išgirsti, ką pasakysiu. 

— Ką tu manai, man menkai terūpi. 

Nikolau mostelėjo karininkui, ir šis apnuogino kalaviją. 

— Galbūt parūps, kai sužinosite, kad Arnau abatut, - neatlyžo 
Giljemas, jau besitraukdamas nuo ginklu jam grasinančio karinin- 
ko. - Jūs negalite disponuoti nė vienu jo soldu. 

Nikolau atsiduso ir pažvelgė į salės lubas. Karininkas, nė nelau- 
kęs įsakymo žodžiu, patraukė nuo Giljemo ginklą. 

— Paaiškink išsamiau, kitatiki, - paragino jį inkvizitorius. 

— Arnau Estanjolio apskaitos knygos jūsų žinioje. Peržiūrėkite jas. 

— Manai, mes to nepadarėmė? 

— Žinokite, kad jis dovanojo karaliui skolas. 

Pats Giljemas buvo pasirašęs pakvitavimą ir įteikęs jį Franses- 
kui de Pereljosui. Kaip mauras įsitikino, peržiūrėjęs miesto teisėjo 
knygas, skirtas keitėjų reikalams, Arnau taip ir neanuliavo jo įga- 
liojimų. 

Nikolau veide nesujudėjo nė raumenėlis. Visi salėje mąstė tą patį: 
tai štai kodėl vietininkas nesikišo. 

Praslinko kelios akimirkos, per kurias Giljemas su Nikolau žvel- 
gė vienas į kitą. Giljemas numanė, kokios mintys tuo metu sukosi 
inkvizitoriaus galvoje: „Ką tu pasakysi savo popiežiui? Kaip jam ati- 
duosi žadėtąją sumą? Jau išsiuntei laišką; popiežius tikrai bus jį ga- 

vęs. Ką tu jam pasakysi? Tau reikia jo paramos prieš karalių, kuriam 
visą laiką tik priešgyniavai“ 

— O tu kuo čia dėtas? - galiausiai paklausė Nikolau. 

— Atskleisčiau jums... akis į akį, - pareiškė Giljemas, atsakyda- 
mas į Nikolau gestą. 

— Miestas sukyla prieš inkviziciją, o kažkoks kitatikis reikalau- 
ja, kad asmeniškai jį priimčiau! — apmaudžiai suriko Nikolau. — Kas 
manai esąs? 

„Ką tu pasakysi savo popiežiui? — žvilgsniu klausė jo Giljemas. — 
O gal nori, kad visa Barselona sužinotų apie tavo užmačias?“ 

— Apieškokite jį, - įsakė inkvizitorius karininkui, — patikrinkite, 
ar neturi ginklų, ir palydėkite į mano kabineto prieangį. Ten laukite 
manęs. 

Giljemas, saugomas karininko ir dviejų kareivių, stovėdamas lau- 
kė inkvizitoriaus kabineto prieangyje. Jis taip ir neišdrįso atskleisti 
Arnau jo turto kilmės: Arnau susikrovė jį pardavęs atsigabentus iš 
užsienio vergus. Paskolos karaliui buvo dovanotos, o inkvizicija, re- 
kvizavusi Arnau turtą, būtų perėmusi ir Arnau skolas. Kad įrašai 
Abraamo Levio vardu yra fiktyvūs, žinojo tik jis, Giljemas. Jam nu- 
slėpus žydo kadaise pasirašytą pakvitavimą, Arnau nebūtų turėjęs 
jokio turto. 


os tik įžengusi į Novos aikštę, Franseska atsitraukė nuo 

durų ir prisišliejo nugara prie rūmų sienos. Iš ten matė, 

kaip minia apgula Arnau, ir kordonu jį apsupę tarėjai tuš- 
čiai vargsta, kad žmonės jo nepralaužtų. „Pažiūrėk į savo sūnų!“ 
Nikolau žodžiai nustelbė osto riksmus. „Ar nenorėjai, kad į jį žiūrė- 
čiau, inkvizitoriau? Štai jis, nugalėjęs tave“ Pamačiusi Arnau alps- 
tantį, į sieną atsišliejusi Franseska atsitiesė, bet netrukus, nešamas 
minios, jis dingo jai iš akių ir viską užliejo tik galvų, ginklų, vėliavų 
jūra, kurios viduryje buvo matyti įnirtingai kratoma Švenčiausioji 
Mergelė. 

Vis šūkaudamas ir mojuodamas ginklais, ostas pamažu įžygiavo 
į Bisbės gatvę. Franseska nepajudėjo iš vietos. Ji turėjo remtis į sie- 
ną; kojos jos jau nebelaikė. Aikštei pradėjus tuštėti, moterys pamatė 
viena kitą. Aledisė nepanoro sekti paskui Marą su Žoanu: tarp tarė- 
jų Franseskos negalėjo būti. Tokia senutė... Ji buvo ten! Jos gerklėje 
įstrigo gumulas: Franseska buvo ten, atsišliejusi į vienintelę atramą, 
kurią jai pavyko rasti, mažutė, susigūžusi, bejėgė... 

Ji nubėgo prie jos, ir tą pačią akimirką, jau nutolus osto riks- 
mams, pro rūmų duris drįso išeiti inkvizicijos kareiviai. Franseskai 
iki slenksčio buvo likęs vienas žingsnis. 

— Ragana! - iškošė jai pro dantis pirmasis kareivis. 

Aledisė staiga sustojo, visai šalia Franseskos ir kareivių. 

— Paleiskite ją! - sušuko Aledisė. Keli kareiviai jau peržengė durų 
slenkstį. —- Paleiskite arba pakviesiu juos, - pagrasino rodydama į 
paskutines Bisbės gatve pasukančias nugaras. 

Keli kareiviai pažvelgė į tą pusę, tačiau kitas apnuogino kalaviją. 

— Inkvizitorius palaimins raganos mirtį, - tarė. 

Franseska net nežvilgtelėjo į kareivius. Jos akys buvo įsmeigtos į 
moterį, bėgančią prie jos. Kiek metų jos buvo drauge? Kiek drauge 
iškentėjo? 

— Paleiskite ją, šunys! — suriko Aledisė, žengdama kelis žingsnius 
atgal ir rodydama į ostą; ji jau buvo bebėganti jo link, bet kareivis 
užsimojo ginklu prieš Franseską. Kalavijo ašmenys atrodė didesni 
už ją. - Paleiskite, - sudejavo Aledisė. 

Franseska matė, kaip Aledisė prisidengia rankomis veidą ir puola 
ant kelių. Ji ją priglobė Figerase, ir nuo to laiko... Negi numirs jos 
neapkabinusi? 

Visi kareivio raumenys jau buvo įsitempę, kai jį pervėrė Franses- 
kos akys. 

— Raganos nemiršta nuo kalavijo, - įspėjo ji kareivį ramiu bal- 
su. Ginklas jo rankose sudrebėjo. Ką sakė ta moteris? - Mirštan- 
čios raganos sielą apvalo tik ugnis. - Ar tai buvo tiesa? Kareivis 
pažvelgė į savo bičiulius, tikėdamasis pritarimo, bet šie jau pradėjo 
trauktis. — Jei nužudysi mane kalaviju, persekiosiu tave, kol būsi 
gyvas, persekiosiu jus visus! - Niekas negalėjo nė pagalvoti, kad 
iš tokio kūno galėtų sugriaudėti toks riksmas, kokį jie ką tik iš- 
girdo. Aledisė pakėlė akis. - Persekiosiu jus, - sušnabždėjo Fran- 
seska, - jūsų žmonas ir vaikus ir jūsų vaikų vaikus ir jų žmonas. 
Prakeikiu jus! - Pirmą kartą nuo tada, kai paliko rūmus, Franseska 
atsitraukė nuo akmeninės atramos. Kareiviai jau vėl buvo viduje; 
liko tik vienas, užsimojęs kalaviju. - Prakeikiu tave, — tarė rodyda- 
ma į jį. - Nužudyk mane, ir tavo kūnas neras ramybės. Aš virsiu 
tūkstančiu kirminų ir sugraušiu tavo vidurius. Ir tavo akys am- 
žiams virs manosiomis. 

Kol Franseska grasino kareiviui, Aledisė atsistojo ir prisiartino 
prie jos. Apglėbė per petį, ir jos abi ėmė eiti. 

— Tavo vaikus užklups raupsai... - Abi praėjo pro iškeltą kalavi- 
ją. - Tavo Žmona taps velnio sugulove... 

Jos neatsigręžė. Kareivis dar kiek pastovėjo su iškeltu kalaviju, 
paskui nuleido jį ir atsisuko į dvi figūras, lėtai kertančias aikštę. 

— Keliaujam iš čia, dukra mano, - tarė Franseska, joms pasukus 
jau ištuštėjusia Bisbės gatve. 

Aledisė sudrebėjo. 

— Turiu užsukti į užeigą. 

— Ne, ne. Keliaujam. Tučtuojau. Negaiškim nė akimirkos. 

— O kaip Teresė su Eulalija?.. 

— Nusiųsim joms žinią, - atsakė Franseska, glausdama prie savęs 
mergaitę iš Figeraso. 

Atėjusios į Šv. Jokūbo aikštę, jos aplenkė žydų kvartalą ir pasuko 
link Bokerijos vartų, pačių artimiausių. Žingsniavo apsikabinusios, 
tylėdamos. 

— O kaip Arnau? - paklausė Aledisė. 

Franseska neatsakė. 


Pirmoji plano dalis pavyko taip, kaip jis ir tikėjosi. Tuo metu Arnau 
jau turėjo būti su bastaišais, nedidukame kabotažiniame laive, kurį 
buvo išnuomojęs Giljemas. Susitarimas su princu Jonu buvo labai 
konkretus; Giljemas prisiminė jo žodžius: „Karaliaus vietininkas 
pasižada tik viena, - pareiškė jam Franseskas de Pereljosas, jo iš- 
klausęs, — nestoti prieš Barselonos ostą; jis anaiptol nemes iššūkio 
inkvizicijai, nedarys jai jokio spaudimo ir neginčys jos sprendimų. 
Jei tavo planas pavyks ir Estanjolis bus išlaisvintas, princas negins 
jo, jei šis vėl būtų sulaikytas ir nuteistas. Supratai?“ Giljemas linkte- 
lėjo ir įteikė jam pakvitavimą, liudijantį apie karaliui suteiktų pigių 
paskolų dovanojimą. Dabar liko antroji dalis: įtikinti Nikolau, kad 
Arnau ištiko bankrotas ir kad jis ne ką tepasieks jį persekiodamas 
ar nuteisdamas. Jie visi galėjo pabėgti į Pizą, palikę Arnau turtą in- 
kvizicijos žinioje; iš tikrųjų jo turtas jau buvo jos rankose, ir teismo 
nuosprendis, net ir Arnau už akių, būtų buvusi dar viena dingstis jį 
rekvizuoti. Tad, Giljemas neapgaudinėjo Eimeriko; jis neturėjo ko 
prarasti, bet laimėti galėjo daug: Arnau ramybę, laidą, kad inkvizici- 
ja nepersekios jo iki gyvos galvos. 

Nikolau vertė jį laukti kelias valandas, bet galiausiai pasirodė ly- 
dimas mažučio žydo, vilkinčio privalomu juodu durtiniu, ant kurio 
švytėjo geltonas ženklas. Žydas, po pažastim nešinas keletu knygų, 
sekė paskui inkvizitorių sparčiais mažais Žingsneliais. Kai Nikolau 
jiems abiem mostu paliepė užeiti į kabinetą, jis stengėsi nežiūrėti į 
Giljemą. 

Sėstis Nikolau jiems nepasiūlė. O pats atsisėdo už stalo. 

— Jei sakai tiesą, - prakalbo kreipdamasis į Giljemą, - Arnau Es- 
tanjoliui abatut. 

— Jūs juk žinot, kad tai tiesa, - tarė Giljemas, - karalius Arnau 
Estanjoliui nė kiek neskolingas. 

— Jei taip, galėčiau iškviesti miesto teisėją keitėjų reikalams, — 
tarė inkvizitorius. - Būtų tikra likimo ironija, jei miestas, išvadavęs 
jį nuo šventosios inkvizicijos teismo, įvykdytų jam mirties bausmę 
dėl abatut. 

„Taip niekada neatsitiks, - kilo pagunda atsakyti Giljemui, - Ar- 
nau-laisvė mano rankose; tereikėtų tik įteikti Abraamo Levio pa- 
kvitavimą..“ Ne. Nikolau jį priėmė ne tam, kad pagrasintų įskųsti 
Arnau miesto teisėjui. Inkvizitoriui reikėjo Arnau pinigų, kuriuos 
buvo pažadėjęs savo popiežiui, pinigų, kuriais, kaip jam buvo sakęs 
šis žydas — neabejotinai Josefo draugas, - jis galėjo disponuoti. 

Giljemas nutilo. 

— Aš galėčiau tai padaryti, - neatlyžo Nikolau. 

Giljemas skėstelėjo rankomis, ir inkvizitorius įsistebeilijo į jį. 

— Kas tu toks? — galiausiai paklausė. 

— Aš vardu... 

— Taip, taip, - rankos mostu nutraukė jį Eimerikas, — tu Saatas iš 
Pizos. Bet aš norėčiau sužinoti, kodėl gi pizietis, atvykęs į Barseloną, 
gina eretiką. 

— Arnau Estanjolis turi daug draugų, taip pat ir Pizoje. 

— Kitatikių ir eretikų! - suriko Nikolau. 

Giljemas vėl skėstelėjo rankomis. Ar dar ilgai teks laukti, kol Ni- 
kolau suklups prieš pinigus? Nikolau, regis, perprato jo mintis. Ke- 
lias akimirkas patylėjo. 

— Ir ką gi tie Arnau Estanjolio draugai gali pasiūlyti inkvizici- 
jai? — galiausiai nusileido. 


578 


— Šiose apskaitos knygose, — tarė Giljemas, rodydamas į mažąjį 
žydą, neatitraukiantį žvilgsnio nuo Nikolau stalo, - yra įrašų apie 
vieno Arnau Estanjolio kreditoriaus indėlį, didžiulį turtą. 

Inkvizitorius pirmą kartą kreipėsi į žydą. 

— Ar tai tiesa? 

— Taip, — atsakė šis. - Nuo pat kontoros atidarymo yra įrašų 
Abraamo Levio vardu... 

— Kito eretiko! — pertraukė jį Nikolau. 

Visi trys patylėjo. 

— Kalbėk toliau, - paliepė inkvizitorius. 

— Metams bėgant indėlis, kaip rodo įrašai, vis didėjo. Šiuo metu 
suma galėtų viršyti penkiolika tūkstančių svarų. 

Primerktose inkvizitoriaus akyse sužibo kibirkštėlės. Tai neliko 
nepastebėta nei Giljemo, nei žydo. 

— Taigi? - paklausė jis, kreipdamasis į Giljemą. 

— Arnau Estanjolio draugai galėtų įtikinti tą žydą dovanoti skolą. 

Nikolau atsilošė medinėje kėdėje. 

— Jūsų draugas, - tarė jis, — yra laisvėje. Pinigai šiaip sau nedova- 
nojami. Kodėl kas nors, kad ir draugas, turėtų atsisakyti penkiolikos 
tūkstančių svarų? 

— Arnau Estanjolis yra tik išlaisvintas osto. 

Giljemas norėjo pabrėžti viena: Arnau gali būti laikomas tebe- 
sančiu šventosios inkvizicijos valdžioje. Dabar ir buvo tinkamas 
metas. Laukdamas prieangyje, jis ištisas valandas apie tai mąstė, 
žvelgdamas į inkvizicijos karininkų kalavijus. Jam nederėjo nuver- 
tinti Nikolau proto ir sugebėjimų. Inkvizicija negalėjo sulaikyti ar 
teisti mauro... nebent Nikolau būtų įrodęs, kad šis tiesiogiai į ją kė- 
sinosi. Jis negalėjo tiesiai siūlyti Nikolau sandėrio. Eimerikas jį tu- 
rėjo pasiūlyti pats. Kitatikiui buvo nevalia mėginti papirkti šventąją 
inkviziciją. 

Nikolau žvilgsniu jį paragino kalbėti toliau. „Tu manęs nepergu- 
drausi“, - pagalvojo Giljemas. 

— Gal jūs ir teisus, - tarė. — Tikrai, būtų neprotinga manyti, kad 
išlaisvinus Arnau kas nors paaukos tokią sumą. — Inkvizitoriaus 
akių vietoje liko tik siauručiai plyšeliai. - Nesuprantu, kodėl buvau 
čia atsiųstas. Man buvo pasakyta, kad jūs žinosite, apie ką bus kal- 


579 


bama, bet aš sutinku su jūsų įžvalgia nuomone. Apgailestauju sugai- 
šinęs jūsų laiką. 

Giljemas luktelėjo, kol Nikolau apsispręs. Kai inkvizitorius atsi- 
tiesė kėdėje ir atmerkė akis, Giljemas suprato, kad laimėjo. 

— Eikite, - paliepė Nikolau žydui. Vos tik žmogelis uždarė duris, 
jis vėl prakalbo, bet taip ir nepasiūlė prisėsti. - Teisybė, jūsų drau- 
gas yra laisvėje, bet jo teismas dar nesibaigė. Jis prisipažino. Nors 
jis ir laisvėje, aš galėčiau nuteisti jį kaip neatgailaujantį eretiką. In- 
kvizicija, - dėstė jis, tarsi tiesiog balsu svarstytų, - nevykdo mir- 
ties bausmių; tai privalo daryti pasaulietinė valdžia, karalius. Jūsų 
draugai, — pridūrė jau kreipdamasis į Giljemą, — turėtų žinoti, kad 
karaliaus valia permaininga. Galbūt kada nors... 

— Neabejoju, kad tiek jūs, tiek jo didenybė pasielgsite taip, kaip 
privalote pasielgti, - atsakė Giljemas. 

— Kas privalu karaliui, neabejotina: jis turi kovoti su kitatikiais 
ir visuose savo karalystės kampeliuose skleisti krikščionybę, o Baž- 
nyčiai... Dažnai sunku nuspręsti, ar viena, ar kita parankiau žmonių 
bendruomenei, neturinčiai sienų. Jūsų draugas Arnau Estanjolis iš- 
pažino savo kaltę ir ją išpažinęs negali likti nenubaustas. - Nikolau 
nutilo ir įsistebeilijo į Giljemą. „Tai padaryti turi tu“, - paragino tas 
žvilgsniu. - Bet vis dėlto, - kalbėjo inkvizitorius jo pašnekovui ty- 
lint, - Bažnyčia ir inkvizicija privalo būti atlaidžios, jei taip gali pa- 
tenkinti kitas reikmes ir, galiausiai, prisidėti prie visuotinio gėrio. Ar 
tie tave čia atsiuntę draugai sutiktų su švelnesne bausme? 

„Aš su tavim nesiderėsiu, Eimerikai, - pagalvojo Giljemas. — 
Vienas Alachas, tebūnie pašlovintas jo vardas, težino, ką galėtum 
laimėti, jei sulaikytum mane, vienas Alachas. Tik jis težino, ar už šių 
sienų mūsų nestebi kieno nors akys ir nesiklauso kieno nors ausys. 
Tu pats turi pasiūlyti išeitį: 

— Niekas niekada neužginčytų inkvizicijos sprendimų, - atsa- 
kė jis. 

Nikolau pasimuistė kėdėje. 

— Tu paprašei asmeniškai tave priimti, teigdamas, kad mane ga- 
lėtų sudominti, ką pasakysi. Sakei, kad kai kurie Arnau Estanjolio 
draugai galėtų įtikinti didžiausią jo kreditorių atsisakyti penkiolikos 
tūkstančių svarų vertės kredito? Ko tu nori, kitatiki? 

— Aš tik žinau, ko nenoriu, — teatsakė Giljemas. 

— Ką gi, - tarė Nikolau stodamasis. — Skirsiu švelniausią bausmę: 
sambenito bausmę visus metus kiekvieną sekmadienį, o tavo drau- 
gai tegu pasiekia, kad būtų atsisakyta kredito. 

— Švenčiausiosios Mergelės Marijos bažnyčioje. - Giliemą patį 
nustebino jo žodžiai, bet jie išsiveržė iš pat jo širdies gelmių. Kur ki- 
tur, jei ne šioje bažnyčioje Arnau galėjo atlikti sambenito bausmę? 


ara bandė sekti paskui Arnau nešantį tarėjų būrį, bet 
negalėjo prasibrauti pro susitelkusią minią. Ji prisiminė 


paskutinius Aledisės žodžius. 

— Rūpinkis juo! — sušuko ši per osto riksmus. Aledisė šypsojosi. 

Mara smarkiai brovėsi, stumdydama iš nugaros žmones ir neša- 
ma jų minios. 

— Rūpinkis kiek galėdama, - pakartojo Aledisė, kol Mara dar 
žvelgė į ją, stengdamasi aplenkti einančiuosius priešais. — Prieš dau- 
gelį metų aš troškau tai daryti... 

Staiga ji dingo. 

Mara vos nepargriuvo ant žemės ir vos nebuvo sutrypta. „Os- 
tas - ne moterims“, — išrėžė be jokių ceremonijų ją pastūmęs vy- 
ras. Jai pavyko pasisukti. Susirado akimis vėliavas, kurios jau buvo 
Bisbės gatvės gale, prie pat Šv. Jokūbo aikštės. Pirmą kartą tą rytą 
Mara nustojo ašaroti ir iš jos gerklės išsiveržė riksmas, nutildyda- 
mas visus ją supančius žmones. Ji net nepagalvojo apie Žoaną. Su- 
riko, apstumdė ir apspardė einančiuosius priešais ir toliau skynėsi 
kelią alkūnėmis. 

Ostas susibūrė Blato aikštėje. Mara jau buvo gan arti Švenčiau- 
siosios Mergelės, kuri siūbavo bastaišams ant pečių virš aikštės vi- 
durio akmens, bet Arnau... Mara lyg ir įžiūrėjo miesto tarėjus, dis- 
kutuojančius su kažkokiais vyrais. Tarp jų... taip, jis buvo ten. Trūko 

tik kelių žingsnių, bet aikštė buvo sausakimša. Ji drykstelėjo per ran- 
ką vienam nepanorusiam jos praleisti vyrui. Šis išsitraukė iš makš- 
ties durklą, ir akimirką... vis dėlto galiausiai nusikvatojo ir užleido 
jai kelią. Arnau turėjo būti priešais tą Žmogų, bet aplenkusi jį Mara 
pamatė tik tarėjus ir bastaišų seniūną. 

— Kur Arnau? - paklausė uždususi ir apsipylusi prakaitu. 

Įspūdingas bastaišas su šventosios urnos raktu ant kaklo, nulei- 
dęs akis, pažvelgė į ją. Tai buvo paslaptis. Inkvizicija... 

— Aš Mara Estanjol, - pasakė kapodama žodžius, — bastaišo Ra- 
mono našlaitė. Turėjai jį pažinoti. 

Ne. Nepažinojo, bet buvo girdėjęs apie jį, jo dukterį ir apie tai, 
kad Arnau ją buvo įsidukrinęs. 

— Bėk į paplūdimį, - tik tiek pasakė. 

Mara perkirto aikštę ir išsilaisvinusi iš osto grūsties kiek kojos 
neša pasileido Jūros gatve. Pasivijo juos ties konsulatu; vis dar ap- 
kvaitusį Arnau nešė šešetas bastaišų. 

Mara jau buvo bepuolanti prie jų, bet nespėjo, nes kelią jai pa- 
stojo vienas bastaišas; pizietis buvo aiškiai prisakęs: kur yra Arnau, 
niekas neturi žinoti. 

— Paleisk mane! - sušuko Mara, spardydamasi ore. 

Bastaišas buvo pakėlęs ją ir suėmęs už juosmens, stengdamasis 
neužgauti. Ji nesvėrė nė pusės tiek, kiek bet koks akmuo ar krovinys, 
kuriuos jis kas dieną nešiojo. 


— Arnau! Arnau! 

Kiek metų jis svajojo išgirsti tą šauksmą? Atmerkęs akis, 
jis pamatė ją, nešamą kelių vyrų, kurių veidų jam net nepavy- 
ko įžvelgti. Jie kažkur nešė ją, skubėdami, tylūs. Kas čia dedasi? 
Kur jis? „Arnau!“ Taip, tai buvo toks pat šauksmas, kokį, nebylų, 
jis kadaise Felipo de Pontso dvare įskaitė akyse merginos, kurią 
buvo išdavęs. 

„Arnau!“ Paplūdimys. Prisiminimai maišėsi su bangų ošimu ir 
sūriu jūros vėju. Kodėl jis paplūdimyje? 

— Arnau! 

Balsas atsklido iš toli. 

Bastaišai ėmė bristi jūra prie valties, turinčios nuplukdyti Arnau 
iki Giljemo išnuomotos feliugos, laukiančios uosto viduryje. Jį taškė 
jūros vanduo. 

— Arnau. 

— Palaukite, - sušnabždėjo jis, mėgindamas atsitiesti, - tas bal- 
sas... Kas...? 

— Viena moteris, - atsakė vienas iš jų. — Ji nesudarys rūpesčių. 
Mes turime... 

Arnau prie valties vis dar laikėsi ant kojų, už pažastų prilaikomas 
bastaišų. Pažvelgė į paplūdimį. „Mara laukia tavęs“ Viską aplinkui 
užgožė Giljemo žodžiai. Giljemas, Nikolau, inkvizicija, požemiai — 
visa tai pašėlusiai sukosi jo galvoje. 

— Dieve mano! - sušuko. — Atveskit ją. Meldžiu jūsų. 

Vienas iš bastaišų nuskubėjo prie Maros, kuri dar nebuvo pa- 
leista. 

Arnau matė, kaip ji bėga prie jo. 
jų rankų. Atrodė, kad pati švelniausia banga galėtų jį parversti vos 
palytėjusi blauzdas. 

Mara sustojo priešais Arnau nusvarintomis rankomis; tada pa- 
matė jo skruostu besiritančią ašarą. Ji priėjo ir nušluostė ją lūpomis. 

Jie nepratarė vienas kitam nė žodžio. Ji pati padėjo bastaišams 
įsodinti jį į valtį. 


Taip tiesiogiai susirėmęs su karaliumi, jis nieko nebūtų laimėjęs. 

Giljemui išėjus, Nikolau vaikštinėjo iš vieno savo kabineto galo į 
kitą. Jei Arnau neturėjo pinigų, jis nieko nebūtų laimėjęs ir jį nuteis- 
damas. Popiežius nieku gyvu nebūtų leidęs jam netesėti pažado. Pi- 
zietis jį užspeitė į kampą. Jeigu jis nori tesėti popiežiui duotą žodį... 

Jo mintis išblaškė beldimas į duris, bet užmetęs į jas žvilgsnį Ni- 
kolau toliau sau vaikštinėjo. 

Žinoma. Skirdamas švelnią bausmę, jis išgelbės savo, kaip inkvi- 
zitoriaus, reputaciją, išvengs konflikto su karaliumi ir gaus pakan- 
kamai pinigų, kad... 

Beldimas pasigirdo vėl. 

Jis būtų mielai pasiuntęs tą Estanjolį ant laužo. O jo motina? Kur 
dingo ta senė? Neabejotinai pasinaudojo sumaištimi... 

Patalpoje vėl nuaidėjo beldimas. Nikolau, stovėjęs šalia durų, 
įnirtingai jas atidarė. | 

— Ko...? 

Žaumė de Beljera, sugniaužęs kumštį, jau buvo vėl bebeldžiantis. 

— Ko jūs norite? - paklausė inkvizitorius, žiūrėdamas į kari- 
ninką, turėjusį saugoti prieangį, o dabar Dženiso Puigo su kalaviju 
įremtą į kampą. — Kaip jūs drįstate grasinti šventosios inkvizicijos 
kareiviui? — užriko. 

Dženisas atitraukė kalaviją ir pažvelgė į savo draugą. 

— Mes ilgai laukėme, - atsakė Navarkleso valdytojas. 

— Aš nieko nepageidauju matyti, — tarė Nikolau karininkui, jau 
išsivadavusiam iš Dženiso apsiausties. - Aš jums sakiau. 

Inkvizitorius jau buvo beuždarantis duris, bet Žaumė de Beljera 
jam sutrukdė. 

— Aš Katalonijos baronas, — tarė nutęsdamas žodžius, - ir todėl 
nusipelnau deramos pagarbos. 

Dženisas patvirtino savo draugo žodžius ir vėl su kalaviju pastojo 
kelią karininkui, suskubusiam inkvizitoriui į pagalbą. 

Nikolau pažvelgė senjorui de Beljerai į akis. Jis galėjo šauktis pa- 
galbos; kiti sargybiniai netrukus būtų prisistatę, bet tos įniršusios 
akys... Kas žino, ko buvo galima laukti iš dviejų vyrų, pratusių vi- 
siems primesti savo valią? Jis atsiduso. Be abejonės, tai buvo ne pati 
sėkmingiausia jo gyvenimo diena. 

— Gerai jau, barone, —- nusileido, — ko jūs norite? 

— Jūs pažadėjote nuteisti Arnau Estanjolį, bet, užuot tai padaręs, 
leidote jam pabėgti. 

— Nepamenu, kad būčiau ką žadėjęs, o jei manote, kad leidau jam 
pabėgti... Tai jūsų karalius, kurio diduomene jūs skelbiatės, nestojo 
Bažnyčios pusėn. Iš jo ir reikalaukite pasiteisinimų. 

Žaumė de Beljera kažką nesuprantamai suvapėjo ir sumostagavo 
rankomis. 

— Jūs dar galite jį nuteisti, — galiausiai pasakė. 

— Jis pabėgo, - pareiškė Nikolau. 

— Mes jį atvesime! — sušuko Dženisas Puigas, dar tebegrasinda- 
mas ginklu karininkui, bet jau sutelkęs visą dėmesį į jiedu. 

Nikolau vėl pažvelgė į riterį. Kodėl jis turėtų jiems aiškintis? 

— Mesjums pateikėme užtektinai jo nuodėmės įrodymų, - įsiter- 
pė Žaumė de Beljera. - Inkvizicija negali... 

— Kokių įrodymų? - riktelėjo Eimerikas. Tiedu išpuikėliai jam 
netikėtai suteikė progą išgelbėti garbę. Jei jis atsuktų tuos įrodymus 
prieš juos... - Kokių įrodymų? - pakartojo. - Ar tai skundas, pa- 
reikštas tokio velnio apsėstojo kaip jūs, barone? — Žaumė de Beljera 
mėgino įsiterpti, bet Nikolau ūmiu rankos mostu jį nutraukė. —- Aš 
ieškojau tų dokumentų, pasak jūsų, išduotų vyskupo jums gimus. — 
Abiejų žvilgsniai susikirto. — Ir, žinote, jų neradau. 

Dženiso Puigo ranka su kalaviju nusviro. 

— Jie turi būti vyskupijos archyvuose, — gynėsi Žaumė de Beljera. 

Nikolau tik papurtė galvą. 

— Ojūs,riteri? — sušuko Nikolau, kreipdamasis į Dženisą. - Kodėl 
jūs nusiteikęs prieš Arnau Estanjolį? — Inkvizitorius įžvelgė Dženiso 
akyse baimę žmogaus, slepiančio tiesą; juk tai buvo jo amatas. - Ar 
nežinote, kad meluoti inkvizicijai nusikaltimas? - Dženisas mal- 
daujamai pažvelgė į Žaumę de Beljerą, bet didikas buvo įsmeigęs 
nieko nematančias akis į kažkurį inkvizitoriaus kabineto tašką. Jis 
buvo vienas. - Ką man atsakysit, riteri? —- Dženisas pasimuistė ieš- 
kodamas, kur nusukti akis. - Ką jums padarė tas keitėjas? — įniršo 
Nikolau. — Galbūt sužlugdė jus? 

Dženisas jam atsakė. Tą akimirką, tik akimirką, jis dėbtelėjo į in- 
kvizitorių. Jis buvo teisus. Ką dar galėjo keitėjas padaryti riteriui, jei 
ne sužlugdyti? 

— Ne mane, - naiviai atsakė. 

— Ne jus? Tada jūsų tėvą? 

Dženisas nuleido akis. 

— Jūs ketinote meluodami pasinaudoti šventąja inkvizicija. Mela- 
gingai įskundėte žmogų, siekdami asmeninio keršto. 

Žaumė de Beljera, pažadintas inkvizitoriaus riksmų, grįžo į ti- 
krovę. 

— Jis sudegino savo tėvo kūną, - spyrėsi Dženisas vos girdimu 
balsu. 

Nikolau numojo ranka. Kaip jam dabar vertėtų pasielgti? Jeigu 
juos suimtų ir jie stotų prieš teismą, tai visas tas reikalas, kurį jis 
buvo linkęs kuo greičiau užbaigti, tik užsitęstų. 

— Prisistatysite raštininkui ir atsiimsite skundus, o priešingu 
atveju... Supratote? - sušuko matydamas, kad jie nieko neketina im- 
tis. Abu sutiko. - Inkvizicija negali teisti žmogaus, remdamasi me- 
lagingu skundu. Eikite, - galiausiai tarė ir savo paliepimą palydėjo 
karininkui skirtu mostu. 

— Tu prisiekei jam atkeršyti savo garbe, - priminė Dženisas Pui- 
gas Žaumei de Beljerai, kai jie jau ėjo prie durų. 

Nikolau išgirdo įsakmią riterio pastabą. Ir išgirdo atsakymą. 

— Dar nė vienas Navarkleso valdytojas niekada nėra sulaužęs 
priesaikos, — pareiškė Žaumė de Beljera. 

Vyriausiasis inkvizitorius prisimerkė. Jam jau buvo per akis. Jis 
paleido į laisvę kaltinamąjį. Ką tik paliepė dviem liudytojams atsiim- 
ti skundus. Sudarė piniginį sandėrį su... piziečiu? Net nežinojo, kas 
jis! O jei Žaumė de Beljera įvykdys savo priesaiką, kai likęs Arnau 
turtas dar nebus jam atitekęs? Ar pizietis laikysis susitarimo? Ta is- 
torija turėjo būti kuo greičiau visiškai pamiršta. 

— Betgi šįkart, - užbaubė abiem vyrams už nugarų, — Navarkleso 
valdytojas netesės savo priesaikos. 

Abu atsisuko. 

— Ką jūs sakot? — sušuko Žaumė de Beljera. 

— Šventoji inkvizicija nepakęs, kad du, - jis paniekinamai mos- 
telėjo ranka, — pasauliečiai mestų iššūkį jos paskelbtam nuospren- 
džiui. Mes vykdome dieviškąjį teisingumą. Kito keršto negali būti! 
Supratot, Beljera? - Didikas dvejojo. - Jei ištesėsite savo priesaiką, 
nuteisiu jus kaip velnio apsėstąjį. Ar dabar supratot? 

— Bet priesaika... 

— Šventosios inkvizicijos vardu aš atleidžiu jus nuo jos. - Žaumė 
de Beljera jam pritarė. — Ir jūs, - pridūrė jis, kreipdamasis į Dženisą 
Puigą, - žiūrėkit, nesugalvokit keršyti tam, kurį jau nuteisė inkvizi- 
cija. Ar aiškiai pasakiau? 

Dženisas Puigas palinksėjo. 

Feliuga, nedidukas dešimties metrų ilgio laivas su trikampe bure, 
prisiglaudė vienoje nuošalioje Garafo pakrantės įlankėlėje, kurios 
nesimatė iš praplaukiančių laivų ir į kurią buvo galima patekti tik 
jūros keliu. | 

Žvejų greitosiomis suręsta lūšna iš Viduržemio jūros į krantą 
išmestų rąstigalių sklaidė akmenų ir pilkų riedulių monotoniją, o 
akmenys piktai svaidė saulei atgal jos glamonių šviesą ir kaitrą. 

Feliugos locmanas kartu su nemažu pinigų maišeliu buvo gavęs 
ir tikslius Giljemo nurodymus. „Išlaipinsi jį ten su patikimu jūreiviu, 
palikęs užtektinai maisto ir vandens, o tada imsies kabotažo, bet 
rinkis artimus uostus ir bent jau kas antrą dieną parplauk į Barselo- 
ną išklausyti mano paliepimų; kai viskas baigsis, gausi dar pinigų“, — 
pažadėjo, kad šis jo neišduotų. Bet šito net nereikėjo: Arnau buvo 
mylimas jūros žmonių, laikančių jį tik teisingu konsulu. Vis dėlto 
vyriškis paėmė tuos nemenkus pinigus. Tačiau apie Marą jo niekas 
neįspėjo, o mergina atsisakė saugoti Arnau drauge su jūreiviu. 

— Aš juo pasirūpinsiu, — patikino ji, jiems išsilaipinus įlankoje ir 
įkurdinus Arnau lūšnelėje. 

— Bet pizietis... - bandė įsiterpti locmanas. 

— Pasakyk piziečiui, kad su juo yra Mara, ir jei kas, atplauk su 
savo jūreiviu. 

Ji tai pasakė neįprastai įsakmiu tonu, nebūdingu moterims. Loc- 
manas pažvelgė į ją ir vėl mėgino paprieštarauti. 

— Keliauk, - tik paliepė ji. 

Feliugai dingus už įlanką saugančių uolų, Mara giliai įkvėpė ir 
pakėlė veidą į dangų. Kiek kartų ji vijo nuo savęs šią svajonę? Kiek 
kartų, užplūdus prisiminimams apie Arnau, įtikinėjo save, kad jiems 
nelemta būti kartu? O dabar... Ji pažvelgė į trobelę. Jis tebemiegojo. 
Per kelionę Mara įsitikino, kad Arnau nesužeistas ir nekarščiuoja. 
Atsisėdo prie borto ir sukryžiavusi kojas uždėjo ant jų Arnau galvą. 

Šis keliskart buvo atsimerkęs — pažvelgdavo į ją ir vėl užsimerk- 
davo su šypsena lūpose. Ji abiem rankomis suėmė jo ranką ir kas- 
kart, Arnau į ją pažvelgus, spausdavo ją, kol jis vėl nugrimzdavo 
į palaimingą sapną. Paskui vėl atsimerkdavo, lyg norėtų įsitikinti, 

kad jos nesapnuoja. O dabar... Mara vėl įėjo į lūšną ir atsisėdo vyrui 
prie kojų. 


Giljemas jau dvi dienas vaikščiojo po Barseloną, prisimindamas vie- 
tas, kurios tiek metų buvo neatsiejama jo gyvenimo dalis. Per tuos 
penkerius Pizoje praleistus metus mažai kas buvo pasikeitę. Nepai- 
sant krizės, mieste zujo daugybė žmonių. Barselona tebebuvo atvira 
jūrai ir saugoma tik seklumų, tarp kurių Arnau įspraudė banginių 
medžiotojų laivą, Petrui Žiauriajam su savo laivynu grasinant gra- 
fystės miesto pakrantei. Vakarinė siena, kurią buvo įsakęs pastatyti 
karalius Petras III, dar tebekilo. Taip pat vis dar buvo statoma ka- 
rališkoji laivų statykla. Tuo metu laivai buvo nutempiami ir taisomi 
arba statomi senojoje statykloje, paplūdimio papėdėje priešais Re- 
gomyro bokštą. Ten Giljemas užsimiršęs uodė aitrų dervos kvapą: 
pakulotojai derva, sumaišyta su pakulomis, sandarino laivus. Jis ste- 
bėjo, kaip dirba pajūrio dailidės, irklų dirbėjai, virvininkai. Kadaise 
jis lydėdavo Arnau tikrinti pastarųjų darbo ir pažiūrėti, ar vejant 
virves trosams ir takelažui naujos kanapės nemaišomos su senomis. 
Jie vaikščiodavo tarp laivų, iškilmingai lydimi pajūrio dailidžių. Pati- 
krinęs virves, Arnau būtinai patraukdavo prie pakulotojų. Atsisvei- 
kindavo su visais jį lydėjusiais žmonėmis ir drauge su juo šnekėda- 
vosi su jais vienais, iš tolo stebimas kitų uosto darbininkų. 

„Jų darbas labai svarbus. Įstatymas draudžia jiems dirbti be po- 
ilsio“, — paaiškino jis Giljemui pirmąjį kartą. Todėl konsulas ir kal- 
bėdavosi su pakulotojais, norėdamas sužinoti, ar kuris nors iš jų, 
spaudžiamas nepriteklių, neviršijo normos, turinčios užtikrinti lai- 
vų saugumą. 

Giljemas matė, kaip vienas jų atsiklaupęs kuo kruopščiausiai ap- 
žiūrinėja ką tik užpakulotą sandūrą. Ta scena privertė jį užsimerk- 
ti. Jis suspaudė lūpas ir papurtė galvą. Jiedu tiek kovojo drauge, o 
dabar Arnau atskirtas nuo visų įlankoje ir laukia, kol inkvizitorius 
paskelbs jam švelnią bausmę. Tie krikščionys! Visa laimė, kad su juo 
dar yra Mara... jo mergaitė. Giljemas nenustebo, kai, palikęs Arnau 
su Mara, feliugos locmanas pasirodė pirklių namuose ir papasakojo, 
kas atsitiko. Tokia jau buvo ta jo mergaitė! 

— Sėkmės, brangiausioji, - sušnabždėjo jis. 

— Ką sakot? 

— Nieko, nieko. Gerai padarėte. Plaukite iš uosto ir sugrįžkite po 
poros dienų. 

Pirmąją dieną jis iš Eimeriko negavo žinios. Antrąją vėl patraukė 
į Barselonos gilumą. Pirklių namuose jis negalėjo laukti; paliko ten 
savo tarnus, liepęs jiems išnaršyti visą Barseloną ir susirasti jį, jei kas 
nors teirausis. 

Pirklių kvartalai tebebuvo lygiai tokie patys. Per Barseloną buvo 
galima pereiti užsimerkus, orientuojantis tik pagal kiekvienam kvar- 
talui būdingą kvapą. Katedra, kaip ir Švč. Mergelės Marijos ir Pi baž- 
nyčios, tebebuvo statoma, nors jūros šventovė buvo gerokai aplen- 
kusi kitas dvi. Šv. Klaros ir Šv. Onos bažnyčiose taip pat vyko darbai. 
Giljemas stabtelėjo prie kiekvienos iš jų pažiūrėti, kaip dirba dailidės 
ir mūrininkai. O jūros siena? O uostas? Keisti tie krikščionys. 

— Jūsų teiraujasi pirklių namuose, - tarė jam sunkiai alsuodamas 
vienas iš tarnų trečiąją dieną. 

„Jau'pasidavei, Nikolau?“ — paklausė pats savęs Giljemas ir nu- 
skubėjo į pirklių namus. 


Nikolau Eimerikas pasirašė nuosprendį Giljemo akivaizdoje, stovė- 
damas prie stalo. Tada uždėjo antspaudą ir tyliai įteikė. 

Giljemas paėmė dokumentą ir čia pat ėmė skaityti. 

— Į pabaigą, į pabaigą, - paskubino jį inkvizitorius. 

Jis privertė raštininką rašyti visą naktį ir neketino visą dieną 
laukti, kol tas kitatikis jį perskaitys. 

Giljemas per dokumento viršų pažvelgė į Nikolau ir toliau sau 
skaitė inkvizitoriaus išvedžiojimus. Nejaugi Žaumė de Beljera ir 
Dženisas Puigas atsiėmė skundą? Kaip Nikolau pavyko tai pasiekti? 
Margaritos Puig liudijimas Nikolau buvo atmestas, tribunolui suži- 
nojus apie jos šeimos skolą Arnau, per kurią Puigai neteko viso savo 
turto; o Eleonoros... buvo suabejota jos paklusnumu ir atsidavimu 
vyrui, privalomu kiekvienai žmonai! 

Be to, Eleonora tvirtino, kad įskųstasis viešai glėbesčiavęsis su 
žyde, su kuria tariamai turėjęs kūniškų santykių, ir minėjo kaip šio 

viešo akto liudininkus patį Nikolau ir vyskupą Berengerą d'Erilį. Gil- 
jemas vėl per dokumentą su nuosprendžiu pažvelgė į Nikolau; in- 
kvizitorius atlaikė žvilgsnį. „Netiesa, - rašė Nikolau, - kad įskųsta- 
sis donjos Eleonoros minimu metu glėbesčiavo kokią nors žydę. Nei 
jis, nei Berengeras d'Erilis, taip pat pasirašęs nuosprendį, — Gilje- 
mas atsivertė paskutinį puslapį pažiūrėti, ar ten yra vyskupo parašas 
ir antspaudas, - negalintys patvirtinti šio skundo. Dūmai, liepsna, 
sumaištis ir didelis susijaudinimas ar bet kuri iš šių aplinkybių, - to- 
liau rašė Nikolau, - galėjo paakinti iš prigimimo silpną moterį tartis 
mačius tokią sceną. Taigi, donjos Eleonoros Arnau pareikštam kal- 
tinimui turėjus ryšių su žyde esant akivaizdžiai neteisingam, kiti jos 
skunde išdėstyti kaltinimai vargu ar gali būti laikomi tikėtinais“ 

Giljemas nusišypsojo. 

Vieninteliai įrodyti veiksmai, iš tikrųjų laikytini baustinais, buvo 
tie, apie kuriuos paliudijo Jūros Švč. Mergelės Marijos bažnyčios 
dvasininkai. Kaltinamasis prisipažino kalbėjęs šventvagiškus Žo- 
džius ir tribunolo akivaizdoje dėl jų atgailavo, o tai ir yra galutinis 
kiekvieno inkvizicijos proceso tikslas. Todėl Arnau Estanjolis nu- 
baudžiamas bauda rekvizuojant visą jo turtą, taip pat jam skiriama 
bausmė kiekvieną sekmadienį visus metus atlikti atgailą priešais Jū- 
ros Švč. Mergelės Marijos bažnyčią, vilkint nuteistojo sambenitu. 

Giljemas baigė skaityti teisinius išvedžiojimus ir įsistebeilijo į in- 
kvizitoriaus ir vyskupo parašus ir antspaudus. Jam pavyko! 

Suvyniojo dokumentą, susirado drabužiuose Abraamo Levio 
pasirašytą pakvitavimą ir įteikė jį Nikolau. Giljemas tyliai palaukė, 
kol šis skaitė dokumentą, reiškiantį Arnau bankrotą, bet kartu ir jo 
laisvę ir gyvybę; šiaip ar taip, jis vis tiek niekad jam nebūtų sugebė- 
jęs paaiškinti, kokia šių pinigų kilmė ir kodėl tas pakvitavimas tiek 
metų buvo slepiamas. 


rnau pramiegojo visą likusią dienos dalį. Sutemus Mara iš 

lūšnoje žvejų sukrautų lapų ir pliauskų sukūrė nedidelį lau- 

želį. Jūra buvo rami. Moteris pakėlė akis į žvaigždėtą dangų. 
Paskui nužvelgė įlanką supančias stačias uolas; jose žaidė mėnulis, 
tai vienur, tai kitur įnoringai apšviesdamas briaunas. 

Ji alsavo tyla ir mėgavosi ramybe. Pasaulio nebuvo. Nebuvo 
nei Barselonos, nei inkvizicijos, net Eleonoros ir Žoano, tik ji... 
ir Arnau. 

Vidurnaktį lūšnoje pasigirdo garsai. Ji atsistojo, jau ketindama 
nueiti pažiūrėti, bet mėnesienos šviesoje pasirodė Arnau. Abu su- 
stojo per kelis žingsnius vienas nuo kito. 

Mara stovėjo tarp laužo ir Arnau. Švytinčios liepsnos išryškino 
jos siluetą, bet veido bruožus gaubė šešėliai. „Gal aš danguje?“ pa- 
galvojo Arnau. Akims apsiprantant su prieblanda, bruožai, perse- 
kioję jį sapnuose, ėmė įgyti pavidalą; pirmiausia jis pamatė spin- 
dinčias akis — kiek naktų dėl jų verkė? Paskui nosį, skruostikaulius, 
smakrą... burną, lūpas... Siluetas išskėtė rankas ir jo šonus užliejo 
laužo šviesa. Liepsna glamonėjo jos kūną, išryškindama jo kontū- 
rus, gaubiamus tų netvarių rūbų iš šviesos ir tamsos. Jinai šaukė jį. 

Arnau atsiliepė į jos šauksmą. Kas atsitiko? Kur jis? Ar iš tikrųjų 
tai Mara? Jis suprato, kad tai ji, paėmęs jai už rankų, iš jos šypsenos, 
iš švelnaus bučinio į lūpas. 

Paskui Mara karštai apkabino Arnau ir pasaulis virto tikrove. 
„Apkabink mane“, - girdėjo ją prašant. Arnau apglėbė merginą ir 
priglaudė prie savęs. Girdėjo, kaip ji verkia. Juto, kaip trūkčioja jos 
krūtinė, ir abiem rankomis švelniai glostė jos galvą. Kiek metų turė- 
jo praeiti, kad sulauktų šios akimirkos? Kiek klaidų buvo padaryta? 

Arnau atitraukė Maros galvą nuo savo peties ir privertė ją pa- 
žvelgti jam į akis. 

— Atleisk, — pratarė jis, - atleisk, kad ištekinau tave... 

— Nieko nesakyk, - pertraukė ji. — Praeities nebėra. Aš neturiu už 
ką tau atleisti. Mūsų gyvenimas prasideda šiandien. Pažiūrėk, - tarė 
atsitraukdama nuo jo ir paimdama už rankos, - jūra. Jūra nežino, 
kas yra praeitis. Štai ji. Ji niekad nereikalaus iš mūsų pasiteisinimų. 
Žvaigždės, mėnulis, jie čia, tebešviečia, jie spindi mums. Argi jiems 
rūpi, kas galėjo atsitikti? Jie su mumis ir džiaugiasi mūsų draugija. 
Matai, kaip spindi? Blyksi danguje. Argi blyksėtų, jeigu jiems tai rū- 
pėtų? Argi, jei Dievas norėtų mus nubausti, nekiltų audra? Mudu 
vieni, tik tu ir aš, be praeities, be prisiminimų, be kaltės, ir niekas 
mums netrukdo... mylėti vienas kitą. 

Arnau akimirką žvelgė į dangų, paskui - į jūrą, į nedidukes ban- 
gas, ramiai atvilnijančias į įlanką ir net nelūžtančias. Žiūrėjo į juos 
saugančią uolų sieną ir tylėjo siūbuodamas kūnu. 

Nepaleisdamas Maros rankos pasisuko į ją. Jis turėjo jai kai ką 
pasakyti, skaudžią tiesą apie priesaiką, duotą Mergelei, mirus jo pir- 
majai žmonai, priesaiką, kurios jis negalėjo išsižadėti. Šnabždesiu 
viską papasakojo, žvelgdamas jai į akis. 

Jam baigus Mara atsiduso. 

— Žinau tik viena: daugiau neketinu tavęs palikti, Arnau. Aš no- 
riu būti šalia, su tavimi... Taip, kaip tu norėsi. 

Penktąją dieną auštant atplaukė feliuga, iš jos išlipo tik Giljemas. 
Visi trys susitiko prie kranto. Mara pasitraukė nuo vyrų, leisdama 
jiems atsiglėbesčiuoti. 

— Dieve mano! - sukūkčiojo Arnau. 

— Kieno Dieve? - paklausė Giljemas gerklėje stringant gumu- 
lui, atsitraukdamas nuo Arnau ir šypsodamasis savo baltadante 
šypsena. 

— Visų, - atsakė Arnau irgi džiūgaudamas. 

— Eikšen, mano mergaite, —- pakvietė Giljemas, išskėsdamas rankas. 

Mara prisiartino prie jų ir apkabino abu per liemenį. 

— Aš jau nebesu tavo mergaitė, — tarė jam šelmiškai šypsodamasi. 

— Visada ja būsi, - paprieštaravo Giljemas. 

— Visada ja būsi, - patikino Arnau. 

Ir šitaip, visi trys apsikabinę, jie patraukė prie vakarykštės nak- 
ties laužo likučių ir susėdo aplink jį. 

— Tu laisvas, Arnau, — vos tik įsitaisęs ant žemės pranešė Gilje- 
mas ir atkišo jam nuosprendį. 

— Pasakyk man, kas ten rašoma, —- paprašė Arnau, neimdamas jo 
į rankas. —- Aš niekad neskaitydavau tavo duotų dokumentų. 

— Rašoma, kad tavo turtas rekvizuojamas. - Giljemas pažvelgė į 
Arnau, bet nepastebėjo pokyčių jo veide. - Ir kad tau skiriama sam- 
benito bausmė — vienus metus kas sekmadienį priešais Švenčiau- 
siosios Mergelės Marijos bažnyčios duris. Be viso kito, inkvizicija 
palieka tave laisvėje. 

Arnau įsivaizdavo save atgailaujantį priešais bažnyčios duris, 
basą, apsivilkusį ilga atgailautojo tunika su dviem išpieštais kryžiais. 

— Turėjau tai numanyti, pamatęs tave tribunole, bet nepajėgiau... 

— Arnau, — pertraukė jį Giljemas, — ar girdėjai, ką pasakiau? In- 
kvizicija rekvizuos visą tavo turtą. 

Arnau kelias akimirkas tylėjo. 

— Aš buvau miręs, Giljemai, - atsakė. - Eimerikui reikėjo manęs. 
Kita vertus, būčiau atidavęs viską, ką turiu... ką turėjau, - pasitaisė 
imdamas Marai už rankos, — už šias paskutines dienas. - Giljemas 
pažvelgė į Marą ir išvydo plačią šypseną ir spindinčias akis. „Mano 
mergaitė“, —- nusišypsojo ir jis. - Aš maniau... 

— Išdavikas! — papriekaištavo jam Mara, nutaisiusi šelmišką miną. 

Arnau paplekšnojo merginai per ranką. 

— Kiek prisimenu, mes turėjome pakloti nemažai pinigų, kad ka- 
ralius nestotų prieš ostą. 

Giljemas linktelėjo. 

— Ačiū, - pasakė Arnau. 

Abu vyrai žvelgė vienas į kitą. 

— Taigi, - pridūrė Arnau, nutaręs išsklaidyti stojusią tylą. - O tu? 
Kaip tu gyvenai visus tuos metus? 

Kai saulė buvo jau aukštai, visi trys, pamoję jūreiviui, kad priplauktų 
prie kranto, patraukė prie feliugos. Arnau su Giljemu įlipo į ją. 

— Tik akimirką, - paprašė jų Mara. 

Mergina pasisuko į įlanką ir pažvelgė į lūšną. Kas dabar jo laukė? 
Sambenito bausmė, Eleonora... 

Mara nuleido akis. 

— Nesirūpink dėl jos, - paguodė ją Arnau, glostydamas plau- 
kus. — Kai neturėsiu pinigų, ir ji nebedrums mums ramybės. Rūmai 
Montkados gatvėje - mano turtas, ir dabar jie priklauso inkvizicijai. 
Jai lieka tik Montbujis, turės keltis ten. 

— O pilis? - sušnabždėjo Mara. - Ją taip pat nusavins inkvizicija? 

— Ne. Pilį ir žemes kaip kraitį mums atidavė karalius. Inkvizicija 
negali jų nusavinti kaip mano turto. 

— Man gaila valstiečių, - sušnabždėjo Mara, prisiminusi, kaip 
Arnau uždraudė blogus papročius. 

Apie Matarą, Felipo de Pontso dvarą, niekas neužsiminė. 

— Mes atsistosime ant kojų... - pratarė Arnau. 

— Ką nori pasakyti? — pertraukė jį Giljemas. - Pinigų tau nepri- 
trūks. Jei panorėsi, galėsime vėl nusipirkti tuos rūmus Montkados 
gatvėje. 

— Tai tavo pinigai, — užginčijo Arnau. 

— Mūsų pinigai. Paklausykit manęs, — tarė jis abiem, - aš be jūsų 
nieko neturiu. Ką aš veiksiu su pinigais, kuriuos įgijau dėl tavo dos- 
numo? Jie jūsų. 

— Ne, ne, — spyrėsi Arnau. 

— Jūs mano šeima. Mano mergaitė... ir žmogus, dovanojęs man 
laisvę ir turtus. Ar tai reiškia, kad jūs nepriimsite manęs į savo 
šeimą? 

Mara ištiesė ranką, norėdama paliesti Giljemą. Arnau sumurmėjo: 

— Ne... Aš nenorėjau to pasakyti... Anaiptol... 

— Tada pinigai atitenka jums, - vėl pertraukė jį Giljemas. - O gal 
nori, kad atiduočiau juos inkvizicijai? 

Tai išgirdęs Arnau nenoromis nusišypsojo. 

— Aš turiu didelių užmojų, - pridūrė Giljemas. 

krustelėjo. Ašara nuriedėjo iki lūpų ir dingo jų kamputyje. Jie grįš į 
Barseloną. Atlikti nepelnytos bausmės, ten, kur jo laukė inkvizicija, 
Žoanas — jį išdavęs brolis... Ir žmona, kurią jis niekino ir kurios ne- 
galėjo palikti. 

ilįemo išnuomotas namas buvo Krantinės kvartale. Pra- 

bangos jis neieškojo, bet namas buvo pakankamai erdvus, 

kad užtektų vietos trims; su kambariu Žoanui, pagalvojo 
Giljemas, duodamas reikiamus nurodymus. Arnau išlipus iš feliugos 
Barselonos uosto paplūdimyje, žmonės jį sutiko šiltai. Keli pirkliai, 
prižiūrintys, kaip gabenamos jų prekės, ar einantys pro šalį netoli 
biržos, pasisveikino su juo galvos linktelėjimu. 

— Aš jau nesu turtingas, - tarė jis Giljemui, žingsniuodamas ir 
atsakydamas į pasveikinimus. 

— Kaip greitai sklinda žinios, — atsakė šis. 

Arnau buvo sakęs, kad pirmiausia išlipęs į krantą nori nuei- 
ti į Švč. Mergelės Marijos bažnyčią ir padėkoti Mergelei už savo 
išlaisvinimą; miesto tarėjų nešamas, vis temstant sąmonei, jis aiš- 
kiai matė nedidelę figūrą, iškilusią virš žmonių galvų. Tačiau ties 
Kanvis Velso ir Kanvis Nouso gatvių kampu jų kelionė nutrūko. 
Keitimo kontoros - jo namų - durys ir langai buvo plačiai atlapoti. 
Priešais juos stovėjo būrelis smalsuolių. Pamatę artėjant Arnau, jie 
pasitraukė į šalį. Arnau su draugais neužėjo į vidų. Visi trys atpa- 
žino baldus ir reikmenis, inkvizicijos kareivių kraunamus į stovintį 
prie durų vežimą: ilgą stalą, pririštą virvėmis ir kyšantį iš vežimo, 
raudoną staltiesę, žnyples suklastotoms monetoms karpyti, skaity- 
tuvus, skryneles... 

Arnau dėmesį patraukė juodai apsirengusi figūra, surašinėjan- 
ti rakandus. Dominikonas nustojo rašęs ir įsistebeilijo į jį. Žmonės 
tylėjo, o Arnau atpažino jo akis: tai buvo akys, kurios varstė jį per 
kvotas iš už stalo greta vyskupo. 

— Maitvanagiai, — iškošė Arnau pro dantis. 

Tai buvo jo daiktai, jo praeitis, džiaugsmas ir skausmas. Jis nesi- 
tikėjo kada nors pamatyti, kaip jie grobiami... Niekada neteikė reikš- 
mės savo daiktams, tačiau juose slypėjo visas jo gyvenimas. 

Mara pajuto, kad Arnau ranka sudrėko. 

Kažkas sušvilpė vienuoliui už nugaros; kareiviai, akimoju metę 
rakandus, apnuogino ginklus. Iš namo išėjo dar trys vyrai su gin- 
klais rankose. 

— Jie nepakęs, kad juos pažemintų dar ir žmonės, - perspėjo Gil- 
jemas, tempdamas Marą su Arnau. 

Kareiviai puolė smalsuolių būrį, ir šie išsilakstė į visas puses. Ar- 
nau leidosi nuvedamas Giljemo, žvelgdamas atgal, į vežimą. 

Jie pamiršo Švč. Mergelės Marijos bažnyčią, prie kurios portalo 
atbėgo kėli kareiviai, vijęsi smalsuolius. Paskubomis ją aplenkė, kad 
pasiektų Borno aikštę, o iš ten - savo naujuosius namus. 


Žinia apie Arnau sugrįžimą pasklido po miestą. Pirmieji prisista- 
tė konsulato missatges. Karininkas nedrįso pažvelgti Arnau į akis. 
Kreipėsi į jį kaip į konsulą — „garbingasai“, bet turėjo įteikti raštą, 
kuriuo jis miesto Šimtanarės tarybos buvo: atleidžiamas iš par- 
eigų. Perskaitęs jį, Arnau ištiesė karininkui ranką, ir tada šis jau 
pakėlė akis. 

— Man buvo didelė garbė su jumis dirbti, - tarė. 

— Tai man buvo garbė, - atsakė Arnau. - Jiems nereikia varg- 
šų, — karininkui ir kareiviams palikus namus, tarstelėjo Giljemui 
ir Marai. 

— Apie tai mudu turime pasikalbėti, - įsiterpė Giljemas. 

Bet Arnau papurtė galvą. 

— Ne dabar, - paaiškino. 

Į naujuosius Arnau namus užsuko ir daugybė kitų žmonių. Vie- 
nus, kaip kad bastaišų cecho seniūną, Arnau pakviesdavo užeiti; 

kiti, užimantys kuklesnę padėtį, tik perduodavo jam geriausius lin- 
kėjimus per juos pasitinkančius tarnus. 

Antrąją dieną pasirodė Žoanas. Gavęs žinią, kad Arnau parvyko 
į Barseloną, Žoanas vis svarstė, ką jam galėjo papasakoti Mara. Kai 
nežinia tapo nepakeliama, nutarė stoti į akistatą su savo baime ir 
susitikti su broliu. 

Žoanui įžengus į valgomąjį, Arnau su Giljemu pakilo. Mara liko 
sėdėti prie stalo. 

„Sudeginai savo tėvo lavoną!“ — vos tik pamačius Žoaną, Arnau 
ausyse nuskambėjo Nikolau Eimeriko žodžiai. Iki tol jis stengėsi 
apie tai negalvoti. 

Iš valgomojo tarpdurio Žoanas kažką suvebleno, paskui, nunari- 
nęs galvą, nužingsniavo atstumą, skyrusį jį nuo Arnau. 

Arnau prisimerkė. Jis ėjo atsiprašyti. Kaip galėjo jo brolis...? 

— Kaip tu galėjai? — rėžė, Žoanui priėjus. 

Nuo Arnau kojų Žoanas pakėlė akis į Marą. Ar ji dar per mažai 
jį nubaudė? Dar turėjo ir papasakoti viską Arnau?.. Tačiau mergina 
atrodė nustebusi. 

— Ko tu atėjai? — šaltai paklausė Arnau. 

Jis karštligiškai ėmė ieškoti dingsties... 

— Reikia sumokėti už nakvynę užeigoje, — išgirdo save sakant. 

Arnau mostelėjo ranka ir nusigręžė nuo jo. 

Giljemas pakvietė vieną savo tarną ir įdavė jam maišelį su pinigais. 

— Palydėk vienuolį atsiskaityti su užeigos šeimininku, - paliepė. 

Žoanas maldaujančiu žvilgsniu pažvelgė į maurą, bet šis nė ne- 
mirktelėjo. Vienuolis vėl nužingsniavo durų link ir dingo už jų. 

— Kas įvyko tarp judviejų? - paklausė Mara, Žoanui išėjus iš val- 
gomojo. 

Arnau tylėjo. Ar jiedu turėjo tai žinoti? Kaip jis jiems būtų paaiš- 
kinęs, kad sudegino savo tėvo kūną ir brolis įskundė jį inkvizicijai? 
Tai žinojo tik jis vienintelis. 

— Pamirškime praeitį, - galiausiai atsakė, - bent jau tai, ką gali- 
me pamiršti. 

Mara kelias akimirkas patylėjo. Paskui linktelėjo galvą. 

Žoanas, palikęs brolio namus, nusekė paskui Giljemo vergą. Pake- 
liui į užeigą jaunuolis turėjo kelis kartus atsisukti į dominikoną, nes 
šis vis sustodavo gatvėje, įsmeigęs akis kažkur į tolį. Jie buvo pasukę 
keliu, vedančiu į pirklių namus, tuo, kurį vaikinas žinojo. 

Tačiau Montkados gatvėje vergui nepavyko įtikinti Žoano sekti 
paskui. Vienuolis stovėjo kaip įkastas priešais Arnau rūmų vartus. 

— Eik, sumokėk tu, — tarė Žoanas, išsivaduodamas iš jį timpčio- 
jančio vaikino rankos. — Aš turiu atsiimti kitą skolą, - sumurmėjo 
pats sau. | 

Senasis vergas Perė nuvedė jį pas Eleonorą. Žoanas pradėjo tai 
kartoti, vos tik peržengęs slenkstį; iš pradžių šnabždomis; paskui, 
lipdamas laiptais paskui Perę, kuris kartkartėmis nustebęs atsigręž- 
davo, — vis garsiau ir garsiau, o atsidūręs priešais Eleonorą suriko 
griausmingu balsu, šiai dar nespėjus nieko pasakyti: 

- Žinau, kad nusidėjai! 

Baronienė išdidi stovėjo menėje ir žvelgė į jį. 

— Kokias kvailystes čia paistai, vienuoli? — atkirto. 

— Žinau, kad nusidėjai, - pakartojo Žoanas. 

Eleonora nusikvatojo, o paskui atsuko jam nugarą. 

Žoanas žvelgė į prabangaus brokato rūbus, kuriais vilkėjo mote- 
ris. Mara kentėjo. Jis kentėjo. Arnau... Arnau tikriausiai kentėjo taip 
pat kaip ir jiedu. 

Eleonora ir toliau nusisukusi juokėsi. 

— Kas manai esąs, vienuoli? 

— Aš šventosios inkvizicijos tarnas, - atsakė Žoanas. - Bet man 
nereikia, kad tu išpažintum savo kaltę. 

Išgirdusi šaltus Žoano žodžius, Eleonora tylėdama atsigręžė. Pa- 
matė jo rankoje aliejinę lempą. 

— Kas...? 

Žoanas neleido jai baigti. Sviedė lempą į ją. Aliejus permerkė 
prabangius apdarus ir akimirksniu užsiliepsnojo. 

Kol senukas Perė, šaukdamas kitus vergus, atskubėjo į pagalbą 
savo poniai, ji visa buvo virtusi gyvu deglu. Žoanas matė, kaip Perė 
plėšia gobeleną, kad užmestų jį ant Eleonoros. Smūgiu nubloškė 
vergą, bet prie durų jau sugužėjo kiti tarnai, plačiai išplėtę akis. 

Kažkas šūktelėjo, kad reikia vandens. 

Žoanas žvelgė į liepsnų apimtą Eleonorą, suklupusią ant kelių. 

— Atleisk man, Viešpatie, - sumurmėjo jis. 

Tada susirado kitą lempą. Paėmė ją į ranką ir prisiartino prie Ele 
onoros. Jo abito padurkai užsidegė. 

— Atgailauk! — sušuko, ir jį čia pat apėmė liepsnos. 

Numetė lempą Eleonorai ant galvos ir atsiklaupė šalia. 

Kilimas, ant kurio jie klūpojo, skaisčiai užsiliepsnojo. Taip pat 
liepsnojo ir kai kurie baldai. 

Vergai, pasirodę su vandeniu, tik šliūkštelėjo jį nuo menės 
tarpdurio. Paskui, dangstydamiesi veidus, išbėgo iš tirštų dūmų 
debesies. 

"Barselona 
Jūros Švč. Mergelės Marijos bažnyčia 
Rugpjūčio 15 diena 
Žolinė 
raėjo šešiolika metų. 
' Iš Švč. Mergelės Marijos aikštės Arnau pakėlė akis į dangų. 
Bažnyčios varpai aidėjo per visą Barseloną. Nuo jų garso pa- 
šiurpo rankų oda; suskambus keturiems varpams per kūną nubėgo 
šiurpuliai. Jis matė, kaip jie buvo keliami; tada troško prieiti ir padėti 
jauniems vyrams traukti virves, prie kurių jie buvo pririšti: Asump- 
tos varpas, pats didžiausias, aštuonių šimtų šešiasdešimt penkių 
kilogramų; Konventualio, vidutinis, šešių šimtų penkiasdešimties; 
Andrėjos, dviejų šimtų, ir Vedados, pats mažiausias, sveriantis šim- 
tą kilogramų. 

Tą dieną buvo šventinama Švč. Mergelės Marijos bažnyčia, jo 
bažnyčia, ir varpai, regis, skambėjo kitaip nei anksčiau, nuo tos die- 
nos, kai buvo pakabinti... O gal jis juos kitaip girdėjo? Pažvelgė į 
aštuonkampius bokštus, stūkstančius iš abiejų pagrindinio fasado 
pusių: aukštus, lengvus ir grakščius, iš trijų dalių, kiekviena kurių 
siaurėjo bokštams stiebiantis į dangų. Abu bokštai buvo su atvi- 
rais smailiaarkiais langais, pro kuriuos pūtė vėjas, ir kiekviename 
tarpsnyje apsupti balkonų su turėklais. Kai jie buvo statomi, Arnau 
girdėjo sakant, kad jie bus neįmantrūs ir paprasti, be jokių smailių, 
paprasti kaip jūra, kurios globėją jie sergėjo, bet įspūdingi ir nuosta- 
būs, pagalvojo Arnau žvelgdamas į juos, kaip ir jūra. 

Žmonės šventiniais rūbais rinkosi Švč. Mergelės Marijos bažny- 
čioje; vieni užeidavo į vidų, kiti kaip Arnau stovėjo priešais grožėda- 
miesi ir klausydamiesi varpų muzikos. Arnau priglaudė prie savęs 
Marą, kurią buvo apglėbęs dešine ranka; jam iš kairės, pakelta galva, 
širdyje džiaugdamasis kartu su tėvu, stovėjo trylikametis berniukas 
su apgamu virš dešinės akies. 

Skambant varpams ir lydimas šeimos, Arnau įžengė į Jūros 
Švč. Mergelės Marijos bažnyčią. Žmonės, tuo metu einantys pro 
duris, stabtelėjo ir prasiskyrė. Tai buvo Arnau Estanjolio bažnyčia; 
būdamas bastaišas, jis atnešė ant pečių pirmuosius jos akmenis; 
kaip keitėjas ir jūros konsulas aukojo jai nemenkas sumas, o paskui, 
tapęs jūrų draudimo komersantu, darė tai vėl. Tačiau bažnyčios ne- 
aplenkė stichinės nelaimės. 1373 metų vasario 28-ąją Barseloną iš- 
tikęs žemės drebėjimas sugriovė bažnyčios varpinę. Arnau pirmasis 
paaukojo lėšų jai atstatyti. 

— Man reikia pinigų, - pareiškė tada Giljemui. 

— Jie tavo, — atsakė mauras, žinodamas apie nelaimę ir apie tai, 
kad tą rytą pas Arnau lankėsi Švč. Mergelės Marijos bažnyčios sta- 
tybos darbų kolegijos narys. 

Sėkmė ir vėl jiems šypsojosi. Giljemo patartas, Arnau nusprendė 
imtis jūrų draudimo. Katalonija, kurios, kitaip nei Genujos, Veneci- 
jos ir Pizos, šioje srityje nevaržė griežti įstatymai, buvo tikras rojus 
pirmiesiems komersantams, kurie ėmėsi šio verslo, tačiau išlikti pa- 
vyko tik patiems apdairiausiems, tokiems kaip Arnau ir Giljemas. 
Kunigaikštystės finansų sistema pamažu smuko, o kartu su ja - ir 
siekusieji greito pelno, pavyzdžiui, tie, kurie draudė krovinius jų 
vertę viršijančia suma, nors apie juos vargu ar buvo galima sulaukti 
žinių, arba draudė laivus ir prekes, net kai buvo žinoma, kad laivą 
užgrobė piratai, ir prisiekinėjo, kad žinia gali būti klaidinga. Arnau 
su Giljemu apdairiai rinkosi laivus ir dar apdairiau numatė riziką 
ir netrukus susigrąžino platų tinklą tarpininkų, su kuriais anksčiau 
dirbo kaip keitėjai. 

1379 metų gruodžio 26-ąją Arnau jau nebegalėjo paklausti Gilje- 
mo, ar galima skirti pinigų Švč. Mergelės Marijos bažnyčiai. Mauras 
buvo miręs prieš metus, staiga. Arnau rado jį sode, susmukusį ant 
kėdės, atsisukusį į Meką, kaip jis visada paslapčia melsdavosi. Arnau 

pasikalbėjo su maurų bendruomenės nariais, ir naktį jie pasirūpino 
Giljemo palaikais. 

Tą 1379 metų gruodžio 26-osios naktį Švč. Mergelės Marijos 
bažnyčią nusiaubė baisus gaisras. Zakristija, choras, vargonai, alto- 
riai ir visa tai, kas buvo jos viduje ne iš akmens, virto pelenais. Bet 
gaisras apgadino ir akmenį ar bent jau jo reljefus, o spynos akmens 
reljefas, vaizduojantis šį kūrinį apmokėjusio Petro Ceremoningojo 
tėvą karalių Alfonsą Gerąjį, buvo visiškai sugadintas. 

Karalius, sužinojęs, jog sunaikintas meno kūrinys, įamžinantis jo 
karališkosios linijos gimdytojo atminimą, įtūžo ir pareikalavo, kad 
jis būtų atkurtas, tačiau Krantinės kvartalo gyventojai ir taip turėjo 
daug išlaidų, kad, tenkindami monarcho užgaidą, dar mokėtų ir už 
naują spynos akmenį. Visos žmonių pastangos ir pinigai buvo mes- 
tos zakristijai, chorui, vargonams ir altoriams atkurti; raito karaliaus 
Alfonso figūra buvo išradingai atkurta iš gipso, nudažyta raudonais 
ir aukso dažais ir prilipdyta prie spynos akmens. 

1383 metų lapkritį buvo įtvirtintas paskutinis, arčiausiai pagrin- 
dinių durų esantis centrinės navos spynos akmuo - ant jo, pager- 
biant tuos nežinomus miestiečius, kurių dėka buvo pastatyta baž- 
nyčia, puikavosi Statybos darbų kolegijos herbas. 

Arnau pakėlė akis į spynos akmenį. Šalia buvo Mara ir Bernatas, 
ir visi trys nusišypsojo eidami prie didžiojo altoriaus. 

Nuo to laiko, kai akmuo buvo užkeltas ant pastolių ir laukė, kol 
jį pasieks nerviūros, Arnau vis kartodavo ir kartodavo tuos pačius 
argumentus. 

— Tai mūsų herbas, - tarė jis vieną dieną savo sūnui Bernatui. 

Berniukas pažvelgė į viršų. 

— Tėve, — atsakė jam, — tai liaudies herbas. Tokie žmonės kaip tu 
turi savus herbus arkose ir akmenyse, koplyčiose ir... - Arnau kils- 
telėjo ranką, norėdamas nutraukti savo sūnų, bet berniukas kalbėjo 
toliau: - O tu neturi net savo klaupto chore! 

— Tai liaudies bažnyčia, sūnau. Daug žmonių paaukojo jai savo 
gyvenimą, o jų vardai niekur neįrašyti. 

Tada Arnau mintimis nuklydo į tuos laikus, kai jis, būdamas ber- 
niukas, nešiojo į bažnyčią akmenis iš karališkosios skaldyklos. 

— Tavo tėvo vardas, — tąsyk įsiterpė Mara, - krauju įrašytas dau- 
gelyje šių akmenų. - Nėra didingesnio įamžinimo nei šis. 

Bernatas, išplėtęs akis, pasisuko į savo tėvą. 

Kaip ir daugybės kitų, - tarė jis, - kaip ir daugybės kitų, sūnau. 

Rugpjūtis Viduržemio jūros pakrantėje, rugpjūtis Barselonoje. 
Saulė švietė taip skaisčiai kaip, ko gero, niekur kitur žemėje, nes jos 
šviesa, kuri liejosi pro Švč. Mergelės Marijos bažnyčios vitražus ir 
žaidė su spalvomis ir akmenimis, buvo persmelkta dar ir saulę at- 
spindinčios jūros šviesos, suteikiančios miestą pasiekiantiems sau- 
lės spinduliams ypatingą, neprilygstamą švytėjimą. Šventovės viduje 
spalvoti saulės spindulių pluoštai, liedamiesi pro vitražus, maišėsi su 
tūkstančiais virpančių žvakių, liepsnojančių tarp didžiojo altoriaus 
ir šoninių bažnyčios koplyčių. Oras buvo prisigėręs smilkalų kvapo, 
ir nepriekaištingos akustikos statinyje skambėjo vargonai. 

Arnau, Mara ir Bernatas nuėjo prie didžiojo altoriaus. Po didinga 
apside, apjuosta aštuonių grakščių kolonų, priešais ikonas stovėjo 
nedidukė Jūros Mergelės figūra. Už altoriaus, papuošto nuostabiais 
prancūziškais audeklais, kuriuos ta proga buvo paskolinęs karalius 
Petras III, nepamiršęs prieš tai laišku iš Vilafranka el Penedeso įspė- 
ti, kad juos reikia grąžinti iškart po iškilmių, vyskupas Perė de Pla- 
nelja rengėsi aukoti bažnyčios pašventinimo Mišias. 

Bažnyčia buvo sausakimša, ir jiems visiems trims teko sustoti. 
Kai kurie iš susirinkusiųjų atpažino Arnau ir pasitraukė praleisdami 
prie didžiojo altoriaus, bet Arnau padėkojo ir liko stovėti kur stovė- 
jęs: tarp jų, savo žmonių ir šeimos. Trūko tik Giljemo... ir Žoano. Ar- 
nau buvo linkęs jį prisiminti kaip berniuką, su kuriuo atrado pasaulį, 
o ne kaip pagiežingą vienuolį, paaukojusį savo gyvybę liepsnose. 

Vyskupas Perė de Planelja pradėjo pamaldas. 

Arnau pajuto užplūstant nerimą. Giljemas, Žoanas, Marija, jo 
tėvas... ir ta senutė. Kodėl jis, galvodamas apie tuos, kurių jau ne- 
bebuvo, galiausiai visada prisimindavo ir tą senutę? Jis buvo prašęs 
Giljemo ją surasti, ją ir Aledisę. 

— Jos dingo, - pasakė jam vieną dieną mauras. 

— Man sakė, kadji mano motina, - balsu prisiminė Arnau. - Ieš- 
kok toliau. 

— Man nepavyko jų rasti, - kiek patylėjęs atsakė Giljemas. 

— Bet... 

— Pamiršk apie jas, — patarė jam draugas, ir jo balse nuskambėjo 
įsakmi gaidelė. 

Perė de Planelja tebeaukojo iškilmingas Mišias. 

Arnau buvo šešiasdešimt treji, jis buvo pavargęs ir atsirėmė į 
sūnų. 

Bernatas švelniai spustelėjo tėvo ranką, ir šis, liepęs sūnui pasi- 
lenkti, sušnabždėjo jam į ausį, rodydamas į didįjį altorių. 

— Ar matai, kaip ji šypsosi, sūnau? — paklausė. 


Autoriaus žodis 


ašydamas šį romaną, aš rėmiausi Petro III Kronika ir ją adap- 
tuodamas siekiau sukurti grožinės literatūros kūrinį. 
Navarkleso pilis ir to paties pavadinimo feodalinės val- 
dos yra visiškai išgalvotos, priešingai nei Granoljerso, Sant Visenso 
dels Ortso ir Kaldes de Montbujo baronystės, kurias romane kara- 
lius Petras III atiduoda Arnau kaip savo globotinės Eleonoros krai- 
tį — pastaroji yra grynai autoriaus kūrinys. Šias baronystes 1380 m. 
Petro Ceremoningojo sūnus infantas Martynas, būsimasis karalius 
Martynas Gailestingasis, dovanojo Giljemui Ramonui de Montkadai 
(Guillem Ramon de Montcado), kilusiam iš sicilietiškos Montkadų 
giminės atšakos, už šio nuopelnus apvesdinant vieną iš Martyno 
sūnų su karaliene Marija. Tačiau iš tikrųjų šios valdos Giljemui Ra- 
monui de Montkadai priklausė trumpiau nei pagrindiniam romano 
herojui. Vos tik jas įgijęs, senjoras de Montkada pardavė jas grafui de 
Urdželiui (de Urgell), kad už gautus pinigus suburtų piratų flotilę. 
Teisė pirmąją naktį pamylėti baudžiauninko nuotaką iš tikrų- 
jų buvo viena iš tų, kurias Usatges suteikė feodalams. Dėl senojoje 
Katalonijoje galiojusių ydingų papročių, uždraustų naujojoje Kata- 
lonijoje, baudžiauninkai nuolat maištavo prieš ponus, ir konfliktai 
truko tol, kol 1486 m. Gvadalupėje trečiųjų teismo sprendimu šie 
papročiai buvo galutinai uždrausti, žinoma, priteisus savo teisių ne- 
tekusiems feodalams nemažą žalos atlyginimo sumą. 

Romane minimas karaliaus nuosprendis, kuriuo Žoano motina 
buvo pasmerkta iki gyvos galvos gyventi viename kambaryje ir mai- 
tintis vien duona ir vandeniu, iš tikrųjų buvo 1330 m. Alfonso III pa- 
skelbtas kažkokio Chuano Doskos (Juan Dosca) žmonai Eulalijai. 

Visame romane randami pasvarstymai apie moteris ir baudžiau- 
ninkus nėra paties autoriaus; visi jie ar bent jau didžioji jų dalis 
yra pažodžiui nurašyti iš vienuolio Francesco Eiximenis knygos Lo 
crestid, sukurtos apie 1381 metus. 

Viduramžių Katalonijoje pagal usatge Si guis virginem prievar- 
tautojas galėjo vesti išprievartautąją moterį, net jeigu ji, kaip Maros 
ir senjoro de Pontso atveju, buvo pagrobta panaudojant smurtą. Ki- 
toje Ispanijos dalyje, kurioje vyravo gotų teisinė tradicija, atsispin- 
dinti kodekse Fuero Juzgo, tai buvo draudžiama. 

Prievartautojas privalėjo arba duoti moteriai kraitį, kad ji susi- 
rastų vyrą, arba pats ją vesti. Jei moteris būdavo ištekėjusi, prievar- 
tautojas būdavo baudžiamas už svetimavimą. 

Tiksliai nežinoma, ar Maljorkos karalius Jokūbas iš tikrųjų ruo- 
šėsi pagrobti savo svainį Petrą III ir jo kėslai žlugo, kai pastarojo 
giminaitis vienuolis, išgirdęs per išpažintį apie rengiamą sąmokslą, 
perspėjo karalių — romane padedamas Žoano, - ar visa tai Petras III 
tik išsigalvojo, kad turėtų dingstį pradėti prieš Maljorkos karalių 
teismo procesą, kuris baigėsi šio karalysčių rekvizavimu. Vis dėlto 
atrodo, kad karalius Jokūbas iš tikrųjų pareikalavo pastatyti dengtą 
tiltą nuo savo galerų, nuleidusių inkarą Barselonos uoste, iki Fra- 
menorso vienuolyno, ir tai galėjo paskatinti karalių Petrą III įtarti 
sąmokslą, apie kurį pasakojama jo Kronikoje. 

Kastilijos karaliaus Petro Žiauriojo bandymas įsiveržti į Barselo- 
ną Petro III Kronikoje aprašytas su menkiausiomis smulkmenomis. 
Grafystės miesto uostas, nusekus jūrai ir ankstesniųjų uostų teri- 
torijoje apsigyvenus žmonėms, iš tikrųjų nebuvo apsaugotas nuo 
gamtos stichijų ir priešų išpuolių; ir tik 1340 m., viešpataujant Al- 
fonsui Didžiajam, buvo pradėtas statyti naujas uostas, atitinkantis 
Barselonos reikmes. 

Šiaip ar taip, mūšis romane vaizduojamas taip, kaip apie jį pasa- 
kojama Petro III Kronikoje. Kastiliečių laivynui nepavyko pasiekti 

miesto, nes vienas — pasak Capmany, banginių medžiotojų — laivas 
užkirto tasgues (seklumose) prieigą prie uosto ir neleido Kastilijos 
karaliui į jį įplaukti. Šių kautynių aprašyme vieną iš pirmųjų kartų 
minimas artilerijos pritaikymas jūros mūšyje - bombardos, įtaisy- 
tos karališkosios galeros pirmagalyje. Netrukus paprasčiausios ka- 
riuomenės gabenimo priemonės virto didžiuliais ir sunkiais, pabū- 
klais ginkluotais laivais, visiškai pakeitusiais jūros mūšio sampratą. 
Pasak Petro III Kronikos, karalius su pasimėgavimu klausėsi, kaip 
katalonų ostas iš paplūdimio ir iš gausybės sostinės ginti išplauku- 
sių valčių užgaulioja ir tyčiojasi iš Petro Žiauriojo kariuomenės, ir 
Petras III laikė tai, kartu su veiksmingu bombardos panaudojimu, 
viena iš priežasčių, dėl kurių Kastilijos karalius galiausiai atsisakė 
savo atkaklių ketinimų įsiveržti į Barseloną. 

Jei kalbėtume apie maištą, Blato aikštėje vadinamaisiais pirmai- 
siais nederliaus metais, maištą, per kurį barseloniečiai reikalavo grū- 
dų, tai jo kurstytojams iš tikrųjų buvo surengtas karo lauko teismas. 
Jie buvo pakarti, ir bausmė ne šiaip sau buvo įvykdyta toje pačioje 
Blato aikštėje. Miesto valdžia iš tiesų tikėjo, kad duota priesaika gali 
įveikti Žmonių alkį. 

Žmogus, iš tikrųjų 1360 m. nubaustas mirties bausme ir nukirs- 
dintas priešais savo keitimo kontorą, prie dabartinės Rūmų aikštės, 
buvo keitėjas F. Kasteljas (F. Castello), kuriam buvo paskelbtas aba- 
tut, arba bankrotas. 

Tiesa ir tai, kad 1367 m. karaliaus Petro vietininko infanto Jono 
įsakymu mirties bausmė buvo įvykdyta trims žydams, apkaltintiems 
ostijos išniekinimu ir kalėjusiems sinagogoje be maisto ir vandens. 

Per krikščionių Velykas žydams buvo griežčiausiai draudžiama 
išeiti iš namų. Be to, tomis dienomis jie turėjo visą laiką būti užsi- 
sklendę duris ir langus, kad negalėtų ne tik sutrukdyti, bet net ma- 
tyti gausybės krikščionių procesijų. Tačiau Velykos tik dar labiau 
pakurstydavo ir taip per kraštus besiliejančią fanatikų pagiežą, ir 
per šventes kaltinimų eretiškais ritualais padaugėdavo, todėl žydai 
jų pagrįstai laukdavo su baime. 

Pagrindiniai su Velykomis susiję kaltinimai žydų bendruomenei 
buvo dvejopi: ritualinis krikščionių, daugiausia vaikų, žudymas juos 

nukryžiuojant, nukankinant, išgeriant jų kraują ar suvalgant širdį 
ir ostijos išniekinimas. Buvo manoma, kad jie taip siekia atgaivinti 
Kristaus Kančią. 

Pirmasis žinomas kaltinimas krikščionių vaiko nukryžiavimu 
buvo pareikštas 1147 m. Viurcburge, Vokietijoje, Šventojoje Ro- 
mos imperijoje, tačiau, kaip visada nutikdavo žydams, tokia liguistų 
svaičiojimų banga netrukus persirito per visą Europą. Vos po metų, 
1148-aisiais, Anglijos žydai Noridže buvo apkaltinti nukryžiavę kitą 
krikščionių vaiką. Nuo to laiko kaltinimai ritualinėmis žmogžudys- 
tėmis, ypač nukryžiavimu ir dažniausiai per Velykas, tapo įpras- 
tu dalyku: Glosteris, 1168 m.; Fulda, 1235 m.; Linkolnas, 1255 m.; 
Miunchenas, 1286 m. ir kt. Neapykanta žydams ir žmonių lengva- 
tikybė pasiekė tokį mastą, kad XV a. italų pranciškonas Bernardi- 
nas da Feltrė (Bernardino da Feltre) iš anksto paskelbė apie vaiko 
nukryžiavimą, pirmiausia Trente; pranašystė iš tikrųjų išsipildė ir 
mažasis Simonas buvo rastas miręs ant kryžiaus. Bažnyčia paskel- 
bė berniuką šventuoju, bet vienuolis ir toliau „pranašavo“ nukry- 
žiavimus: Redže, Basane, Mantujoje. Ir tik XX a. viduryje Bažnyčia 
ištaisė šią klaidą ir panaikino Simono - fanatizmo, o ne tikėjimo 
kankinio, — beatifikaciją. 

Vienas iš tikrai įvykusių Barselonos osto žygių — tai žygis prieš 
Kreikselio miestą, pažeidusį laisvo galvijų ganymo ir gabenimo į gra- 
fystės miestą teisę, nors jis įvyko vėliau nei pasakojama romane — 
1369 m.; galvijų, kurie galėjo patekti į Barseloną tik gyvi, sulaikymas 
buvo viena iš pagrindinių priežasčių, dėl kurių miesto ostas išžygiuo- 
davo ginti savo privilegijų, stodamas prieš kitus miestus ir feodalus. 

Jūros Švč. Mergelės Marijos bažnyčia, be abejo, viena iš pačių 
gražiausių kada nors pastatytų bažnyčių; ji nėra tokia didinga kaip 
kitos to paties ar vėlesnio laikotarpio bažnyčios, bet jos viduje gali- 
ma pajusti tą dvasią, kurią jai siekė įkvėpti Berengeras de Montagu- 
tas (Berenguer de Montagut): tai tikrai žmonių bažnyčia, pastatyta 
liaudies ir liaudžiai, tarsi didžiulė katalonų troba, negrabaus darbo, 
saugi ir sauganti, ir pats ryškiausias jos skiriamasis bruožas — Vidur- 
žemio pajūrio šviesa. 

Didžiulis šios bažnyčios privalumas, anot žinovų, yra tai, kad ji 
buvo statoma nepertraukiamai penkiasdešimt penkerius metus ir 

veikiama tik vieno architektūros stiliaus, joje nedaug kitų stilių ele- 
mentų, todėl ši bažnyčia yra pats įspūdingiausias vadinamosios ka- 
talonų gotikos, arba erdviosios gotikos, pavyzdys. Kaip buvo įprasta 
toje epochoje, kad nenutrūktų religinės apeigos, Švč. Mergelės Ma- 
rijos bažnyčia buvo statoma apie senąją bažnyčią. Iš pradžių buvo 
manoma, kad pirminė šventovė stovėjo Espaserijos gatvės kampe, 
kaip kad teigė architektas Basegodas Amigo (Bassegoda Amigė), o 
dabartinė pastatyta priešais senąją, tik truputį šiauriau ir paliekant 
tarp jų gatvę, dabar vadinamą Švč. Mergelės Marijos gatve. Tačiau 
1966 m., statant naująją presbiteriją ir kryptą, po Švč. Mergelės Mari- 
jos bažnyčia buvo rastas romėnų nekropolis ir ankstesnioji Basegodo 
Amigo versija buvo pakoreguota. Dabar šio anūkas, taip pat architek- 
tas ir bažnyčios tyrinėtojas, teigia, kad abi Švč. Mergelės Marijos baž- 
nyčios stovėjo toje pat vietoje; vienos konstrukcijos buvo statomos 
ant kitos. Šiose kapinėse, kaip manoma, buvo palaidota Barselonos 
globėja šventoji Eulalija, bet jos palaikai karaliaus Petro III įsakymu 
buvo perkelti iš Švč. Mergelės Marijos bažnyčios į katedrą. 

Tas Jūros Mergelės atvaizdas, apie kurį kalbama romane, šiuo 
metu stovi prie didžiojo altoriaus, o anksčiau puošė į Borno gatvę 
išeinančio portalo timpaną. 

Apie Švč. Mergelės Marijos bažnyčios varpus nėra jokių žinių iki 
1714 m., kai katalonus nugalėjo Pilypas V. Kastilijos karalius įvedė 
Katalonijoje ypatingą varpų mokestį - kaip bausmę už tai, kad šie 
nuolat skambėjo, kviesdami katalonų patriotus į sometentą - imtis 
ginklo ir eiti ginti savo žemės. Tačiau išlieti pyktį ant varpų, kviečian- 
čių miestiečius į karą, buvo būdinga ne vien tik kastiliečiams. Petras 
Ceremoningasis, palaužęs ginkluotą valensiečių pasipriešinimą, įsa- 
kė nubausti mirtimi kelis sukilimo kurstytojus, sugirdant jiems va- 
lensiečius į sometentą kvietusio Vienybės varpo išlydytą metalą. 

Švč. Mergelės Marijos bažnyčia buvo toks ryškus miesto simbo- 
lis, kad karalius Petras III, susiruošęs kviesti miestiečius į karą su 
Sardinija, pasirinko Švč. Mergelės Marijos aikštę ir sutelkė barselo- 
niečius čia, o ne kokioje nors kitoje miesto vietoje, pavyzdžiui, Blato 
aikštėje prie vietininko rūmų. 

Už dyka akmenis Švč. Mergelės Marijos bažnyčiai nešiojusių kų- 
klių bastaišų darbas ryškiausiai atskleidžia visuotinį žmonių užside- 

gimą, dėl kurio ir iškilo bažnyčia. Parapija suteikė jiems privilegijų, 
ir šiandien jų atsidavimą Švč. Mergelei Marijai atspindi bažnyčios 
didžiojo portalo bronzinės figūros ir reljefai presbiterijoje ir ant 
marmurinių kapitelių — visi jie vaizduoja uosto nešikus. 

Žydas Asdajus Kreskas (Hasdai Crescas) buvo realus asmuo, taip 
pat kaip ir Bernatas Estanjolis (Bernat Estanyol), almogavarų vadas. 
Tačiau pirmąjį autorius pasirinko kaip personažą, o antruoju atveju 
sutampa tik vardas. Tačiau ir pirmajam priskirtas keitėjo amatas ir 
jo gyvenimo peripetijos išgalvoti autoriaus. Praėjus septyneriems 
metams nuo oficialaus Švč. Mergelės Marijos bažnyčios pašventi- 
nimo, 1391 m. - daugiau kaip dešimčia metų anksčiau, nei kara- 
liai katalikai įsakė išvaryti iš savo karalysčių žydus, - Barselonos 
žydų kvartalas būvo sugriautas, jo gyventojams įvykdytos mirties 
bausmės, o tie, kuriems pasisekė labiau, pavyzdžiui, prisiglaudusie- 
ji vienuolynuose, buvo priversti atsiversti į krikščionybę. Galutinai 
sugriovus Barselonos žydų kvartalą, nušlavus pastatus ir užstačius 
teritoriją bažnyčiomis, karalius Jonas, sunerimęs dėl ekonominių 
nuostolių, kuriuos patyrė karališkasis iždas, kai nebeliko žydų, mė- 
gino juos susigrąžinti į Barseloną; pažadėjo mokesčių lengvatų, kol 
jų bendruomenė pasieks buvusį dviejų šimtų žmonių skaičių, ir 
panaikino tokias prievoles kaip atiduoti savo lovas ir baldus Barse- 
lonoje apsistojusiems dvariškiams ar šerti liūtus ir kitus karaliaus 
žvėris. Tačiau žydai negrįžo į Barseloną, ir 1397 m. karalius suteikė 
jai privilegiją neturėti žydų kvartalo. 

Vyriausiasis inkvizitorius Nikolau Eimerikas (Nicolau Eimeric) 
galiausiai prisiglaudė Avinjone pas popiežių, tačiau mirus karaliui 
Petrui III sugrįžo į Kataloniją ir toliau užsipuldinėjo Ramono Ljulio 
(Ramon Llull) veikalus. 1393 m. karalius Jonas ištrėmė jį iš Kataloni- 
jos, ir inkvizitorių vėl priglaudė popiežius; tačiau tais pačiais metais 
jis grįžo į Seu d'Urdželį, ir karalius Jonas turėjo pareikalauti miesto 
vyskupo nedelsiant jį išvaryti. Nikolau vėl pabėgo į Avinjoną, tačiau 
mirus karaliui Jonui gavo karaliaus Martyno Gailestingojo leidimą 
praleisti paskutinius savo gyvenimo metus Žeronoje, gimtajame 
mieste, ir mirė čia, sulaukęs aštuoniasdešimties metų. Romane mi- 
nimos Eimeriko nuostatos — tai, kad pakartotiniai kankinimai yra 

ankstesniųjų tąsa, taip pat, kad kalėjimo sąlygos turi būti tokios, kad 
galiausiai kaltinamasis mirtų, nėra išgalvotos. 

Priešingai nei Kastilijoje, kur inkvizicija buvo įsteigta tik 1487 m., 
nors jos šiurpūs procesai paskui bus prisimenami ištisus amžius, 
Katalonijoje jau nuo 1249 m. vyko inkvizicijos teismai, visiškai at- 
skirti ir nepriklausomi nuo tradicinės Bažnyčios teisminės valdžios, 
vykdomos per vyskupijų teismus. Oficialiu inkvizicijos tribunolų 
įsteigimo Katalonijoje, kaip ir visų inkvizicijos tribunolų atsiradi- 
mo, pagrindu tapo kova su erezija, kuri tuo metu buvo tapatinama 
su Prancūzijos pietų katarų ir Liono valdiečių - Pedro Valdo sekėjų 
doktrinomis. Abi jos, Bažnyčios laikomos eretiškomis, dėl geografi- 
nio artumo rado adeptų tarp senosios Katalonijos gyventojų; tarp jų 
buvo katarų sekėjų, Pirėnuose gyvenusių katalonų didikų, kaip kad 
vikontas Arnau ir jo žmona Ermesenda, Kadžio valdytojas Ramonas 
ir grafo Nuno Sanso (Nuno Sans) vietininkas Serdanjoje ir Konflen- 
te Giljemas de Niortas (Guillem de Niort). 

Dėl šios priežasties kaip tik Katalonijoje inkvizicija pradėjo savo 
liūdnąją kelionę po iberų žemes. Tačiau 1286 m. katarų judėjimas 
buvo užgniaužtas, ir XIV a. pradžioje katalonų inkvizicija, kaip ir 
gretimoje Prancūzijos karalystėje, gavo popiežiaus Klemenso V pa- 
liepimą nukreipti visas pastangas į uždraustąjį tamplierių ordiną. 
Bet Katalonijoje tamplieriai nebuvo taip karštai nekenčiami, kaip jų 
nekentė Prancūzijos monarchas, - nors šios neapykantos pagrin- 
das iš esmės buvo ekonominis, — ir Taragonos metropoliteno su- 
šauktame provincijos susirinkime tamplierių klausimui aptarti visi 
joje dalyvaujantys vyskupai vienu balsu priėmė sprendimą paskelbti 
tamplierius nekaltais, neradus jokio pagrindo jų nuteisti dėl erezi- 
jos, kuria jie buvo kaltinami. 

Po tamplierių katalonų inkvizicijos žvilgsnis nukrypo į begar- 
dus, taip pat įsismelkusius į Kataloniją, ir buvo paskelbtas keletas 
mirties nuosprendžių; juos, perdavus nuteistuosius, kaip buvo 
įprasta, įvykdė pasaulietinė valdžia. Negana to, XIV a. viduryje, 
1348 m., dėl maro epidemijos ir įprastų kaltinimų žydams per visą 
Europą nusiritus visuotinių išpuolių prieš žydų bendruomenes ban- 
gai, katalonų inkvizicija, kuriai trūko eretikų ir kitų religinių ben- 

druomenių ar dvasinių judėjimų, pradėjo persekioti išpažįstančiuo- 
sius judėjų tikėjimą. 

Dėkoju savo žmonai Carmen, be kurios nebūtų šio romano, 
Pau Pėrezui, išgyvenusiam jį taip pat karštai kaip ir aš, La Escola 
d'Escriptura de lAteneu Barselonės už puikias pamokas, padėjusias 
man geriau pažinti žodžių pasaulį, taip pat savo agentei Sandrai 
Brunai ir leidėjai Anai Liaras. 


Barselona, 2005 m. lapkritis 

XIV amžiaus Ispanija. Barselonos miestas išgyvena didžiausio 
klestėjimo laikus, ir krantinėje įsikūrę neturtingiausi miesto 
gyventojai nusprendžia už savo pinigus ir savo jėgomis pastaty- 
ti didžiausią pasaulyje šventovę Švč. Mergelei Marijai - Jūros 
katedrą. Po vestuvių tragiškai pasisukus gyvenimui, į Barseloną 
su mažyčiu sūneliu pabėga ir valstietis Bernatas Estanjolis. 

Jis trokšta atsikratyti ponų jungo ir tapti laisvu žmogumi. 

Bet ir čia jųdviejų laukia nelengvi išbandymai. Netrukus Ber- 
nato sūnus Arnau tampa našlaičiu ir duonai užsidirba nešioda- 
mas akmenis Jūros katedros statybai. Arnau darbui atiduoda 
visą savo laiką ir jėgas, tačiau vieną dieną į jo šeimininkų namus 
atsikelia šeima su dviem gražiomis mergaitėmis, ir jauname 
kūne pabunda aistros... 

Romano įvykiai veja vienas kitą gniauždami kvapą, skaitytojo, 


kaip ir knygos veikėjų, laukia daug netikėtumų. 


„Jūros katedroje“ pasakojama apie meilę ir išdavystę, ištikimybę 
ir kerštą, karą, inkviziciją ir marą pasaulyje, kuriame viešpatauja 
religinis nepakantumas ir nepasotinamas turto troškimas. Ši 


knyga yra ne tik dėmesį prikaustantis pasakojimas, bet ir nuosta- 


bus istorinis romanas. 

